סֵפֶר

יְמֵי מוֹהַרֲנַ"ת

חֵלֶק רִאשׁוֹן

בּוֹ יְסֻפַּר מֵעִנְיַן הִתְקָרְבוּת מוֹרֵנוּ הָרַב הַצַּדִּיק רַבִּי נָתָן זֵכֶר צַדִּיק וְקָדוֹשׁ לִבְרָכָה, אֶל רַבֵּנוּ הַקָּדוֹשׁ אוֹר הַגָּנוּז וְהַנֶּעְלָם, כְּבוֹד קְדֻשַּׁת מוֹרֵנוּ הָרַב רַבִּי נַחְמָן זֵכֶר צַדִּיק וְקָדוֹשׁ לִבְרָכָה מִבְּרֶסְלֶב

וְהָעִתִּים אֲשֶׁר עָבְרוּ עָלָיו מִיּוֹם הִתְקַרְבוּתוֹ אֵלָיו עַד יוֹם הִסְתַּלְּקוּתוֹ זִכְרוֹנוֹ לִבְרָכָה, וְכַמָּה סִפּוּרִים נִפְלָאִים מֵרַבֵּנוּ זִכְרוֹנוֹ לִבְרָכָה וְכוּ', כַּמְבֹאָר בַּהַקְדָּמָה, לֶךְ נָא רְאֵה שָׁמָּה.

הַקְדָּמָה

אָמַר הַמַּעְתִּיק: יָדוּעַ מַה שֶּׁאָמְרוּ רַבּוֹתֵינוּ זִכְרוֹנָם לִבְרָכָה (אָבוֹת א, יז): לֹא הַמִּדְרָשׁ הוּא הָעִקָּר, אֶלָּא הַמַּעֲשֶׂה. וְאָמְרוּ עוֹד (שָׁם ד, יג): גָּדוֹל הַתַּלְמוּד, שֶׁמֵּבִיא לִידֵי מַעֲשֶׂה. וְהִנֵּה בִּכְלַל תּוֹרָתֵנוּ הַקְּדוֹשָׁה יֵשׁ גּוּפֵי תּוֹרָה, שֶׁהֵן כָּל הַהֲלָכוֹת, שֶׁמְּבָאֲרִין כָּל מִצְווֹת הַתּוֹרָה וּמוֹרִין לָנוּ אֶת הַדֶּרֶךְ אֲשֶׁר נֵלֵךְ בּוֹ, וְיֵשׁ גַּם־כֵּן סִפּוּרֵי הַתּוֹרָה, שֶׁהֵם פָּרָשִׁיּוֹת הַרְבֵּה שֶׁבְּסֵפֶר בְּרֵאשִׁית, שְׁמוֹת וְכוּ'. וְכֵן בְּכָל תַּנַ"ךְ וְתוֹרָה שֶׁבְּעַל פֶּה, יֵשׁ בָּהֶם שְׁנֵי אֳפָנִים הַנַּ"ל. וְהִנֵּה מָצִינוּ, שֶׁהַתְחָלַת הַתּוֹרָה הַקְּדוֹשָׁה הִיא דַּיְקָא מֵהַסִּפּוּרִים הַקְּדוֹשִׁים, וְעַל דֶּרֶךְ שֶׁאָמְרוּ רַבּוֹתֵינוּ זִכְרוֹנָם לִבְרָכָה (רַשִּׁ"י בְּרֵאשִׁית א): לֹא הָיָה צָרִיךְ לְהַתְחִיל הַתּוֹרָה אֶלָּא מֵ"הַחֹדֶשׁ הַזֶּה לָכֶם" וְכוּ', אֶלָּא מִשּׁוּם "כֹּחַ מַעֲשָׂיו הִגִּיד לְעַמּוֹ" וְכוּ', וְעַל־פִּי פְּשׁוּטוֹ גַּם־כֵּן, כִּי כְּשֵׁם שֶׁאַף־עַל־פִּי שֶׁעִקַּר תַּכְלִית לִמּוּד הַתּוֹרָה הוּא הַמַּעֲשֶׂה הַטּוֹב, אַף־עַל־פִּי־כֵן: גָּדוֹל תַּלְמוּד, שֶׁמֵּבִיא לִידֵי מַעֲשֶׂה. כְּמוֹ־כֵן: גְּדוֹלִים מַעֲשֵׂי ה', וְגָדוֹל כֹּחַ הַסִּפּוּרִים שֶׁבַּתּוֹרָה. כִּי מִלְּבַד תַּעֲלוּמוֹת חָכְמָה וְסִתְרֵי־תוֹרָה, אֲשֶׁר נֶעְלָם בָּהֶם, כַּמְבֹאָר הַרְבֵּה בָּזֶה בַּזֹּהַר הַקָּדוֹשׁ, מִלְּבַד זֶה גַּם עַל־פִּי פְּשׁוּטוֹ הֵן הֵם עִקַּר יְסוֹד תּוֹרָתֵנוּ הַקְּדוֹשָׁה. כִּי עַל־יָדָם נִתְחַזֵּק וְנִתְעוֹרֵר לֵב הָאָדָם בְּרִשְׁפֵּי אֵשׁ שַׁלְהֶבֶתְיָה לִלְמֹד הַתּוֹרָה וְלַהֲגוֹת בָּהּ יוֹמָם וָלַיְלָה וּלְקַיֵּם כְּכָל הַכָּתוּב בָּהּ וּלְהַאֲמִין בְּכָל סוֹדוֹתֶיהָ, שֶׁהֵם בְּחִינַת: הַנִּסְתָּרוֹת - לַה' אֱלֹקֵינוּ. מֵאַחַר שֶׁרוֹאֶה וְלוֹמֵד כָּל סֵדֶר מַעֲשֵׂה־בְרֵאשִׁית וְסֵדֶר כָּל הַדּוֹרוֹת מֵאָדָם וְעַד נֹחַ וּמִנֹּחַ עַד אַבְרָהָם וְכוּ' וְכוּ', עַד שֶׁיָּצְאוּ יִשְׂרָאֵל מִמִּצְרַיִם וְכוּ', וְאָכְלוּ אֶת הַמָּן אַרְבָּעִים שָׁנָה, וְזָכוּ לְקַבָּלַת הַתּוֹרָה וְכוּ', עַד שֶׁנִּכְנְסוּ לְאֶרֶץ־יִשְׂרָאֵל וְכוּ' - עַל־יְדֵי כָּל זֶה נִתְעוֹרֵר לֵב הָאָדָם לִלְמֹד הַתּוֹרָה וּלְקַיְּמָהּ. וְכֵן בַּתּוֹרָה שֶׁבְּעַל־פֶּה מָצִינוּ כַּיּוֹצֵא בָּזֶה, כִּי יֵשׁ בָּהּ הֲלָכוֹת וְאַגָּדוֹת, וְאָמְרוּ רַבּוֹתֵינוּ זִכְרוֹנָם לִבְרָכָה בְּסִפְרִי, פָּרָשַׁת עֵקֶב: וּלְדָבְקָה בּוֹ - דּוֹרְשֵׁי רְשׁוּמוֹת אָמְרוּ: רְצוֹנְךָ שֶׁתַּכִּיר מִי שֶׁאָמַר וְהָיָה הָעוֹלָם, לְמַד הַגָּדָה, שֶׁמִּתּוֹךְ כָּךְ אַתָּה מַכִּיר אֶת הַקָּדוֹשׁ־בָּרוּךְ־הוּא וּמִדַּבֵּק בִּדְרָכָיו. וְכֵן אָמְרוּ בִּמְכִילְתָּא, פָּרָשַׁת בְּשַׁלַּח: וְהַיָּשָׁר בְּעֵינָיו תַּעֲשֶׂה - אֵלּוּ אַגָּדוֹת מְשֻׁבָּחוֹת, הַנִּשְׁמָעוֹת בְּאָזְנֵי כָּל אָדָם. וְאָמְרוּ בְּ"תָנָא־דְבֵי־אֵלִיָּהוּ", פֶּרֶק ב: בְּכָל הָאָרֶץ יָצָא קַוָּם - אֵלּוּ הַהַגָּדוֹת, שֶׁמְּקַדְּשִׁין שְׁמוֹ הַגָּדוֹל בָּהֶן. וְכֵן עוֹד הִפְלִיגוּ רַבּוֹתֵינוּ זִכְרוֹנָם לִבְרָכָה בִּמְקוֹמוֹת הַרְבֵּה בְּעִנְיַן לִמּוּד הַהַגָּדוֹת שֶׁבַּתּוֹרָה, וְהַכֹּל מִפְּנֵי שֶׁהֵן מַמְשִׁיכִין לֵב הָאָדָם וּמְעוֹרְרִין אוֹתוֹ לַעֲבוֹדָתוֹ יִתְבָּרַךְ וּלְקִיּוּם הַתּוֹרָה:

וְהִנֵּה, בְּכָל דּוֹר וָדוֹר עִקַּר לִמּוּד הַתּוֹרָה וְקִיּוּם הַתּוֹרָה וְקִיּוּם כָּל קְדֻשַּׁת יִשְׂרָאֵל, הַכֹּל הוּא רַק עַל־יְדֵי חַכְמֵי הַדּוֹר, שֶׁהֵם הַצַּדִּיקִים הַגְּדוֹלִים שֶׁבְּכָל דּוֹר. וּכְעֵין שֶׁדָּרְשׁוּ רַבּוֹתֵינוּ זִכְרוֹנָם לִבְרָכָה בְּמַסֶּכֶת מְגִלָּה, דַּף יא: וְאַף גַּם זֹאת וְכוּ' - לֹא מְאַסְתִּים - בִּימֵי כַּשְׂדִּים, שֶׁהֶעֱמַדְתִּי לָהֶם דָּנִיֵּאל וְכוּ'; וְלֹא גְעַלְתִּים - בִּימֵי יְוָנִים, שֶׁהֶעֱמַדְתִּי לָהֶם שִׁמְעוֹן הַצַּדִּיק וְכוּ' לְהָפֵר בְּרִיתִי אִתָּם וְכוּ', שֶׁהֶעֱמַדְתִּי לָהֶם בֵּית רַבִּי וְחַכְמֵי דּוֹרוֹת וְכוּ'. וְכֵן אָמְרוּ רַבּוֹתֵינוּ זִכְרוֹנָם לִבְרָכָה (מַכּוֹת כב:): כַּמָּה טִפְּשָׁאִי וְכוּ', דְּקָיְמֵי מִקָּמֵי סֵפֶר־תּוֹרָה וְלָא קָיְמֵי מִקָּמֵי צוֹרְבָא מֵרַבָּנַן וְכוּ':

וְהִנֵּה בְּעִנְיַן הַצַּדִּיקִים יֵשׁ גַּם כֵּן שְׁנֵי בְּחִינוֹת הַנִּזְכָּרוֹת לְעֵיל, כִּי מִלְּבַד הַחִדּוּשֵׁי תוֹרָה הַנִּפְלָאִים שֶׁמִּתְגַּלִּים עַל יָדָם שֶׁמְּבִיאִין אֶת הָאָדָם לִידֵי מַעֲשֶׂה וְקִיּוּם הַתּוֹרָה, אֶלָּא אַף גַּם הַסִּפּוּרִים הַקְּדוֹשִׁים שֶׁמְּסַפְּרִין מֵהֶם יֵשׁ בָּהֶם כֹּחַ גָּדוֹל לְעוֹרֵר לֵב הָאָדָם לַעֲבוֹדָתוֹ יִתְבָּרַךְ, וְלִלְמֹד הַחִדּוּשֵׁי־תוֹרָה שֶׁלָּהֶם וּלְקַיְּמָם בֶּאֱמֶת וּבְתָמִים כִּרְצוֹנוֹ יִתְבָּרַךְ.

וְהִנֵּה סָמוּךְ לְדוֹרוֹתֵינוּ אֵלֶּה בְּעִקְּבוֹת מְשִׁיחָא מַמָּשׁ חָמַל עָלֵינוּ הַשֵּׁם יִתְבָּרַךְ וְשָׁלַח לָנוּ מוֹשִׁיעַ וָרַב עִיר וְקַדִּישׁ נְ'חַ'ת מִ'ן' שְׁמַיָּא נַ'חַל נ'וֹבֵעַ מְ'קוֹר חָ'כְמָה אוֹר הָאוֹרוֹת וְכוּ' הוּא רַבֵּנוּ הַקָּדוֹשׁ וְכוּ' בַּעַל הַמְחַבֵּר סִפְרֵי לִקּוּטֵי מוֹהֲרַ"ן וְסִפּוּרֵי מַעֲשִׂיּוֹת וְכוּ' וְכוּ'. הוּא הִפְלִיא לַעֲשׂוֹת לְהָאִיר עֵינֵי כָּל יִשְׂרָאֵל בְּחִדּוּשֵׁי תוֹרָתוֹ וְשִׂיחוֹתָיו וְסִפּוּרָיו וְעִנְיָנָיו, כַּמְבֹאָר הַרְבֵּה מִזֶּה בִּסְפָרָיו הַקְּדוֹשִׁים. וְהֶעֱמִיד תַּלְמִידִים הַרְבֵּה חֲכָמִים וְצַדִּיקִים גְּדוֹלִים.

וְאַף עַל פִּי כֵן מִגֹּדֶל הַהַעְלָמָה וְהַהַסְתָּרָה שֶׁהָיָה עָלָיו בְּזֶה הָעוֹלָם, עַל דֶּרֶךְ (בְּרֵאשִׁית א) "וַיַּרְא אֱלֹקִים אֶת הָאוֹר כִּי טוֹב" - לִגְנֹז (חֲגִיגָה יב.), עַל כֵּן גַּם תַּלְמִידָיו הַמְקֹרָבִים אֵלָיו לֹא זָכוּ לֵידַע וּלְהַשִּׂיג גַּם מִקְצָת מִן הַמִּקְצָת מִמֶּנּוּ זִכְרוֹנוֹ לִבְרָכָה, עַד הֵיכָן הִגִּיעַ נוֹרְאוֹת נִשְׂגְּבוֹת מַעֲלַת קְדֻשָּׁתוֹ וְהַשָּׂגָתוֹ זִכְרוֹנוֹ לִבְרָכָה. כִּי־אִם עַל אֶחָד מִתַּלְמִידָיו הַמֻּבְהָקִים הוּא מוֹרֵנוּ הַצַּדִּיק הַקָּדוֹשׁ וְכוּ' הָרַב רַבִּי נָתָן זִכְרוֹנוֹ לִבְרָכָה לְחַיֵּי הָעוֹלָם הַבָּא עָלָיו הֵעִיד רַבֵּנוּ זִכְרוֹנוֹ לִבְרָכָה בְּעַצְמוֹ שֶׁהוּא יוֹדֵעַ וּמַשִּׂיג קְצָת מִגְּדֻלַּת מַעֲלָתוֹ כַּמְבֹאָר קְצָת מִזֶּה בְּמָקוֹם אַחֵר.

וְהִנֵּה מְבֹאָר בְּמָקוֹם אַחֵר מַה שֶּׁהִזְהִיר לַאֲנָשָׁיו שֶׁיִּשְׁתַּדְּלוּ בָּזֶה הַרְבֵּה, לְדַבֵּר עִם אֲנָשִׁים אֲחֵרִים וּלְהוֹדִיעַ לָהֶם קְצָת מִשִּׂיחוֹתָיו וְעִנְיָנָיו וּמַאֲמָרָיו בִּכְדֵי שֶׁיִּתְעוֹרְרוּ עַל יְדֵי זֶה לַעֲבוֹדָתוֹ יִתְבָּרַךְ. וּפַעַם אַחַת אָמַר בְּרֶתֶת וּבְזִיעַ וּבְהִתְלַהֲבוּת גָּדוֹל וּרְעָדָה גְּדוֹלָה בְּלָשׁוֹן זֶה, וְהוֹדַעְתָּם לְבָנֶיךָ וְלִבְנֵי בָּנֶיךָ - אַיֶיערֶע קִינְדֶער זָאלְט אִיהר מוֹדִיעַ זַיין וָואס דָא הָאט זִיךְ גִיטָאהן [לִבְנֵיכֶם תּוֹדִיעוּ מַה שֶּׁנַּעֲשֶׂה כַּאן].

וְהִנֵּה הָרַב רַבִּי נָתָן זִכְרוֹנוֹ לִבְרָכָה הִפְלִיא לַעֲשׂוֹת בָּזֶה כָּל יָמָיו לְקָרֵב בְּנֵי אָדָם לַעֲבוֹדַת הַשֵּׁם יִתְבָּרַךְ, וּלְהוֹדִיעַ לָהֶם מִנּוֹרְאוֹת נִשְׂגְּבוֹת מַעֲלַת קְדֻשַּׁת רַבֵּנוּ זֵכֶר צַדִּיק לִבְרָכָה, וּמַעֲלַת קְדֻשַּׁת תּוֹרָתוֹ וְשִׂיחוֹתָיו וְכוּ' וְכָל עִנְיָנָיו הַקְּדוֹשִׁים. וְהִרְבָּה לִכְתֹּב סְפָרִים קְדוֹשִׁים בָּזֶה וּלְהַדְפִּיסָם, בִּכְדֵי לְקַיֵּם (מִשְׁלֵי ה) יָפוּצוּ מַעְיְנוֹתֶיךָ חוּצָה. וְהֵן הֵם סִפְרֵי לִקּוּטֵי מוֹהֲרַ"ן, וְלִקּוּטֵי עֵצוֹת, וְסֵפֶר הַמִּדּוֹת, וְסִפּוּרֵי מַעֲשִׂיּוֹת, וְהַשִּׂיחוֹת שֶׁאַחַר הַסִּפּוּרֵי מַעֲשִׂיּוֹת, וְסֵפֶר חַיֵּי מוֹהֲרַ"ן, וְסִפְרֵי לִקּוּטֵי הֲלָכוֹת עַל כָּל אַרְבָּעָה חֶלְקֵי שֻׁלְחָן־עָרוּךְ, וְסִפְרֵי לִקּוּטֵי תְפִלּוֹת.

וְכָעֵת חִפַּשְׂנוּ בְּאַמְתַּחַת הַכְּתָבִים שֶׁלּוֹ וּמָצָאנוּ קוּנְטְרֵס אֶחָד וְנִקְרָא שְׁמוֹ יְמֵי מוֹהַרְנַ"תְּ. וְתֹכֶן עִנְיָנוֹ הוּא מַה שֶּׁרָשַׁם עוֹד לְעַצְמוֹ אֵיזֶה סִפּוּרִים קְדוֹשִׁים מִמַּה שֶּׁעָבַר עָלָיו בִּימֵי חַיָּיו הַקְּדוֹשִׁים, וּמֵעִנְיַן הַהִתְקָרְבוּת אֵיךְ שֶׁזָּכָה לְהִתְקָרֵב אֶל רַבֵּנוּ זֵכֶר צַדִּיק וְקָדוֹשׁ לִבְרָכָה. וְהַמְּנִיעוֹת אֲשֶׁר עָבְרוּ עָלָיו בָּזֶה, וְאֵיךְ שֶׁחָמַל עָלָיו הַשֵּׁם יִתְבָּרַךְ וְזָכָה לְשַׁבְּרָם. וְעוֹד עִנְיָנִים כָּאֵלּוּ אֲשֶׁר עַל יָדָם יִתְעוֹרֵר הַמְעַיֵּן לַעֲבוֹדַת הַשֵּׁם יִתְבָּרַךְ. גַּם נִמְצָא בָּהֶם אֵיזֶה סִפּוּרִים וְעִנְיָנִים מִקְּדֻשַּׁת רַבֵּנוּ זֵכֶר צַדִּיק וְקָדוֹשׁ לִבְרָכָה אֲשֶׁר מְבֹאָרִין כָּאן בְּיוֹתֵר מִמַּה שֶׁמְּבֹאָרִים בִּמְקוֹמוֹת אֲחֵרִים, וְעוֹד עִנְיָנִים יְקָרִים וְכוּ'.

לָכֵן אָמַרְנוּ לְזַכּוֹת אֶת הָרַבִּים גַּם בְּסִפּוּרִים אֵלֶּה לְמַעַן יֵדְעוּ דּוֹר אַחֲרוֹן וְכוּ', וִיקֻיַּם בָּנוּ מִקְרָא שֶׁכָּתוּב (הוֹשֵׁעַ ו, ב-ג): יְחַיֵּינוּ מִיֹּמָיִם בַּיּוֹם הַשְּׁלִישִׁי יְקִימֵנוּ וְנִחְיֶה לְפָנָיו, וְנֵדְעָה נִרְדְּפָה לָדַעַת אֶת ה' כְּשַׁחַר נָכוֹן מֹצָאוֹ וְיָבוֹא כַגֶּשֶׁם לָנוּ כְּמַלְקוֹשׁ יוֹרֶה אָרֶץ: אָמֵן כֵּן יְהִי רָצוֹן:

רָאִיתִי וְנָתוֹן אֶל לִבִּי לִרְשֹׁם בְּלִי נֵדֶר בְּכָל פַּעַם בְּקִצּוּר אֵיזֶה מַעֲשִׂיּוֹת הַנַּעֲשִׂים עִמִּי בְּכָל עֵת, יְהִי רָצוֹן שֶׁיִּהְיֶה הַכֹּל לְטוֹבָה:

א

בִּשְׁנַת תק"ם נוֹלַדְתִּי בִּקְהִלַּת־קֹדֶשׁ נֶעמִירוֹב בַּחֲמִשָּׁה עָשָׂר בִּשְׁבָט.

בִּשְׁנַת תקנ"ב נִתְקַשֵּׁר אָבִי זִכְרוֹנוֹ לִבְרָכָה בְּשִׁדּוּכִין שֶׁלִּי עִם חוֹתְנִי הַגָּאוֹן הַצַּדִּיק הַמְפֻרְסָם מוֹרֵנוּ הָרַב רַבִּי דָּוִד צְבִי זִכְרוֹנוֹ לִבְרָכָה. וּבִשְׁנַת תקנ"ג בְּשַׁבַּת נַחֲמוּ הָיוּ הַנִּשּׂוּאִין שֶׁלִּי בִּקְהִלַּת־קֹדֶשׁ שַׁארִיגְרַאד וְהָיִיתִי סָמוּךְ עַל שֻׁלְחַן חוֹתְנִי שְׁנֵי שָׁנִים.

וְאָז הָיִיתִי מִתְנַגֵּד גָּדוֹל עַל הַחֲסִידִים מֵחֲמַת שֶׁחוֹתְנִי הָיָה חוֹלֵק עֲלֵיהֶם מְאֹד, וְדִבֵּר הַרְבֵּה עֲלֵיהֶם לְפָנַי וְלִפְנֵי שְׁאָר חֲתָנָיו וּבְנֵי־בֵיתוֹ, וְאָמַר שֶׁכָּל כַּוָּנָתוֹ בְּדִבּוּרָיו כְּדֵי לְרַחֵק מֵהֶם.

אַחַר כָּךְ יָצָאתִי מִשַּׁארִיגְרַאד בִּתְחִלַּת שְׁנַת תקנ"ו בְּחַג הַסֻּכּוֹת, וּבָאתִי לִקְהִלַּת קֹדֶשׁ נֶעמִירוֹב עִם זוּגָתִי תִּחְיֶה. וְהָיִיתִי סָמוּךְ עַל שֻׁלְחַן אָבִי זִכְרוֹנוֹ לִבְרָכָה, וְנִתְחַבַּרְתִּי לִלְמֹד בַּחֹרֶף עִם חֲבֵרִי זִכְרוֹנוֹ לִבְרָכָה. וְהוּא הָיָה מְגֻדָּל מִקַּטְנוּתוֹ בֵּין הַחֲסִידִים, וְהָיָה אֵצֶל כַּמָּה צַדִּיקִים וְדִבֵּר עִמִּי הַרְבֵּה וְהִתְוַכַּח עִמִּי שֶׁהַחֲסִידִים הֵם יְרֵאִים וְשֶׁהַצַּדִּיקִים הַמְפֻרְסָמִים שֶׁבֵּינֵיהֶם הֵם גְּדוֹלִים בְּמַעֲלָה מְאֹד וְעוֹבְדִים אֶת הַשֵּׁם יִתְבָּרַךְ בֶּאֱמֶת. (כַּאֲשֶׁר הִיא בֶּאֱמֶת) וְגַם שְׁאָר אֲנָשִׁים הִתְוַכְּחוּ עִמִּי בָּזֶה. וּבְכָל זֶה הָיִיתִי חָזָק בְּדַעְתִּי הַרְבֵּה בְּהִתְנַגְּדוּת מֵחֲמַת אֶרֶס הַדִּבּוּרִים שֶׁל חוֹתְנִי זִכְרוֹנוֹ לִבְרָכָה שֶׁהִכְנִיס בִּי הַרְבֵּה. כִּי אַף עַל פִּי שֶׁהָיָה צַדִּיק וִירֵא שָׁמַיִם, אֲבָל לֹא זָכָה לֵידַע מֵאוֹר קְדֻשַּׁת אֲמִתַּת הַצַּדִּיקִים גְּדוֹלֵי הַחֲסִידִים הַמְפֻרְסָמִים. וְהָיָה חוֹלֵק עֲלֵיהֶם מְאֹד כַּנִּזְכָּר לְעֵיל. וּמֵחֲמַת זֶה בְּכָל הַחֹרֶף הַנִּזְכָּר לְעֵיל שֶׁהָיִיתִי בְּנֶעמִירוֹב הָיִיתִי עֲדַיִן מִתְנַגֵּד עֲלֵיהֶם.

אַחַר כָּךְ מֵרִבּוּי הַדְּבָרִים שֶׁל חֲבֵרִי הַנִּזְכָּר לְעֵיל וּשְׁאָרֵי אֲנָשִׁים הִבְחַנְתִּי הָאֱמֶת, וְזָכִיתִי לִכְנֹס בֶּאֱמוּנַת חֲכָמִים. וְהִסְכִּימָה דַּעְתִּי עִם הַחֲסִידִים שֶׁטּוֹב לְהִתְקָרֵב לְהַצַּדִּיקִים הַמְפֻרְסָמִים גְּדוֹלֵי הַחֲסִידִים, כִּי הֵם אַנְשֵׁי אֱמֶת וַה' עִמָּם. וְאָז נִמְשָׁךְ עָלַי יִרְאָה קְצָת וְנִשְׁתַּנֵּיתִי לְטוֹבָה בְּכַמָּה דְּבָרִים הַיְדוּעִים לִי. וְעִם כָּל זֶה עֲדַיִן הָיִיתִי תּוֹעֶה בַּדֶּרֶךְ וְלֹא יָדַעְתִּי בֵּין יְמִינִי לִשְׂמֹאלִי כִּי לֹא הָיָה לִי מַנְהִיג כָּרָאוּי וְכָל מַה שֶּׁעָבַר עָלַי בְּיָמִים אֵלּוּ קְצָרָה הַיְרִיעָה לְסַפֵּר:

ב

בִּשְׁנַת תקס"ב בְּחֹדֶשׁ אֱלוּל זָכִיתִי לְהִתְקָרֵב לַאֲדוֹנֵנוּ מוֹרֵנוּ וְרַבֵּנוּ הַקָּדוֹשׁ וְהַנּוֹרָא הָרַב הָאֱמֶת מוֹרֵנוּ רַבִּי נַחְמָן זֵכֶר צַדִּיק וְקָדוֹשׁ לִבְרָכָה. וְהוּא אָחַז בְּיָדִי וְקֵרְבַנִי בְּרַחֲמָיו הַמְרֻבִּים, וְנָשָׂא אוֹתִי כַּאֲשֶׁר יִשָּׂא הָאוֹמֵן אֶת הַיּוֹנֵק.

וְתֵכֶף אַחַר רֹאשׁ־הַשָּׁנָה הָרִאשׁוֹן שֶׁנִּתְקָרַבְתִּי אֵלָיו שֶׁהוּא רֹאשׁ־הַשָּׁנָה תקס"ג, הִתְחִיל לְהַרְגִּילֵנִי לִכְתֹּב תּוֹרָתוֹ הַקְּדוֹשָׁה. אֲבָל עֲדַיִן לֹא זָכִיתִי לִכְתֹּב לְפָנָיו תּוֹרָתוֹ הַקְּדוֹשָׁה עַד אַחַר שַׁבָּת חֲנֻכָּה שֶׁכָּתַבְתִּי לְפָנָיו כָּל הַתּוֹרָה רָאִיתִי מְנוֹרַת זָהָב (לִקּוּטֵי מוֹהֲרַ"ן סִימָן ח'). וְכָךְ הָיָה דֶּרֶךְ כְּתִיבָתִי לְפָנָיו, שֶׁהַתּוֹרָה שֶׁאָמַר בְּאוֹתוֹ הָעֵת, כְּמוֹ בְּשַׁבַּת חֲנֻכָּה, חָזַר אַחַר כָּךְ בְּעֵת הַכְּתִיבָה וַאֲמָרָהּ לְפָנַי פִּסְקָא פִּסְקָא, שֶׁאָמַר לְפָנַי כַּמָּה דִּבּוּרִים בִּלְשׁוֹן אַשְׁכְּנַז, וַאֲנִי יָשַׁבְתִּי לְפָנָיו וְכָתַבְתִּי הַדְּבָרִים בִּלְשׁוֹן הַקֹּדֶשׁ עַד שֶׁגָּמַרְתִּי כְּתִיבַת כָּל הַתּוֹרָה וְעַל פִּי רֹב חָזַרְתִּי וְקָרִיתִי אוֹתָהּ לְפָנָיו אַחַר שֶׁגָּמַרְתִּי כְּתִיבָתָהּ.

וְעֹצֶם רִבּוּי הַמְּנִיעוֹת וְהַיִּסּוּרִים שֶׁהָיָה לִי בְּאוֹתָהּ הַשָּׁנָה שֶׁהִיא שְׁנַת תקס"ג אִי אֶפְשָׁר לְשַׁעֵר. כִּי כֻּלָּם הָיוּ מִתְנַגְּדִים עָלַי הֵן אִשְׁתִּי וְהֵן אָבִי נֵרוֹ יָאִיר וְכָל בְּנֵי בֵּיתוֹ וְכָל בֵּית אָבִי זְקֵנִי זִכְרוֹנוֹ לִבְרָכָה. וְיֵשׁ בָּזֶה הַרְבֵּה לְסַפֵּר מֵעֹצֶם רִבּוּי הַמְּנִיעוֹת שֶׁהָיָה לִי בְּלִי שִׁעוּר בְּכָל נְסִיעָה וּנְסִיעָה וּבְכָל תְּנוּעָה וּתְנוּעָה וּבְכָל עֻבְדָּא וְעֻבְדָּא שֶׁל הַהַנְהָגוֹת הַקְּדוֹשׁוֹת שֶׁל רַבֵּנוּ זִכְרוֹנוֹ לִבְרָכָה שֶׁצִּוָּה עָלַי. וַעֲדַיִן אֵינִי יוֹדֵעַ מֵהֵיכָן קִבַּלְתִּי כֹּחַ לַעֲמֹד נֶגֶד מְנִיעוֹת כָּאֵלּוּ אֲשֶׁר קָשֶׁה לְסָבְלָם.

וְתֵכֶף בְּאוֹתוֹ הַחֹרֶף גֵּרֵשׁ אוֹתִי אָבִי נֵרוֹ יָאִיר מֵעַל שֻׁלְחָנוֹ, וְהֻכְרַחְתִּי לֶאֱכֹל אֵצֶל אָבִי־זְקֵנִי וְזוּגָתִי אָכְלָה אֵצֶל אָבִי, נֵרוֹ יָאִיר. וּבְכָל זֶה יֵשׁ הַרְבֵּה לְסַפֵּר; וְאַף־עַל־ פִּי־כֵן עֲזָרַנִי הַשֵּׁם יִתְבָּרַךְ, וְהָיִיתִי בַּחֹרֶף הַזֶּה כַּמָּה פְּעָמִים אֵצֶל רַבֵּנוּ זִכְרוֹנוֹ לִבְרָכָה. וְקֹדֶם חֲנֻכָּה יָשַׁבְתִּי אֶצְלוֹ בְּעֵרֶךְ שְׁלשָׁה שָׁבוּעוֹת עַד אַחַר שַׁבַּת חֲנֻכָּה. אַחַר כָּךְ בָּאתִי אֵלָיו סָמוּךְ לְרֹאשׁ־חֹדֶשׁ שְׁבָט, וְנָסַע רַבֵּנוּ זִכְרוֹנוֹ לִבְרָכָה לְטוּלְטְשִׁין לְדוֹדוֹ הָרַב וְכוּ' מוֹרֵנוּ הָרַב בָּרוּךְ זֵכֶר צַדִּיק לִבְרָכָה, כִּי אָז הָיָה עֲדַיִן שָׁלוֹם בֵּינֵיהֶם. אַחַר כָּךְ נָסַע רַבֵּנוּ לְמֶדְוֶדִיבְקֶע וְכוּ' וַאֲנַחְנוּ לִוִּינוּ אוֹתוֹ עַד קְהִלַּת קֹדֶשׁ לִינִיץ וְשָׁם נִכְנַס לְהָרַב וְכוּ' מוֹרֵנוּ הָרַב גְּדַלְיָה זֵכֶר צַדִּיק לִבְרָכָה וְקִבְּלוֹ בְּכָבוֹד גָּדוֹל, וְגַם כָּל בְּנֵי סִיעָתֵנוּ שֶׁבָּאנוּ עִמּוֹ קִבֵּל אוֹתָנוּ כֻּלָּנוּ בְּכָבוֹד גָּדוֹל, וְשָׁם שָׁמַעְנוּ מִפִּיו הַקָּדוֹשׁ שֶׁל רַבֵּנוּ זִכְרוֹנוֹ לִבְרָכָה, תּוֹרָה.

ג

בִּשְׁנַת תקס"ג הַנַּ"ל בְּרֹאשׁ חֹדֶשׁ כִּסְלֵו נוֹלַד בְּנִי שַׁכְנָא שֶׁיִּחְיֶה.

בְּאוֹתוֹ הַחֹרֶף שְׁנַת תקס"ג הָיוּ הַנִּשּׂוּאִין שֶׁל בִּתּוֹ מָרַת שָׂרָה תִּחְיֶה עִם בַּעְלָהּ מוֹרֵנוּ יִצְחָק אַייזִיק נֵרוֹ יָאִיר, בְּרֹאשׁ חֹדֶשׁ נִיסָן בְּיוֹם חֲמִישִׁי בִּקְהִלַּת־קֹדֶשׁ מֶדְוֶדִיבְקֶע. וְרַבֵּנוּ זִכְרוֹנוֹ לִבְרָכָה כְּשֶׁנָּסַע לְמֶדְוֶדִיבְקֶע כַּנַּ"ל נִתְעַכֵּב שָׁם עַד אַחַר הַנִּשּׂוּאִין.

וַאֲנִי בְּשָׁמְעִי זֹאת בְּנֶעמִירוֹב, אָזַרְתִּי חֲלָצַי וְנָסַעְתִּי אֵלָיו לְמֶדְוֶדִיבְקֶע, וּבָאתִי אֵלָיו זִכְרוֹנוֹ לִבְרָכָה בְּיוֹם פּוּרִים, וְיָשַׁבְתִּי אֶצְלוֹ בִּסְעֻדַּת פּוּרִים. וְהוּא זִכְרוֹנוֹ לִבְרָכָה רָקַד הַרְבֵּה בְּאוֹתוֹ הַפּוּרִים. גַּם בַּחֲנֻכָּה בְּאוֹתָהּ הַשָּׁנָה אַחַר הַתּוֹרָה רָקַד הַרְבֵּה, גַּם בְּשִׂמְחַת תּוֹרָה בְּאוֹתָהּ הַשָּׁנָה רָקַד הַרְבֵּה. וְכֵן עַל נִשּׂוּאֵי בִּתּוֹ הַנַּ"ל רָקַד הַרְבֵּה. וְאָמַר אַחַר כָּךְ אֲנִי רָקַדְתִּי הַרְבֵּה בְּשָׁנָה זֹאת וְכוּ' וּכְבָר נִרְשַׁם מְעַט מִזֶּה (עַיֵּן שִׂיחוֹת הָרַ"ן קל"א. חַיֵּי מוֹהֲרַ"ן קט"ז, רס"ג) שֶׁרָצָה לְבַטֵּל הַגְּזֵרוֹת וְהַפּוּנְקְטִין שֶׁנִּשְׁמְעוּ אָז וְכוּ' כִּי עַל יְדֵי הַמְחָאַת כַּף וְרִקּוּדִין מַמְתִּיקִים דִּינִין וְכוּ'.

וַאֲנִי זָכִיתִי לִהְיוֹת אֶצְלוֹ שָׁם מִפּוּרִים עַד אַחַר פֶּסַח. וְהָיִיתִי עַל הַחֲתֻנָּה הַקְּדוֹשָׁה שֶׁל בִּתּוֹ הַנַּ"ל, וְשָׁמַעְתִּי שָׁם תּוֹרָה גָּבוֹהַּ לַשֶּׁמֶשׁ שָׂם אֹהֶל בָּהֶם (לִקּוּטֵי מוֹהֲרַ"ן סִימָן מ"ט) (וּבִשְׁעַת אֲמִירַת הַתּוֹרָה הַזֹּאת הִתְחִיל רַק מִפָּסוּק וְהוּא כְּחָתָן יוֹצֵא מֵחֻפָּתוֹ) וְעֹצֶם רִבּוּי הַמְּנִיעוֹת שֶׁהָיָה לִי עַל נְסִיעָה זוֹ לְמֶדְוֶדִיבְקֶע אֵין לְשַׁעֵר.

אַחַר כָּךְ חָזַרְתִּי מִשָּׁם בְּשָׁלוֹם עִם רַבֵּנוּ זִכְרוֹנוֹ לִבְרָכָה שֶׁנָּסַעְתִּי עִמּוֹ לְשַׁמְּשׁוֹ בַּדֶּרֶךְ, וְשָׁמַעְתִּי תּוֹרָה הַרְבֵּה וְשִׂיחוֹת נִפְלָאוֹת מִפִּיו הַקָּדוֹשׁ בַּדֶּרֶךְ וּבָאתִי לְבֵיתִי בְּשָׁלוֹם. וְאַחַר כָּךְ בְּסָמוּךְ יָצְאָה גַּם זוּגָתִי מִשֻּׁלְחַן אָבִי נֵרוֹ יָאִיר, וְאָז פָּסַק אָבִי לָזוּן אוֹתָנוּ וְהִתְחַלְנוּ לִזּוֹן עַל שֻׁלְחָנִי בְּחַסְדֵי הַשֵּׁם.

בְּאוֹתוֹ הַקַּיִץ הִרְבּוּ הַמִּתְנַגְּדִים לָשׁוֹן הָרָע בִּפְנֵי דּוֹדוֹ הָרַב וְכוּ' מוֹרֵנוּ הָרַב רַבִּי בָּרוּךְ הַנַּ"ל, עַד שֶׁגַּם הוּא הִתְחִיל לַחֲלֹק עָלָיו זִכְרוֹנוֹ לִבְרָכָה.

בְּאוֹתוֹ הַקַּיִץ בִּזָּה אוֹתִי רַבֵּנוּ פַּעַם אַחַת בְּשַׁבָּת אַחַת, וְאַחַר כָּךְ כְּשֶׁבָּא מֵהַדֶּרֶךְ חָזַר וְקֵרְבַנִי הַרְבֵּה וּכְאָב אֶת בְּנוֹ הִרְצַנִי.

ד

בִּשְׁנַת תקס"ד לפ"ק נִפְטְרָה אִמִּי זִכְרוֹנָהּ לִבְרָכָה בְּיוֹם חֲמִישִׁי ב' כִּסְלֵו. אַחַר כָּךְ אַחַר שַׁבַּת חֲנֻכָּה צִוָּה עָלַי לִלְמֹד הַרְבֵּה פּוֹסֵק וְכוּ'.

אַחַר כָּךְ בַּקַּיִץ צִוָּה עָלַי לְהַתְחִיל לִלְמֹד קַבָּלָה וּמַעֲשֶׂה שֶׁהָיָה כָּךְ הָיָה, שֶׁאֲנִי בָּאתִי אֵלָיו עִם רַבִּי נַפְתָּלִי, וְאָמַר לִי אֲנִי הֵבֵאתִי אוֹתְךָ עַתָּה כִּי רָצִיתִי לוֹמַר לְךָ הַנְהָגָה חֲדָשָׁה (הַיְנוּ לִלְמֹד קַבָּלָה) וְרָצָה שֶׁאָבוֹא אֵלָיו, וְעַל יְדֵי זֶה סִבֵּב הַשֵּׁם יִתְבָּרַךְ עַד שֶׁבָּאתִי אֵלָיו וְאָז וְכוּ'.

בְּאוֹתָהּ הַשָּׁנָה סָמוּךְ לְשַׁבַּת נַחֲמוּ נִפְטְרָה בִּתּוֹ מָרַת פֵיְגָא זִכְרוֹנָה לִבְרָכָה וְכוּ':

בִּשְׁנַת תקס"ה בְּחֶשְׁוָן הָיוּ הַנִּשּׂוּאִין שֶׁל בִּתּוֹ מָרַת מִרְיָם זִכְרוֹנָהּ לִבְרָכָה, שֶׁהָיְתָה כַּלָּתוֹ שֶׁל הַגָּאוֹן מִוָּלְטְשִׁיסְק. וְרָקַד הַרְבֵּה פֹּה בִּבְּרֶסְלֶב בְּשַׁבַּת רֹאשׁ חֹדֶשׁ חֶשְׁוָן שֶׁאָז הָיָה הַ"פָארְשְׁפִּיל". וַאֲנִי זָכִיתִי לִנְסֹעַ עִמּוֹ עַל הַחֲתֻנָּה לִקְהִלַּת וָלְטְשִׁיסְק כַּאֲשֶׁר פָּקַד עָלַי.

בְּאוֹתוֹ הָעֵת צִוָּה עָלַי לְהַתְחִיל לַחְשֹׁב תּוֹרָה, אֲבָל עֲדַיִן לֹא צִוָּה לְכָתְבָהּ, וְאָמַר שֶׁבְּפַעַם אַחֶרֶת יְצַוֶּה עָלַי גַּם לִכְתֹּב. גַּם צִוָּה עָלַי וְעַל שְׁאָר אַנְשֵׁי־שְׁלוֹמֵנוּ לוֹמַר תִּקּוּן חֲצוֹת, גַּם צִוָּה אָז עוֹד לְכַמָּה מֵאַנְשֵׁי־שְׁלוֹמֵנוּ לַחְשֹׁב תּוֹרָה.

וְהִנֵּה בְּכָל הָעִנְיָנִים הָאֵלֶּה שֶׁהִזְכַּרְתִּי שֶׁעָבְרוּ עָלַי בְּאֵלּוּ הַשָּׁנִים הַנַּ"ל, יֵשׁ הַרְבֵּה לְסַפֵּר אֲשֶׁר לֹא יַסְפִּיקוּ הֲמוֹן יְרִיעוֹת. כִּי יֵשׁ הַרְבֵּה דְּבָרִים מְאֹד שֶׁלֹּא הִזְכַּרְתִּי כָּאן כְּלָל, וְגַם מַה שֶּׁהִזְכַּרְתִּי לֹא נִכְתַּב כִּי אִם בְּרֶמֶז כְּטִפָּה מִן הַיָּם:

ה

בִּשְׁנַת תקס"ה הַנַּ"ל סָמוּךְ לְרֹאשׁ חֹדֶשׁ נִיסָן נוֹלַד בְּנוֹ כוּ' שְׁלֹמֹה אֶפְרַיִם זִכְרוֹנוֹ לִבְרָכָה וְרַבֵּנוּ זִכְרוֹנוֹ לִבְרָכָה כִּבֵּד אוֹתִי בְּמִצְוַת פְּרִיעָה אֶצְלוֹ, וְרַבֵּנוּ זִכְרוֹנוֹ לִבְרָכָה בְּעַצְמוֹ הָיָה סַנְדָּק וְחִתּוּךְ, וּמַה שֶּׁהָיָה נַעֲשֶׂה אִם הָיָה הַתִּינוֹק הַזֶּה נִשְׁאָר בַּחַיִּים אִי אֶפְשָׁר לְבָאֵר. וּמְעַט קְצָת כָּתוּב אֶצְלֵנוּ בְּרֶמֶז בְּעָלְמָא.

וַאֲנַחְנוּ בָּאנוּ אֵלָיו תֵּכֶף לְמָחֳרָתוֹ אַחַר יוֹם שֶׁנּוֹלַד הַיֶּלֶד הַקָּדוֹשׁ הַנַּ"ל וְהָיִינוּ שָׁם בְּשַׁבָּת וְכָל הַשָּׁבוּעַ עַד שֶׁנִּמּוֹל, וְגַם אַחַר כָּךְ עַד יוֹם שְׁלִישִׁי לַמִּילָה. וּבְאוֹתוֹ הָעֵת שָׁמַעְנוּ מִמֶּנּוּ תּוֹרָה הַרְבֵּה וְשִׂיחוֹת נִפְלָאוֹת וְנוֹרָאוֹת מֵעִנְיַן הַיֵּצֶר הָרַע שֶׁיֵּשׁ כַּמָּה בְּחִינוֹת בַּיֵּצֶר הָרַע וְכוּ' וְכַמָּה וְכַמָּה צְרִיכִין בְּכָל פַּעַם לְהִתְחַזֵּק מֵחָדָשׁ נֶגְדּוֹ לְהַכְנִיעוֹ וְכוּ' וּקְצָת מֵהֶם נִכְתְּבוּ וְנִדְפְּסוּ.

וְאָז בְּאוֹתוֹ הַשַּׁבָּת כְּשֶׁעָמַדְנוּ לְפָנָיו אָמַר לִי דִּבְרֵי צַחוּת עַל הַמִּנְעָל שֶׁלִּי שֶׁנֶּעֱקַם לְפָנָיו מְאֹד, וְאָמַר הַמִּנְעָל שֶׁלְּךָ דּוֹמֶה כְּמוֹ מִי שֶׁטּוֹפְחִין לוֹ עַל פָּנָיו. וְאַחַר כָּךְ עָנָה וְאָמַר שִׂיחוֹת חֻלִּין שֶׁלָּנוּ (כְּמַפְלִיג בְּשֶׁבַח שִׂיחוֹת חֻלִּין שֶׁלּוֹ) אֵיזֶה מֵהַצַּדִּיקִים יוּכַל לוֹמַר לִי אֵיךְ בְּדִבְרֵי צַחוּת הָאֵלּוּ שֶׁקּוֹרִין וֶוערְטִיל יֵשׁ בּוֹ כָּל כַּוָּנוֹת הַמִּילָה וּלְמַעְלָה מֵהַכַּוָּנוֹת, וְאַחַר כָּךְ הִתְחִיל לִזְרֹק דִּבּוּרִים מִתּוֹךְ פִּיו הַקָּדוֹשׁ, וְעָנָה וְאָמַר הֲלֹא יֵשׁ וְטָפְחוּ לוֹ עַל פָּנָיו וְטָפַח לוֹ בְּסַנְדָּלוֹ, וְאָמְרוּ רַבּוֹתֵינוּ זִכְרוֹנָם לִבְרָכָה סַנְדָּל מִמַּאי הֲוָה וְכוּ' מָשָׁל וְכוּ' וְאַחַר כָּךְ הִתְחִיל לוֹמַר הַתּוֹרָה הַנִּדְפֶּסֶת בְּסִימָן ס"ג בְּרִית נִקְרָא בִּלְשׁוֹן תַּרְגּוּם אַמָּה וְכוּ. וּמִי שֶׁלֹּא הָיָה אָז אֵיךְ נִתְגַּלֶּה הַתּוֹרָה הַזֹּאת מִדִּבּוּר הַנַּ"ל אִי אֶפְשָׁר לְצַיֵּר לוֹ הָעִנְיָן. וּמִי שֶׁהָיָה אָז רָאָה בְּעֵינָיו גְּדֻלַּת הַבּוֹרֵא יִתְבָּרַךְ וּגְדֻלַּת הַתּוֹרָה וּגְדֻלַּת הַצַּדִּיקִים אֲמִתִּיִּים אֵיךְ כָּל שִׂיחָתָם וּתְנוּעוֹתָם תּוֹרָה גָּבוֹהַּ. שֶׁרָאִינוּ בְּעֵינֵינוּ שֶׁבְּדִבּוּר בְּעָלְמָא שֶׁקּוֹרִין וֶוערְטִיל שֶׁאָמַר עַל הַמִּנְעָל שֶׁלִּי הָיָה כָּלוּל בּוֹ תּוֹרָה גָּבוֹהַּ וְנִסְתָּרָה כָּזֹאת שֶׁכָּלוּל בָּהּ כָּל סוֹד כַּוָּנוֹת הַמִּילָה וְיוֹתֵר מִזֶּה, כַּאֲשֶׁר אָמַר בְּעַצְמוֹ. וּבֶאֱמֶת גַּם הַתּוֹרָה הַנּוֹרָאָה שֶׁגִּלָּה אַחַר כָּךְ עַל זֶה, גַּם כֵּן אֵין מִי שֶׁיַּשִּׂיג אוֹתָהּ הֵיטֵב כִּי הִיא גָּבוֹהַּ מְאֹד כְּדַרְכּוֹ. בִּפְרָט שֶׁזֹּאת הַתּוֹרָה לֹא בֵּאֲרָהּ הֵיטֵב רַק בְּרֶמֶז בְּעָלְמָא כַּמְבֹאָר לַמְעַיֵּן שָׁם. וְכָל יְמֵי חַיָּיו הַקְּדוֹשִׁים הָיִינוּ רְגִילִים תָּמִיד לוֹמַר, אַשְׁרֵי עֲבָדֶיךָ וְאַשְׁרֵי אֲנָשֶׁיךָ הָעוֹמְדִים לְפָנֶיךָ הַשּׁוֹמְעִים אֶת חָכְמָתְךָ, אַשְׁרֵינוּ שֶׁזָּכִינוּ לָזֶה, זֶה חֶלְקֵנוּ מִכָּל עֲמָלֵנוּ.

ו

בְּקַיִץ תקס"ה נָסַע פִּתְאֹם לְשַׁארִיגְרַאד בֵּין פֶּסַח לַעֲצֶרֶת וְהַנְּסִיעָה הַזֹּאת הָיְתָה פְּלִיאָה גְּדוֹלָה וְנִשְׂגָּבָה כִּי לֹא הָיָה בָּהּ שׁוּם טַעַם עַל־פִּי פָּשׁוּט. וּכְבָר מְבֹאָר קְצָת בְּסִפּוּרֵי נְסִיעוֹתָיו הַקְּדוֹשִׁים מֵעִנְיַן נְסִיעָה הַזֹּאת:

ז

בִּשְׁנַת תקס"ה הַנַּ"ל צִוָּה עָלַי לְלַקֵּט מִתּוֹרוֹתָיו הָעֵצוֹת וְהָעֻבְדָּא שֶׁיּוֹצֵא מִכָּל תּוֹרָה וְתוֹרָה וּבִתְחִלָּה כָּתַבְתִּי קְצָת מֵעִנְיָן זֶה וְלֹא הוּטַב בְּעֵינָיו. וְאַחַר כָּךְ הֵבַנְתִּי כַּוָּנָתוֹ וְחָזַרְתִּי וְכָתַבְתִּי וְהוּטַב בְּעֵינָיו וְהוּא הַסֵּפֶר קִצּוּר לִקּוּטֵי מוֹהֲרַ"ן כְּשֶׁקָּרָא בּוֹ נִעְנַע בְּרֹאשׁוֹ וְאָמַר בְּזֶה הַלָּשׁוֹן: פֶּתֶק יָפֶה (אַ שֵׁיין צֶעטִיל) וְהֵבַנְתִּי שֶׁהוּטְבוּ מְאֹד בְּעֵינָיו הַדְּבָרִים הַנֶּאֱמָרִים שָׁם וְהָיָה כּוֹסֵף מְאֹד שֶׁנִּזְכֶּה לְקַיְּמָם בֶּאֱמֶת אַשְׁרֵי שֶׁיֹּאחַז בָּהֶם:

ח

בְּחֹרֶף תקס"ה צִוָּה עָלַי לִנְסֹעַ לְחוֹתְנִי לִקְהִלַּת־קֹדֶשׁ מָאהְלוֹב לְבַקֵּשׁ מֵאִתּוֹ, שֶׁיִּתֵּן לִי אֵיזֶה רַבָּנוּת בְּאֵיזֶה עִיר וְכוּ', וּבָרוּךְ הַשֵּׁם שֶׁנִּצַּלְתִּי מִזֶּה:

ט

בְּחֹרֶף שְׁנַת תקס"ה הַנַּ"ל צִוָּה עָלַי לַחֲזֹר וּלְהַעְתִּיק כַּסֵּדֶר כָּל הַתּוֹרוֹת שֶׁלּוֹ שֶׁהָיוּ כְּתוּבִים אֶצְלִי בְּקוּנְטְרֵסִים מְפֻזָּרִים כְּמוֹ שֶׁנִּכְתְּבוּ בְּעֵת כְּתִיבָתָם אַחַר אֲמִירַת הַתּוֹרָה מִיָּד. וְצִוָּה לַחֲזֹר וּלְהַעְתִּיקָם שֶׁיִּהְיוּ נִכְתָּבִים כַּסֵּדֶר שֶׁיִּהְיוּ רְאוּיִם לְכָרְכָם. וְכֵן עָשִׂיתִי וְהֶעְתַּקְתִּים כַּסֵּדֶר עַל נְיָר טוֹב וּדְיוֹ יָפֶה. וְרַבִּי נַפְתָּלִי קָרָא לְפָנַי מִלָּה בְּמִלָּה מִקּוּנְטְרֵסִים הַנַּ"ל וַאֲנִי כָּתַבְתִּי עַל הַסֵּפֶר. וְנִמְשָׁךְ כְּמוֹ רֶבַע שָׁנָה עַד אַחַר פֶּסַח סָמוּךְ לְשָׁבוּעוֹת, וְאַף עַל פִּי כֵן בְּכָל אוֹתוֹ הָעֵת לֹא גִּלָּה דַּעְתּוֹ שֶׁרוֹצֶה לְהַדְפִּיסָם וּלְגַלּוֹתָם בָּעוֹלָם, כִּי בְּכָל אוֹתָן הָעִתִּים הָיָה דַּרְכּוֹ לְהַזְהִיר הַרְבֵּה לִבְלִי לְגַלּוֹת תּוֹרָתוֹ לְזָרִים אֲשֶׁר אֵינָם מֵאַנְשֵׁי־שְׁלוֹמֵנוּ וְגִלָּה קְצָת טְעָמִים עַל זֶה. וְהָיִינוּ נִזְהָרִים בָּזֶה מְאֹד לְהַסְתִּיר וּלְהַעְלִים מְאֹד הַקּוּנְטְרֵסִים שֶׁנִּכְתְּבוּ.

וּבְאוֹתוֹ הָעֵת בֵּין פֶּסַח לַעֲצֶרֶת הָיִיתִי כַּמָּה פְּעָמִים אֶצְלוֹ מִנֶּעמִירוֹב. וְהוּא הֶרְאָה בְּעַצְמוֹ כְּאִלּוּ הוּא מַקְפִּיד עַל אֲשֶׁר אָנוּ בָּאִים אֵלָיו בִּתְמִידוּת כָּל כָּךְ. וְהָיָה לָנוּ מִזֶּה מְנִיעוֹת וְיִסּוּרִים בְּכָל פַּעַם שֶׁרָצִינוּ לָבוֹא אֵלָיו פֶּן יַקְפִּיד עָלֵינוּ. וּכְבָר לֹא הִשְׁגַּחְנוּ עַל שׁוּם מְנִיעוֹת מִבֵּיתֵנוּ וּמְנִיעוֹת מֵחֲמַת מָמוֹן, רַק זֶה עָמַד לָנוּ בְּמֹחֵנוּ לִמְנִיעָה שֶׁנִּדְמָה לָנוּ שֶׁהוּא יַקְפִּיד כְּשֶׁנָּבוֹא אֵלָיו מֵחֲמַת שֶׁזֶּה סָמוּךְ הָיִינוּ אֶצְלוֹ. וְאַף עַל פִּי כֵן גֹּדֶל עֹצֶם חִשְׁקֵנוּ לֵהָנוֹת מִזִּיו הַשְּׁכִינָה בְּכָל פַּעַם לִזְכּוֹת לַעֲמֹד לִפְנֵי הַדְרַת קְדֻשָּׁתוֹ וְכוּ' וְכוּ' הִתְגַבֵּר עַל הַמְּנִיעָה וְזָכִינוּ לָבוֹא אֵלָיו בְּכָל פַּעַם.

וְאַחַר שָׁבוּעוֹת שְׁנַת תקס"ה הַנַּ"ל בְּעֶרֶךְ שְׁמוֹנָה יָמִים שֶׁהָיִיתִי אֶצְלוֹ בְּשָׁבוּעוֹת הַנַּ"ל הִתְעוֹרֵר לִי רָצוֹן לִנְסֹעַ אֵלָיו כִּי הָיָה צַר לִי מְאֹד בְּעִנְיַן דַּרְכֵי עֲבוֹדַת הַשֵּׁם וְכוּ' אֲבָל הָיָה קָשֶׁה עָלַי מְאֹד לָבוֹא אֵלָיו מֵחֲמַת מְנִיעוֹת הַנַּ"ל, וְאָז הָיָה קָשֶׁה וְכָבֵד עָלַי מְאֹד מְאֹד לְשַׁבֵּר הַמְּנִיעָה הַנַּ"ל שֶׁלֹּא יַקְפִּיד עָלַי כַּנַּ"ל. כִּי לֹא יָדַעְתִּי אֵיךְ אֶשָּׂא פָּנַי לִכְנֹס לְפָנָיו לְבַקְשׁוֹ שֶׁיְּקָרְבֵנִי לְהַשֵּׁם יִתְבָּרַךְ אַחַר שֶׁזֶּה סָמוּךְ הָיִיתִי אֶצְלוֹ, אֲבָל אַף עַל פִּי כֵן הָיָה חִשְׁקִי וּרְצוֹנִי חָזָק מְאֹד לִנְסֹעַ אֵלָיו.

וְרִחֵם עָלַי הַשֵּׁם יִתְבָּרַךְ בְּרַחֲמָיו הָעֲצוּמִים וְשָׁלַח בְּדַעְתִּי עֵצָה שֶׁאֶסַּע לִבְּרֶסְלֶב בִּשְׁבִיל לִכְרֹךְ הַסֵּפֶר שֶׁנַּעֲשָׂה מֵהַקּוּנְטְרֵסִים הַנַּ"ל שֶׁחָזַרְתִּי וְהֶעְתַּקְתִּי כַּסֵּדֶר כַּנַּ"ל, כִּי כְּבָר נִגְמְרוּ כַּנַּ"ל וְהוּא זִכְרוֹנוֹ לִבְרָכָה צִוָּה עָלַי בְּעַצְמוֹ שֶׁלֹּא לְכָרְכָם בְּנֶעמִירוֹב מִפְּנֵי הַמִּתְנַגְּדִים הָרַבִּים שֶׁהָיוּ שָׁם. כִּי אָז הָיִינוּ נִזְהָרִים מְאֹד שֶׁלֹּא לְגַלּוֹת תּוֹרָתוֹ לַחוּץ כְּלָל כַּנַּ"ל, וְעַל כֵּן צִוָּה עָלַי בְּעַצְמוֹ לְכָרְכָם בִּבְּרֶסְלֶב דַּיְקָא. וּכְבָר הָיָה בְּדַעְתִּי קֹדֶם שָׁבוּעוֹת לַהֲבִיאָם לְכָאן לִבְרֶסְלֶב לְכָרְכָם, אַךְ לֹא אִסְתַּיַּע מִלְּתָא מִן הַשָּׁמַיִם. וְעַתָּה אַחַר שָׁבוּעוֹת הָיִיתִי רוֹצֶה לָבוֹא לְפָנָיו אַךְ הָיָה לִי מְנִיעָה הַנַּ"ל וְהָיָה לִי לְשָׁלָל עֵצָה הַנַּ"ל שֶׁהִזְכִּירַנִי הַשֵּׁם בְּרַחֲמָיו לִנְסֹעַ בִּשְׁבִיל כְּרִיכַת הַסֵּפֶר הַנַּ"ל. וְזֶה יִהְיֶה לִי תֵּרוּץ לְפָנָיו שֶׁבִּשְׁבִיל זֶה בָּאתִי וְאַגַּב אוּכַל לְדַבֵּר עִמּוֹ אִם אֶזְכֶּה.

וְכֵן עָשִׂיתִי וְנָסַעְתִּי תֵּכֶף וּמִיָּד לִבְּרֶסְלֶב בַּיּוֹם הַנַּ"ל. וּבָאתִי בְּיוֹם שִׁשִּׁי בַּבֹּקֶר, וְיָרֵאתִי לִכְנֹס אֵלָיו וּלְהִתְרָאוֹת לְפָנָיו מֵחֲמַת בּוּשָׁה כַּנַּ"ל. וְאַחַר כָּךְ רָאָה אוֹתִי מִדֵּי עָבְרוֹ מֵחַדְרוֹ לְבֵיתוֹ הַגָּדוֹל וְשָׁאַל אוֹתִי בְּדֶרֶךְ הִלּוּכוֹ עַל מָה בָּאתָ, הֵשַׁבְתִּי לוֹ לִכְרֹךְ הַסֵּפֶר. וְשָׁאַל וְכִי בִּשְׁבִיל זֶה הֻכְרַחְתָּ לָבוֹא בְּכַוָּנָה וְנֶאֱלַמְתִּי וְלֹא הֵשַׁבְתִּי לוֹ דָּבָר מֵחֲמַת אֵימָה. אַחַר כָּךְ הָיָה בְּדַעְתִּי לֵילֵךְ מִיָּד לְהָאָמָּן הָעוֹסֵק בִּכְרִיכַת סְפָרִים וְלֵישֵׁב שָׁם אֶצְלוֹ כָּל הַיּוֹם. כִּי יָדַעְתִּי רְצוֹן רַבֵּנוּ זִכְרוֹנוֹ לִבְרָכָה שֶׁלֹּא לְהַנִּיחַ הַסֵּפֶר אֵצֶל הָאָמָּן אֲפִלּוּ פֹּה בְּרֶסְלַב, אַף עַל פִּי שֶׁגַּם הָאָמָּן הַכּוֹרֵךְ הָיָה מֵאַנְשֵׁי־שְׁלוֹמֵנוּ. אֲבָל אָז הִקְפִּיד רַבֵּנוּ זִכְרוֹנוֹ לִבְרָכָה מְאֹד לִשְׁמֹר הַקּוּנְטְרֵסִים שֶׁלֹּא יִגַּע בָּהֶן זָר.

וְהָיָה בְּדַעְתִּי לֵישֵׁב אֵצֶל הָאָמָּן הַכּוֹרֵךְ כָּל הַיּוֹם, וְלִבְלִי לְהִתְרָאוֹת פָּנַי לִפְנֵי רַבֵּנוּ זִכְרוֹנוֹ לִבְרָכָה עַד שַׁבָּת. אֲבָל טוּבוֹ וְרַחֲמָיו שֶׁל רַבֵּנוּ זִכְרוֹנוֹ לִבְרָכָה שֶׁהָיוּ בְּלִי שִׁעוּר, וְהַשְּׂמֹאל הָיָה דּוֹחָה מְעַט וּבַיָּמִין הָיָה מְקָרֵב הַרְבֵּה. וְגַם הַדְּחִיָּה וְהַהִתְרַחֲקוּת הָיָה בְּעַצְמוֹ הִתְקָרְבוּת נִפְלָא לְמִי שֶׁחָפֵץ וְחָשַׁק בֶּאֱמֶת. וְגַם עֲדַיִן הוּא נוֹהֵג כָּךְ. וּבְרַחֲמָיו הַנִּפְלָאִים שָׁלַח פִּתְאֹם אֶצְלִי אִישׁ אֶחָד מֵאַנְשֵׁי־שְׁלוֹמֵנוּ לְבֵית הַכּוֹרֵךְ הַנַּ"ל וְאָמַר שֶׁרַבֵּנוּ זִכְרוֹנוֹ לִבְרָכָה צִוָּה שֶׁאֲנִי אֵלֵךְ אֵלָיו, וְהוּא (הַיְנוּ הַשָּׁלִיחַ הַנַּ"ל) יֵשֵׁב בִּמְקוֹמִי כָּאן אֵצֶל הַכּוֹרֵךְ.

וְתֵכֶף רַצְתִּי אֵלָיו זִכְרוֹנוֹ לִבְרָכָה. וְהָיָה בְּחַדְרוֹ הַקָּטָן שֶׁהָיָה לוֹ כְּנֶגֶד בֵּית הַמִּדְרָשׁ מִן הַצַּד. וּבָאתִי אֵלָיו בְּחַדְרוֹ הַנַּ"ל, וְהוּא שָׁכַב עַל מִטָּתוֹ וְאָז קֵרְבַנִי בְּרַחֲמָיו הַרְבֵּה וְדִבֵּר עִמִּי הַרְבֵּה מְאֹד. וְנִחַם אוֹתִי וְשִׂמַּח אוֹתִי וְחִזֵּק אוֹתִי הַרְבֵּה מְאֹד מְאֹד בִּדְבָרָיו הַקְּדוֹשִׁים וְהַטְּהוֹרִים הָעֲרֵבִים וְהַנְּעִימִים הַמְּתוּקִים מִדְּבַשׁ וְנֹפֶת צוּפִים. וְדִבֵּר עִמִּי הַרְבֵּה וְלֹא יָשֵׁן כְּלָל, וְעָמַד מִמִּטָּתוֹ וְנִכְנַס לְבֵיתוֹ הַגָּדוֹל.

וְאָז הָיָה הָעֵת שֶׁהִתְחִיל לְגַלּוֹת סוֹד הַנִּפְלָא וְהֶעָצוּם שֶׁל הָעֲשָׂרָה קַפִּיטְל תְּהִלִּים לְאָמְרָם בְּיוֹם שֶׁקָּרָה לְאָדָם חַס וְשָׁלוֹם מִקְּרֵה לַיְלָה רַחֲמָנָא לִצְלַן כַּנִּדְפַּס בִּסְפָרָיו הַקְּדוֹשִׁים. כִּי בְּאוֹתוֹ הָעֵת קֹדֶם שֶׁבָּאתִי אֵלָיו אָמַר הַתּוֹרָה הַזֹּאת הַנִּדְפֶּסֶת בַּסֵּפֶר הָרִאשׁוֹן בְּסִימָן ר"ה הַמַּתְחֶלֶת תִּקּוּן לְמִקְרֵה לַיְלָה לוֹמַר עֲשָׂרָה קַפִּיטְל תְּהִלִּים וְכוּ'. וַאֲנִי לֹא הָיִיתִי אֶצְלוֹ בְּשָׁעָה שֶׁאֲמָרָהּ, אַחַר כָּךְ בְּיוֹם שִׁשִּׁי הַנַּ"ל גִּלָּה לִי חֲתָנוֹ רַבִּי יִצְחָק זִכְרוֹנוֹ לִבְרָכָה מְעַט מֵהַתּוֹרָה הַנַּ"ל כְּפִי הֲבָנָתוֹ. וְאַחַר כָּךְ דִּבַּרְתִּי עִמּוֹ זִכְרוֹנוֹ לִבְרָכָה בְּעַצְמוֹ מִזֶּה וּבֵאֵר לִי הַדָּבָר קְצָת וְכָתַבְתִּי הָעִנְיָן מִיָּד כְּמוֹ שֶׁנִּדְפַּס עַתָּה בַּסִימָן הַנַּ"ל. וְאָז לֹא גִּלָּה עֲדַיִן הַקַּפִּיטְלִיךְ תְּהִלִּים בִּפְרָטִיּוּת אֵיזֶה קַפִּיטְלִיךְ צְרִיכִין לוֹמַר רַק שֶׁאָמַר שֶׁהָיָה רָאוּי לְבָרֵר אֵיזֶה עֲשָׂרָה קַפִּיטְלִיךְ הֵם כְּנֶגֶד עֲשָׂרָה מִינֵי נְגִינָה, אַךְ כָּל עֲשָׂרָה וַעֲשָׂרָה קַפִּיטְלִיךְ שֶׁבַּתְּהִלִּים כְּלוּלִים מִבְּחִינַת עֲשָׂרָה מִינֵי נְגִינָה, אַךְ אַחַר כָּךְ אַחַר כַּמָּה שָׁנִים הִתְחִיל לְגַלּוֹת מֵעִנְיַן הַתִּקּוּן הַנַּ"ל. וְאַחַר שֶׁבָּא מִלֶּבוּב חָזַר וְדִבֵּר מֵעִנְיַן הָעֲשָׂרָה קַפִּיטְל תְּהִלִּים הַנַּ"ל וְאָז גִּלָּה בִּפְרָטִיּוּת אֵיזֶה קַפִּיטְלִיךְ צְרִיכִין לוֹמַר כַּנִּדְפַּס בְּלִקּוּטֵי תִנְיָנָא בְּסוֹפוֹ בְּסִימָן צ"ב עַיֵּן שָׁם (וְכִמְדֻמֶּה, שֶׁכְּבָר מְבֹאָר מִסִּפּוּר זֶה מְעַט בְּמָקוֹם אַחֵר (עַיֵּן שִׂיחוֹת הָרַ"ן קמ"א, חַיֵּי מוֹהֲרַ"ן רכ"ה).

וְכָל אוֹתוֹ יוֹם שִׁשִּׁי יָשַׁב רַבֵּנוּ זִכְרוֹנוֹ לִבְרָכָה בַּבַּיִת עִם הָעוֹלָם, וְגַם אֲנִי הָיִיתִי עוֹמֵד לְפָנָיו וְדִבֵּר עִמָּנוּ הַרְבֵּה וְלֹא הָלַךְ לַמֶּרְחָץ עַד סָמוּךְ לִפְנוֹת הַיּוֹם, מַה שֶּׁדַּרְכּוֹ הָיְתָה תָּמִיד לֵילֵךְ לַמֶּרְחָץ בְּיוֹם שִׁשִּׁי תֵּכֶף סָמוּךְ אַחַר חֲצוֹת. וְאַחַר כָּךְ עָנָה וְאָמַר כַּמָּה קָשֶׁה לִהְיוֹת מְפֻרְסָם לְהַנְהִיג הָעוֹלָם (כְּלוֹמַר כַּמָּה יִסּוּרִים הוּא סוֹבֵל שֶׁהַכֹּל מֻנָּח עָלָיו וְצָרִיךְ לָשֵׂאת בְּדַעְתּוֹ הַרְבֵּה מְאֹד) כִּי הֲלֹא זֶה הַדָּבָר שֶׁעוֹסְקִין עַתָּה לִכְרֹךְ הַסֵּפֶר הַנַּ"ל נִדְמֶה לָכֶם שֶׁאֵין נֶחְשָׁב לִכְלוּם עִנְיַן הַכְּרִיכָה הַזֹּאת. (אֲבָל בֶּאֱמֶת) כַּמָּה וְכַמָּה עוֹלָמוֹת תְּלוּיִים בָּזֶה בִּכְרִיכַת הַסֵּפֶר הַזֶּה. וְכַוָּנָתוֹ הָיְתָה שֶׁהוּא צָרִיךְ לָשֵׂאת הַכֹּל עַל רֹאשׁוֹ כַּנַּ"ל. וְאָז הֵבַנּוּ מֵרָחוֹק כַּמָּה גָּדוֹל וְעָצוּם וְנִשְׂגָּב כָּל עֵסֶק וָעֵסֶק מֵעִסְקֵי הַסְּפָרִים וְהָעִנְיָנִים שֶׁלּוֹ, שֶׁאֲפִלּוּ בִּכְרִיכַת הַסֵּפֶר תְּלוּיִים כַּמָּה וְכַמָּה עוֹלָמוֹת, וְאַחַר כָּךְ הָלַךְ לַמֶּרְחָץ וְלַמִּקְוֶה.

וְהָיִיתִי שָׁם בְּשַׁבַּת־קֹדֶשׁ וּבְכָל הַשָּׁבוּעַ עַד יוֹם חֲמִישִׁי, כִּי נִתְעַצֵּל הַכּוֹרֵךְ הַנַּ"ל וְלֹא גָּמַר הַכְּרִיכָה עַד יוֹם הַנַּ"ל שֶׁאַחַר שַׁבָּת הַנַּ"ל. וּבְכָל יְמֵי הַשָּׁבוּעַ הַזֹּאת דִּבֵּר עִמִּי הַרְבֵּה וְכָל דְּבָרָיו לְחַזֵּק אוֹתִי הַרְבֵּה בְּשִׂמְחָה. וְאָמַר לִי: אֲפִלּוּ הַחוֹלֶה הַמֻּטָּל עַל עֶרֶשׂ דְּוַי מְחַזְּקִין אוֹתוֹ הַרְבֵּה וְאוֹמְרִים לוֹ שֶׁלֹּא יִפֹּל בְּדַעְתּוֹ וִיחַזֵּק עַצְמוֹ בְּכָל עֹז. וְכֵן בֶּאֱמֶת חוֹזֵר הַחוֹלֶה לְאֵיתָנוֹ וּבְרִיאוּתוֹ עַל יְדֵי שֶׁמְּחַזֵּק אֶת עַצְמוֹ וּמַבְרִיא אֶת עַצְמוֹ וְאֵינוֹ נִמְשָׁךְ אַחַר עַצְלוּת וּכְבֵדוּת חָלְיוֹ, כִּי עַל יְדֵי זְרִיזוּתוֹ וְהִתְחַזְּקוּתוֹ חוֹזֵר לִבְרִיאוּתוֹ בֶּאֱמֶת. כַּדְּבָרִים הָאֵלֶּה וְכַיּוֹצֵא בָּהֶם דִּבֵּר עִמִּי הַרְבֵּה מֵעִנְיַן הִתְחַזְּקוּת לִהְיוֹת בְּשִׂמְחָה בְּכָל מַה דְּאֶפְשָׁר.

גַּם דִּבֵּר עִמִּי אָז בְּאוֹתוֹ הָעֵת וְסִפֵּר לִי מִגֹּדֶל צַעֲרוֹ וִיסּוּרָיו בְּלִי שִׁעוּר, וְעֹצֶם הַצַּעַר וְהַיִּסּוּרִים שֶׁיֵּשׁ לוֹ מֵהַיַּלְדָּה שֶׁל בִּתּוֹ תִּחְיֶה שֶׁהָיְתָה אָז חוֹלָה בְּיוֹתֵר מֵחֳלִי הַ"מָּזְלֶען" [אַדֶּמֶת] אוֹ "פָּאקִין" [אֲבַעְבּוּעוֹת]. וְאָמַר שֶׁהוּא מַרְגִּישׁ בְּלִבּוֹ כָּל גְּנִיחָה וּגְנִיחָה שֶׁל הַתִּינוֹק וְשֶׁהוּא מְרֻצֶּה הַלְוַאי וְהָיָה לוֹ חֳלִי הַ"מָּאזְלֶען" בִּשְׁבִיל הַתִּינוֹק.

וְאָמַר שֶׁהוּא דַּרְכֵי הַשֵּׁם שֶׁאִי אֶפְשָׁר לְהָבִין. הַיְנוּ שֶׁיֵּשׁ דַּרְכֵי הַשֵּׁם שֶׁאִי אֶפְשָׁר לַהֲבִינָם שֶׁהֵם בְּחִינַת צַדִּיק וְטוֹב לוֹ צַדִּיק וְרַע לוֹ וְכוּ' (בְּרָכוֹת ה.) אֲשֶׁר בְּאוֹתוֹ הַשָּׁבוּעוֹת דִּבֵּר מִזֶּה בְּהַתּוֹרָה וּבְיוֹם הַבִּכּוּרִים הַנִּדְפָּס בְּסִימָן נ"ו עַיֵּן שָׁם, וְאָמַר שֶׁהַיִּסּוּרִים שֶׁלּוֹ הֵם בְּחִינַת דַּרְכֵי הַשֵּׁם. וְסִפֵּר אָז מֵעִנְיַן מַה שֶּׁמּוּבָא בְּ"שִׁבְחֵי הָאֲרִ"י זַ"ל", שֶׁפַּעַם אַחַת הִפְצִיר אוֹתוֹ הַרְבֵּה הָרַב רַבִּי חַיִּים וִיטַאל זִכְרוֹנוֹ לִבְרָכָה שֶׁיְּגַלֶּה לוֹ סוֹד אֶחָד, וְלֹא רָצָה הָאֲרִ"י כִּי אָמַר שֶׁהוּא סַכָּנָה גְּדוֹלָה לְפָנָיו. וְהִפְצִיר אוֹתוֹ הָרַב רַבִּי חַיִּים וִיטַאל הַרְבֵּה, וּמֵחֲמַת זֶה הָיָה מֻכְרָח לְגַלּוֹתוֹ כִּי אָמַר שֶׁלֹּא בָּא לָעוֹלָם כִּי אִם לְתַקֵּן נִשְׁמַת הָרַב רַבִּי חַיִּים וִיטַאל זִכְרוֹנוֹ לִבְרָכָה. נִמְצָא כְּשֶׁהָרַב רַבִּי חַיִּים וִיטַאל הִפְצִיר אוֹתוֹ הָיָה מֻכְרָח בֶּאֱמֶת לְגַלּוֹת הַסּוֹד לְפָנָיו, וְאַחַר כָּךְ תֵּכֶף כְּשֶׁגִּלָּה זֶה הַסּוֹד נַעֲשָׂה בְּנוֹ חוֹלֶה וְנִפְטַר מֵחֲמַת זֶה רַחֲמָנָא לִצְלַן. וְאֵיךְ אֶפְשָׁר לְהָבִין זֹאת כִּי הֲלֹא הָיָה מֻכְרָח לְגַלּוֹת הַסּוֹד מֵחֲמַת הַפְצָרַת רַבִּי חַיִּים וִיטַאל כַּנַּ"ל וְאַף עַל פִּי כֵן נֶעֱנַשׁ עַל זֶה. אַךְ זֶה הוּא בְּחִינַת דַּרְכֵי הַשֵּׁם שֶׁאִי אֶפְשָׁר לַהֲבִינָם.

וְסִפֵּר אָז כָּל זֶה לְעִנְיַן יִסּוּרָיו מִבָּנָיו וְיוֹצְאֵי חֲלָצָיו. שֶׁכָּל יִסּוּרָיו הוּא מֵחֲמָתֵנוּ מֵחֲמַת שֶׁעוֹסֵק לְקָרֵב אוֹתָנוּ לְהַשֵּׁם יִתְבָּרַךְ. וַהֲלֹא כַּוָּנָתוֹ בֶּאֱמֶת לַשָּׁמַיִם, וּבְוַדַּאי רְצוֹן הַשֵּׁם יִתְבָּרַךְ בֶּאֱמֶת שֶׁיַּעֲסֹק בְּתִקּוּנֵנוּ לְקָרְבֵנוּ אֵלָיו יִתְבָּרַךְ, כִּי זֶה עִקַּר כְּבוֹד הַשֵּׁם יִתְבָּרַךְ וּרְצוֹנוֹ וְכוּ', וְאַף עַל פִּי כֵן יֵשׁ לוֹ יִסּוּרִים וָעֳנָשִׁים כָּאֵלּוּ מֵחֲמַת זֶה דַּיְקָא. אַךְ זֶה הוּא דַּרְכֵי הַשֵּׁם שֶׁאִי אֶפְשָׁר לַהֲבִינָם כְּלָל בְּשׁוּם אֹפֶן. וְאָמַר אָז שֶׁזֶּה יוֹדֵעַ עַל עַצְמוֹ זְכוּת, שֶׁגַּם כְּשֶׁבָּאִין לְפָנָיו וּמְסַפְּרִין לוֹ צַעַר מִתִּינוֹק אַחֵר שֶׁנֶּחֱלָה חַס וְשָׁלוֹם כְּדֵי שֶׁיִּתְפַּלֵּל עָלָיו, יֵשׁ לוֹ גַּם כֵּן צַעַר וְיִסּוּרִים כָּאֵלֶּה מַמָּשׁ שֶׁיֵּשׁ לוֹ מִנֶּכְדּוֹ הַנַּ"ל שֶׁמַּרְגִּישׁ כָּל גְּנִיחָה וּגְנִיחָה שֶׁל הַתִּינוֹק (שֶׁקּוֹרִין קְרֶעכְץ) בְּלִבּוֹ כַּנַּ"ל.

גַּם כְּשֶׁאֶחָד נִפְרָד חַס וְשָׁלוֹם מֵחֲבוּרַת הַכְּשֵׁרִים הַמְּקֹרָבִים אֵלָיו יֵשׁ לוֹ גַּם כֵּן כָּל צַעַר הַנַּ"ל. וְהִזְכִּיר אָז אֶחָד מֵחֲבֵרֵינוּ שֶׁנִּפְרַד מִמֶּנּוּ וְהִפְלִיג מְאֹד מִגֹּדֶל הַצַּעַר וְהַיִּסּוּרִים שֶׁיֵּשׁ לוֹ מִזֶּה.

אַחַר כָּךְ בְּיוֹם חֲמִישִׁי נִגְמַר כְּרִיכַת הַסֵּפֶר, וְלָקַחְתִּי הַסֵּפֶר מִבֵּית הָאָמָּן, וּבָאתִי עִם הַסֵּפֶר לְפָנָיו וְעָמַדְתִּי לְפָנָיו. וְאָמַר, עֲדַיִן אֵין אַתָּה בְּשִׂמְחָה, בִּרְבוֹת הַזְּמַנִּים תֵּדַע גְּדֻּלָתִי. וְאָמַר בִּלְשׁוֹן אַשְׁכְּנַז בְּזֶה הַלָּשׁוֹן: אַמָאל וֶועסְטוּ וִויסֶען מַיין גְרוֹיסְקַייט. וְגִלָּה לִי אָז מֵעִנְיַן הַסֵּפֶר הַנּוֹרָא שֶׁלּוֹ שֶׁנִּשְׂרַף וְכוּ' וְכוּ' וְעַיֵּן בְּמָקוֹם אַחֵר (חַיֵּי מוֹהֲרַ"ן קס"ט, ק"ע, תקעד) מֵעִנְיַן הַסֵּפֶר הַזֶּה אֶפֶס קְצֵה הַמַּעֲשֶׂה תִּרְאֶה וְכוּ':

י

בִּשְׁנַת תקס"ו אַחַר יוֹם טוֹב נוֹלַד לִי בֵּן מֵאִיר זִכְרוֹנוֹ לִבְרָכָה, וְרָצִיתִי לִנְסֹעַ אֵלָיו וְנִתְעַכַּבְתִּי עַד אַחַר הַמִּילָה.

וְאַחַר כָּךְ בָּאתִי אֵלָיו זִכְרוֹנוֹ לִבְרָכָה וְאָז הָיָה פַּעַם הָרִאשׁוֹן שֶׁזָּכִיתִי שֶׁהֶרְאָה לִי סִפְרוֹ הַנּוֹרָא שֶׁנִּשְׂרַף אַחַר כָּךְ. וְקָרָא עִמִּי כַּמָּה פְּרָקִים שָׁם וְנִבְהַלְתִּי מְאֹד אַף עַל פִּי שֶׁלֹּא הֵבַנְתִּי כְּלָל.

סָמוּךְ לַחֲנֻכָּה נִתְעַכַּבְתִּי שָׁם כְּמוֹ שְׁלשָׁה שָׁבוּעוֹת, וְאָז גָּמַרְתִּי לְפָנָיו כָּל סֵפֶר הָאָלֶף־בֵּית הָרִאשׁוֹן. וְהִתְחַלְתִּי בּוֹ בְקַיִץ תקס"ג גַּם בִּשְׁנַת תקס"ד כָּתַבְתִּי קְצָת:

יא

בִּשְׁנַת תקס"ו הַנַּ"ל רָקַד רַבֵּנוּ זִכְרוֹנוֹ לִבְרָכָה אַחַר הַתּוֹרָה "וַיְהִי הֵם מְרִיקִים שַׂקֵּיהֶם" (לִקּוּטֵי מוֹהֲרַ"ן סִימָן י"ז).

בַּשָּׁנָה הַנַּ"ל אַחַר כָּל הַיָּמִים טוֹבִים בְּסָמוּךְ בִּתְחִלַּת הַחֹרֶף צִוָּה עָלַי לְהַתְחִיל לִכְתֹּב מַה שֶּׁאֲנִי מְחַדֵּשׁ, וְכֵן עָשִׂיתִי.

אַחַר פֶּסַח שָׁלַח אוֹתִי לְר' יְהוֹשֻׁעַ מִזּוּרִין עָלָיו הַשָּׁלוֹם עִם קְוִויטְל כָּתוּב בְּשֵׁמוֹת בִּכְתַב יָדוֹ הַקְּדוֹשָׁה לִתֵּן לוֹ, כִּי רַבִּי יְהוֹשֻׁעַ הַנַּ"ל הָיָה חוֹלֶה. וְאָמַר רַבֵּנוּ זִכְרוֹנוֹ לִבְרָכָה שֶׁיָּמוּת וּצְרִיכִין לַעֲשׂוֹת לוֹ טוֹבָה בָּעוֹלָם הַבָּא, עַל כֵּן שָׁלַח אוֹתִי עִם הַקְּוִויטְל הַנַּ"ל. וְנָסַעְתִּי אֵלָיו וּמָסַרְתִּי לוֹ הַכְּתָב הַנַּ"ל וּפְקֻדַּת רַבֵּנוּ זִכְרוֹנוֹ לִבְרָכָה שֶׁיִּקַּח בְּדַעְתּוֹ וּמֹחוֹ הַשֵּׁמוֹת הָאֵלּוּ שֶׁהָיוּ כְּתוּבִים שָׁם. כִּי כַּאֲשֶׁר יְקַבְּלֵם בְּדַעְתּוֹ וּמֹחוֹ שֶׁהֵם הַנְּשָׁמָה, כִּי הַנְּשָׁמָה הִיא הַדַּעַת שֶׁבַּמֹּחַ כְּמוֹ שֶׁמְּבֹאָר בִּסְפָרָיו הַקְּדוֹשִׁים (לִקּוּטֵי מוֹהֲרַ"ן ל"ה) יִהְיֶה טוֹבָה גְּדוֹלָה לְפָנָיו. גַּם אָמַר לִי שֶׁאֲצַוֶּה לוֹ שֶׁיַּחֲשֹׁב אֶת רַבֵּנוּ זִכְרוֹנוֹ לִבְרָכָה בְּדַעְתּוֹ בְּכָל יוֹם עַד שֶׁיִּסְתַּלֵּק, וְכֵן עָשִׂיתִי. וְאָמַר לִי רַבֵּנוּ זִכְרוֹנוֹ לִבְרָכָה שֶׁזִּכָּה אוֹתִי בְּמִצְוָה בַּשְּׁלִיחוּת הַזֹּאת לְרַבִּי יְהוֹשֻׁעַ הַנַּ"ל.

גַּם בְּאוֹתוֹ הַחֹרֶף בִּשְׁנַת תקס"ו הַנַּ"ל זָכִיתִי לִכְתֹּב לְפָנָיו הַסֵּפֶר הַנִּשְׂרַף הַנַּ"ל וְכוּ'. וְאַחַר כָּךְ אַחַר פֶּסַח אָמַר לִי זִכִּיתִי אוֹתְךָ בְּמִצְוָה רַבָּה שֶׁכָּתַבְתָּ הַסֵּפֶר הַנַּ"ל. וְאָמַר הַסֵּפֶר שֶׁלְּךָ כְּבָר הִתְחִיל לַעֲשׂוֹת אֵיזֶה עֲשִׂיָּה בָּעוֹלָם. אַךְ הִזְהִיר אוֹתִי הַרְבֵּה לְהִתְפַּלֵּל עַל הַתִּינוֹק שֶׁלּוֹ שֶׁהוּא הַיֶּלֶד הַקָּדוֹשׁ שְׁלֹמֹה אֶפְרַיִם זִכְרוֹנוֹ לִבְרָכָה. וְגַם לְהָאִישׁ שֶׁמָּסַר בְּיָדוֹ הַסֵּפֶר הַנַּ"ל צִוָּה וְהִזְהִיר לְמַעַן הַשֵּׁם שֶׁיִּתְפַּלֵּל עַל הַתִּינוֹק הַנַּ"ל, כִּי יָדַע שֶׁיִּקְחוּ עַצְמָם עַל הַתִּינוֹק הַנַּ"ל. וּבַעֲווֹנוֹתֵינוּ הָרַבִּים לֹא הוֹעִילוּ תְּפִלּוֹתֵינוּ, וְנִפְטַר הַיֶּלֶד אַחַר שָׁבוּעוֹת בְּאוֹתוֹ הַקַּיִץ. וּבְעִנְיָן זֶה יֵשׁ מַעֲשִׂיּוֹת הַרְבֵּה וּמְעַט דִּמְעַט יִתְבָּאֲרוּ בְּמָקוֹם אַחֵר (עַיֵּן חַיֵּי מוֹהֲרַ"ן סִימָן כ"ח, קנ"א). הַמָּקוֹם יְנַחֵם אוֹתוֹ וְאוֹתָנוּ וְכָל יִשְׂרָאֵל מִצָּרָה וְשֶׁבֶר הַגָּדוֹל הַזֶּה שֶׁהָיָה בָּעוֹלָם. כַּאֲשֶׁר אָמַר בְּפֵרוּשׁ וִינַחֵם אוֹתָנוּ בְּכִפְלַיִם, וְיָבִיא לָנוּ מְשִׁיחַ צִדְקֵנוּ בִּמְהֵרָה בְּיָמֵינוּ אָמֵן:

אָמַר הַמַּעְתִּיק רָאִיתִי לְהַעְתִּיק מַה שֶּׁמָּצָאתִי בְּאַמְתַּחַת הַכְּתָבִים וְזֶה לְשׁוֹנוֹ: סָמוּךְ לִפְטִירַת הַיֶּלֶד הַקָּדוֹשׁ וְהַנּוֹרָא שֶׁל אֲדוֹנֵנוּ מוֹרֵנוּ וְרַבֵּנוּ זִכְרוֹנוֹ לִבְרָכָה, הָיִינוּ אֶצְלוֹ עַל הָעֲלִיָּה שֶׁהָיָה עַל בֵּיתוֹ. וְסִפֵּר עִמָּנוּ מֵעִנְיַן גֹּדֶל צַעֲרוֹ וְיִסּוּרָיו הַגְּדוֹלִים וְהָעֲצוּמִים שֶׁיֵּשׁ לוֹ מִכָּל צַד וּמִצִּדֵּי צְדָדִים. וְסִפֵּר קְצָת בְּעִנְיָן זֶה שֶׁיֵּשׁ לוֹ יִסּוּרִים רַבִּים וּגְדוֹלִים מְאֹד מִבִּפְנִים וּמִבַּחוּץ, דְּהַיְנוּ שֶׁהוּא עַצְמוֹ יֵשׁ לוֹ יִסּוּרִים גְּדוֹלִים וַעֲצוּמִים כִּי יֵשׁ לוֹ חוֹלַאַת קָשֶׁה וּכְאֵב גָּדוֹל וְיִּסּוּרִים גְּדוֹלִים בַּגּוּף וְגַם בְּתוֹךְ וְכוּ'. וְכֵן מִבַּחוּץ הָיוּ לוֹ יִסּוּרִים עֲצוּמִים מֵעֹצֶם הַמַּחֲלֹקֶת הַגָּדוֹל שֶׁהָיָה עָלָיו כָּל יָמָיו חִנָּם עַל לֹא דָּבָר, וַיְחַפְּאוּ עָלָיו דְּבָרִים אֲשֶׁר לֹא כֵן אֲשֶׁר בָּדוּ מִלִּבָּם אֲשֶׁר לֹא עָלוּ עַל לִבּוֹ וְדַעְתּוֹ כְּלָל. וְחוּץ שְׁאָר הַיִּסּוּרִים מִכָּל הַצְּדָדִים, שֶׁהָיוּ לוֹ בְּכָל עֵת, כִּי הָיָה מָלֵא יִסּוּרִים וְכוּ'. וּבְתוֹךְ דְּבָרָיו עָנָה וְאָמַר, מָה אַתֶּם יוֹדְעִים מַה גָּדוֹל וְעָצוּם הַשֶּׁבֶר הַזֶּה שֶׁהָיָה בָּעוֹלָם עִנְיַן הִסְתַּלְּקוּת הַיֶּלֶד הַנַּ"ל, כָּל לְבָבִי נִשְׁבַּר וְנִתַּק מִמְּקוֹמוֹ. וְהִתְחִילוּ הַדְּמָעוֹת הַקְּדוֹשִׁים לֵירֵד עַל לְחָיָיו. וְתֵכֶף וּמִיָּד בָּרַחְנוּ מִלְּפָנָיו מֵעֹצֶם הַבּוּשָׁה שֶׁנָּפַל עָלֵינוּ עַל שֶׁרָאִינוּ בְּכִיָּתוֹ בְּפָנֵינוּ, וְנִדְמָה לָנוּ כְּאִלּוּ נֶהְפַּךְ כָּל הָעוֹלָם וְנֶחֱרַב. וְאַחַר כָּךְ בְּיוֹם שֶׁאַחֲרָיו יוֹם שִׁשִּׁי עֶרֶב שַׁבַּת קֹדֶשׁ אָמַר לָנוּ שֶׁאִלְמָלֵא לֹא יָרַדְנוּ תֵּכֶף הָיָה מְסַפֵּר לָנוּ דָּבָר יָפֶה מְאֹד (וָואלְט אִיךְ אַייךְ גִּיוֶוען דֶער צֵיילְט שֵׁיינְס) וְאָמַר בְּיוֹם שִׁשִּׁי שֶׁאַחֲרָיו תּוֹרָה נִפְלָאָה (הַיְנוּ מַאֲמַר וַיֹּאמֶר בֹּעַז סִימָן ס"ה). גַּם בְּאוֹתוֹ הָעֵת אָמַר הַתּוֹרָה עַל־פָּסוּק מִבְּכִי נְהָרוֹת חִבֵּשׁ (לִקּוּטֵי מוֹהֲרַ"ן סִימָן רס"ב) שֶׁקֹּדֶם שֶׁהוּא מְגַלֶּה תּוֹרָה הוּא בּוֹכֶה תָּמִיד וְכוּ' וְאַחַר כָּךְ (נִרְאֶה שֶׁחָסֵר סִיּוּם הַשִּׂיחָה הַזֹּאת):

עוֹד מָצָאתִי כָּתוּב שָׁם וְזֶה לְשׁוֹנוֹ, שְׁנַת תקס"ו לפ"ק יוֹם רִאשׁוֹן ה' מְנַחֵם אָב שָׁמַעְנוּ מִפִּיו הַקָּדוֹשׁ כָּל סֵדֶר בִּיאַת הַגּוֹאֵל צֶדֶק בִּמְהֵרָה בְּיָמֵינוּ, וְאָמַר שֶׁכְּבָר הָיָה מוּכָן שֶׁיָּבוֹא בְּעוֹד אֵיזֶה שָׁנִים וְיָדַע בְּאֵיזֶה שָׁנָה וּבְאֵיזֶה חֹדֶשׁ וּבְאֵיזֶה יוֹם יָבוֹא. אַךְ עַכְשָׁו בְּוַדַּאי לֹא יָבוֹא בְּאוֹתוֹ הַזְּמַן. וּכְפִי הַמּוּבָן מִדְּבָרָיו הָיָה שֶׁהָעִכּוּב הָיָה מֵחֲמַת שֶׁנִּפְטַר אֶצְלוֹ בְּנוֹ הַקָּטָן שְׁלֹמֹה אֶפְרַיִם זֵכֶר צַדִּיק לִבְרָכָה. גַּם מִקֹּדֶם סִפֵּר עִמִּי סָמוּךְ אַחַר פְּטִירַת הַיֶּלֶד הַנַּ"ל וְאָמַר גַּם כֵּן עִנְיָן הַנַּ"ל שֶׁכְּבָר הָיָה מוּכָן שֶׁיָּבוֹא בְּעֵרֶךְ קְצָת שָׁנִים וְכוּ' וְיָדַע בְּאֵיזֶה חֹדֶשׁ וְכוּ' אַךְ עַכְשָׁו בְּוַדַּאי לֹא יָבוֹא אָז:

עוֹד מָצָאתִי כָּתוּב וְזֶה לְשׁוֹנוֹ, בְּיוֹם רִאשׁוֹן הַסָּמוּךְ נָסַע מִפֹּה עַל הָאוֹקְרַיינֶע וְהָיִינוּ מְלַוִּין אוֹתוֹ עַד שֶׁיָּצָא מִלָּאדִיזִין. וְשָׁם כְּשֶׁיָּצָא מִלָּאדִיזִין יָשַׁבְנוּ עַל הָעֲגָלָה שֶׁלּוֹ וְאָז בְּדֶרֶךְ הַנְּסִיעָה גִּלָּה לָנוּ סוֹד הַנִּכְתָּב כָּאן דְּבָרִים אֲשֶׁר לֹא נִשְׁמְעוּ מֵעוֹלָם וְכוּ' (הַיְנוּ כָּל סֵדֶר בִּיאַת הַגּוֹאֵל־צֶדֶק הַנַּ"ל וְנִכְתַּב שָׁם הָעִנְיָן בִּרְמִיזָא בְּעָלְמָא וּבְדֶרֶךְ נוֹטָרִיקוֹן וְרָאשֵׁי־תֵבוֹת וּמַזְהִיר מְאֹד שֶׁלֹּא לְהַעְתִּיק זֶה הַקּוּנְטְרֵס הַנִּקְרָא מְגִלַּת סְתָרִים וּמִכָּל־שֶׁכֵּן שֶׁלֹּא לְהַדְפִּיסוֹ, אַף עַל פִּי שֶׁנִּכְתַּב בִּרְמִיזָה גַּם זֶה חָלִילָה לְגַלּוֹת וְכוּ') וְסִיֵּם.

וְהַרְבֵּה נִשְׁכַּח מִיָּד וְלֹא נִכְתַּב כְּלָל. כִּי סִפּוּר עִנְיָן זֶה שָׁהָה בְּעֶרֶךְ שְׁנֵי שָׁעוֹת וְצִוָּה, שֶׁלֹּא לְדַבֵּר מִזֶּה וְלִכְתֹּב בְּרֶמֶז וְתֵכֶף נִשְׁכַּח הָרֹב כִּי לֹא נִכְתַּב מִיָּד. אַחַר כָּךְ כָּתוּב שָׁם מַה שֶּׁשָּׁמְעוּ עוֹד הַפַּעַם בְּעִנְיָן זֶה בְּיוֹם שִׁשִּׁי עֶרֶב שַׁבַּת קֹדֶשׁ ח' מְנַחֵם־אָב שְׁנַת תקס"ט פֹּה בְּרֶסְלַב וְכוּ' וְסִיֵּם שָׁם, אַחַר שֶׁסִּפֵּר פַּעַם הָרִאשׁוֹן עִנְיָן הַנַּ"ל. אַחַר כָּךְ בָּא עָלֵינוּ שִׂמְחָה גְּדוֹלָה מְאֹד וְהוּא זִכְרוֹנוֹ לִבְרָכָה נָסַע לְדַרְכּוֹ. אַחַר כָּךְ כְּשֶׁבָּא לְבֵיתוֹ דִּבַּרְנוּ עִמּוֹ שֶׁהָיָה לָנוּ שִׂמְחָה גְּדוֹלָה אָז, וְאָמַר שֶׁגַּם הוּא נַעֲשָׂה שָׂמֵחַ מְאֹד אַחַר הַסִּפּוּר הַנַּ"ל. וְאָמַרְתִּי לוֹ אֱמֶת שֶׁטּוֹב וְיָפֶה הַדָּבָר מְאֹד, אַךְ מָתַי יִהְיֶה זֹאת. עָנָה וְאָמַר אֲבָל הַסִּפּוּר בְּעַצְמוֹ מִזֶּה הוּא דָּבָר גָּדוֹל מְאֹד כְּשֶׁבָּא עִנְיָן זֶה לְתוֹךְ שִׂיחָה בְּזֶה הָעוֹלָם מַה שֶּׁהָיָה גָּנוּז בְּחַדְרֵי חֲדָרִים, זֶה בְּעַצְמוֹ הוּא דָּבָר גָּדוֹל מְאֹד. אַשְׁרֵינוּ שֶׁזָּכִינוּ לִשְׁמֹעַ דְּבָרִים גְּנוּזִים כָּאֵלֶּה אֲשֶׁר לֹא נִשְׁמְעוּ מֵעוֹלָם (עַד כָּאן הֶעְתַּקְתִּי מִכְּתִיבַת יָד הַנַּ"ל.) (וְאַחַר הִסְתַּלְּקוּתוֹ הַקְּדוֹשָׁה שֶׁל הָרַב רַבִּי נָתָן זִכְרוֹנוֹ לִבְרָכָה בְּיָמִים לֹא כַּבִּירִים, נִגְנְבוּ וְנֶאֶבְדוּ הַכְּתָבִים הַקְּדוֹשִׁים שֶׁל מְגִלַּת סְתָרִים הַנַּ"ל וַעֲדַיִן לֹא נוֹדַע מְקוֹמָם אַיּוֹ וַחֲבָל עַל דְּאָבְדִין וְכוּ'):

בִּשְׁנַת תקס"ו הַנַּ"ל אַחַר שֶׁנִּפְטַר הַתִּינוֹק הַנַּ"ל נָסַע לַדֶּרֶךְ לְמֶדְוֶדִיבְקֶע וּסְבִיבוֹתֶיהָ, וְשָׁם הִתְחִיל לְסַפֵּר מַעֲשֶׂה רִאשׁוֹנָה שֶׁבְּסִפּוּרֵי מַעֲשִׂיּוֹת וּכְשֶׁבָּא מֵהַדֶּרֶךְ הָיִיתִי אֶצְלוֹ וְחָזַר וְסִפֵּר לְפָנֵינוּ אוֹתָהּ הַמַּעֲשֶׂה, וְאָמַר, בַּדֶּרֶךְ סִפַּרְתִּי מַעֲשֶׂה וְכוּ' כַּנִּדְפָּס שָׁם בַּסֵּפֶר סִפּוּרֵי מַעֲשִׂיּוֹת:

יב.

בִּשְׁנַת תקס"ז אַחַר שֶׁהִתְחִיל בְּסוֹף שְׁנַת תקס"ו לְסַפֵּר סִפּוּרֵי מַעֲשִׂיּוֹת וְכוּ' אָז אָמַר בְּרֹאשׁ הַשָּׁנָה הַתּוֹרָה פָּתַח רַבִּי שִׁמְעוֹן וְאָמַר עֵת לַעֲשׂוֹת לַה' וְכוּ' (לִקּוּטֵי מוֹהֲרַ"ן סִימָן ס'). וְשָׁם מְדַבֵּר מִסִּפּוּרֵי מַעֲשִׂיּוֹת שֶׁעַל יְדֵי זֶה מְעוֹרְרִין מֵהַשֵּׁנָה וְכוּ'. גַּם שָׁם מְדַבֵּר מֵעִנְיַן עֲשִׁירוּת שֶׁצְּרִיכִין הַצַּדִּיקִים לְהִתְבּוֹנְנוּת וְכוּ'. וּמְבֹאָר שָׁם שֶׁהָעֲשִׁירוּת הוּא בְּשָׁלֹשׁ בְּחִינוֹת שֶׁצְּרִיכִין לְהַשְׁלִישׁ מְעוֹתָיו שְׁלִישׁ בְּקַרְקַע וְכוּ' וְאָז שָׁלַח לְמֶזִ'יבּוּז' וְקָנָה הַחֲנֻיּוֹת שָׁם וְכוּ':

יג

בְּיוֹם הַכִּפּוּרִים בִּשְׁנַת תקס"ז הַנַּ"ל בִּשְׁעַת אֲמִירַת כָּל נִדְרֵי, אַחַר שֶׁהִתְחִיל הַשְּׁלִיחַ־צִבּוּר הַפִּזְמוֹנִים וְהַסְּלִיחוֹת שֶׁאַחַר תְּפִלַּת שְׁמוֹנֶה־עֶשְׂרֵה, הָיָה שְׂרֵפָה גְּדוֹלָה פֹּה קְהִלַּת קֹדֶשׁ בְּרֶסְלַב, וְנִשְׂרְפוּ כַּמָּה וְכַמָּה בָּתִּים גְּדוֹלִים וְהָיָה רַעַשׁ גָּדוֹל מְאֹד. וְנִתְבַּלְבֵּל הַתְּפִלָּה, כִּי כֻלָּם בָּרְחוּ לְמַלֵּט נַפְשָׁם וּבֵיתָם. אֲבָל בֵּיתוֹ שֶׁל רַבֵּנוּ זִכְרוֹנוֹ לִבְרָכָה לֹא נִשְׂרַף אָז בְּאוֹתָהּ שְׂרֵפָה. אַחַר גְּמַר הַשְּׂרֵפָה בְּאוֹתָהּ הַלַּיְלָה שֶׁל יוֹם הַכִּפּוּרִים הָיָה פַּחַד וְרַעַשׁ גָּדוֹל מִבְּנֵי חַיִל שֶׁבָּאוּ לְבֵית הַמִּדְרָשׁ שֶׁלָּנוּ, וְהִכּוּ כַּמָּה אֲנָשִׁים בְּבֵית הַמִּדְרָשׁ וּבַחוּץ הַכֵּה וּפָצוֹעַ שֶׁיֵּלְכוּ לְהַשְׁקִיט הָאֵשׁ וּלְכַבּוֹת הָאֵשׁ הַנִּשְׁאָר, וְהָיָה לָנוּ צַעַר וּפַחַד גָּדוֹל. אַחַר כָּךְ בְּמוֹצָאֵי יוֹם הַכִּפּוּרִים אָמַר רַבֵּנוּ שֶׁרַבִּי שְׁמוּאֵל יִצְחָק הוֹדִיעַ לוֹ הַשְּׂרֵפָה וְכוּ' שְׁמוּאֵל יִצְחָק גִּימַטְרִיָּא שְׂרֵפָה כַּנִּרְשָׁם בְּמָקוֹם אַחֵר (חַיֵּי מוֹהֲרַ"ן קנ"א). וְאָז סִפֵּר שֶׁרָצָה לַעֲשׂוֹת עֻבְדָּא בְּאוֹתוֹ הַיּוֹם הַכִּפּוּרִים דְּהַיְנוּ לְבַקֵּשׁ מֵהַשֵּׁם יִתְבָּרַךְ וְכוּ' וְהָיוּ לוֹ כַּמָּה טְעָנוֹת עַל זֶה שֶׁאִם הָיָה כּוֹתְבָן הָיוּ נִכְתָּבִין עַל כַּמָּה בּוֹיְגִין אַךְ נִתְבַּלְבֵּל הַדָּבָר עַל יְדֵי הַשְּׂרֵפָה.

יד

אַחַר יוֹם הַכִּפּוּרִים נָסַעְתִּי לְבֵיתִי לְנֶעמִירוֹב, וְתֵכֶף בְּאוֹתוֹ יוֹם נָסַעְתִּי לְמָאהְלוֹב. וְאָז הִתְחִיל טִלְטוּלִי לְמָאהְלוֹב כִּי זוּגָתִי נָסְעָה מִקֹּדֶם רֹאשׁ־הַשָּׁנָה לְמָאהְלוֹב לְבֵית אָבִיהָ וְאִמָּהּ. כִּי הַשֵּׁם יִתְבָּרַךְ סִבֵּב סִבּוֹת כִּי בְּעֵת שֶׁנִּתְקָרַבְתִּי לְרַבֵּנוּ זִכְרוֹנוֹ לִבְרָכָה הָיָה חוֹתְנִי עֲדַיִן אַב־בֵּית־דִּין בִּקְהִלַּת־קֹדֶשׁ קְרֶעמִינִיץ וּסְבִיבוֹתֶיהָ. וְאַחַר שָׁלֹשׁ אוֹ אַרְבַּע שָׁנִים נִתְקַבֵּל לְרַב גַּם בִּקְהִלַּת־קֹדֶשׁ מָאהְלוֹב וְאָז נָסְעָה זוּגָתִי שְׁנַת תקס"ו לְמָאהְלוֹב עִם בָּנַי שֶׁיִּחְיוּ. וַאֲנִי נָסַעְתִּי אַחַר יוֹם הַכִּפּוּרִים לְשָׁם. וּמֵאֵת הַשֵּׁם הָיְתָה שֶׁחוֹתְנִי לֹא הָיָה אָז בְּבֵיתוֹ בְּמָאהְלוֹב כִּי הָיָה בִּקְהִלַּת קְרֶמִינִיץ, כִּי הָיָה לוֹ הִתְמַנּוּת הָרַבָּנוּת בִּשְׁנֵי הַקְּהִלּוֹת הַנַּ"ל בִּקְרֶמִינִיץ וּסְבִיבוֹתֶיהָ וּבְמָאהְלוֹב. וְאָז הָיָה בִּקְרֶמִינִיץ, וְהָיָה בְּדַעְתֵּנוּ שֶׁיָּבוֹא עַל רֹאשׁ הַשָּׁנָה לְבֵיתוֹ וְאָז הָיְתָה חוֹזֶרֶת זוּגָתִי לְנֶעמִירוֹב קֹדֶם סֻכּוֹת אוֹ אַחַר כָּךְ. וַאֲנִי נָסַעְתִּי לְמָאהְלוֹב עַל סֻכּוֹת וְהָיָה בְּדַעְתִּי לָשׁוּב עִם זוּגָתִי וּבָנַי שֶׁיִּחְיוּ לִקְהִלַּת קֹדֶשׁ נֶעמִירוֹב אַחַר סֻכּוֹת. וּמֵחֲמַת שֶׁנִּתְעַכֵּב בִּקְרֶמִינִיץ כַּנַּ"ל, נִתְעַכַּבְנוּ שָׁם בְּמָאהְלוֹב וְהָיִינוּ מְצַפִּים עָלָיו מִיּוֹם לְיוֹם וְעַל יְדֵי זֶה נִתְעַכַּבְנוּ שָׁם הַרְבֵּה. וְעַל יְדֵי זֶה נִתְגַּלְגֵּל הַדָּבָר שֶׁנִּתְעַכַּבְנוּ בְּמָאהְלוֹב קָרוֹב לִשְׁנֵי שָׁנִים כַּאֲשֶׁר יְבֹאַר לְקַמָּן.

וְכָל אֵלּוּ הַשְּׁתֵּי שָׁנִים לֹא הָיִיתִי רָגִיל לִהְיוֹת לִפְנֵי רַבֵּנוּ זִכְרוֹנוֹ לִבְרָכָה כַּאֲשֶׁר בַּשָּׁנִים הַקּוֹדְמִים, מֵחֲמַת שֶׁהָיִיתִי בְּרִחוּק מָקוֹם מֵאִתּוֹ. וְלֹא בָּאתִי אֵלָיו כִּי־אִם בִּזְמַנִּים הַיְדוּעִים לָנוּ שֶׁהִזְהִיר אוֹתָנוּ לָבוֹא אֵלָיו, שֶׁהֵם רֹאשׁ הַשָּׁנָה וְשָׁבוּעוֹת וְשַׁבַּת חֲנֻכָּה. אֲבָל מִקֹּדֶם כְּשֶׁהָיִיתִי בְּנֶעמְרִיב הָיִיתִי רָגִיל לִהְיוֹת אֶצְלוֹ הַרְבֵּה. גַּם בְּכָל הַשְּׁתֵּי שָׁנִים הַנַּ"ל הָיָה גַּם רַבֵּנוּ זִכְרוֹנוֹ לִבְרָכָה נָע וָנָד בְּהַדֶּרֶךְ וְהַנְּסִיעָה שֶׁל נָאוְורִיטְשׁ וְכוּ' וּבִקְהִלַּת־קֹדֶשׁ לֶמְבֶּרְג כַּאֲשֶׁר יְבֹאַר לְקַמָּן.

וּבְבוֹאִי לְמָאהְלוֹב הִתְחִילוּ עָלַי מֵחָדָשׁ מְנִיעוֹת הַרְבֵּה מִלִּנְסֹעַ לְרַבֵּנוּ זִכְרוֹנוֹ לִבְרָכָה. כִּי כְּבָר מְבֹאָר לְעֵיל קְצָת שֶׁהָיָה לִי מְנִיעוֹת וְיִסּוּרִים הַרְבֵּה לְאֵין קֵץ בִּתְחִלַּת הִתְקָרְבוּתִי אֵלָיו, אֲשֶׁר אִי אֶפְשָׁר לְהָבִין כְּלָל אֵיךְ זָכִיתִי לְשַׁבְּרָם, וְכָל הַשּׁוֹמְעָם תְּצִלֶּינָה אָזְנָיו וְלֹא בֵּאַרְתִּי חֵלֶק אֶלֶף מֵהֶם. אַךְ עִקַּר גֹּדֶל הַיִּסּוּרִים וְהַמְּנִיעוֹת לֹא נִתְמַהְמְהוּ הַרְבֵּה כִּי הַשֵּׁם יִתְבָּרַךְ זִכַּנִי שֶׁשִּׁבַּרְתִּים בִּמְהִירוּת מִגֹּדֶל חָזְקִי שֶׁיִּהְיֶה אֵיךְ שֶׁיִּהְיֶה אֶהְיֶה מְקֹרָב אֵלָיו זִכְרוֹנוֹ לִבְרָכָה וְיַעֲבֹר עָלַי מָה. וְתֵכֶף גֵּרֵשׁ אוֹתִי אָבִי מִבֵּיתוֹ, וְעַל יְדֵי זֶה הֻכְרְחָה זוּגָתִי אַחַר כָּךְ בְּמֶשֶׁךְ חֲצִי שָׁנָה לֵירֵד גַּם כֵּן מִשֻּׁלְחַן אָבִי נֵרוֹ יָאִיר וְהָיִינוּ נִזּוֹנִים עַל שֻׁלְחָנֵנוּ. וּכְשֶׁרָאָה אָבִי וּבְנֵי בֵיתֵנוּ שֶׁאִי אֶפְשָׁר לְהַטּוֹת דַּעְתִּי בְּשׁוּם אֹפֶן נִסְתַּלְּקוּ מִמֶּנִּי. וְגַם זוּגָתִי אַף עַל פִּי שֶׁלֹּא הָיְתָה דַּעְתָּהּ אָז מַסְכֶּמֶת כְּלָל עַל נְסִיעָתִי לְרַבֵּנוּ זִכְרוֹנוֹ לִבְרָכָה, הֻכְרְחָה גַּם כֵּן בְּעַל כָּרְחָהּ לְבַטֵּל דַּעְתָּהּ. כִּי יָדְעָה וְהֵבִינָה שֶׁאִי אֶפְשָׁר לִמְנֹעַ אוֹתִי מֵרַבֵּנוּ זִכְרוֹנוֹ לִבְרָכָה בְּשׁוּם אֹפֶן בָּעוֹלָם.

וְכָל מַה שֶּׁעָבַר בָּזֶה אִי אֶפְשָׁר לְסַפֵּר. אַךְ עִקַּר תֹּקֶף הַיִּסּוּרִין וְהַמְּנִיעוֹת לֹא נִתְמַהְמְהוּ הַרְבֵּה. אִם אָמְנָם בְּוַדַּאי גַּם אַחַר כָּךְ הָיוּ לִי יִסּוּרִים וּמְנִיעוֹת הַרְבֵּה כִּמְעַט בְּכָל נְסִיעָה וּנְסִיעָה. אַךְ אַף עַל פִּי כֵן הָיוּ יִסּוּרִים וּמְנִיעוֹת שֶׁאֶפְשָׁר לְסָבְלָן, מֵאַחַר שֶׁכְּבָר הָיִיתִי נִזּוֹן עַל שֻׁלְחָנִי וְכָל אִישׁ שׂוֹרֵר בְּבֵיתוֹ. וְהָיִיתִי נוֹסֵעַ בְּכָל עֵת שֶׁרָצִיתִי בְּכָל שְׁלשָׁה אוֹ אַרְבָּעָה שָׁבוּעוֹת אוֹ פָּחוֹת. וְלִפְעָמִים יָשַׁבְתִּי אֶצְלוֹ אֵיזֶה זְמַן וּבְכָל פַּעַם שָׁמַעְתִּי דִּבְרֵי אֱלֹקִים חַיִּים, תּוֹרוֹת וְשִׂיחוֹת וּמַעֲשִׂיּוֹת נִפְלָאוֹת וְנוֹרָאוֹת אֲשֶׁר לֹא נִשְׁמְעוּ מֵעוֹלָם, אֲשֶׁר הֶחֱיָה אוֹתִי וְאֶת כָּל הַשּׁוֹמְעִים מִפִּי וּמִפִּי כְּתָבִי לְדוֹרֵי דוֹרוֹת לְעוֹלְמֵי עַד וּלְנֵצַח נְצָחִים. הֲלֹא הֵם כְּתוּבִים עַל סִפְרֵנוּ. הֶחָפֵץ בֶּאֱמֶת יִרְאֶה בְּעֵינָיו וּבְלִבּוֹ יָבִין וְיָשׁוּב לְהַשֵּׁם יִתְבָּרַךְ עַל־יָדָם, וְיָבִין וְיַשְׂכִּיל אֶפֶס קְצֵה מַה שֶּׁזִּכַּנִי הַשֵּׁם יִתְבָּרַךְ בַּיָּמִים הָהֵם לִשְׁמֹעַ מִפִּיו הַקָּדוֹשׁ וְהַנּוֹרָא, דְּבָרִים שֶׁכִּסָּה עַתִּיק־יוֹמִין, דְּבָרִים שֶׁלֹּא שְׁמָעַתָּן אֹזֶן מֵעוֹלָם וְכוּ' וְכוּ'; וְכָל זֶה נִמְשָׁךְ בְּעֶרֶךְ אַרְבַּע שָׁנִים. אַחַר כָּךְ בִּשְׁנַת תקס"ז הַנַּ"ל שֶׁהִתְחִיל גָּלוּתִי וְטִלְטוּלִי לְמָאהְלוֹב חָזְרוּ וְנִתְחַדְּשׁוּ עָלַי מֵחָדָשׁ לְגַמְרֵי כָּל הַמְּנִיעוֹת יוֹתֵר מִבַּתְּחִלָּה. רַק שֶׁבְּאֹפֶן אֶחָד הָיוּ קַלִּים מִבַּתְּחִלָּה מֵחֲמַת שֶׁהָיִיתִי כְּבָר חָזָק בְּדַעְתִּי מְאֹד מְאֹד בְּלִי שִׁעוּר. כִּי כְּבָר זָכִיתִי לִשְׁמֹעַ מַה שֶּׁשָּׁמַעְתִּי וְלִטְעֹם מִצּוּף דְּבַשׁ אֲמָרָיו הַנְּעִימִים וְהַקְּדוֹשִׁים וְעַל יְדֵי זֶה הָיָה לִי הַכֹּחַ לְשַׁבֵּר הַמְּנִיעוֹת. כִּי זֶה כְּלָל אֶצְלֵנוּ שֶׁעִקַּר כָּל הַמְּנִיעוֹת הֵם רַק מְנִיעוֹת הַמֹּחַ וְכוּ' כַּמְבֹאָר בַּסְּפָרִים בְּכַמָּה מְקוֹמוֹת עַיֵּן שָׁם (לִקּוּטֵי תִנְיָנָא סִימָן מ"ו). וְכָל מַה שֶּׁעָבַר עָלַי אָז בְּמָאהְלוֹב אִי אֶפְשָׁר לְסַפֵּר אַךְ בְּקִצּוּר אֲסַפֵּר קְצָת.

הִנֵּה אַחַר יוֹם הַכִּפּוּרִים נָסַעְתִּי לְמָאהְלוֹב כַּנַּ"ל, וּבָאתִי לְשָׁם בְּיוֹם חֲמִישִׁי י"ג תִּשְׁרֵי וְלֹא מָצָאתִי חוֹתְנִי בְּבֵיתוֹ כִּי הָיָה בִּקְרֶמִינִיץ כַּנַּ"ל. וְחוֹתְנִי הָיָה חָשׁוּב וְיָקָר שָׁם מְאֹד מְאֹד בְּתַכְלִית הַחֲשִׁיבוּת. וְגַם מִכְּבָר הָיָה מִתְנַגֵּד גָּדוֹל עַל כָּל הַחֲסִידִים אֲפִלּוּ עַל גְּדוֹלֵי הַמְפֻרְסָמִים. וְאִשְׁתּוֹ וְכָל־בְנֵי בֵּיתוֹ כֻּלָּם הָיוּ מִתְנַגְּדִים וְהָיָה בֶּאֱמֶת צַדִּיק וּבַעַל מַעֲשִׂים טוֹבִים. אַךְ הָיָה שָׁקוּעַ בְּדַעְתּוֹ דִּבְרֵי בַּעֲלֵי הַמַּחֲלֹקֶת מִכְּבָר שֶׁחָלְקוּ עַל גְּדוֹלֵי הַחֲסִידִים כַּמְפֻרְסָם, וּמֵחֲמַת זֶה הָיָה חָזָק בְּעִנְיַן הַהִתְנַגְּדוּת מְאֹד. וְכֵן כָּל בְּנֵי בֵיתוֹ וְגַם אִשְׁתּוֹ בִּכְלָל. וּבִפְרָט עַתָּה שֶׁעָלָה לִגְדֻלָּה יוֹתֵר בְּוַדַּאי הָיוּ לִי יִסּוּרִים יוֹתֵר כִּי כֻּלָּם הָיָה לִבָּם חָלוּק עִמִּי. אֲבָל זֹאת יָדְעוּ שֶׁאֵין בְּיָדָם לִמְנֹעַ אוֹתִי בְּשׁוּם אֹפֶן כִּי יָדְעוּ שֶׁאֲנִי חָזָק בְּדַעְתִּי בְּלִי שִׁעוּר כַּנַּ"ל:

וְהִנֵּה הָיִיתִי בְּמָאהְלוֹב בְּכָל יְמֵי הַסֻּכּוֹת, וְאַחַר הַסֻּכּוֹת הָיִינוּ מְצַפִּים בְּכָל יוֹם שֶׁיָּבוֹא חוֹתְנִי וְלֹא בָּא. כִּי נִתְעַכֵּב שָׁם בִּקְרֶמִינִיץ בְּעֵסֶק דְּבַר מִצְוָה שֶׁנִּזְדַּמֵּן לוֹ שָׁם. וְלֹא הָיָה אֶפְשָׁר לָנוּ לַחֲזֹר לְבֵיתֵנוּ קֹדֶם שֶׁיָּבוֹא כִּי זוּגָתִי לֹא רָאֲתָה אוֹתוֹ כַּמָּה זְמַנִּים וְנִמְשַׁךְ הַדָּבָר עַד חֲנֻכָּה וַעֲדַיִן לֹא בָּא. וַאֲנִי הָיִיתִי עָצוּר בְּמָאהְלוֹב וְלֹא זָכִיתִי לִרְאוֹת פְּנֵי קָדְשׁוֹ שֶׁל רַבֵּנוּ זִכְרוֹנוֹ לִבְרָכָה מֵאַחַר יוֹם הַכִּפּוּרִים עַד הֵנָּה. וְהָיוּ לִי יִסּוּרִים עֲצוּמִים מִזֶּה בְּלִי שִׁעוּר כִּי בְּכָל הַשָּׁנִים שֶׁעָבְרוּ הָיִיתִי רָגִיל בְּמֶשֶׁךְ זְמַן כָּזֶה לִהְיוֹת אֶצְלוֹ זִכְרוֹנוֹ לִבְרָכָה כַּמָּה פְּעָמִים וְשָׁמַעְתִּי מַה שֶּׁשָּׁמַעְתִּי וְכוּ'. וּמִגֹּדֶל צַעֲרִי כָּתַבְתִּי אִגְּרוֹת לְרַבֵּנוּ זִכְרוֹנוֹ לִבְרָכָה מִגֹּדֶל הַיִּסּוּרִים וְהַמְּנִיעוֹת שֶׁיֵּשׁ לִי מְאֹד כַּנַּ"ל. וּבְתוֹךְ אוֹתוֹ הַזְּמַן בֵּין יָמִים הַנּוֹרָאִים לַחֲנֻכָּה שֶׁהָיִיתִי בְּמָאהְלוֹב כַּנַּ"ל בְּאוֹתוֹ הַזְּמַן נוֹלַד בֵּן זָכָר לְרַבֵּנוּ זִכְרוֹנוֹ לִבְרָכָה בְּשַׁבַּת־קֹדֶשׁ וְנִקְרָא שְׁמוֹ בְּיִשְׂרָאֵל יַעֲקֹב זִכְרוֹנוֹ לִבְרָכָה. וּמֵחֲמַת עִכּוּבִי בְּמָאהְלוֹב לֹא זָכִיתִי לִהְיוֹת אֲפִלּוּ עַל הַבְּרִית מִילָה וּבַשָּׁבוּעַ שֶׁל הַבְּרִית מִילָה נִשְׁמַע מִפִּי רַבֵּנוּ זִכְרוֹנוֹ לִבְרָכָה הָעִנְיָן הַנּוֹרָא שֶׁל הָאֲלָפִים לְחַלְּקָם לְמֵאוֹת שֶׁעַל יְדֵי זֶה יְכוֹלִים לְהַחֲיוֹת מֵתִים וְכוּ' כַּנִּדְפָּס בַּלִּקּוּטִים שֶׁאַחֲרֵי הַסִּפּוּרֵי מַעֲשִׂיּוֹת (שִׂיחוֹת הָרַ"ן צ"ג) עַיֵּן שָׁם. וְהָבֵן נִפְלְאוֹת הַשֵּׁם וְנוֹרְאוֹתָיו עַד אֵין קֵץ וְכוּ'. וְכָל זֶה אָמַר בְּעֵת שֶׁהֵבִיא לוֹ רַבִּי לֵיבּ דַּיָּן דָּגִים בַּלַּיְלָה לְצֹרֶךְ סְעֻדַּת הַבְּרִית מִילָה, שֶׁבָּא בְּשִׂמְחָה וְאָמַר כָּל עִנְיָן הַנּוֹרָא הַנַּ"ל. וַאֲנִי בַּעֲווֹנוֹתַי הָרַבִּים לֹא זָכִיתִי לִהְיוֹת בְּכָל זֶה אַךְ כָּתְבוּ לִי עַל הַפָּאסְט בְּכָל עֵת מַה שֶּׁעָבַר כָּאן.

וְהִנֵּה נִתְעַכַּבְתִּי שָׁם עַד יְמֵי הַחֲנֻכָּה כַּנַּ"ל, וְשַׁבַּת חֲנֻכָּה הָיָה אֶצְלֵנוּ מֵהַזְּמַנִּים הַקְּבוּעִים לָבוֹא אֵלָיו כְּפִי פְּקֻדָּתוֹ כַּמְבֹאָר בְּמָקוֹם אַחֵר (חַיֵּי מוֹהֲרַ"ן סִימָן קכ"ו). וְהִתְחַלְתִּי לִכְסֹף וּלְהִתְגַּעְגֵּעַ לִנְסֹעַ לִבְּרֶסְלַב עַל שַׁבַּת חֲנֻכָּה אַךְ רַבּוּ הַמְּנִיעוֹת בְּלִי שִׁעוּר, בִּפְרָט אוּלַי בְּתוֹךְ כָּךְ יָבוֹא חוֹתְנִי בְּעֵת שֶׁאֶהְיֶה בִּבְּרֶסְלַב כִּי הָיוּ מְצַפִּים בְּכָל יוֹם שֶׁיָּבוֹא כַּנַּ"ל. וְאִם יָבוֹא וְלֹא יִמְצָאֵנִי שָׁם בְּוַדַּאי יֶחֱרֶה אַפּוֹ מְאֹד. וְגַם חֲמוֹתִי וְזוּגָתִי כֻּלָּם הָיָה לָהֶם לְקִהְיוֹן שִׁנַּיִם שֶׁאֲנִי אֶסַּע בְּעֵת כָּזֹאת לִבְּרֶסְלַב. אַחֲרֵי שֶׁכָּל גְּדוֹלֵי חֲשׁוּבֵי קְהִלָּה כָּזֹאת בָּאִים בְּכָל יוֹם לְשַׁחֵר פְּנֵיהֶם וּמְצַפִּים בִּתְשׁוּקָה גְּדוֹלָה עַל בִּיאָתוֹ. וְהוּא יָקָר וּמְפֻרְסָם כָּל כָּךְ וּבֵין הַיּוֹם וּמָחָר יָבוֹא וַאֲנִי אֶסַּע בְּתוֹךְ כָּךְ לְרַבֵּנוּ זִכְרוֹנוֹ לִבְרָכָה אֲשֶׁר גַּם בְּלֹא זֶה הוּא עַל אַפָּם וַחֲמָתָם מִכָּל־שֶׁכֵּן עַתָּה. וּבְוַדַּאי הָיוּ לִי יִסּוּרִים מִנְּסִיעָה זֹאת הַרְבֵּה מְאֹד.

אַךְ הַשֵּׁם יִתְבָּרַךְ בְּרַחֲמָיו בְּלִי שִׁעוּר חִזֵּק אֶת לְבָבִי וְהִתְגַּבַּרְתִּי עַל כָּל הַמְּנִיעוֹת וְנָסַעְתִּי לִבְּרֶסְלַב. וְהַשֵּׁם יִתְבָּרַךְ עֲזָרַנִי כִּי בִּתְחִלָּה לֹא הָיָה לִי עַל הוֹצָאוֹת וְלֹא עֲגָלָה, אֲבָל הַבָּא לִטָּהֵר מְסַיְּעִין לוֹ, וּמִי שֶׁרוֹצֶה בֶּאֱמֶת בְּחֵשֶׁק חָזָק כָּרָאוּי נִתְבַּטְּלִין הַמְּנִיעוֹת וְכוּ'. וַעֲזָרָנִי הַשֵּׁם יִתְבָּרַךְ וְהִזְמִין לִי עֲגָלָה וְהוֹצָאוֹת הַדֶּרֶךְ וּבָאתִי לְרַבֵּנוּ זִכְרוֹנוֹ לִבְרָכָה אוֹר לְיוֹם שִׁשִּׁי עֶרֶב שַׁבַּת קֹדֶשׁ רֹאשׁ־חֹדֶשׁ טֵבֵת שֶׁהוּא מִימֵי חֲנֻכָּה. וְזָכִיתִי לְדַבֵּר מִיָּד עִם רַבֵּנוּ זִכְרוֹנוֹ לִבְרָכָה, אַף עַל פִּי שֶׁכְּבָר הָיָה שׁוֹכֵב עַל מִטָּתוֹ. וְסִפֵּר לִי מִיָּד מֵעִנְיַן הַמַּעֲשֶׂה שֶׁעָבַר עָלָיו בְּאֵלּוּ הַיָּמִים שֶׁנִּמְצָא אִישׁ רַע וּבְלִיַּעַל שֶׁבָּדָה עָלָיו דָּבָר כָּזֶה שֶׁאֵין הַדַּעַת סוֹבְלָתוֹ וְהָיוּ לוֹ יִסּוּרִים רַבִּים מִזֶּה. וְאָמַר שֶׁנִּדְמָה לוֹ שֶׁמֵּעוֹלָם לֹא הָיוּ לוֹ יִסּוּרִים כָּאֵלֶּה וְכוּ' (וְיִתְבָּאֵר בְּמָקוֹם אַחֵר):

טו

וְהִנֵּה זָכִיתִי לִהְיוֹת אֶצְלוֹ עַל שַׁבַּת חֲנֻכָּה וְשָׁמַעְתִּי תּוֹרָה נִפְלָאָה (לִקּוּטֵי מוֹהֲרַ"ן סִימָן ל') וְכָתַבְתִּי אוֹתָהּ לְפָנָיו וְדִבַּרְתִּי עִמּוֹ הַרְבֵּה. וְאַחַר כָּךְ נָסַעְתִּי לִקְהִלַּת קֹדֶשׁ נֶעמִירוֹב וְקִבֵּל אוֹתִי אָבִי בְּסֵבֶר פָּנִים יָפוֹת וְנָתַן לִי מַתָּנָה. וְהָיִיתִי מְצַפֶּה שָׁם בְּנֶעמִירוֹב שֶׁיִּזְדַּמֵּן לִי עֲגָלָה לְמָאהְלוֹב וְלֹא נִזְדַּמְּנָה לִי. וְנִתְיַשַּׁבְתִּי בְּדַעְתִּי לָמָּה לִי לְהַמְתִּין שָׁם טוֹב לִי שֶׁאֶסַּע לִבְּרֶסְלַב אוּלַי יִזְדַּמֵן לִי שָׁם עֲגָלָה וְאַרְוִיחַ שֶׁבְּתוֹךְ כָּךְ אֶהְיֶה אֶצְלוֹ זִכְרוֹנוֹ לִבְרָכָה.

וְכֵן עָשִׂיתִי וְחָזַרְתִּי וְנָסַעְתִּי לִבְּרֶסְלַב. וּבָאתִי לְשָׁם בְּיוֹם שְׁלִישִׁי בָּעֶרֶב. וַאֲנִי עֲדַיִן לֹא קִדַּשְׁתִּי אֶת הַלְּבָנָה בְּאוֹתוֹ הַחֹדֶשׁ, וְאוֹתָהּ הַלַּיְלָה הָיְתָה הַלַּיְלָה הָאַחֲרוֹנָה שֶׁל זְמַן קִדּוּשׁ הַלְּבָנָה, וְהָיָה עָנָן וְחֹשֶׁךְ גָּדוֹל וְלֹא נִרְאָה שׁוּם רֹשֶׁם בְּעָלְמָא שֶׁל הַלְּבָנָה וְהָיָה לִי צַעַר. וְשָׁאַלְתִּי אִם רַבֵּנוּ זִכְרוֹנוֹ לִבְרָכָה כְּבָר קִדֵּשׁ הַלְּבָנָה. הֵשִׁיב לִי שֶׁכְּבָר קִדֵּשׁ הַלְּבָנָה וְהָיָה לִי צַעַר בְּיוֹתֵר. וְגַם בְּלֹא זֶה הִתְגַּבְּרָה עָלַי עַצְבוּת, וּמֵחֲמַת זֶה בְּיוֹתֵר. וְאַחַר כָּךְ נִכְנַסְתִּי אֵלָיו בְּאוֹתָהּ הַלָּיְלָה וְשָׁאַל אוֹתִי עַל מָה אַתָּה בְּמָרָה שְׁחוֹרָה כָּל כָּךְ, וְשָׁתַקְתִּי, וְנַעֲנָה אֶחָד וְאָמַר לוֹ בִּשְׁבִיל שֶׁאֵין הַלְּבָנָה נִרְאֵית עַל כֵּן פָּנָיו זְעוּפוֹת. עָנָה רַבֵּנוּ זִכְרוֹנוֹ לִבְרָכָה וְאָמַר הִתְפַּלֵּל לִפְנֵי הַשֵּׁם יִתְבָּרַךְ עַל־זֶה, הֵשַׁבְתִּי לוֹ כְּבָר בִּקַּשְׁתִּי מֵהַשֵּׁם יִתְבָּרַךְ עַל־זֶה, וְאָמַר הִתְפַּלֵּל עוֹד, וְעָנָה אֶחָד וְאָמַר בִּשְׁבִילִי, שֶׁאֲנִי רוֹצֶה שֶׁאַתֶּם תִּתְפַּלְּלוּ עָלָיו עֲבוּר זֶה.

וּבֶאֱמֶת לֹא עָלָה עַל דַּעְתִּי לְבַקֵּשׁ אוֹתוֹ עַל זֶה אַף עַל פִּי שֶׁהָיָה לִי צַעַר גָּדוֹל מֵעִנְיַן הַלְּבָנָה, אֲבָל הָיוּ לִי דְּבָרִים הֶכְרֵחִיִּים יוֹתֵר שֶׁהָיִיתִי צָרִיךְ שֶׁיִּתְפַּלֵּל עָלַי, עַל כֵּן לֹא מָצָאתִי לִבִּי לְהַטְרִיחַ לְפָנָיו גַּם בִּשְׁבִיל זֶה. וְעָמַדְנוּ קְצָת לְפָנָיו בְּתוֹךְ כָּךְ בָּא אֶחָד וְאָמַר שֶׁהַלְּבָנָה מַתְחֶלֶת לְהִתְרָאוֹת מְעַט מִתּוֹךְ הָעֲנָנִים. עָנָה רַבֵּנוּ זִכְרוֹנוֹ לִבְרָכָה וְאָמַר תֵּלֵךְ מִיָּד וְתֵכֶף כְּשֶׁתִּרְאֶה אוֹתָהּ כְּפִי מַה שֶּׁהִיא בְּתוֹךְ הָעֲנָנִים רַק שֶׁתִּרְאֶה אוֹתָהּ תֵּכֶף תְּבָרֵךְ בִּרְכַּת הַלְּבָנָה בְּלִי עִכּוּב. וְיָצָאתִי לַחוּץ וְהָיְתָה הַלְּבָנָה מְכֻסָּה בַּעֲנָנִים רַק שֶׁנִּרְאֵית מְעַט וְלֹא זֵרַזְתִּי עַצְמִי כְּפִי פְּקֻדָּתוֹ וּבְתוֹךְ כָּךְ נִתְעַלְּמָה לְגַמְרֵי. וְהָיוּ לִי יִסּוּרִים בְּיוֹתֵר כִּי נִתְבַּיַּשְׁתִּי לַחֲזֹר אֵלָיו, מֵחֲמַת שֶׁלֹּא קִיַּמְתִּי כִּדְבָרָיו. וְעָמַדְתִּי שָׁם מְעַט וְתָלִיתִי עֵינַי לַמָּרוֹם וּבִקַּשְׁתִּי מֵהַשֵּׁם יִתְבָּרַךְ קְצָת וְנִרְאֲתָה הַלְּבָנָה יוֹתֵר מִבַּתְּחִלָּה, וְתֵכֶף בֵּרַכְתִּי בִּרְכַּת הַלְּבָנָה וְנִכְנַסְתִּי אֶצְלוֹ זִכְרוֹנוֹ לִבְרָכָה בְּשִׂמְחָה.

וְתֵכֶף כְּשֶׁבָּאתִי לְפָנָיו עָנָה וְאָמַר הֲלֹא רְאִיתֶם שֶׁעַתָּה הוּא אִישׁ אַחֵר לְגַמְרֵי וְהָיָה לוֹ נַחַת גָּדוֹל. וְעָנָה וְאָמַר עָלַי וְעַל כָּל אַנְשֵׁי־שְׁלוֹמֵנוּ אִם אַתֶּם הֱיִיתֶם בְּשִׂמְחָה הָיְתָה טוֹבָה גְּדוֹלָה לְהָעוֹלָם. אַחַר כָּךְ דִּבַּרְנוּ עִמּוֹ קְצָת וְאַחַר כָּךְ סִפֵּר לְפָנַי וְלִפְנֵי חֲתָנוֹ רַבִּי יִצְחָק זִכְרוֹנוֹ לִבְרָכָה מַעֲשֶׂה נוֹרָאָה מֵעִנְיַן מַזָּל טוֹב מַזָּל טוֹב (חַיֵּי מוֹהֲרַ"ן סִימָן פ"ב). וְאַחַר כָּךְ צִוָּה שֶׁאֲנַחְנוּ נֹאכַל עִמּוֹ יַחַד. כִּי הַמִּנְהָג הָיָה בְּעֵת שֶׁיָּשַׁבְנוּ אֶצְלוֹ שֶׁבְּחֹל לֹא אָכַל עִמָּנוּ יַחַד רַק לִפְעָמִים כְּשֶׁהָיָה אֵיזֶה עֵת רָצוֹן וּבְדִיחָא דַּעְתֵּהּ הָיָה מְצַוָּה שֶׁנֹּאכַל עִמּוֹ יַחַד. וְאָז בַּלַּיְלָה הַנִּזְכָּר לְעֵיל הָיָה גַּם כֵּן שְׁעַת רָצוֹן וְשִׂמְחָה קְצָת וְצִוָּה שֶׁנֹּאכַל עִמּוֹ, וְאָכַלְנוּ יַחַד הוּא זִכְרוֹנוֹ לִבְרָכָה וַחֲתָנוֹ הַנַּ"ל וְאָנֹכִי.

וּבְתוֹךְ הַסְּעֻדָּה שָׁמַע שֶׁאֶחָד מֵאַנְשֵׁי־שְׁלוֹמֵנוּ הָיָה גַּם כֵּן מְקַדֵּשׁ אֶת הַלְּבָנָה, וְאָמַר בִּרְכַּת הַלְּבָנָה בְּהִתְעוֹרְרוּת וְהִתְלַהֲבוּת מֵעֹמֶק הַלֵּב כְּדֶרֶךְ אַנְשֵׁי־שְׁלוֹמֵנוּ, וְהוּטַב לְרַבֵּנוּ זִכְרוֹנוֹ לִבְרָכָה מְאֹד מְאֹד וְהִתְחִיל לְדַבֵּר מִזֶּה. וְעַל יְדֵי זֶה נִסְתַּבֵּב הַדָּבָר עַד שֶׁגִּלָּה תּוֹרָה נִפְלָאָה לְפָנֵינוּ עַל פָּסוּק (מְלָכִים־ב ב): וִיהִי נָא פִּי שְׁנַיִם בְּרוּחֲךָ אֵלָי (לִקּוּטֵי מוֹהֲרַ"ן סִימָן ס"ו). וּכְבָר יָדוּעַ אֶצְלֵנוּ שֶׁעַל כָּל דִּבּוּר וְדִבּוּר שֶׁזָּכִינוּ לִשְׁמֹעַ מִפִּיו הַקָּדוֹשׁ זִכְרוֹנוֹ לִבְרָכָה, אָנוּ צְרִיכִין לוֹמַר כַּמָּה פְּעָמִים: אִלְמָלֵא לָא אָתֵינָא לְעָלְמָא אֶלָּא לְמִשְׁמַע דָּא דַּי, מִכָּל־שֶׁכֵּן כְּשֶׁזָּכִינוּ לִשְׁמֹעַ הֶמְשֵׁךְ כָּזֶה. אַשְׁרֵי אֹזֶן הַשּׁוֹמְעָם וְנִתְעַכַּבְתִּי שָׁם עַד שַׁבָּת. וְעַל שַׁבַּת־קֹדֶשׁ בָּאוּ אוֹרְחִים, וְאֶחָד מֵהֶם הָיָה מֵאֶרֶץ יִשְׂרָאֵל. וְסִפֵּר רַבֵּנוּ זִכְרוֹנוֹ לִבְרָכָה עִמּוֹ מֵאֶרֶץ יִשְׂרָאֵל שֶׁבְּוַדַּאי בְּהֶכְרֵחַ שֶׁהָיוּ לוֹ גַּעְגּוּעִים לְאֶרֶץ יִשְׂרָאֵל, מֵאַחַר שֶׁזָּכָה לִהְיוֹת שָׁם וְעַל יְדֵי זֶה נִסְתַּבֵּב הַדָּבָר שֶׁאָמַר רַבֵּנוּ זִכְרוֹנוֹ לִבְרָכָה עַל הַשֻּׁלְחָן תּוֹרָה נוֹרָאָה (שָׁם) מֵעִנְיַן שְׁבִירוֹת מְנִיעוֹת וְכוּ' וְכֵן אַחַר כָּךְ בְּמוֹצָאֵי שַׁבָּת קֹדֶשׁ אָמַר גַּם כֵּן תּוֹרָה נוֹרָאָה (שָׁם) מֵעִנְיַן הַמְשָׁכַת רוּחוֹ שֶׁל מָשִׁיחַ וְכוּ'.

וְאַחַר שַׁבָּת בְּסָמוּךְ נִזְדַּמֵּן לִי עֲגָלָה וְקִבַּלְתִּי רְשׁוּת מֵאִתּוֹ קֹדֶם אוֹר הַיּוֹם, כִּי הָיִיתִי נֶחְפָּז מְאֹד וְנִכְנַסְתִּי לְחַדְרוֹ לְקַבֵּל רְשׁוּת כַּנָּהוּג, וְלֹא הָיָה נֵר בְּחַדְרוֹ כִּי הוּא זִכְרוֹנוֹ לִבְרָכָה שָׁכַב עֲדַיִן עַל מִטָּתוֹ. וְרָצִיתִי לְהַכְנִיס נֵר וְאָמַר שֶׁאֵין צְרִיכִין, וְקִבַּלְתִּי רְשׁוּת מִמֶּנּוּ בְּחֶשְׁכַת לַיְלָה וְדִבַּרְתִּי עִמּוֹ מְעַט כִּי כְּבָר דִּבַּרְתִּי עִמּוֹ הַרְבֵּה קֹדֶם נְסִיעָתִי לְנֶעמִירוֹב וְאַחַר כָּךְ, וְנָסַעְתִּי לְמָאהְלוֹב. וּבָאתִי לְמָאהְלוֹב וּמָצָאתִי אֶת חוֹתְנִי בְּבֵיתוֹ כִּי בָּא בְּסָמוּךְ אַחַר נְסִיעָתִי מִשָּׁם לִבְּרֶסְלַב. וְקִבַּלְתִּי פָּנָיו, וּבְוַדַּאי לֹא הִסְבִּיר לִי פָּנִים יָפוֹת כִּי הֵיטֵב חָרָה לוֹ עַל זֶה כַּנַּ"ל:

טז

וְהִנֵּה כָּסְפִּי הָיָה חָזָק מְאֹד לַחֲזֹר עִם בְּנֵי בֵיתִי לְנֶעמִירוֹב. אַךְ עַד הֵנָּה הָיִינוּ מַמְתִּינִים עַל חוֹתְנִי כַּנִּזְכַּר לְעֵיל. וְעַתָּה אִי אֶפְשָׁר לַחֲזֹר בַּחֹרֶף, וְאַף עַל פִּי כֵן הָיִיתִי מְצַפֶּה לַחֲזֹר. אֲבָל סָמוּךְ לְבִיאָתִי שָׁם הֶחֱלָה ה' אוֹתִי וְנָפַלְתִּי לְמִשְׁכָּב שְׁלשָׁה פְּעָמִים רְצוּפִים זֶה אַחַר זֶה. וְכֵן זוּגָתִי חָלְתָה שְׁלשָׁה פְּעָמִים וּבָנַי שֶׁיִּחְיוּ, וְהַמְשָׁרֶתֶת שֶׁלָּנוּ חָלְתָה וָמֵתָה. וְהַמְשָׁרֶתֶת שֶׁל חוֹתְנִי חָלְתָה גַם כֵּן כִּי בְּאוֹתוֹ הָעֵת הָיוּ חֻלְשׁוֹת מְצוּיוֹת מְאֹד בִּסְבִיבוֹתֵינוּ. וּכְבָר אָמַר רַבֵּנוּ זִכְרוֹנוֹ לִבְרָכָה בֵּין כֶּסֶה לְעָשׂוֹר בְּשָׁנָה זֹאת שֶׁהוֹלְכִים חֻלְשׁוֹת גְּדוֹלוֹת בָּעוֹלָם. וְכֵן בְּעֶרֶב יוֹם הַכִּפּוּרִים כְּשֶׁיָּצָא מֵהַמִּקְוֶה, עָנָה וְאָמַר לְהָאִישׁ שֶׁהָלַךְ עִמּוֹ מֵהַמֶּרְחָץ לְבֵיתוֹ שֶׁהוּא אוֹחֵז בְּרֹאשׁוֹ וּמְמַשְׁמֵשׁ בּוֹ אִם הוּא חַי. כַּוָּנָתוֹ שֶׁמַּרְגִּישׁ כָּל כָּךְ צַעַר הָעוֹלָם מֵהַחֻלְשׁוֹת שֶׁנִּמְשְׁכוּ בָּעוֹלָם רַחֲמָנָא לִצְלָן עַד שֶׁאֵינוֹ יוֹדֵעַ אִם הוּא חַי. וְכֵן הֲוָה שֶׁתֵּכֶף אַחַר יוֹם הַכִּפּוּרִים בְּעֵת נְסִיעָתִי לְמָאהְלוֹב רָאִיתִי בַּמְּקוֹמוֹת שֶׁעָבַרְתִּי שָׁם שֶׁהָיוּ מֻטָּלִים עַל עֶרֶשׂ דְּוַי רַחֲמָנָא לִצְלָן עַד שֶׁהִגִּיעַ אֶצְלֵנוּ רַחֲמָנָא לִצְלָן אַחַר חֲנֻכָּה כַּנִּזְכָּר לְעֵיל.

וְתֵכֶף כְּשֶׁנָּפַלְתִּי לְמִשְׁכָּב רַחֲמָנָא לִצְלָן צִוִּיתִי לִכְתֹּב אִגֶּרֶת לְרַבֵּנוּ זִכְרוֹנוֹ לִבְרָכָה, וְהִגִּיעַ אֵלָיו וְהָיָה לְרַבֵּנוּ זִכְרוֹנוֹ לִבְרָכָה צַעַר גָּדוֹל מִזֶּה מְאֹד מְאֹד. וְהֵשִׁיב לִי תְּשׁוּבָה בִּכְתִיבַת יָדוֹ הַקְּדוֹשָׁה בְּעַצְמוֹ, וְכָתַב לִי דְּבָרִים מְתוּקִים וַעֲרֵבִים וְגִלָּה לִי עֹצֶם נִפְלְאוֹת אַהֲבָתוֹ אֵלַי וְהֶחֱיָה וְחִזֵּק אוֹתִי מְאֹד מְאֹד בְּמִכְתָּבוֹ. וְהָאִגֶּרֶת הַזֹּאת עֲדַיִן בְּיָדִי. וּלְדַעְתִּי לֹא הָיָה אֶפְשָׁר לִי לִסְבֹּל צַעַר הַחוֹלַאַת לוּלֵא הָאִגֶּרֶת הַנִּזְכֶּרֶת לְעֵיל שֶׁהֶחֱיָה אוֹתִי מַמָּשׁ:

יז

וְהִנֵּה בְּמֶשֶׁךְ הַזְּמַן הַזֶּה נָסַע רַבֵּנוּ זִכְרוֹנוֹ לִבְרָכָה לְמֶדְוֶדִיבְקֶע עַל שַׁבָּת שִׁירָה כְּדַרְכּוֹ בְּכָל שָׁנָה. וּמִשָּׁם נָסַע לִקְרֶמִינְטְשָׁאק וְהִמְתִּין שָׁם אֵיזֶה שָׁבוּעוֹת עַד לֶדֶת בִּתּוֹ הַצַּדֶּקֶת מָרַת שָׂרָה תִּחְיֶה שֶׁהָיְתָה קְרוֹבָה לָלֶדֶת. וְהִמְתִּין שָׁם עַד שֶׁיָּלְדָה בֵּן זָכָר לְמַזָּל טוֹב. וְקֹדֶם לֵדָתָהּ הָיָה רַבֵּנוּ זִכְרוֹנוֹ לִבְרָכָה בְּצַעַר גָּדוֹל מְאֹד מְאֹד בְּלִי שִׁעוּר, וְלֹא הֶרְאָה שׁוּם פָּנִים שֹׂחֲקוֹת כְּלָל. וְגַם לֹא הִנִּיחַ שֶׁיִּתְּנוּ לוֹ שְׁנֵי תַּבְשִׁילִין בִּסְעֻדָּתוֹ וְהָיָה יוֹשֵׁב וּמְצַפֶּה שֶׁתֵּלֵד בְּשָׁלוֹם. וְאַחַר כָּךְ בְּאוֹתוֹ הַלַּיְלָה שֶׁיָּלְדָה בְּשָׁלוֹם בִּישׁוּעַת הַשֵּׁם בָּא בְּשִׂמְחָה גְּדוֹלָה וְצִוָּה תֵּכֶף לְהַדְלִיק נֵרוֹת וְלַעֲשׂוֹת מַשְׁקֶה "פָּאנְשׁ" וְהִמְתִּין שָׁם עַד אַחַר הַמִּילָה וְאָז הָיָה גַּם כֵּן בְּשִׂמְחָה.

אַחַר כָּךְ בְּיוֹם שְׁלִישִׁי לַמִּילָה חָלְתָה בִּתּוֹ הַיּוֹלֶדֶת הַנִּזְכֶּרֶת לְעֵיל, וְהָיָה לוֹ צַעַר גָּדוֹל מְאֹד מְאֹד וְיָצָא מִקְּרֶמִינְטְשָׁאק בְּבֶהָלָה וְחִפָּזוֹן גָּדוֹל כְּמוֹ הַבּוֹרֵחַ מַמָּשׁ. וְאֶחָד מֵאֲנָשָׁיו שֶׁנָּסַע עִמּוֹ לְשַׁמְּשׁוֹ נִתְמַהְמַהּ שָׁם קְצָת, הִנִּיחוֹ שָׁם וּבָרַח מִמֶּנּוּ. וְהָאִישׁ הַנִּזְכָּר לְעֵיל נִשְׁאַר בִּקְרֶמִינְטְשָׁאק וְהֻכְרַח לִשְׂכֹּר עֲגָלָה וְלִרְדֹּף אַחֲרָיו כַּמָּה פַּרְסָאוֹת. וְאָמַר רַבֵּנוּ זִכְרוֹנוֹ לִבְרָכָה אָז בְּעֵת שֶׁבָּרַח מִשָּׁם, שֶׁקָּרוֹב שֶׁתֵּצֵא חִיּוּתוֹ מִגֹּדֶל הַצַּעַר, כִּי מַה שֶּׁעָבַר עָלָיו בְּעִנְיַן בָּנָיו וְיוֹצְאֵי־חֲלָצָיו שֶׁיִּחְיוּ לְאֹרֶךְ יָמִים וְשָׁנִים אִי אֶפְשָׁר לְסַפֵּר. כִּי בָּנָיו וְיוֹצְאֵי־חֲלָצָיו הֵם סְגֻלּוֹת יְקָרוֹת מְאֹד מְאֹד וְהָעוֹלָם צְרִיכִים אוֹתָם מְאֹד מְאֹד, וְאָמַר שֶׁהֵם אִילָנוֹת יְקָרִים מְאֹד וְיִגְדְּלוּ מֵהֶם פֵּרוֹת נִפְלָאִים מְאֹד וְהִזְהִיר לְכַבְּדָם מְאֹד. וְאָמַר שֶׁהַגּוֹאֵל צֶדֶק יֵצֵא מִיּוֹצְאֵי־חֲלָצָיו וְכוּ'. וְנָסַע מִקְּרֶמִינְטְשָׁאק וּבָא לְבֵיתוֹ לְפֹה בְּרֶסְלַב.

וְלֹא נִתְמַהְמַהּ הַרְבֵּה וְאָז נָסַע מִכָּאן הַנְּסִיעָה הַגְּדוֹלָה לִמְדִינַת פָּאלִיסֶע לִקְהִלַּת־קֹדֶשׁ נָאוְורִיטְשׁ וְכוּ' וְחָזַר מִשָּׁם לְאוֹסְטְרְהָא וְזַסְלַב וְכוּ' כַּמְבֹאָר בְּמָקוֹם אַחֵר (חַיֵּי מוֹהֲרַ"ן סִימָן קנ"א). וְהַנְּסִיעָה הַזֹּאת שֶׁטִּלְטֵל עַצְמוֹ בְּטִלְטוּל קָשֶׁה כָּזֶה בְּלִי שׁוּם טַעַם עַל פִּי פָּשׁוּט הִיא פְּלִיאָה גְּדוֹלָה. כִּי לֹא קִבֵּץ שׁוּם מָמוֹן בִּנְסִיעָה זוֹ, אַדְּרַבָּא פִּזֵּר סָךְ עָצוּם מִכִּיסוֹ עַל הוֹצָאוֹת הַדֶּרֶךְ. עַל כֵּן עֲדַיִן אֵין שׁוּם אָדָם יוֹדֵעַ שׁוּם רֶמֶז וּפֵרוּשׁ עַל נְסִיעָתוֹ זֹאת שֶׁהָיְתָה פְּלִיאָה נִשְׂגָּבָה מְאֹד. וְכֵן נָסַע כַּמָּה נְסִיעוֹת בְּלִי טַעַם עַל־פִּי פָּשׁוּט כְּמוֹ לְשַׁארִיגְרַד וְכוּ'. אֲבָל נְסִיעָה זֹאת נִמְשְׁכָה זְמַן גָּדוֹל, וְהָיוּ לוֹ טִלְטוּלִים קָשִׁים וַעֲצוּמִים, וְהוֹצָאוֹת הַרְבֵּה וְאֵין שׁוּם אָדָם יוֹדֵעַ כַּוָּנָתוֹ הַנּוֹרָאָה בָּזֶה. וְאָמַר שֶׁאִם הָיוּ יוֹדְעִים הָעוֹלָם עַל מָה הוּא נוֹסֵעַ הָיוּ מְנַשְּׁקִים כָּל פְּסִיעָה וּפְסִיעָה שֶׁל נְסִיעָתוֹ. וְאָמַר שֶׁבְּכָל פְּסִיעָה וּפְסִיעָה הוּא מַכְרִיעַ אֶת כָּל הָעוֹלָם כֻּלּוֹ לְכַף זְכוּת, וּכְבָר מְבֹאָר מִזֶּה קְצָת בְּמָקוֹם אַחֵר (חַיֵּי מוֹהֲרַ"ן סִימָן קכ"א):

יח

וְהִנֵּה אָנֹכִי עֲזָרַנִי הַשֵּׁם יִתְבָּרַךְ שֶׁחָזַרְתִּי לְאֵיתָנִי וְכֵן זוּגָתִי וּבָנַי שֶׁיִּחְיוּ. אַחַר כָּךְ אַחַר פּוּרִים נָסַעְתִּי לְנֶעמִירוֹב. וְכַוָּנָתִי הָיְתָה לְהִתְרָאוֹת פָּנַי עִם חֲבֵרִי רַבִּי נַפְתָּלִי, כִּי יָדַעְתִּי שֶׁרַבֵּנוּ זִכְרוֹנוֹ לִבְרָכָה כְּבָר נָסַע לַדֶּרֶךְ נְסִיעָה הַנִּזְכֶּרֶת לְעֵיל. כִּי חֲבֵרִי רַבִּי נַפְתָּלִי הָיָה כּוֹתֵב לִי עַל הַפָּאסְט (דֶּרֶךְ הַדּוֹאַר) בְּכָל פַּעַם כָּל מַה שֶּׁעָבַר כָּאן. אַךְ נָסַעְתִּי לְנֶעמִירוֹב כְּדֵי לְדַבֵּר עִם חֲבֵרִי רַבִּי נַפְתָּלִי לִשְׁמֹעַ מִפִּיו חֲדָשׁוֹת שֶׁזָּכָה לִשְׁמֹעַ בָּעִתִּים הַלָּלוּ שֶׁלֹּא זָכִיתִי לִהְיוֹת אֶצְלוֹ זִכְרוֹנוֹ לִבְרָכָה. וּבָאתִי לְנֶעמִירוֹב וּמֵאֵת הַשֵּׁם הָיְתָה שֶׁנִּתְעַכַּבְתִּי שָׁם עַד אַחַר פֶּסַח, וּבְתוֹךְ כָּךְ שָׁמַעְתִּי מֵרַבִּי נַפְתָּלִי נֵרוֹ יָאִיר כַּמָּה מַעֲשִׂיּוֹת שֶׁשָּׁמַע מִפִּיו הַקָּדוֹשׁ שֶׁלֹּא נִכְתְּבוּ עֲדַיִן כִּי לֹא הָיָה מִי שֶׁיִּכְתְּבֵם. וַאֲנִי שְׁמַעְתִּים מִפִּי חֲבֵרִי הַנִּזְכָּר לְעֵיל וּכְתַבְתִּים עַל הַסֵּפֶר (אֲבָל שְׁאָר הַמַּעֲשִׂיּוֹת שָׁמַעְתִּי מִפִּיו הַקָּדוֹשׁ שֶׁל רַבֵּנוּ זִכְרוֹנוֹ לִבְרָכָה בְּעַצְמוֹ).

בָּרוּךְ הַשֵּׁם שֶׁנָּתַן בְּדַעְתִּי לִנְסֹעַ לְנֶעמִירוֹב אָז שֶׁעַל יְדֵי זֶה הִצַּלְתִּי מַעֲשִׂיּוֹת אֵלּוּ, שֶׁאִם לֹא בָּאתִי אָז לֹא הָיוּ נִכְתָּבִין כְּלָל וְהָיוּ נֶעְלָמִין מִן הָעוֹלָם. וְעַתָּה כְּבָר הֶחֱיוּ כַּמָּה נַפְשׁוֹת יִשְׂרָאֵל, וַעֲדַיִן הֵם מְחַיִּין נְפָשׁוֹת הַרְבֵּה וַעֲתִידִין לְהַחֲיוֹת כָּל יִשְׂרָאֵל וְכָל בָּאֵי עוֹלָם כְּשֶׁיִּתְגַּלֶּה אֲמִתַּת קְדֻשַּׁת גְּדֻלָתוֹ בָּעוֹלָם בִּמְהֵרָה בְּעֶזְרַת הַשֵּׁם יִתְבָּרַךְ בָּרוּךְ הַשֵּׁם אֲשֶׁר עֲזָרַנִי עַד כֹּה:

יט

אַחַר פֶּסַח רָצִיתִי לַחֲזֹר לִקְהִלַּת־קֹדֶשׁ מָאהְלוֹב. וְנָסַעְתִּי מִקֹּדֶם לִקְהִלַּת בְּרֶסְלַב, וְדִבַּרְתִּי הַרְבֵּה עַל לֵב הַנָּגִיד ר"מ דְּפֹה שֶׁהָיָה מֵאַנְשֵׁי רַבֵּנוּ זִכְרוֹנוֹ לִבְרָכָה שֶׁיִּשְׁלַח מָעוֹת לְרַבֵּנוּ זִכְרוֹנוֹ לִבְרָכָה לִקְהִלַּת־קֹדֶשׁ נָאוְורִיטְשׁ, כִּי הִגִּיעוּ מִמֶּנּוּ אִגְּרוֹת שֶׁהוּא צָרִיךְ לְמָעוֹת עַל הוֹצָאוֹת, וְכֵן עָשָׂה ר"מ הַנִּזְכָּר לְעֵיל וְשָׁלַח לוֹ בְּעֶרֶךְ עֶשְׂרִים וַחֲמִשָּׁה אֲדֻמִּים לִקְהִלַּת־קֹדֶשׁ נָאוְורִיטְשׁ. כִּי כֵּן צִוָּה רַבֵּנוּ זִכְרוֹנוֹ לִבְרָכָה קֹדֶם נְסִיעָתוֹ מִבֵּיתוֹ שֶׁכְּשֶׁיִּרְצוּ לִשְׁלֹחַ לוֹ מָעוֹת יִשְׁלְחוּ לִקְהִלַּת־קֹדֶשׁ נָאוְורִיטְשׁ. אַחַר כָּךְ נָסַעְתִּי לְמָאהְלוֹב. וְהִנֵּה רַבֵּנוּ זִכְרוֹנוֹ לִבְרָכָה בִּנְסִיעָתוֹ הַגְּדוֹלָה הַנִּזְכֶּרֶת לְעֵיל הָיָה בִּקְהִלַּת־קֹדֶשׁ נָאוְורִיטְשׁ בִּימֵי הַפּוּרִים, וּכְפִי הַנִּרְאֶה מִדַּעְתּוֹ הָיָה שֶׁמִּשָּׁם יִסַּע לְמֵרָחוֹק יוֹתֵר. אַךְ אַחַר כָּךְ נִמְלַךְ בְּדַעְתּוֹ וְחָזַר מִשָּׁם לִקְהִלַּת־קֹדֶשׁ אוֹסְטְרְהָא, וּמֵאוֹסְטְרְהָא שָׁלַח הָעֲגָלָה שֶׁלּוֹ עִם אֲנָשִׁים רַבִּי שְׁמוּאֵל וְכוּ' לְפֹה קְהִלַּת־קֹדֶשׁ בְּרֶסְלַב כְּדֵי לְהָבִיא אִשְׁתּוֹ לְשָׁם שֶׁתְּקַבֵּל רְפוּאוֹת אֵצֶל הַדָּאקְטֶר גָּארְדֶע כִּי הָיָה לָהּ חוֹלַאַת כָּבֵד שֶׁמֵּתָה בּוֹ. וְרַבֵּנוּ זִכְרוֹנוֹ לִבְרָכָה נִשְׁאַר לְבַדּוֹ בִּקְהִלַּת־קֹדֶשׁ אוֹסְטְרְהָא רַק שֶׁשָּׂכְרוּ לוֹ אֶחָד לִזְמַן לְשַׁמְּשׁוֹ עַד שֶׁיַּחֲזֹר רַבִּי שְׁמוּאֵל מִבְּרֶסְלַב.

וּבָאת אִשְׁתּוֹ הָרַבָּנִית עִם רַבִּי שְׁמוּאֵל הַנִּזְכָּר לְעֵיל לִקְהִלַּת־קֹדֶשׁ אוֹסְטְרְהָא עַל שַׁבַּת הַגָּדוֹל. וְלֹא הוּטַב בְּעֵינֶיהָ הַדּוֹקְטוֹר גָּארְדֶע וְאָמְרָה שֶׁטּוֹב לְפָנֶיהָ לְהִתְרַפֵּא בְּזַסְלַב שֶׁיֵּשׁ שָׁם דּוֹקְטוֹרִים גְּדוֹלִים וְגַם יֵשׁ לָהּ שָׁם בְּנֵי מִשְׁפַּחְתָּהּ. וְהֻכְרַח רַבֵּנוּ זִכְרוֹנוֹ לִבְרָכָה לִנְסֹעַ עִמָּהּ לִקְהִלַּת־קֹדֶשׁ זַסְלַב תֵּכֶף אַחַר שַׁבָּת, וּבָא לְזַסְלַב סָמוּךְ לְפֶסַח מְאֹד וְהֻכְרַח לִשְׂכֹּר שָׁם דִּירָה, וְלֹא הָיָה שָׁם מִי שֶׁיְּשַׁמְּשֶׁנּוּ כִּי־אִם רַבִּי שְׁמוּאֵל הַנַּ"ל. וְגַם כָּל עִסְקֵי הַבַּיִת, הַכֹּל הָיָה מֻטָּל עַל רַבִּי שְׁמוּאֵל הַנַּ"ל. כִּי הֻכְרַח לִשְׂכֹּר הַבַּיִת וּלְהָכִין מַצּוֹת וְכָל צָרְכֵי הַפֶּסַח הַכֹּל בְּיוֹם אֶחָד. וְגֹדֶל הַיִּסּוּרִים וְהַטִּלְטוּל שֶׁהָיָה לָהֶם שָׁם אִי אֶפְשָׁר לְשַׁעֵר.

אַחַר זֶה נָתַן הַשֵּׁם יִתְבָּרַךְ בְּלֵב אֶחָד מֵהַנְּגִידִים דִּקְהִלַּת־קֹדֶשׁ זַסְלַב וְקִבֵּל אֶת רַבֵּנוּ זִכְרוֹנוֹ לִבְרָכָה לְבֵיתוֹ עִם זוּגָתוֹ וְכָל בְּנֵי בֵיתוֹ וּמָסַר כָּל בֵּיתוֹ לְפָנָיו בְּכָבוֹד גָּדוֹל. כִּי בִּתְחִלָּה יָשְׁבוּ בְּבַיִת יָשָׁן וְשָׁבוּר שֶׁשָּׂכְרוּ לָהֶם. כִּי קֹדֶם פֶּסַח לֹא יָכְלוּ לִמְצֹא דִּירָה כָּרָאוּי וְהֻכְרְחוּ גַּם לְתַקֵּן הַגַּג קֹדֶם פֶּסַח בְּעֹצֶם טִרְדָּתָם שֶׁבָּאוּ פִּתְאֹם סָמוּךְ לְפֶסַח בְּעִיר נָכְרִיָּה. וּבְוַדַּאי יְכוֹלִים לְהָבִין קְצָת עֹצֶם הַטִּלְטוּלִים וְהַיִּסּוּרִים שֶׁהָיָה לָהֶם אָז. וְכָל כַּוָּנָתוֹ בְּעִנְיַן נְסִיעָה זֹאת בְּיִסּוּרִים וְטִלְטוּלִים כָּאֵלֶּה עֲדַיִן לֹא נוֹדַע כְּלָל:

כ

אַחַר פֶּסַח, בְּעֵת שֶׁהָיִיתִי בְּמָאהְלוֹב, הִגִּיעַ אִגֶּרֶת לְפֹה בְּרֶסְלַב, וּמִכָּאן נִשְׁלַח אֵלַי, שֶׁהוּא זִכְרוֹנוֹ לִבְרָכָה חַלָּשׁ מְאֹד, וּבִקֵּשׁ מֵאִתָּנוּ וְהִזְהִיר אוֹתָנוּ לְהִתְפַּלֵּל עָלָיו. אַחַר־כָּךְ הִגִּיעַ אִגֶּרֶת מִמֶּנּוּ, שֶׁחָזַר לְאֵיתָנוֹ שֶׁלֹּא עַל־יְדֵי רְפוּאוֹת גַּשְׁמִיּוֹת, וְאָמַר, שֶׁתְּפִלּוֹת שֶׁלָּנוּ הוֹעִילוּ לוֹ הַרְבֵּה.

וְהִנֵּה דַרְכֵּנוּ הָיְתָה לִנְסֹעַ אֵלָיו תָּמִיד עַל חַג הַשָּׁבוּעוֹת. וְרַבֵּנוּ זִכְרוֹנוֹ לִבְרָכָה הֵבִין שֶׁיִּצְטָרֵךְ לְהִתְעַכֵּב בִּקְהִלַּת־קֹדֶשׁ זַסְלַב גַּם בְּחַג הַשָּׁבוּעוֹת, וְכָתַב לָנוּ אִגְּרוֹת שֶׁלֹּא יָרִים אֶחָד מֵאִתָּנוּ אֶת רַגְלוֹ לָבוֹא אֵלָיו עַל שָׁבוּעוֹת. אֲבָל רַבִּי נַפְתָּלִי נֵרוֹ יָאִיר מִנֶּעמִירוֹב שֶׁהָיָה פֹּה בְּכָל פַּעַם וְרָאָה אֶת הָאִגֶּרֶת פֹּה קֹדֶם לְכָל אַנְשֵׁי־שְׁלוֹמֵנוּ, עָמַד וְכָתַב לִי וּלְכַמָּה מֵאַנְשֵׁי־שְׁלוֹמֵנוּ וְזֵרַז אוֹתָנוּ שֶׁאַף עַל פִּי כֵן נִסַּע וְנֵלֵךְ לְרַבֵּנוּ זִכְרוֹנוֹ לִבְרָכָה לִקְהִלַּת־קֹדֶשׁ זַסְלַב. וְכֵן עָשׂוּ פֹּה בְּרֶסְלַב וְאַנְשֵׁי נֶעמִירוֹב וְטֶפְּלִיק וְדַאשִׁיב וְכוּ' וְנָסְעוּ לְזַסְלַב עַל שָׁבוּעוֹת.

וַאֲנִי הָיִיתִי בְּמָאהְלוֹב אָז, וְהָיְתָה דַּעְתִּי חֲלוּקָה מְאֹד מְאֹד בְּעִנְיַן הַנְּסִיעָה אֵלָיו לִקְהִלַּת־קֹדֶשׁ זַסְלַב, כִּי הָיוּ לִי מְנִיעוֹת עֲצוּמוֹת בְּלִי שִׁעוּר. וְיָדַעְתִּי שֶׁרַבֵּנוּ זִכְרוֹנוֹ לִבְרָכָה כָּתַב שֶׁלֹּא לָבוֹא אֵלָיו, עַל כֵּן הָלַךְ לִבִּי הֵנָּה וָהֵנָּה אֵיךְ לְהִתְנַהֵג. וּבְחַסְדּוֹ הַגָּדוֹל וְהַנּוֹרָא הִתְגַבֵּר הַחֵשֶׁק עַל הַמְּנִיעָה, וְנִתְגַּבַּרְתִּי וְנָסַעְתִּי לִבְּרֶסְלַב לִנְסֹעַ מִשָּׁם לְזַסְלַב. וְעֹצֶם הַיִּסּוּרִים וְהַמְּנִיעוֹת שֶׁהָיוּ לִי בְּבֵית חוֹתְנִי בִּנְסִיעָה זֹאת אִי אֶפְשָׁר לְבָאֵר. כִּי חוֹתְנִי זִכְרוֹנוֹ לִבְרָכָה הָיָה אָז בְּבֵיתוֹ וְהָיָה גָּדוֹל וְחָשׁוּב וְיָקָר שָׁם מְאֹד מְאֹד וְנֶאֶסְפוּ אֵלָיו מִכַּמָּה עֲיָרוֹת בְּעִסְקֵי מִשְׁפָּט. וְגַם הָיָה מוּכָן לִנְסֹעַ אַחַר שָׁבוּעוֹת עִם אִשְׁתּוֹ לִקְהִלַּת קְרֶמִינִיץ לְהַנְהִיג הָרַבָּנוּת שָׁם, וְרָצָה לְהַשְׁאִיר אוֹתִי בְּכָאן בְּמָאהְלוֹב עַל מְקוֹמוֹ. וַאֲנִי בָּאתִי פִּתְאֹם לְבֵיתִי וְהִתְחַלְתִּי לְהָכִין עַצְמִי לִנְסֹעַ לִבְּרֶסְלַב כַּנִּזְכָּר לְעֵיל. וְעָמְדוּ כֻּלָּם מִשְׁתּוֹמְמִים, וְזוּגָתִי הִתְחִילָה לִבְכּוֹת מִיָּד כִּי כְּבָר יָדְעָה שֶׁלֹּא תּוּכַל לִמְנֹעַ אוֹתִי בְּשׁוּם אֹפֶן. וַאֲנִי הָלַכְתִּי לְקַבֵּל רְשׁוּת מֵחוֹתְנִי זִכְרוֹנוֹ לִבְרָכָה, וְהִקְפִּיד עָלַי מְאֹד וְרָצָה לִמְנֹעַ אוֹתִי הוּא וְזוּגָתוֹ הִיא חֲמוֹתִי. אֲבָל אֲנִי לֹא הִשְׁגַּחְתִּי עַל דִּבְרֵיהֶם כְּלָל וְהָלַכְתִּי מֵהֶם וְקִבַּלְתִּי חֲפָצִים שֶׁלִּי וְנָסַעְתִּי מִשָּׁם וְגַם לֹא הָיָה לִי עַל הוֹצָאוֹת כְּלָל, וְהִזְמִין לִי הַשֵּׁם יִתְבָּרַךְ בְּרֶגַע קַלָּה שְׁנֵי אֲנָשִׁים שֶׁהִלְווּ לִי עַל הוֹצָאוֹת קְצָת, וְגַם הִזְמִין לִי בְּרַחֲמָיו עֲגָלָה מִנֶּעמִירוֹב שֶׁהָיְתָה צְרִיכָה לַחֲזֹר בְּיוֹם זֶה לְבֵיתָהּ. וְהַכֹּל הָיָה פִּתְאֹם בְּשָׁעָה אַחַת. וְהָיִיתִי אָז טָרוּד וְנֶחְפָּז מְאֹד כִּי הַזְּמַן הָיָה סָמוּךְ מְאֹד לְשָׁבוּעוֹת, וַאֲנִי הָיִיתִי מֻכְרָח לִנְסֹעַ מִקֹּדֶם לִבְּרֶסְלַב כְּדֵי לְהִתְחַבֵּר עִם אַנְשֵׁי־שְׁלוֹמֵנוּ לִנְסֹעַ עִמָּהֶם יַחַד לְזַסְלַב.

וְהִנֵּה גֹּדֶל חֲלֻקַּת הָעֵצָה שֶׁהָיְתָה לִי אָז, וְעֹצֶם הַמְּנִיעוֹת וְהַיִּסּוּרִים שֶׁהָיָה לִי אָז בְּעִנְיַן נְסִיעָה זֹאת אִי אֶפְשָׁר לְבָאֵר. וְהַשֵּׁם יִתְבָּרַךְ עֲזָרַנִי לְשַׁבֵּר כָּל הַמְּנִיעוֹת, וּבְשָׁעָה אַחַת נִגְמַר בְּדַעְתִּי לִנְסֹעַ בְּעֵת שֶׁהָיָה הַזְּמַן קָצָר מְאֹד לַעֲסֹק בַּנְּסִיעָה הַזֹּאת. אֲבָל הַשֵּׁם יִתְבָּרַךְ הִזְמִין לִי מִיָּד עֲגָלָה וּמָעוֹת עַל הוֹצָאוֹת קְצָת. כִּי תֵּכֶף כְּשֶׁנִּתְחַזַּקְתִּי בְּדַעְתִּי לִנְסֹעַ בְּוַדַּאי וְיַעֲבֹר עָלַי מָה, תֵּכֶף סִיְּעַנִי הַשֵּׁם יִתְבָּרַךְ וְהִזְמִין לִי צָרְכֵי נְסִיעָתִי. כִּי כֵּן דַּרְכּוֹ יִתְבָּרַךְ תָּמִיד כִּי הַבָּא לִטָּהֵר מְסַיְּעִין לוֹ, וְכָל הַמְּנִיעוֹת הֵם רַק מְנִיעוֹת הַמֹּחַ. וְאַף עַל פִּי שֶׁנִּדְמֶה לְהָאָדָם שֶׁיֵּשׁ לוֹ מְנִיעוֹת גְּדוֹלוֹת בֶּאֱמֶת שֶׁאִי אֶפְשָׁר לְשַׁבְּרָם, אַף עַל פִּי כֵן בֶּאֱמֶת כֻּלָּם הֵם רַק מְנִיעוֹת הַמֹּחַ. וְאִם יַגְבִּיר הַחֵשֶׁק וְהָרָצוֹן כָּרָאוּי וְיִכְסֹף בֶּאֱמֶת לִגְמֹר הַדָּבָר שֶׁבִּקְדֻשָּׁה בְּוַדַּאי יְשַׁבֵּר כָּל הַמְּנִיעוֹת וְכוּ' (כַּמְבֹאָר אֶצְלֵנוּ בְּמָקוֹם אַחֵר [לִקּוּטֵי מוֹהֲרַ"ן סִימָן ס"ו]). אֲבָל אֲנִי בְּעָנְיִי רָאִיתִי זֹאת בְּעֵינַי כַּמָּה פְּעָמִים בְּלִי שִׁעוּר.

וְנָסַעְתִּי עִם הָעֲגָלָה שֶׁהָלְכָה לְנֶעמִירוֹב וְיָצָאתִי מִמָּאהְלוֹב בְּיוֹם חֲמִישִׁי בְּעֶרֶךְ ב' שָׁעוֹת וְיוֹתֵר אַחַר חֲצוֹת הַיּוֹם. וַאֲנִי הֵבַנְתִּי שֶׁאֲנִי מֻכְרָח לִהְיוֹת בִּבְּרֶסְלַב עַל אוֹתוֹ הַשַּׁבָּת כִּי יָדַעְתִּי שֶׁתֵּכֶף אַחַר שַׁבָּת יִסְעוּ כָּל הַחֲבֵרִים מִפֹּה לְזַסְלַב. וְהָיִיתִי חוֹשֵׁב בְּדַעְתִּי אֵיךְ לְהִתְנַהֵג כִּי הָעֲגָלָה הָלְכָה לְנֶעמִירוֹב וּמִי יוֹדֵעַ אִם אוּכַל לְהַגִּיעַ בְּיוֹם שִׁשִּׁי לְנֶעמִירוֹב בְּעוֹד הַיּוֹם גָּדוֹל שֶׁאוּכַל לִנְסֹעַ עוֹד מִנֶּעמִירוֹב לְפֹה בְּרֶסְלַב עַל שַׁבָּת. וְגַם יִהְיוּ לִי יִסּוּרִים מֵאָבִי נֵרוֹ יָאִיר שֶׁאֵינוֹ מַסְכִּים גַּם כֵּן עַל עִנְיַן נְסִיעָתִי זֹאת, מִכָּל־שֶׁכֵּן כְּשֶׁאָבוֹא פִּתְאֹם בְּעֶרֶב שַׁבָּת אַחַר חֲצוֹת וְאֶרְצֶה לִסַּע מִבֵּיתוֹ תֵּכֶף, בְּוַדַּאי יַקְפִּיד עָלַי. עַל כֵּן הָיִיתִי מִתְגַּעְגֵּעַ מְאֹד שֶׁהַבַּעַל עֲגָלָה יְמַהֵר וְיָחִישׁ מַסָּעֵהוּ, בְּאֹפֶן שֶׁאוּכַל לָבוֹא בְּעוֹד הַיּוֹם גָּדוֹל סָמוּךְ לְנֶעמִירוֹב, בְּאֹפֶן שֶׁאוּכַל לְחַפֵּשׂ אַחַר אֵיזֶה עֲגָלָה בַּדֶּרֶךְ שֶׁתִּסַּע עִמִּי לִבְּרֶסְלַב. כִּי סָמוּךְ לְנֶעמִירוֹב יְכוֹלִים לְעַקֵּם הַדֶּרֶךְ לִקְהִלַּת בְּרֶסְלַב כְּדֵי שֶׁלֹּא אֶצְטָרֵךְ כְּלָל לִהְיוֹת בְּנֶעמִירוֹב.

אֲבָל תֵּכֶף בְּנָסְעִי מִמָּאהְלוֹב הִתְחִילוּ שׁוּב הַמְּנִיעוֹת שֶׁיֵּשׁ בִּשְׁעַת הַנְּסִיעָה בְּעַצְמָהּ, כַּאֲשֶׁר מִתְנַהֵג עִמָּנוּ עַל־פִּי הָרֹב שֶׁיֵּשׁ הַרְבֵּה מְנִיעוֹת קֹדֶם שֶׁמַּתְחִילִין לִנְסֹעַ. וְאַחַר כָּךְ כְּשֶׁזּוֹכִין לְשַׁבֵּר אֵלּוּ הַמְּנִיעוֹת וּמַתְחִילִין לִנְסֹעַ, אֲזַי חוֹזְרִים וּמִתְגַּבְּרִים מְנִיעוֹת חֲדָשׁוֹת בְּעִנְיַן הַנְּסִיעָה בְּעַצְמָהּ מֵהַבַּעַל עֲגָלָה וְהַסּוּסִים וּמֵהָעֲגָלָה וְאוֹפַנִּים וַחֲבָלֶיהָ וְכָל כֵּלֶיהָ, וּמִמָּטָר וָגֶשֶׁם וְרֶפֶשׁ וָטִיט וְכַיּוֹצֵא בָּהֶם, אֲשֶׁר כִּמְעַט לֹא נִמְלְטָה נְסִיעָה אַחַת מִמְּנִיעוֹת כָּאֵלֶּה וְכָאֵלֶּה הַרְבֵּה, הֵן בַּחַיִּים חַיּוּתוֹ הַקְּדוֹשִׁים, הֵן עַתָּה כְּשֶׁאָנוּ נוֹסְעִים עַל צִיּוּן קִבְרוֹ הַקָּדוֹשׁ וְהַנּוֹרָא מְאֹד.

וְהִנֵּה תֵּכֶף כְּשֶׁיָּצָאתִי מִמָּאהְלוֹב וַאֲנִי נֶחְפָּז בְּדַעְתִּי מְאֹד מְאֹד כַּנִּזְכָּר לְעֵיל, הִסְתַּכַּלְתִּי וְרָאִיתִי שֶׁהַבַּעַל־עֲגָלָה נוֹסֵעַ עִם עֲגָלָה גְּדוֹלָה וְאֵין לוֹ כִּי־אִם שְׁנֵי סוּסִים וְזֶה יָדוּעַ שֶׁאֵלּוּ הָעֲגָלוֹת גְּדוֹלוֹת אִי אֶפְשָׁר לָהֶם לֵילֵךְ בִּזְרִיזוּת כִּי־אִם עַל יְדֵי אַרְבָּעָה סוּסִים וּלְפָחוֹת שְׁלֹשָׁה. וְשָׁאַלְתִּי אוֹתוֹ מַה זֶּה וְהֵשִׁיב שֶׁנֶּחֱלָה אֶצְלוֹ סוּס אֶחָד בִּנְסִיעָתוֹ לְכָאן וְהִשְׁאִיר אוֹתוֹ בְּעֶרֶךְ פַּרְסָה וּמֶחֱצָה מִפֹּה, וְהִנֵּה מֵחֲמַת זֶה בְּוַדַּאי נָסַע עִמִּי לְאַט לְאַט וְגַם גֶּשֶׁם הִתְחִיל לֵירֵד קְצָת וְנָסַעְנוּ עַד שֶׁבָּאנוּ אֶל הַכְּפָר שֶׁהִשְׁאִיר שָׁם סוּסוֹ. וְתֵכֶף הוֹדִיעוּ לָנוּ הַשְּׁמוּעָה טוֹבָה מִסּוּסוֹ שֶׁכְּבָר מֵת שָׁם, וּבְוַדַּאי הִתְחִיל לְהִצְטַעֵר הַרְבֵּה וְלַחְשֹׁב מַה לַּעֲשׂוֹת עִם הָעוֹר וְעַל יְדֵי זֶה נִתְעַכַּבְנוּ שָׁם קְצָת.

וְאַחַר־כָּךְ נָסַע מִשָּׁם בְּלֵב נֶאֱנָח וְנֶעֱצָב. וּכְבָר פָּנָה הַיּוֹם וּבְוַדַּאי נָסַע לְאַט כִּי לֹא הָיוּ לוֹ כִּי־אִם שְׁנֵי סוּסִים בַּעֲגָלָה כָּזֹאת. וְהָיָה לָנוּ לִינַת לַיְלָה סָמוּךְ לְמָאהְלוֹב שְׁתֵּי פַּרְסָאוֹת וּמֶחֱצָה וַעֲדַיִן הָיִינוּ רְחוֹקִים מִנֶּעמִירוֹב הַרְבֵּה בְּעֶרֶךְ שְׁמוֹנֶה פַּרְסָאוֹת. וְעָמַדְתִּי בְּיוֹם שִׁשִּׁי בַּבֹּקֶר בְּלֵב נִשְׁבָּר וּמְבֻלְבָּל מְאֹד וְלֹא יָדַעְתִּי מַה לַּעֲשׂוֹת. וְנָסַעְתִּי עִם הַבַּעַל עֲגָלָה הַנִּזְכָּר לְעֵיל עַד קְהִלַּת־קֹדֶשׁ מַארְחֶוֶוע, וּכְבָר הָיָה סָמוּךְ לַחֲצוֹת הַיּוֹם וּמִשָּׁם עֲדַיִן חָמֵשׁ פַּרְסָאוֹת לִקְהִלַּת נֶעמִירוֹב. וּבְעֵת כְּנִיסָתִי לְשָׁם הָיִיתִי מִצְטַעֵר הַרְבֵּה כִּי הֵבַנְתִּי שֶׁקָּשֶׁה לָבוֹא עַל שַׁבָּת אֲפִלּוּ לְנֶעמִירוֹב מִכָּל־שֶׁכֵּן שֶׁתִּהְיֶה שָׁהוּת לִשְׂכֹּר עֲגָלָה בְּאֶמְצַע הַדֶּרֶךְ לִבְּרֶסְלַב כַּנִּזְכָּר לְעֵיל. וְאִם חַס וְשָׁלוֹם אָבוֹא אַחַר שַׁבָּת לִבְּרֶסְלַב לֹא יִהְיֶה עֲגָלָה וַחֲבֵרִים לִנְסֹעַ עִמָּהֶם לְזַסְלַב. וְהָיִיתִי חוֹשֵׁב בְּדַעְתִּי מַה לַּעֲשׂוֹת כִּי רָאִיתִי שֶׁטּוֹב לְפָנַי לִשְׂכֹּר בְּכָאן סוּסִים לִנְסֹעַ מִכָּאן לִבְּרֶסְלַב, אֲבָל לֹא הָיוּ לִי עַל הוֹצָאוֹת כָּל כָּךְ. גַּם הָעִיר קְטַנָּה וְעַל פִּי רֹב אֵין נִמְצָאִים בְּכָאן סוּסִים כָּאֵלֶּה לִנְסֹעַ עִמָּהֶם בִּמְהִירוּת כָּל כָּךְ.

וְסָמוּךְ מְאֹד בִּכְנִיסָתִי לְהָעִיר בִּהְיוֹתִי עַל הַגֶּשֶׁר דְּשָׁם עָנִיתִי וְאָמַרְתִּי, רִבּוֹנוֹ שֶׁל עוֹלָם הַזְמֵן לִי בְּכָאן עֲגָלָה עִם אַרְבָּעָה סוּסִים שֶׁתִּסַּע לִבְּרֶסְלַב וּתְקַבֵּל אוֹתִי בְּחִנָּם. וְהַבַּעַל עֲגָלָה שָׁמַע כְּשֶׁאָמַרְתִּי זֹאת.

אַחַר כָּךְ נִכְנַסְנוּ לְהָעִיר וּבָאנוּ לְתוֹךְ הָאַכְסַנְיָא וְהַבַּעַל עֲגָלָה רָצָה לְהִתְמַהְמֵהּ שָׁם לִתֵּן מִסְפּוֹא לַסּוּסִים וַאֲנִי נָטַלְתִּי יָדַי לֶאֱכֹל. וּבֵין הַנְּטִילָה לְבִרְכַּת הַמּוֹצִיא עָנָה וְאָמַר לִי הַבַּעַל עֲגָלָה, רַבִּי נָתָן תְּפִלַּתְכֶם נִתְקַבְּלָה כִּי הִנֵּה בְּשָׁעָה זֹאת בָּאָה עֲגָלָה עִם אַרְבָּעָה סוּסִים הַנּוֹסַעַת לִבְּרֶסְלַב, וְהַסּוֹחֵר הַנּוֹסֵעַ שָׁם בְּוַדַּאי יְקַבֵּל אֶתְכֶם בְּחִנָּם כִּי הָיָה מַכִּיר אוֹתוֹ וְהוֹדִיעַ לִי מִיָּד מִי הוּא וְנִבְהַלְתִּי מְאֹד. וְכֵן הֲוָה.

וְתֵכֶף בֵּרַכְתִּי בִּרְכַּת הַמּוֹצִיא וְיָצָאתִי לַחוּץ אֶל הָעֲגָלָה שֶׁעָמְדָה בְּסָמוּךְ מְאֹד לָאַכְסַנְיָא שֶׁלִּי וְתֵכֶף קִבֵּל אוֹתִי בְּשִׂמְחָה, וְנָסַעְתִּי עִמּוֹ מִיָּד לְפֹה בְּרֶסְלַב וּבָאתִי לְכָאן בְּעוֹד הַיּוֹם גָּדוֹל, וּכְבָר הָיוּ כָּל הַחֲבֵרִים מוּכָנִים לִנְסֹעַ בְּיוֹם רִאשׁוֹן לְזַסְלַב וְלֹא הָיָה מָקוֹם לְקַבֵּל אוֹתִי. אַךְ תֵּכֶף שָׁלְחוּ שָׁלִיחַ מְיֻחָד לִכְפָר אֶחָד לִשְׂכֹּר עֲגָלָה בִּשְׁבִילִי וּבִשְׁבִיל עוֹד אֶחָד בְּזוֹל. וְנָסַעְתִּי עִמָּהֶם יַחַד בְּיוֹם רִאשׁוֹן וּבָאנוּ לְרַבֵּנוּ זִכְרוֹנוֹ לִבְרָכָה בְּיוֹם רְבִיעִי וּבְיוֹם חֲמִישִׁי הָיָה עֶרֶב שָׁבוּעוֹת.

וְרָאִיתִי הַשְׁגָּחָתוֹ הַנִּפְלָאָה וְשֶׁהוּא יִתְבָּרַךְ שׁוֹמֵעַ תְּפִלַּת כָּל פֶּה, שֶׁנִּתְקַיְּמָה תְּפִלָּתִי כַּהֲוָיָתָהּ שֶׁהִזְמִין לִי הַשֵּׁם בְּיוֹם שִׁשִּׁי עֲגָלָה עִם אַרְבָּעָה סוּסִים בְּחִנָּם לִבְּרֶסְלַב כַּאֲשֶׁר יָצָא מִפִּי מַמָּשׁ. בָּרוּךְ הַשּׁוֹמֵעַ תְּפִלּוֹת כָּל פֶּה בְּרַחֲמִים, וּמְסַיֵּעַ תָּמִיד לְכָל הַבָּאִים לָגֶשֶׁת אֶל הַקּוֹדֶשׁ, בָּרוּךְ הַנּוֹתֵן לַיָּעֵף כֹּחַ שֶׁעֲזָרַנִי עַד כֹּה. כִּי הַמַּשְׂכִּיל יָבִין מֵאֵלָיו שֶׁאִי אֶפְשָׁר לְבָאֵר בִּכְתָב וַאֲפִלּוּ פָּנִים אֶל פָּנִים כָּל מַה שֶּׁעָבַר בְּעִנְיָנִים כָּאֵלֶּה בִּשְׁלֵמוּת. בִּפְרָט מְנִיעוֹת וַחֲלֻקַּת הָעֵצָה שֶׁבְּוַדַּאי אִי אֶפְשָׁר לְבָאֵר כָּל הַסְּבָרוֹת שֶׁהָיוּ בְּדַעְתִּי לִמְנֹעַ אוֹתִי מִנְּסִיעָה זֹאת וְכַיּוֹצֵא בָּהּ. וּבִפְרָט שֶׁרַבֵּנוּ זִכְרוֹנוֹ לִבְרָכָה כָּתַב בְּעַצְמוֹ לִבְלִי לִנְסֹעַ אֵלָיו כַּנִּזְכַּר לְעֵיל. וְהַמְּנִיעוֹת כֻּלָּם עָמְדוּ לְפָנַי כְּחוֹמוֹת מַמָּשׁ מִכָּל הַצְּדָדִים. וְהַשֵּׁם יִתְבָּרַךְ בְּכֹחוֹ הַגָּדוֹל עֲזָרַנִי לְדַלֵּג עַל כֻּלָּם, וְלָבוֹא אֵלָיו לִקְהִלַּת־קֹדֶשׁ זַסְלַב וְלִשְׁמֹעַ מִפִּיו הַקָּדוֹשׁ תּוֹרָה וּלְכָתְבָהּ עַל הַסֵּפֶר לְזַכּוֹת בָּהּ אֶת הָרַבִּים לְדוֹרֵי דוֹרוֹת. עַל כֵּן הֶאֱרַכְתִּי קְצָת לְבָאֵר פְּרָט נְסִיעָה זֹאת לְמַעַן יֵדְעוּ דּוֹר אַחֲרוֹן הַמְּנִיעוֹת שֶׁעָבְרוּ עָלֵינוּ וּבְכֹחוֹ הַגָּדוֹל זָכִינוּ לְשַׁבְּרָם.

כִּי כָּל מַה שֶׁכָּתַבְתִּי מִמַּה שֶּׁעָבַר עָלַי, כָּאֵלֶּה וְכָאֵלֶּה עָבְרוּ גַּם עַל שְׁאָר אַנְשֵׁי־שְׁלוֹמֵנוּ שֶׁרֻבָּם כְּכֻלָּם הָיוּ לָהֶם מְנִיעוֹת עֲצוּמוֹת וְנוֹרָאוֹת מִלְּהִתְקָרֵב לְרַבֵּנוּ זִכְרוֹנוֹ לִבְרָכָה, בִּפְרָט בִּתְחִלָּתָם. וְרַבִּים נָפְלוּ וְנִתְרַחֲקוּ עַל יְדֵי הַמְּנִיעוֹת וְאִבְּדוּ מַה שֶּׁאִבְּדוּ חֲבָל עַל דְּאָבְדִין, וְאַשְׁרֵי לְהַנִּשְׁאָרִים שֶׁהִתְגַּבְּרוּ וְהִתְחַזְּקוּ וְשִׁבְּרוּ כָּל הַמְּנִיעוֹת, וְנִתְדַּבְּקוּ בְּרַבֵּנוּ זִכְרוֹנוֹ לִבְרָכָה וְזָכוּ לָהֶם כוּ' וּלְדוֹרוֹתָם וּלְכָל בְּנֵי יִשְׂרָאֵל לְעוֹלְמֵי עַד וּלְנֵצַח נְצָחִים.

כא

בְּיוֹם חֲמִישִׁי עֶרֶב שָׁבוּעוֹת הַנִּזְכָּר לְעֵיל בַּבֹּקֶר שָׁמַעְתִּי מִפִּיו הַקָּדוֹשׁ תּוֹרָה שֶׁנּוֹדַע לוֹ שָׁם בְּזַסְלַב. גַּם הֵבִיאוּ לוֹ מִטֶּפְּלִיק כְּלֵי כֶסֶף חֲדָשִׁים וּלְקָחָם וּבֵרַךְ שֶׁהֶחֱיָנוּ. אַחַר כָּךְ סָמוּךְ לָעֶרֶב בְּעֵת שֶׁכְּבָר הִתְחִילוּ לְהִתְאַסֵּף לְהִתְפַּלֵּל מִנְחָה, נִפְטְרָה אִשְׁתּוֹ הָרִאשׁוֹנָה זִכְרוֹנָה לִבְרָכָה וְרַבֵּנוּ זִכְרוֹנוֹ לִבְרָכָה עָמַד בִּשְׁעַת יְצִיאַת נִשְׁמָתָהּ. וְסִפֵּר לִי אַחַר כָּךְ שֶׁכַּאֲשֶׁר יָצְאָה נִשְׁמָתָהּ בְּעֵת שֶׁעָמַד שָׁם, וּבְוַדַּאי הָיָה לוֹ צַעַר גָּדוֹל מְאֹד וּבִלְבּוּל הַמֹּחִין לְפִי מַדְרֵגָתוֹ, וְהוּא הָיָה צָרִיךְ לַעֲשֹׂת וּלְכַוֵּן מַה שֶּׁהָיָה צָרִיךְ לְטוֹבָתָהּ. אֲבָל הַשֵּׁם יִתְבָּרַךְ עֲזָרוֹ אָז מְאֹד שֶׁבְּעֹצֶם הַצַּעַר וְהַבִּלְבּוּל פָּעַל וְעָשָׂה לְטוֹבָתָהּ מַה שֶּׁהָיָה צָרִיךְ.

וְהִנֵּה תֵּכֶף כְּשֶׁנִּסְתַּלְּקָה זֵרְזוּ עַצְמָן מְאֹד אַנְשֵׁי הַחֲבוּרָה קְדוֹשָׁה דִּקְהִלַּת־קֹדֶשׁ זַסְלַב וְעָסְקוּ בִּקְבוּרָתָהּ מִיָּד בִּזְרִיזוּת נִפְלָאָה, וְלֹא הִתְחִילוּ לִתְבֹּעַ שׁוּם שְׂכַר קְבוּרָה מֵרַבֵּנוּ זִכְרוֹנוֹ לִבְרָכָה, רַק סָמְכוּ עָלָיו בְּעַצְמוֹ אִם יִרְצֶה לִתֵּן לָהֶם אַחַר כָּךְ יִתֵּן. וְהֵם זֵרְזוּ עַצְמָן וּלְקָחוּהָ מִיָּד וּקְבָרוּהָ בִּמְהִירוּת גָּדוֹל בְּאֹפֶן שֶׁהָיָה שָׁהוּת אַחַר קְבוּרָתָהּ לִנְהֹג אֲבֵלוּת שָׁעָה מֻעֶטֶת וְאוֹתָהּ הַשָּׁעָה עָלְתָה לְמִנְיַן שִׁבְעָה כַּיָּדוּעַ דִּין זֶה. וְזֶה הָיָה לָנוּ לְטוֹבָה וִישׁוּעָה גְּדוֹלָה. כִּי עַל יְדֵי זֶה זָכִינוּ לִשְׁמֹעַ מִפִּיו הַקָּדוֹשׁ תּוֹרָה נִפְלָאָה בְּחַג הַשָּׁבוּעוֹת הַזֶּה.

כב

וְהִנֵּה בִּתְחִלָּה נָתְנוּ לָנוּ חֶדֶר בְּבֵית הַמִּדְרָשׁ לְהִתְפַּלֵּל שָׁם. אַךְ אַחַר שֶׁנִּסְתַּלְּקָה צִוָּה רַבֵּנוּ זִכְרוֹנוֹ לִבְרָכָה שֶׁכֻּלָּנוּ נִתְפַּלֵּל בְּבֵיתוֹ בְּמָקוֹם שֶׁנִּסְתַּלְּקָה. וְכָל לֵיל שָׁבוּעוֹת לֹא דִּבֵּר עִמָּנוּ כְּלָל רַק עָסַק בַּתּוֹרָה בִּשְׁעַת סְעֻדָּה בֵּין מַאֲכָל לְמַאֲכָל. וְאַחַר הַסְּעֻדָּה יָשַׁב בֵּינֵינוּ וְהָיָה נֵעוֹר בַּלַּיְלָה עִמָּנוּ יַחַד וְאָמַר תִּקּוּן לֵיל שָׁבוּעוֹת בִּמְהִירוּת וּבְהַתְמָדָה וְלֹא פָּנָה לְשׁוּם אָדָם לְדַבֵּר דִּבּוּר בְּעָלְמָא. וְאַחַר שֶׁגָּמַר הַתִּקּוּן הִנִּיחַ עַצְמוֹ מְעַט לָנוּחַ שָׁעָה מֻעֶטֶת מְאֹד. וְתֵכֶף קָם בִּזְרִיזוּת וְהָלַךְ לִטְבֹּל קֹדֶם אוֹר הַיּוֹם. וְאַחַר כָּךְ הִתְפַּלֵּל עִמָּנוּ יַחַד. וְכֵן בִּסְעֻדַּת שַׁחֲרִית בְּיוֹם רִאשׁוֹן דְּשָׁבוּעוֹת גַּם כֵּן לֹא דִּבֵּר מְאוּמָה, רַק עָסַק בַּאֲמִירַת הָאִדְּרָא רַבָּא בַּזֹּהַר הַקָּדוֹשׁ בְּכָל הַסְּעֻדָּה. וּבֵין כָּל מַאֲכָל וּמַאֲכָל אָמַר הָ"אִדְּרָא רַבָּא" בְּקוֹל נָעִים וְנִפְלָא מְאֹד, וְאַחַר־כָּךְ אָמַר דָּבָר נָאֶה, וְנִכְתַּב בְּמָקוֹם אַחֵר (חַיֵּי מוֹהֲרַ"ן קנ"ח):

כג

בְּלֵיל שַׁבַּת־קֹדֶשׁ, שֶׁהִיא שֵׁנִי דְּשָׁבוּעוֹת, אָז לָבַשׁ הַ"שְּׁטְרַיְמְל", וְאָז הִתְחִיל לְהַרְאוֹת פָּנִים מַסְבִּירוֹת קְצָת, וְיָשַׁב עַל הַשֻּׁלְחָן כְּדַרְכּוֹ. וְאַחַר גְּמַר הַסְּעֻדָּה, אַחַר בִּרְכַּת־ הַמָּזוֹן, הָיָה מְזַמֵּר בְּעַצְמוֹ "אַתָּה נִגְלֵיתָ" וּ"בָרוּךְ שִׁמְךָ" וְכוּ' בְּנִגּוּן נִפְלָא וְנָעִים. וְיָשַׁב אַחַר־כָּךְ עִם קְצָת אֲנָשִׁים, שֶׁנִּשְׁאֲרוּ עִמּוֹ אַחַר בִּרְכַּת־הַמָּזוֹן, יָשַׁב עִמָּהֶם עַד אוֹר הַיּוֹם, וְגַם אֲנִי הָיִיתִי בְּתוֹכָם. וְכֵן בִּסְעֻדַּת שַׁחֲרִית יָשַׁב עִמָּנוּ בְּשִׂמְחָה, כְּדַרְכּוֹ בְּכָל יוֹם־טוֹב. וְכָל בְּנֵי הָעִיר שָׁלְחוּ מַשְׁקָאוֹת, וְחִלֵּק לְהָעוֹלָם בְּשִׂמְחָה. בִּסְעֻדָּה שְׁלִישִׁית אָמַר תּוֹרָה (לִקּוּטֵי מוֹהֲרַ"ן סִימָן ס"ז) וְהִתְחִיל: וַיִּבֶן ה' אֱלֹקִים אֶת הַצֵּלָע. בְּמוֹצָאֵי־שַׁבָּת יָשַׁבְנוּ עִמּוֹ עַד אוֹר הַיּוֹם. בָּרוּךְ הַשֵּׁם, אֲשֶׁר עֲזָרָנוּ גַּם בְּעֵת צָרָה הַזֹּאת, שֶׁנִּפְטְרָה אִשְׁתּוֹ הָרִאשׁוֹנָה בְּעֶרֶב־שָׁבוּעוֹת לִפְנוֹת הַיּוֹם, אַף־עַל־פִּי־כֵן לֹא אִבַּדְנוּ הַתּוֹרָה, שֶׁהָיִינוּ צְרִיכִין לְקַבֵּל. וְגַם בְּתוֹךְ טִרְדָּתוֹ הַגְּדוֹלָה, שֶׁעָבַר עָלָיו אָז מַה שֶּׁעָבַר לְפִי גְּדֻלַּת קְדֻשַּׁת נוֹרְאוֹת מֹחוֹ הַקָּדוֹשׁ, אַף־עַל־פִּי־כֵן יָשַׁב עִמָּנוּ שְׁלֹשָׁה לֵילוֹת רְצוּפִים, שֶׁהָיָה נֵעוֹר בְּכֻלָּם עִמָּנוּ יַחַד, שֶׁהֵם: לֵיל רִאשׁוֹן דְּשָׁבוּעוֹת וְלֵיל שַׁבַּת־קֹדֶשׁ וְלֵיל מוֹצָאֵי־שַׁבָּת, כִּי דַּרְכּוֹ הָיָה נִפְלָא וְנִשְׂגָּב, וּבְחָכְמָתוֹ וּקְדֻשָּׁתוֹ הַנִּפְלָאָה לֹא הָיָה יָכוֹל לְהַטְרִיד וּלְבַלְבֵּל אוֹתוֹ שׁוּם דָּבָר. כִּי הֵבַנּוּ אָז, שֶׁצַּעֲרוֹ וְטִרְדָּתוֹ אָז הָיָה עָצוּם וְרַב מְאֹד, וְכַאֲשֶׁר שָׁמַעְנוּ כַּמָּה דִּבּוּרִים מִזֶּה אָז מִפִּיו הַקָּדוֹשׁ, וְאַף־עַל־פִּי־כֵן לֹא הֶעֱבִירוּהוּ הַטִּרְדָּה וְהַצַּעַר מִלַּעֲסֹק לְתִקּוּן נַפְשׁוֹתֵינוּ גַּם אָז, וְהִפְלִיא חַסְדּוֹ עִמָּנוּ גַּם בָּעֵת הַהִיא, כְּדַרְכּוֹ תָּמִיד. וּבְיוֹם רִאשׁוֹן אַחַר שָׁבוּעוֹת, כָּתַבְתִּי הַתּוֹרָה, בְּעֶזְרַת הַשֵּׁם יִתְבָּרַךְ, וְקִבַּלְתִּי רְשׁוּת, וְדִבַּרְתִּי עִמּוֹ הַרְבֵּה, וְנָסַעְתִּי מִשָּׁם בְּשָׁלוֹם וּבְשִׂמְחָה:

אַחַר־כָּךְ בָּאתִי לְנֶעמִירוֹב, וְרָצִיתִי לִכְנֹס לְבֵית אָבִי, נֵרוֹ יָאִיר, וְחָרָה אַפּוֹ בִּי מְאֹד עַל אֲשֶׁר הָיִיתִי בְּזַסְלַב וְהִשְׁלַכְתִּי מִנֶּגֶד כְּבוֹד הָרַבָּנוּת דִּקְהִלַּת־קֹדֶשׁ מָאהְלוֹב, שֶׁרָצָה חוֹתְנִי זִכְרוֹנוֹ לִבְרָכָה לְהַשְׁאִיר אוֹתִי בִּמְקוֹמוֹ כַּנַּ"ל. וְלֹא רָצָה אָבִי, נֵרוֹ יָאִיר, לְהַנִּיחַ אוֹתִי לִכְנֹס לְבֵיתוֹ, וְהָיָה לִי צַעַר וְיִסּוּרִים מִזֶּה, וְשָׁבַתְתִּי בְּבֵית אֲחוֹתִי זִכְרוֹנָהּ לִבְרָכָה. אַחַר שַׁבָּת נָסַעְתִּי לִבְּרֶסְלַב, וְיָשַׁבְתִּי שָׁם מִשְׁתּוֹמֵם כַּמָּה יָמִים, וְלֹא מָצָאתִי עֲגָלָה לְמָאהְלוֹב. וְדַעְתִּי הָיְתָה מְבֻלְבֶּלֶת מְאֹד מֵרִבּוּי הַיִּסּוּרִים וְהַמְּנִיעוֹת, כִּי לֹא הָיָה לִי לְמִי לִפְנוֹת, כִּי־אִם לִישׁוּעַת הַשֵּׁם יִתְבָּרַךְ. כִּי רַבֵּנוּ זִכְרוֹנוֹ לִבְרָכָה לֹא הָיָה בְּבֵיתוֹ, וּבְבֵית אָבִי אֵין לִי מְנוּחָה כַּנַּ"ל, וְגַם לְבֵית חוֹתְנִי קָשֶׁה לִי לַחֲזֹר, כִּי אֵין לִבָּם עִמִּי עַל עִנְיַן נְסִיעָתִי הַנַּ"ל, עַל־כֵּן לֹא הָיְתָה דַּעְתִּי צְלוּלָה כְּלָל. וְגֹדֶל עֹצֶם הַיִּסּוּרִים בִּפְרָטִיּוּת אִי אֶפְשָׁר לְבָאֵר. וְאַחַר אֵיזֶה יָמִים נִתְיַשַּׁבְתִּי וְשָׂכַרְתִּי עֲגָלָה, וְנָסַעְתִּי לְמָאהְלוֹב, וְלֹא מָצָאתִי חוֹתְנִי וַחֲמוֹתִי בְּבֵיתָם, כִּי כְּבָר נָסְעוּ לִקְרֶמִינִיץ כַּנַּ"ל, וְיָשַׁבְתִּי בְּמָאהְלוֹב עַד רֹאשׁ־הַשָּׁנָה:

כד

בְּאוֹתוֹ זְמַן, בֵּין שָׁבוּעוֹת לְרֹאשׁ־הַשָּׁנָה, נִשְׁתַּדֵּךְ רַבֵּנוּ זִכְרוֹנוֹ לִבְרָכָה עִם אִשְׁתּוֹ הַשְּׁנִיָּה מִבְּרָד, וְאַחַר־כָּךְ בָּא לְבֵיתוֹ וְאָמַר בְּשַׁבַּת־קֹדֶשׁ: אֲסַפֵּר לָכֶם עִנְיַן נְסִיעָה שֶׁלִּי. וְסִפֵּר הַמַּעֲשֶׂה שֶׁל הַזְּבוּב וְהָעַכָּבִישׁ וְכוּ' בְּסִפּוּרֵי־מַעֲשִׂיּוֹת (מַעֲשֶׂה ז'); וְאֵין מִי שֶׁיּוֹדֵעַ מַה שַּׁיָּכוּת יֵשׁ לְמַעֲשֶׂה זֹאת לְעִנְיַן נְסִיעָתוֹ, וַאֲנִי לֹא זָכִיתִי לִהְיוֹת אָז אֶצְלוֹ. גַּם סִפֵּר אָז הַמַּעֲשֶׂה מֵהָרַב, שֶׁהָיָה לוֹ בֵּן יָחִיד וְכוּ' (מַעֲשֶׂה ח'). אַחַר־כָּךְ נָסַע רַבֵּנוּ זִכְרוֹנוֹ לִבְרָכָה לְמֶעדְוֶדִיבְקֶע, כְּדַרְכּוֹ בְּכָל שָׁנָה, וְאָמַר שָׁם תּוֹרָה וְחָזַר לְבֵיתוֹ. בְּחֹדֶשׁ אֱלוּל הָיוּ הַנִּשּׂוּאִין שֶׁלּוֹ עִם אִשְׁתּוֹ הַשְּׁנִיָּה, וְגַם אָז לֹא זָכִיתִי לִהְיוֹת, וְאָמַר אָז, שֶׁכָּל מִי שֶׁהָיָה אֵצֶל הַחֻפָּה שֶׁלּוֹ, מָחֲלוּ לוֹ עַל כָּל עֲווֹנוֹתָיו:

כה

בְּסוֹף אֱלוּל, סָמוּךְ לְרֹאשׁ־הַשָּׁנָה, הָיוּ מְצַפִּים בְּמָאהְלוֹב, שֶׁיָּבוֹא חוֹתְנִי לְבֵיתוֹ, וַאֲנִי הִתְחַלְתִּי לְהָכִין עַצְמִי לִנְסֹעַ לִבְּרֶסְלַב עַל רֹאשׁ־הַשָּׁנָה, וְזוּגָתִי יָדְעָה מִזֶּה, וְרָצְתָה לִמְנֹעַ אוֹתִי, וְלֹא הוֹעִיל כְּלָל. וְנָסַעְתִּי לְרַבֵּנוּ זִכְרוֹנוֹ לִבְרָכָה קֹדֶם שַׁבָּת שֶׁלִּפְנֵי סְלִיחוֹת, וּבָאתִי לִקְהִלַּת נֶעמִירוֹב עַל שַׁבָּת, וְאָכַלְתִּי אֵצֶל אֲחוֹתִי, אַךְ הָיִיתִי גַּם בְּבֵית אָבִי, נֵרוֹ יָאִיר, לְקַבֵּל פָּנָיו. וּכְבָר הִתְחִיל לְהִתְפַּיֵּס עִמִּי קְצָת, כִּי רָאָה וְיָדַע, שֶׁבְּוַדַּאי לֹא יִמְנַע אוֹתִי, וְגַם הֵבִין, שֶׁכַּוָּנָתִי לַשָּׁמַיִם. בְּמוֹצָאֵי־שַׁבָּת נָסַעְתִּי מִיָּד לִבְּרֶסְלַב, וּבָאתִי קֹדֶם הַסְּלִיחוֹת לִבְּרֶסְלַב, וְזָכִיתִי לִרְאוֹת פְּנֵי קָדְשׁוֹ בְּעֵת שֶׁנִּכְנַס לְבֵית־הַמִּדְרָשׁ לוֹמַר סְלִיחוֹת עִם הַצִּבּוּר, וְאַחַר הַסְּלִיחוֹת נִכְנַסְתִּי אֶצְלוֹ וְדִבֵּר עִמִּי הַרְבֵּה, בְּחַסְדֵי הַשֵּׁם, וְיָשַׁבְתִּי כָּל הַשָּׁבוּעַ בִּבְּרֶסְלַב, עַד שֶׁהִגִּיעַ רֹאשׁ־הַשָּׁנָה שְׁנַת תקס"ח, שֶׁחָל אָז בְּיוֹם שַׁבַּת־קֹדֶשׁ. בְּראֹשׁ־הַשָּׁנָה שָׁמַעְתִּי מִפִּיו הַקָּדוֹשׁ תּוֹרָה הַקְּדוֹשָׁה "חֲדִי רַבִּי שִׁמְעוֹן וְכוּ' (לִקּוּטֵי מוֹהֲרַ"ן סִימָן ס"א), וְשָׁם, בְּאוֹתָהּ הַתּוֹרָה, גִּלָּה מֵעִנְיַן הַסֵּפֶר שֶׁנַּעֲשֶׂה עַל־יְדֵי מַחֲלֹקֶת בְּחִינַת: וְסֵפֶר כָּתַב אִישׁ רִיבִי וְכוּ', וְלֹא יָדַעְנוּ אָז מַה מְרַמֵּז:

כו

וְאַחַר־כָּךְ זָכִינוּ שֶׁבְּאוֹתוֹ הַשָּׁנָה נִדְפַּס סִפְרוֹ הַקָּדוֹשׁ "לִקּוּטֵי־מוֹהֲרַ"ן"; וּמַעֲשֶׂה שֶׁהָיָה כָּךְ הָיָה:

בְּקַיִץ תקס"ז הַנַּ"ל, אַחַר פְּטִירַת אִשְׁתּוֹ, זִכְרוֹנָהּ לִבְרָכָה, וְאַחַר שֶׁנָּסַעְנוּ מֵאִתּוֹ, בְּעֵת חֲזִירָתוֹ מִדַּרְכּוֹ לְבֵיתוֹ, בָּא עָלָיו בַּדֶּרֶךְ חֳלִי הַהוּסְט [שִׁעוּל] רַחֲמָנָא לִצְלַן, וְתֵכֶף שֶׁעָשָׂה הַהוּסְט הָרִאשׁוֹן, אָמַר תֵּכֶף שֶׁיִּסְתַּלֵּק, וְהִתְחִיל מִיָּד לְדַבֵּר מֵהִסְתַּלְּקוּתוֹ. וְאַחַר־כָּךְ בָּא לְבֵיתוֹ, וָחֳלִי הַהוּסְט רַחֲמָנָא לִצְלַן הוֹלֵךְ וּמִתְגַּבֵּר. וְדִבֵּר הַרְבֵּה מֵעִנְיַן הַחוֹלַאַת שֶׁלּוֹ, שֶׁהוּא מְסֻכָּן מְאֹד, וְצִוָּה לְהִתְפַּלֵּל עָלָיו. וַאֲנִי לֹא הָיִיתִי אָז אֶצְלוֹ, כִּי הָיִיתִי עָצוּר בְּמָאהְלוֹב כַּנַּ"ל, וְרַבִּי נַפְתָּלִי חֲבֵרִי הוֹדִיעַ לִי תֵּכֶף אֶת עֹצֶם הַצָּרָה הַמָּרָה הַזֹּאת, וּכְשָׁמְעִי - עָמַדְתִי מַרְעִיד וּמִשְׁתּוֹמֵם, נַעֲוֵיתִי מִשְּׁמֹעַ, פַּלָּצוּת בִּעֲתָתְנִי; וְהוּא זִכְרוֹנוֹ לִבְרָכָה דִבֵּר הַרְבֵּה מֵעִנְיַן הִסְתַּלְּקוּתוֹ, שֶׁהָיָה צָרִיךְ שֶׁיִּהְיֶה לוֹ שִׁשִּׁים גִּבּוֹרִים (כְּמוֹ שֶׁהָיָה לְהַבַּעַל־שֵׁם־טוֹב), וְעוֹד כַּמָּה שִׂיחוֹת כָּאֵלֶּה; וּמֵעִנְיַן קִבְרוֹ, שֶׁהָיָה רְצוֹנוֹ לִסַּע לְאֶרֶץ־יִשְׂרָאֵל, אַךְ אֵינוֹ יוֹדֵעַ בְּכֹחוֹ אִם יוּכַל לְהַגִּיעַ לְשָׁם, וְגַם שָׁם לֹא יָבוֹא אָדָם עַל קִבְרוֹ, וְלֹא יִהְיֶה לְהָעוֹלָם עֵסֶק וַעֲשִׂיָּה עִם קִבְרוֹ וְכוּ', וּקְצָת מִזֶּה נִכְתַּב כְּבָר (חַיֵּי מוֹהֲרַ"ן קס"ב); וַאֲנִי לֹא הָיִיתִי בְּכָל זֶה. אַחַר־כָּךְ בָּאתִי עַל רֹאשׁ־הַשָּׁנָה, כַּנִּזְכַּר לְעֵיל, וְאָז אָמַר תּוֹרָה הַנַּ"ל, וְאַחַר רֹאשׁ הַשָּׁנָה כָּתַבְתִּי הַתּוֹרָה לְפָנָיו. וְהָיִיתִי צָרִיךְ לִנְסֹעַ לְנֶעמִירוֹב, וְלָא אִסְתַּיַּע מִלְּתָא, וְלֹא נָסַעְתִּי אָז, וְנִתְעַכַּבְתִּי בִּבְּרֶסְלַב עַד אַחַר יוֹם־הַכִּפּוּרִים. אַחַר יוֹם־הַכִּפּוּרִים. הִזְמִין לִי הַשֵּׁם יִתְבָּרַךְ עֲגָלָה עִם אַנְשֵׁי־שְׁלוֹמֵנוּ, שֶׁהָיָה לָהֶם עֵסֶק גָּדוֹל בְּמָאהְלוֹב, וְנִתְרַצּוּ לְקַבֵּל אוֹתִי עִמָּהֶם, וְקִבַּלְתִּי רְשׁוּת מֵרַבֵּנוּ זִכְרוֹנוֹ לִבְרָכָה, וְנָסַעְתִּי עִמָּהֶם עַד קְהִלַּת־קֹדֶשׁ טוּלְטְשִׁין, כִּי הֵם הָיוּ צְרִיכִין לְעַקֵּם דַּרְכָּם לְמָאהְלוֹב דֶּרֶךְ טוּלְטְשִׁין; וְהַשֵּׁם יִתְבָּרַךְ, בְּרַחֲמָיו וְנִפְלְאוֹתָיו הַנּוֹרָאִים, הוּא מְסִבּוֹת מִתְהַפֵּךְ, וְחוֹשֵׁב מַחֲשָׁבוֹת בְּכָל עֵת לְתִקּוּן הָעוֹלָם בִּכְלָלִיּוּת, וּלְתִקּוּן כָּל נֶפֶשׁ וָנֶפֶשׁ וְכָל נִיצוֹץ בִּפְרָטִיּוּת וְכוּ', וְסִבֵּב בִּדְרָכָיו הַנִּפְלָאִים וְגִלְגֵּל עִם הָאֲנָשִׁים שֶׁנָּסַעְתִּי עִמָּהֶם, שֶׁיַּחְזְרוּ מִטּוּלְטְשִׁין לְבֵיתָם, כִּי נוֹדַע לָהֶם שָׁם בְּטוּלְטְשִׁין, שֶׁלֹּא יוּכְלוּ לְהַשִּׂיג מְבֻקָּשָׁם שָׁם עַתָּה בְּמָאהְלוֹב, לְקַבֵּל מָעוֹת בְּעַד הַ"פוּדְרַאד" שֶׁלָּהֶם, וְנִתְיַשְּׁבוּ לַחֲזֹר לְבֵיתָם (וּבֶאֱמֶת הִטְעוּ אוֹתָם, כִּי אָז דַּיְקָא הָיוּ יְכוֹלִים לְקַבֵּל מָעוֹת, כַּאֲשֶׁר נוֹדַע לָהֶם אַחַר־כָּךְ, וְעַל־יְדֵי שֶׁחָזְרוּ לֹא קִבְּלוּ מָעוֹת עַד הַיּוֹם), וּבָאוּ אֵלַי וְאָמְרוּ לִי, שֶׁהֵם מֻכְרָחִים לַחֲזֹר, אַךְ יֵשׁ לָהֶם צַעַר מַה שֶׁאֵין לִי עֲגָלָה לְמָאהְלוֹב, עַל־כֵּן חִפְּשׂוּ וּמָצְאוּ עֲגָלָה, שֶׁהוֹלֶכֶת עִם מַשְּׂאוֹי זְכוּכִית לְמָאהְלוֹב, שֶׁאוּכַל לִנְסֹעַ עִמָּהּ. עָנִיתִי וְאָמַרְתִּי: לַחֲזֹר לְמָאהְלוֹב - אֵין כְּבוֹדִי לִסַּע עִם מַשּׂאוֹי כָּזֶה, כִּי לִנְסֹעַ לְרַבֵּנוּ זִכְרוֹנוֹ לִבְרָכָה, כְּדַאי לִנְסֹעַ אֲפִלּוּ בְּבִזָּיוֹן וַאֲפִלּוּ לֵילֵךְ רַגְלִי, אֲבָל לַחֲזֹר לְבֵיתִי אֵינִי רוֹצֶה עִם עֲגָלָה כָּזֹאת. וְחָזַרְתִּי עִמָּם יַחַד לִבְּרֶסְלַב לְרַבֵּנוּ זִכְרוֹנוֹ לִבְרָכָה, וְרָאִיתִי שֶׁהִיא יְשׁוּעַת הַשֵּׁם וְהַשְׁגָּחָתוֹ הַנִּפְלָאָה עָלַי. וְתֵכֶף כְּשֶׁחָזַרְנוּ וְנָסַעְנוּ לִבְּרֶסְלַב, נִתְעוֹרֵר עָלַי שִׂמְחָה וּבְכִיָּה מֵחֲמַת שִׂמְחָה, וּבָאתִי לְרַבֵּנוּ זִכְרוֹנוֹ לִבְרָכָה בָּעֶרֶב, וּפָנָיו הַקְּדוֹשִׁים הָיוּ מְאִירִים בְּאוֹר נִפְלָא, וְהִשְׂבַּעְתִּי בְצַחְצָחוֹת נַפְשִׁי כְּשֶׁזָּכִיתִי לַחֲזֹר וְלִרְאוֹת פָּנָיו הַמְּאִירוֹת מַה שֶּׁבְּדַעְתִּי הָיָה לִבְלִי לִרְאוֹתוֹ עוֹד זְמַן רַב. כִּי מִמָּאהְלוֹב לֹא הָיִיתִי יָכוֹל לָבוֹא אֵלָיו בִּתְמִידוּת כְּמִקֶּדֶם כַּנִּזְכָּר לְעֵיל. בִּפְרָט שֶׁיָּדַעְתִּי שֶׁרַבֵּנוּ זִכְרוֹנוֹ לִבְרָכָה מוּכָן לִנְסֹעַ לְלֶמְבֶּרְגְּ תֵּכֶף אַחַר יוֹם טוֹב, עַל כֵּן הָיָה לִי לְשָׁלָל גָּדוֹל יָקָר מִכָּל הוֹן מַה שֶּׁזָּכִיתִי עוֹד לָבוֹא לִפְנֵי הַדְרַת קָדְשׁוֹ הַנּוֹרָא. וְגַם מָצָאתִי אֶצְלוֹ חֲבֵרֵנוּ רַבִּי נַפְתָּלִי שֶׁנִּתְעַכֵּב עֲדַיִן שָׁם וְעוֹד אֵיזֶה חֲבֵרִים, וְהָיָה עֵת רָצוֹן וְאָכַלְנוּ עִמּוֹ יַחַד בְּשִׂמְחָה וְהִתְקָרְבוּת גָּדוֹל.

בַּבֹּקֶר שֶׁהוּא יוֹם שֵׁנִי אַחַר יוֹם הַכִּפּוּרִים שֶׁהוּא יוֹם רְבִיעִי בַּשָּׁבוּעַ, בְּעֵת שֶׁהָיִיתִי מְעֻטָּף בְּטַלִּית וּתְפִלִּין בֵּין תְּפִלַּת שְׁמוֹנֶה־עֶשְׂרֵה לְאַשְׁרֵי־וּבָא־לְצִיּוֹן, בָּא אֵלַי פִּתְאֹם הַמְשָׁרֵת מִיכְל, שֶׁהָיָה מְשָׁרֵת אֶת רַבֵּנוּ זִכְרוֹנוֹ לִבְרָכָה, וְקָרָא אוֹתִי בִּזְרִיזוּת לְרַבֵּנוּ זִכְרוֹנוֹ לִבְרָכָה. וְתֵכֶף סִלַּקְתִּי אֶת הַטַּלִּית וּתְפִלִּין מֵעָלַי, וְרַצְתִּי אֵלָיו, וּמְצָאתִיו בַּבַּיִת הַגָּדוֹל. עָנָה וְאָמַר לִי: הַרְאֵינִי מִיָּד הַסֵּפֶר שֶׁלְּךָ, דְּהַיְנוּ שֶׁכָּתַבְתִּי בּוֹ כָּל הַתּוֹרוֹת שֶׁלּוֹ, שֶׁכְּרַכְתִּיו פֹּה, כַּנִּזְכַּר לְעֵיל (סִימָן ט'); וְתֵכֶף רַצְתִּי וַהֲבֵאתִיו אֵלָיו זִכְרוֹנוֹ לִבְרָכָה. וְלָקַח הַסֵּפֶר מִיָּדִי, וּבַמָּקוֹם שֶׁעָמַד, שָׁם הִתְחִיל לְפָתְחוֹ וּלְעַיֵּן בּוֹ, וְהָפַךְ בּוֹ וּפְתָחוֹ בְּכַמָּה מְקוֹמוֹת, וְעִיֵּן בָּהֶם קְצָת, וְאַחַר־כָּךְ עָנָה וְאָמַר לִי: לֵךְ וְקַח נְיָר וּכְתֹב עָלָיו הַתְחָלוֹת מִכָּל הַתּוֹרוֹת הַנִּמְצָאִין בְּזֶה הַסֵּפֶר. וְכֵן עָשִׂיתִי מִיָּד, וְהָלַכְתִּי לְבַיִת אַחֵר וְהִתְחַלְּתִי לִכְתֹּב, עַד שֶׁגָּמַרְתִּי.

סָמוּךְ לַגְּמָר חָזַר וּבָא הַמְשָׁרֵת הַנִּזְכָּר לְעֵיל וְקָרָא אוֹתִי בְּבֶהָלָה, וְאָמַר שֶׁרַבֵּנוּ זִכְרוֹנוֹ לִבְרָכָה צִוָּה שֶׁתֵּכֶף אָבוֹא אֵלָיו עִם הַסֵּפֶר וְהַנְּיָר וּכְלֵי כְתִיבָה. וְתֵכֶף רַצְתִּי וּבָאתִי אֵלָיו וּמְצָאתִיו בְּחַדְרוֹ. וְתֵכֶף אָמַר לִי שֵׁב וְיָשַׁבְתִּי לְפָנָיו וְהוֹצִיא הַסֵּפֶר שֶׁלּוֹ שֶׁהִתְחַלְתִּי לְהַעְתִּיקוֹ מִזְּמַן רַב וְלֹא נִגְמַר כַּמְבֹאָר לְעֵיל (סִימָן י"א) (הוּא הַסֵּפֶר הַנִּשְׂרָף). וַאֲנִי כְּבָר הָיִיתִי מְצַפֶּה כַּמָּה וְכַמָּה פְּעָמִים מָתַי אֶזְכֶּה לִגְמֹר הַעְתָּקַת זֶה הַסֵּפֶר הַנּוֹרָא הַנֶּעְלָם מֵעֵין כֹּל וְכוּ'. וְאָז בְּאוֹתוֹ הַיּוֹם נִתְגַּלְגְּלוּ רַחֲמֵי הַשֵּׁם יִתְבָּרַךְ שֶׁזָּכִיתִי לְגָמְרוֹ. וְיָשַׁבְתִּי אֲנִי לְפָנָיו כַּמָּה שָׁעוֹת, וְהוּא קָרָא מִלָּה בְּמִלָּה וַאֲנִי כָּתַבְתִּי עַל הַסֵּפֶר בִּדְיוֹ עַד שֶׁגָּמַרְתִּי. וְכָל אַנְשֵׁי־שְׁלוֹמֵנוּ יָשְׁבוּ מִחוּץ לַחֶדֶר וַאֲנִי יָצָאתִי אַחַר כָּךְ מִלְּפָנָיו, וְכִמְעַט לֹא יָדַעְתִּי בֵּין יוֹם לְלַיְלָה. אַף עַל פִּי שֶׁלֹּא יָדַעְתִּי כְּלָל מַה שֶּׁכָּתַבְתִּי אַף עַל פִּי כֵן מְעַט דִּמְעַט שֶׁהִתְנוֹצֵץ בְּדַעְתִּי אֵיזֶה הֶאָרָה בְּעָלְמָא מֵרָחוֹק מִגְּדֻלַּת נִפְלְאוֹת נוֹרְאוֹת הַסֵּפֶר הַזֶּה הִלְהִיב לִבִּי וְדַעְתִּי מְאֹד, שֶׁכִּמְעַט לֹא יָדַעְתִּי הֵיכָן אֲנִי בָּעוֹלָם. וַעֲדַיִן אֵינִי יוֹדֵעַ מַה זֶּה עָשָׂה הַשֵּׁם עִמִּי חֶסֶד כָּזֶה שֶׁזָּכִיתִי לִכְתֹּב דְּבָרִים כָּאֵלֶּה. בָּרוּךְ הַגּוֹמֵל לַחַיָּבִים טוֹבוֹת שֶׁגְּמָלַנִי כָּל טוּב כָּזֶה.

בְּיוֹם חֲמִישִׁי נָסַעְתִּי לְנֶעמִירוֹב, וְחָזַרְתִּי מִשָּׁם וְנִתְעַכַּבְתִּי אֵצֶל רַבֵּנוּ זִכְרוֹנוֹ לִבְרָכָה בִּבְּרֶסְלַב עַד אַחַר שִׂמְחַת תּוֹרָה וְזָכִיתִי לִשְׁמֹעַ כַּמָּה תּוֹרוֹת וְשִׂיחוֹת נוֹרָאוֹת. בְּאִסְרוּ חַג זֵרַז עַצְמוֹ לִנְסֹעַ מִיָּד לְלֶמְבֶּרְגְּ, וְלֹא רָצָה עוֹד לְהַרְבּוֹת דְּבָרִים עִמִּי כִּי כְּבָר דִּבַּרְתִּי עִמּוֹ הַרְבֵּה בְּכָל הָעֵת הַהִיא, וְלָקַח מֵאִתִּי הַסֵּפֶר הַהוּא הַנִּזְכָּר לְעֵיל הַיְנוּ הַסֵּפֶר שֶׁל הַתּוֹרוֹת שֶׁלּוֹ שֶׁהָיוּ כְּתוּבִים אֶצְלִי שֶׁנִּקְרָא עַתָּה לִקּוּטֵי מוֹהֲרַ"ן. כִּי גַם אַחַר יוֹם הַכִּפּוּרִים בְּעֵת שֶׁנָּסַעְתִּי מֵאִתּוֹ בַּפַּעַם הָרִאשׁוֹן רָצָה לִקַּח מֵאִתִּי הַסֵּפֶר הַזֶּה. אַךְ אַחַר כָּךְ חָזַר מִדַּעְתּוֹ וְלֹא לְקָחוֹ. וְאַחַר כָּךְ כְּשֶׁחָזַרְתִּי אֶצְלוֹ כַּנִּזְכָּר לְעֵיל וְנִתְעַכַּבְתִּי עַד הֵנָּה לָקַח מֵאִתִּי הַסֵּפֶר. וַעֲדַיִן לֹא יָדַעְתִּי אָז מַה כַּוָּנָתוֹ בָּזֶה, כִּי עֲדַיִן לֹא גִּלָּה לְשׁוּם אָדָם שֶׁרְצוֹנוֹ לְהַדְפִּיס סִפְרוֹ. אַדְּרַבָּא תָּמִיד הָיְתָה דַּרְכּוֹ לְהַזְהִיר לִבְלִי לְגַלּוֹת תּוֹרָתוֹ לַאֲחֵרִים שֶׁאֵינָם מֵאַנְשֵׁי־שְׁלוֹמֵנוּ.

וְהִנֵּה בְּעֵת שֶׁהָיָה מוּכָן רַבֵּנוּ זִכְרוֹנוֹ לִבְרָכָה לִנְסֹעַ לְלֶמְבֶּרְגְּ, הָיִיתִי נִבְהָל וְנֶחְפָּז מְאֹד, כִּי גַּם אַנְשֵׁי־שְׁלוֹמֵנוּ הַנְּגִידִים, שֶׁלָּקְחוּ אוֹתִי בִּתְחִלָּה לְמָאהְלוֹב וְחָזְרוּ, כַּנִּזְכַּר לְעֵיל, עַתָּה חָזְרוּ וְנָסְעוּ לְמָאהְלוֹב, וְלֹא רָצוּ לִקַּח אוֹתִי, וְאַחַר הַפְצָרוֹת שֶׁלִּי נִתְרַצּוּ לְקַבֵּל אוֹתִי עִמָּהֶם. וְהֵם רָצוּ לְלַוּוֹת אֶת רַבֵּנוּ זִכְרוֹנוֹ לִבְרָכָה עַד קְהִלַּת־קֹדֶשׁ קְרָאסְנִי וּמִשָּׁם יִסְעוּ לְמָאהְלוֹב, וְהֵם נָסְעוּ מִיָּד עִם רַבֵּנוּ זִכְרוֹנוֹ לִבְרָכָה, עַד קְהִלַּת־קֹדֶשׁ קְרָאסְנִי, וְצִוּוּ שֶׁאֶסַּע אַחֲרֵיהֶם עִם שְׁאָר הָעֲגָלוֹת דְּפֹה, שֶׁיְּלַוּוּ אֶת רַבֵּנוּ זִכְרוֹנוֹ לִבְרָכָה עַד שָׁם, וְשָׁם יְקַבְּלוּ אוֹתִי לְמָאהְלוֹב. וְהָעֲגָלוֹת, שֶׁרָצוּ לְלַוּוֹת, נִתְעַכְּבוּ קְצָתָם אַחַר שֶׁכְּבָר נָסַע רַבֵּנוּ זִכְרוֹנוֹ לִבְרָכָה, כִּי נָסַע בְּחִפָּזוֹן, וְהָיָה לִי צַעַר גָּדוֹל, כִּי נִכְסַפְתִּי מְאֹד אוּלַי אֶזְכֶּה לִשְׂבֹּעַ שְׂמָחוֹת, רְאִיַּת פָּנָיו הַקְּדוֹשִׁים, וְאוּלַי אֶזְכֶּה לִשְׁמֹעַ עוֹד אֵיזֶה דִּבּוּר מִפִּיו הַקָּדוֹשׁ, עַל־כֵּן הָיָה לִי צַעַר גָּדוֹל מֵהָעִכּוּב. וְהַשֵּׁם יִתְבָּרַךְ עָזַר לִי וְנָסַעְתִּי אַחֲרָיו, וְלֹא יָכֹלְתִּי לְהַשִּׂיג הָעֲגָלוֹת שֶׁלּוֹ, וּמֵחֲמַת הַבֶּהָלָה שָׁכַחְתִּי הַתֵּבָה שֶׁלִּי עִם הַכְּתָבִים שֶׁלִּי בַּדֶּרֶךְ, בִּקְהִלַּת־קֹדֶשׁ פִּיטְשֶׁרֶע, וְהֻכְרַחְנוּ לִשְׁלֹחַ אַחֲרֵיהֶם, וְהֶחֱזִירוּם לִי בַּדֶּרֶךְ, בַּמָּקוֹם שֶׁעָמְדוּ לָפוּשׁ. וּמָצָאתִי אֶת רַבֵּנוּ זִכְרוֹנוֹ לִבְרָכָה וְלֹא דִבֵּר עִמִּי כְּלָל. וְתֵכֶף כְּשֶׁבָּאתִי לְהַכְּפָר שֶׁעָמַד שָׁם, אַחַר שָׁעָה קַלָּה נָסַע מִשָּׁם כִּי הוּא בָּא לְשָׁם מִכְּבָר וַאֲנִי הָיִיתִי מֻכְרָח לְהִתְעַכֵּב שָׁם לִתֵּן מִסְפּוֹא לַסּוּסִים. וְאַחַר כָּךְ נָסַעְתִּי מִשָּׁם, וְהָיִיתִי גַּם כֵּן נִבְהָל וְנֶחְפָּז מֵחֲמַת שֶׁלֹּא יָכֹלְתִּי לְהַשִּׂיגוֹ, וּבְתוֹךְ כָּךְ פָּנָה הַיּוֹם וְהִגִּיעַ הַלַּיְלָה וְהָיָה רֶפֶשׁ וָטִיט וְנָסַעְנוּ לְאַט. וְהָיִיתִי מִתְיָרֵא אוּלַי נָסַע רַבֵּנוּ זִכְרוֹנוֹ לִבְרָכָה לְאֵיזֶה אַכְסַנְיָא בְּסוֹד, וְאִישׁ לֹא יָדַע הֵיכָן הוּא כְּדַרְכּוֹ עַל פִּי רֹב (וּכְמוֹ שֶׁעָשָׂה בְּוִינִיצָא וְכוּ') וְיָכוֹל לִהְיוֹת שֶׁלֹּא אֵדַע הֵיכָן הוּא וּבַבֹּקֶר יִסַּע לְדַרְכּוֹ וְלֹא אֶזְכֶּה לִרְאוֹתוֹ, עַל כֵּן הָיִיתִי טָרוּד בְּצַעַר וְנֶחְפָּז מְאֹד.

אַחַר כָּךְ אֵיזֶה שָׁעָה בַּלַּיְלָה בָּאתִי לִקְהִלַּת קְרָאסְנִי, וְנוֹדַע לִי מִיָּד הָאַכְסַנְיָא שֶׁלּוֹ. כִּי שָׁם לֹא הִסְתִּיר עַצְמוֹ וְיָדְעוּ כָּל בְּנֵי הָעִיר מִמֶּנּוּ. וּבָאתִי לִמְקוֹם הָאַכְסַנְיָא שֶׁלּוֹ. וּבִתְחִלָּה לֹא קֵרַב אוֹתִי כְּלָל. אַחַר סְעֻדַּת הַלַּיְלָה נִכְנַסְתִּי אֵלָיו לְחַדְרוֹ וְעוֹד שְׁאָר אַנְשֵׁי־שְׁלוֹמֵנוּ עָמְדוּ לְפָנָיו. עָנָה וְאָמַר לִי עַל מָה אַתָּה בְּמָרָה שְׁחוֹרָה אֶפְשָׁר אַתָּה מִתְחָרֵט עַל מַה שֶּׁהִתְחַלְתָּ. וְעָמַדְתִּי נִכְלָם וּמִתְבַּיֵּשׁ וְעָנִיתִי בְשָׂפָה רָפָה לֹא, הַיְנוּ שֶׁאֵינִי מִתְחָרֵט חַס וְשָׁלוֹם עַל מַה שֶׁהִתְחַלְתִּי. עָנָה וְאָמַר אִם־כֵּן עַל מָה אַתָּה בְּמָרָה שְׁחוֹרָה הֵשַׁבְתִּי שֶׁאֲנִי רוֹצֶה לִהְיוֹת אִישׁ כָּשֵׁר, עָנָה וְאָמַר אִם־כֵּן שֶׁאַתָּה רוֹצֶה לִהְיוֹת אִישׁ כָּשֵׁר מַה לְּךָ לִדְאֹג הֲלֹא כָּל הָעוֹלָם יְגֵעִים וְטוֹרְחִים בִּשְׁבִילְךָ, (וְאָמַר בִּלְשׁוֹן אַשְׁכְּנַז בְּזֶה הַלָּשׁוֹן דִיא גַאנְצֶע וֶועלְט הָארִיוֶועט אוֹיף דִיר). זֶה נוֹסֵעַ לִבְּרֶעסְלָא וְזֶה נוֹסֵעַ לְכָאן הַכֹּל בִּשְׁבִילְךָ. וְהֶחֱיָה אוֹתִי מְאֹד בִּדְבָרָיו הַקְּדוֹשִׁים הָאֵלֶּה.

וְאָז נִפְתַּח פִּי וְדִבַּרְתִּי לְפָנָיו, וְעָנִיתִי וְאָמַרְתִּי הָיִיתִי סָבוּר שֶׁלֹּא אֶרְאֶה אֶתְכֶם עוֹד הַיּוֹם, וְהִנֵּה זָכִיתִי לִרְאוֹתְכֶם וּלְדַבֵּר עִמָּכֶם. עָנָה וְאָמַר: אֲנַחְנוּ צְרִיכִים בְּוַדַּאי לִרְאוֹת עַצְמֵנוּ וְעוֹד אָנוּ עֲתִידִין לִרְאוֹת עַצְמֵנוּ זֶה עִם זֶה עוֹד הַפַּעַם וְעוֹד הַפַּעַם וְכוּ'. וְחָזַר עִנְיָן זֶה כַּמָּה וְכַמָּה פְּעָמִים, וְהִבְטִיחַ לִי מֵרָחוֹק, שֶׁאֱזְכֶּה לְהִתְרָאוֹת עִמּוֹ פָּנִים בְּפָנִים כַּמָּה וְכַמָּה פְעָמִים, לְעוֹלְמֵי עַד וּלְנֵצַח נְצָחִים. כִּי בְּאוֹתוֹ הָעֵת כְּבָר נָסַעְתִּי אַחַר יוֹם־הַכִּפּוּרִים לְמָאהְלוֹב, וְהָיִיתִי סָבוּר, שֶׁלֹּא אֶרְאֶה אוֹתוֹ עוֹד, וְאַחַר־כָּךְ זָכִיתִי לַחֲזֹר וְלָבוֹא אֵלָיו כַּנַּ"ל וְלִכְתֹּב סֵפֶר הַנּוֹרָא הַנַּ"ל וְלִשְׁמֹעַ מַה שֶּׁשָּׁמַעְתִּי וְלִהְיוֹת אֶצְלוֹ כָּל יְמֵי הַסֻּכּוֹת וּשְׁמִינִי־עֲצֶרֶת וְשִׂמְחַת־תּוֹרָה. וְאַחַר־כָּךְ הָיִיתִי סָבוּר, שֶׁלֹּא אֶזְכֶּה לִרְאוֹתוֹ אוֹתוֹ הַיּוֹם, וַעֲזָרַנִי הַשֵּׁם יִתְבָּרַךְ גַּם לְלַוּוֹתוֹ, וְכֵן אַחַר־כָּךְ הָיִיתִי סָבוּר בְּכָל פַּעַם, שֶׁלֹּא אֶרְאֵהוּ עוֹד, וְהַשֵּׁם יִתְבָּרַךְ עֲזָרַנִי כַּמָּה פְּעָמִים, פַּעַם אַחַר פַּעַם, לַחֲזֹר וְלִרְאוֹתוֹ מֵחָדָשׁ, וְהוֹסִיף בְּחַסְדּוֹ הַנִּפְלָא וְהִבְטִיחַנִי מֵרָחוֹק לְהִתְרָאוֹת עִמּוֹ פָּנִים אֶל פָּנִים עוֹד כַּמָּה וְכַמָּה פְּעָמִים וְכוּ' כַּנַּ"ל:

אַחַר כָּךְ בַּבֹּקֶר עָמַד בִּזְרִיזוּת, וְלֹא רָצָה לְדַבֵּר עוֹד עִם שׁוּם אָדָם וְנָסַע בִּזְרִיזוּת מִיָּד. וַאֲנַחְנוּ עֲדַיִן הָיָה בּוֹעֵר לְבָבֵנוּ לַחֲזֹר וּלְהַשְׂבִּיעַ עֵינֵינוּ בִּרְאִיַּת פָּנָיו הַקְּדוֹשִׁים וְלִשְׁמֹעַ עוֹד דִּבּוּרִים מִפִּיו הַקָּדוֹשׁ וְהוּא נָסַע בִּמְהִירוּת מֵהָאַכְסַנְיָא. וַאֲנִי הִתְחַלְתִּי לִרְדֹּף אַחַר הָעֲגָלָה, אַף עַל פִּי שֶׁבְּוַדַּאי קָשֶׁה לְהַשִּׂיג בָּרַגְלַיִם עֲגָלָה עִם סוּסִים חֲזָקִים, אַף עַל פִּי כֵן אָמַרְתִּי וִיהִי מָה אָרוּצָה, אוּלַי יְסַבֵּב הַשֵּׁם יִתְבָּרַךְ שֶׁאֶזְכֶּה לְהַשִּׂיג הָעֲגָלָה. וְכֵן הֲוָה שֶׁרַצְתִּי אַחַר הָעֲגָלָה כִּבְרַת אֶרֶץ וְאַחַר כָּךְ הִגִּיעוּ לְאֵיזֶה הַר וְהוֹרִידוּ הָעֲגָלָה לְאַט כַּנָּהוּג. וְאַחַר כָּךְ עָבְרוּ אֵיזֶה גֶּשֶׁר וְשָׁם הִקְדִּים עַצְמוֹ אֶחָד מֵאַנְשֵׁי־שְׁלוֹמֵנוּ וְעָמַד שָׁם כְּדֵי לַחֲזֹר וּלְהִתְרָאוֹת פָּנִים עִם רַבֵּנוּ זִכְרוֹנוֹ לִבְרָכָה כִּי יָדַע שֶׁרַבֵּנוּ זִכְרוֹנוֹ לִבְרָכָה לֹא יִרְצֶה לְדַבֵּר עִמּוֹ בְּהָאַכְסַנְיָא עַל כֵּן הִקְדִּים עַצְמוֹ לְשָׁם. וּמֵחֲמַת זֶה נִתְעַכֵּב רַבֵּנוּ זִכְרוֹנוֹ לִבְרָכָה מְעַט שָׁם וְגַם מֵחֲמַת עִכּוּבִים מֵהָהָר וְהַגֶּשֶׁר כַּנִּזְכָּר לְעֵיל עַל יְדֵי זֶה הִשַּׂגְתִּי אוֹתָם, וְחָזַרְתִּי וּבָאתִי לִפְנֵי הַדְרַת קְדֻשָּׁתוֹ זִכְרוֹנוֹ לִבְרָכָה וַחֲבֵרִי רַבִּי נַפְתָּלִי כְּשֶׁרָאָה שֶׁאֲנִי רָץ אַחֲרָיו רָץ גַּם כֵּן אַחֲרַי, וּבָא הוּא גַּם כֵּן לִפְנֵי רַבֵּנוּ זִכְרוֹנוֹ לִבְרָכָה וְעָמַדְנוּ שָׁם לְפָנָיו אֲנַחְנוּ שְׁלשָׁה וְהִסְבִּיר לָנוּ פָּנִים.

עָנָה וְאָמַר מָה אַתֶּם רוֹצִים אוֹ שֶׁאֲבָרֵךְ אֶתְכֶם אוֹ שֶׁאֹמַר לָכֶם תּוֹרָה. עָנִיתִי וְאָמַרְתִּי הַבְּרָכָה תְבָרְכוּ אוֹתָנוּ אִם יִרְצֶה הַשֵּׁם כְּשֶׁתַּחְזְרוּ לְבֵיתְכֶם אַךְ תּוֹרָה תֹּאמְרוּ לָנוּ מִיָּד. כִּי יָדַעְתִּי שֶׁאִם לֹא נִשְׁמַע מִיָּד הִיא פְּסֵידָא דְּלָא הָדַר עַל כֵּן בָּחַרְתִּי שֶׁיֹּאמַר תּוֹרָה. עָנָה וְאָמַר אֲסַפֵּר לָכֶם מַה שֶּׁאֲנִי נוֹסֵעַ וְאָז גִּלָּה לָנוּ הַסּוֹד מֵהַצַּדִּיקִים, שֶׁכָּל אֶחָד בּוֹנֶה מִשְׁכָּן וְכוּ', שֶׁהוּא מְחֻבָּר לְהַתּוֹרָה "אֲזַמְּרָה לֵאלֹקַי", שֶׁשָּׁמַעְתִּי מִפִּיו הַקָּדוֹשׁ בִּשְׁמִינִי־עֲצֶרֶת הֶעָבַר, כַּנִּדְפָּס בְּסִימָן רפב. וְסִיֵּם: בֶּאֱמֶת אָמְרוּ: הַחַזָּן רוֹאֶה הֵיכָן הַתִּינוֹקוֹת קוֹרִין (וַעֲדַיִן אֵינִי יוֹדֵעַ מַה שַׁיָּכוּת יֵשׁ לָזֶה לִנְסִיעָתוֹ לְלֶמְבֶּרְגְּ, רַק מְעַט דִּמְעַט מִתְנוֹצֵץ לִי אֵיזֶה רֶמֶז בְּעָלְמָא מִזֶּה), וּכְשֶׁסִּיֵּם הַתּוֹרָה, קִבֵּל רְשׁוּת מֵאִתּוֹ ר.מ. זֶה, שֶׁעָמַד שָׁם בִּתְחִלָּה, וְאַחַר־כָּךְ נִשֵּׁק אוֹתוֹ בְּיָדוֹ, וְאַחַר־כָּךְ קִבַּלְתִּי אֲנִי רְשׁוּת וְנִשַּׁקְתִּיו בְּיָדוֹ, וְכֵן חֲבֵרִי רַבִּי נַפְתָּלִי אַחֲרַי קִבֵּל רְשׁוּת וְנִשְּׁקוֹ בְּיָדוֹ. וְאָז נָסַע מֵאִתָּנוּ לְדַרְכּוֹ לְלֶמְבֶּרְגְּ, וַאֲנַחְנוּ רַצְנוּ אַחֲרָיו, וְכָל זְמַן שֶׁרָאִיתִי בְּעֵינַי הָעֲגָלָה, רַצְתִּי אַחֲרָיו, עַד שֶׁנִּתְעַלְּמָה מֵעֵינַי, וְאָז חָזַרְתִּי. וַעֲדַיִן לֹא הִתְפַּלַּלְתִּי שַׁחֲרִית, וְהָיִינוּ רְחוֹקִים מֵהָעִיר, וְהִזְמִין לָנוּ הַשֵּׁם יִתְבָּרַךְ עֲגָלָה, שֶׁהָלְכָה לְהָעִיר, וְחָזַרְנוּ עִמָּהּ לְהָעִיר וְהִתְפַּלַּלְנוּ. בָּרוּךְ הַשֵּׁם, שֶׁגָּמַל עִמִּי חַסְדּוֹ לָנֶצַח וְזִכַּנִי לְכָל זֶה.

אַחַר־כָּךְ נָסַעְתִּי לְמָאהְלוֹב מִקְּרָאסְנִי וּבָאתִי לְבֵית חוֹתְנִי; וּכְבָר בָּא חוֹתְנִי לְבֵיתוֹ, וּבְוַדַּאי הֶרְאָה לִי פָּנִים זוֹעֲפוֹת, כִּי לֹא הָיָה רוּחוֹ נוֹחָה כְּלָל מֵעִנְיַן נְסִיעָתִי לְרַבֵּנוּ זִכְרוֹנוֹ לִבְרָכָה, כַּנַּ"ל, בִּפְרָט שֶׁבְּעֵת שֶׁנִּתְמַהְמַהְתִי בִּבְּרֶסְלַב אֵצֶל רַבֵּנוּ זִכְרוֹנוֹ לִבְרָכָה, בְּאוֹתוֹ הַזְּמַן חָלְתָה זוּגָתִי, תִּחְיֶה, בְּמָאהְלוֹב, וְהָיְתָה מְסֻכֶּנֶת, וְלֹא הָיָה שָׁם אִישׁ שֶׁיַּשְׁגִּיחַ עָלֶיהָ כְּלָל, כִּי חוֹתְנִי וַחֲמוֹתִי הָיוּ בִּקְרֶמִינִיץ כַּנַּ"ל, וַאֲנִי נָסַעְתִּי לִבְּרֶסְלַב וְהִשְׁאַרְתִּי אוֹתָהּ לְבַדָּה בַּבַּיִת עִם אֵיזֶה מְשָׁרֶתֶת. וְאַחַר־כָּךְ חָלְתָה מְאֹד, וְלֹא הָיָה מִי שֶׁיַּשְׁגִּיחַ עָלֶיהָ בְּבֵיתָהּ, כִּי־אִם בְּנֵי הָעִיר. וְהָיָה רַעַשׁ גָּדוֹל מִזֶּה בְּמָאהְלוֹב, וּכְבָר נוֹדַע לִי עִנְיָן זֶה בִּהְיוֹתִי בִּבְּרֶסְלַב, שֶׁהוֹדִיעַ לִי אִישׁ אֶחָד מִזֶּה בְּלֵיל שִׂמְחַת־תּוֹרָה, וַאֲנִי הוֹדַעְתִּי זֹאת תֵּכֶף לְרַבֵּנוּ זִכְרוֹנוֹ לִבְרָכָה, וְהוּא זִכְרוֹנוֹ לִבְרָכָה אָמַר אַחַר־כָּךְ, בַּבֹּקֶר, תּוֹרָה נִפְלָאָה, וְנִכְנַס גַּם עִנְיָן זֶה בְּתוֹךְ תּוֹרָתוֹ הַקְּדוֹשָׁה, כְּדַרְכּוֹ תָּמִיד, שֶׁכָּל מַה שֶּׁעָבַר בָּעוֹלָם, בִּפְרָט מַה שֶּׁהָיוּ מְדַבְּרִים לְפָנָיו, הַכֹּל נִכְלַל וְנִכְנַס בְּתוֹרָתוֹ הַקְּדוֹשָׁה, כִּי תּוֹרָתוֹ הַקְּדוֹשָׁה הָיְתָה כְּלָלִיּוּת נִפְלָא וְנוֹרָא מְאֹד מְאֹד. הֵן עַל כָּל אֵלֶּה אַחַר־כָּךְ כְּשֶׁבָּאתִי לְחוֹתְנִי, חָרָה אַפּוֹ מְאֹד עַל אֲשֶׁר הִשְׁאַרְתִּי זוּגָתִי לְבַדָּהּ וְאַחַר־כָּךְ חָלְתָה כַּנַּ"ל. אֲבָל אֲנִי לֹא שָׁמַעְתִּי כָּל זֶה כְּלָל, כִּי יָדַעְתִּי, שֶׁאִם הוּא הָיָה יוֹדֵעַ חֵלֶק מֵאֶלֶף מִמַּה שֶּׁשָּׁמַעְתִּי וּפָעַלְתִּי בְּאֵלּוּ הַיָּמִים, שֶׁזָּכִיתִי לְהִסְתּוֹפֵף בְּצֵל קְדֻשַּׁת רַבֵּנוּ זִכְרוֹנוֹ לִבְרָכָה, הָיָה בְּוַדַּאי מַסְכִּים עַל נְסִיעָתִי וְהָיָה מְנַשֵּׁק כַּפּוֹת רַגְלַי. כִּי אַדְּרַבָּא, מַה שֶּׁנִּשְׁאֲרָה בִּתּוֹ, הִיא זוּגָתִי, בַּחַיִּים, הַכֹּל הָיָה בְּכֹחַ תְּפִלּוֹת רַבֵּנוּ זִכְרוֹנוֹ לִבְרָכָה וְתוֹרָתוֹ הַקְּדוֹשָׁה. כִּי תֵּכֶף בַּבֹּקֶר, בַּשַּׁבָּת הַנַּ"ל, דִּבֵּר בְּתוֹרָתוֹ הַקְּדוֹשָׁה מֵעִנְיַן שַׁבָּת, שֶׁהִיא בְּחִינַת בַּת־זוּג שֶׁל כְּלַל יִשְׂרָאֵל, בְּחִינַת אִשְׁתּוֹ הָרִאשׁוֹנָה וְכוּ', וְיָדַעְתִּי שֶׁשָּׂם לִבּוֹ לִדְבָרַי, שֶׁהוֹדַעְתִּי לוֹ בְּלֵיל־שַׁבַּת־קֹדֶשׁ, וְעָשָׂה לָהּ טוֹבָה גְּדוֹלָה:

וְהִנֵּה רַבֵּנוּ זִכְרוֹנוֹ לִבְרָכָה נָסַע לְדַרְכּוֹ לְלֶמְבֶּרְגְּ, וְנִתְעַכֵּב שָׁם כָּל הַחֹרֶף, וְלֹא חָזַר לְבֵיתוֹ עַד אֶמְצַע הַקַּיִץ, בְּפָרָשַׁת בָּלָק. וְכָל מַה שֶּׁעָבַר עָלָיו שָׁם, אֵין מִי שֶׁיּוֹדֵעַ לְסַפֵּר מִזֶּה, כִּי לֹא זָכִיתִי לִהְיוֹת אֶצְלוֹ אֲפִלּוּ פַּעַם אַחַת בְּלֶמְבֶּרְגְּ, וַאֲנִי הָיִיתִי כָּל אוֹתוֹ הָעֵת בְּמָאהְלוֹב, בְּבֵית חוֹתְנִי. וּבַעֲווֹנוֹתֵינוּ הָרַבִּים אִבַּדְנוּ בַּשָּׁנָה הַזֹּאת הַתּוֹרוֹת שֶׁל שַׁבַּת־חֲנֻכָּה וְשָׁבוּעוֹת, כִּי לֹא זָכִינוּ לָבוֹא אֵלָיו לִקְהִלַּת־קֹדֶשׁ לֶמְבֶּרְגְּ. וְהִנֵּה בְּאֶמְצַע הַחֹרֶף, בִּהְיוֹתִי בְּמָאהְלוֹב, הוֹדִיעַ לִי חֲבֵרִי רַבִּי נַפְתָּלִי, שֶׁבָּא מִלֶּמְבֶּרְגְּ ר"ד שֶׁנָּסַע עִמּוֹ זִכְרוֹנוֹ לִבְרָכָה, וְסִפֵּר, שֶׁרַבֵּנוּ זִכְרוֹנוֹ לִבְרָכָה רוֹצֶה לְהַדְפִּיס סִפְרוֹ, וְשֶׁדִּבֵּר מִזֶּה כָּל הַלַּיְלָה. וְהָיָה רְצוֹן חֲבֵרִי, נֵרוֹ יָאִיר, שֶׁאֶסַּע לְנֶעמִירוֹב, וּמִשָּׁם אֶסַּע עִמּוֹ לְלֶמְבֶּרְגְּ כְּדֵי לַעֲסֹק בַּהַדְפָּסָה הַנַּ"ל. וּבַעֲווֹנוֹתֵינוּ הָרַבִּים לֹא יָכֹלְתִּי לִנְסֹעַ מֵעֹצֶם רִבּוּי הַמְּנִיעוֹת שֶׁלִּי מִכָּל הַצְּדָדִים, וְאַף־עַל־פִּי שֶׁכְּבָר זָכִיתִי לְשַׁבֵּר כַּמָּה מְנִיעוֹת, אַף־עַל־פִּי־כֵן מְנִיעוֹת אֵלֶּה, לִנְסֹעַ לְדֶרֶךְ רָחוֹק כָּזֶה לְלֶמְבֶּרְגְּ, לֹא זָכִיתִי לְשַׁבְּרָם, אַךְ תֵּכֶף הִתְחַלְתִּי לַחְשֹׁב מַחֲשָׁבוֹת בְּעִנְיַן הַהַדְפָּסָה וְהִתְחַלְתִּי לְסַדֵּר הַקְדָּמָה וְשַׁעַר וְכוּ'. אַחַר־כָּךְ נִשְׁמַע, שֶׁרַבֵּנוּ נִסְתַּלֵּק שָׁם בְּלֶמְבֶּרְגְּ, חַס וְשָׁלוֹם, וּבְוַדַּאי הָיָה לִי צַעַר עַד כְּלוֹת הַנֶּפֶשׁ, אַךְ הֵבַנְתִּי, שֶׁהוּא שֶׁקֶר:

אַחַר־כָּךְ, קֹדֶם פּוּרִים, בָּא עֲגָלָה בִּשְׁבִילִי מִבְּרֶסְלַב, שֶׁאֶסַּע לְשָׁם לַעֲסֹק בְּתִקּוּן הַסֵּפֶר, שֶׁשָּׁלַח רַבֵּנוּ זִכְרוֹנוֹ לִבְרָכָה מִלֶּמְבֶּרְגְּ אִישׁ אֶחָד, שֶׁיַּדְפִּיס אוֹתוֹ בִּמְדִינָה זֹאת. וּבָאתִי לְפֹה בְּרֶסְלַב עַל פּוּרִים, וְנוֹדַע לִי, שֶׁרַבֵּנוּ זִכְרוֹנוֹ לִבְרָכָה, בָּרוּךְ הַשֵּׁם, בְּחַיִּים וְשָׁלוֹם, וְהָיִינוּ שְׂמֵחִים בְּשִׂמְחַת פּוּרִים מְאֹד. וַאֲנִי עָסַקְתִּי בְּתִקּוּן הַסֵּפֶר וְסִדַּרְתִּי הַכֹּל עַל נָכוֹן, וְאַחַר־כָּךְ חָזַרְתִּי לְבֵיתִי, לִקְהִלַּת מָאהְלוֹב. וְהָאִישׁ הַנַּ"ל, שֶׁרַבֵּנוּ זִכְרוֹנוֹ לִבְרָכָה מָסַר לְיָדוֹ הַסֵּפֶר, נָסַע מִפֹּה לִקְהִלַּת אוֹסְטְרָהָא וְהִתְחִיל לַעֲסֹק בְּהַדְפָּסָתוֹ:

אַחַר פֶּסַח נִפְטַר לְעוֹלָמוֹ חוֹתְנִי, הַגָּאוֹן הַצַּדִּיק, זֵכֶר צַדִּיק לִבְרָכָה, בְּיוֹם שֵׁנִי, י"ט אִיָּיר, וַאֲנִי עָמַדְתִּי בִּשְׁעַת יְצִיאַת נִשְׁמָתוֹ. בָּעֵת הַהִיא בָּא רַבִּי שִׁמְעוֹן, נֵרוֹ יָאִיר, שֶׁהָיָה עִם רַבֵּנוּ זִכְרוֹנוֹ לִבְרָכָה בְּלֶמְבֶּרְגְּ, וּבָא מִשָּׁם וְהֵבִיא הַמַּפְתֵּחַ, שֶׁמָּסַר לוֹ רַבֵּנוּ זִכְרוֹנוֹ לִבְרָכָה, לִקַּח הַסֵּפֶר הַנּוֹרָא הַנִּזְכָּר לְעֵיל וְיִשְׂרְפֶנּוּ, וְכֵן עָשָׂה, וְלָקַח שְׁנֵי הַסְּפָרִים, וּשְׁנֵיהֶם אֶחָד, דְּהַיְנוּ סֵפֶר אֶחָד בִּכְתִיבַת יָדוֹ הַקְּדוֹשָׁה, וְסֵפֶר הַשֵּׁנִי מַה שֶּׁאֲנִי הֶעְתַּקְתִּי לְפָנָיו כַּנַּ"ל, וְשָׂרַף שְׁנֵיהֶם עַל־פִּי פְּקֻדָּתוֹ. וּכְבָר מְבֹאָר בְּמָקוֹם אַחֵר קְצָת מִזֶּה הַסִּפּוּר (חַיֵּי מוֹהֲרַ"ן קס"ט), אֵיךְ צִוָּה רַבֵּנוּ זִכְרוֹנוֹ לִבְרָכָה לְשָׂרְפוֹ, וְכַמָּה דְמָעוֹת שָׁפַךְ רַבֵּנוּ זִכְרוֹנוֹ לִבְרָכָה קֹדֶם שֶׁיָּצְאָה הַגְּזֵירָה לְשָׂרְפוֹ - חֲבָל עַל דְּאָבְדִין וְלָא מִשְׁתַּכְּחִין, כִּי אָמַר, שֶׁזֶּה הַסֵּפֶר לֹא יִהְיֶה עוֹד בָּעוֹלָם. אוֹי! כַּמָּה הֶעָווֹן גּוֹרֵם, כִּי עֲווֹנוֹתֵינוּ הִטּוּ אֵלֶּה, וְחַטֹּאתֵינוּ הִסְתִּירוּ טוֹב כָּזֶה מֵאִתָּנוּ; הַמָּקוֹם יְנַחֵם אוֹתָנוּ מְהֵרָה, אָמֵן, כֵּן יְהִי רָצוֹן:

כז

בְּעֶרֶב פֶּסַח בִּשְׁנַת תקס"ח הַנַּ"ל נוֹלַד בְּנִי יִצְחָק שֶׁיִּחְיֶה וְנִכְנַס לַבְּרִית בַּשְּׁבִיעִי שֶׁל פֶּסַח. וְחוֹתְנִי זִכְרוֹנוֹ לִבְרָכָה כְּבָר חָלָה חָלְיוֹ אֲשֶׁר מֵת בָּהּ כַּנַּ"ל, וְלֹא הָיָה יָכוֹל לִכְנֹס בְּבֵית הַכְּנֶסֶת לִהְיוֹת סַנְדָּק.

וַאֲנִי נִתְעַכַּבְתִּי בְּמָאהְלוֹב גַּם בְּחַג הַשָּׁבוּעוֹת וְאַחֲרָיו קְצָת. עַד אֲשֶׁר זָכִיתִי בְּפָרָשַׁת בָּלָק שֶׁהִגִּיעַ לִי יְדִיעָה שֶׁרַבֵּנוּ זִכְרוֹנוֹ לִבְרָכָה כְּבָר בָּא לְבֵיתוֹ בְּשָׁלוֹם וַתְּחִי רוּחִי מַמָּשׁ, יִשְׁתַּבַּח שְׁמוֹ יִתְבָּרַךְ לָעַד וּלְנֵצַח עַל כָּל הַחֶסֶד הַנִּפְלָא וְהַנּוֹרָא הַזֶּה שֶׁעָשָׂה עִמָּנוּ וְעִם כָּל הָעוֹלָם, מַה שֶּׁזָּכִינוּ שֶׁחָזַר רַבֵּנוּ זִכְרוֹנוֹ לִבְרָכָה בַּחַיִּים מִלֶּמְבֶּרְגְּ שֶׁלֹּא עַל פִּי דֶּרֶךְ הַטֶּבַע כְּלָל, כַּאֲשֶׁר אָמְרוּ הָרוֹפְאִים שֶׁאִי אֶפְשָׁר לוֹ לִחְיוֹת כִּי אִם כְּמוֹ חֹדֶשׁ אֶחָד וְאִי אֶפְשָׁר לוֹ לִסַּע דֶּרֶךְ כָּזֶה וְכוּ'. וְהַשֵּׁם יִתְבָּרַךְ עָשָׂה נִסִּים עֲצוּמִים וְנִפְלָאִים וְחָזַר לְבֵיתוֹ בְּשָׁלוֹם וְחַי אַחַר כָּךְ בְּנֵס שְׁתֵּי שָׁנִים וְיוֹתֵר קְצָת אֲשֶׁר בְּאֵלּוּ הַשָּׁנִים הֶחֱיָה אוֹתָנוּ מְאֹד מְאֹד וְגִלָּה תּוֹרוֹת וְשִׂיחוֹת וּמַעֲשִׂיּוֹת נִפְלָאוֹת וְנוֹרָאוֹת אֲשֶׁר אֵין דֻּגְמָתָם.

וּבְגֹדֶל חֲלִישׁוּתוֹ בְּלִי שִׁעוּר בְּאֵלּוּ הַשָּׁנִים אֲשֶׁר כִּמְעַט שֶׁנִּגְוַע בְּכָל יוֹם וָיוֹם, אַף עַל פִּי כֵן עָסַק עִמָּנוּ וְעִם כָּל הָעוֹלָמוֹת וְכוּ' וְכוּ' בְּתִקּוּנִים נִפְלָאִים וְכוּ' יוֹתֵר מִבַּתְּחִלָּה. אֲשֶׁר לְדַעְתִּי כָּל הַהַשְׁאָרָה שֶׁנִּשְׁאַר מִמֶּנּוּ עִמָּנוּ אֵיזֶה הִתְגַּלּוּת מֵהַשָּׂגוֹת דַּעְתּוֹ הַנּוֹרָאָה, הַכֹּל הָיָה בְּכֹחַ הַפְּעֻלּוֹת שֶׁל אוֹתָן הַשָּׁנִים הָאַחֲרוֹנִים כְּפִי שֶׁאֲנִי מֵבִין מֵרָחוֹק. יִתְבָּרַךְ שְׁמוֹ לָעַד עַל כָּל הַטּוֹבָה הַזֹּאת. וְהַמֵּשִׂים לִבּוֹ לִדְבָרָיו הַקְּדוֹשִׁים הַנֶּאֱמָרִים בִּסְפָרָיו הַקְּדוֹשִׁים וִיעַיֵּן בָּהֶם בֶּאֱמֶת יָבִין מְעַט עֹצֶם הַטּוֹבָה וְהַחֶסֶד הַזֶּה מַה שֶּׁזָּכִינוּ לְקַבֵּל מֵרַבֵּנוּ זִכְרוֹנוֹ לִבְרָכָה וְאֵין לְהַאֲרִיךְ:

כח

וְהִנֵּה תֵּכֶף כְּשֶׁזָּכִיתִי לִשְׁמֹעַ בְּשׂוֹרָה טוֹבָה הַזֹּאת שֶׁבָּא רַבֵּנוּ זִכְרוֹנוֹ לִבְרָכָה לְבֵיתוֹ מִלֶּמְבֶּרְגְּ זֵרַזְתִּי עַצְמִי וְנָסַעְתִּי מִיָּד לְפֹה בְּרֶסְלַב. וּבָאתִי לְכָאן עַל שַׁבַּת קֹדֶשׁ וְזָכִיתִי לְקַבֵּל פָּנָיו הַקְּדוֹשִׁים. וְהָיָה חָלוּשׁ מְאֹד מְאֹד. אַךְ אַף עַל פִּי כֵן הָיָה לָנוּ לְנֶחָמָה וְלִמְשִׁיבַת נֶפֶשׁ מַה שֶּׁעַל כָּל פָּנִים בָּא בַּחַיִּים לְכָאן. וְיָשַׁבְתִּי פֹּה אֶצְלוֹ עַד אַחַר שַׁבָּת הַשֵּׁנִי וּמִכָּאן נָסַעְתִּי לְנֶעמִירוֹב.

וְהִנֵּה הַשֵּׁם יִתְבָּרַךְ מְסַבֵּב סִבּוֹת וּמֵכִין מִצְעֲדֵי גָּבֶר. וְעַתָּה הִגִּיעַ הָעֵת בְּרַחֲמָיו הַנִּפְלָאִים לְהוֹצִיאֵנִי מֵהַגָּלוּת מִקְּהִלַּת קֹדֶשׁ מָאהְלוֹב וּלְהַחֲזִירֵנִי לְבֵיתִי לִקְהִלַּת קֹדֶשׁ נֶעמִירוֹב, לִהְיוֹת סָמוּךְ לְרַבֵּנוּ זִכְרוֹנוֹ לִבְרָכָה. וְתֵכֶף הֵכַנְתִּי לִי דִּירָה בְּנֶעמִירוֹב וְחָזַרְתִּי לְמָאהְלוֹב, וְעַתָּה נִתְרַצְּתָה חֲמוֹתִי וְזוּגָתִי, תִּחְיֶה, בְּרָצוֹן חָזָק לַחֲזֹר לְנֶעמִירוֹב מֵחֲמַת כַּמָּה טְעָמִים. מֵחֲמַת שֶׁנִּפְטַר חוֹתְנִי זִכְרוֹנוֹ לִבְרָכָה וְגַם מֵחֲמַת שֶׁהִיא הָיְתָה חוֹלָה כַּמָּה פְּעָמִים בְּמָאהְלוֹב עַל כֵּן נִזְדָּרְזָה מְאֹד יוֹתֵר מִמֶּנִּי לַחֲזֹר לְנֶעמִירוֹב. וְיָצָאתִי מִמָּאהְלִיב אַחַר תִּשְׁעָה בְּאָב וּבָאתִי לְבֵיתִי לִקְהִלַּת קֹדֶשׁ נֶעמִירוֹב לְשָׁלוֹם. בָּרוּךְ הַשֵּׁם יִתְבָּרַךְ אֲשֶׁר עֲזָרַנִי עַד הֵנָּה לַחֲזֹר לִמְקוֹמִי בְּשָׁלוֹם לִהְיוֹת סָמוּךְ לְרַבֵּנוּ זִכְרוֹנוֹ לִבְרָכָה. וְעַל יְדֵי זֶה שָׁמַעְתִּי הַרְבֵּה תּוֹרוֹת וְשִׂיחוֹת וּמַעֲשִׂיּוֹת בְּעַצְמִי מִפִּיו הַקָּדוֹשׁ וּכְתַבְתִּים עַל הַסֵּפֶר, תְּהִלָּה לָאֵל.

כט

וְהִנֵּה עַתָּה שֶׁחָזַרְתִּי לְנֶעמִירוֹב זָכִיתִי שֶׁהָיִיתִי כַּמָּה פְּעָמִים אֵצֶל רַבֵּנוּ זִכְרוֹנוֹ לִבְרָכָה קֹדֶם רֹאשׁ הַשָּׁנָה. וּבְעֹצֶם חֲלִישׁוּתוֹ אַף עַל פִּי כֵן גִּלָּה לְפָנֵינוּ תּוֹרוֹת נִפְלָאוֹת הַמְחַיִּין נְפָשׁוֹת הַרְבֵּה עַד אֵין סוֹף וְאֵין תַּכְלִית.

סָמוּךְ לְרֹאשׁ הַשָּׁנָה נִגְמַר בְּאוֹסְטְרָהָא הַדְפָּסַת סִפְרוֹ הַקָּדוֹשׁ לִקּוּטֵי מוֹהֲרַ"ן וְהֵבִיא הָאִישׁ הַנַּ"ל כֻּלָּם לְפֹה. רָאוּ עֵינֵינוּ וְשָׂמְחוּ לְבָבֵנוּ וְהֵאִירוּ פְּנֵי תֵּבֵל וְנִתְחַלְּקוּ בְּיַעֲקֹב בֵּין אַנְשֵׁי־שְׁלוֹמֵנוּ וּבְכָל הָעוֹלָם.

אַחַר שֶׁבָּא מִלֶּמְבֶּרְגְּ נָסַע עַל פִּי רֹב לְטַיֵּל מֵחֲמַת עֹצֶם חֲלִישׁוּתוֹ. וּבִנְסִיעוֹת אֵלּוּ לְטִיּוּל שָׁמַעְנוּ כַּמָּה וְכַמָּה תּוֹרוֹת נִפְלָאוֹת וְנוֹרָאוֹת. וּפַעַם אַחַת נָסַעְתִּי עִמּוֹ וְדִבֵּר עִמִּי מֵעִנְיַן הַסֵּפֶר שֶׁלּוֹ שֶׁנִּדְפַּס בְּסָמוּךְ וְשִׁבַּח אוֹתוֹ מְאֹד. וְאָמַר מֵאַחַר שֶׁכְּבָר נִדְפַּס צְרִיכִין לִלְמֹד אוֹתוֹ מְאֹד עַד שֶׁיִּהְיֶה שָׁגוּר בְּעַל פֶּה וְכוּ' כַּמְבֹאָר בְּמָקוֹם אַחֵר (חַיֵּי מוֹהֲרַ"ן שמ"ו). וְאַחַר כָּךְ עָנָה וְאָמַר צְרִיכִין לְחַבֵּר עוֹד סֵפֶר אֶחָד שֶׁיִּהְיֶה נָאֶה וְיָפֶה עוֹד יוֹתֵר מֵהָרִאשׁוֹן. וְאַחַר כָּךְ בִּהְיוֹתִי עִמּוֹ בַּשָּׂדֶה וּכְבָר בִּקֵּשׁ לַעֲלוֹת עַל הָעֲגָלָה לֵישֵׁב עָלֶיהָ לַחֲזֹר לְבֵיתוֹ, נִתְגַּלְגֵּל מִתּוֹךְ שִׂיחָתוֹ הַקְּדוֹשָׁה שֶׁגִּלָּה לְפָנַי הַתּוֹרָה הַנּוֹרָאָה עַל פָּסוּק וְאַיֵּה הַשֶּׂה לְעוֹלָה (לִקּוּטֵי תִּנְיָנָא י"ב), וְהִיא עֲמֻקָּה מְאֹד מְאֹד וּמְחַיֶּה נְפָשׁוֹת מֵעִמְקֵי שְׁאוֹל תַּחְתִּיּוֹת מְאֹד מְאֹד לְחַיּוֹתָם לְחַיֵּי עוֹלָם וְכוּ', כַּמְבֹאָר לַמְעַיֵּן שָׁם בְּסִפְרוֹ הַקָּדוֹשׁ וּבִדְבָרֵינוּ מַה שֶּׁזִּכַּנִי הַשֵּׁם יִתְבָּרַךְ לְחַדֵּשׁ וּלְבָאֵר בְּדִבְרֵי הַתּוֹרָה הַזֹּאת עַיֵּן שָׁם.

וְאַחַר כָּךְ כְּשֶׁחָזַרְתִּי עִמּוֹ לְבֵיתוֹ עָנָה וְאָמַר לִי זֶה יִהְיֶה לְךָ עַל הַסֵּפֶר הַשֵּׁנִי הַיְנוּ מַה שֶּׁאָמַר תְּחִלָּה שֶׁצְּרִיכִין עוֹד לְחַבֵּר סֵפֶר שֵׁנִי וְכוּ' כַּנַּ"ל. עַתָּה הֵעִיר אָזְנִי שֶׁיֵּשׁ לִי הַתְחָלָה עַל זֶה הַסֵּפֶר הַשֵּׁנִי. וּבָזֶה חִזֵּק אוֹתִי בְּיוֹתֵר לַעֲסֹק בִּזְרִיזוּת וְהִתְאַמְּצוּת לִכְתֹּב כָּל חִדּוּשָׁיו הַקְּדוֹשִׁים וְכֵן הָיָה. עַד שֶׁזָּכִיתִי לְחַבֵּר מֵחִדּוּשָׁיו סֵפֶר הַקָּדוֹשׁ לִקּוּטֵי מוֹהֲרַ"ן תִּנְיָנָא. כִּי מִיּוֹם שֶׁבָּא מִלֶּמְבֶּרְגְּ הֻכְרַחְתִּי לְהִתְיַגֵּעַ בְּכַמָּה יְגִיעוֹת לִכְתֹּב בְּעַצְמִי כָּל חִדּוּשָׁיו. כִּי מִקֹּדֶם שֶׁהָיָה בְּלֶמְבֶּרְגְּ הָיוּ כַּמָּה חִדּוּשִׁים שֶׁכְּתָבָם בְּעַצְמוֹ וְגַם כָּל הַתּוֹרוֹת כְּתַבְתִּים לְפָנָיו כַּנַּ"ל. אֲבָל אַחַר שֶׁבָּא מִלֶּמְבֶּרְגְּ לֹא כָּתַב בְּעַצְמוֹ דָּבָר וְלֹא כָּתַבְתִּי לְפָנָיו כְּלָל, רַק הָיָה לִי כַּמָּה יְגִיעוֹת קֹדֶם שֶׁכָּתַבְתִּי תּוֹרוֹתָיו שֶׁלֹּא בְּפָנָיו. וּבִפְרָט הַתּוֹרוֹת הָאֲרֻכּוֹת שֶׁאָמַר בִּזְמַנִּים הַקְּבוּעִים לְקִבּוּץ, כְּמוֹ בְּרֹאשׁ הַשָּׁנָה וְשַׁבַּת חֲנֻכָּה וְשָׁבוּעוֹת שֶׁנֶּאֱמְרוּ בַּאֲרִיכוּת נִפְלָא בְּהֶמְשֵׁךְ גָּדוֹל מְאֹד. וְהַשֵּׁם יִתְבָּרַךְ עֲזָרַנִי שֶׁהֵעַזְתִּי פָּנַי נֶגְדּוֹ וְהִטְרַחְתִּיו שֶׁיַּחֲזֹר עִמִּי רֹב הֶמְשֵׁךְ הַדְּבָרִים מֵהַתּוֹרוֹת אַחַר שֶׁאֲמָרָם בָּרַבִּים. וְאַחַר כָּךְ כְּתַבְתִּים שֶׁלֹּא בְּפָנָיו וְאַחַר כָּךְ הֲבֵאתִים לְפָנָיו וְהֶרְאֵיתִים לוֹ וְהוּטְבוּ בְּעֵינָיו בְּעֶזְרַת הַשֵּׁם.

וְכָל מַה שֶּׁעָבְרוּ מְנִיעוֹת קֹדֶם שֶׁכָּתַבְתִּי כָּל תּוֹרָה וְתוֹרָה אִי אֶפְשָׁר לְסַפֵּר. בָּרוּךְ הַנּוֹתֵן לַיָּעֵף כֹּחַ שֶׁעֲזָרַנִי בִּדְרָכָיו הַנִּפְלָאִים לִכְתֹּב עַל הַסֵּפֶר תּוֹרוֹת כָּאֵלֶּה. בָּרוּךְ הַמֵּקִים מֵעָפָר דָּל לִזְכּוֹת לְקַבֵּץ וְלִכְתֹּב דְּבָרִים נוֹרָאִים כָּאֵלֶּה דְּבָרִים שֶׁכִּסָּה עַתִּיק יוֹמִין, לְזַכּוֹת בָּהֶם אֶת הָרַבִּים לְדוֹרֵי דוֹרוֹת. בָּרוּךְ הוּא וּמְבֹרָךְ שְׁמוֹ תָּמִיד לְעוֹלָם וָעֶד.

ל

קֹדֶם רֹאשׁ הַשָּׁנָה נָתַן לְאַנְשֵׁי שְׁלוֹמֵנוּ לְהַעְתִּיק כַּמָּה נְיָרוֹת מִכְּתִיבַת יָדוֹ הַקְּדוֹשָׁה שֶׁהָיָה כָּתוּב בָּהֶם הַדְּבָרִים שֶׁל הָאָלֶף־בֵּית הַשֵּׁנִי, וְאֶצְלוֹ זִכְרוֹנוֹ לִבְרָכָה לֹא הָיוּ הַדְּבָרִים כְּתוּבִים בְּסֵדֶר הָאָלֶף־בֵּית, רַק כָּל דָּבָר שֶׁהִשִּׂיג בַּמָּקוֹם שֶׁהִשִּׂיגוֹ כְּתָבוֹ זֶה אֵצֶל זֶה. אַךְ צִוָּה עָלֵינוּ לְסַדְּרָם עַל־פִּי אָלֶף־בֵּית. וְאֵלּוּ הַכְּתָבִים לֹא מָסַר בִּתְחִלָּה לְיָדִי כְּדַרְכּוֹ תָּמִיד כִּי לֹא הָיִיתִי בְּאוֹתוֹ הַיּוֹם אֶצְלוֹ וּנְתָנָם לַאֲנָשִׁים אֲחֵרִים מֵאַנְשֵׁי־שְׁלוֹמֵנוּ וַאֲנִי קִבַּלְתִּי מֵהֶם. וְאַחַר אֵיזֶה זְמַן הוֹסִיף וְנָתַן לִי עוֹד כְּתָבִים מִכְּתַב יָדוֹ הַקְּדוֹשָׁה הַשַּׁיָּכִים לְהָאָלֶף־בֵּית הַשֵּׁנִי, וְהֶעְתַּקְתִּים גַּם כֵּן וְסִדַּרְתִּים עַל סֵדֶר הָאָלֶף־בֵּית וְצֵרַפְתִּים יַחַד. וְשִׁבַּח מְאֹד אֶת הָאָלֶף־בֵּית הַשֵּׁנִי וְאָמַר שֶׁכָּל דָּבָר וְדָבָר מֵהֶם הֵם הַשָּׂגוֹת גְּבוֹהוֹת מְאֹד מְאֹד. וּמְעַט מְבֹאָר מִזֶּה בְּמָקוֹם אַחֵר (חַיֵּי מוֹהֲרַ"ן תקפ"ד):

לא

בִּשְׁנַת תקס"ח הַנַּ"ל בְּסוֹפוֹ אַחַר שֶׁבָּא מִלֶּמְבֶּרְגְּ לְפֹה הֵבִיא לוֹ אִישׁ אֶחָד כִּסֵּא נִפְלָאָה שֶׁעֲשָׂאָהּ בְּעַצְמוֹ בְּיֹפִי וְאָמָּנוּת גָּדוֹל. וְאָז בְּסָמוּךְ אַחַר כָּךְ סִפֵּר הַמַּרְאָה הַנּוֹרָאָה שֶׁרָאָה שֶׁהֵבִיאוּ לוֹ כִּסֵּא וְהָיָה אֵשׁ סְבִיבָהּ וְכוּ' (וְנִכְתְּבָה בְּמָקוֹם אַחֵר (חַיֵּי מוֹהֲרַ"ן פ"ד)) וַאֲנִי לֹא זָכִיתִי לִהְיוֹת אֶצְלוֹ בְּשָׁעָה שֶׁסִּפֵּר זֹאת הַמַּעֲשֶׂה וְלֹא שְׁמַעְתִּיהָ מִפִּיו הַקָּדוֹשׁ רַק מִפִּי חֲבֵרִי. אַחַר כָּךְ בְּרֹאשׁ הַשָּׁנָה שְׁנַת תקס"ט אָמַר הַתּוֹרָה תִּקְעוּ הָרִאשׁוֹנָה הַנִּדְפֶּסֶת בִּתְחִלַּת הַסֵּפֶר לִקּוּטֵי תִנְיָנָא, וְזֹאת הַתּוֹרָה הִיא כְּמוֹ פֵּרוּשׁ עַל הַמַּעֲשֶׂה הַנּוֹרָאָה שֶׁל הַכִּסֵּא הַנַּ"ל, וְהַדְּבָרִים עַתִּיקִים נִפְלָאִים וְנוֹרָאִים מְאֹד אֵיךְ שֶׁמִּתְקַבְּצִין וּמִתְחַבְּרִין עִנְיְנֵי הַמַּעֲשֶׂה הַנַּ"ל עִם הַתּוֹרָה הַנַּ"ל וְאֵין לְהַאֲרִיךְ בָּזֶה כָּאן.

לב

וְהִנֵּה בְּרֹאשׁ הַשָּׁנָה זֶה לֹא הָיָה שׁוּם דֶּרֶךְ הַטֶּבַע שֶׁיֹּאמַר תּוֹרָה בָּרַבִּים, בִּפְרָט לִפְנֵי אֲנָשִׁים הַרְבֵּה כָּאֵלֶּה שֶׁהָיָה כַּמָּה מֵאוֹת אוֹרְחִים חוּץ בְּנֵי הָעִיר, וְהוּא הָיָה חָלוּשׁ מְאֹד מְאֹד. וְאַף עַל פִּי כֵן הָיָה הַשֵּׁם יִתְבָּרַךְ בְּעֶזְרֵנוּ וְגָמַר כָּל הַתּוֹרָה בָּרַבִּים בַּאֲרִיכוּת נִפְלָאָה, כְּדַרְכּוֹ הַנּוֹרָא, אַשְׁרֵי אֹזֶן הַשּׁוֹמְעָהּ. וְאַחַר כָּךְ לֹא הָיָה בְּאֶפְשָׁרִי לְהַטְרִיחוֹ שֶׁאֶכְתְּבֶנָּה בְּפָנָיו כִּי הָיָה עָלָיו לְטֹרַח גָּדוֹל וְהוּא הָיָה חָלוּשׁ מְאֹד. וְהַשֵּׁם יִתְבָּרַךְ עֲזָרַנִי בִּדְרָכָיו הַנִּפְלָאִים שֶׁיָּגַעְתִּי בְּכַמָּה יְגִיעוֹת עַד שֶׁכָּתַבְתִּי אוֹתָהּ וְהֶרְאִיתִיהָ לְפָנָיו וְהוּטְבָה בְּעֵינָיו בְּעֶזְרַת הַשֵּׁם יִתְבָּרַךְ.

לג

אַחַר רֹאשׁ הַשָּׁנָה הַנַּ"ל שָׁלַח אֶת אָחִיו הָרַב רַבִּי יְחִיאֵל זִכְרוֹנוֹ לִבְרָכָה לְמֶזִ'יבּוּז' שֶׁיֵּלֵךְ עַל צִיּוּן קִבְרוֹ הַקָּדוֹשׁ שֶׁל הַבַּעַל שֵׁם טוֹב זֵכֶר צַדִּיק לִבְרָכָה, וִיבַקֵּשׁ עָלָיו רַחֲמִים שֶׁיִּתֵּן לוֹ הַשֵּׁם יִתְבָּרַךְ רְפוּאָה שְׁלֵמָה לְמַחֲלָתוֹ הַכְּבֵדָה רַחֲמָנָא לִצְלַן. וְהִפְצִיר חֲבֵרִי רַבִּי נַפְתָּלִי אֶת רַבִּי יְחִיאֵל הַנַּ"ל שֶׁיְּקַבֵּל אוֹתוֹ גַּם כֵּן לִקְהִלַּת קֹדֶשׁ מֶזִ'יבּוּז' כִּי הָיָה חָפֵץ גַּם כֵּן לִהְיוֹת עַל קֶבֶר הַבַּעַל שֵׁם טוֹב זִכְרוֹנוֹ לִבְרָכָה, וּמִלֵּא רְצוֹנוֹ וְהִבְטִיחוֹ לְקַבְּלוֹ עִמּוֹ. אַחַר כָּךְ נוֹדַע לִי הַדָּבָר וְהִפְצַרְתִּי גַּם כֵּן הַרְבֵּה אֶת רַבִּי יְחִיאֵל עַד שֶׁנִּתְרַצָּה עִמִּי גַּם כֵּן לְקַבֵּל אוֹתִי לְשָׁם.

וְנָסַעְנוּ שְׁנֵינוּ עִם רַבִּי יְחִיאֵל הַנַּ"ל לִקְהִלַּת קֹדֶשׁ מֶזִ'יבּוּז' בֵּין כֶּסֶה לְעָשׂוֹר וְהָיִינוּ שָׁם בְּיוֹם הַכִּפּוּרִים. וְקֹדֶם יוֹם הַכִּפּוּרִים הָיִינוּ עַל קֶבֶר הַבַּעַל שֵׁם טוֹב זֵכֶר צַדִּיק וְקָדוֹשׁ לִבְרָכָה. וְאָז הֶרְאֵינוּ שָׁם אֶת סִפְרוֹ לִקּוּטֵי מוֹהֲרַ"ן שֶׁנִּדְפַּס מֵחָדָשׁ לִפְנֵי אֵיזֶה אֲנָשִׁים מֻפְלָגִים וְהוּטַב בְּעֵינֵיהֶם מְאֹד מְאֹד בְּלִי שִׁעוּר. וְאַחַר יוֹם הַכִּפּוּרִים חָזַרְנוּ מִשָּׁם וּמִדֵּי עָבְרֵנוּ בִּקְהִלַּת־קֹדֶשׁ נֶעמִירוֹב נִתְעַכַּבְתִּי בְּנֶעמִירוֹב בְּבֵיתִי עַל חַג הַסֻּכּוֹת וְהֵם נָסְעוּ לְכָאן לִקְהִלַּת קֹדֶשׁ בְּרֶסְלַב. וְאַחַר יָמִים הָרִאשׁוֹנִים בְּמוֹצָאֵי שַׁבָּת מִיָּד נָסַעְתִּי לִבְּרֶסְלַב וְהָיִיתִי בְּכָאן עַד אַחַר שִׂמְחַת תּוֹרָה:

לד

בִּשְׁנַת תקס"ט בֵּין פֶּסַח לַעֲצֶרֶת הֵכִין אֶת עַצְמוֹ רַבֵּנוּ זִכְרוֹנוֹ לִבְרָכָה לִנְסֹעַ עוֹד הַפַּעַם לִקְהִלַּת קֹדֶשׁ לֶמְבֶּרְגְּ וּכְבָר הֵכִינוּ הַכֹּל לְצֹרֶךְ הַנְּסִיעָה וְהִנִּיחוּ הַחֲפָצִים הַצְּרִיכִין לַדֶּרֶךְ לְתוֹךְ הַשַּׂקִּים כְּדֶרֶךְ הַנּוֹסְעִים וְהָיָה מוּכָן לִנְסֹעַ מִיָּד. וְנוֹדַע הַדָּבָר לָנוּ בִּקְהִלַּת־קֹדֶשׁ נֶעמִירוֹב שֶׁרַבֵּנוּ זִכְרוֹנוֹ לִבְרָכָה יִסַּע מִיָּד לְלֶמְבֶּרְגְּ וְתֵכֶף זֵרַזְנוּ עַצְמֵנוּ וְרַצְנוּ לְכָאן בְּחִפָּזוֹן גָּדוֹל. אַךְ בְּבוֹאֵנוּ לְכָאן כְּבָר נִמְלַךְ רַבֵּנוּ זִכְרוֹנוֹ לִבְרָכָה מִנְּסִיעָתוֹ וְלֹא רָצָה לִנְסֹעַ עוֹד וּבְבוֹאֵנוּ לְכָאן מָצָאנוּ עֲדַיִן מֻנָּחִים כָּל הַשַּׂקִּים עִם הַחֲפָצִים בְּתוֹכָם לִנְסֹעַ מִיָּד כַּנַּ"ל אַךְ טֶרֶם בּוֹאֵנוּ לְכָאן נִמְלַךְ מִנְּסִיעָתוֹ כַּנַּ"ל. וְהֵבִינוּ מִדְּבָרָיו הַקְּדוֹשִׁים שֶׁהָיָה בָּזֶה עִנְיָן גָּדוֹל וְסוֹדוֹת נִסְתָּרִים מַה שֶּׁבִּתְחִלָּה חָפֵץ לִנְסֹעַ וְאַחַר כָּךְ נִמְלַךְ, וּפַעַם אַחַת אָמַר שֶׁגַּם זֶה מִצַּד גִּלְגּוּלֵי הַנְּשָׁמוֹת מַה שֶּׁאֶחָד חָפֵץ וּמֵכִין אֶת עַצְמוֹ לִנְסֹעַ, וְאַחַר כָּךְ נִמְלַךְ כַּנִּדְפָּס בִּמְקוֹמוֹ (שִׂיחוֹת הָרַ"ן קצ"ה) עַיֵּן שָׁם:

לה

אַחַר כָּךְ הִגִּיעַ שָׁבוּעוֹת וְאָז חָזְרוּ וְנִתְגַּלְגְּלוּ עָלַי מֵחָדָשׁ מְנִיעוֹת עֲצוּמוֹת מְאֹד מְאֹד מִלִּהְיוֹת עַל שָׁבוּעוֹת. וְכָל עִקַּר הַבִּלְבּוּל דַעַת שֶׁלִּי הָיָה שֶׁהֵסִיתוּ אוֹתִי, שֶׁאֶשְׁאַל אֶת פִּי רַבֵּנוּ זִכְרוֹנוֹ לִבְרָכָה בְּעַצְמוֹ אִם לִהְיוֹת אֶצְלוֹ עַל שָׁבוּעוֹת וְלִבְלִי לְהִסְתַּכֵּל עַל מְנִיעוֹת כָּאֵלֶּה, אִם לָאו. וְאִם הָיִיתִי שׁוֹאֵל אוֹתוֹ בְּוַדַּאי לֹא הָיָה מַנִּיחַ אוֹתִי לִהְיוֹת אֶצְלוֹ עַל שָׁבוּעוֹת בְּשׁוּם אֹפֶן. כִּי כֵּן הָיָה דַּרְכּוֹ זִכְרוֹנוֹ לִבְרָכָה שֶׁאַף עַל פִּי שֶׁהָיָה חָפֵץ שֶׁיְּשַׁבֵּר הָאָדָם כָּל הַמְּנִיעוֹת שֶׁבָּעוֹלָם וְלָבוֹא אֶצְלוֹ, אַף עַל פִּי כֵן כְּשֶׁשָּׁאֲלוּ אוֹתוֹ עַל דָּבָר שֶׁהָיוּ צְרִיכִין מְסִירַת נֶפֶשׁ לָזֶה לִהְיוֹת אֶצְלוֹ וּלְשַׁבֵּר מְנִיעוֹת גְּדוֹלוֹת, הָיָה מַדְחֶה אֶת הָאָדָם וְאָמַר לוֹ שֶׁלֹּא יִהְיֶה אֶצְלוֹ, וְהִזְהִיר אוֹתוֹ שֶׁלֹּא יִמְסֹר נַפְשׁוֹ כָּל כָּךְ בִּשְׁבִיל לִהְיוֹת אֶצְלוֹ. וְאָמַר שֶׁיֵּשׁ לוֹ כַּמָּה טְעָמִים עַל זֶה. וּמֵחֲמַת זֶה נִדְחוּ כַּמָּה בְּנֵי־אָדָם מִלִּהְיוֹת אֶצְלוֹ בְּרֹאשׁ הַשָּׁנָה וּבָעִתִּים הַקְּבוּעִים, כִּי תֵּכֶף כְּשֶׁשָּׁאֲלוּ אוֹתוֹ הִזְהִירָם שֶׁלֹּא יִמְסְרוּ נַפְשָׁם לִהְיוֹת אֶצְלוֹ. כִּי בַּדֶּרֶךְ שֶׁאָדָם רוֹצֶה לֵילֵךְ מוֹלִיכִין אוֹתוֹ, וְעוֹד הָיוּ לוֹ טְעָמִים הַרְבֵּה עַל זֶה וַאֲנִי יָדַעְתִּי כָּל זֹאת מִכְּבָר.

אֲבָל אָז קֹדֶם שָׁבוּעוֹת הַנַּ"ל הִתְגַּבְּרוּ כְּנֶגְדִּי הַמְּנִיעוֹת בְּהִתְגַּבְּרוּת וּבְהִתְפַּשְּׁטוּת חָזָק כָּל כָּךְ עַד שֶׁעָלָה עַל דַּעְתִּי לִשְׁאֹל אוֹתוֹ זִכְרוֹנוֹ לִבְרָכָה בְּעַצְמוֹ מַה לַּעֲשׂוֹת, וְאָז הָיָה הוּא בְּעַצְמוֹ בְּוַדַּאי מוֹנֵעַ אוֹתִי מְאֹד מִלִּהְיוֹת אֶצְלוֹ כַּנַּ"ל. אֲבָל הַשֵּׁם יִתְבָּרַךְ חִזֵּק לְבָבִי וְגַם חֲבֵרִי רַבִּי נַפְתָּלִי חִזֵּק אוֹתִי הַרְבֵּה וְנִזְהַרְתִּי מְאֹד מְאֹד מִלְּדַבֵּר עִם רַבֵּנוּ זִכְרוֹנוֹ לִבְרָכָה כְּלָל מִזֶּה. וְהָיָה בְּדַעְתִּי לִבְלִי לִנְסֹעַ לְכָאן עַד סָמוּךְ לְשָׁבוּעוֹת מְאֹד כִּי אוּלַי יִוָּדַע לְרַבֵּנוּ זִכְרוֹנוֹ לִבְרָכָה מִמֵּילָא שֶׁלֹּא עַל יָדִי, וְיָכוֹל לִהְיוֹת גַּם כֵּן שֶׁיַּחֲזִיר אוֹתִי לְבֵיתִי כַּאֲשֶׁר אֵרַע לִי בַּשָּׁנָה הָרִאשׁוֹנָה שֶׁנִּתְקָרַבְתִּי אֵלָיו, שֶׁמֵּעֹצֶם הַמְּנִיעוֹת שֶׁהָיוּ כְּנֶגְדִּי הֶחֱזִיר אוֹתִי עַל שָׁבוּעוֹת לְבֵיתִי וְאָמַר לְעִנְיָן זֶה מוּטָב שֶׁיִּתְחַלֵּל שַׁבָּת אַחַת וְכוּ'. עַל כֵּן הָיָה בְּדַעְתִּי לִבְלִי לָבוֹא לְפָנָיו עַד סָמוּךְ לְשָׁבוּעוֹת מְאֹד, כְּדֵי שֶׁלֹּא יִהְיֶה פְּנַאי עוֹד לְהָשִׁיב אוֹתִי לְבֵיתִי. אַךְ גַּם בְּבֵיתִי לֹא יָכֹלְתִּי לִהְיוֹת מֵעֹצֶם הַמְּנִיעוֹת שֶׁהָיוּ לִי אָז, וְהָיוּ לִי יִסּוּרִים רַבִּים מִכָּל בְּנֵי בֵיתִי וּמִכָּל בֵּית אָבִי וּמִכָּל בְּנֵי הָעִיר. וְהֻכְרַחְתִּי לִנְסֹעַ אֵיזֶה יָמִים קֹדֶם שָׁבוּעוֹת לְכָאן לְרַבֵּנוּ זִכְרוֹנוֹ לִבְרָכָה אַךְ נִזְהַרְתִּי מְאֹד מְאֹד שֶׁלֹּא יִתְוַדַּע הַדָּבָר לְרַבֵּנוּ זִכְרוֹנוֹ לִבְרָכָה.

וְאָז חָל שָׁבוּעוֹת בְּיוֹם רִאשׁוֹן, וּבְעֶרֶב שַׁבַּת קֹדֶשׁ שֶׁלִּפְנֵי שָׁבוּעוֹת סָמוּךְ לָעֶרֶב נוֹדַע הַדָּבָר לְרַבֵּנוּ זִכְרוֹנוֹ לִבְרָכָה מִפִּי אֲחֵרִים שֶׁיֵּשׁ לִי עַתָּה מְנִיעוֹת וְיִסּוּרִים כָּאֵלֶּה. וּכְשֶׁהִגִּיעַ סָמוּךְ לִפְנוֹת הַיּוֹם נִכְנַסְתִּי אֵלָיו זִכְרוֹנוֹ לִבְרָכָה כִּי יָדַעְתִּי שֶׁעַתָּה אִי אֶפְשָׁר שֶׁיַּחֲזִיר אוֹתִי לְבֵיתִי כִּי כְּבָר פָּנָה הַיּוֹם. וְהִתְחִיל הוּא זִכְרוֹנוֹ לִבְרָכָה לְדַבֵּר עִמִּי בְּצַחוּת לְשׁוֹנוֹ הַקָּדוֹשׁ וְאָמַר לִי: לֹא יָדַעְתִּי כְּלָל שֶׁיֵּשׁ לְךָ עַתָּה מְנִיעוֹת כָּאֵלֶּה. אִלּוּ הָיִיתִי יוֹדֵעַ בְּוַדַּאי הָיִיתָ מֻכְרָח לַחֲזֹר לְבֵיתְךָ וְלֹא הָיָה מוֹעִיל שׁוּם דָּבָר רַק הָיִיתָ מֻכְרָח לָשׁוּב לְבֵיתְךָ. אַךְ עַתָּה שֶׁכְּבָר אַתָּה בְּכָאן, סוֹף כָּל סוֹף כְּשֶׁנִּפְטָרִין מִכָּל מַה שֶּׁעוֹבֵר עַל הָאָדָם אֲזַי בְּוַדַּאי עִנְיָן זֶה טוֹב יוֹתֵר מִן הַכֹּל. (וְאָמַר בִּלְשׁוֹן אַשְׁכְּנַז בְּזֶה הַלָּשׁוֹן: אַז מֶע קוּמְט אַלְדִינְג אִיבֶּער אִיז דָאס פָארְט בֶּעסֶער).

וְזָכִיתִי לִהְיוֹת אֶצְלוֹ עַל שָׁבוּעוֹת וְשָׁמַעְתִּי הַתּוֹרָה הַנּוֹרָאָה וְאֶת הָעוֹרְבִים צִוִּיתִי (לִקּוּטֵי תִּנְיָנָא ד'), וְכָתַבְתִּי אוֹתָהּ בְּעֶזְרַת הַשֵּׁם יִתְבָּרַךְ. וּבְעִנְיָן זֶה יֵשׁ הַרְבֵּה לְסַפֵּר אֵיךְ הָיָה מִתְנַהֵג עִם אֲנָשָׁיו בְּעִנְיָנִים כָּאֵלֶּה כְּשֶׁהָיוּ שׁוֹאֲלִים אוֹתוֹ עַל עֵסֶק זֶה כַּנַּ"ל שֶׁיֵּשׁ בּוֹ מְסִירַת נֶפֶשׁ שֶׁהָיָה מוֹנֵעַ אֶת הָאָדָם אַף עַל פִּי שֶׁבֶּאֱמֶת הָיָה חָפֵץ מְאֹד שֶׁיִּהְיֶה אֶצְלוֹ. וְאָמַר בְּפֵרוּשׁ כְּשֶׁשּׁוֹאֵל אוֹתִי אֲנִי מֻכְרָח לַהֲשִׁיבוֹ כָּךְ. וְיֵשׁ בְּעִנְיָן זֶה מַעֲשִׂיּוֹת נִפְלָאִים מַה שֶּׁעָבְרוּ עַל כַּמָּה מֵאַנְשֵׁי־שְׁלוֹמֵנוּ בְּעִנְיָנִים הָאֵלֶּה.

לו

בְּאוֹתוֹ הַקַּיִץ הַנַּ"ל נִפְטַר אֶצְלִי בְּנִי מֵאִיר זִכְרוֹנוֹ לִבְרָכָה שֶׁנּוֹלַד בְּחֶשְׁוָן תקס"א כַּנַּ"ל, הַמָּקוֹם יְנַחֲמֵנִי בְּתוֹךְ אֲבֵלֵי צִיּוֹן וִירוּשָׁלַיִם.

בַּקַּיִץ הַנַּ"ל שָׁלַח אוֹתִי רַבֵּנוּ זִכְרוֹנוֹ לִבְרָכָה לְבַּרְדִּיטְשׁוֹב לִגְבּוֹת לוֹ חוֹב מִגִּיסוֹ וְנָסַעְתִּי בַּקַּיִץ הַנַּ"ל וְאַחַר כָּךְ בַּחֹרֶף שֶׁלְּאַחֲרָיו עַד חֲמִשָּׁה פְּעָמִים עַד שֶׁגָּבִיתִי הַחוֹב בָּרוּךְ הַשֵּׁם. אֲבָל עוֹד כַּמָּה דְּבָרִים טוֹבִים צָמְחוּ עַל יְדֵי זֶה שֶׁהָלַכְתִּי בִּשְׁלִיחוּתוֹ לְבַּרְדִּיטְשׁוֹב. וְגַם לְעִנְיַן הַדְפָּסַת סִפְרוֹ לִקּוּטֵי מוֹהֲרַ"ן תִּנְיָנָא הָיָה תּוֹעֶלֶת גָּדוֹל מַה שֶּׁהָיִיתִי בִּתְחִלָּה בְּבַּרְדִּיטְשׁוֹב וּקְצָת מִזֶּה יִתְבָּאֵר לְקַמָּן אִם יִרְצֶה הַשֵּׁם.

בַּקַּיִץ הַנַּ"ל נָסְעָה בִּתּוֹ מָרַת מִרְיָם זִכְרוֹנָהּ לִבְרָכָה לְאֶרֶץ יִשְׂרָאֵל. כִּי הָיְתָה כַּלָּתוֹ שֶׁל הַגָּאוֹן מִוָּואלְטְשִׁיסְק. וּבַעְלָהּ מוֹרֵנוּ הָרַב פִּינְחָס זִכְרוֹנוֹ לִבְרָכָה כְּבָר נָסַע עִם אָבִיו הַגָּאוֹן הַנַּ"ל לְאֶרֶץ יִשְׂרָאֵל בְּקַיִץ תקס"ה, וְהִיא נִשְׁאֲרָה כָּאן כִּי לֹא אָבָה רַבֵּנוּ זִכְרוֹנוֹ לִבְרָכָה לְשָׁלְחָהּ לְאֶרֶץ יִשְׂרָאֵל עִם בַּעְלָהּ אָז. וְגַם עַתָּה לֹא רָצָה רַבֵּנוּ זִכְרוֹנוֹ לִבְרָכָה לְשָׁלְחָהּ לְשָׁם וְהָיָה קָרוֹב שֶׁתְּקַבֵּל גֵּט פִּטּוּרִין מִבַּעְלָהּ. אַךְ אַחַר כָּךְ סִבֵּב הַשֵּׁם יִתְבָּרַךְ שֶׁהִיא בְּעַצְמָהּ נִתְרַצְּתָה לִנְסֹעַ לְאֶרֶץ יִשְׂרָאֵל. וְנָסְעָה בְּקַיִץ תקס"ט הַנַּ"ל עִם גִּיסֶיהָ בְּנֵי הָרַב מִוָּואלְטְשִׁיסְק. וְרַבֵּנוּ זִכְרוֹנוֹ לִבְרָכָה לִוָּה אוֹתָהּ בְּעַצְמוֹ עַד רָחוֹק מֵהָעִיר. וְהָלַךְ עַד חוּץ לְהָעִיר רַגְלִי וְלֹא רָצָה לֵישֵׁב עַל הָעֲגָלָה וְאָמַר שֶׁלְּאֶרֶץ יִשְׂרָאֵל צְרִיכִין לָלֶכֶת רַגְלִי. וְכָל בְּנֵי הָעִיר הָלְכוּ עִמּוֹ לְלַוּוֹתָהּ בְּשִׂמְחָה וּמִשְׁתֶּה וְנִשְׁמַע אָז מִפִּיו הַקָּדוֹשׁ דְּבָרִים נִפְלָאִים אַךְ אֲנִי לֹא זָכִיתִי לִהְיוֹת בְּכָל זֶה כִּי הָיִיתִי בִּשְׁלִיחוּתוֹ לְבַּרְדִּיטְשׁוֹב:

לז

בִּשְׁנַת תק"ע אָמַר בְּרֹאשׁ הַשָּׁנָה הַתּוֹרָה תִּקְעוּ אֱמוּנָה (לִקּוּטֵי תִּנְיָנָא ה') וְהוּא הֶמְשֵׁךְ גָּדוֹל מְאֹד אֲשֶׁר לֹא נִמְצָא בִּסְפָרָיו תּוֹרָה אֲרֻכָּה כָּזֹאת. וְאָז הָיוּ כַּמָּה מַעֲשִׂיּוֹת, בִּתְחִלָּה דִּבַּרְנוּ עִמּוֹ מֵעִנְיַן הַ"מָּגִנֵּי אֶרֶץ" שֶׁהִזְכִּיר הַמִּתְנַגֵּד שֶׁלּוֹ וְכוּ', גַּם בְּאוֹתוֹ הָרֹאשׁ־הַשָּׁנָה כְּשֶׁהָלַךְ לוֹמַר "תַּשְׁלִיךְ" נֶחֱלַק וְנָפַל הוּא זִכְרוֹנוֹ לִבְרָכָה וְנִשְׁאַר יוֹשֵׁב עַל הָרֶפֶשׁ וְלִכְלֵךְ בִּגְדוֹ וְיָדוֹ וְתֵכֶף הֵבִיאוּ לוֹ בֶּגֶד אַחֵר וּמַיִם וְהֶחֱלִיפוּ בִּגְדוֹ וְרָחֲצוּ יָדוֹ. וְלֹא דִבֵּר עַל זֶה מְאוּמָה וְהָלַךְ וְאָמַר תַּשְׁלִיךְ סָמוּךְ לְבֵית הַכְּנֶסֶת כִּי רָאוּ הַנָּהָר מִשָּׁם כִּי לֹא הָיָה לוֹ כֹּחַ לֵילֵךְ לְהַנָּהָר הַגָּדוֹל כְּדַרְכּוֹ תָּמִיד.

אַחַר כָּךְ אָמַר הַתּוֹרָה תִּקְעוּ הַנַּ"ל, וְשָׁם בְּסוֹף הַתּוֹרָה הַנַּ"ל הִזְכִּיר עַל פָּסוּק וְחָמַלְתִּי עֲלֵיהֶן וְכוּ' שֶׁהָאָדָם צָרִיךְ לְהַשְׁלִיךְ עַצְמוֹ לְתוֹךְ רֶפֶשׁ וָטִיט וְכוּ' בִּשְׁבִיל לַעֲשׂוֹת רְצוֹן הַשֵּׁם יִתְבָּרַךְ וְעַל יְדֵי זֶה זוֹכֶה לְהַשִּׂיג בְּחִינַת צַדִּיק וְטוֹב לוֹ וְכוּ' עַיֵּן שָׁם הָעִנְיָן הַנִּפְלָא וְהַנּוֹרָא הַזֶּה הֵיטֵב, וְתָבִין נִפְלְאוֹת הַשֵּׁם אֵיךְ בְּכָל דָּבָר שֶׁאֵרַע אֶצְלוֹ הָיוּ בּוֹ פִּלְאֵי פְלָאוֹת:

לח

וְהִנֵּה בַּשָּׁנָה הַזֹּאת לֹא הָיוּ אֶתְרוֹגִים מְצוּיִים כְּלָל וּכְבָר עָבַר רֹאשׁ הַשָּׁנָה וְיוֹם הַכִּפּוּרִים וּשְׁנַיִם וּשְׁלֹשָׁה יָמִים אַחַר כָּךְ וַעֲדַיִן לֹא הִגִּיעוּ אֶתְרוֹגִים לִמְדִינָתֵנוּ. וּבְלֵיל מוֹצָאֵי שַׁבָּת שֶׁהוּא יוֹם א' לִפְנֵי סֻכּוֹת הִגִּיעוּ אֶתְרוֹגִים לִקְהִלַּת קֹדֶשׁ נֶעמִירוֹב וְהָיָה שָׁם רַעַשׁ גָּדוֹל וְנוֹרָא מְאֹד, כִּי כַּמָּה אֲנָשִׁים הִמְתִּינוּ בְּנֶעמִירוֹב עַל אֶתְרוֹגִים. וְהַשֵּׁם יִתְבָּרַךְ סִבֵּב בְּרַחֲמָיו שֶׁשָּׁלְחוּ אֶתְרוֹגִים גַּם לְפֹה בְּרֶסְלַב. וְרַבִּי נַפְתָּלִי נָסַע עִם הָאִישׁ שֶׁהוֹלִכָם לְפֹה כְּדֵי שֶׁלֹּא יִסַּע עִם הָאֶתְרוֹגִים לְמָקוֹם אַחֵר. וּבָאוּ לְפֹה בְּיוֹם רִאשׁוֹן אֵיזֶה שָׁעוֹת קֹדֶם אוֹר הַיּוֹם וְהֵקִיצוּ אֶת רַבֵּנוּ זִכְרוֹנוֹ לִבְרָכָה וְקָנָה אֶתְרוֹג נָאֶה וְנִפְלָא וְהָיָה לוֹ שִׂמְחָה וְחֶדְוָה גְּדוֹלָה רַבָּה וַעֲצוּמָה בְּלִי שִׁעוּר.

וְאָמַר לְר' נַפְתָּלִי הֲלֹא כְּשֶׁנִּכְנַסְתָּ לְהָעִיר לְפֹה נִתְגַּלָּה אוֹר גָּדוֹל בְּכָל הָעוֹלָמוֹת. כִּי יָדַעְתִּי שֶׁיִּהְיוּ אֶתְרוֹגִים כִּי הָיִיתִי בָּטוּחַ עַל תְּפִלָּתוֹ שֶׁל הַצַּדִּיק הָרַב הַגָּאוֹן מִבַּרְדִּיטְשׁוֹב זֵכֶר צַדִּיק וְקָדוֹשׁ לִבְרָכָה כִּי הֲלֹא הוּא הַפְּאֵר הַקְּהִלָּה שֶׁלָּנוּ (הַיְנוּ שֶׁל כָּל הַמְפֻרְסָמִים). אַךְ שֶׁיַּגִּיעַ גַּם אֶתְרוֹג לְפֹה (וָואס דָא אִיז דִיא פַאבְּרִיק פוּן יוּדֶעשְׁקַייט - שֶׁכָּאן הוּא בֵּית הַיּוֹצֵר שֶׁל יַהֲדוּת) זֶהוּ דָּבָר נִפְלָא.

וְגֹדֶל הַשִּׂמְחָה שֶׁהָיָה לוֹ מִזֶּה וְכָל מַה שֶּׁדִּבֵּר בָּזֶה אִי אֶפְשָׁר לְבָאֵר. וְאָמַר שֶׁשְּׁלֹשָׁה יָמִים לֹא הִרְגִּישׁ כְּלָל הַחוֹלַאַת הַכָּבֵד שֶׁלּוֹ מֵעֹצֶם הַשִּׂמְחָה. וְאָמַר שֶׁהָיוּ צְרִיכִים לִקְרֹא כְּלֵי זֶמֶר מִגֹּדֶל הַשִּׂמְחָה. וְגַם אַחַר סֻכּוֹת כְּשֶׁבָּאתִי לְפָנָיו דִּבֵּר גַּם כֵּן הַרְבֵּה מִזֶּה מֵעִנְיַן הָאֶתְרוֹג וְהִפְלִיג מְאֹד מְאֹד בְּגֹדֶל מַעֲלַת מִצְוַת אֶתְרוֹג וּכְבָר נִכְתָּב מִזֶּה קְצָת בְּמָקוֹם אַחֵר (שִׂיחוֹת הָרַ"ן קכ"ה). כִּי בְּאוֹתוֹ הַשָּׁנָה לֹא בֵּרְכוּ כְּלָל עַל הָאֶתְרוֹג בְּכַמָּה וְכַמָּה עֲיָרוֹת. וּבְכַמָּה עֲיָרוֹת נָתְנוּ הוֹן רַב בְּעַד אֶתְרוֹג שִׁשִּׁים וְשִׁבְעִים אֲדוּמִים. וְהִפְלִיג רַבֵּנוּ זִכְרוֹנוֹ לִבְרָכָה מְאֹד בְּחָכְמַת יִשְׂרָאֵל שֶׁיּוֹדְעִים לְכַוֵּן הָאֱמֶת לְפַזֵּר הוֹן רַב בִּשְׁבִיל מִצְוָה זֹאת דַּיְקָא כִּי הִיא יְקָרָה מְאֹד מְאֹד. וְאָמַר שֶׁטּוֹב שֶׁלֹּא נִתְגַּלּוּ טַעֲמֵי הַמִּצְווֹת וּסְגֻלָּתָן כַּמּוּבָא שָׁם בַּמִּדְרָשׁ, כִּי אִם הָיוּ יוֹדְעִין מַעֲלַת הָאֶתְרוֹג מִי יוֹדֵעַ מֶה הָיוּ עוֹשִׂין בִּשְׁבִיל הָאֶתְרוֹג וְכוּ'.

לט

וְתֵכֶף אַחַר סֻכּוֹת נִסְתַּלֵּק הָרַב הַקָּדוֹשׁ מוֹרֵנוּ הָרַב לֵוִי יִצְחָק זֵכֶר צַדִּיק לִבְרָכָה אַב־בֵּית־דִּין דִּקְהִלַּת־קֹדֶשׁ בַּארְדִיטְשׁוֹב. וּמַעֲשֶׂה שֶׁהָיָה כָּךְ הָיָה, בְּקַיִץ תקס"ט נָסַע הָרַב הַצַּדִּיק הַנַּ"ל מִבַּרְדִּיטְשׁוֹב עַל הַמְּדִינָה, וְהִרְחִיק נְדֹד לִמְדִינַת וָלִיחַאי שֶׁקּוֹרִין מָאלְדָאבְיֶע מַה שֶּׁלֹּא הָיָה דַּרְכּוֹ לִנְסֹעַ לְשָׁם. וְסִפְּרוּ זֹאת לִפְנֵי רַבֵּנוּ בַּקַּיִץ הַנַּ"ל וְהָיָה קְצָת לְפֶלֶא נְסִיעָתוֹ זֹאת, בַּיּוֹם שֶׁלְּאַחֲרָיו שָׁאַל רַבֵּנוּ זִכְרוֹנוֹ לִבְרָכָה עַל הַבַּעַל מַגִּיהַּ רַבִּי יַעֲקֹב הֵיכָן הוּא וְאָמַר שֶׁרוֹצֶה לִבְדֹּק תְּפִלָּיו. וְהֵבִינוּ שֶׁיֵּשׁ לוֹ כַּוָּנָה בָּזֶה וְאַחַר כָּךְ בָּא רַבִּי יַעֲקֹב בַּעַל הַמַּגִּיהַּ הַנַּ"ל וּבָדַק תְּפִלָּיו וְהָיוּ כְּשֵׁרִים וְיָפִים מְאֹד מְאֹד, כִּי הָיוּ מִכְּתִיבַת יַד הַסּוֹפֵר הַצַּדִּיק הַמְפֻרְסָם מוֹרֵנוּ אֶפְרַיִם זִכְרוֹנוֹ לִבְרָכָה אֲשֶׁר כְּתָב שֶׁלּוֹ מִתְקַיֵּם בְּיוֹתֵר וְנִרְאֶה כְּחָדָשׁ מַמָּשׁ כַּמְפֻרְסָם. אַחַר כָּךְ עָנָה וְאָמַר רַבֵּנוּ זִכְרוֹנוֹ לִבְרָכָה זֶה הָעִנְיָן שֶׁסִּפְּרוּ אֶתְמוֹל שֶׁהָרַב מִבַּרְדִּיטְשׁוֹב נָסַע לְמָאלְדָאבְיֶע עָבַר עָלַי בְּדַעְתִּי בְּכָל הַלַּיְלָה הַזֹּאת וּמֵחֲמַת זֶה בָּדַקְתִּי הַתְּפִלִּין שֶׁלִּי. וְאָמַר עַל זֶה עִנְיָן נִפְלָא וְנוֹרָא מְאֹד כְּדַרְכּוֹ. וּמִתּוֹךְ כְּלַל דְּבָרָיו הָאֵלּוּ נִשְׁמַע שֶׁקּוֹרֵא לְהָרַב הַנַּ"ל פְּאֵר יִשְׂרָאֵל.

אַחַר כָּךְ כְּשֶׁלֹּא הָיוּ הָאֶתְרוֹגִים וּכְבָר הָיָה הָרַב הַנַּ"ל בְּבֵיתוֹ וְאַחַר כָּךְ כְּשֶׁבָּאוּ אֶתְרוֹגִים אָמַר שֶׁהָיָה בָּטוּחַ עַל הָרַב הַנַּ"ל שֶׁהוּא פְּאֵר הַקְּהִלָּה שֶׁלָּנוּ וְכוּ' כַּנַּ"ל. וּבֵין יוֹם הַכִּפּוּרִים לְסֻכּוֹת דִּבֵּר רַבֵּנוּ זִכְרוֹנוֹ לִבְרָכָה הַרְבֵּה מֵאֶתְרוֹגִים וְהָיָה מְצַפֶּה וּמְחַכֶּה מְאֹד לְהַשֵּׁם יִתְבָּרַךְ שֶׁיַּעֲשֶׂה נִסִּים שֶׁיָּבִיאוּ אֶתְרוֹגִים וְעָשָׂה בָּזֶה מַה שֶּׁעָשָׂה. וְאָמַר אָז הַתּוֹרָה (שִׂיחוֹת הָרַ"ן פ"ז) מֵעִנְיַן אֶתְרוֹג שֶׁכְּפִי הַיָּמִים הַנּוֹרָאִים שֶׁלָּנוּ רָאוּי שֶׁיִּהְיֶה לָנוּ אֶתְרוֹג יָפֶה, מֵעִנְיַן וְהִנֵּה נַעַר בֹּכֶה וַתַּחְמֹל עָלָיו וְכוּ' כַּנִּדְפָּס אֵצֶל הַסִּפּוּרֵי מַעֲשִׂיּוֹת עַיֵּן שָׁם. גַּם אָמַר אָז, בֵּין יוֹם הַכִּפּוּרִים־לְסֻכּוֹת, הַתּוֹרָה הַמַּתְחֶלֶת: הַצַּדִּיק מֻכְרָח לַעֲשׂוֹת תְּשׁוּבָה בְּעַד יִשְׂרָאֵל וְכוּ' כַּנִּדְפָּס בְּלִקּוּטֵי תִנְיָנָא בְּסִימָן ס"ו, וּמְבֹאָר שָׁם הָעִנְיָן מַה שֶּׁקּוֹרִין מָחֳרַת יוֹם הַכִּפּוּרִים שֵׁם ה' עַיֵּן שָׁם.

וַאֲנִי לֹא הָיִיתִי אָז אֶצְלוֹ בֵּין יוֹם כִּפּוּר לְסֻכּוֹת כְּשֶׁגִּלָּה עִנְיָנִים אֵלּוּ וְתֵכֶף אַחַר שִׂמְחַת תּוֹרָה שֶׁהָיָה בְּיוֹם שְׁלִישִׁי בָּאתִי אֵלָיו בְּיוֹם אִסְרוּ חַג דְּהַיְנוּ בְּיוֹם רְבִיעִי פָּרָשַׁת בְּרֵאשִׁית וְתֵכֶף שָׁמַעְתִּי מֵחֲבֵרַי עִנְיָנִים הַנַּ"ל וּכְתַבְתִּים עַל הַסֵּפֶר, וּבַלַּיְלָה שֶׁלְּאַחֲרָיו דְּהַיְנוּ בַּלַּיְלָה הַשַּׁיָּךְ לְיוֹם חֲמִישִׁי הֵבֵאתִי לְפָנָיו כְּתִיבַת הַתּוֹרָה הַנַּ"ל כְּדַרְכִּי תָּמִיד לְהַרְאוֹת לוֹ כָּל מַה שֶּׁאֲנִי כּוֹתֵב מִתּוֹרָתוֹ. וְלָקַח הַכְּתָב וְעִיֵּן בּוֹ וְיָשַׁב עָלָיו וְהִבִּיט בּוֹ הֵיטֵב, וְהִכַּרְתִּי בּוֹ אֵיזֶה שִׁנּוּי כִּי יָשַׁב כְּמוֹ טָרוּד בְּצַעַר גָּדוֹל, וְעֵינָיו הָיוּ מְלֵאִים דְּמָעוֹת קְדוֹשִׁים וְלֹא גִּלָּה כְּלָל דָּבָר מִצַּעֲרוֹ גַּם לֹא דִּבֵּר עִמִּי רַק יָשַׁב בִּשְׁתִיקָה כַּנַּ"ל.

אַחַר כָּךְ בְּלֵיל שַׁבַּת קֹדֶשׁ שֶׁהוּא פָּרָשַׁת בְּרֵאשִׁית נִכְנַס הָרַב דְּפֹה אֶצְלוֹ בִּשְׁעַת הַסְּעֻדָּה כְּדַרְכּוֹ תָּמִיד, עָנָה וְאָמַר לוֹ רַבֵּנוּ זִכְרוֹנוֹ לִבְרָכָה דִּבְרֵי צַחוּת כִּי אָז יָרְדוּ גְּשָׁמִים וּבֵית הָרַב לֹא הָיָה מְקֹרֶה הֵיטֵב וּמִן הַסְּתָם יָרְדוּ הַגְּשָׁמִים לְבֵיתוֹ כְּמוֹ לְתוֹךְ הַסֻּכָּה, וְאָמַר אָז רַבֵּנוּ זִכְרוֹנוֹ לִבְרָכָה דִּבְרֵי צַחוּת שֶׁבֵּיתוֹ כְּמוֹ סֻכָּה וְכוּ'. וְאַחַר כָּךְ עָנָה וְאָמַר בִּשְׁבִיל שֶׁאֵין בַּעַל־הַבַּיִת דְּהַיְנוּ שֶׁאֵין הָרַב מַשְׁגִּיחַ הֵיטֵב כְּמוֹ בַּעַל הַבַּיִת וְכוּ'. אַחַר כָּךְ דִּבֵּר עִם הָעוֹלָם עַל הַשֻּׁלְחָן שִׂיחוֹת אֲחֵרִים. אַחַר כָּךְ עָנָה וְאָמַר אֶצְלִי אֵין לָכֶם כְּלוּם כִּי אֵצֶל צַדִּיקִים אֲחֵרִים מַרְגִּישִׁין עַתָּה שֶׁהוּא שַׁבַּת בְּרֵאשִׁית, וְאֶצְלִי אֵין רוֹאִים כְּלוּם. עָנִיתִי אֲנִי וְאָמַרְתִּי לְפָנָיו, עַתָּה הוּא דֶּרֶךְ הַצַּדִּיקִים לוֹמַר עַל חִבּוּר הַתְחָלַת הַתּוֹרָה בְּסוֹפָהּ דְּהַיְנוּ לְחַבֵּר בְּרֵאשִׁית עִם לְעֵינֵי כָּל יִשְׂרָאֵל.

עָנָה וְאָמַר בְּדֶרֶךְ צְחוֹק קְצָת גַּם אֲנִי אֹמַר עַל זֶה, וְתֵכֶף חָזַר לַאֲחוֹרָיו וְאָמַר לֹא אוּכַל, וְחָזַר וְאָמַר אַף עַל פִּי כֵן אֹמַר, וְחָזַר שׁוּב לַאֲחוֹרָיו וְאָמַר אֲבָל לֹא אוּכַל, וְכֵן חָזַר כָּךְ כַּמָּה פְּעָמִים שֶׁאָמַר אַף עַל פִּי כֵן אֹמַר וְשׁוּב חָזַר לַאֲחוֹרָיו. אַחַר כָּךְ אָמַר וִיהִי מָה אֲנִי אֹמַר. וְתֵכֶף שָׁאַל בַּמֶּה דִּבַּרְנוּ עַתָּה. עָנִיתִי אֲנִי וְאָמַרְתִּי לוֹ אֵיזֶה מֵהַשִּׂיחוֹת שֶׁסִּפַּרְנוּ עִמּוֹ אָז. עָנָה וְאָמַר לֹא לְזֶה הַדִּבּוּר כִּוַּנְתִּי, וְאָמַר בְּעַצְמוֹ הֲלֹא דִּבַּרְנוּ מִקֹּדֶם מֵעִנְיַן שֶׁאֵינוֹ נִמְצָא בַּעַל הַבַּיִת וְכוּ' כַּנַּ"ל, וְתֵכֶף יָשַׁב בִּשְׁתִיקָה וְנִתְלַהֵב מְאֹד, וְהִתְחִיל לְהוֹצִיא מִפִּיו גַּחֲלֵי אֵשׁ כִּי כָּל דְּבָרָיו הָיוּ כְּגַחֲלֵי אֵשׁ, וְעָנָה וְאָמַר כָּל הַתּוֹרָה עַל בְּרֵאשִׁית לְעֵינֵי כָּל יִשְׂרָאֵל הַנִּדְפֶּסֶת בְּלִקּוּטֵי תִנְיָנָא בְּסִימָן ס"ז עַיֵּן שָׁם. וְשָׁם דִּבֵּר מֵעִנְיַן הַעֲלָמַת הַפְּאֵר מַה שֶּׁנִּתְעַלֵּם הַצַּדִּיק שֶׁהוּא הַפְּאֵר וְהַחֵן שֶׁהוּא הַבַּעַל הַבַּיִת שֶׁל הָעוֹלָם, וְאָמַר הַתּוֹרָה בְּיִרְאָה גְּדוֹלָה כְּדַרְכּוֹ וְעֵינָיו הָיוּ מְלֵאִים דְּמָעוֹת וְשׁוּם אָדָם לֹא יָדַע מַה שֶּׁמְּרֻמָּז בְּתוֹרָתוֹ מֵעִנְיַן הִסְתַּלְּקוּת הַצַּדִּיק הַנַּ"ל.

בְּיוֹם רִאשׁוֹן אַחַר שַׁבָּת שָׁמַעְנוּ הַשְּׁמוּעָה שֶׁנִּסְתַּלֵּק הָרַב הַצַּדִּיק מִבַּרְדִּיטְשׁוֹב וְלֹא רָצִינוּ לְהַאֲמִין. אַחַר כָּךְ בַּלַּיִל הַשַּׁיָּךְ לְיוֹם שֵׁנִי הֵבֵאתִי לְפָנָיו זִכְרוֹנוֹ לִבְרָכָה הַתּוֹרָה בְּרֵאשִׁית הַנַּ"ל שֶׁכְּבָר כְּתַבְתִּיהָ בְּיוֹם רִאשׁוֹן. וְעִיֵּן וְהִבִּיט בָּהּ הֵיטֵב וְגַם אָז יָשַׁב מִשְׁתּוֹמֵם בְּצַעֲרוֹ וְהֵבַנְתִּי כִּי דָּבָר הוּא. וְאַחַר כָּךְ עָנָה וְאָמַר הַתּוֹרָה שֶׁלִּי גָּבוֹהַּ מְאֹד וְהִיא כֻּלָּהּ רוּחַ־הַקֹּדֶשׁ וִיכוֹלִין לֵידַע מִמֶּנָּה עֲתִידוֹת, מִכָּל־שֶׁכֵּן כְּשֶׁכְּבָר הַדָּבָר נַעֲשָׂה, בְּוַדַּאי יְכוֹלִין לִמְצֹא הַכֹּל בְּתוֹךְ תּוֹרָתִי וְכוּ' כַּמְבֹאָר שִׂיחָה זֹאת בְּמָקוֹם אַחֵר (חַיֵּי מוֹהֲרַ"ן מ"ה). אַחַר כָּךְ בְּיוֹם שֵׁנִי נִשְׁמַע עוֹד הַפַּעַם שֶׁהַצַּדִּיק הַנַּ"ל נִסְתַּלֵּק וְהִתְחַלְתִּי לִהְיוֹת נָבוֹךְ בְּדַעְתִּי אוּלַי הוּא אֱמֶת, וְהָיָה לִי צַעַר גָּדוֹל כִּי יָדַעְתִּי שֶׁרַבֵּנוּ זִכְרוֹנוֹ לִבְרָכָה יִצְטַעֵר מְאֹד מְאֹד עַל זֶה בְּלִי שִׁעוּר.

בְּתוֹךְ כָּךְ הָלַכְתִּי אָנֶה וָאָנָה וְנִזְכַּרְתִּי הֲלֹא הִסְתַּלְּקוּת הַצַּדִּיק הַנַּ"ל מְרֻמָּז בְּתוֹרָתוֹ הַקְּדוֹשָׁה שֶׁגִּלָּה בְּלֵיל שַׁבַּת קֹדֶשׁ כִּי הִזְכִּיר שָׁם מֵעִנְיַן הִסְתַּלְּקוּת וְהַעֲלָמַת הַפְּאֵר וְכוּ' וּכְבָר יָדַעְנוּ אֶצְלוֹ שֶׁהַצַּדִּיק הַנַּ"ל נִקְרָא אֶצְלוֹ פְּאֵר. וְגַם דַּיְקָא בַּלַּיְלָה הַזֹּאת שָׁמַעְתִּי מִפִּיו הַקָּדוֹשׁ שֶׁמֵּהַתּוֹרָה שֶׁלּוֹ יְכוֹלִין לֵידַע עֲתִידוֹת מִכָּל־שֶׁכֵּן שֶׁיְּכוֹלִין לִמְצֹא בָּהּ מַה שֶּׁכְּבָר נַעֲשָׂה בָּעוֹלָם כַּנַּ"ל. וְתֵכֶף נִתְחַזֵּק בְּדַעְתִּי שֶׁהַדָּבָר אֱמֶת וְהָלַכְתִּי וְדִבַּרְתִּי עִם חֲבֵרִי רַבִּי נַפְתָּלִי. וְתֵכֶף הִקְדִּים עַצְמוֹ וְאָמַר בְּוַדַּאי מְבֹאָר הִסְתַּלְּקוּתוֹ בְּתוֹרָתוֹ שֶׁל רַבֵּנוּ בְּלֵיל שַׁבָּת זֶה. וְאָז רָאִינוּ נִפְלְאוֹת הַשֵּׁם אֵיךְ תּוֹרָתוֹ הַקְּדוֹשָׁה כְּלוּלָה מִכָּל מַה שֶּׁנַּעֲשֶׂה בָּעוֹלָם וְכֵן רָאִינוּ כַּמָּה פְּעָמִים. אֲבָל אַף עַל פִּי כֵן נִזְהַרְנוּ כֻּלָּנוּ שֶׁלֹּא לְגַלּוֹת לְרַבֵּנוּ זִכְרוֹנוֹ לִבְרָכָה בַּפֶּה בְּפֵרוּשׁ. אַף עַל פִּי שֶׁיָּדַעְנוּ שֶׁיוֹדֵעַ עַל־פִּי רוּחַ קָדְשׁוֹ, אַף עַל פִּי כֵן הַדִּבּוּר עוֹשֶׂה רֹשֶׁם.

אַחַר כָּךְ בְּלֵיל שַׁבָּת קֹדֶשׁ בְּפָרָשַׁת נֹחַ וַעֲדַיִן לֹא הוֹדִיעוּ לוֹ הִסְתַּלְּקוּתוֹ שֶׁל הַצַּדִּיק הַנַּ"ל. וְאָז בְּלֵיל שַׁבַּת קֹדֶשׁ הַשֵּׁנִי הַנַּ"ל עָנָה וְאָמַר אֵיזֶה סִדְרָא קוֹרִין בְּשַׁבָּת זֶה וְהֵשַׁבְנוּ פָּרָשַׁת נֹחַ. עָנָה וְאָמַר, אַתְחִיל לוֹמַר תּוֹרָה בְּכָל שַׁבָּת. וְהִתְחִיל וְאָמַר בְּרֵאשִׁית הוּא הֶסְפֵּד עַל נֹחַ שֶׁהוּא הַצַּדִּיק וְכוּ' כְּמוֹ שֶׁנִּדְפַּס בְּסִימָן הַנַּ"ל, וְאָז זָלְגוּ עֵינָיו דְּמָעוֹת וְכָל הָעוֹמְדִים עָלָיו הוֹרִידוּ דְּמָעוֹת מֵחֲמַת שֶׁכְּבָר יָדְעוּ כֻּלָּם מֵהִסְתַּלְּקוּת הַצַּדִּיק הַנַּ"ל. וְאַחַר כָּךְ נִמְשַׁךְ עוֹד אֵיזֶה זְמַן וְלֹא הוֹדִיעוּ לוֹ בְּפֵרוּשׁ, עַד שֶׁקָּרָא לְאִישׁ אֶחָד וְצִוָּה עָלָיו שֶׁיְּסַפֵּר לוֹ מֵהִסְתַּלְּקוּת הַצַּדִּיק הַנַּ"ל וְהֵשִׁיב לוֹ הֲלֹא אָמְרוּ שֶׁעֲדַיִן אֵינְכֶם יוֹדְעִים בָּזֶה. וְכָל בְּנֵי הַבַּיִת הִזְהִירוּ אוֹתִי הַרְבֵּה שֶׁלֹּא לְגַלּוֹת לָכֶם. עָנָה וְאָמַר וְכִי לֹא אֵדַע הֲלֹא כְּבָר יוֹדְעִין מִזֶּה בְּאֶרֶץ יִשְׂרָאֵל, וְהֶאֱרִיךְ אָז בְּשִׂיחָה מִגֹּדֶל הַשֶּׁבֶר הַמַּר שֶׁל הָעוֹלָם שֶׁנִּסְתַּלֵּק מֵהֶם פְּאֵר הַדּוֹר צַדִּיק קָדוֹשׁ וְנוֹרָא כָּזֶה זְכוּתוֹ יָגֵן עָלֵינוּ. וְאַחַר כָּךְ נוֹדַע לִי שֶׁבְּאוֹתוֹ הַלַּיְלָה שֶׁהֵבֵאתִי לְפָנָיו הַתּוֹרָה מֵעִנְיַן מָחָרַת יוֹם הַכִּפּוּרִים שֶׁנִּקְרָא שֵׁם ה' אָז נִסְתַּלֵּק הַצַּדִּיק הַנַּ"ל, כִּי הַתּוֹרָה הַהִיא הִיא מְקֻשֶּׁרֶת וּמְחֻבֶּרֶת עִם הַתּוֹרָה בְּרֵאשִׁית הַסְּמוּכָה אַחֲרָיו, כַּמְבֹאָר לַמְעַיֵּן שָׁם. וְאָז רָאִיתִי וְהֵבַנְתִּי נִפְלְאוֹת הַשֵּׁם אֵיךְ הַכֹּל גָּלוּי לְפָנָיו וְהַכֹּל מְבֹאָר בְּתוֹרָתוֹ. וְאִי אֶפְשָׁר לְבָאֵר בִּכְתָב כָּל מַה שֶּׁעָבַר בָּזֶה. וְיֵשׁ בָּזֶה עוֹד דְּבָרִים בְּגוֹ כִּי בֶּאֱמֶת עִקַּר הַהֶסְפֵּד הַנַּ"ל הַנֶּאֱמָר בְּהַתּוֹרָה בְּרֵאשִׁית הַנַּ"ל נֶאֱמַר עַל עַצְמוֹ וְכוּ' אַךְ נִסְמַךְ עַל הִסְתַּלְּקוּת הַצַּדִּיק הַנַּ"ל כְּדַרְכּוֹ הַנִּפְלָא בְּכָל הַתּוֹרוֹת שֶׁכּוֹלֵל דְּבָרִים הַרְבֵּה בְּלִי שִׁעוּר בְּתוֹרָה אַחַת וְכוּ'. אַךְ כָּל זֶה אִי אֶפְשָׁר לְבָאֵר בִּכְתָב.

מ

בְּמוֹצָאֵי אוֹתוֹ שַׁבַּת פָּרָשַׁת נֹחַ הַנַּ"ל סִפֵּר לְפָנֵינוּ הַמַּעֲשֶׂה שֶׁל הַשְּׁנֵי בָּנִים שֶׁנֶּחְלְפוּ (סִפּוּרֵי מַעֲשִּׂיּוֹת י"א), וּמִתְּחִלָּה דִּבֵּר מפ"ב וְכוּ' וְאָמַר לְעִנְיָן זֶה שֶׁיֵּשׁ הֵיכְלֵי הַתְּמוּרוֹת שֶׁשָּׁם נֶחֱלָפִין לִפְעָמִים הַנְּשָׁמוֹת. וְאָמַר שֶׁכְּבָר אֵרַע מַעֲשֶׂה כָּזֶה שֶׁהָיָה מֶלֶךְ שֶׁהָיְתָה בְּבֵיתוֹ שִׁפְחָה וְכוּ' וְסִפֵּר כָּל הַמַּעֲשֶׂה הַנַּ"ל שֶׁל הַשְּׁנֵי בָּנִים שֶׁנֶּחְלְפוּ. כִּי כָּךְ הָיָה אֵצֶל כָּל מַעֲשֶׂה שֶׁהַתְחָלַת סִפּוּר כָּל מַעֲשֶׂה הָיָה עַל יְדֵי שֶׁדִּבְּרוּ לְפָנָיו מֵאֵיזֶה עִנְיָן שֶׁעַל יְדֵי זֶה הָיָה לוֹ אִתְעָרוּתָא דִּלְתַתָּא לְסַפֵּר אוֹתָהּ הַמַּעֲשֶׂה, מֵחֲמַת שֶׁהָיָה אֶצְלוֹ אֵיזֶה שַׁיָּכוּת וְקֶשֶׁר לְהָעִנְיָן שֶׁסִּפְּרוּ לְפָנָיו עִם הַמַּעֲשֶׂה הַקָּדוֹשׁ שֶׁהָיָה צָרִיךְ לְגַלּוֹת כְּפִי הַשָּׂגָתוֹ הַנּוֹרָאָה. וְכֵן בְּרֹב הַתּוֹרוֹת הָיָה מֵעֵין זֶה שֶׁעַל פִּי רֹב גִּלָּה תּוֹרָה מֵעֵין אוֹתָהּ הַשִּׂיחָה שֶׁסִּפְּרוּ עִמּוֹ הָעוֹלָם, וְכָל זֶה אִי אֶפְשָׁר לְצַיֵּר כִּי אִם מִי שֶׁהָיָה עוֹמֵד אֶצְלוֹ אָז וְהָיָה לוֹ מֹחַ בְּקָדְקֳדוֹ לְהִסְתַּכֵּל עַל זֶה הָיָה רוֹאֶה נִפְלְאוֹת הַשֵּׁם וְנוֹרְאוֹתָיו אֵצֶל כָּל תּוֹרָה וְשִׂיחָה שֶׁגִּלָּה, בִּפְרָט אֵצֶל הַמַּעֲשִׂיּוֹת שֶׁגִּלָּה, בִּפְרָט אֵצֶל הַמַּעֲשֶׂה הַנּוֹרָאָה הַגְּדוֹלָה מִכֻּלָּם שֶׁהִיא הַמַּעֲשֶׂה הָאַחֲרוֹנָה שֶׁל הַשִּׁבְעָה בֶּעטְלֶערְס. וּמְעַט מִזֶּה יְבֹאַר עוֹד לְקַמָּן בִּמְקוֹמוֹ (סִימָן מ"ב מ"ג).

מא

בְּאוֹתוֹ הַחֹרֶף תק"ע הַנַּ"ל אָמַר כַּמָּה תּוֹרוֹת וְגַם סִפֵּר כַּמָּה מַעֲשִׂיּוֹת גְּדוֹלוֹת וְנוֹרָאוֹת, דְּהַיְנוּ מַעֲשֶׂה הַנַּ"ל שֶׁל שְׁנֵי בָּנִים שֶׁנֶּחְלְפוּ (סִפּוּרֵי מַעֲשִּׂיּוֹת י"א), וּמַעֲשֶׂה שֶׁל הַבַּעַל תְּפִלָּה (שָׁם י"ב), וּמַעֲשֶׂה שֶׁל הַשִּׁבְעָה בֶּעטְלֶערְס (שָׁם י"ג) כֻּלָּם סִפֵּר בְּאוֹתוֹ הַחֹרֶף הַנַּ"ל עַד הַפֶּסַח. וְאַחַר פֶּסַח יָצָא מִפֹּה לְאוּמֶין לְהִסְתַּלֵּק שָׁם כַּמְבֹאָר בְּמָקוֹם אַחֵר (חַיֵּי מוֹהֲרַ"ן קפ"ה). וּמְעַט מִזֶּה יִתְבָּאֵר כָּאן גַּם כֵּן. וְדִבֵּר עִמִּי מִזֶּה בְּאוּמֶין וְאָמַר, בַּחֹרֶף הֶעָבַר אָמַרְתִּי הַרְבֵּה תּוֹרָה וּמַעֲשִׂיּוֹת בִּבְּרֶסְלַב, וְהָיָה מִתְגַּעְגֵּעַ עַל שֶׁעַתָּה בְּאוּמֶין אֵינוֹ יָכוֹל לְדַבֵּר וּלְגַלּוֹת כָּל כָּךְ. וְכָל מַה שֶּׁעָבַר בְּאוֹתָהּ הַשָּׁנָה שֶׁהִיא שָׁנָה אַחֲרוֹנָה שֶׁל יְמֵי חַיָּיו הַקְּדוֹשִׁים אִי אֶפְשָׁר לְסַפֵּר אֲפִלּוּ מַה שֶּׁהָיָה מִתְנוֹצֵץ בְּדַעְתֵּנוּ:

וְהִנֵּה מִן הַיּוֹם שֶׁהִגִּיעַ אֵלָיו חֳלִי (הַשִּׁעוּל) שֶׁקּוֹרִין הוּסְט שֶׁהָיָה יוֹתֵר מִשָּׁלֹשׁ שָׁנִים קֹדֶם הִסְתַּלְּקוּתוֹ, אָמַר תֵּכֶף שֶׁהוּא מֻכְרָח לְהִסְתַּלֵּק עַל יְדֵי זֶה וְהִתְחִיל תֵּכֶף לְדַבֵּר מֵהִסְתַּלְּקוּתוֹ. וְיֵשׁ בְּעִנְיָן זֶה כַּמָּה וְכַמָּה שִׂיחוֹת וְסִפּוּרִים אַךְ הַרְבֵּה מֵהֶם לֹא זָכִיתִי לִשְׁמֹעַ בְּעַצְמִי מִפִּיו הַקָּדוֹשׁ. כִּי בִּתְחִלָּה בְּעֵת שֶׁהִגִּיעַ אֵלָיו חֹלִי הַנַּ"ל לֹא הָיִיתִי אֶצְלוֹ כִּי הָיִיתִי אָז בְּמָאהְלוֹב, וְהוּא זִכְרוֹנוֹ לִבְרָכָה הִגִּיעַ אֵלָיו חֳלִי הַהוּסְט הַנַּ"ל בַּדֶּרֶךְ בְּעֵת שֶׁחָזַר מֵהַנְּסִיעָה מִנָּאוְורִיטְשׁ וְזַסְלַב וְכוּ'. וְאָמַר תֵּכֶף שֶׁמֻּכְרָח לְהִסְתַּלֵּק וְהוֹדִיעוּ לִי לְמָאהְלוֹב, וּבְוַדַּאי הָיָה מַר לִי מְאֹד מְאֹד וְנִדְמָה לִי שֶׁהָעוֹלָם נִתְהַפֵּךְ וְנֶחֱרַב חַס וְשָׁלוֹם. וְאַחַר כָּךְ בְּסָמוּךְ אַחַר רֹאשׁ הַשָּׁנָה תקס"ח נָסַע לְלֶמְבֶּרְגְּ כַּנַּ"ל. וְאָז יָצָא הַשֵּׁם בָּעוֹלָם שֶׁנִּסְתַּלֵּק בְּלֶמְבֶּרְגְּ. וְאַחַר כָּךְ נוֹדַע שֶׁזֶּה שֶׁקֶר רַק מֵחֲמַת שֶׁנֶּחֱלַשׁ שָׁם מְאֹד עַל כֵּן יָצָא הַשֵּׁם שֶׁנִּפְטַר. וְחָזַר לְבֵיתוֹ בְּקַיִץ תקס"ח הַנַּ"ל בְּפָרָשַׁת בָּלָק וְיָשַׁב פֹּה אַחַר כָּךְ כָּל אוֹתוֹ הַקַּיִץ וְכָל שְׁנַת תקס"ט וּשְׁנַת תק"ע עַד אַחַר הַפֶּסַח וְאַחַר הַפֶּסַח יָצָא מִפֹּה לְאוּמֶין. וְיֵשׁ בָּזֶה הַרְבֵּה מְאֹד לְסַפֵּר וּמַה שֶּׁיַּזְמִין ה' בְּדַעְתִּי אֲסַפֵּר מְעַט מֵהַרְבֵּה.

וְהִנֵּה בְּכָל הַשָּׁלֹשׁ שָׁנִים הָאֵלֶּה דִבֵּר הַרְבֵּה מֵהִסְתַּלְּקוּתוֹ. וּכְשֶׁבָּא מִלֶּמְבֶּרְגְּ דִבֵּר עִמָּנוּ כַּמָּה פְּעָמִים אֵיךְ הָיָה כְּבָר מוּכָן לְהִסְתַּלֵּק בְּלֶמְבֶּרְגְּ, וְהָיָה מוּכָן וְעוֹמֵד לָזֶה כִּי לֹא הָיָה לוֹ שׁוּם פַּחַד. וְהִתְפָּאֵר הַרְבֵּה אֵיךְ הָיָה חָזָק בְּעִנְיָן זֶה שֶׁהָיָה מוּכָן לְהִסְתַּלֵּק בְּלִי שׁוּם אֵימָה וָפַחַד. אַךְ לֹא הָיָה נִיחָא לֵהּ לִשְׁכַּב שָׁם אַף עַל פִּי שֶׁשָּׁם מֻנָּחִים גְּדוֹלֵי עוֹלָם צַדִּיקִים מְפֻרְסָמִים מְאֹד אַף עַל פִּי כֵן לֹא הָיָה נִיחָא לוֹ לִשְׁכַּב שָׁם מֵחֲמַת שֶׁהוּא רָחוֹק מֵאַנְשֵׁי־שְׁלוֹמֵנוּ, וְלֹא יָבוֹא שׁוּם אֶחָד עַל קִבְרוֹ וְלֹא יִהְיֶה לָהֶם עֵסֶק וְעֻבְדָּא עִם קִבְרוֹ כַּמְבֹאָר מִזֶּה בְּמָקוֹם אַחֵר (חַיֵּי מוֹהֲרַ"ן קס"ב). וְסִפֵּר עִמָּנוּ כַּמָּה פְּעָמִים מֵעִנְיַן מְקוֹם קְבוּרָתוֹ שֶׁהָיָה נִכָּר מִדְּבָרָיו שֶׁהוּא דּוֹרֵשׁ וְחוֹקֵר וּמְחַפֵּשׂ בְּדַעְתּוֹ לִבְחֹר לוֹ אֵיזֶה מָקוֹם שֶׁיִּשְׁכַּב שָׁם, אַךְ עֲדַיִן אֵינוֹ מוֹצֵא לְעַצְמוֹ מְקוֹם קְבוּרָה כִּרְצוֹנוֹ. וְסִפֵּר עִמָּנוּ מִכַּמָּה מְקוֹמוֹת וְאָמַר שֶׁבְּלֶמְבֶּרְגְּ הָיָה טוֹב לְפָנָיו לִשְׁכַּב שָׁם מֵחֲמַת שֶׁשָּׁם קְבוּרִים צַדִּיקִים גְּדוֹלִים אַךְ לֹא הוּטַב בְּעֵינָיו מֵחֲמַת הַנַּ"ל. וּפֹה בְּרֶסְלַב גַּם כֵּן אֵינוֹ טוֹב בְּעֵינָיו לִשְׁכַּב כָּאן וְכַיּוֹצֵא בַּדְּבָרִים הָאֵלֶּה דִּבֵּר כַּמָּה פְּעָמִים עַד שֶׁבָּא לְאוּמֶין, אָז אָמַר שֶׁבְּכָאן בְּאוּמֶין טוֹב לְפָנָיו לְהִסְתַּלֵּק כִּי מֻנָּחִים שָׁם קְדוֹשִׁים הַרְבֵּה כַּמְבֹאָר מִזֶּה בְּמָקוֹם אַחֵר (חַיֵּי מוֹהֲרַ"ן קצ"א).

וְקֹדֶם שֶׁיָּצָא לְאוּמֶין בִּהְיוֹתוֹ עוֹד פֹּה בִּבְּרֶסְלַב דִבֵּר כַּמָּה פְּעָמִים מֵאוּמֶין וְאָמַר שֶׁרְצוֹנוֹ לִנְסֹעַ לְשָׁם וּלְהִתְאַכְסֵן בְּבֵית רַבִּי נַחְמָן־נָתָן שֶׁנִּפְטַר בְּסָמוּךְ בְּאוֹתָהּ הַשָּׁנָה בִּתְחִלַּת קַיִץ תקס"ט. וְלֹא יָדַע שׁוּם אָדָם כַּוָּנָתוֹ גַּם לֹא גִּלָּה דַּעְתּוֹ שֶׁרוֹצֶה לִשָּׁאֵר שָׁם. אַךְ הִרְבָּה לְדַבֵּר כַּמָּה וְכַמָּה פְּעָמִים מֵאוּמֶין שֶׁהוּא רוֹצֶה לִנְסֹעַ לְשָׁם וּלְהִתְאַכְסֵן בְּבֵית הַנַּ"ל. וְאַנְשֵׁי־שְׁלוֹמֵנוּ מִטֶּפְּלִיק הָיוּ רְגִילִים הַרְבֵּה לִנְסֹעַ לְאוּמֶין, וְהָיוּ פֹּה בְּאוֹתוֹ הַחֹרֶף תק"ע הַנַּ"ל כַּמָּה פְּעָמִים, וְשָׁאֲלוּ אוֹתוֹ כַּמָּה פְּעָמִים אִם יִסְעוּ לְאוּמֶין לִקְבֹּעַ לוֹ דִּירָה כַּנַּ"ל, כִּי יָדְעוּ שֶׁיְּקַבְּלוּ אוֹתוֹ שָׁם בְּכָבוֹד גָּדוֹל וְהֵשִׁיב לָאו, וְכֵן הָיָה כַּמָּה פְּעָמִים, כִּי בְּכָל עֵת שֶׁהָיוּ פֹּה אַנְשֵׁי טֶעפְּלִיק שָׁאֲלוּ אוֹתוֹ עַל זֶה מֵחֲמַת שֶׁשָּׁמְעוּ שֶׁרְצוֹנוֹ חָזָק מְאֹד לִהְיוֹת שָׁם, אַךְ אַף עַל פִּי כֵן לֹא הִסְכִּים שֶׁיִּסְעוּ לִקְבֹּעַ לוֹ דִּירָה שָׁם.

מב

אַחַר כָּךְ סָמוּךְ לְפֶסַח סִפֵּר הַמַּעֲשֶׂה הַנּוֹרָאָה שֶׁל הַשִּׁבְעָה בֶּעטְלֶערְס כַּנַּ"ל וְנִמְשָׁךְ הַסִּפּוּר בְּעֶרֶךְ שְׁנֵי שָׁבוּעוֹת. כִּי תְּחִלַּת הַסִּפּוּר הָיָה בְּלֵיל שַׁבַּת קֹדֶשׁ כ"ה אֲדָר שְׁנַת תק"ע הַנַּ"ל וַאֲנִי לֹא הָיִיתִי אָז אֶצְלוֹ. וְאָז סִפֵּר הַתְחָלַת הַמַּעֲשֶׂה מֵהַמֶּלֶךְ שֶׁהָיָה לוֹ בֵּן יָחִיד שֶׁרָצָה לִמְסֹר לוֹ הַמְּלוּכָה בְּחַיָּיו וְכוּ' עַד הַגְּמָר שֶׁל הַיּוֹם הָרִאשׁוֹן שֶׁמְּסַפֵּר מֵהַמַּעֲשֶׂה שֶׁל הָעִוֵּר שֶׁהִתְפָּאֵר בְּהַזִּכָּרוֹן שֶׁלּוֹ וְכוּ' עַיֵּן שָׁם וְלֹא יוֹתֵר. וְאַחַר כָּךְ בַּשָּׁבוּעַ שֶׁאַחַר שַׁבָּת הַנַּ"ל בָּא רַבִּי נַפְתָּלִי לְבֵיתוֹ לִקְהִלַּת קֹדֶשׁ נֶעמִירוֹב וְסִפֵּר לִי כָּל הָעִנְיָן הַגָּדוֹל וְהַנּוֹרָא הַזֶּה וְעָמַדְתִּי מַרְעִיד וּמִשְׁתּוֹמֵם. כִּי אַף עַל פִּי שֶׁכְּבָר זָכִיתִי לִשְׁמֹעַ מִפִּיו הַקָּדוֹשׁ דְּבָרִים שֶׁלֹּא שְׁמָעַתָּן אֹזֶן מֵעוֹלָם, תּוֹרוֹת וּמַעֲשִׂיּוֹת נוֹרָאוֹת, אַךְ מַעֲשֶׂה כָּזֹאת עֲדַיִן לֹא שָׁמַעְתִּי.

וַאֲנִי כְּבָר הָיִיתִי מוּכָן לִנְסֹעַ אֵלָיו זִכְרוֹנוֹ לִבְרָכָה לְפֹה בְּרֶסְלַב, וְנָסַעְתִּי מִיָּד, וּבָאתִי לְפֹה אוֹר לְיוֹם רְבִיעִי סָמוּךְ לְרֹאשׁ חֹדֶשׁ נִיסָן. וּלְמָחֳרָתוֹ אַחַר הַתְּפִלָּה נִכְנַסְתִּי אֵלָיו זִכְרוֹנוֹ לִבְרָכָה וְדִבַּרְתִּי עִמּוֹ הַרְבֵּה כְּדַרְכּוֹ תָּמִיד. וְאַחַר כָּךְ דִּבַּרְתִּי עִמּוֹ מֵעִנְיַן הַמַּעֲשֶׂה הַנּוֹרָאָה הַנַּ"ל שֶׁסִּפֵּר בְּלֵיל שַׁבַּת קֹדֶשׁ הֶעָבַר כְּפִי מַה שֶּׁשָּׁמַעְתִּי מֵרַבִּי נַפְתָּלִי. וְתִקֵּן לִי כָּל הַדְּבָרִים בְּעִנְיַן הַזִּכָּרוֹן מַה שֶּׁהִתְפָּאֵר כָּל אֶחָד וְסִדֵּר לִי הַדְּבָרִים כְּסֵדֶר. וְאָמַר לִי שֶׁכֵּן הָיָה בְּכָל יוֹם וָיוֹם מִשִּׁבְעַת יְמֵי הַמִּשְׁתֶּה שֶׁבָּא בְּכָל יוֹם אֶחָד מֵהַשִּׁבְעָה בֶּעטְלֶערְס וְנָתַן לָהֶם מַתָּנָה לַדְּרָשָׁה וְכוּ'. וְאָמַר שֶׁהוּא נִכְסָף מְאֹד לִשְׁמֹעַ הַגְּמָר דְּהַיְנוּ מַה שֶּׁהָיָה בְּכָל יוֹם מִשִּׁבְעַת יְמֵי הַמִּשְׁתֶּה כִּי כֵּן הָיָה בְּכָל יוֹם שֶׁבָּא אֶחָד מֵהַשִּׁבְעָה בֶּעטְלֶערְס וְכוּ' כַּנַּ"ל. וְגַם גְּמַר הַמַּעֲשֶׂה שֶׁהִתְחִיל מֵהַמֶּלֶךְ וְכוּ' הַנַּ"ל (כִּי כֵּן הָיָה דַּרְכּוֹ שֶׁהָיָה מְדַבֵּר שֶׁנִּכְסָף לִשְׁמֹעַ וְלֵידַע הָעִנְיָן שֶׁהוּא בְּעַצְמוֹ הָיָה צָרִיךְ לְגַלּוֹת). וְהָיִיתִי מְצַפֶּה שֶׁיְּסַפֵּר לְפָנַי הַגְּמָר הַנַּ"ל כִּי רָאִיתִי שֶׁרְצוֹנוֹ לְסַפֵּר. אַךְ בְּתוֹךְ כָּךְ בָּא הַמְשָׁרֵת שֶׁלּוֹ וְאָמַר הִגִּיעַ הָעֵת שֶׁיֹּאכַל וְסִדֵּר שֻׁלְחָנוֹ וְנִפְטַרְנוּ מִמֶּנּוּ וְאַחַר כָּךְ יָשַׁן קְצָת.

אַחַר כָּךְ חָזַרְתִּי וְנִכְנַסְתִּי אֶצְלוֹ וְחָזַרְתִּי וְדִבַּרְתִּי עִמּוֹ הַרְבֵּה, וְדִבֵּר עִמִּי הַרְבֵּה מֵעִנְיַן הַחֶסְרוֹנוֹת שֶׁכָּל הָעוֹלָם חָסֵר לָהֶם הַרְבֵּה, כִּי סִפַּרְתִּי לוֹ הַרְבֵּה דְּבָרִים מִבַּרְדִּיטְשׁוֹב מֵעִנְיַן הַנְּגִידִים הַגְּדוֹלִים שֶׁיֵּשׁ שָׁם שֶׁמְּלֵאִים דְּאָגוֹת וְיִסּוּרִים וְחֶסְרוֹנוֹת וְכוּ'. וְאָז עָנִיתִי וְאָמַרְתִּי לְפָנָיו הַפָּסוּק (קֹהֶלֶת ג'), גַּם אֶת הָעוֹלָם נָתַן בְּלִבָּם מִבְּלִי אֲשֶׁר לֹא יִמְצָא הָאָדָם אֶת הַמַּעֲשֶׂה אֲשֶׁר עָשָׂה הָאֱלֹֹקִים מֵרֹאשׁ וְעַד סוֹף (שֶׁפֵּרֵשׁ רַשִּׁ"י שָׁם לְעִנְיַן חֶסְרוֹנוֹת וְכוּ') וְגָמַרְתִּי לְפָנָיו כָּל הַפָּסוּק כֻּלּוֹ וְתֵכֶף שֶׁגָּמַרְתִּי הַפָּסוּק עָנָה וְאָמַר הֲלֹא זֶה הוּא מַעֲשֶׂה שֶׁלָּנוּ. וְשָׁאַל תֵּכֶף הֵיכָן אָנוּ עוֹמְדִים בְּהַמַּעֲשֶׂה, וְנִבְהַלְתִּי מְאֹד וְעָנִיתִי בְּבֶהָלָה בְּהַמַּעֲשֶׂה שֶׁל יוֹם הַשֵּׁנִי, עָנָה וְאָמַר בַּיּוֹם הַשֵּׁנִי וְכוּ' וְסִפֵּר כָּל הַמַּעֲשֶׂה שֶׁל יוֹם הַשֵּׁנִי שֶׁהוּא הַמַּעֲשֶׂה שֶׁל הַחֵרֵשׁ וְכוּ' וְגָמַר הַמַּעֲשֶׂה שֶׁל הַיּוֹם הַשֵּׁנִי וְלֹא סִפֵּר אָז יוֹתֵר וְהָיָה עוֹד אֵיזֶה אֲנָשִׁים מֵאַנְשֵׁי־שְׁלוֹמֵנוּ שֶׁזָּכוּ לִשְׁמֹעַ כָּל זֶה. וּמִי שֶׁשָּׁמַע אֵלּוּ הַמַּעֲשִׂיּוֹת מִפִּיו הַקָּדוֹשׁ בְּוַדַּאי הָיָה רוֹאֶה נִפְלְאוֹת הַשֵּׁם בְּלִי שִׁעוּר. וְגַם עַתָּה מִי שֶׁרוֹצֶה לְהִסְתַּכֵּל בָּהֶם בְּעֵין הָאֱמֶת יָכוֹל לְהָבִין גְּדֻלַּת הַבּוֹרֵא יִתְבָּרַךְ וּגְדֻלַּת הַצַּדִּיקִים וּגְדֻלַּת הַתּוֹרָה הַקְּדוֹשָׁה.

מג

אַחַר כָּךְ הָיִיתִי עוֹמֵד וּמְצַפֶּה שֶׁיְּסַפֵּר עוֹד וְלֹא סִפֵּר עַד לֵיל שַׁבַּת קֹדֶשׁ ג' נִיסָן וְאָז הָיָה שָׁרוּי בְּצַעַר גָּדוֹל מֵחֲמַת שֶׁנֶּכְדּוֹ הַיֶּלֶד בֶּן בִּתּוֹ מָרַת אָדְל תִּחְיֶה הָיָה מֻטָּל עַל עֶרֶשׂ דְּוַי רַחֲמָנָא לִצְלַן, וְהָיָה מְסֻכָּן מְאֹד וְהָיָה לוֹ זִכְרוֹנוֹ לִבְרָכָה צַעַר גָּדוֹל מִזֶּה, כִּי בִּתּוֹ הַנַּ"ל הָיָה לָהּ צַעַר גִּדּוּל בָּנִים הַרְבֵּה, וּכְבָר נִפְטְרוּ אֶצְלָהּ כַּמָּה בָּנוֹת רַחֲמָנָא לִצְלַן. וְסִפֵּר הוּא זִכְרוֹנוֹ לִבְרָכָה עַל הַשֻּׁלְחָן תּוֹרָה נוֹרָאָה מֵעִנְיַן הַצַּעַר שֶׁלּוֹ, אַךְ לֹא זָכִיתִי לְתָפְסָהּ בְּמֹחִי. וּבְתוֹךְ הַסִּפּוּר עָנָה וְאָמַר הֵיכָן אָנוּ עוֹמְדִים בְּהַמַּעֲשֶׂה אָמַרְתִּי אֵצֶל הַמַּעֲשֶׂה שֶׁל יוֹם הַשְּׁלִישִׁי. עָנָה וְאָמַר, בַּיּוֹם הַשְּׁלִישִׁי חָזַר וּבָא זֶה שֶׁהָיָה כְּבַד פֶּה וְכוּ' וְסִפֵּר כָּל הַמַּעֲשֶׂה שֶׁל יוֹם הַשְּׁלִישִׁי שֶׁמְּדַבֵּר מֵהָרְדִיפוֹת שֶׁל הַלֵּב שֶׁיֵּשׁ לוֹ שְׁנֵי רְדִיפוֹת וְכוּ' (וְזֶה הָיָה מְעַט מֵעִנְיַן הַשִּׂיחָה שֶׁל הַצַּעַר שֶׁלּוֹ שֶׁסִּפֵּר מִקֹּדֶם) וְגָמַר הַמַּעֲשֶׂה שֶׁל יוֹם הַשְּׁלִישִׁי, וְאַחַר שֶׁאָמַר שֶׁנַּעֲשׂוּ שְׂמֵחִים אָמַר בְּזֶה הַלָּשׁוֹן: זֵיי הָאבִּין אַ הִילוּא גִיטָאן, וְאַחַר כָּךְ תֵּכֶף סִפֵּר הַמַּעֲשֶׂה שֶׁל יוֹם הָרְבִיעִי מֵעִנְיַן הַשְּׁנֵי צִפֳּרִים וְכוּ' וְגָמַר הַמַּעֲשֶׂה שֶׁל יוֹם הָרְבִיעִי. וְתֵכֶף וּמִיָּד הָלַךְ מֵהַשֻּׁלְחָן כִּי כְּבָר בֵּרַךְ בִּרְכַּת הַמָּזוֹן קֹדֶם שֶׁהִתְחִיל לְסַפֵּר כָּל הַנַּ"ל.

אַחַר כָּךְ בְּיוֹם רִאשׁוֹן סִפֵּר הַמַּעֲשֶׂה שֶׁל יוֹם הַחֲמִישִׁי מֵעִנְיַן מֻעָט מַחֲזִיק אֶת הַמְרֻבֶּה. וּבְיוֹם שְׁלִישִׁי סִפֵּר הַמַּעֲשֶׂה שֶׁל יוֹם הַשִּׁשִּׁי מֵעִנְיַן רְפוּאַת הַבַּת מַלְכָּה. וּבְכָל פַּעַם הָיָה הַסִּפּוּר עַל יְדֵי שֶׁסִּפְּרוּ לְפָנָיו מִקֹּדֶם אֵיזֶה עִנְיָן הַשַּׁיָּךְ לָזֶה כַּנַּ"ל. וְאַחַר שֶׁגָּמַר הַמַּעֲשֶׂה שֶׁל יוֹם הַשִּׁשִּׁי סִפְּרוּ לְפָנָיו אֵיזֶה סִפּוּרִים מֵהָעוֹלָם, עָנָה וְאָמַר הָעוֹלָם מְדַבְּרִים מֵהַמַּעֲשֶׂה שֶׁל יוֹם הַשְּׁבִיעִי. אַךְ אַף עַל פִּי כֵן לֹא סִפְּרָהּ וְלֹא זָכִינוּ לְשָׁמְעָהּ עוֹד. וְאַחַר פֶּסַח כְּשֶׁנָּסַעְתִּי עִמּוֹ לְאוּמֶין אָמַר שֶׁלֹּא נִזְכֶּה לְשָׁמְעָהּ עַד שֶׁיָּבוֹא מָשִׁיחַ, כַּנִּדְפָּס בִּמְקוֹמוֹ שָׁם עַיֵּן שָׁם. וְאַחַר יוֹם שְׁלִישִׁי הַנַּ"ל יָשַׁבְנוּ אֶצְלוֹ עַד שַׁבַּת קֹדֶשׁ שֶׁהוּא שַׁבַּת הַגָּדוֹל וְלֹא סִפֵּר כְּלָל. וּבְלֵיל שַׁבַּת הַגָּדוֹל נִפְטַר הַיֶּלֶד הַנַּ"ל שֶׁהוּא נֶכְדּוֹ בֶּן בִּתּוֹ הַנַּ"ל. וּמַה שֶּׁעָבַר בְּעִנְיַן זַרְעוֹ הַקְּדוֹשִׁים אִי אֶפְשָׁר לְבָאֵר.

וְתֵכֶף בְּמוֹצָאֵי שַׁבָּת נָסַעְנוּ לְבֵיתֵנוּ וְקֹדֶם פֶּסַח הָיוּ אֶצְלוֹ עוֹד אַנְשֵׁי טֶפְּלִיק וְחָזְרוּ וְשָׁאֲלוּ אוֹתוֹ אִם יִסְעוּ לְאוּמֶין לִקְבֹּעַ לוֹ הַדִּירָה הַנַּ"ל שָׁם, וְהֵשִׁיב הֵן.

מד.

בְּתוֹךְ כָּךְ הָיוּ בִּימֵי הַפֶּסַח הַזֶּה כַּמָּה שְׂרֵפוֹת פֹּה בְּרֶסְלַב וְתֵכֶף אַחַר הַפֶּסַח בְּיוֹם שִׁשִּׁי אִסְרוּ־חַג־פֶּסַח, נָסַעְנוּ לְפֹה, אֲנִי וַחֲבֵרִי רַבִּי נַפְתָּלִי, (וְגַם בִּימֵי חֹל־הַמּוֹעֵד פֶּסַח הָיִינוּ פֹּה עִם ר.ל. וְשָׁמַעְנוּ מִמֶּנּוּ תּוֹרָה נִפְלָאָה וְכוּ'). אַחַר־כָּךְ בָּאנוּ אֵלָיו בְּיוֹם אִסְרוּ־חַג הַנַּ"ל עַל שַׁבַּת קֹדֶשׁ וְהָיִינוּ פֹּה עַל שַׁבַּת קֹדֶשׁ וְתֵכֶף אַחַר שַׁבָּת נָסַעְתִּי לְבֵיתִי.

וְאַחַר כָּךְ בְּיוֹם שְׁלִישִׁי נִתְגַּלְגֵּל מֵאֵת הַשֵּׁם שֶׁחָזַרְתִּי וְנָסַעְתִּי לְפֹה וְנִתְעַכַּבְתִּי עַד שַׁבַּת קֹדֶשׁ שֶׁהוּא רֹאשׁ חֹדֶשׁ אִיָּיר. בְּלֵיל שַׁבַּת קֹדֶשׁ עָנָה וְאָמַר שֶׁאֵינוֹ יוֹדֵעַ כְּלָל כְּדַרְכּוֹ כַּמָּה פְּעָמִים כַּנִּדְפָּס מִזֶּה קְצָת (חַיֵּי מוֹהֲרַ"ן קע"ה), בְּתוֹךְ כָּךְ נַעֲשָׂה רַעַשׁ שֶׁל הַשְּׂרֵפָה שֶׁהָיְתָה בָּרְחוֹב הַסְּמוּכָה לְבֵיתוֹ. וְאָמַר בְּזֶה הַלָּשׁוֹן "שׁוֹין שׁוֹין" [כְּבַר כְּבַר]. כִּי כְּבַר הָיָה מוּכָן בְּדַעְתּוֹ שֶׁיִּהְיֶה שְׂרֵפָה וְדִבֵּר הַרְבֵּה מִזֶּה קֹדֶם. וְתֵכֶף נִתְבַּלְבֵּל הַשֻּׁלְחָן וְהוּא זִכְרוֹנוֹ לִבְרָכָה יָצָא בְּבֶהָלָה לַחוּץ וְכֵן אֲנַחְנוּ כֻּלָּנוּ וּבְאוֹתָהּ הַלַּיְלָה נִשְׂרַף בֵּיתוֹ, אַךְ תְּהִלָּה לָאֵל אֲנַחְנוּ הִצַּלְנוּ כָּל מַה שֶּׁהָיָה בְּבֵיתוֹ מִחוּט וְעַד שְׂרוֹךְ נַעַל. וְהוּא זִכְרוֹנוֹ לִבְרָכָה יָשַׁב כָּל הַלַּיְלָה עַל הָהָר שֶׁחוּץ לָעִיר שֶׁהוּא כְּנֶגֶד בֵּית הַכְּנֶסֶת וּכְנֶגֶד בֵּיתוֹ, וְשָׁם יָשַׁב וְהִסְתַּכֵּל עַל הָעִיר וְעַל בֵּיתוֹ וְהָיִיתִי אֶצְלוֹ שָׁם בִּשְׁעַת הַשְּׂרֵפָה וְיָשַׁב בְּשִׂמְחָה.

אַחַר כָּךְ סָמוּךְ לְאוֹר הַיּוֹם בָּאתִי אֵלָיו זִכְרוֹנוֹ לִבְרָכָה לְשָׁם עוֹד הַפַּעַם וּכְבָר פָּסְקָה הַשְּׂרֵפָה וּכְבָר נִשְׂרַף גַּם בֵּיתוֹ וְאָמַר לִי שֶׁנַּחֲזֹר לְהָעִיר. וְהָלַכְתִּי עִמּוֹ מֵעֵבֶר לַנָּהָר הַהוֹלֵךְ שָׁם כִּי לֹא חָזַר עוֹד לְבֵיתוֹ כִּי כְּבָר נִשְׂרַף רַק הָלַךְ מֵעֵבֶר הַנָּהָר כְּדֵי לָבוֹא אֶל הַגֶּשֶׁר שֶׁיֵּשׁ שָׁם וַאֲנִי הָלַכְתִּי אַחֲרָיו. עָנָה וְאָמַר לִי בְּדֶרֶךְ הִלּוּכִי אַחֲרָיו מִי הָיָה אוֹמֵר שֶׁאֲנַחְנוּ נֵלֵךְ בְּלֵיל שַׁבָּת סָמוּךְ לְאוֹר הַיּוֹם בַּדֶּרֶךְ הַזֶּה. וְאַחַר כָּךְ בָּאנוּ אֶל הָעִיר וְנִכְנַס בְּבֵית רַבִּי שִׁמְעוֹן בְּסוֹף הָעִיר מִקָּצֶה מִזֶּה בַּדֶּרֶךְ שֶׁנּוֹסְעִים שָׁם לְאוּמֶין, וְשָׁם יָשַׁב כָּל הַשַּׁבָּת עַד יוֹם רִאשׁוֹן. וְכָל הַחֲפָצִים שֶׁלּוֹ הִכְנַסְנוּ אַחַר כָּךְ לְבֵית רַבִּי זֶלִיג, שֶׁהָיָה בִּקְצֵה הָעִיר מִזֶּה, רָחוֹק מְאֹד מִבֵּית רַבִּי שִׁמְעוֹן, שֶׁנִּכְנַס בּוֹ הוּא בְּעַצְמוֹ כַּנַּ"ל. אַחַר־כָּךְ, בְּיוֹם רִאשׁוֹן, יָצָא מִבֵּית רַבִּי שִׁמְעוֹן וְנִכְנַס לְבֵית רַבִּי זֶלִיג הַנַּ"ל, שֶׁהָיוּ הַחֲפָצִים שֶׁלּוֹ מֻנָּחִים שָׁם.

מה

בְּיוֹם רִאשׁוֹן אַחַר חֲצוֹת וְהוּא זִכְרוֹנוֹ לִבְרָכָה קָרָא לְבֵיתוֹ אֶחָד מֵהַבַּעֲלֵי חוֹבוֹת שֶׁהָיָה חַיָּב לוֹ מָמוֹן וְדִבֵּר עִמּוֹ, בְּתוֹךְ שֶׁהָיָה מְדַבֵּר עִמּוֹ בָּא אִישׁ אֶחָד מֵאַנְשֵׁי־שְׁלוֹמֵנוּ מִטֶּפְּלִיק וְהֵבִיא לוֹ סִימָן מֵאוּמֶין, וְאָמַר לוֹ שֶׁמְּבַקְשִׁין אוֹתוֹ לְאוּמֶין שֶׁיֵּשֵׁב שָׁם בְּהַדִּירָה הַנַּ"ל. וְתֵכֶף שֶׁדִּבֵּר זֹאת הָאִישׁ הַנַּ"ל נִתְאַדְּמוּ פָּנָיו הַקְּדוֹשִׁים זִכְרוֹנוֹ לִבְרָכָה מְאֹד (וְאָז לֹא יָדַעְתִּי מַה זֶּה אַךְ אַחַר כָּךְ הֵבַנְתִּי לְמַפְרֵעַ כִּי זֶה מֵחֲמַת שֶׁזֶּה הָיָה קְרִיאָה לְהִסְתַּלְּקוּתוֹ, כִּי שָׁם בְּאוּמֶין נִסְתַּלֵּק).

וַאֲנִי הָיִיתִי נִכְסָף תָּמִיד לִנְסֹעַ עִמּוֹ. אַךְ הֵבַנְתִּי מִמֶּנּוּ שֶׁאִם יִסַּע אֵין בְּדַעְתּוֹ לִקַּח אוֹתִי עִמּוֹ, רַק הַדָּבָר הָיָה נִרְאֶה שֶׁיִּקַּח אֶת רַבִּי נַפְתָּלִי נֵרוֹ יָאִיר. אַךְ מֵאֵת הַשֵּׁם הָיְתָה שֶׁבְּאוֹתוֹ יוֹם רִאשׁוֹן הַנַּ"ל הֻכְרַח רַבִּי נַפְתָּלִי לָשׁוּב לְבֵיתוֹ אֵיזֶה שָׁעוֹת קֹדֶם שֶׁבָּא הָאִישׁ הַנַּ"ל מִטֶּפְּלִיק. עַל כֵּן תֵּכֶף כְּשֶׁרָאִיתִי שֶׁדַּעְתּוֹ זִכְרוֹנוֹ לִבְרָכָה לִנְסֹעַ לְאוּמֶין בְּעֵת שֶׁבָּא הָאִישׁ הַנַּ"ל מִטֶּפְּלִיק אָז הִתְחַלְתִּי לַעֲסֹק בְּעִנְיַן הַנְּסִיעָה כְּדֵי שֶׁיִּקַּח אוֹתִי. וְהוּא זִכְרוֹנוֹ לִבְרָכָה לֹא דִּבֵּר עִמִּי מְאוּמָה מִזֶּה אִם יִקַּח אוֹתִי אוֹ אִישׁ אַחֵר, רַק אֲנִי בְּעַצְמִי הָלַכְתִּי וְקָרָאתִי בַּעַל עֲגָלָה אֶחָד וְעָסַקְתִּי בְּכָל צָרְכֵי הַנְּסִיעָה עַד שֶׁזָּכִיתִי שֶׁלָּקַח אוֹתִי לַדֶּרֶךְ הַזֶּה לְאוּמֶין וְאִלְמָלֵא לֹא אָתֵינָא לְעָלְמָא אֶלָּא לִנְסֹעַ עִמּוֹ דֶּרֶךְ הַזֶּה דַּיִּי, כִּי רַב טוּב זָכִיתִי לִשְׁמֹעַ בַּדֶּרֶךְ הַזֶּה תּוֹרוֹת וְשִׂיחוֹת נוֹרָאוֹת הַמְחַיִּין אוֹתִי וְכָל בֵּית יִשְׂרָאֵל לְדוֹרוֹת כַּאֲשֶׁר מוּבָן מְעַט לְהַשּׁוֹמְעִים אֶת כָּל אֲשֶׁר שָׁמַעְתִּי בַּדֶּרֶךְ הַזֶּה.

מו

וְהִנֵּה אָז כְּשֶׁבָּא הָאִישׁ הַנַּ"ל מִטֶּפְּלִיק בַּשְּׁלִיחוּת שֶׁיִּסַּע לְאוּמֶין, אָז עָמַדְתִּי מַרְעִיד וְרָאִיתִי נִפְלָאוֹת הַשֵּׁם וְנוֹרְאוֹתָיו הָעֲצוּמִים עַד אֵין חֵקֶר, שֶׁבְּכָל יְמֵי הַחֹרֶף שֶׁהָיָה מְדַבֵּר מֵאוּמֶין וְאַנְשֵׁי טֶפְּלִיק שָׁאֲלוּ אוֹתוֹ אִם יָכִינוּ לוֹ שָׁם הַדִּירָה לֹא רָצָה שֶׁיִּסְעוּ בִּשְׁבִילוֹ. וְזֶה סָמוּךְ הִסְכִּים שֶׁיִּסְעוּ בִּשְׁבִיל זֶה עַד שֶׁפָּעֲלוּ שָׁם הַדִּירָה הַנַּ"ל בִּשְׁבִילוֹ, וּבְתוֹךְ כָּךְ נִשְׂרַף בֵּיתוֹ וְהָיִינוּ מְטֻלְטָלִים מְאֹד מְאֹד וְהַחֲפָצִים שֶׁלּוֹ הָיוּ מְפֻזָּרִים וּמְטֻלְטָלִים כַּדֶּרֶךְ הַנָּהוּג אַחַר הַשְּׂרֵפָה, וְלֹא הָיָה לוֹ מְקוֹם מְנוּחָה כִּי רֹב הָעִיר נִשְׂרַף בִּפְרָט כָּל הָרְחוֹבוֹת שֶׁסְּמוּכִים לְבֵית הַמִּדְרָשׁ וּלְבֵית הַכְּנֶסֶת. וּבְתוֹךְ הַפִּזּוּר וְהַטִּלְטוּל הַזֶּה בָּא הָאִישׁ הַנַּ"ל מִטֶּעפְּלִיק וּבִקֵּשׁ אוֹתוֹ לְאוּמֶין בְּמוֹעֲדוֹ וּבִזְמַנּוֹ בְּעֵת שֶׁכְּבָר נִגְזַר מִן הַשָּׁמַיִם לִשְׂרֹף בֵּיתוֹ מִקֹּדֶם, וְלֹא הָיָה לוֹ מָקוֹם כָּרָאוּי לָשֶׁבֶת. וְהַשֵּׁם יִתְבָּרַךְ כְּבָר הִקְדִּים רְפוּאָה שֶׁבְּאוֹתוֹ הָעֵת בְּסָמוּךְ קֹדֶם הַשְּׂרֵפָה אָז דַּיְקָא צִוָּה שֶׁיָּכִינוּ לוֹ הַדִּירָה בְּאוּמֶין וּבָא הַשָּׁלִיחַ בְּמוֹעֲדוֹ וּבִזְמַנּוֹ וְאֶת הַכֹּל עָשָׂה ה' יָפֶה בְּעִתּוֹ וְאִי אֶפְשָׁר לְבָאֵר כָּל אֲשֶׁר בְּלִבִּי בָּזֶה בִּכְתָב, כִּי בְּעִנְיַן נְסִיעָתוֹ לְאוּמֶין וּבְעִנְיַן מַה שֶּׁזִּכָּה אוֹתִי לִנְסֹעַ עִמּוֹ לְשָׁם בָּזֶה הָיוּ תְּלוּיִים עוֹלָמוֹת הַרְבֵּה עַד אֵין קֵץ וּזְכוּת יִשְׂרָאֵל לְדוֹרוֹת, כִּי תִּקֵּן שָׁם אַלְפֵי אֲלָפִים וְרִבֵּי רִבְבוֹת נְשָׁמוֹת פְּגוּמוֹת וּמְקֻלְקָלוֹת שֶׁלֹּא הָיָה אֶפְשָׁר לָהֶם לְהִתְתַּקֵּן בְּשׁוּם אֹפֶן כִּי אִם עַל יְדֵי הִסְתַּלְּקוּתוֹ, כַּאֲשֶׁר נִשְׁמַע מִפִּיו הַקָּדוֹשׁ בְּפֵרוּשׁ וּבְרֶמֶז. וְגַם כַּמָּה טוֹבוֹת לָנֶצַח נִצְמְחוּ מִזֶּה לְיִשְׂרָאֵל לְדוֹרוֹת, כִּי כְּבָר גִּלָּה, שֶׁמִּי שֶׁיָּבוֹא עַל קִבְרוֹ וְיֹאמַר אֵלּוּ הָעֲשָׂרָה קַפִּיטְל תְּהִלִּים הַמְפֻרְסָמִים עַתָּה, בְּוַדַּאי יַעְזֹר לוֹ לָנֶצַח אֲפִלּוּ אִם יִהְיֶה מִי שֶׁיִּהְיֶה כַּיָּדוּעַ וּמְפֻרְסָם. וְהַנְּסִיעָה לְאוּמֶין הָיְתָה הַתְחָלָה וַהֲכָנָה לְכָל הַתִּקּוּנִים הָאֵלֶּה לָנֶצַח כִּי מְקוֹם קְבוּרָתוֹ כְּבָר הֻבְחֲרָה שָׁם בְּאוּמֶין וְשָׁם הָיָה צָרִיךְ לַעֲסֹק בְּכָל הַתִּקּוּנִים הַנַּ"ל, וְיוֹתֵר וְיוֹתֵר מִזֶּה מַה שֶּׁנֶּעְלָם מֵאִתָּנוּ כַּאֲשֶׁר הֵבַנּוּ מִפִּיו הַקָּדוֹשׁ. עַל כֵּן בְּכָל תְּנוּעָה וּתְנוּעָה וּבְכָל סִבָּה וְסִבָּה שֶׁסִּבֵּב הַשֵּׁם יִתְבָּרַךְ בְּעִנְיַן נְסִיעָה זֹאת מַה גָּדְלוּ בָּהֶם מַעֲשֵׂי הַשֵּׁם, מְאֹד מְאֹד עָמְקוּ מַחְשְׁבוֹתָיו. כִּי הַכֹּל הָיָה נוֹגֵעַ לַמָּקוֹם שֶׁנּוֹגֵעַ לָעַד וְלָנֶצַח.

מז

וְהִנֵּה בְּיוֹם רִאשׁוֹן הַנַּ"ל הִתְחַלְתִּי לַעֲסֹק בְּצָרְכֵי הַנְּסִיעָה וְלֹא הָיוּ בַּעֲלֵי עֲגָלוֹת מְצוּיִים אָז וְזֶה הָיָה מְנִיעָה לְהַנְּסִיעָה. גַּם בִּתּוֹ מָרַת אָדְל תִּחְיֶה שֶׁהָיְתָה פֹּה מֵאֲנָה מְאֹד וְלֹא הָיְתָה מְרֻצָּה כְּלָל שֶׁיִּסַּע לְאוּמֶין, וְהוּא זִכְרוֹנוֹ לִבְרָכָה לֹא רָצָה לְהִתְעַקֵּשׁ עַל שׁוּם דָּבָר. אַךְ רָאִיתִי וְהֵבַנְתִּי שֶׁבֶּאֱמֶת רְצוֹנוֹ חָזָק שֶׁיִּסַּע לְאוּמֶין וְהָלַכְתִּי וְשָׂכַרְתִּי עֲגָלָה בְּסָךְ מְרֻבֶּה יוֹתֵר מֵהָרָאוּי וְנָסַעְתִּי עִמּוֹ מִפֹּה לְאוּמֶין וְיָצָאנוּ מִפֹּה בְּיוֹם שְׁלִישִׁי בַּבֹּקֶר שֶׁהָיָה ד' אִיָּיר תק"ע וְהוּא זִכְרוֹנוֹ לִבְרָכָה כְּבָר הִתְפַּלֵּל שַׁחֲרִית וְשָׁתָה קַאוֶוע וַאֲנִי לֹא הִתְפַּלַּלְתִּי עֲדַיִן וְהֻכְרַחְתִּי לְהִתְפַּלֵּל עַל הָעֲגָלָה, וְיָשַׁבְנוּ עִמּוֹ אֲנִי וְהָאִישׁ שֶׁבָּא מִטֶּפְּלִיק וּמְשָׁרְתוֹ, וְתֵכֶף שֶׁיָּצָא מִפֹּה הִתְחִיל לְדַבֵּר עִמִּי וְאָמַר שֶׁטּוֹב וְנָכוֹן שֶׁנִּסַּע מִפֹּה כִּי־אִם לֹא הָיָה נִשְׂרַף בֵּיתוֹ וְכוּ' כַּמְבֹאָר שִׂיחָה זֹאת בְּמָקוֹם אַחֵר (חַיֵּי מוֹהֲרַ"ן קפ"ו), וְאַחַר כָּךְ פָּגַעְנוּ סָמוּךְ לְלַאדִיזִין אֶת רַבִּי מֵאִיר מִטֶּפְּלִיק שֶׁהוּא הָיָה בְּעַצְמוֹ בְּאוּמֶין עַל אוֹדוֹת הַדִּירָה הַנַּ"ל לִקְבֹּעַ לוֹ כַּנַּ"ל, וְסִפֵּר לוֹ רַבִּי מֵאִיר הַנַּ"ל אֵיךְ הֵם מִשְׁתּוֹקְקִים שָׁם שֶׁיָּבוֹא לְשָׁם, עָנָה וְאָמַר הֲלֹא הַכֹּל שֶׁלָּנוּ כִּי חַיָּב כָּל אָדָם לוֹמַר בִּשְׁבִילִי נִבְרָא הָעוֹלָם הֲלֹא נוֹסְעִים כָּאן כוּ' כַּמְבֹאָר שִׂיחָה זֹאת בְּרֶמֶז בְּמָקוֹם אַחֵר (שָׁם קפ"ה), וְהִפְלִיג מְאֹד מְאֹד בְּדִבְרֵי צַחוּת אֵלּוּ שֶׁאָמַר אָז וְאָמַר, תֵּכֶף שֶׁיָּצָא מִבְּרֶסְלַב בָּא עַל דַּעְתּוֹ דִּבְרֵי צַחוּת אֵלּוּ, וְתֵכֶף שֶׁנִּתְגַּלָּה לוֹ זֹאת נִתְבַּהֵל מְאֹד מְאֹד מִגְּדֻלּוֹת נִפְלְאוֹת הַנְהָגַת הַבּוֹרֵא יִתְבָּרַךְ שְׁמוֹ, אַךְ לֹא רָצָה לְדַבֵּר מִזֶּה וּלְגַלּוֹת זֹאת עַד שֶׁבָּא כְּנֶגְדּוֹ הָאִישׁ הַנַּ"ל, וְעַל יָדוֹ נִסְתַּבֵּב הַדָּבָר לְהוֹצִיא מִכֹּחַ אֶל הַפֹּעַל לְדַבֵּר דִּבּוּרִים אֵלּוּ וְאָמַר, כָּךְ הַשֵּׁם יִתְבָּרַךְ מַנְהִיג הָעוֹלָם וְכוּ'.

מח

בְּדֶרֶךְ הַנְּסִיעָה הַזֹּאת לְאוּמֶין כְּשֶׁיָּצָא מִלָּאדִיזִין וְהָעוֹלָם לִוּוּ אוֹתוֹ, עָנָה וְאָמַר אַף עַל פִּי כֵן אֵין דּוֹר יָתוֹם כִּי תַּנָּא אֶחָד אָמַר עֲתִידָה תּוֹרָה שֶׁתִּשְׁתַּכַּח מִיִּשְׂרָאֵל וְאָמַר רַבִּי שִׁמְעוֹן בַּר יוֹחַאי שֶׁלֹּא תִּשְׁתַּכַּח שֶׁנֶּאֱמַר כִּי לֹא תִשָּׁכַח מִפִּי זַרְעוֹ וְכוּ' וְאָז גִּלָּה הַסּוֹד הַנּוֹרָא הַמְרֻמָּז בְּפָסוּק זֶה דַּיְקָא שֶׁעַל יְדֵי רַבִּי שִׁמְעוֹן לֹא תִּשְׁתַּכַּח הַתּוֹרָה וְכוּ' כַּנִּדְפָּס כְּבָר (תְּחִלַּת לִקּוּטֵי מוֹהֲרַ"ן). וְאַחַר כָּךְ אָמַר עַכְשָׁו יֵשׁ וְכוּ' וְעוֹד כַּמָּה דְּבָרִים נוֹרָאִים זָכִיתִי לִשְׁמֹעַ בְּדֶרֶךְ זֶה.

סָמוּךְ לָעֶרֶב בָּאנוּ לִקְהִלַּת קֹדֶשׁ טֶפְּלִיק וְשָׁם בָּאוּ לִקְרָאתוֹ רֹב בְּנֵי הָעִיר וּבִפְרָט אַנְשֵׁי־שְׁלוֹמֵנוּ וּבִקְשׁוּ אוֹתוֹ הַרְבֵּה שֶׁיָּלִין שָׁם וְלֹא רָצָה, וְאַף עַל פִּי שֶׁהִתְחִיל הַגֶּשֶׁם לֵירֵד מִדֵּי עָבְרוֹ בְּטֶפְּלִיק סָמוּךְ לָעֶרֶב אַף עַל פִּי כֵן לֹא רָצָה לָסוּר שָׁם. וְנָסַע לְהַלָּן וְעָמַד לָלוּן בַּכְּפָר הַסָּמוּךְ לְשָׁם וּלְשָׁם יָצְאוּ הַרְבֵּה מִבְּנֵי הָעִיר טֶפְּלִיק. וְשָׁם נִתְמַנָּה רַבִּי מָרְדְּכַי לְאַב־בֵּית־דִּין בְּטֶפְּלִיק וְכוּ'. בְּיוֹם רְבִיעִי בַּבֹּקֶר אַחַר הַתְּפִלָּה נָסַעְנוּ לְאוּמֶין.

מט

בָּעֵת שֶׁנָּסַע מִכְּפָר הַנַּ"ל שֶׁלָּן שָׁם לְאוּמֶין, דִּבֵּר עִמִּי הַרְבֵּה מֵהַתּוֹרָה שֶׁל הִסְתַּלְּקוּת הַצַּדִּיק (לִקּוּטֵי תִּנְיָנָא ס"ז), שֶׁנֶּאֶמְרָה בְּשַׁבַּת בְּרֵאשִׁית הֶעָבַר עַל הַפָּסוּק בְּרֵאשִׁית לְעֵינֵי כָּל יִשְׂרָאֵל כַּנַּ"ל (סִימָן ל"ט). וְאָמַר אָז הַחִבּוּר שֶׁל רָחֵל מְבַכָּה עַל בָּנֶיהָ וְכוּ' לְעִנְיַן הַהַעְלָמָה שֶׁנִּתְעַלֵּם הַצַּדִּיק שֶׁהוּא הַפְּאֵר וְהַיֹּפִי וְהַחֵן שֶׁל כָּל הָעוֹלָם וְכוּ' כַּנִּדְפַּס בְּסוֹף הַתּוֹרָה הַנַּ"ל עַיֵּן שָׁם. וְעוֹד דִּבֵּר עִמִּי מִגְּדֻלַּת הָרַב הַגָּאוֹן הֶחָסִיד מִבַּרְדִּיטְשׁוֹב זֵכֶר צַדִּיק לִבְרָכָה שֶׁנִּסְתַּלֵּק בְּסָמוּךְ כַּנַּ"ל. וְאַחַר כָּךְ סָמוּךְ לִכְנִיסָתוֹ לְאוּמֶין סִפֶּר מַעֲשֶׂה מֵהַבַּעַל שֵׁם טוֹב זִכְרוֹנוֹ לִבְרָכָה שֶׁבָּא לְאֵיזֶה עִיר שֶׁהָיוּ שָׁם נְשָׁמוֹת מִשְּׁלֹשׁ מֵאוֹת שָׁנָה שֶׁהָיוּ צְרִיכִים תִּקּוּן וְכוּ' כַּמְבֹאָר מַעֲשֶׂה זֹאת בְּמָקוֹם אַחֵר (חַיֵּי מוֹהֲרַ"ן ק"ד).

וְכָל עֵת הַנְּסִיעָה הַזֹּאת שֶׁנָּסַע בְּיוֹם רְבִיעִי בִּכְנִיסָתוֹ לְאוּמֶין הָיָה יוֹשֵׁב כְּמוֹ טָרוּד וּמְאֻיָּם, וְכָל זֶה הֵבִינוּ אַחַר כָּךְ לְמַפְרֵעַ, כִּי אַחַר כָּךְ סָמוּךְ לְהִסְתַּלְּקוּתוֹ בְּחֹל הַמּוֹעֵד סֻכּוֹת הִזְכִּיר אוֹתוֹ הַמַּעֲשֶׂה שֶׁסִּפֵּר בִּכְנִיסָתוֹ לְאוּמֶין כוּ' כַּאֲשֶׁר יְבֹאַר לְקַמָּן כוּ' וְאָז הֵבַנְתִּי לְמַפְרֵעַ שֶׁבְּכָל עֵת כְּנִיסָתוֹ לְאוּמֶין הָיָה כְּמוֹ טָרוּד בְּעִנְיַן הִסְתַּלְּקוּתוֹ וְתִקּוּנֵי הַנְּשָׁמוֹת הַרְבֵּה מְאֹד שֶׁהָיָה צָרִיךְ לְתַקֵּן שָׁם וְכוּ', וְיֶתֶר מִזֶּה אֵין אִתָּנוּ יוֹדֵעַ עַד מָה כִּי גָבְהוּ שָׁמַיִם מֵאָרֶץ כֵּן גָּבְהוּ מַחְשְׁבוֹתָיו מִמַּחְשְׁבוֹתֵינוּ וְכוּ'.

נ

בְּיוֹם רְבִיעִי הַנַּ"ל שֶׁהוּא ה' אִיָּיר בָּא לְאוּמֶין וְנִתְאַכְסֵן בְּבֵית רַבִּי נַחְמָן נָתָן שֶׁנִּפְטַר בַּשָּׁנָה הֶעָבְרָה סָמוּךְ לְשָׁבוּעוֹת. וְכָל מַה שֶּׁעָבַר בְּאוּמֶין אִי אֶפְשָׁר לְסַפֵּר וּמְעַט מְבֹאָר אֶצְלֵנוּ בְּסִפּוּרֵי הַשִּׂיחוֹת שֶׁלּוֹ (חַיֵּי מוֹהֲרַ"ן קפ"ה) וְעָמַד שָׁם בְּבֵית הַנַּ"ל עַד אַחַר שָׁבוּעוֹת.

בְּשָׁבוּעוֹת נִתְקַבְּצוּ אֵלָיו כָּל אַנְשֵׁי־שְׁלוֹמֵנוּ כְּדַרְכֵּנוּ תָּמִיד. אַךְ לֹא רָצָה לוֹמַר תּוֹרָה וַאֲנִי הִפְצַרְתִּי אוֹתוֹ קְצָת בְּשַׁבָּת שֶׁהוּא יוֹם שֵׁנִי דְּשָׁבוּעוֹת שֶׁיֹּאמַר תּוֹרָה, אַךְ הֵשִׁיב שֶׁבְּוַדַּאי לֹא יֹאמַר תּוֹרָה בְּשׁוּם אֹפֶן. בְּמוֹצָאֵי שַׁבָּת אָמַר דִּבְרֵי צַחוּת אֵין אַתֶּם חוֹטְאִים כָּל כָּךְ כַּמְבֹאָר בְּסִפּוּרֵי הַשִּׂיחוֹת (חַיֵּי מוֹהֲרַ"ן ר"ב).

בַּיּוֹם רִאשׁוֹן אִסְרוּ־חַג דְּשָׁבוּעוֹת נִכְנַס לְבֵית רַבִּי יוֹסֵף שְׁמוּאֵל שֶׁשָּׂכַר לוֹ הַדִּירָה אֶצְלוֹ, וַאֲנִי שָׂכַרְתִּי הַדִּירָה אֶצְלוֹ וְעַד אוֹתוֹ הַיּוֹם הָיִיתִי אֶצְלוֹ בְּאוּמֶין. בְּאוֹתוֹ הַיּוֹם אִסְרוּ־חַג הַנִּזְכָּר לְעֵיל נָסַעְתִּי לְבֵיתִי, וְלֹא נִתְעַכַּבְתִּי הַרְבֵּה וְחָזַרְתִּי וּבָאתִי לְאוּמֶין כִּי רַבִּי נַפְתָּלִי שָׁלַח אֵלַי אִגֶּרֶת בִּפְקֻדָּתוֹ שֶׁאָבוֹא לְשָׁם. וּבָאתִי בְּסָמוּךְ לְשָׁם וְנִתְעַכַּבְתִּי עַד אַחַר שַׁבַּת נַחֲמוּ.

וְקֹדֶם שַׁבַּת נַחֲמוּ יָצָא מִבֵּית רַבִּי יוֹסֵף־שְׁמוּאֵל הַנַּ"ל וְנִכְנַס לְבַיִת אַחֵר (הַיְנוּ לְבֵית הַלּוּקַטְשֶׁר) שֶׁשָּׁם נִסְתַּלֵּק בְּשָׁלוֹם. וּבְכָל זֶה יֵשׁ הַרְבֵּה מַעֲשִׂיּוֹת לְסַפֵּר אַךְ בִּכְתָב אִי אֶפְשָׁר לְצַיֵּר כָּל מַה שֶּׁמִּתְנוֹצֵץ בְּדַעְתִּי נִפְלְאוֹת הַשֵּׁם בְּכָל עִנְיָן וְעִנְיָן. וּבִתְחִלָּה בְּעֵת שֶׁיָּשַׁב עֲדַיִן בְּבֵית רַבִּי נַחְמָן־נָתָן בָּא אִישׁ מִבֵּית הַלּוּקַטְשֶׁר וּבִקֵּשׁ אוֹתוֹ הַרְבֵּה שֶׁיִּכְנֹס לְשָׁם לָדוּר וְלָא אִסְתַּיַּע מִלְּתָא לִכְנֹס תֵּכֶף לְשָׁם. וְאָז אָמַר שֶׁגַּם זֶה יִהְיֶה מַעֲשֶׂה שֶׁיְּסַפְּרוּ אַחַר כָּךְ אֵיךְ שֶׁיָּשַׁב בְּבֵית הַנַּ"ל וּבָא פִּתְאֹם אִישׁ שֶׁלֹּא הִכִּיר אוֹתוֹ כְּלָל וְכוּ' וּבִקֵּשׁ אוֹתוֹ שֶׁיִּכְנֹס לְבֵיתוֹ וְכוּ':

נא

בְּשַׁבַּת נַחֲמוּ נִתְקַבְּצוּ אֶצְלוֹ כַּמָּה אוֹרְחִים עַל שַׁבָּת הַנַּ"ל, וְנִכְנַס מֵחַדְרוֹ לְהַבַּיִת שֶׁאָכְלוּ שָׁם וְקִדֵּשׁ עַל הַיַּיִן בַּחֲלִישׁוּת כֹּחַ כִּי כְּבָר הָיָה חָלוּשׁ מְאֹד כִּי הָיָה סָמוּךְ לְהִסְתַּלְּקוּתוֹ. וְיָשַׁב עַל הַשֻּׁלְחָן אַחַר שֶׁקִּדֵּשׁ קֹדֶם שֶׁנָּטַל יָדָיו לַסְּעֻדָּה וְהִתְחִיל לְדַבֵּר עִם הָעוֹלָם, עָנָה וְאָמַר עַל מָה בָּאוּ הָעוֹלָם לְכָאן הֲלֹא עַתָּה אֵינִי יוֹדֵעַ כְּלָל. כְּשֶׁאֲנִי אוֹמֵר תּוֹרָה בְּוַדַּאי כְּדַאי לָבוֹא אֲבָל עַתָּה בֶּאֱמֶת אֵינִי יוֹדֵעַ כְּלָל כִּי אֲנִי עַכְשָׁו אִישׁ פָּשׁוּט לְגַמְרֵי שֶׁקּוֹרִין פְּרָאסְטַאק, וְאֵינִי יוֹדֵעַ כְּלָל וְעַל מָה וְלָמָּה בָּאוּ הָעוֹלָם, וְהֶאֱרִיךְ קְצָת בְּשִׂיחָה זֹאת שֶׁהוּא עַתָּה פְּרָאסְטַאק גָּמוּר וְאֵינוֹ יוֹדֵעַ כְּלָל בֶּאֱמֶת. וְאָמַר שֶׁהוּא מְחַיֶּה אֶת עַצְמוֹ עַתָּה רַק בְּהַדֶּרֶךְ שֶׁהָלַךְ לְאֶרֶץ יִשְׂרָאֵל. וְהֶאֱרִיךְ בְּשִׂיחָה זוֹ קְצָת גַּם כֵּן עַד שֶׁמִּתּוֹךְ הַשִּׂיחָה הַקְּדוֹשָׁה הַזֹּאת שֶׁסִּפֵּר שֶׁאֵינוֹ יוֹדֵעַ כְּלָל וְשֶׁהוּא פְּרָאסְטַאק גָּמוּר וְשֶׁהוּא מְחַיֶּה אֶת עַצְמוֹ רַק בְּהַנְּסִיעָה שֶׁנָּסַע לְאֶרֶץ יִשְׂרָאֵל.

מִתּוֹךְ דְּבָרִים אֵלּוּ נִכְנַס בִּדְבָרִים עַד שֶׁגִּלָּה לָנוּ תּוֹרָה נִפְלָאָה אֵיךְ דַּיְקָא עַל יְדֵי הַדֶּרֶךְ שֶׁל נְסִיעַת אֶרֶץ יִשְׂרָאֵל מְחַיֶּה אֶת עַצְמוֹ הַצַּדִּיק בְּעֵת פְּשִׁיטוּתוֹ וְכוּ' כַּנִּדְפָּס כְּבָר (לִקּוּטֵי תִּנְיָנָא ע"ח). אַךְ אִי אֶפְשָׁר לְבָאֵר בִּכְתָב כָּל הָעִנְיָן אֵיךְ נִתְגַּלָּה וְנִמְשְׁכָה הַתּוֹרָה הַזֹּאת יֵשׁ מֵאַיִן בֶּאֱמֶת. כִּי מִתְּחִלָּה לֹא הָיָה יוֹדֵעַ כְּלָל בֶּאֱמֶת. כִּי בְּכָל עֵת שֶׁאָמַר שֶׁאֵינוֹ יוֹדֵעַ לֹא הָיָה יוֹדֵעַ כְּלָל בֶּאֱמֶת, כַּאֲשֶׁר פַּעַם אֶחָד נִשְׁבַּע עַל זֶה בְּשַׁבַּת קֹדֶשׁ (וְאָמַר בְּזֶה הַלָּשׁוֹן דָא שְׁוֶוער אִיךְ בַּיי שַׁבָּת) עַל עִנְיָן זֶה שֶׁאֵינוֹ יוֹדֵעַ כְּלָל. וּבֶאֱמֶת אָמַר עַל עַצְמוֹ שֶׁהָאֵינוֹ יוֹדֵעַ שֶׁלּוֹ הוּא חִדּוּשׁ נִפְלָא וְכוּ'. וְעַתָּה סִפֵּר הַרְבֵּה אֵיךְ שֶׁאֵינוֹ יוֹדֵעַ עַתָּה כְּלָל, וּבְתוֹךְ זֶה נִכְנַס לְשִׂיחָה נִפְלָאָה עַד שֶׁעַל יְדֵי זֶה בְּעַצְמוֹ גִּלָּה תּוֹרָה נִפְלָאָה עַל־זֶה בְּעַצְמוֹ שֶׁמְּחַיֶּה אֶת עַצְמוֹ בְּעֵת פְּשִׁיטוּתוֹ בְּהַדֶּרֶךְ שֶׁנָּסַע לְאֶרֶץ יִשְׂרָאֵל.

וְאַחַר כָּךְ בָּא לְשִׂמְחָה גְּדוֹלָה, וְצִוָּה לְנַגֵּן הַרְבֵּה וְזִמַּרְנוּ לְפָנָיו אֲזַמֵּר בִּשְׁבָחִין וְהַכֹּל קֹדֶם נְטִילַת יָדַיִם לַסְּעֻדָּה מַה שֶּׁבְּכָל עֵת שֶׁהָיָה מְזַמֵּר הַזֶּמֶר הַנַּ"ל הָיָה תָּמִיד אַחַר נְטִילַת יָדַיִם אַחַר בִּרְכַּת הַמּוֹצִיא. כִּי בֵּין קִדּוּשׁ לִנְטִילַת יָדַיִם לֹא שָׁמַעְנוּ מֵעוֹלָם שׁוּם שִׂיחָה אוֹ תּוֹרָה מִמֶּנּוּ וְעַכְשָׁו שָׂח כָּל הַשִּׂיחָה וְהַתּוֹרָה הַנַּ"ל וְגַם צִוָּה לְנַגֵּן אֲזַמֵּר בִּשְׁבָחִין הַכֹּל קֹדֶם נְטִילַת יָדַיִם. וְאַחַר כָּךְ נָטַל יָדָיו וְיָשַׁב עַל הַשֻּׁלְחָן בְּשִׂמְחָה גְּדוֹלָה וְצִוָּה לְנַגֵּן הַרְבֵּה. וְאָמַר דְּבָרִים נִפְלָאִים עַל הַשֻּׁלְחָן וְאָמַר מַה יֵּשׁ לָנוּ לְהִתְבַּיֵּשׁ (וָואס הָאבְּן מִיר זִיךְ צוּ שֶׁעמֶען) בִּשְׁבִילֵנוּ נִבְרָא הָעוֹלָם (וְאָמַר אָז הַדִּבְרֵי צַחוּת מִי שֶׁאֵינוֹ יָכוֹל פֶא זִי אֵינִי יָכוֹל פַאזִיע וְכוּ').

וְגַם בְּהַתּוֹרָה הַנַּ"ל נִכְלַל מַה שֶּׁנִּכְנַס לְבֵית הַלּוּקַטְשֶׁר בְּסָמוּךְ שֶׁשָּׁם אָמַר הַתּוֹרָה הַזֹּאת וְהִזְכִּיר בּוֹ מֵעִנְיַן אֶרֶץ יִשְׂרָאֵל שֶׁאִם יֹאמְרוּ הָעוֹבְדֵי כּוֹכָבִים לִסְטִים אַתֶּם שֶׁכְּבַשְׁתֶּם וְכוּ' וְגַם עַכְשָׁו נִמְצָא שֶׁיִּשְׂרָאֵל בָּאִים לִפְעָמִים בִּמְקוֹמוֹת שֶׁהָיוּ רְחוֹקִים מְאֹד מְאֹד מִקְּדֻשַּׁת יִשְׂרָאֵל וְכוּ'. כִּי זֶה הַבַּעַל הַבַּיִת שֶׁל הַבַּיִת שֶׁעָמַד בּוֹ אָז, הָיָה רָשָׁע מְפֻרְסָם וְיָשַׁב אָז בְּפֶּטֶרְבּוּרְג, אַךְ בְּנֵי־בֵיתוֹ הִכְנִיסוּ אוֹתוֹ לְשָׁם. וּבְכָל זֶה הָיוּ נִפְלְאוֹת תְּמִים דֵּעִים שֶׁאִי אֶפְשָׁר לְבָאֵר בִּכְתָב כְּלָל כָּל מַה שֶּׁעָבַר בְּכָל זֶה. אַךְ רָשַׁמְתִּי פְּרָקִים לְזִכָּרוֹן לְמַעַן לֹא יִשָּׁכַח מִמֶּנִּי וּמִיּוֹצְאֵי־חֲלָצַי וּמֵאַנְשֵׁי־שְׁלוֹמֵנוּ שֶׁשָּׁמְעוּ מִפִּי מְעַט מִסִּפּוּרִים אֵלּוּ. אַךְ מִי שֶׁלֹּא שָׁמַע מִפִּי כָּל זֶה, יִהְיֶה כָּל זֶה אֶצְלוֹ כְּדִבְרֵי הַסֵּפֶר הֶחָתוּם.

אַחַר שַׁבַּת נַחֲמוּ נָסַעְתִּי לְבֵיתִי. בְּיוֹם שְׁלִישִׁי דִּסְלִיחוֹת בָּאתִי לְאוּמֶין עַל רֹאשׁ הַשָּׁנָה וְיָשַׁבְתִּי שָׁם עַד שֶׁנִּסְתַּלֵּק בְּשָׁלוֹם וְזָכִיתִי לַעֲמֹד בִּשְׁעַת הִסְתַּלְּקוּתוֹ הַקָּדוֹשׁ וְהַנּוֹרָא. וּכְבָר מְבֹאָר מְעַט מֵעִנְיַן הִסְתַּלְּקוּתוֹ בְּמָקוֹם אַחֵר (חַיֵּי מוֹהֲרַ"ן).

נב

בְּרֹאשׁ הַשָּׁנָה הָאַחֲרוֹן שֶׁהָיָה בְּאוּמֶין שֶׁחָל בְּיוֹם שַׁבַּת קֹדֶשׁ אָז, נֶחֱלַשׁ מְאֹד בְּאוֹתוֹ יוֹם, דְּהַיְנוּ בְּיוֹם שַׁבַּת קֹדֶשׁ רִאשׁוֹן דְּרֹאשׁ הַשָּׁנָה וְהִתְחִיל לָצֵאת דֶּרֶךְ פִּיו דָּם הַרְבֵּה. וְהוּא הָיָה מִתְיָרֵא מְאֹד כְּשֶׁיָּצָא מִמֶּנּוּ דָּם עַל יְדֵי הַהוּסְט, בִּפְרָט עַתָּה שֶׁיָּצְאוּ מִמֶּנּוּ דָּמִים הַרְבֵּה בְּלִי שִׁעוּר וְהָיָה חַלָּשׁ מְאֹד. וְדַרְכּוֹ הָיְתָה תָּמִיד לוֹמַר תּוֹרָה בְּיוֹם רִאשׁוֹן דְּרֹאשׁ הַשָּׁנָה לְעֵת עֶרֶב בֵּין הַשְּׁמָשׁוֹת שֶׁל יוֹם שֵׁנִי, וּכְבָר נִתְאַסְּפוּ כָּל הָעוֹלָם לַבַּיִת הַגָּדוֹל שֶׁהָיָה מוּכָן שֶׁיֹּאמַר בּוֹ תּוֹרָה וְהָיָה שָׁם דֹּחַק גָּדוֹל מְאֹד מֵרִבּוּי הָעָם וְכֻלָּם הָיוּ עוֹמְדִים וּמְצַפִּים שֶׁיִּכְנֹס לוֹמַר תּוֹרָה. וְהָיוּ עֵינֵיהֶם כָּלוֹת עַד הָעֶרֶב וַעֲדַיִן לֹא נִכְנַס מֵעֹצֶם חֲלִישׁוּתוֹ שֶׁהָיָה כָּבֵד עַד שֶׁכִּמְעַט שֶׁנִּגְוַע.

בְּתוֹךְ שֶׁהָיִינוּ עוֹמְדִים שָׁם וּמְצַפִּים אַף עַל פִּי כֵן אוּלַי יָבוֹא וְגַם אֲנִי הָיִיתִי בְּתוֹךְ הַקִּבּוּץ שָׁם, שָׁלַח לִקְרֹא אוֹתִי לָבוֹא אֶצְלוֹ וְנִכְנַסְתִּי אֵלָיו וְהִתְחִיל לִקְּבֹּל לְפָנַי מַה לַּעֲשׂוֹת. וְהוּא זִכְרוֹנוֹ לִבְרָכָה הָיָה יוֹשֵׁב, וְסַף שֶׁל נְחֹשֶׁת עִם דָּם הַרְבֵּה עָמַד עַל יְרֵכוֹ וְהוּא יָשַׁב אֶצְלוֹ עַל מִטָּתוֹ וְכִמְעַט שֶׁהָיָה הַסַּף מָלֵא דָּם. וְהִתְחִיל לְדַבֵּר עִמִּי מַה לַּעֲשׂוֹת בְּעִנְיַן אֲמִירַת הַתּוֹרָה. וּבִתְחִלָּה הֵשַׁבְתִּי לוֹ מַה לַּעֲשׂוֹת מֵאַחַר שֶׁאִי אֶפְשָׁר. אַךְ הוּא זִכְרוֹנוֹ לִבְרָכָה הֵשִׁיב שֶׁיֵּשׁ רַחֲמָנוּת עַל הָעוֹלָם שֶׁבָּאוּ בְּיִסּוּרִים וּטְרָחוֹת וְכוּ' כָּאֵלֶּה. וְגַם כָּל יְמֵי הַקַּיִץ הֶעָבַר הָיָה מְצַפֶּה עַל רֹאשׁ הַשָּׁנָה הַזֶּה שֶׁיֹּאמַר תּוֹרָה בְּרֹאשׁ הַשָּׁנָה בְּאוּמֶין. וְהֵבַנְתִּי שֶׁכָּסְפּוֹ מְאֹד שֶׁאַף עַל פִּי כֵן יֹאמַר תּוֹרָה.

וְהִתְחַלְתִּי לְדַבֵּר עִמּוֹ וְאָמַרְתִּי לוֹ הֲלֹא כְּשֶׁבָּאתֶם מִלֶּמְבֶּרְגְּ הֱיִיתֶם גַּם כֵּן חָלוּשׁ מְאֹד מְאֹד וְלֹא הָיָה שׁוּם דֶּרֶךְ הַטֶּבַע שֶׁתֹּאמְרוּ תּוֹרָה וְאַף עַל פִּי כֵן הָיָה הַשֵּׁם יִתְבָּרַךְ בְּעֶזְרְכֶם וַאֲמַרְתֶּם תּוֹרָה הַרְבֵּה. כַּדְּבָרִים הָאֵלֶּה דִּבַּרְתִּי עִמּוֹ עוֹד, עַד שֶׁהֵשִׁיב לִי אִם כֵּן אֶמְסֹר נַפְשִׁי, כְּאוֹמֵר כְּפִי דְּבָרֶיךָ אֲנִי מוּכָן לוֹמַר תּוֹרָה וַאֲנִי מוֹסֵר נַפְשִׁי עַל זֶה. כִּי בֶּאֱמֶת הָיְתָה מְסִירַת נֶפֶשׁ עָצוּם אָז שֶׁיֹּאמַר תּוֹרָה בַּחֲלִישׁוּת כָּזֶה שֶׁהָיָה כִּמְעַט שֶׁיִּגְוַע בְּכָל עֵת.

אַךְ צִוָּה עָלַי לְהַעֲמִיד הַכִּסֵּא שֶׁיֹּאמַר עָלָיו תּוֹרָה, לְהַעֲמִידָהּ סָמוּךְ לַפֶּתַח כְּדֵי שֶׁאִם יָבוֹא לִידֵי סַכָּנָה עַל יְדֵי אֲמִירַת הַתּוֹרָה וְיִהְיֶה נֶחְלָשׁ מְאֹד שֶׁנּוּכַל לְהוֹצִיאוֹ מְהֵרָה מִשָּׁם. כִּי הָעוֹלָם הָיָה הַרְבֵּה מְאֹד מְאֹד, וְהָיָה שָׁם דֹּחַק גָּדוֹל מְאֹד בְּלִי שִׁעוּר. וְאָמַרְתִּי לוֹ שֶׁקָּשֶׁה לְשַׁנּוֹת לְהַעֲמִיד הַכִּסֵּא בְּמָקוֹם אַחֵר מֵהַמָּקוֹם שֶׁהוּעָמְדָה שָׁם מִקֹּדֶם מֵחֲמַת גֹּדֶל הַדֹּחַק מֵהָעוֹלָם שֶׁהֵם עוֹמְדִים צְפוּפִים וּדְחוּקִים מְאֹד. הֵשִׁיב אִם לֹא תַּעֲמִיד הַכִּסֵּא סָמוּךְ לַפֶּתַח בְּוַדַּאי לֹא אֶכְנֹס לוֹמַר תּוֹרָה. וְתֵכֶף נִכְנַסְתִּי לְשָׁם וְעָשִׂיתִי שָׁם רַעַשׁ גָּדוֹל וְהִכְרַחְתִּי אֶת הָעוֹלָם לְהִתְפַּזֵּר עַד שֶׁנָּשָׂאנוּ אֶת הַכִּסֵּא מִמָּקוֹם שֶׁהָיְתָה עוֹמֶדֶת שָׁם תְּחִלָּה אֶל הַמָּקוֹם אֲשֶׁר צִוָּה עָלַי דְּהַיְנוּ סָמוּךְ לַפֶּתַח.

וְאַחַר כָּךְ הוֹדִיעוּ לוֹ וְנִכְנַס הוּא זִכְרוֹנוֹ לִבְרָכָה וְיָשַׁב עַל הַכִּסֵּא וַאֲנַחְנוּ עָמַדְנוּ אֶצְלוֹ. וְהַבַּיִת הָיָה מָלֵא אֲנָשִׁים הַרְבֵּה מְאֹד וְהָיָה שָׁם דֹּחַק גָּדוֹל שֶׁהָיָה קָשֶׁה מְאֹד לִסְבֹּל כִּמְעַט שֶׁעָמַד אֶחָד עַל חֲבֵרוֹ וְהָיָה שָׁם רַעַשׁ גָּדוֹל מִגֹּדֶל הַדֹּחַק שֶׁהָיָה מִן הַנִּמְנָע לִסְבֹּל. וּקְצָתָם לֹא יָכְלוּ לִסְבֹּל וְהֻכְרְחוּ לָצֵאת שֶׁלֹּא יִשָּׁאֲרוּ חַלָּשׁוּת. וְרֻבָּם כְּכֻלָּם סָבְלוּ הַדֹּחַק הַגָּדוֹל בְּלִי שִׁעוּר.

וְהוּא זִכְרוֹנוֹ לִבְרָכָה בְּעֹצֶם חֲלִישׁוּתוֹ יָשַׁב עַל הַכִּסֵּא בֵּין רִבּוּי עָם כָּזֶה וְיָשַׁב קְצָת כְּדַרְכּוֹ. וְאַחַר כָּךְ פָּתַח פִּיו הַקָּדוֹשׁ וְהִתְחִיל לוֹמַר תּוֹרָה. אֲבָל אָמַר בְּקוֹל נָמוּךְ מִמַּה שֶּׁהָיָה רָגִיל לוֹמַר תָּמִיד. וְלֹא הָיָה שׁוּם דֶּרֶךְ הַטֶּבַע שֶׁיִּגְמֹר תּוֹרָה אֲרֻכָּה כָּזֹאת בַּחֲלִישׁוּת כָּזֶה. אַךְ בַּעַל הָרַחֲמִים אֲשֶׁר מַחְשְׁבוֹת לִבּוֹ לְדוֹר וָדוֹר חָמַל עָלֵינוּ וְעַל כְּלַל יִשְׂרָאֵל לְדוֹרוֹת וְעָמַד בְּעֶזְרוֹ עַד שֶׁגָּמַר הַתּוֹרָה בְּנֵס נִפְלָא. אַךְ סִיּוּם הַתּוֹרָה אֵיךְ הִיא מְרֻמֶּזֶת בַּפָּסוּק תִּקְעוּ שֶׁהִתְחִיל בּוֹ לֹא סִיֵּם אָז עַד אַחַר יוֹם הַכִּפּוּרִים שֶׁאָז סִיֵּם הַפָּסוּק עַל פִּי הַתּוֹרָה הַזֹּאת לְפָנַי. וְהַתּוֹרָה שֶׁאָמַר אָז הִיא הַתּוֹרָה תִּקְעוּ תּוֹכָחָה בְּלִקּוּטֵי תִנְיָנָא בְּסִימָן ח' עַיֵּן שָׁם. וְאַחַר כָּךְ צִוָּה לְנַגֵּן נִגּוּן כְּדַרְכּוֹ תָּמִיד, וְאַחַר כָּךְ הָלַךְ מִשָּׁם לְחַדְרוֹ. וְכָל הַלַּיְלָה אַחַר כָּךְ הוּא לֵיל שֵׁנִי דְּרֹאשׁ הַשָּׁנָה הָיָה חָלוּשׁ וּמְסֻכָּן מְאֹד מְאֹד וְהָלְכוּ לִקְרוֹת אֶת הַדּוֹקְטוֹר וְלָא אִסְתַּיַּע מִלְּתָא שֶׁיָּבוֹא. וְאָמַר שֶׁהִיא טוֹבָה גְּדוֹלָה שֶׁלֹּא בָּא הַדּוֹקְטוֹר. וְאָמַר כָּל מִי שֶׁרוֹצֶה לָחוּס עַל חַיָּיו לֹא יַנִּיחַ שֶׁיָּבוֹא דּוֹקְטוֹר אֵלָיו. וְאַף עַל פִּי שֶׁיָּכוֹל לִהְיוֹת שֶׁהוּא בְּעַצְמוֹ יְצַוֶּה לִקְרֹא דּוֹקְטוֹר, אַף עַל פִּי כֵן לֹא יַנִּיחוּ שֶׁיָּבוֹא דּוֹקְטוֹר אֵלָיו וַאֲנִי לֹא הָיִיתִי אָז אֶצְלוֹ כְּשֶׁאָמַר דִּבּוּרִים אֵלּוּ, וְאַף עַל פִּי כֵן לֹא הָיִיתִי מַסְכִּים עִמָּהֶם בְּשׁוּם אֹפֶן שֶׁיִּקְרְאוּ דּוֹקְטוֹר אֵלָיו. אַךְ נִמְנוּ וְרַבּוּ עָלַי וְקָרְאוּ דּוֹקְטוֹר עַל כָּרְחִי בְּעֶרֶב סֻכּוֹת וְקָרוֹב הַדָּבָר שֶׁהַדּוֹקְטוֹר קֵרַב הִסְתַּלְּקוּתוֹ:

נג

בְּיוֹם שֵׁנִי דְּרֹאשׁ לֹא נִכְנַס לְהִתְפַּלֵּל עִם הָעוֹלָם יַחַד כְּדַרְכּוֹ תָּמִיד בְּרֹאשׁ הַשָּׁנָה. וְכֵן בְּאוֹתוֹ רֹאשׁ הַשָּׁנָה בְּיּוֹם רִאשׁוֹן הִתְפַּלֵּל עִמָּנוּ יַחַד וְאָכַל עִמָּנוּ עַל שֻׁלְחָן אֶחָד בַּבַּיִת שֶׁבָּחֲרוּ לָזֶה. אַךְ בְּיוֹם שֵׁנִי דְּרֹאשׁ הַשָּׁנָה לֹא נִכְנַס אֲפִלּוּ לְהִתְפַּלֵּל עִמָּנוּ רַק הִתְפַּלֵּל בְּחַדְרוֹ שֶׁהָיָה סָמוּךְ לְשָׁם, וּמִכָּל־שֶׁכֵּן שֶׁלֹּא אָכַל עִמָּנוּ יַחַד.

וְעֹצֶם חֲלִישׁוּתוֹ בְּכָל אֵלּוּ הַיָּמִים אִי אֶפְשָׁר לְבָאֵר וְאַף עַל פִּי כֵן דִּבֵּר עִם הָעוֹלָם, וְדִבֵּר עִם כָּל אֶחָד וְאֶחָד מַה שֶּׁהָיָה צָרִיךְ, וְכֻלָּם קִבְּלוּ רְשׁוּת מִמֶּנּוּ אַחַר רֹאשׁ הַשָּׁנָה וְדִבֵּר עִם כָּל אֶחָד הַרְבֵּה כְּדַרְכּוֹ תָּמִיד. עַד שֶׁלֹּא עָלָה עַל דַּעְתָּם שֶׁיִּסְתַּלֵּק בְּסָמוּךְ כִּי אִם הָיָה עוֹלֶה עַל דַּעְתָּם זֹאת לֹא הָיוּ נוֹסְעִים מִמֶּנּוּ. וַאֲפִלּוּ בְּנוֹתָיו וַחֲתָנוֹ שֶׁיִּחְיוּ כֻּלָּם נָסְעוּ מִשָּׁם אַחַר רֹאשׁ הַשָּׁנָה כִּי לֹא עָלָה עַל דַּעְתָּם שֶׁיַּגִּיעַ הִסְתַּלְּקוּתוֹ כָּל כָּךְ מְהֵרָה. אַף עַל פִּי שֶׁבֶּאֱמֶת אִם הָיִינוּ מְשִׂימִים לֵב קְצָת הָיִינוּ רוֹאִים בְּעֵינֵינוּ שֶׁהוּא סָמוּךְ מְאֹד לְהִסְתַּלְּקוּתוֹ וְשֶׁהוּא חַי בְּנֵס בְּכָל רֶגַע וָרֶגַע. וְהוּא זִכְרוֹנוֹ לִבְרָכָה בְּעַצְמוֹ הֵעִיר לְבָבֵנוּ פְּעָמִים אֵין מִסְפָּר וְהוֹדִיעַ לָנוּ בְּכַמָּה לְשׁוֹנוֹת שֶׁסָּמוּךְ מְאֹד שֶׁיִּגְוַע, אַךְ בַּעֲווֹנוֹתֵינוּ הָרַבִּים לֹא שַׂמְנוּ לִבֵּנוּ לָזֶה וְהָיָה נִדְמֶה בְּעֵינֵינוּ שֶׁאִי אֶפְשָׁר שֶׁהַשֵּׁם יִתְבָּרַךְ יַעֲשֶׂה זֹאת לִקַּח מֵהָעוֹלָם אוֹר צַח וְכוּ' וְכוּ' כָּזֶה בַּיָּמִים הָאֵלֶּה, וְעַל יְדֵי זֶה אִבַּדְנוּ מַה שֶּׁאִבַּדְנוּ מַה שֶּׁהָיִינוּ יְכוֹלִים לִשְׁמֹעַ מִמֶּנּוּ עוֹד. אַךְ בָּרוּךְ הַשֵּׁם אֲשֶׁר חָמַל עָלֵינוּ בְּחַסְדּוֹ וְזָכִינוּ מִקֹּדֶם לִשְׁמֹעַ מִמֶּנּוּ הַרְבֵּה שֶׁיֵּשׁ בּוֹ דַּי לְהַחֲיוֹת כָּל הָעוֹלָם לְדוֹרֵי דוֹרוֹת.

וְהִנֵּה הָיָה רָחוֹק מְאֹד לִכְתֹּב הַתּוֹרָה הַזֹּאת מֵחֲמַת שֶׁאֲמָרָהּ בְּקוֹל נָמוּךְ וְהָיָה אָז רַעַשׁ גָּדוֹל וּבִלְבּוּל בִּשְׁעַת אֲמִירַת הַתּוֹרָה מַה שֶׁלֹּא הָיָה כֵּן בְּשׁוּם תּוֹרָה שֶׁאָמַר בְּחַיָּיו. אַךְ אַף עַל פִּי כֵן הַשֵּׁם יִתְבָּרַךְ בְּרַחֲמָיו חִזֵּק אֶת לְבָבִי לָשׂוּם לֵב הֵיטֵב לִדְבָרָיו וְחָזַרְתִּי הַתּוֹרָה עִם הַחֲבֵרִים שֶׁתָּפְסוּ קְצָת וּבִפְרָט עִם רַבִּי דֹּב שֶׁהָיָה תַּפְסָן נִפְלָא. וְסִדַּרְנוּ בֵּינֵינוּ רֹב הַתּוֹרָה וְכָתַבְתִּי מַה שֶּׁזָּכַרְנוּ וְהֵבֵאתִי לְפָנָיו אַחַר רֹאשׁ הַשָּׁנָה. וְתִקֵּן מַה שֶּׁחִסַּרְנוּ בָּהּ וְגַם חָזַר עִמָּנוּ מַה שֶּׁלֹּא זָכַרְנוּ כְּלָל עַד שֶׁגָּמַרְתִּי אוֹתָהּ קֹדֶם יוֹם הַכִּפּוּרִים וְהָיָה רְצוֹנִי לְהַרְאוֹת אוֹתָהּ לְפָנָיו עוֹד הַפַּעַם קֹדֶם יוֹם הַכִּפּוּרִים וְלָא אִסְתַּיַּע מִלְּתָא. גַּם נִכְסַפְתִּי מְאֹד לְדַבֵּר עִמּוֹ פָּנִים אֶל פָּנִים עַל אוֹדוֹתַי וְלֹא יָכֹלְתִּי לְהָעֵז פָּנַי לְדַבֵּר עִמּוֹ מֵחֲמַת גֹּדֶל חֲלִישׁוּתוֹ וּשְׁאָרֵי מְנִיעוֹת:

נד

בְּעֶרֶב יוֹם הַכִּפּוּרִים נִכְנַסְנוּ אֵלָיו וּבֵרַךְ אוֹתָנוּ כָּל אֶחָד וְאֶחָד כְּדַרְכּוֹ תָּמִיד. אֲבָל הָיָה אָז מְאֻיָּם קְצָת וְנָפַל אֵימָה וּבוּשָׁה גְּדוֹלָה לְכָל מִי שֶׁנִּכְנַס אֵלָיו לְהִתְבָּרֵךְ. וְאִי אֶפְשָׁר לְצַיֵּר נוֹרְאוֹת הַדְרַת קְדֻשַּׁת פָּנָיו הַמְּאִירִים אָז בְּעֶרֶב יוֹם הַכִּפּוּרִים כְּשֶׁנִּכְנַסְנוּ אֵלָיו לְהִתְבָּרֵךְ, אַשְׁרֵינוּ שֶׁזָּכִינוּ אָז לְקַבֵּל בִּרְכָתוֹ, הִיא הַבְּרָכָה שֶׁקִּבַּלְנוּ מִמֶּנּוּ קֹדֶם הִסְתַּלְּקוּתוֹ.

אַחַר כָּךְ בְּיוֹם הַכִּפּוּרִים לֹא נִכְנַס לְהִתְפַּלֵּל עִמָּנוּ יַחַד כְּדַרְכּוֹ תָּמִיד רַק הִתְפַּלֵּל בְּחַדְרוֹ כְּמוֹ בְּיוֹם שֵׁנִי דְּרֹאשׁ הַשָּׁנָה כַּנִּזְכָּר לְעֵיל.

קֹדֶם נְעִילָה לֹא יָדַעְנוּ מִי יִתְפַּלֵּל נְעִילָה. וְאָמַרְנוּ לִשְׁאֹל אוֹתוֹ זִכְרוֹנוֹ לִבְרָכָה בְּעַצְמוֹ וְנִתְעוֹרַרְתִּי בְּעַצְמִי לֵילֵךְ אֵלָיו לְשָׁאֲלוֹ כְּדֵי לִזְכּוֹת לְקַבֵּל פָּנָיו הַנּוֹרָאוֹת אָז. וְאָמַר רַבִּי נַפְתָּלִי שֶׁגַּם הוּא רוֹצֶה לֵילֵךְ בִּשְׁבִיל כַּוָּנָה זוֹ וְהָלַכְנוּ שְׁנֵינוּ יַחַד וּבָאנוּ אֵלָיו וְנִכְנַסְנוּ לְחַדְרוֹ בְּאֵימָה וּבְיִרְאָה. כִּי תָּמִיד בְּכָל עֵת שֶׁרָצִינוּ לִכְנֹס אֵלָיו נָפַל עָלֵינוּ יִרְאָה וּבוּשָׁה, וּמֵחֲמַת זֶה הָיָה תָּמִיד קָשָׁה עָלֵינוּ מְאֹד תְּחִלַּת הַכְּנִיסָה לְחַדְרוֹ וּבִפְרָט בְּעֵת הַזֹּאת בְּיוֹם הַכִּפּוּרִים סָמוּךְ לִנְעִילָה סָמוּךְ לְהִסְתַּלְּקוּתוֹ. כְּשֶׁנִּכְנַסְנוּ לְחַדְרוֹ וְעָמַדְנוּ עַל הַפֶּתַח בְּבֶהָלָה וּבְאֵימָה. שָׁאַל בְּקִצּוּר עַל מָה בָּאנוּ? עָנִינוּ וְאָמַרְנוּ בְּיִרְאָה מִי יִתְפַּלֵּל נְעִילָה וְתֵכֶף הִטָּה בְּיָדוֹ עָלֵינוּ כְּאוֹמֵר לְכוּ לְכוּ אֵין לִי עַתָּה עֵסֶק בָּזֶה עֲשׂוּ לָכֶם מַה שֶּׁתִּרְצוּ.

אַחַר כָּךְ בְּמוֹצָאֵי יוֹם הַכִּפּוּרִים נִכְנַסְנוּ אֵלָיו עִם הָעוֹלָם וְהָיָה חָלוּשׁ מְאֹד וְלֹא הֶרְאָה פָּנִים שׂוֹחֲקוֹת.

נה

בַּיּוֹם שֶׁאַחַר יוֹם הַכִּפּוּרִים הוּא יוֹם שְׁלִישִׁי בְּשַׁבָּת בַּבֹּקֶר נִכְנְסוּ אֵלָיו הָעוֹלָם וְהָיָה בְּדִיחָא דַּעְתֵּהּ וְדִבֵּר עִם הָעוֹלָם בְּפָנִים שׂוֹחֲקוֹת וַאֲנִי עֲדַיִן לֹא הִתְפַּלַּלְתִּי אָז. וְאַחַר שֶׁגָּמַרְתִּי תְּפִלַּת שַׁחֲרִית נִכְנַסְתִּי גַּם כֵּן אֵלָיו וְהוּא הָיָה עֲדַיִן מְדַבֵּר עִם הָעוֹלָם בְּפָנִים שׂוֹחֲקוֹת. וְאַנְשֵׁי טֶפְּלִיק עָמְדוּ אָז לְפָנָיו וְחִזֵּק אוֹתָם הַרְבֵּה וְכֵן דִבֵּר עִם כֻּלָּנוּ בְּאַהֲבָה וּבְשִׂמְחָה.

וְאַחַר כָּךְ יָצָאתִי מֵחֶדֶר שֶׁהָיָה יוֹשֵׁב שָׁם לַחֶדֶר הַשֵּׁנִי וְעָמַדְתִּי שָׁם עִם אָחִיו רַבִּי יְחִיאֵל זִכְרוֹנוֹ לִבְרָכָה וְעִם עוֹד אַנְשֵׁי־שְׁלוֹמֵנוּ. וַאֲנִי הָיִיתִי מְצַפֶּה מְאֹד לְהַרְאוֹת עוֹד הַפַּעַם אֶת הַקּוּנְטְרֵסִים שֶׁכָּתַבְתִּי מֵהַתּוֹרָה שֶׁאָמַר אָז בְּאוֹתוֹ רֹאשׁ הַשָּׁנָה אַךְ הָיָה לִי בּוּשָׁה וְלֹא יָכֹלְתִּי לְהָעֵז פָּנַי נֶגְדּוֹ לְהַטְרִיחוֹ בָּזֶה. וּבִקַּשְׁתִּי מֵאָחִיו רַבִּי יְחִיאֵל הַנַּ"ל שֶׁיְּחַזֵּק אוֹתִי בָּזֶה וְחִזֵּק אוֹתִי הַרְבֵּה עַד שֶׁנִּתְגַּבַּרְתִּי וְנִכְנַסְתִּי אֶצְלוֹ זִכְרוֹנוֹ לִבְרָכָה. וְצִוָּה לִסְגֹּר הַדֶּלֶת וְעָמַדְתִּי לְפָנָיו אֲנִי לְבַדִּי וְהוּא יָשַׁב עַל כִּסֵּא בְּאֶמְצַע הַבַּיִת וְהֶרְאֵיתִי לוֹ הַקּוּנְטְרֵסִים הַנִּזְכָּרִים לְעֵיל וְרָאָה אוֹתָם הֵיטֵב וְתִקֵּן לִי כָּל מַה שֶּׁטָּעִיתִי אוֹ חִסַּרְתִּי שָׁם, גַּם הָיָה אָז כַּמָּה עִנְיָנִים שֶׁלֹּא זְכַרְתִּים וְלֹא כְּתַבְתִּים כְּלָל, כְּמוֹ עִנְיַן רֹאשׁ הַשָּׁנָה וְעִנְיַן הָרֵאָה הַמְבֹאָר בְּהַתּוֹרָה הַנַּ"ל שֶׁלֹּא הָיָה נִכְתָּב אָז עֲדַיִן כְּלָל כִּי נִשְׁכַּח מִמֶּנִּי הָעִנְיָן. וְהוּא חָזַר עִמִּי כָּל זֶה וְסִדֵּר לִי הַכֹּל כְּתִקּוּנוֹ בְּפָנִים יָפוֹת בְּפָנִים מַסְבִּירוֹת בְּאַהֲבָה בְּשִׂמְחָה בְּהִתְקָרְבוּת גָּדוֹל.

וְאַחַר כָּךְ אַחַר שֶׁגָּמַר לַחֲזֹר עִמִּי כָּל הַתּוֹרָה הַנַּ"ל. עָנָה וְאָמַר וְעַתָּה הַמִּקְרָא. הַיְנוּ שֶׁעֲדַיִן לֹא פֵּרַשׁ לָנוּ פֵּרוּשׁ הַפָּסוּק תִּקְעוּ עַל פִּי הַתּוֹרָה הַנַּ"ל. כִּי בִּשְׁעַת אֲמִירַת הַתּוֹרָה הִתְחִיל מֵהַפָּסוּק תִּקְעוּ. אַךְ כְּשֶׁגָּמַר הַתּוֹרָה לֹא סִיֵּם לְפָרֵשׁ הַמִּקְרָא הַזֶּה עַל פִּי הַתּוֹרָה הַנַּ"ל. וְעַתָּה אַחַר יוֹם הַכִּפּוּרִים זָכִיתִי שֶׁהוּא בְּעַצְמוֹ הִתְעוֹרֵר לְפָרֵשׁ לִי הַפָּסוּק הַזֶּה כַּנִּזְכָּר לְעֵיל, וְתֵכֶף אָמַר לִי תּוֹרָה נוֹרָאָה וּפֵרַשׁ לִי כָּל הַפָּסוּק עַל פִּי הַתּוֹרָה הַנַּ"ל. וְזֶה הָיָה הַסִּיּוּם מֵאֲמִירַת תּוֹרָתוֹ בְּחַיָּיו. כִּי אַחַר כָּךְ לֹא אָמַר עוֹד שׁוּם תּוֹרָה.

מָה אָשִׁיב לַה' וְכוּ' שֶׁזָּכִיתִי לִשְׁמֹעַ מִפִּיו הַקָּדוֹשׁ תּוֹרָה בָּעֵת הַהִיא וְקֵרַב אוֹתִי אָז בְּהִתְקָרְבוּת גָּדוֹל, וְדִבֵּר הַרְבֵּה מִנִּפְלְאוֹת תּוֹרָתוֹ וּמִסֵּדֶר הַבִּנְיָן הַנּוֹרָא שֶׁל תּוֹרָתוֹ. אֵיךְ הִיא מְקֻשֶּׁרֶת וְנִבְנֵית וּמְסֻדֶּרֶת בְּסֵדֶר נִפְלָא, וְתָפַס אָז אֶת הַפָּסוּק וַיַּרְא מְנוּחָה כִּי טוֹב וְכוּ' הַמּוּבָא בְּהַתּוֹרָה הַנַּ"ל וּפֵרַשׁ שָׁם מְנוּחָה זוֹ נְבוּאָה וְכוּ', וְאָמַר אָז כָּאן חוֹטְפִין זֶה הָעִנְיָן וּמַתְחִילִין לְקַשֵּׁר הַבִּנְיָן מִכָּאן מֵעִנְיַן נְבוּאָה וְכוּ' וְזֶה אִי אֶפְשָׁר לְבָאֵר כִּי אִם לַבָּקִי הֵיטֵב בְּדַרְכֵי תּוֹרָתוֹ הַקְּדוֹשָׁה. וְאַחַר כָּךְ יָצָאתִי מִלְּפָנָיו וְהָלַכְתִּי תֵּכֶף לִכְתֹּב כָּל זֶה בַּאֵר הֵיטֵב. וְהוּא זִכְרוֹנוֹ לִבְרָכָה יָשַׁב עֲדַיִן בַּחֶדֶר הַנַּ"ל וְדִבֵּר עִם הַרְבֵּה אֲנָשִׁים וְהַכֹּל בְּשִׂמְחָה בְּפָנִים שׂוֹחֲקוֹת.

וְאָז בְּאוֹתוֹ הַיּוֹם שֶׁהוּא אַחַר יוֹם הַכִּפּוּרִים הָיָה צָרִיךְ לָצֵאת מִדִּירָה זֹאת לְהַדִּירָה שֶׁיָּשַׁב בָּהּ קֹדֶם רֹאשׁ הַשָּׁנָה. כִּי בְּאוּמֶין יָשַׁב בְּקַיִץ זֶה בְּכַמָּה דִּירוֹת, בִּתְחִלָּה נִכְנַס בְּבֵית רַבִּי נַחְמָן נָתָן מִן ד' אִיָּר עַד אַחַר שָׁבוּעוֹת. וְאַחַר כָּךְ יָצָא מִשָּׁם וְיָשַׁב בְּבֵית רַבִּי יוֹסֵף שְׁמוּאֵל. מִשָּׁם יָצָא וְנִכְנַס לְבַיִת אַחֵר סָמוּךְ לְשַׁבַּת נַחֲמוּ. וּבְכָל זֶה יֵשׁ הַרְבֵּה לְסַפֵּר וְאֵין כָּאן מְקוֹמוֹ. וְאַחַר כָּךְ קֹדֶם רֹאשׁ הַשָּׁנָה יָצָא מִזֶּה הַבַּיִת לְבֵית רַבִּי נַחְמָן נָתָן לְפִי שָׁעָה לִהְיוֹת שָׁם מֵרֹאשׁ הַשָּׁנָה עַד אַחַר יוֹם הַכִּפּוּרִים, מֵחֲמַת שֶׁשָּׁם הוּטַב בְּעֵינָיו לְהִתְפַּלֵּל וְלוֹמַר תּוֹרָה בְּרֹאשׁ הַשָּׁנָה וְלֹא יָצָא מִשָּׁם עַד יוֹם הַנַּ"ל שֶׁהוּא יוֹם אַחַר יוֹם הַכִּפּוּרִים. וְנִשְׁתַּהָה שָׁם עַד אַחַר חֲצוֹת וְאַחַר כָּךְ יָצָא מִשָּׁם וְנִכְנַס לַבַּיִת הַנַּ"ל שֶׁיָּשַׁב שָׁם קֹדֶם רֹאשׁ הַשָּׁנָה וְשָׁם נִסְתַּלֵּק.

כְּשֶׁחָזַר וְנִכְנַס לַבַּיִת הַנַּ"ל, וְהִתְחַלְנוּ לְסַדֵּר לְהַעֲמִיד לוֹ כְּלֵי הַבַּיִת כָּרָאוּי, וְרָצִינוּ לְהַעֲמִיד לוֹ מִטָּתוֹ וּבְכָל מָקוֹם שֶׁרָצִינוּ לְהַעֲמִיד לוֹ לֹא הוּטַב בְּעֵינָיו עַד שֶׁמָּצָאתִי מָקוֹם לִקַּח הַקַּאמָאדֶע מֵהַמָּקוֹם שֶׁעָמְדָה שָׁם וּלְהַעֲמִיד שָׁם הַמִּטָּה. וְזֶה הַמָּקוֹם הוּטַב בְּעֵינָיו וְהֶעֱמַדְנוּ שָׁם מִטָּתוֹ וְאַחַר כָּךְ נִסְתַּלֵּק עַל אוֹתָהּ הַמִּטָּה בְּמָקוֹם זֶה וְהֵבַנְתִּי כַּוָּנָתוֹ לְמַפְרֵעַ שֶׁבִּשְׁבִיל זֶה הָיָה מְדַקְדֵּק כָּל כָּךְ עַל מְקוֹם עֲמִידַת מִטָּתוֹ. כִּי נְקֻדַּת הַמָּקוֹם שֶׁנִּסְתַּלֵּק שָׁם הָיָה מוּכָן וּמְזֻמָּן מִשָּׁנִים קַדְמוֹנִיּוֹת מִכְּבָר לָזֶה כַּאֲשֶׁר הֵבַנּוּ מִדְּבָרָיו הַקְּדוֹשִׁים שֶׁאָמַר בַּיּוֹם שֶׁקֹּדֶם הִסְתַּלְּקוּתוֹ וְכוּ' כַּמְבֹאָר בְּמָקוֹם אַחֵר.

וְתֵכֶף כְּשֶׁנִּכְנַס בְּבַיִת זֶה לֹא הֶרְאָה עוֹד פָּנִים שׂוֹחֲקוֹת. וְאָז חָזַרְתִּי וְהֶרְאֵיתִי לוֹ מַה שֶּׁכָּתַבְתִּי מֵהַתּוֹרָה הַזֹּאת שֶׁשָּׁמַעְתִּי מִפִּיו הַקָּדוֹשׁ בְּזֶה הַיּוֹם, וְהִבִּיט בָּהּ וְשָׁאַלְתִּי אוֹתוֹ עוֹד מַה שֶּׁנִּסְתַּפַּקְתִּי שָׁם וְהֵשִׁיב לִי וּבֵאֵר לִי הֵיטֵב אֲבָל הַכֹּל בַּחֲלִישַׁת כֹּחַ. וּבְכָל אֵלּוּ הַיָּמִים הָיָה חָלוּשׁ מְאֹד וַאֲנִי הָיִיתִי טָרוּד אָז בִּכְתִיבַת הַתּוֹרָה כִּי מֵחֲמַת שֶׁתִּקֵּן לִי הַרְבֵּה וְכוּ' הֻכְרַחְתִּי לַחֲזֹר וּלְהַעְתִּיקָהּ וּלְסַדְּרָהּ מֵחָדָשׁ וּמֵחֲמַת זֶה לֹא הָיִיתִי רָגִיל לִהְיוֹת לְפָנָיו כָּל כָּךְ מִיּוֹם שְׁלִישִׁי הַנַּ"ל עַד חֲמִישִׁי. וְהוּא זִכְרוֹנוֹ לִבְרָכָה שָׁאַל עָלַי בְּכָל עֵת הֵיכָן אֲנִי. גַּם הָיָה סְבָרָא אֶצְלִי לִסַּע לְבֵיתִי עַל סֻכּוֹת כִּי לֹא רָצִינוּ לְהַעֲלוֹת עַל דַּעְתֵּנוּ שֶׁיִּסְתַּלֵּק אָז אַף עַל פִּי שֶׁרָאִינוּ חֲלִישׁוּתוֹ הַגְּדוֹלָה וְכַנִּזְכַּר לְעֵיל. אֲבָל רַחֲמָיו יִתְבָּרַךְ לֹא כָּלִים וְחוֹשֵׁב מַחֲשָׁבוֹת לְבַל יִדַּח מִמֶּנּוּ נִדָּח, וְחָמַל עָלַי וְעַל כָּל הַתְּלוּיִים בָּזֶה וְסִבֵּב סִבּוֹת בְּרַחֲמָיו לְמַעֲנִי וְעִכֵּב אוֹתִי שָׁם עַד שֶׁזָּכִיתִי לִהְיוֹת אֵצֶל הִסְתַּלְּקוּתוֹ הַנּוֹרָא.

נו

וּבְיוֹם חֲמִישִׁי שֶׁהוּא יוֹם לִפְנֵי עֶרֶב סֻכּוֹת נִכְנַסְתִּי אֵלָיו סָמוּךְ לַמִּנְחָה, וְעָמַד לְפָנָיו רַבִּי נַפְתָּלִי חֲבֵרִי וּשְׁאָר אֲנָשִׁים וְהוּא הָיָה חָלוּשׁ בְּיוֹתֵר וְחָלְיוֹ הִתְגַּבְּרָה מְאֹד. וְאָמַר לִי רַבִּי נַפְתָּלִי שֶׁכְּבָר הָלַךְ לִקְרֹא הַדּוֹקְטוֹר וְקָצַפְתִּי עָלָיו מְאֹד עַל זֶה כִּי דַעְתִּי לֹא הָיְתָה מְרֻצָּה לָזֶה בְּשׁוּם אֹפֶן לִקְרֹא הַדּוֹקְטוֹר אֵלָיו. וּבְעִנְיָן זֶה יֵשׁ הַרְבֵּה לְסַפֵּר, אַךְ לַסּוֹף הִתְגַּבְּרוּ וְנִמְנוּ וְרַבּוּ עָלַי וְקָרְאוּ דּוֹקְטוֹר אֵלָיו וְלֹא הוֹעִיל כְּלוּם וְקָרוֹב הַדָּבָר שֶׁקֵּרַב הִסְתַּלְּקוּתוֹ.

וּמִן אוֹתָהּ הַשָּׁעָה וָהָלְאָה לֹא זַזְנוּ מִמֶּנּוּ. וּבְאוֹתוֹ הַלַּיְלָה הוּא לֵיל שִׁשִּׁי עֶרֶב סֻכּוֹת לַנְתִּי אֶצְלוֹ. וּבְאוֹתוֹ הַלַּיְלָה סִדֵּר צַוָּאָה לְפָנַי לִתֵּן שְׁלֹשׁ מֵאוֹת אֲדֻמִּים לְבִתּוֹ חַיָּה תִּחְיֶה. וּלְאִשְׁתּוֹ הַכְּתֻבָּה וְכוּ' וְאָמַר וְכוּ'. וְאָמַר לִי יֵשׁ עוֹד מַה לּוֹמַר. הֵשַׁבְתִּי לוֹ גַּם זֶה אֵין אַתֶּם צְרִיכִים לוֹמַר כִּי אַתֶּם בְּעַצְמְכֶם תַּשִּׂיאוּ אֶת בִּתְּכֶם (כִּי לֹא רָצִיתִי לִשְׁמֹעַ וּלְהַכְנִיס בְּלִבִּי כְּלָל מַה שֶּׁהוּא מְדַבֵּר מֵהִסְתַּלְּקוּתוֹ). עָנָה וְאָמַר אֵצֶל הַשֵּׁם יִתְבָּרַךְ הַכֹּל אֶפְשָׁר (כִּי כֵּן הָיְתָה דַּרְכּוֹ בַּקֹּדֶשׁ שֶׁלֹּא הָיָה מִתְעַקֵּשׁ עַל שׁוּם דָּבָר עִם שׁוּם אָדָם) וְאָמַר אֵלּוּ הַשָּׁלֹשׁ שָׁנִים חָיִיתִי בְּנֵס (הַיְנוּ הַשָּׁלֹשׁ שָׁנִים מִיּוֹם שֶׁהִגִּיעַ לוֹ הַחוֹלַאַת הַזֹּאת שֶׁל הַהוּסְט עַד עַתָּה שֶׁהֵם בְּמֶשֶׁךְ שָׁלֹשׁ שָׁנִים).

וְאַחַר כָּךְ אָמַר לִי גַּם לָכֶם הָיָה רָאוּי לוֹמַר אֵיזֶה דָּבָר אֲבָל אַתֶּם אֲנָשִׁים קְטַנִּים מְאֹד. עָנִיתִי וְאָמַרְתִּי לוֹ אִם־כֵּן בְּוַדַּאי הָרַחֲמָנוּת גָּדוֹל עָלֵינוּ וּבְוַדַּאי אַתֶּם צְרִיכִים לִחְיוֹת עוֹד (כִּי לֹא הָיִיתִי רוֹצֶה לְהַפְצִירוֹ שֶׁיַּגִּיד לִי אֵיזֶה דְּבַר צַוָּאָה רַק שֶׁיִּחְיֶה עוֹד כִּי זֶה הָיָה כָּל מְגַמָּתֵנוּ כַּנַּ"ל) הֵשִׁיב אֵצֶל הַשֵּׁם יִתְבָּרַךְ הַכֹּל אֶפְשָׁר (כְּאוֹמֵר אֲנִי יוֹדֵעַ שֶׁקָּרוֹב הַהִסְתַּלְּקוּת רַק בְּוַדַּאי מֵהַשֵּׁם יִתְבָּרַךְ אֵין שׁוּם דָּבָר נִמְנָע). כָּל זֶה הָיָה בַּלַּיִל הַשַּׁיָּךְ לְיוֹם שִׁשִּׁי עֶרֶב סֻכּוֹת. וְכָל אוֹתָהּ הַלַּיְלָה הָיָה רַעַשׁ גָּדוֹל כִּי בְּכָל פַּעַם הִתְגַּבְּרָה עָלָיו חֻלְשָׁתוֹ יוֹתֵר וְיָצָא מִמֶּנּוּ דָּם עַל יְדֵי הַהוּסְט הַרְבֵּה מְאֹד מִיּוֹם שֵׁנִי דְּרֹאשׁ הַשָּׁנָה עַד הֵנָּה אֲשֶׁר לֹא יְאֻמַּן כִּי יְסֻפַּר. וְקָרוֹב לְאוֹר הַיּוֹם קָרְאוּ הַדּוֹקְטוֹר שֶׁלֹּא בִּרְצוֹנִי. וְהוּא זִכְרוֹנוֹ לִבְרָכָה בִּדְרָכָיו הַנִּפְלָאִים מָסַר עַצְמוֹ אָז לִרְצוֹן הָעוֹלָם שֶׁהֵם יַעֲשׂוּ עִמּוֹ כִּרְצוֹנָם בְּעִנְיַן הַדּוֹקְטוֹר כָּךְ הֵבַנְתִּי מִדַּעְתּוֹ הַקְּדוֹשָׁה. וַאֲנִי קָרָאתִי תִּגָּר עַל שֶׁהֵם קוֹרְאִים הַדּוֹקְטוֹר אֲבָל לֹא שָׁמְעוּ לִי. וּבְעִנְיָן זֶה שֶׁל הַדּוֹקְטוֹר אֵין כָּאן מָקוֹם לְהַאֲרִיךְ.

נז

בְּיוֹם שִׁשִּׁי בַּבֹּקֶר אָמַר לָנוּ שֶׁנִּמְצָא בִּשְׁבִילוֹ אֵיזֶה כִּסֵּא טוֹבָה לְפִי חֻלְשָׁתוֹ שֶׁיּוּכַל לִסְמֹךְ עָלָיו הֵיטֵב. וְהַשֵּׁם יִתְבָּרַךְ עֲזָרָנוּ וּמָצָאנוּ כִּסֵּא שֶׁהוּטְבָה בְּעֵינָיו וְתֵכֶף הֵבֵאנוּ לוֹ הַכִּסֵּא וְיָשַׁב עָלֶיהָ. בַּבֹּקֶר בְּיוֹם שִׁשִּׁי הַנַּ"ל רָאִינוּ נִפְלָאוֹת שֶׁבְּעֹצֶם חֲלִישׁוּתוֹ אָז בְּלִי שִׁעוּר, יָשַׁב עַל הַכִּסֵּא מֵעֵת לְעֵת וָחֵצִי רְצוּפִים דְּהַיְנוּ מִיּוֹם שִׁשִּׁי בַּבֹּקֶר עַד מוֹצָאֵי שַׁבָּת שֶׁהוּא יוֹם רִאשׁוֹן דְּסֻכּוֹת. כִּי לֹא נִכְנַס לַסֻּכָּה כְּלָל כִּי הָיָה אָז מְסֻכָּן מְאֹד. וּבָעֵת שֶׁיָּשַׁב עַל הַכִּסֵּא הִנִּיחוּ לוֹ טַלִּית וּתְפִלִּין בְּיוֹם שִׁשִּׁי הַנַּ"ל בַּבֹּקֶר. וּבִהְיוֹתוֹ מְעֻטָּף בְּטַלִּית וּתְפִלִּין הִתְחִיל לִגְו‍ֹעַ וְנָתַן הֲקָאוֹת וְצִוָּה עָלַי לְאָחְזוֹ בְּרֹאשׁוֹ וְכִמְעַט שֶׁנִּגְוַע אָז. אַךְ בְּחַסְדֵי הַשֵּׁם חָזַר בּוֹ חִיּוּתוֹ וְהִתְפַּלֵּל בְּטַלִּית וּתְפִלִּין וְיָשַׁב אַחַר כָּךְ עַל הַכִּסֵּא מֵעֵת־לְעֵת וָחֵצִי רְצוּפִים עַד מוֹצָאֵי שַׁבָּת כַּנַּ"ל.

וְכָל אוֹתוֹ הַיּוֹם שִׁשִּׁי עֶרֶב שַׁבָּת וְסֻכּוֹת עָמַדְנוּ לְפָנָיו וְהוּא הָיָה חָלוּשׁ מְאֹד וְהַחִיּוּת הוֹלֵךְ וְנִפְסָק. עָנִיתִי וְאָמַרְתִּי לוֹ בִּכְנִיעוּת רֹאשׁ וְלֵב נִשְׁבָּר, רַבִּי תוֹשִׁיעוּ לָכֶם בְּעַצְמְכֶם. הֵשִׁיב אֵין לִי חֵשֶׁק לָזֶה. עָנִיתִי וְאָמַרְתִּי יִהְיֶה לָכֶם רַחֲמָנוּת עַל זַרְעֲכֶם וְעַל אַנְשֵׁיכֶם. (וְהִטָּה בְּיָדָיו וְאָמַר בִּלְשׁוֹן אַשְׁכְּנַז אֶט אֶט וְכָךְ אָמַרְתִּי לוֹ בִּלְשׁוֹן אַשְׁכְּנַז רֶבִּי הֶעלְפְט אַייךְ אַלֵיין. הֵשִׁיב אִיךְ הָאב עֶפִּיס קַיין חֵשֶׁק נִיט. אָמַרְתִּי לוֹ הָאט רַחֲמָנוּת אִיבֶּער אַיֶיערֶע קִינְדֶער אוּן אִיבֶּער אַיֶיערֶע לַייט). וְהִטָּה בְּיָדוֹ וְאָמַר אֶט אֶט כְּאוֹמֵר אֲנִי רָחוֹק מִזֶּה עַתָּה הַרְבֵּה וְאֵינִי שׁוֹמֵעַ זֹאת כְּלָל עַתָּה. וְעוֹד דִבַּרְנוּ עִמּוֹ דִּבּוּרִים הַרְבֵּה בְּאוֹתוֹ הַיּוֹם.

וְכָל אוֹתוֹ הַיּוֹם וְלַיְלָה שֶׁלְּאַחֲרָיו הוּא לֵיל שַׁבָּת וְיוֹם רִאשׁוֹן דְּסֻכּוֹת יָשַׁב עַל הַכִּסֵּא, וְלִפְעָמִים הִטָּה עַצְמוֹ עַל הַשֻּׁלְחָן שֶׁאֵצֶל הַכִּסֵּא וְהִנִּיחַ רֹאשׁוֹ עַל יָדוֹ וְשָׁכַב מְעַט, אֶפְשָׁר הָיָה יָשֵׁן אֵיזֶה שְׁנַת עֲרַאי כָּל שֶׁהוּא. וַאֲנַחְנוּ עָמַדְנוּ לְפָנָיו בְּכָל עֵת וְהָיִינוּ מַחֲלִיפִים מִשְׁמַרְתֵּנוּ, לִפְעָמִים עָמְדוּ אֵלּוּ הָאֲנָשִׁים וְאֵלּוּ הָיוּ יְשֵׁנִים וְאַחַר כָּךְ לְהֶפֶךְ. כִּי לֹא זַזְנוּ מִמֶּנּוּ מִן לֵיל שִׁשִּׁי הַנַּ"ל.

בַּבֹּקֶר בְּיוֹם שַׁבָּת רִאשׁוֹן דְּסֻכּוֹת הִלְבִּישׁוּ אוֹתוֹ בְּטַלִּית וְהוּא עוֹדֶנּוּ יוֹשֵׁב עַל כִּסְאוֹ וְהִתְפַּלֵּל שָׁם כָּל הַתְּפִלָּה בִּשְׁלֵמוּת וְיָשַׁב בְּבִגְדֵי שַׁבָּת כָּרָאוּי. וְאַחַר גְּמַר הַתְּפִלָּה נִכְנְסוּ הַרְבֵּה אַנְשֵׁי הָעִיר אֶצְלוֹ לְקַבֵּל פָּנָיו בָּרֶגֶל וְהִסְבִּיר לָהֶם פָּנִים וְלֹא דִּבֵּר רַק מְעַט דִּמְעַט הַמֻּכְרָח בְּיוֹתֵר. כִּי בְּכָל אוֹתָן הַיָּמִים הָיָה נִזְהָר מִלְּדַבֵּר. וְגַם הַדּוֹקְטוֹר הִזְהִירוֹ מְאֹד שֶׁלֹּא לְדַבֵּר מֵחֲמַת שֶׁחִיּוּתוֹ הָיָה בְּצִמְצוּם גָּדוֹל.

נח

בְּמוֹצָאֵי שַׁבָּת לֵיל שֵׁנִי דְּסֻכּוֹת צִוָּה לְהוֹלִיךְ אוֹתוֹ מֵהַכִּסֵּא וְהִשְׁכִּיבוּהוּ עַל מִטָּתוֹ, וְהָיָה אָז עָיֵף וְיָגֵעַ מְאֹד מְאֹד, וְאָמַר שֶׁהוּא יָגֵעַ כָּל כָּךְ מֵחֲמַת שֶׁיָּשַׁב כָּל כָּךְ עַל הַכִּסֵּא.

אַחַר כָּךְ עָנָה וְאָמַר בְּקוֹל קְצָת הַאַתָּה זוֹכֵר הַמַּעֲשֶׂה שֶׁסִּפַּרְתִּי וְתֵכֶף עָמַדְתִּי מַרְעִיד וְשָׁאַלְתִּי אוֹתוֹ בְּאֵימָה אֵיזֶה מַעֲשֶׂה (כִּי הֲלֹא בֶּאֱמֶת שָׁמַעְתִּי מִמֶּנּוּ כַּמָּה וְכַמָּה מַעֲשִׂיּוֹת נוֹרָאוֹת מְאֹד). עָנָה וְאָמַר הַמַּעֲשֶׂה שֶׁסִּפַּרְתִּי לְךָ בִּכְנִיסָתִי לְפֹה. וְתֵכֶף נִבְהַלְתִּי מְאֹד. כִּי זָכַרְתִּי הֵיטֵב הַמַּעֲשֶׂה שֶׁמְּדַבֶּרֶת מֵעִנְיַן הַבַּעַל שֵׁם טוֹב זִכְרוֹנוֹ לִבְרָכָה שֶׁבָּא לְמָקוֹם אֶחָד שֶׁהָיוּ שָׁם נְשָׁמוֹת גְּדוֹלוֹת הַרְבֵּה מְאֹד שֶׁהָיָה מֻכְרָח לְתַקְּנָם, וְרָאָה שֶׁאִי אֶפְשָׁר לְתַקְּנָם כִּי־אִם כְּשֶׁיִּסְתַּלֵּק עַל יְדֵי זֶה כַּנִּרְשָׁם זֹאת הַמַּעֲשֶׂה בְּמָקוֹם אַחֵר (לְעֵיל מ"ט). וְעָמַדְתִּי מַרְעִיד וּמִשְׁתּוֹמֵם עָנָה וְאָמַר (בְּזֶה הַלָּשׁוֹן מֶע הָאט שׁוֹין לַאנְג אַרוֹיס גִיקוּקְט אוֹיף מִיר, מֶע זָאל מִיךְ דֶער טַאפְּן אַהֶער, וָואס זָאל אִיךְ אַייךְ זָאגְן אֲלָפִים רְבָבוֹת רְבָבוֹת רְבָבוֹת וּמָשַׁךְ מְאֹד תֵּבַת רְבָבוֹת בְּכָל פַּעַם. כְּלוֹמַר) שֶׁיֵּשׁ כָּאן בְּאוּמֶין סְבִיבוֹ רְבָבוֹת רְבָבוֹת הַרְבֵּה שֶׁל נְשָׁמוֹת שֶׁעוֹמְדִים עַתָּה סְבִיבוֹ שֶׁיְּתַקְּנֵם. שֶׁבִּשְׁבִיל זֶה יֵשׁ לוֹ כָּל הָעִנּוּיִים וְהַיִּסּוּרִים הַקָּשִׁים וְהַמָּרִים הָאֵלּוּ.

וְאַחַר כָּךְ הֵסֵב פָּנָיו קְצָת אֶל הַקִּיר וּפָרַשׂ יָדָיו קְצָת. כְּאוֹמֵר הֲרֵינִי מוֹסֵר נַפְשִׁי וַהֲרֵינִי מוּכָן וּמְזֻמָּן לְקַבֵּל הַכֹּל בִּשְׁבִילוֹ יִתְבָּרַךְ. וְכָל זֶה אִי אֶפְשָׁר לְצַיֵּר בִּכְתָב כְּלָל. כִּי בְּעִנְיַן תִּקּוּנֵי הַנְּשָׁמוֹת שָׁמַעְנוּ מִפִּיו כַּמָּה שִׂיחוֹת וְתוֹרוֹת נוֹרָאוֹת שֶׁרָמַז לָנוּ בָּהֶם שֶׁהוּא עוֹסֵק בָּזֶה הַרְבֵּה מְאֹד. כְּמוֹ הַתּוֹרָה וַיֹּאמֶר בֹּעַז אֶל רוּת (לִקּוּטֵי מוֹהֲרַ"ן ס"ה) מֵעִנְיַן בַּעַל הַשָּׂדֶה. וְהֵבַנּוּ מִדְּבָרָיו שֶׁכָּל הַיִּסּוּרִים וְהַמַּחֲלֹקֶת שֶׁעָלָיו הוּא מֵחֲמַת שֶׁעוֹסֵק בָּזֶה הַרְבֵּה. וְכָל עִנְיַן נְסִיעָתוֹ לְאוּמֶין לְהִסְתַּלֵּק שָׁם הַכֹּל בִּשְׁבִיל זֶה כַּנִּרְשָׁם מְעַט מִזֶּה בְּשִׂיחוֹתָיו הַקְּדוֹשׁוֹת בְּמָקוֹם אַחֵר (חַיֵּי מוֹהֲרַ"ן רי"ז).

נט

אַחַר כָּךְ בַּלַּיִל הַשַּׁיָּךְ לְיוֹם שְׁלִישִׁי הוּא רְבִיעִי דְּסֻכּוֹת הוּא יוֹם הָאַחֲרוֹן שֶׁל יְמֵי חַיָּיו הַקְּדוֹשִׁים. וְאָז עַד אַחַר חֲצוֹת לַיְלָה עָמְדוּ לְפָנָיו חֲבֵרַי רַבִּי נַפְתָּלִי וְרַבִּי שִׁמְעוֹן. כִּי הָיִינוּ מַחֲלִיפִין מִשְׁמְרוֹתֵינוּ. וּבָעֵת שֶׁשָּׁמַעְנוּ שִׂיחָה הַנַּ"ל לֹא הָיָה אָז רַבִּי נַפְתָּלִי אֶצְלוֹ כִּי הָיָה יָשֵׁן אָז. וְאַחַר כָּךְ בַּלַּיְלָה יָשַׁנְתִּי אֲנִי וְהוּא עָמַד אֶצְלוֹ זִכְרוֹנוֹ לִבְרָכָה עִם רַבִּי שִׁמְעוֹן. וְאָז בַּלַּיְלָה חָזַר וְדִבֵּר מֵעִנְיַן הַנְּשָׁמוֹת הַנַּ"ל מַה שֶּׁצָּרִיךְ לְתַקֵּן כָּאן הַרְבֵּה הַרְבֵּה נְשָׁמוֹת מְאֹד, וְאָמַר כַּמָּה מִשְׁפָּטִים יֵשׁ כָּאן כַּמָּה קְדוֹשִׁים הָיוּ כָּאן, וְכוּ'. עָנָה רַבִּי נַפְתָּלִי וְאָמַר לוֹ הֲלֹא אֲמַרְתֶּם בְּהַתּוֹרָה וַיֹּאמֶר בֹּעַז אֶל רוּת הַנַּ"ל שֶׁהַצַּדִּיק הַגָּדוֹל הַמֻּפְלָג בְּמַעֲלָה מְאֹד יָכוֹל לִגְמֹר הָעִנְיָן בְּחַיָּיו עַיֵּן שָׁם. עָנָה הוּא זִכְרוֹנוֹ לִבְרָכָה וְאָמַר, לֹא אָמַרְתִּי לָכֶם כִּי־אִם אֵיזֶה בְּחִינָה מִזֶּה כִּי הַהֶכְרֵחַ לֵילֵךְ וּלְהִסְתַּלֵּק בִּשְׁבִיל זֶה.

וְאַחַר כָּךְ הִזְכִּיר עַצְמוֹ וְלָקַח הַמַּפְתֵּחַ שֶׁל הַקַּמָדֶע וְנָתַן לָהֶם וְצִוָּה עֲלֵיהֶם שֶׁתֵּכֶף שֶׁיִּסְתַּלֵּק בְּעוֹדוֹ יִהְיֶה מֻנָּח עַל הָאָרֶץ, יִקְחוּ כָּל הַכְּתָבִים שֶׁנִּמְצָאִים שָׁם בְּהַקַּמָדֶע וְיִשְׂרְפוּ כֻּלָּם וְהִזְהִירָם לְקַיֵּם דְּבָרָיו, וְהֵם לָקְחוּ הַמַּפְתֵּחַ וְעָמְדוּ בְּבֶהָלָה רוֹעֲדִים וְזוֹחֲלִים וּמִצְטַעֲרִים הַרְבֵּה כְּשָׁמְעָם כָּל זֶה, וְהָיוּ מִתְלַחֲשִׁים יַחַד עַל שֶׁהוּא כְּבָר מֵכִין עַצְמוֹ כָּל כָּךְ לְהִסְתַּלֵּק. עָנָה וְאָמַר מָה אַתֶּם מִתְלַחֲשִׁים, אַתֶּם רַשָּׁאִים לְדַבֵּר מֵהִסְתַּלְּקוּתִי בְּפָנַי כִּי אֵין אֲנִי מִתְפַּחֵד מִזֶּה כְּלָל.

וְאַחַר כָּךְ אָמַר לָהֶם אֶפְשָׁר אַתֶּם מְדַבְּרִים עַל אוֹדוֹתֵיכֶם. מַה יֵּשׁ לָכֶם לִדְאֹג כְּשֶׁאֲנִי הוֹלֵךְ לִפְנֵיכֶם. וּמָה אֵלּוּ הַנְּשָׁמוֹת שֶׁלֹּא הִכִּירוּ אוֹתִי כְּלָל הֵם מְצַפִּים עַל תִּקּוּנִים שֶׁלִּי, מִכָּל־שֶׁכֵּן אַתֶּם. אֵלּוּ הָאֲנָשִׁים שֶׁמֵּתוּ מִקֹּדֶם עִמָּהֶם יֵשׁ אֵיזֶה יְגִיעָה וְכוּ' אֲבָל אַתֶּם מַה יֵּשׁ לָכֶם לִדְאֹג מֵאַחַר שֶׁאֲנִי הוֹלֵךְ לִפְנֵיכֶם אֵין לָכֶם לְהִתְיָרֵא כְּלָל. וְעוֹד שָׁמְעוּ מִמֶּנּוּ דִּבּוּרִים נוֹרָאִים כָּאֵלֶּה מֵעִנְיַן הַנְּשָׁמוֹת וּמֵעִנְיַן הִסְתַּלְּקוּתוֹ. וְכָל זֶה הָיָה בַּלַּיְלָה וַאֲנִי הָיִיתִי יָשֵׁן אָז כַּנִּזְכָּר לְעֵיל. אַחַר כָּךְ הֱקִיצוֹתִי כְּמוֹ שָׁעָה אַחַר חֲצוֹת לַיְלָה, וּבָאתִי וְעָמַדְתִּי גַּם כֵּן לְפָנָיו, וְרַבִּי נַפְתָּלִי וְרַבִּי שִׁמְעוֹן עוֹדָם עוֹמְדִים לְפָנָיו וְהוּא יָשַׁב אָז עַל הַכִּסֵּא הַנַּ"ל. כִּי מִן מוֹצָאֵי שַׁבָּת הַנַּ"ל אַחַר שֶׁיָּשַׁב מֵעֵת לְעֵת וָחֵצִי רְצוּפִים עַל הַכִּסֵּא כַּנִּזְכָּר לְעֵיל. אַחַר כָּךְ הָיְתָה דַּרְכּוֹ לֵישֵׁב עַל הַכִּסֵּא בְּסֵרוּגִין. וְלִפְעָמִים שָׁכַב אֵיזֶה שָׁעוֹת עַל הַמִּטָּה וְאַחַר כָּךְ צִוָּה לְהוֹלִיכוֹ לְהוֹשִׁיבוֹ עַל הַכִּסֵּא לֵישֵׁב שָׁם אֵיזֶה שָׁעוֹת וְאַחַר כָּךְ חָזַר וְצִוָּה לְהוֹלִיכוֹ אֶל הַמִּטָּה וְאַחַר כָּךְ חָזַר עַל כִּסְאוֹ וְכוּ' וְכֵן הָיָה מִתְנַהֵג בְּכָל אֵלּוּ הַיָּמִים מִן מוֹצָאֵי שַׁבָּת עַד הַסּוֹף. וּבְעֵת שֶׁאֲנִי שָׁמַעְתִּי מִמֶּנּוּ שִׂיחָה הַנַּ"ל מֵעִנְיַן הַמַּעֲשֶׂה וְכוּ' הָיָה בִּהְיוֹתוֹ שׁוֹכֵב עַל מִטָּתוֹ. וּבַלַּיְלָה שֶׁהֵם שָׁמְעוּ שִׂיחָה הַנַּ"ל הָיָה יוֹשֵׁב עַל כִּסְאוֹ. וּכְשֶׁהֱקִיצוֹתִי וּבָאתִי לְפָנָיו, הָיָה עֲדַיִן יוֹשֵׁב עַל כִּסְאוֹ וְרַבִּי נַפְתָּלִי וְרַבִּי שִׁמְעוֹן עָמְדוּ לְפָנָיו עֲדַיִן.

וְסִפֵּר לִי רַבִּי נַפְתָּלִי בִּלְחִישָׁה קְצָת מֵאֲשֶׁר נַעֲשָׂה בְּאוֹתוֹ הָעֵת וְשֶׁכְּבָר מָסַר לָהֶם הַמַּפְתֵּחַ וְצִוָּה לִשְׂרֹף הַכְּתָבִים וְכוּ' וְעָמַדְתִּי מַרְעִיד וּמִשְׁתּוֹמֵם. אַךְ אַף עַל פִּי כֵן נִתְחַזַּקְתִּי וְאָמַרְתִּי בְּלִבִּי שֶׁכָּךְ דַּרְכּוֹ שֶׁהוּא מֵכִין עַצְמוֹ לְהִסְתַּלֵּק אֲבָל אַף עַל פִּי כֵן לֹא יַעֲשֶׂה הַשֵּׁם יִתְבָּרַךְ זֹאת, וּבְוַדַּאי יִחְיֶה כִּי לֹא הָיִינוּ יְכוֹלִים לְהַעֲלוֹת עַל דַּעְתֵּנוּ שֶׁהַשֵּׁם יִתְבָּרַךְ יִקַּח מֵהָעוֹלָם אוֹר הָאוֹרוֹת וְכוּ' כָּזֶה, אַחֲרֵי שֶׁעֲדַיִן לֹא זָכוּ לֵהָנוֹת מֵאוֹרוֹ הַנִּפְלָא וְהַנּוֹרָא אֲשֶׁר כֻּלָּם צְרִיכִים אֵלָיו לְקַבֵּל מִמֶּנּוּ וְכוּ'. וּבַעֲווֹנוֹתֵינוּ הָרַבִּים עַל יְדֵי מַחֲשָׁבוֹת אֵלּוּ אִבַּדְנוּ מַה שֶּׁאִבַּדְנוּ כִּי אִם הָיִינוּ מַאֲמִינִים לוֹ בִּפְשִׁיטוּת שֶׁיִּסְתַּלֵּק כַּאֲשֶׁר אָמַר לָנוּ בְּפֵרוּשׁ וּבְרֶמֶז פְּעָמִים אֵין מִסְפָּר בְּוַדַּאי הָיִינוּ יְכוֹלִים לִשְׁמֹעַ מִמֶּנּוּ דְּבָרִים נוֹרָאִים עוֹד אָז (כִּי רְצוֹנוֹ הָיָה שֶׁיִּהְיֶה אִתְעָרוּתָא דִּלְתַתָּא שֶׁאֲנַחְנוּ נְעוֹרֵר אוֹתוֹ שֶׁיֹּאמַר לָנוּ אֵיזֶה דְּבָרִים אָז. אֲבָל אֲנַחְנוּ לֹא שַׂמְנוּ לֵב לָזֶה וְהָיִינוּ מְצַפִּים רַק שֶׁיָּשׁוּב לְאֵיתָנוֹ. וְלַחְשֹׁב שֶׁיְּצַוֶּה לָּנוּ מַה לַּעֲשׂוֹת אַחֲרֵי הִסְתַּלְּקוּתוֹ לֹא רָצִינוּ לַחְשֹׁב כְּלָל וְעַל יְדֵי זֶה לֹא הִפְצַרְנוּ אוֹתוֹ עַל זֶה כְּלָל וְהוּא לֹא אָמַר מֵעַצְמוֹ בְּלִי שׁוּם אִתְעָרוּתָא דִּלְתַתָּא). וְעָמַדְתִּי לְפָנָיו יַחַד עִם רַבִּי נַפְתָּלִי וְרַבִּי שִׁמְעוֹן. וְהוּא יָשַׁב עַל כִּסְאוֹ וְהִסְתַּכֵּל בָּנוּ וְלֹא דִּבֵּר מְאוּמָה.

אַחַר כָּךְ אָמַרְתִּי לְרַבִּי נַפְתָּלִי בִּלְחִישָׁא לֵךְ וּשְׁכַב לִישֹׁן כִּי עֲדַיִן לֹא יָשַׁנְתָּ כְּלָל. וְלֹא אָבָה לֵילֵךְ מִמֶּנּוּ מֵחֲמַת שֶׁנַּפְשׁוֹ הָיְתָה מָרָה לוֹ מֵאֵלּוּ הַדִּבּוּרִים שֶׁשָּׁמַע מִמֶּנּוּ מֵהִסְתַּלְּקוּתוֹ וְהָיָה חָפֵץ לַעֲמֹד לְפָנָיו עוֹד מֵעֹצֶם הָאַהֲבָה וְהַתְּשׁוּקָה לֵהָנוֹת מִזִּיו צַחְצָחוֹת קְדֻשַּׁת פָּנָיו הַמְּאִירוֹת אָז. אַחַר כָּךְ בְּאֵיזֶה שָׁעָה קַלָּה גָּבְרָה עָלָיו הַשֵּׁנָה וְהָלַךְ לִישֹׁן, וְכֵן רַבִּי שִׁמְעוֹן שָׁכַב עַצְמוֹ לִישֹׁן עַל הַקַּרְקַע בְּאוֹתוֹ הַחֶדֶר עַצְמוֹ שֶׁרַבֵּנוּ זִכְרוֹנוֹ לִבְרָכָה יָשַׁב שָׁם, וְכֵן הַמְשָׁרֵת וְאִשְׁתּוֹ כֻּלָּם הָיוּ יְשֵׁנִים וְלֹא נִשְׁאַר לְפָנָיו לְשָׁמְרוֹ וּלְשָׁרְתוֹ כִּי־אִם אֲנִי לְבַדִּי.

ס

וְעָמַדְתִּי לְפָנָיו בְּאוֹתוֹ הַלַּיְלָה הָאַחֲרוֹנָה שֶׁל יְמֵי חַיָּיו כַּמָּה שָׁעוֹת רְצוּפִים אֲנִי לְבַדִּי, מִן אַחַר חֲצוֹת לַיְלָה עַד אוֹר הַיּוֹם אֲבָל לֹא זָכִיתִי לִשְׁמֹעַ מִמֶּנּוּ שׁוּם שִׂיחָה וְהַכֹּל מֵחֲמַת שֶׁלֹּא רָצִיתִי לְהַעֲלוֹת עַל דַּעְתִּי שֶׁיִּסְתַּלֵּק, וְלֹא רָצִיתִי לִשְׁאֹל אוֹתוֹ כְּלָל מַה נַּעֲשֶׂה וּמַה נִּפְעָל וְכַיּוֹצֵא בָּזֶה. וַאֲנִי מֵבִין עַתָּה לְמַפְרֵעַ שֶׁהוּא זִכְרוֹנוֹ לִבְרָכָה הָיָה חָפֵץ וּמִשְׁתּוֹקֵק מְאֹד שֶׁנִּשְׁאַל אוֹתוֹ וְנַפְצִיר אוֹתוֹ עַל זֶה שֶׁיְּסַדֵּר לָנוּ אֵיזֶה דְּבָרִים, אָז הָיָה אוֹמֵר לָנוּ. אַךְ בַּעֲווֹנוֹתֵינוּ הָרַבִּים מֵרִבּוּי תְּשׁוּקָתֵנוּ אֵלָיו עַד שֶׁלֹּא יָכֹלְנוּ לְהַעֲלוֹת עַל דַּעְתֵּנוּ הִסְתַּלְּקוּתוֹ, עַל יְדֵי זֶה לֹא הִפְצַרְנוּ אוֹתוֹ עַל זֶה כַּנִּזְכָּר לְעֵיל.

וְעָמַדְתִּי לְבַדִּי לְפָנָיו אָז בְּאוֹתָהּ הַלַּיְלָה וְהוּא הִסְתַּכֵּל וְחָזָה בִּי בְּעֵינָיו הַנּוֹרָאִים הַרְבֵּה, וְכָל הִסְתַּכְּלוּת שֶׁלּוֹ, שֶׁהִסְתַּכֵּל בִּי הָיָה כְּמוֹ דִּבּוּרִים מַמָּשׁ. וַאֲנִי מֵבִין עַתָּה כַּמָּה הִתְחַזְּקוּת וְכַמָּה עִנְיָנִים מֵהִסְתַּכְּלוּתוֹ בִּי אָז. וּבְכָל עֵת שֶׁעוֹבֵר עָלַי, חַס וְשָׁלוֹם, מַה שֶּׁעוֹבֵר, בִּכְלָל וּבִפְרָט, וְהַשֵּׁם יִתְבָּרַךְ בְּנִפְלְאוֹתָיו מַצִּילֵנִי מִכֻּלָּם, אֲנִי מֵבִין, שֶׁהַכֹּל הָיָה מְרֻמָּז בְּהִסְתַּכְּלוּתוֹ. כִּי הִסְתַּכְּלוּתוֹ הָיְתָה כִּמְדַבֵּר עִמִּי עַל מִי אַתָּה נִשְׁאָר עִם כָּל הָאוֹצָרוֹת הַגְּנוּזִים אֶצְלְךָ וּמַה יִּהְיֶה נַעֲשֶׂה עִמְּךָ, כִּי רַבִּים יַעַמְדוּ עָלֶיךָ וּמַה יַעֲשֶׂה חָלוּשׁ כָּמוֹךָ וְכוּ' וְכוּ'. כָּאֵלֶּה וְכָאֵלֶּה וְיָתֵר מִזֶּה מַה שֶּׁאֵינִי יוֹדֵעַ בְּעַצְמִי הַכֹּל הָיָה מְרֻמָּז בְּהִסְתַּכְּלוּתוֹ שֶׁהִסְתַּכֵּל בִּי הַרְבֵּה הַרְבֵּה בְּכַוָּנָה בְּאוֹתָהּ הַלַּיְלָה. וְכָל הִסְתַּכְּלוּת וְהִסְתַּכְּלוּת שֶׁהִסְתַּכֵּל בִּי אָז הָיָה שׁוֹהֶה בּוֹ אֵיזֶה שָׁעָה רְצוּפָה.

סא

אַחַר כָּךְ צִוָּה עָלַי לְהוֹלִיךְ אוֹתוֹ מֵהַכִּסֵּא לְמִטָּתוֹ, וְלָקַחְתִּי אוֹתוֹ וְהוֹלַכְתִּי אוֹתוֹ, וְהוּא זִכְרוֹנוֹ לִבְרָכָה הָיָה רֹאשׁוֹ וְרֻבּוֹ נִסְמָךְ עָלַי, וְרַגְלָיו הָיוּ מְעַט נוֹגְעִים בָּאָרֶץ, וְהָיָה נִשָּׂא עָלַי עַד שֶׁהֵבֵאתִיו לְמִטָּתוֹ שֶׁלֹּא הָיְתָה רְחוֹקָה מֵהַכִּסֵּא. וּכְשֶׁהֵבֵאתִיו אֶל הַמִּטָּה אָחַזְתִּי אוֹתוֹ וְהִגְבַּהְתִּיו וְהִנַּחְתִּי אוֹתוֹ עַל הַמִּטָּה. עָנָה וְאָמַר לְאַט לְאַט (בִּלְשׁוֹן אַשְׁכְּנַז פַּאוָואלֶע פַּאוָואלֶע), וְכָךְ עָשִׂיתִי וְהִנַּחְתִּיו עַל מִטָּתוֹ בִּלְאַט בְּנַחַת. וְהָיָה תֵּמַהּ בְּעֵינַי עַל שֶׁהִצְרִיךְ אוֹתִי לְהַזְהִיר עַל זֶה. עָנָה וְאָמַר אֲנִי כָּבֵד עַתָּה עַל כֵּן הִזְהַרְתִּיךָ עַל זֶה (כִּי הָאָדָם קָרוֹב לְמִיתָתוֹ הוּא כָּבֵד מֵחֲמַת שֶׁהַחַיּוּת מַתְחִיל לְהִסְתַּלֵּק מִמֶּנּוּ) וּבְכָל זֶה רָמַז לִי שֶׁהוּא קָרוֹב מְאֹד לְהִסְתַּלְּקוּתוֹ וַאֲנִי לֹא שָׁמַעְתִּי כָּל זֶה כְּלָל כַּנַּ"ל. וְשָׁכַב עַל הַמִּטָּה וְאָז הִסְתַּכֵּל בִּי הַרְבֵּה מְאֹד כַּנִּזְכָּר לְעֵיל. וַאֲנִי זָכִיתִי לְשָׁרְתוֹ אָז לְבַדִּי וּלְהוֹשִׁיט לוֹ מַה שֶּׁהָיָה צָרִיךְ.

אַחַר כָּךְ עָנִיתִי וְאָמַרְתִּי לוֹ רַבִּי קְחוּ אֵיזֶה דָּבָר לְהָשִׁיב נַפְשְׁכֶם הֵשִׁיב מַה תִּתֵּן לִי אָמַרְתִּי מְעַט תֵּה, עָנָה וְאָמַר עִם חֶלְמוֹן בֵּיצָה כִּי אָז הָיוּ נוֹתְנִים לוֹ לִפְעָמִים תֵּה מְבֻשָּׁל עִם חֶלְמוֹן בֵּיצָה שֶׁעוֹשִׂין לְהָקֵל הַהוּסְט. וְכֵן עָשִׂיתִי וּבִשַּׁלְתִּי הַתֵּה עִם הַחֶלְמוֹן וְהַסֻּכָּר וְנָתַתִּי לוֹ. וְצִוָּה לִתֵּן לוֹ מְעַט מַיִם וְנָטַל יָדָיו וְלָקַח הַתֵּה וְאָמַר שֶׁהִיא חַמָּה עֲדַיִן כִּי אָז הָיָה נִזְהָר שֶׁלֹּא לִשְׁתּוֹת מַשְׁקֶה חַם שֶׁלֹּא יְעוֹרֵר הַדָּם שֶׁל הַהוּסְט. כִּי אֵיזֶה יָמִים קֹדֶם הִסְתַּלְּקוּתוֹ פָּסַק מִמֶּנּוּ יְצִיאַת הַדָּם עַל יְדֵי הַהוּסְט. וְלָקַחְתִּי הַתֵּה וְהוֹרַקְתִּי מִכְּלִי אֶל כְּלִי לְקָרְרָה קְצָת כַּנָּהוּג, וְאַחַר כָּךְ נָתַתִּי לוֹ וְאָמַר שֶׁעֲדַיִן הִיא חַמָּה, וְלָקַחְתִּי וְקֵרַרְתִּי אוֹתָהּ עוֹד וְאָמַר שֶׁעֲדַיִן הִיא חַמָּה וְכֵן הָיָה כְּמוֹ שָׁלֹשׁ וְאַרְבַּע פְּעָמִים. אַחַר כָּךְ אַחַר שֶׁקֵּרַרְתִּי אוֹתָהּ כָּרָאוּי כִּרְצוֹנוֹ, לְקָחָהּ וּבֵרַךְ וְשָׁתָה.

סב

אַחַר כָּךְ עָמַדְתִּי לְפָנָיו עוֹד עַד שֶׁהֵאִיר הַיּוֹם וְנִתּוֹסֵף בִּי שִׂמְחָה וְחִיּוּת קְצָת עַל שֶׁזָּכִיתִי לְשַׁמְּשׁוֹ כָּל כָּךְ. כִּי לָאו כָּל יוֹמָא זָכִיתִי לְשַׁמְּשׁוֹ כִּי רְצוֹנוֹ הָיָה שֶׁהַמְשָׁרֵת שֶׁלּוֹ יְשַׁמְּשׁוֹ, רַק לְעִתִּים רְחוֹקִים זָכִיתִי לְשָׁרְתוֹ מְעַט, וְעַתָּה זָכִיתִי לְשָׁרְתוֹ כַּמָּה שָׁעוֹת רְצוּפִים בְּעֵת כָּזֹאת עַל כֵּן הָיִיתִי שָׂמֵחַ קְצָת. אֲבָל לֹא יָדַעְתִּי כִּי בְּאוֹתוֹ הַיּוֹם לוֹקֵחַ ה' אֶת אֲדוֹנֵנוּ, אַדְּרַבָּא נִדְמָה לִי אָז שֶׁיִּחְיֶה עוֹד.

וּכְשֶׁהֵאִיר הַיּוֹם הִתְחִילוּ לָקוּם וְלָקִיץ מִשְּׁנָתָם הַמְשָׁרֵת וְכַיּוֹצֵא שֶׁהָיוּ רְגִילִים לַעֲמֹד לְפָנָיו וְעָמְדוּ לְפָנָיו. אָז הָלַכְתִּי אֶל הַמִּקְוֶה לְהָכִין עַצְמִי לִתְפִלָּה וְזֶה הָיָה יוֹם שְׁלִישִׁי רְבִיעִי דְּסֻכּוֹת וּבַחֲזִירָתִי מֵהַמִּקְוֶה בָּאתִי לְחַדְרוֹ וּמְצָאתִיו יוֹשֵׁב עַל מִטָּתוֹ, יוֹשֵׁב וְלֹא שׁוֹכֵב, וּמְעֻטָּף בְּטַלִּיתוֹ וּמִתְפַּלֵּל. וְאַחַר כָּךְ לָקַח הָאֶתְרוֹג וְהַלּוּלָב וּמִינָיו וַאֲחָזָם בְּיָדוֹ מְעֻטָּף בְּטַלִּיתוֹ וְיוֹשֵׁב עַל מִטָּתוֹ וְסִדּוּר שֶׁל הָאֲרִ"י זִכְרוֹנוֹ לִבְרָכָה הָיָה מֻנָּח עַל בִּרְכָּיו הַקְּדוֹשִׁים. וְגָמַר אֶת הַהַלֵּל עִם הָאַרְבָּעָה מִינִים וְאָמַר הוֹשַׁעְנוֹת בְּקוֹל רָם קְצָת, שֶׁהָיוּ נִשְׁמָעִים דִּבּוּרָיו לְכָל הָעוֹמְדִים בַּבַּיִת. אַשְׁרֵי הָעֵינַיִם שֶׁזָּכוּ לִרְאוֹת אוֹתוֹ אָז וְלִשְׁמֹעַ קוֹלוֹ בְּעֵת שֶׁאָחַז הָאַרְבָּעָה מִינִים וְאָמַר הַלֵּל וְהוֹשַׁעְנוֹת בַּיּוֹם הָאַחֲרוֹן שֶׁל יְמֵי חַיָּיו הַקְּדוֹשִׁים. וְגַם אֲנַחְנוּ גָּמַרְנוּ הַתְּפִלָּה בְּצִבּוּר בַּחֶדֶר הַשֵּׁנִי בְּסָמוּךְ לְחַדְרוֹ, שֶׁהָיִינוּ מִתְפַּלְּלִין שָׁם בְּצִבּוּר תָּמִיד וְגַם בְּאוֹתוֹ הַיּוֹם הִתְפַּלְּלוּ כָּל הַקָּהָל שָׁם כַּדָּת.

אַחַר הַתְּפִלָּה נִזְדַּמֵּן שֶׁהֻצְרַכְתִּי לַעֲבֹר דֶּרֶךְ חַדְרוֹ בִּשְׁבִילִי וְהִסְתַּכֵּל בִּי. אַחַר כָּךְ דִּבַּרְתִּי עִם אָחִיו רַבִּי יְחִיאֵל זִכְרוֹנוֹ לִבְרָכָה, וְאָמַרְתִּי לוֹ עַתָּה נָפַלְתִּי בְּדַעְתִּי וְיָכוֹל לַעֲלוֹת עַל דַּעְתִּי שֶׁיִּסְתַּלֵּק וַאֲנִי צָרִיךְ שֶׁאַתֶּם תְּחַזְּקוּ אוֹתִי בָּזֶה וְחִזֵּק אוֹתִי וְנִתְחַזַּקְתִּי בְּדַעְתִּי לְבַל אַעֲלֶה עַל דַּעְתִּי שֶׁיִּסְתַּלֵּק, כִּי הָיָה אֶצְלֵנוּ אִסּוּר לְהַעֲלוֹת מַחֲשָׁבָה זֹאת עַל לִבֵּנוּ.

אַחַר כָּךְ יָצָאתִי מִשָּׁם וְהָלַכְתִּי אֶל הָאַכְסַנְיָא שֶׁלִּי שֶׁאָכַלְתִּי שָׁם וְלֹא הָיָה הַבַּעַל הַבַּיִת בְּבֵיתוֹ. וְהִמְתַּנְתִּי הַרְבֵּה עָלָיו וּבְתוֹךְ כָּךְ שָׁכַבְתִּי לִישֹׁן קְצָת קֹדֶם הָאֲכִילָה, כִּי הָיִיתִי יָגֵע מְאֹד וְלֹא יָכֹלְתִּי לִישֹׁן. וְגַם עָסַקְתִּי בִּכְתִיבַת הַתּוֹרָה שֶׁהָיִיתִי צָרִיךְ לְתַקֵּן אָז אֵיזֶה דָּבָר. אַחַר כָּךְ בָּא הַבַּעַל הַבַּיִת וְאָכַלְתִּי עִמּוֹ. וְרָצִיתִי לִשְׁכַּב עַצְמִי לִישֹׁן שָׁם מֵחֲמַת שֶׁלֹּא יָשַׁנְתִּי מֵחֲצִי הַלַּיְלָה עַד הֵנָּה, וְהָיָה צַר לִי מְאֹד כִּי מִי יוֹדֵעַ מַה נַּעֲשֶׂה שָׁם עִם רַבֵּנוּ זִכְרוֹנוֹ לִבְרָכָה. אֲבָל אַף עַל פִּי כֵן אָמַרְתִּי בְּלִבִּי הֲלֹא אִי אֶפְשָׁר בְּלֹא שֵׁנָה וְאִם לֹא אִישַׁן עַתָּה אֶהְיֶה מֻכְרָח לִישֹׁן אַחַר כָּךְ וּמִי יוֹדֵעַ מַה יִּהְיֶה נַעֲשֶׂה אָז. וְהָיָה רְצוֹנִי לִישֹׁן שָׁם אַךְ רַבּוֹת מַחֲשָׁבוֹת בְּלֵב אִישׁ וַעֲצַת ה' הִיא תָקוּם. וְחָמַל עָלַי הַשֵּׁם יִתְבָּרַךְ בְּרַחֲמָיו הַנּוֹרָאִים וְנָתַן בְּלִבִּי וְנִתְיַשַּׁבְתִּי הָאֱמֶת שֶׁאִי אֶפְשָׁר בְּלִי שֵׁנָה אֲבָל אֵלֵךְ לְבֵית רַבֵּנוּ לִישֹׁן שָׁם, כִּי מִי יוֹדֵעַ מַה נַּעֲשֶׂה שָׁם וְכֵן הֲוָה.

וּבָאתִי לְבֵיתוֹ וְנִכְנַסְתִּי לְחַדְרוֹ וְהִנֵּה שָׁם קוֹל רַעַשׁ גָּדוֹל מְאֹד וּמְצָאתִיו יוֹשֵׁב עַל כִּסְאוֹ אֲבָל נִשְׁמָתוֹ וְחַיּוּתוֹ הוֹלֵךְ וּפוֹסֵק וְאִי אֶפְשָׁר לוֹ לֵישֵׁב עוֹד עַל כִּסְאוֹ וְכִמְעַט שֶׁנִּגְוַע וַאֲנָשִׁים עוֹמְדִים עָלָיו וְשׁוֹפְכִים עָלָיו מִינֵי בְּשָׂמִים יְקָרִים לְהַחֲיוֹתוֹ כַּנָּהוּג. וְאָז בְּאוֹתוֹ הַיּוֹם סִבֵּב הַשֵּׁם יִתְבָּרַךְ שֶׁבָּא לְשָׁם אִישׁ אֶחָד מֵאַנְשֵׁי־שְׁלוֹמֵנוּ מִטֶּרָאוִויצֶע, וְהוּא עָמַד עָלָיו אָז וְעָסַק עִמּוֹ יוֹתֵר מִשְּׁאָר אֲנָשִׁים (וְגַם בָּזֶה יֵשׁ מַעֲשֶׂה, שֶׁרַבֵּנוּ זִכְרוֹנוֹ לִבְרָכָה הִבְטִיחוֹ כְּבָר בְּחַיָּיו עַל זֶה). וּכְבוֹאִי לְשָׁם וּמָצָאתִי כָּל זֶה נִבְהַלְתִּי מֵרְאוֹת וְאָמַרְתִּי שֶׁיִּקְחוּ אוֹתוֹ מִיָּד וְיַשְׁכִּיבוּהוּ עַל מִטָּתוֹ וְהִטָּה בְּיָדוֹ הוּא זִכְרוֹנוֹ לִבְרָכָה בְּעַצְמוֹ וְלֹא הִסְכִּים לָזֶה.

סג

אַחַר כָּךְ בְּשָׁעָה קַלָּה רָאִיתִי שֶׁחַיּוּתוֹ מוּעָט מְאֹד וְאִי אֶפְשָׁר לוֹ לָשֶׁבֶת עַל הַכִּסֵּא כְּלָל חָזַרְתִּי וְצִוִּיתִי לָשֵׂאת אוֹתוֹ עַל מִטָּתוֹ וְאָז שָׁתַק וְלֹא אָמַר לֹא הֵן וְלֹא לָאו. וְלָקַח אוֹתוֹ הָאִישׁ מִטֶּרָאוִויצֶע עַל זְרוֹעוֹ וְנָשָׂא אוֹתוֹ זִכְרוֹנוֹ לִבְרָכָה עַד מִטָּתוֹ וְהִשְׁכִּיב אוֹתוֹ עַל מִטָּתוֹ.

וּבִהְיוֹתוֹ מַשְׁכִּיב אוֹתוֹ תָּפַסְתִּי אֲנִי אֶת יָדוֹ הַקְּדוֹשָׁה בְּיָדִי כַּדֶּרֶךְ הַנָּהוּג בְּנוֹתְנֵי שָׁלוֹם זֶה לָזֶה וְחִבַּקְתִּי אֶת יָדוֹ בְּדֶרֶךְ הִתְקַשְּׁרוּת. וְשָׁכַב עַל מִטָּתוֹ וְהָיָה מְלֻבָּשׁ בִּבְגָדָיו, בְּמַלְבּוּשׁ נָאֶה שֶׁל מֶשִׁי וְצִוָּה לְר' שִׁמְעוֹן שֶׁיַּלְבִּישׁוֹ יָפֶה דְּהַיְנוּ שֶׁצִּוָּה לִסְגֹּר הַבָּתֵּי יָדַיִם (שֶׁקּוֹרִין אַרְבְּל) בְּהַקְּרָסִים וְעָשָׂה כֵּן. וְהָיָה קְצָת מֵהַבֵּית יָד שֶׁל הַכֻּתֹּנֶת שֶׁלּוֹ יוֹצֵא לַחוּץ מֵהַבֵּית יָד שֶׁל הַבֶּגֶד יוֹתֵר מֵהָרָאוּי וְצִוָּה עָלָיו בִּרְמִיזָה לְתָחְבוֹ יָפֶה לְתוֹךְ בֵּית יָד שֶׁל הַבֶּגֶד. וְצִוָּה לִרְחֹץ יָפֶה אֶת זְקָנוֹ הַקָּדוֹשׁ שֶׁהָיָה עָלָיו קְצָת דָּם שֶׁל הַהוּסְט וּרְחָצוֹ יָפֶה וְשָׁכַב עַל מִטָּתוֹ בְּחֵרוּת גָּדוֹל, וְלָקַח אֵיזֶה עִגּוּל שֶׁל שַׁעֲוָה וְכַיּוֹצֵא וְגִלְגְּלוֹ בֵּין אֶצְבְּעוֹתָיו וְחָשַׁב מַחְשְׁבוֹתָיו הַנּוֹרָאוֹת, כַּדֶּרֶךְ הַנָּהוּג בִּגְדוֹלִים שֶׁכְּשֶׁחוֹשְׁבִין בְּאֵיזֶה עִנְיָן הֵם מְגַלְגְּלִין בֵּין אֶצְבְּעוֹתֵיהֶן שַׁעֲוָה, וְהוּא זִכְרוֹנוֹ לִבְרָכָה הָיָה רָגִיל בָּזֶה קְצָת בְּסוֹף יָמָיו. וַאֲפִלּוּ בְּאוֹתוֹ הַיּוֹם הָאַחֲרוֹן בַּשָּׁעָה הָאַחֲרוֹנָה הָיְתָה מַחֲשַׁבְתּוֹ הַנּוֹרָאָה עֲסוּקָה בַּמֶּה שֶׁהָיְתָה עֲסוּקָה, וּבְיָדָיו הַקְּדוֹשִׁים גִּלְגֵּל אֵיזֶה דָּבָר בְּחֵרוּת נִפְלָא וּבְצַחוּת וְזַכּוּת נָאָה וְנוֹרָאָה אֲשֶׁר לֹא נִרְאָה כָּמוֹהוּ.

וְנָתְנוּ לוֹ מְעַט רֹטֶב לֶאֱכֹל וְנָטַל יָדָיו וּבִרֵךְ וְאָכַל וְאַחַר כָּךְ בְּאֵיזֶה שָׁעָה נָתְנוּ לוֹ עוֹד הַפַּעַם רֹטֶב וְלֹא הָיָה יָכוֹל לֶאֱכֹל עוֹד. וְנִמְשַׁךְ הַדָּבָר מֵעֵת שֶׁשָּׁכַב עַל מִטָּתוֹ עַד שֶׁנִּגְוַע בְּעֶרֶךְ שָׁלֹשׁ שָׁעוֹת וְיוֹתֵר קְצָת.

סד

וּבְעוֹדוֹ שׁוֹכֵב עַל מִטָּתוֹ נַעֲשָׂה קוֹל רַעַשׁ גָּדוֹל בָּעִיר שֶׁיֵּשׁ שְׂרֵפָה בָּרְחוֹב הַסָּמוּךְ לְבֵיתוֹ, וְהָיָה אָז רוּחַ סְעָרָה גָּדוֹל וְנוֹרָא מְאֹד אֲשֶׁר אֵין שָׁכִיחַ דֻּגְמָתוֹ, מַמָּשׁ הָיָה מְפָרֵק הָרִים וּמְשַׁבֵּר סְלָעִים, וְהַסֻּכָּה שֶׁעָשׂוּ אֵצֶל בֵּיתוֹ נָפְלָה מִגֹּדֶל הָרוּחַ, וְאָז בְּתֹקֶף הִתְגַּבְּרוּת הָרוּחַ שֶׁהָיָה הוֹלֵךְ וְסוֹעֵר הָיְתָה הַשְּׂרֵפָה הַנַּ"ל וּבָרְחוּ רֹב הָעוֹלָם אֶל הַשְּׂרֵפָה וְלֹא יָכֹלְתִּי לָשִׁית עֵצוֹת בְּנַפְשִׁי מַה לַּעֲשׂוֹת וְאָמַרְתִּי בְּלִבִּי שֶׁאֲנִי בְּוַדַּאי לֹא אֶפָּרֵד מִמֶּנּוּ יִהְיֶה אֵיךְ שֶּׁיִּהְיֶה. אַךְ לְעֵת עַתָּה רַצְתִּי גַּם כֵּן לִמְקוֹם הַשְּׂרֵפָה לִרְאוֹת מַה נַּעֲשֶׂה שָׁם כִּי הֵבַנְתִּי שֶׁבְּשָׁעָה קַלָּה זֹאת לֹא יִסְתַּלֵּק, וּבְעוֹדִי רָץ לְשָׁם חָמַל הַשֵּׁם יִתְבָּרַךְ עַל עַמּוֹ וַתִּשְׁקַע הָאֵשׁ בְּנֵס נִפְלָא בְּתֹקֶף רוּחַ סְעָרָה כָּזֶה. וּפָגְעוּ בִּי אֲנָשִׁים בִּהְיוֹתִי רָץ לִמְקוֹם הַשְּׂרֵפָה וְהוֹדִיעוּ לִי שֶׁבָּרוּךְ הַשֵּׁם שָׁקְעָה הָאֵשׁ בִּמְקוֹמָהּ.

וְחָזַרְתִּי אֵלָיו וְעָמַדְנוּ עָלָיו אֵצֶל מִטָּתוֹ הַקְּדוֹשָׁה. וְהַבַּיִת מָלֵא אֲנָשִׁים רַבִּים מִיִּשְׂרָאֵל שֶׁבָּאוּ לִכְבוֹדוֹ, וּכְשֶׁרָאוּ שֶׁקָּרוֹב אֶל הַסּוֹף הִתְחִילוּ לוֹמַר עָלָיו מַעֲבַר יַבֹּק הַפְּסוּקִים שֶׁאוֹמְרִים עַל הַצַּדִּיקִים. וְאַחַר כָּךְ נִדְמָה שֶׁנִּגְוַע וְהִתְחַלְתִּי לִבְכּוֹת וְלִצְעֹק מְאֹד רַבִּי רַבִּי עַל מִי עֲזַבְתֶּם אוֹתָנוּ וְשָׁמַע קוֹלֵנוּ וְנִתְעוֹרֵר וְהֶחֱזִיר רֹאשׁוֹ וּפָנָיו הַנּוֹרָאִים אֵלֵינוּ כְּאוֹמֵר אֵינִי עוֹזֵב אֶתְכֶם חַס וְשָׁלוֹם.

וְאַחַר כָּךְ לֹא נִתְמַהֲמַהּ הַרְבֵּה וַיִּגְוַע וַיֵּאָסֶף אֶל עַמָּיו בִּקְדֻשָּׁה וּבְטָהֳרָה גְּדוֹלָה, נָקִי וְזַךְ וָצַח בְּלִי שׁוּם בִּלְבּוּל כְּלָל וּבְלִי שׁוּם תְּנוּעָה מְשֻׁנָּה בְּיִשּׁוּב הַדַּעַת נִפְלָא וְנוֹרָא. וְכָל הָעוֹמְדִים שָׁם רֹב אַנְשֵׁי הַחֲבוּרָא קְדוֹשָׁה וְכָל גְּדוֹלֵי הַשַּׁמָּשִׁים הָעוֹסְקִים בָּזֶה כֻּלָּם אָמְרוּ שֶׁכְּבָר רָאוּ כַּמָּה שֶׁמֵּתוּ בִּנְקִיּוּת וּבְדַעַת אֲבָל הִסְתַּלְּקוּת כָּזֶה לֹא רָאוּ מֵעוֹלָם. וְכָל זֶה הָיָה לְפִי דַּעְתֵּנוּ אֲבָל בְּעֶצֶם הִסְתַּלְּקוּתוֹ אֵין לָנוּ פֶּה לְדַבֵּר כִּי לֵית מַחֲשָׁבָה תְּפִיסָא בָּזֶה כְּלָל. וּמִי שֶׁיָּבִין מְעַט מִגְּדֻלָּתוֹ עַל יְדֵי סְפָרָיו הַקְּדוֹשִׁים וְהַשִּׂיחוֹת וְהַסִּפּוּרִים שֶּׁשָּׁמַעְנוּ מִמֶּנּוּ וְכוּ' וְכוּ', יָבִין שֶׁאִי אֶפְשָׁר לְדַבֵּר כְּלָל מֵהִסְתַּלְּקוּת פֶּלֶא וְחִדּוּשׁ נוֹרָא כָּזֶה. אֲשֶׁר לֹא הָיָה כָּמוֹהוּ וְלֹא יִהְיֶה כָּמוֹהוּ כַּאֲשֶׁר אָמַר בְּפֵרוּשׁ כַּנִּרְשָׁם בְּמָקוֹם אַחֵר (חַיֵּי מוֹהֲרַ"ן רמו). מַה נֹּאמַר וּמַה נְּדַבֵּר מָה אָשִׁיב לַה' שֶׁזָּכִיתִי לִהְיוֹת בִּשְׁעַת יְצִיאַת נִשְׁמָתוֹ הַקְּדוֹשָׁה אִלְמָלֵא אָתֵינָא לְעָלְמָא אֶלָּא בִּשְׁבִיל דָּא דַּי.

סה

וְתֵכֶף נַעֲשָׂה בְּוַדַּאי קוֹל רַעַשׁ גָּדוֹל וְצָעַקְנוּ אָנָּא בְּכֹחַ וּבְוַדַּאי נַעֲשָׂה בְּכִיָּה גְּדוֹלָה וַעֲצוּמָה מְאֹד. וְשׁוּם אִשָּׁה לֹא הָיְתָה בַּבַּיִת מֵעֵת שֶׁנִּסְתַּלֵּק בְּשָׁלוֹם עַד יוֹם הַמָּחֳרָת שֶׁהוֹצִיאוּ אוֹתוֹ מִבֵּיתוֹ לִקְבוּרָה, וְגַם זֶה אֵינוֹ שָׁכִיחַ אֵצֶל שׁוּם אָדָם שֶׁשּׁוּם אִשָּׁה לֹא תִּבְכֶּה עָלָיו, כִּי בְּנוֹתָיו לֹא הָיוּ אֶצְלוֹ אָז וְאִשְׁתּוֹ לֹא מְלָאָהּ לִבָּהּ לִכְנֹס לְחַדְרוֹ לִבְכּוֹת עָלָיו כִּי הָיְתָה אִשְׁתּוֹ הַשְּׁנִיָּה שֶׁלֹּא הָיָה לָהּ שׁוּם הִתְחַבְּרוּת עִמּוֹ זִכְרוֹנוֹ לִבְרָכָה רַק הָיְתָה בּוֹכָה בְּחַדְרָהּ.

וּמִיָּד שֶׁיָּצְאָה נִשְׁמָתוֹ בִּקְדֻשָּׁה וְהִתְחִילוּ לִפְשֹׁט מִמֶּנּוּ בְּגָדָיו, בְּתוֹךְ רַעַשׁ הַבְּכִיָּה, נִזְדָּרֵז רַבִּי שִׁמְעוֹן מִיָּד וְלָקַח הַמַּפְתֵּחַ וּפָתַח הַקַּמָדֶע וְהוֹצִיא מִשָּׁם כָּל הַכְּתָבִים שֶׁלֹּא נִמְסְרוּ לָנוּ בְּחַיָּיו וְהָיוּ כַּמָּה סְפָרִים וְקוּנְטְרֵסִים מְפֻזָּרִים וּלְקָחָם כֻּלָּם וְהָלַךְ לְחֶדֶר אַחֵר שֶׁהָיָה שָׁם תַּנּוּר כְּדֵי לְשָׂרְפָם כַּאֲשֶׁר צִוָּה עָלָיו כַּנִּזְכָּר לְעֵיל. וְהָלַכְתִּי גַּם כֵּן עִמּוֹ בְּמַר נֶפֶשׁ בִּבְכִיָּה כְּדֵי לִזְכּוֹת לִשְׁאֹב עַל כָּל פָּנִים מֵהֶעָשָׁן הַקָּדוֹשׁ שֶׁל תּוֹרָתוֹ הַנּוֹרָאָה שֶׁלֹּא זָכוּ הַדּוֹר לֵהָנוֹת מֵהֶם אוֹי לָנוּ מַה שֶּׁאִבַּדְנוּ בַּעֲווֹנוֹתֵינוּ הָרַבִּים.

וְאַחַר שֶׁהִשְׁלִיכָם אֶל הַתַּנּוּר חָזַרְתִּי וּבָאתִי אֵלָיו זִכְרוֹנוֹ לִבְרָכָה לְחַדְרוֹ וּמְצָאתִיו כְּבָר מֻנָּח עַל הָאָרֶץ. כִּי בְּתוֹךְ שֶׁהָיִיתִי שָׁם בַּחֶדֶר הָאַחֵר בְּתוֹךְ כָּךְ הִנִּיחוּהוּ עַל הָאָרֶץ וּמְצָאתִיו פָּנָיו מְגֻלֶּה וְהָיָה כְּמוֹ מְחַיֵּךְ קְצָת. וְנוֹרְאוֹת זַכּוּת קְלַסְתֵּר פָּנָיו הַנּוֹרָאוֹת אָז, הָיוּ מַמָּשׁ כְּמוֹ תֹּאַר פָּנָיו בְּחַיָּיו בְּעֵת שֶׁהָלַךְ בְּבֵיתוֹ אָנֶה וָאָנָה וְחָשַׁב מַה שֶּׁחָשַׁב שֶׁהָיָה מֻנָּח עָלָיו כָּל מִינֵי חֵן אֲמִתִּי שֶׁבְּכָל הָעוֹלָמוֹת, אוֹתוֹ הַחֵן הַנּוֹרָא וְהַיֹּפִי הַנִּפְלָא הָיוּ עָלָיו אָז בְּעֵת שֶׁרְאִיתִיו מֻנָּח עַל הָאָרֶץ. וְאִי אֶפְשָׁר לְצַיֵּר זֹאת כִּי־אִם לְמִי שֶׁזָּכָה לִרְאוֹתוֹ בְּחַיָּיו בָּעֵת הַנַּ"ל כְּשֶׁהָלַךְ בְּבֵיתוֹ אַחַת הֵנָּה וְאַחַת הֵנָּה.

סו

וְנִסְתַּלֵּק בְּשָׁלוֹם בְּיוֹם שְׁלִישִׁי רְבִיעִי דְּסֻכּוֹת חַ"י תִּשְׁרֵי תקע"א לִפְרָט־קָטָן אַחַר חֲצוֹת הַיּוֹם אֵיזֶה שָׁעוֹת. וַאֲנִי לֹא רָצִיתִי לְזָרֵז שֶׁיּוֹצִיאוּ אוֹתוֹ לִקְבוּרָה מִיָּד כִּי הָיָה צַר לִי מְאֹד פְּרֵידָתוֹ, וְגַם כִּי מְבֹאָר בַּשֻּׁלְחָן־עָרוּךְ שֶׁעַל אָבִיו וְרַבּוֹ אֵין הַזָּרִיז מְשֻׁבָּח. וְנִתְגַּלְגֵּל הַדָּבָר עַד שֶׁחָשַׁךְ הַיּוֹם, וְאָמְרוּ כֻּלָּם שֶׁאֵין לְהוֹצִיא אָדָם גָּדוֹל בְּחֶשְׁכַת לַיְלָה וְנִתְעַכֵּב עַד לְמָחֳרָתוֹ בְּיוֹם רְבִיעִי.

לְמָחֳרָתוֹ צִוּוּ שֶׁיֵּלְכוּ כֻּלָּם לַמִּקְוֶה לִטְבֹּל וְאַחַר גְּמַר הַתְּפִלָּה הִתְעַסְּקוּ בּוֹ. וְהָיָה נָקִי וְזַךְ מְאֹד בְּלֹא שׁוּם רֵיחַ פָּגוּם כְּלָל, אַדְּרַבָּא הַשֵּׁם יִתְבָּרַךְ סִבֵּב שֶׁהָיוּ רֵיחוֹת טוֹבוֹת מְאֹד נוֹדְפוֹת מִמֶּנּוּ. וְכָל בְּנֵי הַחֲבוּרָה שָׁאֲלוּ אוֹתָנוּ אֵיךְ לְהִתְנַהֵג עִמּוֹ וְאָמְרוּ שֶׁכַּאֲשֶׁר נְצַוֶּה כֵּן יַעֲשׂוּ. וְאָמַרְתִּי שֶׁיַּעֲשׂוּ עִמּוֹ רַק כְּמוֹ שֶׁעוֹשִׂין עִם שְׁאָר בְּנֵי יִשְׂרָאֵל, כִּי הֵבַנְתִּי שֶׁכָּךְ רְצוֹנוֹ. גַּם שָׁאֲלוּ אִם רְצוֹנֵנוּ לַעֲסֹק עִמּוֹ אֲנַחְנוּ בְּעַצְמֵנוּ דַּוְקָא. וְאָמַרְתִּי שֶׁבְּנֵי הַחֲבוּרָה הָעוֹסְקִים בָּזֶה תָּמִיד יַעַסְקוּ עִמּוֹ כִּי יָדַעְתִּי בְּנַפְשִׁי שֶׁלְּפִי גְּדֻלָּתוֹ אֵין נִמְצָא אָדָם בָּעוֹלָם שֶׁיִּהְיֶה רָאוּי לַעֲסֹק עִמּוֹ אַךְ בְּמָקוֹם גְּדֻלָּתוֹ שָׁם אָנוּ מוֹצְאִין עִנְוְתָנוּתוֹ. וּרְצוֹנוֹ זִכְרוֹנוֹ לִבְרָכָה שֶׁכָּל אֶחָד יַעֲשֶׂה מַה שֶּׁרָאוּי לוֹ. וּבָעֵת הַזֹּאת מַגִּיעַ הָעֵסֶק שֶׁל קְבוּרָתוֹ הַקְּדוֹשָׁה לִבְנֵי הַחֲבוּרָה הָעוֹסְקִים בָּזֶה תָּמִיד וְיִהְיֶה לָהֶם גַּם כֵּן זְכִיָּה לָנֶצַח.

וְקֹדֶם שֶׁהִתְחִילוּ לְהִתְעַסֵּק בּוֹ בִּהְיוֹתוֹ שׁוֹכֵב עֲדַיִן עַל הָאָרֶץ נִזְדָּרַזְתִּי וְלֹא הִתְפַּלַּלְתִּי כִּי־אִם עַד אַחַר תְּפִלַּת שַׁחֲרִית וְלֹא אָמַרְתִּי הַלֵּל וְלֹא בֵּרַכְתִּי עֲדַיִן עַל הָאֶתְרוֹג, וְהָלַכְתִּי לְחַדְרוֹ וְיָשַׁבְתִּי אֶצְלוֹ עַל הָאָרֶץ וְדִבַּרְתִּי בְּאָזְנוֹ מַה שֶּׁהָיִיתִי נִכְסָף לְדַבֵּר לְפָנָיו בְּאֵלּוּ הָעִתִּים בְּחַיָּיו וְלָא אִסְתַּיַּע מִלְּתָא, וְאָמַרְתִּי אֲדַבֵּר עַתָּה לְפָנָיו. וְאַחַר כָּךְ בָּכִיתִי עָלָיו הַרְבֵּה בִּהְיוֹתִי יוֹשֵׁב אֶצְלוֹ עַל הָאָרֶץ וּבְתוֹךְ כָּךְ נִתְקַבְּצוּ שְׁאָר אֲנָשִׁים וְעָמְדוּ עָלָיו וּבָכוּ עִמִּי וְלֹא הָיָה שׁוּם אָדָם בָּעוֹלָם שֶׁבָּכָה עָלָיו עַל הָאָרֶץ כִּי־אִם אֲנִי לְבַדִּי. כִּי עֵינִי עוֹלְלָה לְנַפְשִׁי מִכָּל בְּנוֹת עִירִי, כִּי כְּבָר הֵעִיד עָלַי הוּא בְּעַצְמוֹ זִכְרוֹנוֹ לִבְרָכָה שֶׁאֲנִי יוֹדֵעַ מִמֶּנּוּ יוֹתֵר מִכֻּלָּם כַּנִּרְשָׁם בְּמָקוֹם אַחֵר (הַקְדָּמַת חַיֵּי מוֹהֲרַ"ן).

אַחַר כָּךְ הִתְחִילוּ לְהִתְעַסֵּק עִמּוֹ. וּבְעֵת שֶׁטִּהֲרוּ אוֹתוֹ לֹא רָצִיתִי לְהִסְתַּכֵּל בּוֹ וְהֶחֱזַרְתִּי פָּנַי כִּי אֵין רוֹאִין אֶת רַבּוֹ כְּשֶׁהוּא רוֹחֵץ. וְאַחַר כָּךְ כְּשֶׁהִתְחִילוּ לְהַלְבִּישׁוֹ עָמַדְתִּי אֶצְלוֹ. אֱמֶת מַה נֶּהְדָּר הָיָה כְּשֶׁהָיָה מְלֻבָּשׁ בַּטַּלִּית וְהָרְדִיד שֶׁקּוֹרִין סוֹבֶּע. אַשְׁרֵי עַיִן רָאֲתָה אוֹתוֹ. וְהָיָה שׁוֹכֵב עַל הַשֻּׁלְחָן מְעֻטָּף בְּהַטַּלִּית וְהַנַּ"ל, בְּאֵימָה וּבְיִרְאָה גְּדוֹלָה כְּמוּכָן לֵילֵךְ וְלַעֲלוֹת לְמָקוֹם שֶׁיַּעֲלֶה. אַשְׁרֵי הַגּוּף שֶׁלֹּא נֶהֱנָה מֵהָעוֹלָם הַזֶּה כְּחוּט הַשַּׂעֲרָה, אַשְׁרֵי הָעֵינַיִם שֶׁלֹּא הָיוּ לָהֶם שׁוּם הִסְתַּכְּלוּת בְּזֶה הָעוֹלָם, כִּי כָּל הָעוֹלָם כֻּלּוֹ לֹא הָיָה עוֹלֶה אֶצְלוֹ כְּהֶרֶף עַיִן. אַשְׁרֵי הָאָזְנַיִם שֶׁלֹּא שָׁמְעוּ שׁוּם קוֹל שֶׁל זֶה הָעוֹלָם וְכֵן שְׁאָר כָּל הָאֵיבָרִים וְהַחוּשִׁים, כַּמּוּבָן כָּל זֶה בְּהַמַּעֲשֶׂה שֶׁל הַשִּׁבְעָה בֶּעטְלֶירְס שֶׁסִּפֵּר (סִפּוּרֵי מַעֲשִׂיּוֹת מַעֲשֶׂה י"ג). עַיֵּן שָׁם הֵיטֵב וְהָבֵן כִּי לֹא קִדְּמוֹ אָדָם בָּעוֹלָם לְסַפֵּר שְׁבָחִים כָּאֵלֶּה עַל שׁוּם צַדִּיק. וּמִן הַסְּתָם כְּשֶׁהוּא יָדַע לְסַפֵּר כָּל זֹאת הָיָה אוֹחֵז בְּכָל זֶה. וְאִם תָּשִׂים לִבְּךָ לְהִסְתַּכֵּל שָׁם הֵיטֵב הֵיטֵב בְּעֵין הָאֱמֶת אָז תָּבִין מְעַט עֹצֶם גְּדֻלַּת קְדֻשָּׁתוֹ הָעוֹלָה עַל כָּל הַקְּדֻשּׁוֹת. אַשְׁרֵי לוֹ.

וְאַחַר כָּךְ הוֹצִיאוּ אוֹתוֹ מִבֵּיתוֹ וְאָז תָּפַסְתִּי גַּם כֵּן בִּכְנַף בִּגְדוֹ עִם הַנּוֹשְׂאִים יַחַד וַנּוֹצִיא אוֹתוֹ מִבֵּיתוֹ. וְהִתְנוֹצֵץ אָז בְּדַעְתִּי מַה שֶּׁהִתְנוֹצֵץ גְּדֻלַּת הַבּוֹרֵא יִתְבָּרַךְ כְּפִי הַשִּׁעוּר שֶׁבְּלִבִּי אָז שֶׁאִי אֶפְשָׁר לְסַפֵּר אֲפִלּוּ לְעַצְמוֹ (כַּנִּרְשָׁם בְּמָקוֹם אַחֵר (שִׂיחוֹת הָרַ"ן א')). וְהִנִּיחוּהוּ עַל הַמִּטָּה וְהַמִּטָּה צִוִּיתִי לַעֲשׂוֹת מִכִּסְאוֹ שֶׁאָמַר עָלֶיהָ הַתּוֹרָה בְּאוֹתוֹ רֹאשׁ הַשָּׁנָה בְּאוּמֶין. שֶׁהָיְתָה כִּסֵּא גְּבוֹהָה וְצִוִּיתִי לְסָתְרָהּ וְעָשׂוּ מִמֶּנָּה מִטָּה וְנָשְׂאוּ אוֹתוֹ עָלֶיהָ. וְלִוּוּ אוֹתוֹ הָמוֹן רָב מִיִּשְׂרָאֵל אֲלָפִים אֲנָשִׁים, וְהָיָה שָׁם דֹּחַק גָּדוֹל מְאֹד בְּלִי שִׁעוּר כִּמְעַט שֶׁנּוֹשְׂאֵי הַמִּטָּה פָּרְחוּ בָּאֲוִיר וְגַם אֲנִי נָשָׂאתִי אוֹתוֹ קְצָת.

וְנִקְבַּר בְּשָׁלוֹם בְּיוֹם רְבִיעִי חֲמִישִׁי דְּסֻכּוֹת בְּאוּמֶין, הָעִיר אֲשֶׁר בָּחַר בָּהּ בַּחַיִּים חַיּוּתוֹ לְהִקָּבֵר שָׁם כַּאֲשֶׁר נִשְׁמַע מִפִּיו הַקָּדוֹשׁ פְּעָמִים אֵין מִסְפָּר שֶׁאָמַר לִפְנֵי כַּמָּה אֲנָשִׁים שֶׁקְּהִלַּת אוּמֶין הוּטְבָה בְּעֵינָיו לְהִקָּבֵר שָׁם מֵחֲמַת שֶׁהָיוּ שָׁם קְדוֹשִׁים הַרְבֵּה וְכוּ' כַּנִּרְשָׁם מְעַט מִזֶּה בְּמָקוֹם אַחֵר (לְעֵיל מ"ו). וּבִשְׁבִיל זֶה הָיָה הָעִקָּר שֶׁבָּא לְאוּמֶין חֲצִי שָׁנָה קֹדֶם הִסְתַּלְּקוּתוֹ וְהַשֵּׁם יִתְבָּרַךְ עֲזָרוֹ וּרְצוֹן יְרֵאָיו יַעֲשֶׂה. וַיָּבוֹא בְּשָׁלוֹם וַיָּנַח עַל מִשְׁכְּבוֹתָיו בְּשָׁלוֹם כִּי שָׁם הַמָּקוֹם הַמּוּכָן לוֹ מִשֵּׁשֶׁת יְמֵי בְרֵאשִׁית לַעֲסֹק שָׁם בְּתִקּוּן הָעוֹלָם לְדוֹרוֹת לְכָל מִי שֶׁיָּבוֹא אֵלָיו לְשָׁם וְיֹאמַר הָעֲשָׂרָה קַפִּיטְל תְּהִלִּים הַיְדוּעִים אֶצְלֵנוּ (אֲשֶׁר נִדְפְּסוּ כְּבָר כַּמָּה פְּעָמִים) כַּאֲשֶׁר הִבְטִיחַ בַּחַיִּים חַיּוּתוֹ אַשְׁרֵי הַזּוֹכֶה לָזֶה:

סז

עַתָּה נָאֶה לִי לְסַפֵּר כָּל מַה שֶּׁעָבַר עָלַי מִיּוֹם שֶׁנִּסְתַּלֵּק בְּשָׁלוֹם:

וְהִנֵּה אַחַר הִסְתַּלְּקוּתוֹ הֻכְרַחְתִּי לְהִתְעַכֵּב בְּאוּמֶין כְּדֵי לְסַדֵּר חֲלֻקַּת הָעִזָּבוֹן בֵּין יוֹרְשָׁיו. וְתֵכֶף אַחַר הִסְתַּלְּקוּתוֹ הִתְחַלְתִּי לַחְשֹׁב מַחֲשָׁבוֹת מַה לַּעֲשׂוֹת עַתָּה. וְשָׁלַח הַשֵּׁם בְּלִבִּי שֶׁצְּרִיכִין לְהִשְׁתַּדֵּל לְהַדְפִּיס שְׁאָר הַקּוּנְטְרֵסִים מִתּוֹרוֹתָיו שֶׁכָּתַבְתִּי אַחַר שֶׁנִּשְׁלַם סֵפֶר לִקּוּטֵי מוֹהֲרַ"ן הָרִאשׁוֹן, שֶׁהֵם סֵפֶר לִקּוּטֵי מוֹהֲרַ"ן תִּנְיָנָא. וְתֵכֶף נִזְכַּרְתִּי בְּדִבּוּרֵי רַבֵּנוּ זִכְרוֹנוֹ לִבְרָכָה שֶׁבְּשָׁנָה אֶשְׁתָּקַד בְּעֵת שֶׁעָסַקְתִּי בִּכְתִיבַת הַתּוֹרָה תִּקְעוּ אֱמוּנָה (לִקּוּטֵי תִּנְיָנָא ה') רָמַז לִי בִּדְבָרָיו שֶׁיִּהְיֶה נִדְפַּס גַּם הַתִּנְיָנָא וְכֵן עוֹד כַּמָּה רְמָזִים מִדְּבָרָיו וְעַל יְדֵי זֶה נִתְחַזַּקְתִּי בְּיוֹתֵר לַעֲסֹק בָּזֶה.

גַּם נִתְחַזַּקְתִּי תֵּכֶף שֶׁאֲנַחְנוּ צְרִיכִים לְהִתְקַבֵּץ יַחַד עַל רֹאשׁ הַשָּׁנָה בְּאוּמֶין כְּמוֹ בַּחַיִּים חַיּוּתוֹ וְהָיוּ לִי עַל־זֶה כַּמָּה רְאָיוֹת מְבֹאָרוֹת מִדִּבּוּרָיו הַקְּדוֹשִׁים כִּי דַּרְכּוֹ זִכְרוֹנוֹ לִבְרָכָה הָיָה נִפְלָא וְנוֹרָא מְאֹד בִּפְרָט בְּעִנְיַן צַוָּאָתוֹ עָלֵינוּ אֵיךְ לְהִתְנַהֵג אַחַר הִסְתַּלְּקוּתוֹ. כִּי סָמוּךְ לְהִסְתַּלְּקוּתוֹ מַמָּשׁ לֹא שָׁמַעְנוּ מִמֶּנּוּ כִּי־אִם דִּבּוּרִים מוּעָטִים וּקְצָת מֵהֶם נִרְשְׁמוּ לְמַעְלָה וְלֹא צִוָּה לָנוּ אָז שׁוּם הַנְהָגָה אֵיךְ לְהִתְנַהֵג אַחַר הִסְתַּלְּקוּתוֹ. אֲבָל בֶּאֱמֶת אֵין שׁוּם דָּבָר בָּעוֹלָם שֶׁלֹּא סִדֵּר לָנוּ יָפֶה וְלֹא צִוָּה לָנוּ כָּרָאוּי.

כִּי בֶּאֱמֶת בְּכָל הַדִּבּוּרִים שֶׁדִּבֵּר עִמָּנוּ מִקֹּדֶם כָּל הַיָּמִים שֶׁזָּכִינוּ לַעֲמֹד לְפָנָיו, בְּכֻלָּם לִמֵּד אוֹתָנוּ אֵיךְ לְהִתְנַהֵג תָּמִיד כָּל יְמֵי חַיֵּינוּ, בְּחַיָּיו וּלְאַחַר הִסְתַּלְּקוּתוֹ וּבִפְרָט כָּל הַדִּבּוּרִים וְהַשִּׂיחוֹת וְהַתּוֹרוֹת וְהַמַּעֲשִׂיּוֹת שֶׁשָּׁמַעְנוּ מִמֶּנּוּ מִיּוֹם שֶׁבָּא מִלֶּמְבֶּרְגְּ שֶׁכֻּלָּם הָיוּ צַוָּאוֹת אֵיךְ לְהִתְנַהֵג תָּמִיד. רַק שֶׁבְּחַיָּיו הָיוּ כַּמָּה דִּבּוּרִים שֶׁלֹּא הֵבַנְתִּי הֵיטֵב עַד הֵיכָן הֵם מַגִּיעִים, אֲבָל דְּבָרָיו הַקְּדוֹשִׁים הֵם חַיִּים וְקַיָּמִים לָעַד וְהֵם מַיִם נוֹבְעִים מַיִם עֲמֻקִּים עֵצָה בְּלֶב אִישׁ. וְהֵם טְמוּנִים בְּלִבִּי, וּבְכָל פַּעַם הֵם נוֹבְעִים מַיִם חַיִּים וּמְלַמְּדִים אוֹתָנוּ וּמַזְכִּירִים אוֹתָנוּ אֵיךְ לְהִתְנַהֵג בְּכָל הָעִנְיָנִים. וַאֲנִי מֵבִין בְּכָל פַּעַם לְמַפְרֵעַ מִדְּבָרָיו הַקְּדוֹשִׁים אֵיךְ לְהִתְנַהֵג. וּבִפְרָט שֶׁהַרְבֵּה דְּבָרִים שֶׁאָמַר בְּפֵרוּשׁ לִפְנֵי כַּמָּה אֲנָשִׁים רַק לֹא שָׂמוּ לָהֶם לֵב אָז, רַק אַחַר הִסְתַּלְּקוּתוֹ הֵבִינוּ וְרָאוּ הַכֹּל שֶׁצִּוָּה לָנוּ בְּפֵרוּשׁ עַל אֵלּוּ הַדְּבָרִים, וְכָל זֶה אִי אֶפְשָׁר לְבָאֵר הֵיטֵב בִּכְתָב.

וּכְבָר סִפֵּר לִי מַעֲשֶׂה מֵעִנְיָן כָּזֶה מִצַּדִּיק גָּדוֹל שֶׁהָיָה מְדַבֵּר עִם תַּלְמִידוֹ כַּמָּה דְּבָרִים שֶׁבְּשָׁעָה שֶׁסִּפְּרָם לֹא הֵבִין כְּלָל מַה כִּוֵּן בָּהֶם. וְאַחַר שֶׁנִּסְתַּלֵּק אוֹתוֹ הַצַּדִּיק אָז הִתְחִיל תַּלְמִידוֹ לְהָבִין לְמַפְרֵעַ בְּכָל פַּעַם זֶה כִּוֵּן רַבּוֹ הַצַּדִּיק, וְכָל מַה שֶּׁאֵרַע לוֹ וְעָבַר עָלָיו בְּכֻלָּם נִזְכַּר בְּדִבְרֵי רַבּוֹ וּמָצָא הַכֹּל לְמַפְרֵעַ בְּדִבְרֵי רַבּוֹ. וְגַם זֹאת הַמַּעֲשֶׂה שֶׁסִּפֵּר לִי חִזֵּק אוֹתִי הַרְבֵּה לָשׂוּם לֵב לְכָל הַדְּבָרִים שֶׁשָּׁמַעְתִּי מִמֶּנּוּ בְּחַיָּיו, וְעַל יְדֵי זֶה עֲזָרַנִי הַשֵּׁם יִתְבָּרַךְ וְנִתְחַזַּקְתִּי בְּכָל הַדְּבָרִים שֶׁהָיִיתִי צָרִיךְ לַעֲסֹק בָּהֶם:

סח

וְהִנֵּה אַחַר יוֹם טוֹב בָּא חֲתָנוֹ זִכְרוֹנוֹ לִבְרָכָה מִבְּרֶסְלַב וְהָרַב מִפֹּה, וְיָשַׁבְנוּ כֻּלָּנוּ וְסִדַּרְנוּ חֲלֻקַּת הָעִזָּבוֹן כָּרָאוּי כְּפִי צַוָּאָתוֹ, וְסִלַּקְנוּ לְאִשְׁתּוֹ הַכְּתֻבָּה הַכֹּל כַּאֲשֶׁר צִוָּה. וּבָנִינוּ בַּיִת עַל קִבְרוֹ בְּחַסְדּוֹ הַגָּדוֹל. וְאַחַר כָּךְ נָסַעְנוּ לְבֵיתֵנוּ אֲנִי וַחֲבֵרִי רַבִּי נַפְתָּלִי. וְגַם הַתֵּבָה עִם הַחֲפָצִים שֶׁל בִּתּוֹ הַצַּדֶּקֶת מָרַת מִרְיָם זִכְרוֹנָהּ לִבְרָכָה שֶׁהָיְתָה בְּאֶרֶץ יִשְׂרָאֵל וְשֶׁל בִּתּוֹ הַיַּלְדָּה חַיָּה תִּחְיֶה לָקַחְנוּ עִמָּנוּ לְנֶעמִירוֹב כִּי אוֹתִי מִנּוּ לְאַפּוֹטְרוֹפּוֹס עַל נְכָסָיו.

וּמִדֵּי עָבְרֵנוּ לְבֵיתֵנוּ לְנֶעמִירוֹב עָבַרְנוּ דֶּרֶךְ קְהִלַּת קֹדֶשׁ דַּאשִׁיב שֶׁיֵּשׁ שָׁם קִבּוּץ מֵאַנְשֵׁי־שְׁלוֹמֵנוּ וְדִבַּרְתִּי עַל לִבָּם שֶׁיִּתְנַדְּבוּ לָתֵת לַכֶּסֶף מוֹצָא עַל הוֹצָאוֹת הַדְפָּסַת הַסֵּפֶר לִקּוּטֵי מוֹהֲרַ"ן תִּנְיָנָא, וְתֵכֶף קִבְּלוּ עֲלֵיהֶם בְּאַהֲבָה וְהִשְׁמִיעוּ קוֹל עָלֶה נִדָּב עַל סָךְ מְסֻיָּם.

וְאַחַר כָּךְ בָּאתִי לְבֵיתִי בְּלֵב נִשְׁבָּר וְנִדְכֶּה כַּיָּתוֹם בְּאֵין אָב כַּתּוֹעֶה וְאֵין לְבַקֵּשׁ. וְגַם סִבֵּב הַשֵּׁם יִתְבָּרַךְ שֶׁהֻכְרַחְתִּי תֵּכֶף לִנְהֹג שִׁבְעַת יְמֵי אֲבֵלוּת, כִּי בְּסָמוּךְ קֹדֶם בּוֹאִי לְבֵיתִי נִפְטַר אָחִי הַקָּטָן בְּבֵית אָבִי נֵרוֹ יָאִיר. וְרָצוּ לְהַעֲלִים מִמֶּנִי אַךְ נִמְצָא אֶחָד שֶׁהוֹדִיעַ לִי וְהֻכְרַחְתִּי לִנְהֹג שִׁבְעָה. וְכֵן אֶשְׁתָּקַד בְּעֵת שֶׁנִּסְתַּלֵּק הַצַּדִּיק הַקָּדוֹשׁ הָרַב מִבַּארְדִיטְשׁוֹב, נִזְדַּמֵּן לִי גַּם כֵּן כָּךְ שֶׁהֻכְרַחְתִּי לִנְהֹג שִׁבְעָה עַל יְדֵי מַעֲשֶׂה כָּזֹאת הַנַּ"ל, וְגַם זוֹ לְטוֹבָה. וּבָרוּךְ הַשֵּׁם אֲשֶׁר אֶת הַכֹּל עָשָׂה יָפֶה בְּעִתּוֹ כִּי בְּוַדַּאי הָיָה רָאוּי לִנְהֹג שִׁבְעָה עַל צַדִּיקִים קְדוֹשִׁים כָּאֵלֶּה. הַשֵּׁם יִתְבָּרַךְ יְנַחֲמֵנוּ מְהֵרָה עַל יְדֵי מְשִׁיחַ צִדְקֵנוּ כִּי אֵין לָנוּ נֶחָמָה שְׁלֵמָה עַל שִׁבְרֵנוּ עַד אֲשֶׁר יָבוֹא מְנַחֵם צִיּוֹן וִירוּשָׁלַיִם בִּמְהֵרָה בְּיָמֵינוּ, אָמֵן:

סט

וְהִנֵּה בְּתוֹךְ שִׁבְעָה בָּא אֵלַי רַב אֶחָד תַּלְמִידוֹ שֶׁל הַגָּאוֹן מִוָּלִיטְשִׁיסְק וּבְנוֹ שֶׁל הַגָּאוֹן הַנַּ"ל כְּדֵי לְפַקֵּחַ עַל מָעוֹת שֶׁל רַבִּי פִּינְחָס בֶּן הַגָּאוֹן הַנַּ"ל שֶׁהָיָה חֲתַן רַבֵּנוּ זִכְרוֹנוֹ לִבְרָכָה שֶׁהָיָה אָז בְּאֶרֶץ יִשְׂרָאֵל עִם אִשְׁתּוֹ הִיא בַּת רַבֵּנוּ זֵכֶר צַדִּיק לִבְרָכָה הַצַּדֶּקֶת מָרַת מִרְיָם זִכְרוֹנָהּ לִבְרָכָה. וְרָצוּ אֵלּוּ הַנַּ"ל שֶׁיִּמְסְרוּ הַמָּעוֹת לְיָדָם. אַךְ אֲנַחְנוּ לֹא רָצִינוּ לָתֵת לָהֶם דָּבָר כִּי אִם הָיָה בְּיָדָם הָיָה קָרוֹב לְהֶפְסֵד וְכוּ'. וּבָרוּךְ הַשֵּׁם אֶצְלֵנוּ עָשׂוּ הַמָּעוֹת פֵּרוֹת וְשָׁלַחְנוּ לָהֶם בְּכָבוֹד סָךְ גָּדוֹל בְּכָל שָׁנָה. וְנִתְפַּרְנְסוּ בְּכָבוֹד וּבְרֶוַח גָּדוֹל כָּל יְמֵי חַיֵּיהֶם עַד שֶׁנִּפְטְרוּ בְּשָׁלוֹם. וְגַם אַחַר כָּךְ נִשְׁאָר סָךְ רַב וְחִלַּקְנוּ בֵּין יוֹרְשֵׁיהֶם.

ע

וְהִנֵּה אַחַר כָּךְ כָּל יְמֵי הַחֹרֶף הַזֶּה לֹא עָלָה עַל דַּעְתִּי לָצֵאת מִנֶּעמִירוֹב וְלִקְבֹּעַ דִּירָתִי פֹּה בְּרֶסְלַב. וְהָיָה נִדְמֶה שֶׁהִיא מֵהַנִּמְנָע לְקָרֵב עַתָּה אֲנָשִׁים לִדְרָכָיו הַקְּדוֹשִׁים וְכוּ'. רַק בְּעַצְמִי חָשַׁבְתִּי מַחֲשָׁבוֹת הַרְבֵּה אֵיךְ לְחַזֵּק עַצְמִי לְהִתְקָרֵב לְהַשֵּׁם יִתְבָּרַךְ עַתָּה גַּם עַתָּה עַל יְדֵי הַתּוֹרוֹת וְהַשִּׂיחוֹת וְהַמַּעֲשִׂיּוֹת וְהָרְמָזִים וְכוּ' שֶׁקִּבַּלְתִּי מִמֶּנּוּ זִכְרוֹנוֹ לִבְרָכָה. כִּי יָדַעְתִּי וְהֶאֱמַנְתִּי, שֶׁבְּהַדִּבּוּרִים הָרַבִּים מְאֹד, שֶׁזָּכִיתִי לִשְׁמֹעַ מִמֶּנּוּ בַּחַיִּים חַיּוּתוֹ, יֵשׁ בָּהֶם דַּי לְהַחֲיוֹת אוֹתִי תָּמִיד לְהוֹרוֹת לִי הַדֶּרֶךְ גַּם עַתָּה לְאַחַר הִסְתַּלְּקוּתוֹ עַד עוֹלָם, וְכָל מַה שֶּׁעָבַר בְּדַעְתִּי אָז אִי אֶפְשָׁר לְבָאֵר, אֲבָל זֶה לֹא עָלָה עַל דַּעְתִּי לְבַקֵּשׁ לִי מָקוֹם שֶׁאוּכַל לְדַבֵּר שָׁם מֵרַבֵּנוּ זִכְרוֹנוֹ לִבְרָכָה לְהוֹדִיעַ לִבְנֵי הָאָדָם גְּבוּרוֹתָיו וְכוּ', זֶה לֹא עָלָה עַל מַחֲשַׁבְתִּי כְּלָל. וּבְנֶעמִירוֹב לֹא הָיָה אֶפְשָׁר לְדַבֵּר מִמֶּנּוּ זִכְרוֹנוֹ לִבְרָכָה כִּי־אִם לִפְנֵי מְעַט אַנְשֵׁי־שְׁלוֹמֵנוּ אֲבָל הָרֹב הָיוּ מִתְנַגְּדִים וְחוֹלְקִים. אַךְ מַה גָּדְלוּ מַעֲשֵׂי ה' מְאֹד עָמְקוּ מַחְשְׁבוֹתָיו, וְכָל מַה שֶׁנַּעֲשֶׂה בָּעוֹלָם הַכֹּל בִּשְׁבִילֵנוּ כִּי חַיָּב כָּל אָדָם לוֹמַר בִּשְׁבִילִי נִבְרָא הָעוֹלָם, בִּפְרָט בִּשְׁבִיל הַצַּדִּיק הָאֱמֶת וְהַנִּלְוִים אֵלָיו.

וְהִנֵּה הַתְחָלַת הִתְנוֹצְצוּת הַיְשׁוּעָה שֶׁיִּתְקַיֵּם הַשְׁאָרַת דַּעְתּוֹ הַקְּדוֹשָׁה לְעוֹלָם וְלֹא יִכְבֶּה נֵרוֹ לְעוֹלָם וָעֶד, הָיָה עַל יְדֵי שֶׁחִזֵּק הַשֵּׁם יִתְבָּרַךְ אֶת דַּעְתִּי לַעֲסֹק בְּהַדְפָּסַת סֵפֶר הַתִּנְיָנָא. וְהִנֵּה רִבּוּי הַמְּנִיעוֹת שֶׁהָיָה עַל זֶה לֹא יַסְפִּיקוּ הֲמוֹן יְרִיעוֹת לְסַפֵּר. כִּי לֹא הָיָה בְּיָדִי אֲפִלּוּ פְּרוּטָה אַחַת וְרֹב אַנְשֵׁי־שְׁלוֹמֵנוּ הָיוּ עֲנִיִּים וְהֵם מְפֻזָּרִים וּמְפֹרָדִים בְּכַמָּה עֲיָרוֹת. וְלִנְסֹעַ אֲלֵיהֶם לְקַבֵּל מֵהֶם נְדָבוֹת, קָרוֹב שֶׁתִּהְיֶה הַהוֹצָאָה וְהַטִּרְחָא יְתֵרָה עַל הַשֶּׁבַח. בִּפְרָט שֶׁלֹּא הָיָה אֶפְשָׁר לִי לִסַּע בְּעַצְמִי בְּשׁוּם אֹפֶן, מֵחֲמַת כַּמָּה מְנִיעוֹת, וְלִשְׁלֹחַ אִישׁ אַחֵר לֹא יִפְעַל כְּלָל. הֵן עַל כָּל אֵלֶּה וְכָאֵלֶּה הָיוּ עוֹמְדִים לְפָנַי הַמְּנִיעוֹת כְּחוֹמוֹת בַּרְזֶל וְדַלְתֵי נְחֹשֶׁת מַמָּשׁ וְיוֹתֵר וְיוֹתֵר, וְלֹא הָיִיתִי יוֹדֵעַ הַדֶּרֶךְ אֵיךְ לִזְכּוֹת לְהַדְפִּיס סְפָרָיו הַקְּדוֹשִׁים עַתָּה.

אַךְ לִהְיוֹת שֶׁכְּבָר חִזֵּק אוֹתָנוּ רַבֵּנוּ זִכְרוֹנוֹ לִבְרָכָה הַרְבֵּה בְּלִי שִׁעוּר, וְלִמְּדָנוּ שֶׁאֵין מְנִיעָה בָּעוֹלָם כְּלָל וְשֶׁהָעִקָּר הוּא הָרָצוֹן וְהַחֵשֶׁק וְהַכִּסּוּפִין וְכוּ' (כַּמְבֹאָר בְּסִימָן ס"ו וּבְכַמָּה מְקוֹמוֹת עַיֵּן שָׁם), עַל כֵּן חִזַּקְתִּי אֶת רְצוֹנִי וְחָשַׁבְתִּי בָּזֶה מַחֲשָׁבוֹת הַרְבֵּה וְהִכְנַסְתִּי דַּעְתִּי וּמַחֲשַׁבְתִּי בָּזֶה הַרְבֵּה מְאֹד. גַּם סִבֵּב הַשֵּׁם יִתְבָּרַךְ לְטוֹבָה מַה שֶּׁהָיִיתִי אַפּוֹטְרוֹפּוֹס עַל נְכָסָיו כִּי עַל יְדֵי זֶה הָיָה לִי בְּכָל פַּעַם עֲסָקִים פֹּה בְּרֶסְלַב וְהֻכְרַחְתִּי בְּכָל פַּעַם לִנְסֹעַ לְפֹה כְּדֵי לִתְבֹּעַ חוֹבוֹתָיו וּלְדַבֵּר עִם חֲתָנוֹ וְכוּ' מֵעִנְיַן הַנְּסִיעָה לְמֶזְ'בּוּז' שֶׁהִשְׁאִיר שָׁם חֲנוּת וּבַיִת, וְאָחִיו רָצָה לְעַכְּבָם לְעַצְמוֹ. וּמֵחֲמַת כָּל זֶה לֹא נָקְטָה נַפְשִׁי מִנְּסִיעָה לִבְּרֶסְלַב לִמְקוֹם חֲנָיָתוֹ הַקְּדוֹשָׁה כַּאֲשֶׁר הָיִיתִי רָגִיל בִּהְיוֹתוֹ פֹּה, וְזֶה הָיָה טוֹבָה גְּדוֹלָה לַעֲסָקֵינוּ. גַּם בְּכָל עֵת הֱיוֹתִי פֹּה סִפַּרְתִּי הַרְבֵּה מִתּוֹרוֹתָיו הַקְּדוֹשׁוֹת וְשִׂיחוֹתָיו וְכוּ' וְהִזְכַּרְתִּי הַרְבֵּה אַנְשֵׁי־שְׁלוֹמֵנוּ אֶת גְּדֻלַּת נוֹרְאוֹתָיו וְכוּ', וְכָל זֶה הָיָה סִבּוֹת לְטוֹבָה לְקִיּוּם הַשְׁאָרָתוֹ זִכְרוֹנוֹ לִבְרָכָה:

עא

וְהִנֵּה סָמוּךְ לְבִיאָתִי לְבֵיתִי לְנֶעמִירוֹב, נָסַעְתִּי לְפֹה בְּרֶסְלַב וְהָיִיתִי בְּכָאן עַל שַׁבַּת קֹדֶשׁ וּבִסְעֻדָּה שְׁלִישִׁית אָמַרְתִּי לִפְנֵי הָעוֹלָם כָּל הַתּוֹרָה הַנּוֹרָאָה תִּקְעוּ תּוֹכָחָה (לִקּוּטֵי תִּנְיָנָא ח') שֶׁאֲמָרָהּ בְּרֹאשׁ הַשָּׁנָה הָאַחֲרוֹן בְּאוּמֶין. וְכָל הַשּׁוֹמְעִים רְעָדָה אֲחָזָתַם מֵעֹצֶם נִפְלְאוֹת הַחִדּוּשִׁים שֶׁשָּׁמְעוּ מִפִּי, כִּי כְּבָר מְבֹאָר שֶׁאֵינוֹ דּוֹמֶה הַשּׁוֹמֵעַ מִפֶּה לְרוֹאֶה בְּסֵפֶר, בִּפְרָט אָז שֶׁהָיָה סָמוּךְ לִשְׁמִיעָתִי מִפִּיו הַקָּדוֹשׁ. וְאַחַר כָּךְ חָזַרְתִּי לְבֵיתִי.

עב

וּבִימֵי חֲנֻכָּה בָּא אֵלַי יְדִידֵינוּ הַיָּקָר הַוָּתִיק מוֹרֵנוּ הָרַב שִׁמְעוֹן נֵרוֹ יָאִיר לִקְהִלַּת קֹדֶשׁ נֶעמִירוֹב, וְרָצָה שֶׁאֶסַּע עִמּוֹ עַל הַמְּדִינָה לְאַנְשֵׁי שְׁלוֹמֵנוּ, לְקַבֵּץ מָעוֹת עַל הַדְפָּסַת הַתִּנְיָנָא הַנִּזְכֶּרֶת לְעֵיל. אֲבָל רָאִיתִי שֶׁהִיא מִן הַנִּמְנָע שֶׁאֶסַּע עַתָּה וְעָלָה עַל דַּעְתִּי לִשְׁלֹחַ אוֹתוֹ לְבַדּוֹ בִּשְׁבִיל זֶה וְנָסַעְתִּי עִמּוֹ יַחַד לְפֹּה בְּרֶסְלַב לְהִתְיַעֵץ כָּאן מַה לַּעֲשׂוֹת. וְעָנוּ וְאָמְרוּ שֶׁאִם לֹא אֶסַּע בְּעַצְמִי לֹא יִפְעַל רַבִּי שִׁמְעוֹן כְּלוּם, כִּי לֹא יִתְּנוּ לוֹ כְּלָל וַאֲנִי לֹא יָכֹלְתִּי אָז לִסַּע בְּעַצְמִי כַּנַּ"ל. עַל כֵּן נִתְעַכֵּב הַדָּבָר יוֹתֵר וְלֹא נָסַעְנוּ כְּלָל וְחָזַרְתִּי לְבֵיתִי.

וְרָאִיתִי שֶׁרָחוֹק מִמֶּנִּי מְאֹד לַעֲסֹק בַּהַדְפָּסָה אַךְ אַף עַל פִּי כֵן לֹא עָזַבְתִּי אֶת הָרָצוֹן וְהָיִיתִי כּוֹסֵף וְחוֹשֵׁק בְּכָל פַּעַם לָזֶה אַף עַל פִּי שֶׁרָחוֹק מִמֶּנִּי מְאֹד. וְהָיִיתִי חוֹשֵׁב מַחֲשָׁבוֹת הַרְבֵּה בָּזֶה אוּלַי יַעַזְרֵנִי הַשֵּׁם יִתְבָּרַךְ לִגְמֹר עֵסֶק גָּדוֹל וְנוֹרָא כָּזֶה לְהָפִיץ מַעְיְנוֹתָיו חוּצָה, אֲשֶׁר כָּל תּוֹרָה וְתוֹרָה וְכָל שִׂיחָה וְשִׂיחָה כְּלוּלָה מִכָּל הַתּוֹרָה כֻּלָּהּ, וּמִכָּל הַמַּדְרֵגוֹת וּמִכָּל הָעוֹלָמוֹת וְכוּ' וְכוּ'.

וְעָבְרוּ יָמִים וְשָׁבוּעוֹת עַד שֶׁבָּא סָמוּךְ לְרֹאשׁ חֹדֶשׁ שְׁבָט וְאָז נִתְעוֹרַרְנוּ לִנְסֹעַ לְאוּמֶין לִהְיוֹת עַל צִיּוּן קִבְרוֹ הַקָּדוֹשׁ. וְנָסַעְתִּי אֲנִי וְרַבִּי נַפְתָּלִי לְפֹה בְּרֶסְלַב כְּדֵי שֶׁמִּכָּאן נִסְעָה וְנֵלְכָה יַחַד עִם חֲתָנוֹ רַבִּי יוֹסְקֶה זִכְרוֹנוֹ לִבְרָכָה וְעִם הָרַב דְּפֹה לִקְהִלַּת קֹדֶשׁ אוּמֶין וְכֵן הָיָה. וְשָׂכַרְנוּ עֲגָלוֹת שֶׁל נָכְרִים לִנְסֹעַ לְאוּמֶין וּבַיּוֹם שֶׁהָיִינוּ צְרִיכִים לָצֵאת מִפֹּה הָיָה רוּחַ סְעָרָה וְשֶׁלֶג גָּדוֹל שֶׁלֹּא הָיָה בְּאֶפְשָׁרִי לִסַּע, וַאֲנִי הִתְגַּבַּרְתִּי אַף עַל פִּי כֵן וְנָסַעְתִּי עִם עֲגָלָה אַחַת וְהֻכְרַחְתִּי לַחֲזֹר כְּמוֹ חֲצִי פַּרְסָה מִן הָעִיר וְזֶה הָיָה שְׁנֵי יָמִים לִפְנֵי עֶרֶב רֹאשׁ חֹדֶשׁ שְׁבָט; אֲבָל הַשֵּׁם יִתְבָּרַךְ חִזֵּק אֶת לְבָבֵנוּ, וְשִׂמַּחְנוּ עַצְמֵנוּ אָז בְּאוֹתוֹ הַיּוֹם הַרְבֵּה, וְלֹא רָצִיתִי לְהַנִּיחַ הָעַצְבוּת וּלְהִתְעַצֵּב עַל זֶה, רַק חִזַּקְנוּ עַצְמֵנוּ בְּשִׂמְחָה. וְעַל־יְדֵי זֶה נִתְחַזַּקְנוּ וְנָסַעְנוּ בַּיּוֹם שֶׁלְּאַחֲרָיו, אַף־עַל־פִּי שֶׁהָיָה עֲדַיִן הַדֶּרֶךְ מְקֻלְקָל מְאֹד, וּכְבָר הָיָה סָמוּךְ מְאֹד לְעֶרֶב רֹאשׁ־חֹדֶשׁ, אַף־עַל־פִּי־כֵן חִזַּקְנוּ יָדֵינוּ בַּה' וְנָסַעְנוּ יַחַד, וְהַשֵּׁם יִתְבָּרַךְ סִבֵּב עִמָּנוּ סִבּוֹת נִפְלָאוֹת לְטוֹבָה, וּבָאנוּ לְאוּמֶין בְּיוֹם שִׁשִּׁי, עֶרֶב־רֹאשׁ חֹדֶשׁ שְׁבָט, שְׁנַת תקע"א, וְהִיא הַפַּעַם הָרִאשׁוֹן שֶׁנָּסַעְנוּ לְאוּמֶין אַחֲרֵי הִסְתַּלְּקוּתוֹ כְּדֵי לְהִשְׁתַּטֵּחַ עַל קִבְרוֹ הַקָּדוֹשׁ. וּכְבָר מְבֹאָר בְּמָקוֹם אַחֵר (חַיֵּי מוֹהֲרַ"ן קס"ב) אֶת כָּל מַה שֶּׁהִבְטִיחַ אֶת מִי שֶׁיִּהְיֶה עַל קִבְרוֹ וְיִתֵּן פְּרוּטָה לִצְדָקָה וְיֹאמַר הָעֲשָׂרָה קַפִּיטְל תְּהִלִּים הַנִּרְשָׁמִים אֶצְלֵנוּ שֶׁיַּעְזֹר לוֹ לָנֶצַח וְכוּ'.

וְהָיִינוּ בְּעֶרֶב רֹאשׁ חֹדֶשׁ הַנַּ"ל עַל קִבְרוֹ וְשָׁבַתְנוּ שָׁם בְּאוּמֶין. וְאַחַר שַׁבָּת בְּיוֹם רִאשׁוֹן חָזַרְנוּ וְהָלַכְנוּ עַל קִבְרוֹ וְנָסַעְנוּ לְבֵיתֵנוּ. וְעָבַרְנוּ דֶּרֶךְ קְהִלַּת טֶפְּלִיק וְעוֹרַרְתִּי שָׁם אַנְשֵׁי־שְׁלוֹמֵנוּ וְהִתְנַדְּבוּ גַּם כֵּן אֵיזֶה סָךְ עַל הַהַדְפָּסָה וּבָאנוּ לְבֵיתֵנוּ.

עג

וְהִנֵּה עֲדַיִן לֹא הָיָה לִי שׁוּם הַתְחָלָה עַל הַהַדְפָּסָה כִּי אִם מַה שֶּׁהִתְנַדְּבוּ אַנְשֵׁי דַּאשִׁיב וְטֶפְּלִיק וּמְעַט פֹּה בְּרֶסְלַב. וְכֻלָּם לֹא נָתְנוּ מְזֻמָּן עֲדַיִן כְּלָל רַק הִתְנַדְּבוּ לְבַד. וְזֶה יָדוּעַ שֶׁאֲפִלּוּ אַחֲרֵי שֶׁמִּתְנַדְּבִים עֲדַיִן צְרִיכִים יְגִיעוֹת גְּדוֹלוֹת קֹדֶם שֶׁגּוֹבִין מֵהֶם. וְהַרְבֵּה נֶאֱבָד שֶׁאֵינוֹ בָּא לִידֵי גּוּבַיְנָא כְּלָל, וּבִפְרָט שֶׁכָּל הַנְּדָבוֹת הַנַּ"ל לֹא הָיָה בָּהֶם לִשְׁלִישׁ וְלִרְבִיעַ הַהוֹצָאוֹת שֶׁצְּרִיכִין עַל הַהַדְפָּסָה.

וְהִנֵּה הָיוּ מַחְשְׁבוֹתַי הוֹלְכוֹת אָנֶה וָאָנָה אֵיךְ לִגְנֹב אֶת עַצְמִי מִבֵּיתִי לִנְסֹעַ עַל הַמְּדִינָה בִּשְׁבִיל הַהַדְפָּסָה כִּי הָיוּ לִי מְנִיעוֹת הַרְבֵּה עַל זֶה. וְסִבֵּב הַשֵּׁם יִתְבָּרַךְ שֶׁהָיָה לִי חֵלֶק בְּאֵיזֶה שִׁדּוּךְ, שֶׁהָיוּ צְרִיכִין לְגָמְרוֹ, וְנָסְעוּ מִנֶּעמִרוֹב הַמְחֻתָּנִים לִגְמֹר הַשִּׁדּוּךְ בִּקְהִלַּת־קֹדֶשׁ דָּאשִׁיב, וְהֵם לֹא הָיוּ בְּדַעְתָּם לְקַבֵּל אוֹתִי עִמָּהֶם כְּלָל, כִּי לֹא עָלָה עַל דַּעְתָּם לְהַטְרִיחֵנִי בָּזֶה, כִּי לֹא הָיָה שִׁדּוּךְ מִגְּדוֹלִים וַחֲשׁוּבִים בְּיוֹתֵר וְלֹא הָיָה כְּבוֹדִי כְּלָל לִנְסֹעַ בְּעֵסֶק שַׁדְכָנוּת כָּזֶה בִּפְרָט שֶׁאֵין לִי עֵסֶק בְּשַׁדְכָנוּת וּמֵעוֹלָם לֹא נָסַעְתִּי בַּעֲסָקִים כָּאֵלּוּ. אֲבָל אֲנִי בְּעַצְמִי אָמַרְתִּי לָהֶם אֲנִי אֶסַּע עִמָּכֶם וְכַוָּנָתִי הָיְתָה כְּדֵי לִהְיוֹת כְּגוֹנֵב אֶת עַצְמִי לָצֵאת מִבֵּיתִי לִקְהִלַּת קֹדֶשׁ דָּאשִׁיב בִּשְׁבִיל הַשַּׁדְכָנוּת, וְשָׁם הִיא בְּסָמוּךְ לַמָּקוֹם שֶׁיָּשַׁב שָׁם רַבִּי שִׁמְעוֹן הַנַּ"ל וְאֶסַּע מִשָּׁם עִמּוֹ יַחַד עַל הַמְּדִינָה בִּשְׁבִיל הַהַדְפָּסָה.

וְכֵן עָשִׂיתִי וְיָצָאתִי בַּלַּיְלָה בַּחֹרֶף בְּעֵת הַקֹּר וּבָאתִי לְדָאשִׁיב וְקִבְּלוּ אוֹתִי אַנְשֵׁי־ שְׁלוֹמֵנוּ בְּשִׂמְחָה גְּדוֹלָה. וְהִנֵּה הַשִּׁדּוּךְ נִתְבַּטֵּל כִּי לֹא בָּאוּ הַצַּד הַשֵּׁנִי כְּלָל וְכָל הַנְּסִיעָה הָיְתָה בִּשְׁבִילִי כִּי כְּפִי שֶׁיָּדַעְתִּי בְּנַפְשִׁי לֹא יָכֹלְתִּי לִנְסֹעַ בְּלִי סִבָּה מֵאֵת הַשֵּׁם. וְנִשְׁאַרְתִּי שָׁם בִּקְהִלַּת־קֹדֶשׁ דָּאשִׁיב וְשָׁלַחְתִּי לְהוֹדִיעַ לְר' שִׁמְעוֹן וּבָא אֵלַי וְצִוִּיתִיו לִשְׂכֹּר עֲגָלָה עַל הַשָּׁבוּעַ וְלֹא הָיָה יָכוֹל לִמְצֹא. כִּי זֶה יָדוּעַ לָנוּ שֶׁכָּל מַה שֶּׁאָנוּ צְרִיכִין בְּעִסְקֵי רַבֵּנוּ זִכְרוֹנוֹ לִבְרָכָה מִשְׁתַּטְּחִים כְּנֶגֶד זֶה הַמְּנִיעוֹת בְּלִי שִׁעוּר. כִּי זֶה כְּלָל שֶׁעַל כָּל דָּבָר שֶׁבִּקְּדֻשָּׁה עוֹמְדִים כְּנֶגְדָּם מְנִיעוֹת רַבּוֹת, אֲבָל הַמְּנִיעוֹת שֶׁעוֹמְדִים כְּנֶגֶד הַדְּבָרִים הַנּוֹגְעִים לְהִתְקָרֵב לְרַבֵּנוּ זִכְרוֹנוֹ לִבְרָכָה וְלַאֲנָשָׁיו וּלְתוֹרָתוֹ הַקְּדוֹשָׁה הֵם מִשְׁתַּטְּחִים וּמִתְפַּשְּׁטִים בְּלִי שִׁעוּר. וְהִנֵּה שָׂכַרְנוּ עֲגָלָה לְטֶפְּלִיק וּמִשָּׁם שָׂכַרְנוּ בִּיגִיעָה גְּדוֹלָה עֲגָלָה לְשָׁבוּעַ.

עד

וְהִנֵּה בְּאֵלּוּ הַיָּמִים רָאִיתִי שֶׁכָּל הַמִּתְנַדְּבִים אֵינָם מְסַלְּקִים גַּם עַתָּה, וְכָל אֶחָד דּוֹחֶה מִיּוֹם לְיוֹם כִּי הָיָה שְׁעָתָם דְּחוּקָה וְעַל יְדֵי זֶה נֶחֱלַשׁ דַּעְתִּי מְאֹד. וְגַם כִּי נָסַעְתִּי מִטֶּפְּלִיק לָעִיר הַסְּמוּכָה וְקִוִּיתִי לְקַבֵּל שָׁם אֵיזֶה סָךְ עַל הַהַדְפָּסָה וְלֹא פָּעַלְתִּי כְּלוּם. וְנָסַעְתִּי מִשָּׁם לְאוּמֶין בְּפַחֵי נֶפֶשׁ כִּי רָאִיתִי שֶׁאִי אֶפְשָׁר לִגְמֹר הָעֵסֶק עַל יְדֵי נְסִיעָה זֹאת וַאֲטַלְטֵל עַצְמִי בַּחֹרֶף בְּחִנָּם בִּפְרָט בִּמְנִיעוֹת כָּאֵלֶּה שֶׁהָיוּ לִי אָז. וְעָלָה עַל דַּעְתִּי לַחֲזֹר לְבֵיתִי וּבָאתִי לְאוּמֶין בְּיוֹם רְבִיעִי י"ז שְׁבָט.

בְּבוֹאִי לְשָׁם הוֹדִיעוּ לִי שֶׁגַּם רַבִּי נַפְתָּלִי בָּא לְאוּמֶין מִבְּרֶסְלַב וְלֹא רָצִיתִי לְהַאֲמִין מֵחֲמַת שֶׁזֶּה סָמוּךְ הָיָה עִמִּי יַחַד בְּאוּמֶין בְּעֶרֶב רֹאשׁ חֹדֶשׁ שְׁבָט כַּנַּ"ל. אַחַר כָּךְ נִתְוַעַדְנוּ יַחַד עִם רַבִּי נַפְתָּלִי. וְהִנֵּה בֶּאֱמֶת רַבִּי נַפְתָּלִי בָּא לְאוּמֶין עַל יְדֵי הַשְׁגָּחַת הַשֵּׁם יִתְבָּרַךְ שֶׁסִּבֵּב הַשֵּׁם יִתְבָּרַךְ עַד שֶׁשָּׁלַח אוֹתוֹ אֶחָד לְאוּמֶין כְּדֵי שֶׁיִּתְפַּלֵּל שָׁם בִּשְׁבִיל בְּנוֹ שֶׁנֶּחֱלָה אָז. וְאָז רָאִיתִי נִפְלְאוֹת הַשֵּׁם וְנוֹרְאוֹתָיו כִּי בֶּאֱמֶת נִשְׁלַח אָז רַבִּי נַפְתָּלִי אֵלַי לְאוּמֶין מִן הַשָּׁמַיִם כְּדֵי שֶׁיֻּגְמַר הָעֵסֶק עַל יְדֵי שְׁנֵינוּ. כִּי אֲנִי בְּעַצְמִי הָיִיתִי מֻכְרָח לַחֲזֹר מִכַּמָּה טְעָמִים, כִּי גַּם הָיָה לִי כַּמָּה עֲסָקִים בְּעֵסֶק הָעִזָּבוֹן שֶׁלּוֹ שֶׁהָיִיתִי צָרִיךְ לִהְיוֹת בְּבֵיתִי. וְהַשֵּׁם יִתְבָּרַךְ יוֹדֵעַ תַּעֲלוּמוֹת גִּלְגֵּל בְּרַחֲמָיו וְסִבֵּב סִבּוֹת שֶׁיָּבוֹא רַבִּי נַפְתָּלִי לְאוּמֶין בְּאוֹתוֹ הַיּוֹם שֶׁבָּאתִי לְשָׁם. וְתֵכֶף עָלָה עַל דַּעְתִּי שֶׁאֶשְׁלַח אוֹתוֹ בִּמְקוֹמִי וַעֲדַיִן נִתְיַשַּׁבְתִּי הַרְבֵּה בָּזֶה, וּבְיוֹם חֲמִישִׁי הָיִיתִי עַל קִבְרוֹ וְאַחַר כָּךְ נִסְכַּם דַּעְתִּי לְשָׁלְחוֹ בִּמְקוֹמִי. וְנָסַע הוּא עִם רַבִּי שִׁמְעוֹן וַאֲנִי חָזַרְתִּי בִּמְקוֹמוֹ לְבֵיתִי. וְזֶה הָיְתָה הַשְׁגָּחָה נִפְלָאָה מֵהַשֵּׁם יִתְבָּרַךְ כִּי לוּלֵא זֹאת אֵינִי יוֹדֵעַ אִם הָיָה נִגְמָר הַדְפָּסַת הַסֵּפֶר אָז.

גַּם אָז בְּיוֹם חֲמִישִׁי ח"י שְׁבָט הַנַּ"ל הָיָה הַתְחָלַת הַיְסוֹד שֶׁל הַהַדְלָקָה, לְהַדְלִיק שֶׁמֶן זַיִת עַל קִבְרוֹ נֵר תָּמִיד לֹא יִכְבֶּה כַּאֲשֶׁר אָנוּ נוֹהֲגִין מֵאָז וְעַד הֵנָּה. וְגַם זֶה הָיָה עַל פִּי מַעֲשֶׂה בִּקְהִלַּת־קֹדֶשׁ טֶפְּלִיק. וְאִי אֶפְשָׁר לְבָאֵר כָּל הַפְּרָטִים, כִּי בְּכָל זֶה הָיוּ עוֹד כַּמָּה דְּבָרִים נוֹרָאִים שֶׁרָאִינוּ הַשְׁגָּחָתוֹ וְנִפְלְאוֹתָיו יִתְבָּרַךְ בְּכָל עֵת, אֵיךְ הוּא יִתְבָּרַךְ בְּעֶזְרֵנוּ לִגְמֹר עִסְקֵי רַבֵּנוּ זִכְרוֹנוֹ לִבְרָכָה שֶׁהֵם זְכוּת הָרַבִּים לְדוֹרוֹת, אֲשֶׁר הַמְּנִיעוֹת נִשְׁתַּטְּחוּ כְּנֶגְדֵּנוּ בְּלִי גְּבוּל, וְלוּלֵא ה' שֶׁהָיָה לָנוּ לֹא הָיָה בְּאֶפְשָׁרִי לְגָמְרָם בְּשׁוּם אֹפֶן.

וְנָסַע אָז רַבִּי נַפְתָּלִי מֵאוּמֶין לִסְבִיבוֹת אַנְשֵׁי־שְׁלוֹמֵנוּ שֶׁבְּמֶדְוֶדִיבְקָא וּטְשֶׁערִין וּקְרִימִינְטְשָׁאק כוּ'. וַאֲנִי חָזַרְתִּי עִם הָעֲגָלָה שֶׁלּוֹ לְפֹה בְּרֶסְלַב. מִכָּאן נָסַעְתִּי לְבֵיתִי לְנֶעמִירוֹב וְחָשַׁבְתִּי בְּכָל פַּעַם מַחֲשָׁבוֹת הַרְבֵּה אֵיךְ אֶפְשָׁר לִגְמֹר הַהַדְפָּסָה. אַחַר כָּךְ בְּסָמוּךְ הֻכְרַחְתִּי לִנְסֹעַ לְמֶזְ'בּוּז' בְּעֵסֶק הָעִזָּבוֹן שֶׁלּוֹ, וְנָסַעְתִּי עִם חֲתָנוֹ רַבִּי יוֹסְקֶה זִכְרוֹנוֹ לִבְרָכָה וְהָיִינוּ מִשּׁוֹבְתֵי שַׁבַּת־קֹדֶשׁ אֵצֶל אָבִיו הָרַב הַגָּאוֹן מֵחֲמֶעלְנִיק. וּמִשָּׁם נָסַעְנוּ לְמֶזְ'בּוּז' וְלֹא פָּעַלְנוּ כְּלוּם בְּעֵסֶק שֶׁלָּנוּ שֶׁל הַחֲנֻיּוֹת שֶׁלּוֹ. וְחָזַרְנוּ בְּפַחֵי נֶפֶשׁ וּבָאתִי לְנֶעמִירוֹב סָמוּךְ לְפוּרִים וַעֲדַיִן רַבִּי נַפְתָּלִי לֹא שָׁב לְבֵיתוֹ מֵהַדֶּרֶךְ הַנַּ"ל.

וּבְתוֹךְ שֶׁהָיוּ מַחְשְׁבוֹתַי תְּמֵהִים וּמִשְׁתּוֹמְמִים מְאֹד מְאֹד וְאֵינִי יוֹדֵעַ לָשִׁית עֵצוֹת בְּנַפְשִׁי אֵיךְ לְהִתְנַהֵג בְּעִנְיַן הַהַדְפָּסָה, כִּי עָלָה עַל דַּעְתִּי לִנְסֹעַ לְמָאהְלוֹב שֶׁהָיָה שָׁם דְּפוּס אֵצֶל מְחֻתָּנִי רַבִּי צְבִי וְשֻׁתָּפוֹ רַבִּי לֵיבּ, וְרָצִיתִי לְעֵת עַתָּה לִנְסֹעַ לְשָׁם לַעֲשׂוֹת מֶקַח עִם הַמַּדְפִּיס דְּשָׁם שֶׁכַּאֲשֶׁר יָבוֹא רַבִּי נַפְתָּלִי נַדְפִּיס שָׁם מִיָּד. אַךְ רָאִיתִי שֶׁעֲדַיִן אֵין בְּיָדִי אֲפִלּוּ עַל הוֹצָאַת הַנְּסִיעָה לְמָאהְלוֹב וְלִתֵּן לוֹ מְעַט כֶּסֶף קִנְיָן שֶׁקּוֹרִין אַדְרוּף. וְדַעְתִּי הָיְתָה חֲלוּקָה מְאֹד. בְּתוֹךְ כָּךְ סִבֵּב הַשֵּׁם יִתְבָּרַךְ בְּנִפְלְאוֹתָיו הַנּוֹרָאוֹת וּמִדֵּי עָבְרִי בִּקְהִלַּת־קֹדֶשׁ נֶעמִירוֹב בַּחוּץ פִּתְאֹם נָשָׂאתִי עֵינַי וְרָאִיתִי אֶת רַבִּי לֵיבּ מִקְּהִלַּת קֹדֶשׁ מָאהְלוֹב שֶׁהָיָה לוֹ חֵלֶק בְּהַדְּפוּס דְּשָׁם וְנִבְהַלְתִּי מְאֹד. וְהֵבַנְתִּי כִּי מֵאֵת הַשֵּׁם הָיְתָה שֶׁנִּתְגַּלְגֵּל מֵאִתּוֹ יִתְבָּרַךְ שֶׁבָּא לְכָאן הַיּוֹם, וְשֶׁיִּסְתּוֹבֵב הַדָּבָר שֶׁאֶרְאֶה אוֹתוֹ מַה שֶּׁלֹּא הָיָה מִדֶּרֶךְ הַטֶּבַע שֶׁאֶפְגַּע בּוֹ. כִּי לֹא הָיָה לוֹ עֵסֶק וְלֹא עָלָה עַל דַּעְתּוֹ שֶׁיִּתְרָאֶה פָּנִים עִמִּי לוּלֵא חֶמְלַת הַשֵּׁם עָשְׂתָה זֹאת בְּהַשְׁגָּחָתוֹ הַנִּפְלָאָה. וְתֵכֶף נִתְחַזַּקְתִּי וְהָלַכְתִּי אֵלָיו וְעָשִׂיתִי עִמּוֹ מֶקַח עַל הַהַדְפָּסָה וְאַחַר כָּךְ הָיָה בָּזֶה עוֹד כַּמָּה מַעֲשִׂיּוֹת.

עה

וְהִנֵּה רַבִּי נַפְתָּלִי נִתְעַכֵּב עַד סָמוּךְ לְפֶסַח וְהָיָה לָנוּ צַעַר גָּדוֹל. סָמוּךְ לְפֶסַח בָּא בְּשָׁלוֹם לְנֶעמִירוֹב וְהֵבִיא מָעוֹת אֲבָל הָיָה סָךְ מוּעָט מְאֹד לְפִי עֵרֶךְ הַהוֹצָאָה שֶׁצְּרִיכִים וְהָיָה לִי צַעַר גָּדוֹל מִזֶּה. אֲבָל אַף עַל פִּי כֵן נִתְחַזַּקְתִּי בְּחַסְדּוֹ וְתֵכֶף אַחַר פֶּסַח נָסַעְתִּי בְּעַצְמִי לְאַנְשֵׁי שְׁלוֹמֵנוּ שֶׁבִּסְבִיבוֹתֵינוּ וְנִתְמַהְמַהְתִּי בְּעֶרֶךְ שְׁנֵי שָׁבוּעוֹת וְקִבַּצְתִּי עוֹד אֵיזֶה סָךְ מְסֻיָּם וְנִתְחַזַּקְתִּי בַּבִּטָּחוֹן שֶׁהַשֵּׁם יִתְבָּרַךְ יַעַזְרֵנִי לִגְמֹר בִּשְׁלֵמוּת. וַאֲנִי הָיִיתִי מַמְתִּין עַל יְדִיעָה מִמָּאהְלוֹב אִם קָנוּ נְיָר שָׁם וְאָז אֶסַּע לְשָׁם. אֲבָל נִתְמַהְמַהּ הַדָּבָר הַרְבֵּה כִּי עֲדַיִן לֹא נָתַתִּי לָהֶם מָעוֹת כִּי־אִם סַךְ מֻעָט מְאֹד וְהָיִיתִי מְצַפֶּה שֶׁיָּבוֹא רַבִּי לֵיבּ הַנַּ"ל אֵלֵינוּ לְקַבֵּל מָעוֹת אֶצְלִי. וּבְתוֹךְ כָּךְ יָשַׁבְתִּי הַרְבֵּה בִּבְּרֶסְלַב בִּשְׁבִיל לִגְבּוֹת חוֹבוֹת שֶׁהִגִּיעוּ לְרַבֵּנוּ זִכְרוֹנוֹ לִבְרָכָה וְלֹא גָּבִיתִי כְּלוּם. אַחַר כָּךְ סָמוּךְ לְשָׁבוּעוֹת חָזַרְתִּי לִקְהִלַּת קֹדֶשׁ נֶעמִירוֹב וּבַלַּיְלָה הַשַּׁיָּכָה לְעֶרֶב שָׁבוּעוֹת בָּא רַבִּי לֵיבּ מִמָּאהְלוֹב הַנַּ"ל וְגָבָה אֶצְלִי מָעוֹת עַל נְיָר, וְהָיוּ לִי אָז יִסּוּרִים גְּדוֹלִים, כִּי הַמָּעוֹת הִלְוָה רַבִּי נַפְתָּלִי לַאֲחֵרִים, וְהָיָה קָשֶׁה לְהוֹצִיא וְיֵשׁ בָּזֶה הַרְבֵּה לְסַפֵּר. וְהַשֵּׁם יִתְבָּרַךְ בְּרַחֲמָיו עֲזָרָנוּ שֶׁסִּלַּקְנוּ לְרַבִּי לֵיבּ עֶשְׂרִים וַחֲמִשָּׁה אֲדֻמִּים בְּעֶרֶב שָׁבוּעוֹת מִלְּבַד מַה שֶּׁנָּתַתִּי לוֹ בְּעֶרֶךְ עֲשָׂרָה רוּבַּל־כֶּסֶף עַל הָאַדְרוּף.

עו

בְּשָׁבוּעוֹת בַּיּוֹם הַשֵּׁנִי שֶׁהוּא יוֹם חֲמִישִׁי לַשַּׁבָּת הָיְתָה הַשְּׂרֵפָה הַגְּדוֹלָה בִּקְהִלַּת־קֹדֶשׁ נֶעמִירוֹב וְנִשְׂרְפָה רֹב הָעִיר כְּכֻלָּהּ וְכַמָּה נְפָשׁוֹת, וְנִתְדַּלְדֵּל אָבִי נֵרוֹ יָאִיר מְאֹד מְאֹד, כִּי נִשְׂרַף בֵּיתוֹ וְהוֹנוֹ וּרְכוּשׁוֹ. אַךְ בֵּיתִי שֶׁאֲנִי יָשַׁבְתִּי בּוֹ לֹא נִשְׂרַף. גַּם הָאִישׁ שֶׁהָיָה חַיָּב לָנוּ הַמָּעוֹת שֶׁגָּבִינוּ מִמֶּנּוּ בְּעֶרֶב שָׁבוּעוֹת נִשְׂרַף אֶצְלוֹ גַּם כֵּן כָּל אֲשֶׁר לוֹ. וְאָז רָאִינוּ הַשְׁגָּחָתוֹ יִתְבָּרַךְ מַה שֶּׁחָמַל עָלֵינוּ וְשָׁלַח לָנוּ אֶת רַבִּי לֵיבּ הַנַּ"ל לִגְבּוֹת הַמָּעוֹת בְּעֶרֶב שָׁבוּעוֹת, כִּי אִם לֹא הָיָה בָּא אָז לְנָגְשֵׂנוּ הָיָה נֶאֱבָד הַמָּעוֹת בְּוַדַּאי אֵצֶל הָאִישׁ הַנִּזְכָּר לְעֵיל וְהָיְתָה מִתְבַּטֶּלֶת הַהַדְפָּסָה אָז וְהֶפְסֵד זֶה אֵין לְשַׁעֵר כוּ'. אֲבָל הַשֵּׁם יִתְבָּרַךְ חִשֵּׁב מִקֹּדֶם וְשָׁלַח אֶת הָאִישׁ הַנַּ"ל לְנָגְשֵׂנוּ כְּדֵי שֶׁיִּהְיוּ נִדְפָּסִים הַסְּפָרִים הַקְּדוֹשִׁים שֶׁיִּהְיֶה נִשְׁאָר זִכְרָם לְדוֹרוֹת עוֹלָם לְזַכּוֹת אֶת יִשְׂרָאֵל לָנֶצַח.

עז

אַחַר כָּךְ בְּיוֹם רִאשׁוֹן אַחַר שַׁבָּת הָיְתָה עוֹד הַפַּעַם שְׂרֵפָה גְּדוֹלָה בְּנֶעמִירוֹב וְאָז נִשְׂרַף גַּם בֵּיתִי שֶׁהָיִיתִי יוֹשֵׁב בּוֹ וּבֵית הַכְּנֶסֶת וּבֵית הַמִּדְרָשׁ וְעוֹד כַּמָּה בָּתִּים עַד שֶׁנִּשְׁאֲרָה הָעִיר כְּמוֹ תֵּל. וְאָז נֶאֶבְדוּ אֶצְלִי בִּשְׁעַת הָרַעַשׁ הַכְּתָבִים שֶׁלִּי שֶׁהֻצְרַכְתִּי לְהַדְפִּיסָם אַךְ אַחַר כָּךְ מְצָאתִים. גַּם בָּנַי נִתְפַּזְּרוּ וְלֹא יָדַעְתִּי הֵיכָן הֵם, גַּם כָּל הַחֲפָצִים לֹא יָדַעְתִּי הֵיכָן הֵם וּבְחַסְדֵי הַשֵּׁם מָצָאתִי הַכֹּל.

אַחַר כָּךְ בְּיוֹם שֵׁנִי בַּבֹּקֶר הִתְחִילָה זוּגָתִי בְּעַצְמָהּ לִצְעֹק אֵלַי שֶׁנִּבְרַח מִנֶּעמִירוֹב מִיָּד וְנִקְבַּע דִּירָתֵנוּ בִּקְהִלַּת־קֹדֶשׁ בְּרֶסְלַב. וַאֲנִי הָיָה רְצוֹנִי חָזָק לָזֶה מִכְּבָר בְּחַיָּיו זִכְרוֹנוֹ לִבְרָכָה אַךְ כְּבָר נִתְיָאַשְׁתִּי מִזֶּה מֵאַחַר שֶׁיָּדַעְתִּי שֶׁהִיא לֹא תִּתְרַצֶּה בָּזֶה, וְגַם כִּי כְּבָר נִסְתַּלֵּק הוּא זִכְרוֹנוֹ לִבְרָכָה וְלֹא עָלָה עַל דַּעְתִּי עִנְיָן זֶה לַעֲקֹר דִּירָתִי מִנֶּעמִירוֹב לִבְּרֶסְלַב אַחַר שֶׁהוּא זִכְרוֹנוֹ לִבְרָכָה כְּבָר יָצָא מִשָּׁם וְנִסְתַּלֵּק זְכוּתוֹ יָגֵן עָלֵינוּ. אַךְ עֲצַת ה' לְעוֹלָם תַּעֲמֹד וּמַחְשְׁבוֹת לִבּוֹ לְדוֹר וָדוֹר, וְסִבֵּב סִבּוֹת בְּנִפְלְאוֹתָיו הַנּוֹרָאוֹת וְהוּא מוֹחֵץ וְרוֹפֵא וִיפַלֵּס נָתִיב לְעַמּוֹ. כִּי דַּיְקָא עַל יְדֵי הַצָּרָה שֶׁל הַשְּׂרֵפָה רַחֲמָנָא לִצְלַן סִבֵּב סִבּוֹת לְטוֹבָה שֶׁאֵצֵא מִנֶּעמִירוֹב וְאֶקְבַּע דִּירָתִי פֹּה. וְיָצָאתִי מִשָּׁם בְּיוֹם שֵׁנִי וּבָאתִי בְּשָׁלוֹם לְפֹה בְּאוֹתוֹ הַיּוֹם.

וּתְהִלָּה לָאֵל מֵאָז קָבַעְתִּי דִּירָתִי פֹּה זֶה כַּמָּה שָׁנִים. וְגֹדֶל הַיְשׁוּעוֹת לָנֶצַח שֶׁנִּצְמְחוּ עַל יְדֵי יְשִׁיבָתִי פֹּה בְּעֶזְרַת הַשֵּׁם אִי אֶפְשָׁר לְבָאֵר וּלְסַפֵּר, כִּי רֹב כָּל עִסְקִי בְּהַשְׁאָרָתוֹ הַקְּדוֹשָׁה, שֶׁזִּכַּנִי הַשֵּׁם יִתְבָּרַךְ לְהַדְפִּיס סְפָרָיו הַקְּדוֹשִׁים, וּלְקָרֵב אֲנָשִׁים לַאֲמִתַּת דְּרָכָיו, וְלִכְתֹּב וּלְהַדְפִּיס הַתְּפִלּוֹת הַקְּדוֹשׁוֹת וְכוּ' וְכוּ'. הָיוּ עַל יְדֵי יְשִׁיבָתִי פֹּה בְּעֶזְרַת הַשֵּׁם יִתְבָּרַךְ. מַה גָּדְלוּ מַעֲשֵׂי ה' מְאֹד עָמְקוּ מַחְשְׁבוֹתָיו.

עח

אַחַר שֶׁנִּכְנַסְתִּי לְפֹה בַּיּוֹם שֶׁלְּאַחֲרָיו הָיְתָה שְׂרֵפָה עוֹד פַּעַם שְׁלִישִׁית בְּנֶעמִירוֹב. גַּם בְּאוֹתוֹ הַיּוֹם הָיְתָה שְׂרֵפָה בְּטוּלְטְשִׁין. וּבְסָמוּךְ אַחַר כָּךְ הָיְתָה שְׂרֵפָה גְּדוֹלָה בְּבַּרְדִּיטְשׁוֹב וּבִשְׁאָרֵי קְהִלּוֹת. וּכְבָר הוֹדִיעַ זֹאת רַבֵּנוּ זִכְרוֹנוֹ לִבְרָכָה בְּהַתּוֹרָה בְּרֵאשִׁית לְעֵינֵי כָּל יִשְׂרָאֵל (לִקּוּטֵי תִּנְיָנָא ס"ז), שֶׁמְּבֹאָר שָׁם שֶׁכַּאֲשֶׁר נִסְתַּלֵּק הָרֹאשׁ בַּיִת וְכוּ' שֶׁהֵם צַדִּיקֵי אֱמֶת בָּאִים שְׂרֵפוֹת חַס וְשָׁלוֹם וְכוּ' עַיֵּן שָׁם:

עט

גַּם בְּאוֹתוֹ הַיּוֹם שֶׁנִּכְנַסְתִּי לְפֹה בְּרֶסְלַב בָּעֶרֶב נִתְאַכְסֵן אִישׁ אֶחָד מֵרָחוֹק (מִמְּדִינַת קִירָ"ה דְּוִוין) בַּבַּיִת שֶׁהָיִיתִי יוֹשֵׁב בּוֹ אָז, וְהָאִישׁ הַזֶּה נָסַע עִם אִשְׁתּוֹ לְאֶרֶץ־יִשְׂרָאֵל, וְהָיָה לוֹ קְצָת הֶכֵּרוּת עִמִּי, וְזֶה הָיְתָה סִבָּה גְּדוֹלָה אַחַר־כָּךְ, שֶׁאֶסַּע לְאֶרֶץ יִשְׂרָאֵל, וּבְאֶרֶץ יִשְׂרָאֵל הָיִיתִי אוֹרֵחַ אֵצֶל זֶה הָאִישׁ וְקִבְּלַנִי בְּכָבוֹד גָּדוֹל מָה רַבּוּ מַעֲשֵׂי ה':

פ

וְהִנֵּה אַחַר כָּךְ הָיִיתִי עוֹמֵד וּמְצַפֶּה בְּכָל יוֹם שֶׁיָּבוֹא לִי יְדִיעָה מִמָּאהְלוֹב שֶׁכְּבָר קָנוּ נְיָר שָׁם כְּדֵי שֶׁאֶסַּע לְשָׁם לַעֲסֹק בַּהַדְפָּסָה. כִּי אַחַר הַשְּׂרֵפָה חָזְרוּ וְהִשְׁתַּטְּחוּ הַמְּנִיעוֹת נֶגְדֵּנוּ בְּלִי שִׁעוּר עַד שֶׁהָיָה רָחוֹק בְּעֵינֵי רַבִּי נַפְתָּלִי שֶׁאֶעֱסֹק בָּזֶה עַתָּה אַחַר שֶׁנִּתְפַּזַּרְנוּ כָּל כָּךְ, וְהַרְבֵּה מָעוֹת מֵהַהַדְפָּסָה הָיָה שָׁקוּעַ בְּיַד אֲחֵרִים, גַּם אָנֹכִי הָיִיתִי אָז נָע וָנָד מְאֹד. אַךְ הַשֵּׁם יִתְבָּרַךְ חִזֵּק דַּעְתִּי לַעֲסֹק בָּזֶה, וְהָיִיתִי מְצַפֶּה עַל יְדִיעָה מִמָּאהְלוֹב כַּנַּ"ל וְנִתְעַכֵּב כַּמָּה שָׁבוּעוֹת אַחַר חַג הַשָּׁבוּעוֹת, וּבְתוֹךְ כָּךְ הָיִינוּ בְּאוּמֶין עַל עֶרֶב רֹאשׁ חֹדֶשׁ תַּמּוּז.

אַחַר שֶׁבָּאתִי בְּסָמוּךְ הִגִּיעַ הַיְדִיעָה שֶׁכְּבָר הִגִּיעַ הַנְּיָר לְמָאהְלוֹב. וְתֵכֶף זֵרַזְתִּי עַצְמִי וְנָסַעְתִּי לְשָׁם מִיָּד וּבָאתִי לְשָׁם וְלֹא מָצָאתִי אֶת בַּעַל הַמַּדְפִּיס בְּעַצְמוֹ בְּבֵיתוֹ וְעוֹד הָיוּ לִי מְנִיעוֹת רַבּוֹת מֵחֲמַת מָמוֹן וְכוּ' וְהַשֵּׁם יִתְבָּרַךְ בְּעֹצֶם נִפְלְאוֹתָיו וְרַחֲמָיו הַמְּרֻבִּים עֲזָרַנִי בְּכָל יוֹם וּבְכָל עֵת עַד שֶׁגָּמַרְתִּי בַּקַּיִץ הַזֶּה כָּל הַדְפָּסַת סֵפֶר לִקּוּטֵי מוֹהֲרַ"ן תִּנְיָנָא וְכוּ' וְסֵפֶר הָאָלֶף־בֵּית וְהַקִּצּוּר. וַהֲבֵאתִים בִּשְׁלֵמוּת לִקְהִלַּת קֹדֶשׁ אוּמֶין עַל רֹאשׁ הַשָּׁנָה הָרִאשׁוֹן אַחַר הִסְתַּלְּקוּתוֹ. רַבִּים רָאוּ וְיִשְׂמָחוּ וִישָׁרִים יַעֲלֹזוּ. עַד הֵנָּה עֲזָרוּנוּ רַחֲמֶיךָ נוֹדֶה לַה' חַסְדּוֹ וְנִפְלְאוֹתָיו לִבְנֵי אָדָם:

פא

כָּל הַנַּ"ל עָבַר בִּשְׁנַת תקע"א שֶׁהִיא שָׁנָה רִאשׁוֹנָה אַחַר הִסְתַּלְּקוּתוֹ. אַחַר כָּךְ הִגִּיעַ רֹאשׁ הַשָּׁנָה שֶׁל שְׁנַת תקע"ב וְזֶה הָיָה רֹאשׁ הַשָּׁנָה הָרִאשׁוֹן שֶׁאַחַר הִסְתַּלְּקוּתוֹ. וּבְעֹצֶם נִפְלְאוֹתָיו עֲזָרַנִי הַשֵּׁם יִתְבָּרַךְ שֶׁנִּתְקַבַּצְנוּ יַחַד לְאוּמֶין עַל רֹאשׁ־הַשָּׁנָה. וּמֵאָז וְעַד הֵנָּה נִתּוֹסֵף בְּכָל שָׁנָה וְשָׁנָה כַּמָּה נְפָשׁוֹת שֶׁבָּחֲרוּ בַּחַיִּים וּבָאוּ גַּם כֵּן עַל רֹאשׁ הַשָּׁנָה לְהִשְׁתַּטֵּחַ עַל קִבְרוֹ הַקָּדוֹשׁ בְּעֶרֶב רֹאשׁ הַשָּׁנָה, וּלְהִתְפַּלֵּל עִמָּנוּ יַחַד בְּרֹאשׁ הַשָּׁנָה. וְעֹצֶם מַעֲלַת הַקִּבּוּץ שֶׁלָּנוּ בְּרֹאשׁ הַשָּׁנָה אֵין כָּאן מְקוֹמוֹ וּמְבֹאָר קְצָת בְּמָקוֹם אַחֵר (חַיֵּי מוֹהֲרַ"ן תג - תו).

פב

וַאֲנִי בְּבוֹאִי מֵאוּמֶין לְבֵיתִי אַחַר רֹאשׁ־הַשָּׁנָה זֶה, אָז הִתְחַלְתִּי לְיַשֵּׁב אֶת עַצְמִי מַה לַּעֲשׂוֹת עַתָּה כִּי בְּכָל הַשָּׁנָה שֶׁעָבְרָה הָיִיתִי טָרוּד בְּעִסְקֵי הָעִזָּבוֹן שֶׁל רַבֵּנוּ זִכְרוֹנוֹ לִבְרָכָה וּבְעֵסֶק הַהַדְפָּסָה וְהֻכְרַחְתִּי לְטַלְטֵל עַצְמִי וְלִנְסֹעַ הַרְבֵּה לְכָאן וּלְכָאן. וְאַף שֶׁהָיָה עֵסֶק גָּדוֹל וּנְסִיעוֹת שֶׁל מִצְוָה אֲבָל עַל כָּל פָּנִים מֵחֲמַת הַטִּלְטוּל לֹא הָיִיתִי יָכוֹל לִקְבֹּעַ עַצְמִי עַל הַתּוֹרָה בְּשִׁעוּרִים קְבוּעִים. וּבְוַדַּאי גַּם בְּאוֹתָהּ הַשָּׁנָה שֶׁעָבְרָה הָיוּ לִי רַבּוֹת מַחֲשָׁבוֹת בְּלִי שִׁעוּר מָה עוֹשִׂין עַתָּה אַחַר שֶׁכְּבָר נִסְתַּלֵּק הוֹד לִבִּי וּמִשְׂגַּבִּי. וְכָל מַה שֶּׁעָבַר עָלַי בְּמַחֲשָׁבָה דִּבּוּר וּמַעֲשֶׂה בְּוַדַּאי אִי אֶפְשָׁר לְבָאֵר כְּלָל. אַךְ מֵחֲמַת טִרְדוֹתַי בְּשָׁנָה זֹאת לֹא יָכֹלְתִּי לִקְבֹּעַ עַצְמִי עַל הַתּוֹרָה וְכַנַּ"ל.

אֲבָל עַתָּה אַחַר רֹאשׁ הַשָּׁנָה תקע"ב הַנַּ"ל שֶׁכְּבָר גָּמַרְתִּי הַדְפָּסַת הַסְּפָרִים הַנַּ"ל, הִתְחַלְתִּי לְיַשֵּׁב אֶת עַצְמִי וְקָבַעְתִּי לִי שִׁעוּרִים לִלְמֹד וְיָשַׁבְתִּי בְּבֵית־מִדְרָשׁ יָשָׁן דְּפֹה וְלָמַדְתִּי כְּפִי מַה שֶּׁקָּבַעְתִּי לִי. וְגַם פֹּה הָיִיתִי מְטֻלְטָל מִדִּירָה לְדִירָה כִּי לֹא הָיָה לִי בַּיִת וְיָשַׁבְתִּי בִּשְׁכֵנוּת. וּפַעַם אַחַת בַּחֹרֶף בָּא אָדוֹן מֵאַנְשֵׁי חַיִל וְהוֹצִיא אוֹתִי מִן הַבַּיִת וְהֻכְרַחְתִּי בְּתוֹךְ הַחֹרֶף לְטַלְטֵל עַצְמִי לְבַיִת אַחֵר. וּבֶאֱמֶת גַּם זֶה הָיָה לְטוֹבָה כִּי זֶה הַבַּיִת הָאַחֵר הָיָה טוֹב יוֹתֵר לְפָנַי בְּכַמָּה אֳפָנִים. אֲבָל עַל כָּל פָּנִים הָיִיתִי מְטֻלְטָל וְהָיוּ לִי יִסּוּרִים מֵהַדִּירוֹת. וְעִקַּר גֹּדֶל עֹצֶם הַיִּסּוּרִים שֶׁלִּי בָּזֶה שֶׁהִגִּיעוּ עַד הַנֶּפֶשׁ הָיָה מֵחֲמַת שֶׁלֹּא הָיָה לִי שׁוּם חֶדֶר מְיֻחָד בִּשְׁבִיל לַעֲסֹק בּוֹ בְּהִתְבּוֹדְדוּת, אֲשֶׁר זֶה הָיָה מֻכְרָח לִי מְאֹד מְאֹד, אֲבָל לֹא זָכִיתִי לָזֶה. וְגַם בִּהְיוֹתִי בְּנֶעמִירוֹב לֹא הָיָה לִי חֶדֶר מְיֻחָד כִּרְצוֹנִי אַךְ אַף עַל פִּי כֵן מֵחֲמַת שֶׁיָּשַׁבְתִּי בְּבֵית אָבִי זְקֵנִי זִכְרוֹנוֹ לִבְרָכָה שֶׁהָיָה בַּיִת גָּדוֹל מְרֻוָּח, מָצָאתִי שָׁם בְּרֹב פְּעָמִים מָקוֹם מְיֻחָד. אֲבָל בְּכָאן שֶׁיָּשַׁבְתִּי בִּשְׁכֵנוּת הָיָה קָשֶׁה לִי לִמְצֹא מָקוֹם מְיֻחָד וְהָיוּ לִי יִסּוּרִים גְּדוֹלִים מִזֶּה, וְאַף עַל פִּי כֵן הָיוּ לִי כַּמָּה עֵצוֹת בָּזֶה בְּעֶזְרַת הַשֵּׁם יִתְבָּרַךְ, כַּאֲשֶׁר כְּבָר דִּבַּרְנוּ מִזֶּה הַרְבֵּה. אַךְ אִישׁ כָּמוֹנִי בְּוַדַּאי הָיָה צָרִיךְ חֶדֶר מְיֻחָד בִּפְרָט שֶׁהָיִיתִי צָרִיךְ בְּכָל פַּעַם לַעֲסֹק בִּכְתִיבַת דְּבָרָיו הַקְּדוֹשִׁים וְכוּ' שֶׁלָּזֶה צְרִיכִים בְּוַדַּאי חֶדֶר מְיֻחָד אֲבָל לֹא זָכִיתִי לָזֶה עֲדַיִן.

וְיָשַׁבְתִּי בְּבֵית הַמִּדְרָשׁ וְלָמַדְתִּי בִּתְמִימוּת פּוֹסֵק וּשְׁאָר סִפְרֵי קֹדֶשׁ. וְנֶעְלַם מִמֶּנִּי וְלֹא יָדַעְתִּי שֶׁעֲדַיִן אֶפְשָׁר גַּם עַתָּה לְהָאִיר בְּאֵיזֶה נַפְשׁוֹת יִשְׂרָאֵל לְעוֹרְרָם לַעֲבוֹדַת הַשֵּׁם בֶּאֱמֶת כְּפִי מַה שֶּׁקִּבַּלְתִּי מִמֶּנּוּ זִכְרוֹנוֹ לִבְרָכָה. אַךְ אֲנִי יְשֵׁנָה וְלִבִּי עֵר קוֹל דּוֹדִי דּוֹפֵק בִּי, כִּי דִּבּוּרָיו הַקְּדוֹשִׁים הָאֲמִתִּיִּים שֶׁהִשְׁאִיר בִּי דִּבּוּרִים חַמִּים כְּגַחֲלֵי אֵשׁ הָיוּ כְּאֵשׁ עָצוּר בְּעַצְמוֹתַי וְנִלְאֵיתִי כַּלְכֵּל לֹא אוּכַל לְהִתְאַפֵּק, וְהָיִיתִי מְסַפֵּר וּמְדַבֵּר בִּתְמִימוּת עִם בְּנֵי הַנְּעוּרִים מֵהַתַּכְלִית שֶׁל זֶה הָעוֹלָם, וּבְתוֹךְ דְּבָרַי הָיִיתִי מְסַפֵּר לָהֶם מֵעֱזוּז נוֹרְאוֹת נִפְלְאוֹת תּוֹרוֹתָיו וְשִׂיחוֹתָיו וּמַעֲשִׂיּוֹתָיו וְעֹצֶם נוֹרְאוֹת גְּדֻלַּת קְדֻשָּׁתוֹ וְכוּ'. וּבְכָל זֶה הָיוּ לִי תְּהִלָּה לָאֵל הַרְבֵּה הַרְבֵּה לְסַפֵּר דְּבָרִים הַמְּשִׁיבִין וּמְחַיִּין אֶת כָּל נַפְשׁוֹת הַשּׁוֹמְעָן וְכוּ' וְכוּ' עַד שֶׁהִתְחִילוּ דְּבָרַי לִכְנֹס בְּלִבָּם קְצָת וְנִתְעוֹרֵר לִבָּם קְצָת לַחְשֹׁב עַל תַּכְלִיתָם הַנִּצְחִית, עַד שֶׁהָיוּ מִשְׁתּוֹקְקִים לִשְׁמֹעַ מִמֶּנִּי דִּבְרֵי אֱלֹקִים חַיִּים הַנּוֹבְעִים מִמַּעְיְנֵי הַיְשׁוּעָה שֶׁל אֲדוֹנֵנוּ מוֹרֵנוּ וְרַבֵּנוּ הַנּוֹרָא זֵכֶר צַדִּיק וְקָדוֹשׁ לִבְרָכָה.

וְכָל מַה שֶּׁעָבַר בָּזֶה בִּפְרָטוּת בְּכַמָּה דְּרָכִים נִפְלָאִים וְנוֹרָאִים וְנֶעְלָמִים מְאֹד מְאֹד שֶׁעֲזָרַנִי הַשֵּׁם יִתְבָּרַךְ בָּזֶה בְּכָל יוֹם וּבְכָל עֵת, אִי אֶפְשָׁר לְבָאֵר וּלְסַפֵּר כְּלָל אִלּוּ פִינוּ מָלֵא וְכוּ' אֵין אָנוּ מַסְפִּיקִין וְכוּ'. וְהִנֵּה הַשֵּׁם יִתְבָּרַךְ יוֹדֵעַ קַטְנוּתִי וְשִׁפְלוּתִי שֶׁהָיִיתִי בְּעֵינַי וְלֹא עָלָה עַל דַּעְתִּי שֶׁיִּהְיֶה לִי כֹּחַ לְקָרֵב אֲנָשִׁים לַעֲבוֹדָתוֹ יִתְבָּרַךְ. אַךְ בְּכָל עֵת שֶׁדִּבַּרְתִּי מִמֶּנּוּ זִכְרוֹנוֹ לִבְרָכָה וּמִתּוֹרוֹתָיו וְשִׂיחוֹתָיו הַקְּדוֹשׁוֹת נִתְעוֹרַרְתִּי כְּיָשֵׁן וְרָאִיתִי שֶׁאַף עַל פִּי כֵן אֵין מִי שֶׁיּוֹדֵעַ דִּבּוּרִים אֵלֶּה לַאֲמִתָּתָן כָּמוֹנִי הַשָּׁפָל. וּבְתוֹךְ כָּךְ נִזְכַּרְתִּי מַה שֶּׁרַבֵּנוּ אָמַר לִי כַּמָּה פְּעָמִים בְּכַמָּה לְשׁוֹנוֹת שֶׁרְצוֹנוֹ שֶׁאֲקָרֵב נְפָשׁוֹת לְהַשֵּׁם יִתְבָּרַךְ וְחִזְּקַנִי בָּזֶה בְּכַמָּה וְכַמָּה לְשׁוֹנוֹת וְכוּ' וְכוּ' וְעַל יְדֵי זֶה נִתְחַזַּקְתִּי בְּכָל פַּעַם. וְאַחַר כָּךְ חָזַר וְנֶחֱלַשׁ דַּעְתִּי כָּל כָּךְ עַד שֶׁכִּמְעַט שָׁכַחְתִּי בְּכָל הַהִתְחַזְּקוּת. וְאַחַר כָּךְ כְּשֶׁעֲזָרַנִי הַשֵּׁם יִתְבָּרַךְ בִּפְרָט בְּעֵת שֶׁדִּבַּרְתִּי עִם אֲנָשִׁים מֵאֲמִתָּתוֹ זִכְרוֹנוֹ לִבְרָכָה חָזַרְתִּי וְנִזְכַּרְתִּי וְכֵן הָיָה כַּמָּה פְּעָמִים. וְהִנֵּה כְּבָר יָדוּעַ לָנוּ שֶׁאַחֲרֵי כָּל רִבּוּי הַדִּבּוּרִים שֶׁמְּדַבְּרִים עִם אֲנָשִׁים מֵהַתַּכְלִית וּמְעוֹרְרִים אוֹתָם לָשׁוּב לְהַשֵּׁם יִתְבָּרַךְ, עִם כָּל זֶה לִפְעֹל אֵיזֶה פְּעֻלָּה אֶצְלָם אֲפִלּוּ כְּחוּט הַשַּׂעֲרָה זֶה קָשֶׁה מְאֹד מְאֹד כִּי לְבַעַל בְּחִירָה קָשֶׁה מְאֹד לַעֲזֹר (כַּמְבֹאָר בְּמָקוֹם אַחֵר (חַיֵּי מוֹהֲרַ"ן קצז)). אֲבָל אַף עַל פִּי כֵן אָנוּ מְחֻיָּבִים כָּל אֶחָד לְדַבֵּר עִם חֲבֵרוֹ בְּיִרְאַת שָׁמַיִם, וְהַטּוֹב בְּעֵינָיו יַעֲשֶׂה, הַשּׁוֹמֵעַ יִשְׁמַע וְהֶחָדֵל יֶחְדַּל וּכְמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה (שַׁבָּת נ"ה) אִם לְפָנֶיךָ גָּלוּי לִפְנֵיהֶם מִי גָּלוּי:

פג

וְהִנֵּה בְּכָל הַשָּׁנָה הַזֹּאת מִכָּל רִבּוּי הַדִּבּוּרִים קְדוֹשִׁים וְנוֹרָאִים שֶׁדִּבַּרְתִּי עִם בְּנֵי הַנְּעוּרִים, בִּתְחִלָּה לֹא רָאִיתִי פְּעֻלָּה בְּרֹב הַשָּׁנָה, אַךְ בְּאֶמְצַע הַקַּיִץ נִתְעוֹרֵר אֶחָד שֶׁהָיָה רֹב דְּבָרַי בַּשָּׁנָה הַזֹּאת עִמּוֹ בְּיוֹתֵר, וְהָיִיתִי מוֹכִיחַ אוֹתוֹ הַרְבֵּה מְאֹד עַל הַתְמָדַת הַלִּמּוּד כִּי הָיָה מִמֻּבְחֲרֵי בְּנֵי הַנְּעוּרִים וּמֻפְלָא בַּלִּמּוּד וְהָעוֹלָם הֶחֱזִיקוּ אוֹתוֹ שֶׁמַּתְמִיד בְּלִמּוּדוֹ. אֲבָל אֲנִי הִשְׁגַּחְתִּי בּוֹ וְרָאִיתִי שֶׁאֵינוֹ לוֹמֵד כְּלָל וְהוֹכַחְתִּי אוֹתוֹ עַל זֶה. וְהוֹדָה לִדְבָרַי וְהָיָה מִשְׁתּוֹקֵק מְאֹד שֶׁאַכְנִיס אוֹתוֹ בְּתוֹךְ הַתְמָדַת הַלִּמּוּד. אֲבָל יֵצֶר לֵב הָאָדָם רַע מִנְּעוּרָיו וְהָיָה קָשֶׁה לְהַרְגִּילוֹ בְּהַתְמָדָה אֲבָל סִפַּרְתִּי לוֹ עֹצֶם נוֹרְאוֹת גְּדֻלַּת רַבֵּנוּ זִכְרוֹנוֹ לִבְרָכָה אֶת כָּל אֲשֶׁר עָשָׂה לְנַפְשִׁי וְאֵיךְ הִכְנִיס אוֹתִי לְהַתְמִיד בְּלִמּוּד בְּכַמָּה דְּרָכִים נִפְלָאִים. וְסִפַּרְתִּי לוֹ מֵאֲשֶׁר עָבַר עָלַי בָּזֶה אֶצְלוֹ זִכְרוֹנוֹ לִבְרָכָה. וְאַף עַל פִּי כֵן לֹא פָּעַלְתִּי אֶצְלוֹ כָּל יְמוֹת הַחֹרֶף כִּי־אִם מְעַט שֶׁהִתְחִיל לִלְמֹד יוֹתֵר מִבַּתְּחִלָּה אֲבָל לֹא כִּרְצוֹנִי כָּרָאוּי בֶּאֱמֶת. אֲבָל מֵרִבּוּי אֲמִתַּת הַדִּבּוּרִים חַמִּים כְּגַחֲלֵי אֵשׁ שֶׁסִּפַּרְתִּי לוֹ מִמֶּנּוּ זִכְרוֹנוֹ לִבְרָכָה הִבְעִירוּ בּוֹ, עַד שֶׁבְּאֶמְצַע הַקַּיִץ נִתְעוֹרֵר לִבּוֹ וְהִתְחִיל לְהַתְמִיד בְּלִמּוּדוֹ בְּהַתְמָדָה גְּדוֹלָה וְנִפְלָאָה וְהָיָה מַתְמִיד גָּדוֹל שֵׁשׁ שָׁנִים רְצוּפִים וְגָמַר בָּהֶם כָּל הָאַרְבָּעָה פּוֹסְקִים הַגְּדוֹלִים. וּבְתוֹךְ כָּךְ נִשְׁתַּנָּה לְטוֹבָה גַּם בִּשְׁאָר דְּבָרִים, גַּם שְׁאָרֵי אֲנָשִׁים נִתְקָרְבוּ מְעַט מְעַט וְהִתְחִילוּ לְהִתְעוֹרֵר לְהִתְפַּלֵּל בְּכַוָּנָה וְנָסְעוּ עַל צִיּוּן הַקָּדוֹשׁ שֶׁלּוֹ לְאוּמֶין. וְכֵן עֲזָרַנִי הַשֵּׁם יִתְבָּרַךְ מְעַט מְעַט בְּכָל עֵת.

וְנִמְשַׁךְ כָּךְ שְׁתֵּי שָׁנִים שֶׁלֹּא הָיָה לִי דִּירָה שֶׁלִּי מִלְּבַד הַשָּׁנָה הָרִאשׁוֹנָה שֶׁהוּא בֵּין הַכֹּל שָׁלֹשׁ שָׁנִים מִיּוֹם הִסְתַּלְּקוּתוֹ. וְאַף עַל פִּי כֵן הִתְחִילוּ אֵיזֶה מְעַט אֲנָשִׁים לְהִתְעוֹרֵר מִשְּׁנָתָם וְנִשְׁתַּנּוּ לְטוֹבָה בְּרֹב הַדְּבָרִים וּמֵחֲמַת זֶה נִתְקַשְּׁרוּ בִּי בְּאַהֲבָה רַבָּה בֶּאֱמֶת. וְכָל מַה שֶּׁנִּתְקָרֵב יוֹתֵר אֵיזֶה נֶפֶשׁ וְרָאִיתִי שֶׁנַּעֲשָׂה רֹשֶׁם אֶצְלוֹ עַל יְדֵי דְּבָרַי שֶׁנִּשְׁתַּנָּה לְטוֹבָה, נִתְחַזַּקְתִּי בְּכָל פַּעַם בְּיוֹתֵר, וְנִזְכַּרְתִּי בִּדְבָרָיו זִכְרוֹנוֹ לִבְרָכָה שֶׁהוֹדִיעַנִי מִקֹּדֶם כָּל זֶה שֶׁנִּזְכֶּה לְהָאִיר בְּכָל הָעוֹלָם כֻּלּוֹ. וְאוֹתִי חִזֵּק בְּיוֹתֵר מִכֻּלָּם בְּכַמָּה לְשׁוֹנוֹת וּרְמָזִים וְהִתְנוֹצְצוּת בְּלִי שִׁעוּר בִּכְלָל וּבְפֵרוּשׁ.

פד

וְהִנֵּה רַבֵּנוּ זִכְרוֹנוֹ לִבְרָכָה הִנִּיחַ אַרְבַּע בָּנוֹת שְׁלֹשָׁה נְשׂוּאוֹת וּבַת אַחַת קְרוֹבָה לִשְׁתֵּים־עֶשְׂרֵה שָׁנִים שֶׁלֹּא נִשְׁתַּדְּכָה עֲדַיִן. וְרַבֵּנוּ זִכְרוֹנוֹ לִבְרָכָה מֵחֲמַת שֶׁיָּדַע שֶׁיִּסְתַּלֵּק וְדִבֵּר הַרְבֵּה מִזֶּה, הָיָה חָפֵץ מְאֹד לְשַׁדְּכָהּ בְּחַיָּיו אַךְ לֹא נִזְדַּמֵּן לוֹ שִׁדּוּךְ כָּרָאוּי לְפִי כְבוֹדוֹ. וְכַמָּה פְּעָמִים דִּבֵּר עִמִּי מִזֶּה שֶׁרְצוֹנוֹ מְאֹד לַעֲשׂוֹת עִמָּהּ שִׁדּוּךְ. וּכְבָר דִּבְּרוּ בְּחַיָּיו הַשִּׁדּוּךְ עִם רַבִּי יַעֲקֹב יוֹסֵף אַךְ לֹא נִגְמַר מֵחֲמַת אֵיזֶה סִכְסוּךְ (מֵחוֹתְנוֹ שֶׁל רַבִּי יַעֲקֹב יוֹסֵף שֶׁלֹּא רָצָה לְפַזֵּר כָּרָאוּי עַל שִׁדּוּךְ כָּזֶה). וְרַבֵּנוּ זִכְרוֹנוֹ לִבְרָכָה בְּכָל עִנְיָנָיו הָיוּ דְּרָכָיו נִפְלָאִים, שֶׁאַף עַל פִּי שֶׁיָּדַע בְּרוּחַ קָדְשׁוֹ שֶׁזֶּה הַשִּׁדּוּךְ יֻגְמַר כַּיָּדוּעַ לָנוּ בְּכַמָּה הוֹכָחוֹת, גַּם פַּעַם אַחַת אָמַר בְּפֵרוּשׁ לְר' יַעֲקֹב יוֹסֵף בִּזְלַאטִיפָּאלְיֶע זֶה כַּמָּה שָׁנִים שֶׁיִּהְיֶה מְחֻתָּן עִמּוֹ, אַף עַל פִּי כֵן עַכְשָׁו עָשָׂה עַצְמוֹ כְּאֵינוֹ יוֹדֵעַ וְלֹא נִגְמַר הַשִּׁדּוּךְ כַּנַּ"ל, גַּם דִּבְּרוּ לוֹ כַּמָּה שִׁדּוּכִים לִפְנֵי בִּתּוֹ הַנַּ"ל, וְהָיָה מְקַבֵּל דִּבְרֵי הַשַּׁדְכָנִים וְעָסַק לְדַבֵּר עִמָּהֶם, אַךְ לֹא נִגְמַר שׁוּם אֶחָד מֵהֶם, עַד שֶׁנִּסְתַּלֵּק בְּשָׁלוֹם וְהִנִּיחַ לְפָנַי צַוָּאָה לִתֵּן לְבִתּוֹ הַנַּ"ל שְׁלֹשׁ מֵאוֹת אֲדֻמִּים כַּנַּ"ל. וְהִנֵּה אַחֲרֵי הִסְתַּלְּקוּתוֹ הִתְחַלְנוּ כֻּלָּנוּ לְבַקֵּשׁ אַחַר שִׁדּוּךְ וְנִמְצְאוּ גְּבִירִים גְּדוֹלִים שֶׁרָצוּ לְהִשְׁתַּדֵּךְ עִמָּהּ אַךְ לֹא הוּטְבוּ בְּעֵינֵינוּ. וְרַבִּי יַעֲקֹב יוֹסֵף הַנַּ"ל הִתְחִיל תֵּכֶף לְבַקֵּשׁ וּלְהִתְחַנֵּן בְּמִכְתָּבוֹ שֶׁהוּא רוֹצֶה לְהִשְׁתַּדֵּךְ עִמָּהּ אַךְ לֹא הָיָה בְּמַעֲמָד גָּדוֹל שֶׁיִּהְיֶה רָאוּי לְפַזֵּר כָּרָאוּי לְשִׁדּוּךְ כָּזֶה, וּמֵחֲמַת זֶה נִתְעַכֵּב הַדָּבָר אַחַר הִסְתַּלְּקוּתוֹ, זִכְרוֹנוֹ לִבְרָכָה, יוֹתֵר מִשָּׁנָה.

וּבִשְׁנַת תקע"ב הַנַּ"ל סָמוּךְ לְפוּרִים נִגְמַר הַשִּׁדּוּךְ לִפְנֵי בִּתּוֹ הַנַּ"ל עִם בֶּן רַבִּי יַעֲקֹב יוֹסֵף הַנַּ"ל. וְיֵשׁ בָּזֶה הַרְבֵּה לְסַפֵּר אַךְ אֵין הַזְּמַן מַסְפִּיק.

פה.

בִּשְׁנַת תקע"ב הַנִּזְכֶּרֶת לְעֵיל בַּקַּיִץ הֻכְרַחְתִּי לִנְסֹעַ לִקְהִלַּת קֹדֶשׁ קְרִימִינְטְשָׁק אוֹדוֹת הַמַּרְגָּלִיּוֹת שֶׁל רַבֵּנוּ זִכְרוֹנוֹ לִבְרָכָה שֶׁנִּשְׁאֲרוּ לְבִתּוֹ הַנִּזְכֶּרֶת לְעֵיל. וּבְוַדַּאי בְּעֵת נְסִיעָתִי שֶׁעָבַרְתִּי בַּדֶּרֶךְ אֵצֶל רֹב אַנְשֵׁי־שְׁלוֹמֵנוּ הַמְקֹרָבִים מִכְּבָר כִּי שָׁם הָיָה עִקַּר אַנְשֵׁי־שְׁלוֹמֵנוּ הַיְקָרִים שֶׁיִּסְּדוּ הַבִּנְיָן הַקָּדוֹשׁ מִקֶּדֶם, בְּוַדַּאי דִּבַּרְתִּי הַרְבֵּה שָׁם מֵאֲמִתַּת נוֹרְאוֹת נִפְלְאוֹתָיו, וְגַם זֶה הָיָה מֵאֵת הַשֵּׁם אָז בָּעֵת הַהִיא, שֶׁלֹּא עָלָה עַל דַּעְתִּי לְסַבֵּב שָׁם, וְהוּא בְּרַחֲמָיו מְסַבֵּב סִבּוֹת מִתְהַפֵּךְ בְּתַחְבּוּלוֹתָיו כְּדֵי לְהוֹצִיא תַּעֲלוּמוֹת חָכְמָה אֲשֶׁר הָיָה גָּנוּז בְּדַעְתִּי וּלְבָבִי. וְאָז נִתְקָרֵב אֶצְלֵנוּ רַךְ בַּשָּׁנִים אֶחָד שֶׁהוּא אִישׁ כָּשֵׁר וְיָקָר מְאֹד מִלְּבַד שְׁאָר בְּנֵי הַנְּעוּרִים שֶׁהִתְחִילוּ לִצְמֹחַ אָז לְטוֹבָה.

פו

וְהִנֵּה בְּכָל אֵלּוּ הַזְּמַנִּים הָיִיתִי מְטֻלְטָל פֹּה כִּי לֹא הָיְתָה לִי דִּירָה כַּנַּ"ל, וּמֵחֲמַת זֶה לֹא הָיוּ רְגִילִים לִכְנֹס אֶצְלִי רַק לְעִתִּים רְחוֹקוֹת רַק רֹב דִּבּוּרִים שֶׁדִּבַּרְתִּי עִם אֲנָשִׁים הַכֹּל הָיָה חוּץ לְבֵיתִי וְהָרֹב בְּבֵית הַמִּדְרָשׁ וְכַנַּ"ל. גַּם לֹא הָיָה פֹּה כִּי אִם בֵּית הַמִּדְרָשׁ אֶחָד הַיָּשָׁן כִּי בֵּית הַמִּדְרָשׁ הֶחָדָשׁ שֶׁהָיָה פֹּה בְּבֵיתוֹ שֶׁל אֲדוֹנֵנוּ מוֹרֵנוּ וְרַבֵּנוּ זִכְרוֹנוֹ לִבְרָכָה נִשְׂרַף עִם בֵּיתוֹ קֹדֶם יְצִיאָתוֹ מִפֹּה וְהָיָה חָרֵב זֶה יָמִים וְשָׁנִים. אֲבָל הַשֵּׁם יִתְבָּרַךְ בְּרֹב חֶמְלָתוֹ חָמַל עַל עֲדָתוֹ וְסִבֵּב לְטוֹבָה וְנָתַן בְּלֵב כַּמָּה אֲנָשִׁים פֹּה שֶׁנִּתְעוֹרְרוּ לִבְנוֹת מֵחָדָשׁ הַבֵּית הַמִּדְרָשׁ שֶׁהָיָה בְּבֵית רַבֵּנוּ זִכְרוֹנוֹ לִבְרָכָה שֶׁנִּשְׂרַף, וְזֶה הָיָה בִּשְׁנַת תקע"ג. וְחֵפֶץ הַשֵּׁם בְּיָדָם הִצְלִיחַ שֶׁבָּנוּ אוֹתוֹ וּגְמָרוּהוּ בְּסוֹף הַשָּׁנָה הַנִּזְכֶּרֶת לְעֵיל סָמוּךְ לְרֹאשׁ הַשָּׁנָה שֶׁל שְׁנַת תקע"ד.

וְזֶה הַבִּנְיָן שֶׁל הַבֵּית הַמִּדְרָשׁ הֶחָדָשׁ שֶׁלָּנוּ הָיָה לָנוּ לִישׁוּעָה גְּדוֹלָה בְּכַמָּה אֳפָנִים, וְהַכֹּל עָשָׂה הַשֵּׁם יִתְבָּרַךְ יָפֶה בְּעִתּוֹ וּבִזְמַנּוֹ. כִּי כַּאֲשֶׁר הִתְחִילוּ דְּבָרַי לַעֲשׂוֹת רֹשֶׁם בְּלֵב כַּמָּה אֲנָשִׁים וְנִתְעוֹרְרוּ לַעֲבוֹדָתוֹ יִתְבָּרַךְ וְרָאוּ שֶׁאֵשׁ הַקְּדוֹשָׁה שֶׁלּוֹ לֹא נִכְבָּה חַס וְשָׁלוֹם כִּי דְּבָרָיו הָיוּ חַיִּים וְקַיָּמִים לָעַד, הִתְחִילוּ הַחוֹלְקִים לְהִתְעוֹרֵר מֵחָדָשׁ מְעַט מְעַט כִּי אֶת זֶה לְעֻמַּת זֶה עָשָׂה וְכוּ'. כִּי בִּימֵי חַיָּיו הַקְּדוֹשִׁים הָיוּ כַּמָּה חוֹלְקִים עָלָיו. וְזֶה מֵחֲמַת שֶׁהִתְגָּרָה הַסָּמֶ"ךְ־מֵ"ם וְחֵילוֹתָיו מֵחֲמַת שֶׁרָאוּ שֶׁרוֹצֶה לְהַחֲזִיר כָּל הָעוֹלָם לְמוּטָב עַל כֵּן חָרַק שִׁנָּיו עָלָיו וְהִתְלַבֵּשׁ עַצְמוֹ בְּאֵיזֶה גְּדוֹלִים וְהִכְנִיס בְּלִבָּם שֶׁיַּחְלְקוּ עָלָיו. וּמֵהֶם נִסְתַּעֲפוּ כַּמָּה וְכַמָּה אֲנָשִׁים מְגֻשָּׁמִים בְּתַאֲווֹת וְכַמָּה וְכַמָּה בַּעֲלֵי עֲבֵרוֹת שֶׁנָּתְנוּ לָהֶם מָקוֹם לִטְעוֹת אֲשֶׁר יָצָא עָתָק מִפִּיהֶם וַיְחַפְּאוּ עָלָיו דְּבָרִים אֲשֶׁר לֹא כֵן. וְעַל יְדֵי זֶה מָנְעוּ רַבִּים מֵחַיִּים אֲמִתִּיִּים וְלֹא זָכוּ לֵהָנוֹת מֵאוֹרוֹ הַגָּדוֹל וְהַקָּדוֹשׁ וְכָל מַה שֶּׁעָבַר בָּזֶה אִי אֶפְשָׁר לְסַפֵּר.

אַךְ אַחֲרֵי הִסְתַּלְּקוּתוֹ, בִּתְחִלָּה נִדְמָה כְּאִלּוּ נִשְׁקַט הַמַּחֲלֹקֶת קְצָת וְזֶה הָיָה כָּל זְמַן שֶׁלֹּא נִתְעוֹרֵר אֵשׁ הַקָּדוֹשׁ שֶׁלּוֹ. אַךְ תֵּכֶף שֶׁהִתְחִיל מֵחָדָשׁ רִשְׁפֵּי אֵשׁ הַקְּדוֹשִׁים שֶׁלּוֹ לְהַבְעִיר בְּאֵיזֶה אֲנָשִׁים תֵּכֶף לְעֻמַּת זֶה חָזַר וְנִתְעוֹרֵר הַמַּחֲלֹקֶת וְהַקָּטֵגוֹרְיָא שֶׁלָּהֶם. וְאַף עַל פִּי שֶׁרֻבָּם לֹא הָיָה לָהֶם פִּתְחוֹן פֶּה לְדַבֵּר סָרָה עָלָיו בְּעַצְמוֹ כִּי הַכֹּל רָאוּ כִּי אַחֲרִית לְאִישׁ שָׁלוֹם שֶׁנִּסְתַּלֵּק בְּשָׁלוֹם וְהֵאִיר פְּנֵי תֵבֵל בִּסְפָרָיו הַקְּדוֹשִׁים, וְהִשְׁאִיר תַּלְמִידִים הֲגוּנִים כְּשֵׁרִים בֶּאֱמֶת, עִם כָּל זֶה הִתְחַזְּקוּ לַחֲלֹק עָלֵינוּ וְעָלַי בְּיוֹתֵר, עַל שֶׁאֲנִי עוֹסֵק בְּעֵסֶק זֶה לְהַכְנִיס תּוֹרָתוֹ הַקְּדוֹשָׁה בָּעוֹלָם וּלְקָרֵב נְפָשׁוֹת לִדְרָכָיו הַקְּדוֹשִׁים הָאֲמִתִּיִּים. עַד שֶׁנִּמְצְאוּ גַּם פֹּה כַּמָּה אֲנָשִׁים שֶׁהִתְחִילוּ לַחֲלֹק. וּמֵחֲמַת זֶה הָיָה קָשֶׁה מְאֹד לְדַבֵּר בְּבֵית הַמִּדְרָשׁ הַנַּ"ל כִּי שָׁם הָיוּ כַּמָּה שֶׁחָלַק לִבָּם מֵאִתּוֹ. עַל כֵּן הָיְתָה טוֹבָה גְּדוֹלָה מֵאֵת הַשֵּׁם לָעֵסֶק הַקָּדוֹשׁ הַזֶּה מַה שֶּׁנִּבְנָה הַבֵּית הַמִּדְרָשׁ הֶחָדָשׁ שֶׁלָּנוּ שֶׁנִּבְנָה עַל מְקוֹם דִּירָתוֹ הַקְּדוֹשָׁה:

פז

גַּם בְּעֵת שֶׁעָסְקוּ בְּבִנְיַן בֵּית הַמִּדְרָשׁ הֶחָדָשׁ אָז נִסְכַּם אֶצְלָם שֶׁיִּתְּנוּ לִי הַדִּירָה שֶׁבְּבֵית הַמִּדְרָשׁ הַיָּשָׁן שֶׁיָּשַׁב שָׁם הָרַב דְּפֹה כִּי לְהָרַב דְּפֹה בָּנוּ דִּירָה חֲדָשָׁה בְּבֵית הַמִּדְרָשׁ הֶחָדָשׁ. וְגַם הָיָה נִרְאֶה בְּעֵינַי לְטוֹבָה גְּדוֹלָה שֶׁלֹּא אֶהְיֶה מְטֻלְטָל בְּדִירוֹת כָּל כָּךְ, וְחָשַׁבְתִּי בְּכָל הַקַּיִץ אֵיךְ אוּכַל לִבְנוֹת לִי שָׁם אֵיזֶה חֶדֶר קָטָן בִּשְׁבִילִי לַעֲסֹק בּוֹ בַּעֲבוֹדַת הַשֵּׁם, אַךְ "רַבּוֹת מַחֲשָׁבוֹת בְּלֶב־אִישׁ וַעֲצַת ה' הִיא תָקוּם", וּמֵאֵת הַשֵּׁם הָיְתָה שֶׁנִּגְמַר הַבֵּית הַמִּדְרָשׁ עַל רֹאשׁ הַשָּׁנָה שְׁנַת תקע"ד כַּנַּ"ל. אֲבָל הַבֵּית דִּירָה חֲדָשָׁה בִּשְׁבִיל הָרַב לֹא נִגְמְרָה, וְנִשְׁאָר הָרַב עַל מְקוֹמוֹ בְּהַדִּירָה שֶׁבְּבֵית הַמִּדְרָשׁ הַיָּשָׁן.

וַיְהִי בְּבוֹאִי מֵאוּמֶין מֵרֹאשׁ הַשָּׁנָה תקע"ד הַנַּ"ל, וְרָאִיתִי שֶׁהָרַב נִשְׁאַר עַל מְקוֹמוֹ הִתְחַלְתִּי לְהִצְטַעֵר כִּי הַדִּירָה שֶׁיָּשַׁבְתִּי שָׁם בַּקַּיִץ הָיְתָה קָשֶׁה מְאֹד לֵישֵׁב בָּהּ עוֹד בְּזֶה הַחֹרֶף וְהָיָה לִי צַעַר גָּדוֹל. וְהַשֵּׁם יִתְבָּרַךְ בְּרַחֲמָיו חָמַל עָלַי וְעַל כָּל הַתְּלוּיִים בָּעֵסֶק הַגָּדוֹל הַזֶּה וְשָׁלַח בְּלִבִּי בֵּין כֶּסֶא לְעָשׂוֹר בְּיוֹם שִׁשִּׁי עֶרֶב שַׁבַּת תְּשׁוּבָה שֶׁאֶרְאֶה לִקְנוֹת לִי דִּירָה וְאַף עַל פִּי שֶׁלֹּא הָיָה בְּיָדִי לְהוֹצִיא עַל זֶה, כִּי אָז עֲדַיִן לֹא הָיִיתִי מְקַבֵּל כְּלָל וְהָיִיתִי מִתְפַּרְנֵס מִמְּעַט הַמָּעוֹת שֶׁנִּשְׁאַר לִי עֲדַיִן, וְלֹא הָיִיתִי יָכוֹל לִקְנוֹת דִּירָה מִמְּעוֹתַי כִּי לֹא יִהְיֶה לִי מִמַּה לְּהִתְפַּרְנֵס. אַף עַל פִּי כֵן חִזֵּק הַשֵּׁם אֶת לְבָבִי בְּבִטָּחוֹן שֶׁאֶקְנֶה לִי דִּירָה זֹאת. וְתֵכֶף שָׁלַחְתִּי לְהָאִישׁ שֶׁהָיְתָה הַדִּירָה הַזֹּאת שֶׁלּוֹ שֶׁיִּמְכְּרֶנָּה לִי, כִּי מֵאֵת הַשֵּׁם הָיְתָה שֶׁאָז חָזַר הָאָדוֹן שֶׁל הַכְּפָרִים הַשַּׁיָּכִים לְפֹה לְהַשְׂכִּיר הָאָרֶענְדִיס מַה שֶּׁזֶּה כַּמָּה הָיָה פְּרִיפוּנַאצְיָא. וְאָז שָׂכַר בַּעַל הַבַּיִת שֶׁל הַדִּירָה הַזֹּאת אוֹרֶענְדִי וּמֵחֲמַת זֶה שָׁלַחְתִּי אֵלָיו שֶׁיִּמְכֹּר לִי בֵּיתוֹ. וְכֵן הָיָה שֶׁתֵּכֶף נִתְרַצָּה לִמְכֹּר, וּבַיּוֹם שֶׁאַחַר יוֹם הַכִּפּוּרִים קָנִיתִי אוֹתָהּ.

וְאַחַר כָּךְ הָיוּ כַּמָּה מְנִיעוֹת כִּי אִשְׁתּוֹ לֹא רָצְתָה לְהַסְכִּים עַל הַמְּכִירָה, וְהָיָה לִי צַעַר גָּדוֹל מִזֶּה. אַךְ אַחַר כָּךְ עָזַר הַשֵּׁם יִתְבָּרַךְ שֶׁנִּתְרַצֵּית הִיא גַּם כֵּן וּבָאת לְבֵיתִי בְּעַצְמָהּ וּבֵרְכָה אוֹתִי שֶׁאֶכְנֹס לְהַבַּיִת לְחַיִּים וּלְשָׁלוֹם. בְּיוֹם חֲמִישִׁי שֶׁהוּא שְׁנֵי יָמִים קֹדֶם סֻכּוֹת נִכְנַסְתִּי לְהַבַּיִת לְשָׁלוֹם. וְגֹדֶל הַיְשׁוּעָה הַזֹּאת מַה שֶּׁזָּכִיתִי לְבֵית דִּירָה אֵין לְשַׁעֵר, כִּי עַל יְדֵי זֶה נִתְיַסְּדוּ וְנִגְמְרוּ כַּמָּה עֲסָקִים קְדוֹשִׁים מֵעֲסָקָיו זִכְרוֹנוֹ לִבְרָכָה שֶׁהֵם זְכוּת הָרַבִּים לְדוֹרוֹת. כִּי תֵּכֶף כְּשֶׁנִּכְנַסְתִּי לְבֵיתִי הִתְחִילוּ לְהִתְקַבֵּץ אֵלַי כַּמָּה בְּנֵי הַנְּעוּרִים אֲשֶׁר נָגַע יִרְאַת הַשֵּׁם בְּלִבָּם. וּתְהִלָּה לָאֵל דִּבַּרְתִּי עִמָּהֶם הַרְבֵּה וְנַעֲשׂוּ אֲנָשִׁים כְּשֵׁרִים וִיקָרִים מְאֹד עַד אֲשֶׁר נִמְצָא בָּהֶם כַּמָּה שֶׁרָאוּי לִקְרוֹתָם בְּשֵׁם צַדִּיקִים אֲשֶׁר כָּל רוֹאֵיהֶם יַכִּירוּם כִּי הֵם זֶרַע בֵּרֵךְ ה' יוֹסֵף ה' עֲלֵיהֶם כָּהֵם אֶלֶף פְּעָמִים וְכוּ'. גַּם בְּכָאן נִתְיַסְּדוּ כַּמָּה סְפָרִים קְדוֹשִׁים שֶׁלּוֹ, וְגַם נִדְפְּסוּ בַּבַּיִת הַזֶּה כַּאֲשֶׁר יִתְבָּאֵר לְקַמָּן. עַל כֵּן אֲנִי חָפֵץ מְאֹד לְסַפֵּר לְדוֹרוֹת כָּל מַה שֶּׁעָבַר בָּזֶה, כִּי נַפְשִׁי יוֹדַעַת מְאֹד כַּמָּה וְכַמָּה מְנִיעוֹת וְעִכּוּבִים בְּלִי שִׁעוּר הָיוּ לִי עַל כָּל דָּבָר מֵחֲמַת שֶׁהָיָה נוֹגֵעַ לַעֲסָקָיו זִכְרוֹנוֹ לִבְרָכָה שֶׁכְּנֶגֶד זֶה מִשְׁתַּטְּחִים הַמְּנִיעוֹת בְּלִי שִׁעוּר אַךְ אִי אֶפְשָׁר לְסַפֵּר הַכֹּל רַק מְעַט דִּמְעַט:

פח

וְהִנֵּה בַּשָּׁנָה הַזֹּאת לֹא הָיוּ אֶתְרוֹגִים מְצוּיִים וּכְבָר הִגִּיעַ אוֹר לְיוֹם שִׁשִּׁי שֶׁהוּא עֶרֶב סֻכּוֹת וַעֲדַיִן לֹא הָיָה פֹּה אֶתְרוֹג וְכֵן בְּכָל סְבִיבוֹתֵינוּ לֹא הָיָה שׁוּם אֶתְרוֹג. וְהַשֵּׁם יִתְבָּרַךְ בְּרַחֲמָיו סִבֵּב שֶׁהִגִּיעוּ שְׁנֵי אֶתְרוֹגִים לְנֶעמִירוֹב, וְנָסַעְתִּי לְשָׁם וְהָיָה לִי מִלְחָמָה גְּדוֹלָה קֹדֶם שֶׁזָּכִיתִי לִפְעֹל לְהָבִיא הָאֶתְרוֹג הַמֻּבְחָר לְפֹה וְנָתַתִּי בַּעֲדוֹ סָךְ רָב שִׁשָּׁה וְשִׁשִּׁים רוּבַּל־כֶּסֶף, אֲבָל בְּאוֹתוֹ הָעֵת הָיָה מְצִיאָה גְּדוֹלָה. וְיֵשׁ בָּזֶה מַעֲשֶׂה שְׁלֵמָה לְסַפֵּר אֵיךְ זָכִיתִי לְהוֹצִיאוֹ מִנֶּעמִירוֹב שֶׁהִיא עִיר גְּדוֹלָה כִּפְלַיִם כְּמוֹ פֹּה בְּרֶסְלַב וְלַהֲבִיאוֹ לְפֹה אַךְ אִי אֶפְשָׁר לְהַאֲרִיךְ בָּזֶה, טוֹב לְהוֹדוֹת לַה' אֲשֶׁר עַד כֹּה עֲזָרַנִי:

פט

וְהִנֵּה בְּבַיִת זֶה נִתְיַסְּדוּ הַתְּפִלּוֹת הַקְּדוֹשִׁים בְּרֹב חַסְדּוֹ וְנִפְלְאוֹתָיו אֲשֶׁר נוֹרְאוֹת יִקְרַת אֵלּוּ הַתְּפִלּוֹת יוֹדֵעַ כָּל אֶחָד בְּנַפְשׁוֹ כָּל מִי שֶׁחָפֵץ בֶּאֱמֶת וְכוּ':

צ

וְהִנֵּה מַה שֶּׁעָבַר מֵאָז עַד הֵנָּה אֵין הַזְּמַן מַסְפִּיק לְבָאֵר חֵלֶק מֵאֶלֶף, אַךְ בְּקִצּוּר אֶרְשֹׁם קְצָת לְזִכָּרוֹן. בִּשְׁנַת תקע"א נִסְתַּלֵּק בְּשָׁלוֹם כַּנַּ"ל וּבְאוֹתָהּ הַשָּׁנָה הִדְפַּסְתִּי אֶת הַסְּפָרִים בְּמָאהְלוֹב לִקּוּטֵי מוֹהֲרַ"ן תִּנְיָנָא וְהָאָלֶף־בֵּית וְהַקִּצּוּר כַּנַּ"ל. וּבְאוֹתָהּ שָׁנָה יָצָאתִי מִקְּהִלַּת קֹדֶשׁ נֶעמִירוֹב וְקָבַעְתִּי דִּירָתִי פֹּה קְהִלַּת קֹדֶשׁ בְּרֶסְלַב, אֲשֶׁר כָּל זֶה הָיְתָה צְמִיחַת קֶרֶן יְשׁוּעָה לְהַשְׁאָרָתוֹ הַקְּדוֹשָׁה בְּזֶה הָעוֹלָם לְדוֹרוֹת וְכַמְבֹאָר מְעַט מִזֶּה לְמַעְלָה:

צא

בִּשְׁנַת תקע"ב עָשִׂינוּ שִׁדּוּךְ עִם בִּתּוֹ הַצַּדֶּקֶת מָרַת חַיָּה תִּחְיֶה עִם בֶּן הַוָּתִיק מוֹרֵנוּ יַעֲקֹב יוֹסֵף מִטְּשֶׁערִין כַּנַּ"ל. וְגַם בָּזֶה יֵשׁ כַּמָּה וְכַמָּה לְסַפֵּר וְאֵין הַזְּמַן מַסְפִּיק. וּבְאוֹתָהּ הַשָּׁנָה נָסַעְתִּי לִקְרִימִינְטְשָׁאק פַּעַם רִאשׁוֹנָה וְגַם בָּזֶה יֵשׁ מַעֲשֶׂה לְסַפֵּר:

צב

בִּשְׁנַת תקע"ג נִבְנָה פַּעַם שֵׁנִי הַבֵּית הַמִּדְרָשׁ הֶחָדָשׁ שֶׁלָּנוּ שֶׁהָיָה בְּבֵית אֲדוֹנֵנוּ מוֹרֵנוּ וְרַבֵּנוּ זִכְרוֹנוֹ לִבְרָכָה שֶׁנִּשְׂרַף כַּנַּ"ל:

צג

בִּשְׁנַת תקע"ד בֵּין יוֹם הַכִּפּוּרִים לְסֻכּוֹת קָנִיתִי בֵּיתִי בִּישׁוּעָתוֹ הַגְּדוֹלָה יִתְבָּרַךְ שְׁמוֹ לָנֶצַח וְכַנַּ"ל. וּבְאוֹתָהּ הַשָּׁנָה נִכְנַס לְהַכְּפָרִים דְּפֹה אֶחָד הַמְיֻחָד מֵאַנְשֵׁי־שְׁלוֹמֵנוּ שֶׁהִכִּיר קְצָת אֶת רַבֵּנוּ זִכְרוֹנוֹ לִבְרָכָה בְּסוֹף יָמָיו, אֲבָל עֲדַיִן לֹא יָדַע מִמֶּנּוּ כְּלָל מֵחֲמַת שֶׁזֶּה הָאִישׁ הָיָה רַךְ בַּשָּׁנִים מְאֹד. וּכְשֶׁנִּכְנַס לְאֶחָד מֵהַכְּפָרִים דְּפֹה כַּנַּ"ל נִתְקָרֵב אֵלַי וְנָתַתִּי לוֹ לְהַעְתִּיק כַּמָּה כְּתָבִים מֵעִסְקֵי שִׂיחוֹתָיו הַקְּדוֹשִׁים וּמֵהַמַּעֲשִׂיּוֹת כִּי אָז לֹא נִדְפְּסוּ עֲדַיִן. וְדִבַּרְתִּי עִמּוֹ הַרְבֵּה וְעוֹרַרְתִּיו מִשְּׁנָתוֹ בְּעֶזְרַת הַשֵּׁם. וְאַחַר כָּךְ אַחַר אֵיזֶה שָׁנִים נָסַע עִמִּי לְאֶרֶץ יִשְׂרָאֵל וְכָל זֶה הָיְתָה צְמִיחַת יְשׁוּעָה לְהַדְפָּסַת הַמַּעֲשִׂיּוֹת וְלִשְׁאָר עִנְיָנִים כַּאֲשֶׁר מִתְנוֹצֵץ בְּלִבִּי בְּעֶזְרַת הַשֵּׁם יִתְבָּרַךְ.

צד

וּכְשֶׁנִּכְנַסְתִּי לְדִירָתִי הַנַּ"ל עֲזָרַנִי הַשֵּׁם יִתְבָּרַךְ שֶׁעָשִׂיתִי מְחִצָּה בְּתוֹךְ בֵּיתִי כְּדֵי שֶׁיִּהְיֶה לִי מָקוֹם מְיֻחָד לַעֲבוֹדָתוֹ יִתְבָּרַךְ וְהָעִקָּר בִּשְׁבִיל הִתְבּוֹדְדוּת. וְאַחַר כָּךְ רָאִיתִי שֶׁבְּנֵי הַבַּיִת מְבַלְבְּלִין אוֹתִי, חִזְּקַנִי הַשֵּׁם יִתְבָּרַךְ לִבְטֹחַ בּוֹ וְהִתְחַלְתִּי לַעֲסֹק לִבְנוֹת לִי חֶדֶר מְיֻחָד לְגַמְרֵי בְּתוֹךְ הַבַּיִת שֶׁהָיָה רָחוֹק מֵחֲדַר דִּירַת בְּנֵי הַבַּיִת וְנִגְמַר בְּסוֹף הַקַּיִץ הַנַּ"ל, וְזֶה הָיָה לִי לִישׁוּעָה גְּדוֹלָה וְנִפְלָאָה בְּלִי שִׁעוּר. וְאָז רָאִיתִי בְּחוּשׁ כַּמָּה וְכַמָּה צְרִיכִין לְקַוּוֹת לַה' וְלִבְלִי לְהִתְיָאֵשׁ מִישׁוּעָתוֹ בְּשׁוּם דָּבָר אַף עַל פִּי שֶׁרוֹאִין שֶׁעוֹבְרִין יָמִים וְשָׁנִים הַרְבֵּה וְהַיְשׁוּעָה רְחוֹקָה, אַף עַל פִּי כֵן צְרִיכִין לְקַוּוֹת וְלַחֲזֹר וּלְקַוּוֹת עַד יַשְׁקִיף וְיֵרֶא ה' מִשָּׁמַיִם. כִּי יָדַעְתִּי בְּנַפְשִׁי כַּמָּה וְכַמָּה יָמִים וְשָׁנִים שֶׁהָיִיתִי מְצַפֶּה לָזֶה שֶׁיִּהְיֶה לִי חֶדֶר מְיֻחָד, וְעֵינַי הָיוּ כָּלוֹת לָזֶה זְמַן זְמַנִּים טוּבָא וְתוֹחַלְתִּי הָיְתָה נִכְזָבָה עַד שֶׁכִּמְעַט נִתְיָאַשְׁתִּי מִזֶּה. וְהַשֵּׁם יִתְבָּרַךְ בְּרֹב רַחֲמָיו וְנִפְלְאוֹתָיו חָמַל עָלַי בִּזְכוּתוֹ הַגָּדוֹל זִכְרוֹנוֹ לִבְרָכָה, וּבִזְכוּת הָרַבִּים, וְנָתַן לִי דִּירָה וְחֶדֶר מְיֻחָד נָאֶה וּמְתֻקָּן מְאֹד לְפָנַי. וְעַל יְדֵי זֶה הֶחֱיֵיתִי עַצְמִי הַרְבֵּה וְגָמַרְתִּי שָׁם בְּעֶזְרָתוֹ הַגָּדוֹל יִתְבָּרַךְ כַּמָּה סְפָרִים נִפְלָאִים קְדוֹשִׁים וְנוֹרָאִים מְאֹד מַה שֶּׁשָּׁמַעְתִּי מִמֶּנּוּ זִכְרוֹנוֹ לִבְרָכָה וּמַה שֶּׁחִדַּשְׁתִּי בָּהֶם בְּחַסְדּוֹ הַגָּדוֹל יִתְבָּרַךְ:

צה

בִּשְׁנַת תקע"ד הַנַּ"ל הָיְתָה הַחֲתֻנָּה שֶׁל בִּתּוֹ מָרַת חַיָּה הַנַּ"ל בִּקְהִלַּת־קֹדֶשׁ מֶדְוֶעדִיבְקֶע, וְהַחֻפָּה הָיְתָה בְּיוֹם חֲמִישִׁי ב' אֱלוּל וְשָׂמַחְנוּ שָׁם הַרְבֵּה בְּעֶזְרַת הַשֵּׁם יִתְבָּרַךְ. וְעַל שַׁבַּת־קֹדֶשׁ נָסַעְנוּ לִטְשֶׁערִין שֶׁשָּׁם יָשַׁב חוֹתְנָהּ רַבִּי יַעֲקֹב יוֹסֵף הַנַּ"ל:

צו

בִּשְׁנַת תקע"ה הִתְחִילוּ הַתְּפִלּוֹת לְהִתְיַסֵּד:

צז

בִּשְׁנַת תקע"ו נִדְפַּס הַסֵּפֶר סִפּוּרֵי מַעֲשִׂיּוֹת:

צח

בִּשְׁנַת תקע"ז הִתְחַלְתִּי לִמְסֹר הַתְּפִלּוֹת לְאַנְשֵׁי שְׁלוֹמֵנוּ לְהַעְתִּיקָם לְעַצְמָם וּלְאָמְרָם, וְאָז הָיְתָה הַנִּשּׂוּאִין שֶׁל בְּנִי שַׁכְנָא שֶׁיִּחְיֶה, וְכֵן בִּשְׁנַת תקע"ח עָסַקְתִּי בָּזֶה הַרְבֵּה וְאָז בַּשָּׁנָה הַנַּ"ל מָסַרְתִּי הַתְּפִלָּה שֶׁל הָעֲשָׂרָה מִזְמוֹרֵי תְּהִלִּים שֶׁצִּוָּה הוּא זִכְרוֹנוֹ לִבְרָכָה לְאָמְרָם בִּשְׁבִיל מִקְּרֵה לַיְלָה חַס וְשָׁלוֹם, וְעַל קִבְרוֹ הַקָּדוֹשׁ שֶׁנִּקְרָא תִּקּוּן הַכְּלָלִי:

צט

בִּשְׁנַת תקע"ט הִתְחַלְתִּי לַעֲסֹק בְּהַעֲמָדַת הַדְּפוּס בְּבֵיתִי כְּדֵי לַחֲזֹר וּלְהַדְפִּיס הַסְּפָרִים הַקְּדוֹשִׁים שֶׁלּוֹ בְּכַמָּה וְכַמָּה תִּקּוּנִים נִפְלָאִים, וְהָיָה לִי מִלְחָמוֹת גְּדוֹלוֹת בָּזֶה וּמְנִיעוֹת רַבּוֹת וַעֲצוּמוֹת בְּלִי שִׁעוּר. וּבִישׁוּעָתוֹ הַנִּפְלָאָה חֵפֶץ ה' בְּיָדִי הִצְלִיחַ וְגָמַרְתִּי הָעֵסֶק בְּשָׁלֹשׁ שָׁנִים דְּהַיְנוּ מִשְּׁנַת תקע"ט עַד סוֹף שְׁנַת תקפ"א, שֶׁאָז נִגְמְרוּ בְּכִי טוֹב הַדְפָּסַת הַסְּפָרִים הַקְּדוֹשִׁים לִקּוּטֵי מוֹהֲרַ"ן הָרִאשׁוֹן וְהַתִּנְיָנָא וְסֵפֶר הָאָלֶף־בֵּית עִם שְׁמוֹת הַצַּדִּיקִים בְּכַמָּה הוֹסָפוֹת טוֹבוֹת. וְגַם בְּנִי שַׁכְנָא שֶׁיִּחְיֶה הִדְפִּיס שֶׁלֹּא בִּידִיעָתִי הַתִּקּוּן הַכְּלָלִי הַנַּ"ל וְזֶה הָיָה צְמִיחַת הַיְשׁוּעָה שֶׁל הַדְפָּסַת הַתְּפִלּוֹת. וְאַחַר כָּךְ בִּשְׁנַת תקפ"ב בִּתְחִלָּתוֹ הִתְחִיל בְּנִי הַנַּ"ל תֵּכֶף לְהַדְפִּיס כָּל הַתְּפִלּוֹת. אַךְ הָיוּ מְנִיעוֹת עֲצוּמוֹת מְאֹד וְלֹא נִגְמְרוּ כִּי אִם עֶשְׂרִים וּשְׁתַּיִם תְּפִלּוֹת.

וּבְאוֹתָהּ הַשָּׁנָה הִיא שְׁנַת תקפ"ב נָסַעְתִּי לְאֶרֶץ יִשְׂרָאֵל עִם רַבִּי יְהוּדָה אֱלִיעֶזֶר הַנַּ"ל וְזָכִיתִי לִהְיוֹת עַל אַדְמַת הַקֹּדֶשׁ וְחָזַרְתִּי מִשָּׁם בְּאוֹתָהּ הַשָּׁנָה.

וּבִשְׁנַת תקפ"ג בָּאתִי לְבֵיתִי בְּשָׁלוֹם כַּנִּרְשָׁם בַּאֲרִיכוּת בְּזֶה הַסֵּפֶר, וּבְאוֹתָהּ הַשָּׁנָה הָיוּ נִשּׂוּאִין הָרִאשׁוֹנִים שֶׁל בְּנִי יִצְחָק שֶׁיִּחְיֶה בִּטְשִׁירְקָאס.

וּבְשׁוּבִי מִשָּׁם סָמוּךְ מְאֹד לְרֹאשׁ הַשָּׁנָה תקפ"ד נִתְחַזַּקְתִּי לַעֲסֹק בְּהַדְפָּסַת הַתְּפִלּוֹת, וְהַשֵּׁם יִתְבָּרַךְ בְּנִפְלְאוֹתָיו הַנּוֹרָאוֹת שָׁלַח אָז בְּלֵב אֶחָד מֵאַנְשֵׁי־שְׁלוֹמֵנוּ אִישׁ כָּשֵׁר וְיָשָׁר שֶׁהִתְנַדֵּב לִבּוֹ פִּתְאֹם בִּהְיוֹתוֹ בַּדֶּרֶךְ קֹדֶם שֶׁנִּתְוַעֵד עִמִּי בְּרֹאשׁ הַשָּׁנָה הַנַּ"ל לִתֵּן סָךְ מְסֻיָּם בִּשְׁבִיל הַדְפָּסַת הַתְּפִלּוֹת. גַּם שָׁלַח הַשֵּׁם אָז בְּדַעְתִּי חִדּוּשִׁים נִפְלָאִים עַל מַעֲלַת הַתְּפִלּוֹת שֶׁעוֹשִׂין מִתּוֹרוֹת, כַּאֲשֶׁר הִזְהִירָנוּ הוּא זִכְרוֹנוֹ לִבְרָכָה, שֶׁבָּהֶם תָּלוּי קִיּוּם הַתּוֹרָה וְהַמִּצְווֹת כַּנִּכְתָּב אֶצְלֵנוּ בְּעֶזְרַת הַשֵּׁם (לִקּוּטֵי תִּנְיָנָא כ"ה). וְעַל יְדֵי כָּל זֶה חִזְּקַנִי הַשֵּׁם יִתְבָּרַךְ עַד אֲשֶׁר הוֹצֵאתִי מַחֲשַׁבְתִּי מִכֹּחַ אֶל הַפֹּעַל וּבִשְׁנַת תקפ"ד הִדְפַּסְתִּי אֶת הַתְּפִלּוֹת מִסִּימָן ס"ה עַד סוֹף חֵלֶק רִאשׁוֹן וְחֵלֶק שֵׁנִי עַד סִימָן י"ד. וְרִבּוּי הַמְּנִיעוֹת שֶׁהָיוּ לִי עַל זֶה מִקֹּדֶם הָיָה בְּלִי שִׁעוּר, אַךְ הַשֵּׁם יִתְבָּרַךְ עֲזָרַנִי וְחִזֵּק אֶת לְבָבִי וְהִזְמִין לִי עַל הוֹצָאוֹת עַד שֶׁעָסַקְתִּי בִּדְפוּס כָּל יְמֵי הַחֹרֶף הַנַּ"ל, עַד שֶׁגָּמַרְנוּ כָּל הַנַּ"ל בְּלִי בַּעֲלֵי־מְלָאכוֹת מִבַּחוּץ, רַק אַנְשֵׁי־שְׁלוֹמֵנוּ בְּעַצְמָן לִמַּדְתִּי אוֹתָם הָאָמָּנוּת. וְאֶחָד מֵהֶם ר"מ הָיָה יוֹדֵעַ הָאָמָּנוּת מִכְּבָר וְהֵם עָסְקוּ בִּדְפוּס לְמַעַן הַמִּצְוָה, כָּל הַחֹרֶף הַנַּ"ל עַד שֶׁגָּמַרְנוּ כַּנַּ"ל.

וְאַחַר כָּךְ בִּימֵי הַפּוּרִים שֶׁהָיָה בְּיוֹם רִאשׁוֹן הָיָה מַחֲלֹקֶת גָּדוֹל פֹּה. וְעַל יְדֵי זֶה נִתְגַּלְגֵּל הַדָּבָר שֶׁנִּמְצְאוּ מוֹסְרִים וְהִלְשִׁינוּ עָלַי עַד שֶׁבָּאוּ פִּתְאֹם לְבֵיתִי וְסָגְרוּ וְחָתְמוּ בֵּית הַדְּפוּס עִם כָּל הַכֵּלִים. וַעֲדַיִן הִיא חֲתוּמָה וּסְגוּרָה (עַיֵּן לְקַמָּן) הַשֵּׁם יִתְבָּרַךְ יְרַחֵם עָלֵינוּ לְפָתְחָהּ מְהֵרָה וְיַצִּילֵנִי מִכָּל מִינֵי סַכָּנוֹת וּפְחָדִים בְּלִי רִבּוּי הוֹצָאוֹת מָמוֹן יִשְׂרָאֵל, וְנִזְכֶּה לַחֲזֹר וּלְהַדְפִּיס בְּפַרְהֶסְיָא בְּשָׁלוֹם וְאָז נְסַפֵּר מַעֲשֵׂי הַשֵּׁם כָּל מַה שֶּׁעָבַר בְּעִנְיָן זֶה בְּעֶזְרַת הַשֵּׁם. הַדְּפוּס סָגְרוּ וְחָתְמוּ בְּיוֹם שִׁשִּׁי עֶרֶב שַׁבַּת קֹדֶשׁ י"ט אֲדָר שֵׁנִי שָׁנָה הַנַּ"ל, וְהָיוּ לָנוּ פְּחָדִים כִּי הָיִיתִי בְּסַכָּנָה גְּדוֹלָה וְהֻכְרַחְנוּ לְהוֹצִיא הַרְבֵּה עַל שְׁחָדִים וְנִשְׁלַח הַדָּבָר לְקַאמֶנִיץ. וְהָיִינוּ בַּחֲשַׁשׁ סַכָּנָה זְמַן רַב, עַד שֶׁבְּחֹדֶשׁ מְנַחֵם אָב בְּתִשְׁעָה בְּאָב אַחַר חֲצוֹת הִגִּיע הַתְּשׁוּבָה מִקַּאמֶנִיץ שֶׁלֹּא יַנִּיחוּ אוֹתִי לְהַדְפִּיס עַד שֶׁאֲקַבֵּל רִשְׁיוֹן מִוִּילְנָא, וְזֶה הָיָה לִי לִישׁוּעָה וְהוֹדֵיתִי לְהַשֵּׁם יִתְבָּרַךְ שֶׁעַל כָּל פָּנִים נִצַּלְתִּי מֵחֲשַׁשׁ סַכָּנָה. וְעַתָּה אָנוּ מְקַוִּים בְּכָל עֵת שֶׁיַּגִּיעַ הָרִשְׁיוֹן מִוִּילְנָא בְּעֶזְרַת הַשֵּׁם יִתְבָּרַךְ:

ק

בְּחֹדֶשׁ אֱלוּל שְׁנַת תקפ"ד הַנַּ"ל הָיוּ הַנִּשּׂוּאִין שֶׁל חֲתַן רַבֵּנוּ זִכְרוֹנוֹ לִבְרָכָה הַנָּגִיד רַבִּי יִצְחָק אַיְזִיק נֵרוֹ יָאִיר, שֶׁהִשִּׂיא בִּתּוֹ מָרַת פֵיגָא סָאסְיֶע תִּחְיֶה, עִם בֶּן רַבִּי יִשְׂרָאֵל נֵרוֹ יָאִיר נֶכֶד הָרַב וְכוּ' מוֹרֵנוּ הָרַב ר' בָּרוּךְ זֵכֶר צַדִּיק לִבְרָכָה מִמֶעזִ'יבּוּז'. וְנָסְעוּ עַל הַחֲתֻנָּה הוּא וְזוּגָתוֹ הַצַּדֶּקֶת מָרַת שָׂרָה תִּחְיֶה וְכָל בְּנֵי־בֵיתוֹ דֶּרֶךְ פֹּה בְּרֶסְלַב. וּמִכָּאן נָסַעְתִּי עִמָּהֶם לְמֶזְ'בּוּז' וְזָכִיתִי לִהְיוֹת עַל הַחֲתֻנָּה וְהָיִינוּ שְׂמֵחִים שָׁם מְאֹד. וְגַם הָיִיתִי אֵצֶל הָרַב מֵאַפְּטָא וּבָרוּךְ הַשֵּׁם קִבֵּל אוֹתִי בְּכָבוֹד גָּדוֹל וְדִבַּרְתִּי שָׁם הַרְבֵּה מִגְּדֻלַּת רַבֵּנוּ הַקָּדוֹשׁ זִכְרוֹנוֹ לִבְרָכָה וּבָרוּךְ הַשֵּׁם הָיָה הַכֹּל בְּשָׁלוֹם. וּבְעִנְיָן זֶה שֶׁל הַחֲתֻנָּה וְכָל מַה שֶּׁעָבַר אָז יֵשׁ הַרְבֵּה לְסַפֵּר מַה גָּדְלוּ מַעֲשֵׂי הַשֵּׁם וְנִפְלְאוֹתָיו אֲשֶׁר עָשָׂה עִמִּי אָז, אַךְ אִי אֶפְשָׁר לְבָאֵר הַכֹּל בִּכְתָב מֵאֶפֶס הַפְּנַאי וּמִשְּׁאָר טְעָמִים, בָּרוּךְ הַשֵּׁם אֲשֶׁר עַד כֹּה עֲזָרַנִי, עַד הֵנָּה עֲזָרוּנוּ רַחֲמֶיךָ וְכוּ' וְאַל תִּטְּשֵׁנוּ ה' אֱלֹקֵינוּ לָנֶצַח:

קא

בְּיוֹם רִאשׁוֹן יוֹם שֶׁאַחַר יוֹם כִּפּוּר הַנִּקְרָא שֵׁם ה' שְׁנַת תקפ"ה עֲזָרַנִי הַשֵּׁם יִתְבָּרַךְ שֶׁהִגִּיעַ לִי תְּשׁוּבָה מִוִּילְנָא שֶׁאֶשְׁלַח לְשָׁם סָךְ מוּעָט וְיִשְׁלְחוּ לִי רִשְׁיוֹן מִיָּד. וְתֵכֶף הוֹדֵיתִי לְהַשֵּׁם יִתְבָּרַךְ וְנִתְעוֹרַרְתִּי לְקַבֵּץ הַמָּעוֹת וְשָׁלַחְתִּי מִיָּד בְּפּוֹסְט רִאשׁוֹן בְּיוֹם שְׁלִישִׁי בַּשָּׁבוּעַ הַהוּא אֶת הַסָּךְ שֶׁכָּתְבוּ לִי. וְעַתָּה אָנוּ מְצַפִּים בְּכָל עֵת לִישׁוּעַת הַשֵּׁם שֶׁיַּגִּיעַ הָרִשְׁיוֹן וְיִפְתְּחוּ בֵּית הַדְּפוּס, וְתַחֲזֹר הָעֲטָרָה לְיָשְׁנָהּ לְהַדְפִּיס סִפְרֵי רַבֵּנוּ זִכְרוֹנוֹ לִבְרָכָה לְהָאִיר פְּנֵי תֵּבֵל לְגַלּוֹת אֲמִתָּתוֹ בָּעוֹלָם אָמֵן כֵּן יְהִי רָצוֹן:

קב

בְּיוֹם חֲמִישִׁי כ"ד תִּשְׁרֵי אִסְרוּ־חַג סֻכּוֹת תקפ"ו עֲזָרַנִי הַשֵּׁם יִתְבָּרַךְ וּפָתְחוּ לִי הַבַּיִת שֶׁהַדְּפוּס עוֹמֵד בּוֹ, שֶׁהָיָה חָתוּם עַד הֵנָּה זֶה יוֹתֵר מִשָּׁנָה וּמֶחֱצָה, אֲבָל הַדְּפוּס בְּעַצְמָהּ עֲדַיִן חֲתוּמָה עַד יְרַחֵם הַשֵּׁם מְהֵרָה וַאֲסַפֵּר מַעֲשֵׂי הַשֵּׁם כָּל מַה שֶּׁעָבַר בָּזֶה. מִלְּבַד הַנִּסְתָּרוֹת לַה' אֱלֹהֵינוּ מַה שֶּׁהַשֵּׁם יִתְבָּרַךְ עוֹשֶׂה נִפְלָאוֹת גְּדוֹלוֹת לְבַדּוֹ כִּי אֵין בַּעַל הַנֵּס מַכִּיר בְּנִסּוֹ.

קג

אַחַר רֹאשׁ הַשָּׁנָה תקפ"ו הַנַּ"ל כָּתַבְתִּי מֵחָדָשׁ הַסֵּפֶר לִקּוּטֵי עֵצוֹת שֶׁהוּא סֵפֶר הַקִּצּוּר בְּתוֹסֶפֶת מְרֻבָּה וְגַם בָּזֶה יֵשׁ מַעֲשֶׂה שְׁלֵמָה:

קד

וְהִנֵּה עָבְרָה כָּל הַשָּׁנָה וַעֲדַיִן תּוֹחַלְתִּי נִכְזָבָה כִּי לֹא הִגִּיעָה תְּשׁוּבָה נְכוֹנָה מִשָּׁם. גַּם בְּאוֹתָהּ הַשָּׁנָה תקפ"ו הַנַּ"ל נָגְעָה בִּי יַד ה' כִּי נִלְקְחָה מִמֶּנִּי אִשְׁתִּי הָרִאשׁוֹנָה עָלֶיהָ הַשָּׁלוֹם בְּרֹאשׁ חֹדֶשׁ אֱלוּל שְׁנַת הַנַּ"ל. וְקֹדֶם לָזֶה הָיוּ בְּנִי וּבִתִּי וְכַלָּתִי שֶׁיִּחְיוּ מֻטָּלִים עַל עֶרֶשׂ דְּוַי וַאֲנִי הָיִיתִי אָז בַּדֶּרֶךְ וְהֵם הָיוּ בְּסַכָּנָה גְּדוֹלָה מְאֹד וּבְחֶמְלַת הַשֵּׁם שָׁבוּ כֻּלָּם לְאֵיתָנָם תְּהִלָּה לָאֵל, אַךְ אַחַר כָּךְ חָלְתָה אִשְׁתִּי הַנַּ"ל וְנִפְטְרָה לְשָׁלוֹם כַּנַּ"ל. וּבָאתִי לְבֵיתִי בְּיוֹם שְׁלִישִׁי אַחֲרֵי הִסְתַּלְּקוּתָהּ וּבְעֹצֶם צָרָתִי וּמְרִירוּת נַפְשִׁי וְשִׁבְרוֹן לִבִּי, כִּי גַּם אַחַר כָּךְ לֹא הָיוּ בְּנִי וּבִתִּי שֶׁיִּחְיוּ בְּקַו הַבְּרִיאָה בִּשְׁלֵמוּת, וְהָיָה לִי צַעַר גָּדוֹל מְאֹד מִלְּבַד שְׁאָרֵי בִּלְבּוּלִים וְכוּ'.

וּבְתוֹךְ כָּךְ הִגִּיעוּ יְמֵי רֹאשׁ הַשָּׁנָה הַקְּדוֹשִׁים, וְנָסַעְתִּי בְּיוֹם רִאשׁוֹן דִּסְלִיחוֹת לְאוּמֶין כְּדַרְכֵּנוּ בְּכָל שָׁנָה, וְהִנַּחְתִּי בְּנִי וּבִתִּי הַיְתוֹמִים בְּבֵיתִי לְבַדָּם בַּחֲלִישׁוּת כֹּחַ מְאֹד. וְעֹצֶם הָרַחֲמָנוּת שֶׁהָיָה אָז עָלַי וַעֲלֵיהֶם אִי אֶפְשָׁר לְסַפֵּר. וַה' בְּרַחֲמָיו הָעֲצוּמִים לֹא עָזַב חַסְדּוֹ מִמֶּנִּי, וּבְזֹאת הַנְּסִיעָה דַּיְקָא עוֹרְרַנִי אָדָם אֶחָד מֵאַנְשֵׁי־שְׁלוֹמֵנוּ שֶׁאֶרְאֶה לְהַדְפִּיס גְּמַר הַתְּפִלּוֹת בִּדְפוּס אַחֵר שֶׁלֹּא בְּבֵיתִי, וְתֵכֶף נִתְחַזְּקָה דַּעְתִּי בָּזֶה וּבָטַחְתִּי בְּחַסְדֵי הַשֵּׁם שֶׁיַּזְמִין לִי הוֹצָאָה הַמְרֻבָּה וְכֵן עָשִׂיתִי, וְכָל הַמְּנִיעוֹת שֶׁעָבְרוּ בָּזֶה אִי אֶפְשָׁר לְסַפֵּר, אַךְ יְמִין ה' רוֹמֵמָה, עֲזָרַנִי בְּרַחֲמָיו הָעֲצוּמִים וּתְהִלָּה לָאֵל גָּמַרְתִּי הַתְּפִלּוֹת בַּשָּׁנָה הַזֹּאת הִיא שְׁנַת תקפ"ז, מָה אֲדַבֵּר וְהוּא אָמַר וְעָשָׂה, מָה אָשִׁיב לַה' כָּל תַּגְמוּלוֹהִי עָלָי, שֶׁזָּכִיתִי לִגְמֹר זְכוּת הָרַבִּים כָּזֶה אֲשֶׁר לֹא הָיָה מִימוֹת עוֹלָם:

קה

בִּשְׁנַת תקפ"ז הַנַּ"ל בִּתְחִלַּת חֶשְׁוָן נָשָׂאתִי אִשְׁתִּי הַשְּׁנִיָּה. וּבְאוֹתָהּ הַשָּׁנָה נוֹלַד לִי בְּנִי נַחְמָן שֶׁיִּחְיֶה בְּיוֹם שֵׁנִי ה' אֱלוּל. הַשֵּׁם יִתְבָּרַךְ יְזַכֵּנוּ לְגַדְּלוֹ לְתוֹרָה וּלְחֻפָּה וּלְמַעֲשִׂים טוֹבִים לַאֲרִיכוּת יָמִים וְשָׁנִים אָמֵן:

קו

בְּסוֹף שְׁנַת תקפ"ז סָמוּךְ לְרֹאשׁ הַשָּׁנָה יָצְאָה הַגְּזֵרָה הָרָעָה בִּמְדִינָתֵנוּ לִקַּח בְּנֵי יִשְׂרָאֵל לַחַיִל, וְהָיוּ לָנוּ פְּחָדִים גְּדוֹלִים אָז, וְאָז חִבַּרְתִּי עוֹד כַּמָּה תְּפִלּוֹת עַל הַגְּזֵרוֹת וּשְׁאָר תְּפִלּוֹת מִשְּׁאָרֵי הַמַּאֲמָרִים שֶׁעֲדַיִן לֹא נִכְתַּב מֵהֶם תְּפִלּוֹת, הַשֵּׁם יִתְבָּרַךְ יַעַזְרֵנִי לְהוֹצִיאָם לְאוֹרָה מְהֵרָה:

קז

בְּסוֹף שְׁנַת תקפ"ט בָּאנוּ לְאוּמֶין לִהְיוֹת שָׁם בְּרֹאשׁ הַשָּׁנָה תק"צ כְּדַרְכֵּנוּ תָּמִיד, וְלֹא הָיָה לָנוּ מָקוֹם לְהִתְפַּלֵּל בּוֹ, כִּי בִּתְחִלָּה בְּרֹאשׁ הַשָּׁנָה הָרִאשׁוֹן אַחַר הִסְתַּלְּקוּתוֹ שֶׁהוּא שְׁנַת תקע"ב הִתְפַּלַּלְנוּ בְּהַקְּלוֹיְז הַחֲדָשָׁה שֶׁנִּבְנָה שָׁם בְּאוֹתוֹ הַקַּיִץ, כִּי אַנְשֵׁי הַקְּלוֹיְז בִּקְּשׁוּ אוֹתָנוּ לְהִתְפַּלֵּל שָׁם וְקִבְּלוּ אוֹתָנוּ שָׁם בְּכָבוֹד גָּדוֹל, וְאַחַר כָּךְ נִמְשָׁךְ הַדָּבָר כַּמָּה שָׁנִים שֶׁהִתְפַּלַּלְנוּ שָׁם עַד שְׁנַת תקפ"ב, וְאָז מֵחֲמַת שֶׁנִּתְרַבּוּ הָעוֹלָם לִסַּע עַל רֹאשׁ הַשָּׁנָה יוֹסֵף ה' עֲלֵיהֶם וְכוּ'. עַל יְדֵי זֶה הָיָה מִן הַנִּמְנָע לְהִתְפַּלֵּל עוֹד בְּהַקְּלוֹיז דְּשָׁם, כִּי בִּשְׁבִיל אַנְשֵׁי־שְׁלוֹמֵנוּ לְבַד הָיִינוּ צְרִיכִים בֵּית הַמִּדְרָשׁ מְיֻחָד.

וְאָז חָמַל עָלֵינוּ הַשֵּׁם יִתְבָּרַךְ שֶׁפִּתְאֹם נִמְצָא נָגִיד אֶחָד מִשָּׁם, שְׁמוֹ רַבִּי מָרְדְּכַי וּבִקֵּשׁ אוֹתָנוּ בְּכָבוֹד גָּדוֹל שֶׁנִּכָּנֵס לְבֵיתוֹ לְהִתְפַּלֵּל, וּפִנָּה בִּשְׁבִילֵנוּ בַּיִת גָּדוֹל עִם עוֹד חֶדֶר גָּדוֹל אֶצְלוֹ וְהֶעֱמִיד לָנוּ שֻׁלְחָנוֹת וְסַפְסָלִים וְהֵכִין לָנוּ נֵרוֹת וּמַיִם וְתִקֵּן הַכֹּל עַל מְכוֹנוֹ וְהִתְפַּלַּלְנוּ שָׁם כַּמָּה שָׁנִים, אַחַר כָּךְ נִפְטַר זֶה הָאִישׁ וְהִתְפַּלַּלְנוּ שָׁם אַחַר פְּטִירָתוֹ גַּם כֵּן שָׁנָה אוֹ שְׁנָתַיִם, אַחַר כָּךְ נִתְגַּלְגֵּל הַדָּבָר שֶׁלֹּא הָיָה אֶפְשָׁר לְהִתְפַּלֵּל שָׁם עוֹד, וְהִתְחַלְנוּ לְהִתְפַּלֵּל בְּבֵית רַבִּי נַחְמָן נָתָן בַּהַאמְבַּר שֶׁהִתְפַּלַּלְנוּ בּוֹ בְּרֹאשׁ הַשָּׁנָה בַּחַיִּים חַיּוּתוֹ הַקְּדוֹשִׁים, וְהִתְפַּלַּלְנוּ שָׁם גַּם כֵּן אֵיזֶה שָׁנִים.

קח

וַיְהִי בִּשְׁנַת תק"צ לֹא הָיָה אֶפְשָׁר עוֹד לְהִתְפַּלֵּל שָׁם וְהָיָה לָנוּ צַעַר גָּדוֹל. וּבִקַּשְׁנוּ מָקוֹם לִשְׂכֹּר. וְהִזְמִין לָנוּ הַשֵּׁם יִתְבָּרַךְ דִּירָה חֲדָשָׁה שֶׁהָיְתָה סָמוּךְ לַגְּמָר, וּבִקֵּשׁ אוֹתָנוּ הַבַּעַל הַבַּיִת לְהִתְפַּלֵּל שָׁם, לַחֲנֹךְ בֵּיתוֹ הֶחָדָשׁ בִּקְדֻשַּׁת תְּפִלּוֹת יִשְׂרָאֵל יְרֵאִים וּכְשֵׁרִים כָּאֵלּוּ, וְהִתְפַּלַּלְנוּ שָׁם.

וְאָז סָמוּךְ לְאוֹתוֹ רֹאשׁ הַשָּׁנָה שָׁלַח הַשֵּׁם בְּלִבִּי הִתְעוֹרְרוּת חָזָק שֶׁאַכְנִיס עַצְמִי בְּכָל כֹּחִי לְהַתְחִיל לַעֲסֹק בְּבִנְיַן בֵּית הַמִּדְרָשׁ בִּשְׁבִיל הַקִּבּוּץ הַקָּדוֹשׁ שֶׁלָּנוּ בְּאוּמֶין, וּכְבָר עָלָה זֶה בְּדַעְתִּי וְדִבַּרְנוּ מִזֶּה כְּבָר כַּמָּה פְּעָמִים וְלֹא אִסְתַּיַּע מִלְּתָא לַעֲסֹק בּוֹ עַד אוֹתָהּ הַשָּׁנָה שֶׁרָאִינוּ שֶׁנִּשְׁאַרְנוּ נָעִים וְנָדִים מְאֹד. וְאָז חִזֵּק הַשֵּׁם אֶת לְבָבִי לַעֲסֹק בָּזֶה וְיָדַעְתִּי כִּי רַבּוּ הַמְּנִיעוֹת לָזֶה מְאֹד מְאֹד הֵן מֵחֲמַת מָמוֹן כִּי צְרִיכִים לָזֶה הוֹצָאָה רַבָּה, הֵן מִפַּחַד הַמִּתְנַגְּדִים שֶׁלֹּא יִמְנְעוּ חַס וְשָׁלוֹם. אַךְ יָדַעְתִּי שֶׁאַף עַל פִּי שֶׁבְּכָל עֵת עוֹמְדִים כְּנֶגְדֵּנוּ כְּשֶׁאָנוּ רוֹצִים לַעֲסֹק בַּעֲסָקָיו הַקְּדוֹשִׁים הַנּוֹגְעִים לְהַשְׁאָרָתוֹ הַקְּדוֹשָׁה בָּעוֹלָם, אֲבָל הַשֵּׁם יִתְבָּרַךְ עוֹזֵר לָנוּ תָּמִיד לִגְמֹר הַכֹּל כַּאֲשֶׁר כְּבָר הָיָה הַשֵּׁם יִתְבָּרַךְ בְּעֶזְרִי בְּעִנְיַן הַהַדְפָּסָה כַּמָּה פְּעָמִים וְכוּ'.

וְכָל מַה שֶׁעָבַר בָּזֶה אֵין פְּנַאי לְסַפֵּר כִּי בְּוַדַּאי רַבּוּ הַמְּנִיעוֹת וְהִתְנַגְּדוּת אַחַר כָּךְ בְּלִי שִׁעוּר, אַךְ אַף עַל פִּי כֵן חִזַּקְתִּי יָדַי בַּה' עַד שֶׁבְּחֶמְלַת הַשֵּׁם הִנַּחְתִּי יְסוֹד הַבִּנְיָן הַקָּדוֹשׁ בַּשָּׁנָה הַזֹּאת הִיא שְׁנַת תקצ"ב בְּחֹדֶשׁ חֶשְׁוָן, וְעָסַקְתִּי בָּזֶה שְׁתֵּי שָׁנִים לְקַבֵּץ מָעוֹת וְלִקְנוֹת הַפְּלַאץ [הַשֶּׁטַח] וְכוּ'. וְעָבַר בָּזֶה מַה שֶּׁעָבַר בִּפְרָט בַּשָּׁנָה שֶׁעָבְרָה שֶׁהִיא שְׁנַת תקצ"א שֶׁיָּצְאָה בָּעוֹלָם הַחוֹלַאַת הַמָּרָה שֶׁקּוֹרִין חוֹלִירָע רַחֲמָנָא לִצְלַן שֶׁהָיְתָה קָשָׁה מִדֶּבֶר רַחֲמָנָא לִצְלַן שֶׁהֵמִיתָה אֲלָפִים וּרְבָבוֹת נְפָשׁוֹת. וְכָל הַחֹרֶף הָיָה הָעוֹלָם סָגוּר הַשֵּׁם יְרַחֵם מֵעַתָּה, וְאַחַר כָּךְ סָמוּךְ לְשָׁבוּעוֹת הָיְתָה הַמְּרִידָה הַגְּדוֹלָה שֶׁל פּוֹלִין שֶׁמָּרְדוּ בְּהַקֵּיסָר יָרוּם הוֹדוֹ, וּבְכָל זֹאת לֹא הִנַּחְתִּי אֶת הָרָצוֹן וְהַכִּסּוּפִין, וּלְהִתְפַּלֵּל לְהַשֵּׁם יִתְבָּרַךְ עַל זֶה. וּבְחֶמְלַת הַשֵּׁם לֹא הִסְתִּיר פָּנָיו מֵאִתָּנוּ וַעֲזָרַנִי בִּזְכוּת הָרַבִּים בְּדַרְכֵי נִפְלְאוֹתָיו הַנּוֹרָאוֹת עַד אֵין חֵקֶר, וַעֲזָרָנוּ לְהַנִּיחַ הַיְסוֹד בַּשָּׁנָה הַזֹּאת מַה שֶּׁלֹּא הָיָה מִי שֶׁיַּאֲמִין לִשְׁמוּעָתֵנוּ, שֶׁיִּהְיֶה אֶפְשָׁר לָנוּ לְהַעֲמִיד בֵּית הַמִּדְרָשׁ עַל שְׁמוֹ הַקָּדוֹשׁ בְּאוּמֶין אַחֲרֵי מַחֲלוֹקֶת וְהִתְנַגְּדוּת כָּאֵלֶּה. אַךְ קֻשְׁטָא קָאֵי וַעֲצַת ה' לְעוֹלָם תַּעֲמֹד כִּי הוּא גָּמַר וְיִגְמֹר הַכֹּל כִּרְצוֹנוֹ יִתְבָּרַךְ, וְכִרְצוֹן כָּל יְרֵאָיו הָאֲמִתִּיִּים, הַשֵּׁם יִתְבָּרַךְ יַעַזְרֵנוּ לִגְמֹר הַבִּנְיָן הַקָּדוֹשׁ הַזֶּה מְהֵרָה ה' יִגְמֹר בַּעֲדֵנוּ, יִרְאוּ עֵינֵינוּ וְיִשְׂמַח לִבֵּנוּ וְתָגֵל נַפְשֵׁנוּ בִּישׁוּעָתְךָ בֶּאֱמֶת, אָמֵן:

קט

בַּשָּׁנָה הַזֹּאת תקצ"ב עֲזָרַנִי הַשֵּׁם יִתְבָּרַךְ שֶׁהִגְבַּהְתִּי הַבִּנְיָן דְּהַיְנוּ הַעֲמָדַת הָעַמּוּדִים וְהִנַּחְתִּי הַקּוֹרוֹת עֲלֵיהֶם שֶׁזֶּה עִקַּר הַבִּנְיָן, כָּל זֶה נִגְמַר בַּשָּׁנָה הַזֹּאת בְּנִסִּים נִפְלָאִים וִישׁוּעוֹת גְּדוֹלוֹת כֵּן יַעַזְרֵנִי הַשֵּׁם יִתְבָּרַךְ לְגָמְרוֹ בִּשְׁלֵמוּת בִּמְהֵרָה אָמֵן כֵּן יְהִי רָצוֹן:

קי

בִּשְׁנַת תקצ"ב נִפְטְרָה בַּת רַבֵּנוּ זִכְרוֹנוֹ לִבְרָכָה הַצַּדֶּקֶת מָרַת שָׂרָה זִכְרוֹנָהּ לִבְרָכָה מִקְּרִימִינְטְשׁוֹק וְנָשָׂא רַבִּי אַיְזִיק בַּעְלָהּ אֶת אֲחוֹתָהּ הַצַּדֶּקֶת מָרַת אָדְל תִּחְיֶה תֵּכֶף סָמוּךְ לְמִיתַת שָׂרָה אִשְׁתּוֹ הַנַּ"ל, וְנָסַעְנוּ אֲנִי וְרַבִּי נַפְתָּלִי נֵרוֹ יָאִיר יַחַד לִקְרֶימִינְטְשׁוֹק וְהָיִינוּ שָׁם עַל הַחֲתֻנָּה.

וּבְדֶרֶךְ הִלּוּכִי וַחֲזִירָתִי מִשָּׁם הָיִיתִי בְּאוּמֶין וְעָסַקְתִּי בְּהַבִּנְיָן. וְאָז בְּאוֹתָהּ הַשָּׁנָה הִיא שְׁנַת תקצ"ב הַנַּ"ל הִגְבַּהְתִּי הַבִּנְיָן דְּהַיְנוּ הַעֲמָדַת הָעַמּוּדִים וְכוּ' כַּנַּ"ל. אַחַר כָּךְ הִגִּיעַ שְׁנַת תקצ"ג וַעֲדַיִן לֹא נִגְמַר הַבִּנְיָן אֲפִלּוּ לְהִתְפַּלֵּל, וְהֻכְרַחְנוּ גַּם בְּאוֹתָהּ הַשָּׁנָה לִשְׂכֹּר הַדִּירָה אֵצֶל רַבִּי זַלְמָן בְּאוּמֶין.

וּבִתְחִלַּת שְׁנַת תקצ"ג הַנַּ"ל בְּרֹאשׁ חֹדֶשׁ כִּסְלֵו הָיְתָה הַחֲתֻנָּה שֶׁל רַבִּי שִׂמְחָה־בָּרוּךְ בֶּן רַבִּי אַיְזִיק הַנַּ"ל עִם בַּת דּוֹדָתוֹ בַּת אָדְל הַנַּ"ל שֶׁהָיְתָה אָז אֵשֶׁת רַבִּי אַיְזִיק כַּנַּ"ל. וְהָיִיתִי גַּם כֵּן עַל הַחֲתֻנָּה בִּקְרֶימִינְטְשׁוֹק.

וְגַם אָז נָסַעְתִּי דֶּרֶךְ אוּמֶין בַּהֲלִיכָה וּבַחֲזָרָה וְעָסַקְתִּי בְּהַבִּנְיָן. גַּם אַחַר כָּךְ בְּכָל הַקַּיִץ עָסַקְתִּי בְּהַבִּנְיָן וְהָיוּ לִי מְנִיעוֹת רַבּוֹת מֵחֲמַת מָמוֹן, וְהַשֵּׁם יִתְבָּרַךְ בְּרֹב נִפְלְאוֹתָיו גָּבַר חַסְדּוֹ עָלֵינוּ עַד שֶׁגָּמַרְנוּ הַבִּנְיָן שֶׁל הַבֵּית הַמִּדְרָשׁ בְּעַצְמוֹ בְּאוֹתָהּ הַשָּׁנָה, וְזָכִינוּ לְהִתְפַּלֵּל בְּתוֹכוֹ בְּרֹאשׁ הַשָּׁנָה שְׁנַת תקצ"ד, וְהוּא הַפַּעַם הָרִאשׁוֹן שֶׁזָּכִינוּ לְהִתְפַּלֵּל בְּבֵית הַמִּדְרָשׁ שֶׁלָּנוּ. מִי יְמַלֵּל גְּבוּרוֹת ה' מִי יְסַפֵּר עֹצֶם נִפְלְאוֹתָיו בָּזֶה. עַד הֵנָה עֲזָרוּנוּ רַחֲמָיו וְנִפְלְאוֹתָיו אֲשֶׁר לֹא יְאֻמַּן כִּי יְסֻפַּר, בָּרוּךְ הַשֵּׁם יִתְבָּרַךְ אֲשֶׁר עֲזָרָנוּ עַד כֹּה.

וַעֲדַיִן לֹא נִגְמַר אָז גְּמַר הַבַּיִת וְהַדִּירָה שֶׁצְּרִיכִין לִבְנוֹת סָמוּךְ לְהַבֵּית הַמִּדְרָשׁ, וּבְאוֹתָהּ הַשָּׁנָה הִיא שְׁנַת תקצ"ד נִפְטַר רַבִּי אַיְזִיק זִכְרוֹנוֹ לִבְרָכָה בִּקְרֶימִינְטְשׁוֹק בִּימֵי חֲנֻכָּה וְהִנִּיחַ צַוָּאָה, וְצִוָּה לָתֵת לְאַנְשֵׁי שְׁלוֹמֵנוּ בִּפְרָט עַל הַבֵּית הַמִּדְרָשׁ סָךְ רָב, וְנָסַעְתִּי לִקְרֶימִינְטְשׁוֹק עֲבוּר זֶה עִם הָרַב דְּפֹה, וְיֵשׁ בָּזֶה הַרְבֵּה לְסַפֵּר. וְלֹא קִיְּמוּ הַצַּוָאָה וְלֹא קִבַּלְנוּ שָׁם רַק כְּלֵי הַקֹּדֶשׁ שֶׁל כֶּסֶף וְסָךְ מוּעָט.

וּבְסוֹף אוֹתָהּ שָׁנָה עָסַק רַבִּי נַפְתָּלִי לִגְמֹר בִּנְיַן הַבֵּית דִּירָה בִּשְׁבִילוֹ שֶׁהִתְחַלְתִּי לִבְנוֹת תַּחַת הַגַּג שֶׁל הַבֵּית הַמִּדְרָשׁ וּלְתַקֵּן הַגַּג. וְסָתַר הַגַּג הָרִאשׁוֹן וּבְנָאוֹ מֵחָדָשׁ, אֲבָל לֹא גָּמַר בִּנְיַן בֵּית דִּירָתוֹ שֶׁבְּבֵית הַמִּדְרָשׁ שֶׁלָּנוּ הַנַּ"ל. וְהִתְפַּלַּלְנוּ פַּעַם שְׁנִיָּה בִּשְׁנַת תקצ"ה בְּבֵית הַמִּדְרָשׁ אֲבָל שְׁאָר הַבִּנְיָן עֲדַיִן לֹא נִגְמַר כַּנַּ"ל.

קיא

וּבְאוֹתָהּ הַשָּׁנָה הִיא שְׁנַת תקצ"ה עָבְרוּ עָלֵינוּ צָרוֹת רַבּוֹת רַחֲמָנָא לִצְלַן, כִּי נִתְעוֹרֵר הַמַּחֲלֹקֶת מֵהָרַב מִסַּאוְורַאן בִּרְצִיחָה כָּזֹאת אֲשֶׁר לֹא נִשְׁמַע מֵעוֹלָם, כַּאֲשֶׁר יְבֹאַר לְהַלָּן בְּקוּנְטְרֵס מְיֻחָד וּכְבָר הִצִּילָנוּ הַשֵּׁם יִתְבָּרַךְ בְּרַחֲמָיו וְנִפְלְאוֹתָיו הַרְבֵּה, בָּרוּךְ הַשֵּׁם שֶׁלֹּא נְתָנָנוּ טֶרֶף לְשִׁנֵּיהֶם, אֲבָל עֲדַיִן חוֹרְקִים שִׁנָּם עָלֵינוּ וַאֲנַחְנוּ כֻּלָּנוּ בִּפְרָט אָנֹכִי הָיִינוּ בְּסַכָּנוֹת גְּדוֹלוֹת, אַךְ לַה' הַיְשׁוּעָה ה' לִי לֹא אִירָא וְכוּ'. ה' לָנוּ בְּעֶזְרֵנוּ וְכוּ'. רַבּוֹת עָשִׂיתָ אַתָּה ה' אֱלֹקַי וְכוּ' גַּם עַתָּה אַל יַעַזְבֵנוּ וְאַל יִטְּשֵׁנוּ וְגוֹ', עַד זִקְנָה וְשֵׂבָה, אֱלֹקִים עַל תַּעַזְבֵנוּ, עַד אַגִּיד זְרוֹעֲךָ לְדוֹר, לְכָל יָבֹא גְּבוּרָתֶךָ, אָמֵן:

סֵפֶר יְמֵי מוֹהַרְנַ"תְּ - חֵלֶק שֵׁנִי

בָּזֶה הַסֵּפֶר יְסֻפַּר סֵדֶר הַנְּסִיעָה לְאֶרֶץ יִשְׂרָאֵל שֶׁל מוֹרֵנוּ הַצַּדִּיק הַקָּדוֹשׁ רַבִּי נָתָן מִבְּרֶסְלַב זֵכֶר צַדִּיק וְקָדוֹשׁ לִבְרָכָה תַּלְמִיד מֻבְהָק שֶׁל אֲדוֹנֵנוּ מוֹרֵנוּ וְרַבֵּנוּ אוֹר הַגָּנוּז וְהַצָּפוּן נַחַל נוֹבֵעַ מְקוֹר חָכְמָה מוֹרֵנוּ הָרַב רַבִּי נַחְמָן זֵכֶר צַדִּיק וְקָדוֹשׁ לִבְרָכָה מִבְּרֶסְלַב.

וְגֹדֶל הַמְּנִיעוֹת שֶׁהָיָה לוֹ לָבוֹא לְאֶרֶץ־יִשְׂרָאֵל וְהוּא בְּגֹדֶל הִתְחַזְּקוּתוֹ זָכָה לְשַׁבֵּר הַכֹּל וּבָא לְאֶרֶץ־יִשְׂרָאֵל בְּשָׁלוֹם

הַקְדָּמָה

אָמַר הַמַּעְתִּיק מְבֹאָר בְּדִבְרֵי רַבֵּנוּ הַקָּדוֹשׁ אוֹר הַגָּנוּז וְהַצָּפוּן מוֹרֵנוּ רַבִּי נַחְמָן זֵכֶר צַדִּיק לִבְרָכָה, בְּכַמָּה מְקוֹמוֹת בִּסְפָרָיו הַקְּדוֹשִׁים מִגֹּדֶל כֹּחַ הַסִּפּוּרִים שֶׁמְּסַפְּרִין מִצַּדִּיקִים הַקְּדוֹשִׁים מֵאֲשֶׁר עָבַר עֲלֵיהֶם. כַּמּוּבָא בְּלִקּוּטֵי מוֹהֲרַ"ן ח"א סִימָן רל"ד שֶׁעַל יְדֵי זֶה נִטְהָר מַחֲשַׁבְתּוֹ שֶׁל הָאָדָם הַמְסַפֵּר וְעַל יְדֵי זֶה נִצּוֹל מִצָּרוֹת וּמַמְתִּיק כָּל הַדִּינִים שֶׁהֵם מִבְּחִינַת מֹחִין דְּקַטְנוּת וְכוּ' עַיֵּן שָׁם. וְכֵן כָּתַב בְּסֵפֶר הַמִּדּוֹת שֶׁלּוֹ מִי שֶׁמְּסַפֵּר מַעֲשִׂיּוֹת מִצַּדִּיקִים הַקָּדוֹשׁ בָּרוּךְ הוּא עוֹשֶׂה לוֹ חֶסֶד וּמְרֻמָּז זֶה בַּכָּתוּב (תְּהִלִּים נ"א) "מַגְדִּיל יְשׁוּעוֹת מַלְכּוֹ" (מָאן מַלְכֵי רַבָּנָן) וְעוֹשֶׂה חֶסֶד לִמְשִׁיחוֹ הַיְנוּ לְמִי שֶׁמְּסַפֵּר וּמֵשִׂיחַ אוֹתָם. וְעוֹד כָּתַב בְּסִפְרוֹ ח"א סִימָן רמ"ח שֶׁעַל יְדֵי זֶה נִתְעוֹרֵר לֵב הָאָדָם לַעֲבוֹדָתוֹ יִתְבָּרַךְ בְּחֵשֶׁק נִמְרָץ. כִּי נִתְעוֹרֵר אָז עַל יְדֵי זֶה הָרְשִׁימוּ שֶׁל אוֹתוֹ הַצַּדִּיק מַה שֶּׁעָשָׂה עַל יְדֵי עֲבוֹדָתוֹ, וְעַל יְדֵי זֶה נִתְעוֹרֵר לֵב הָאָדָם לַעֲבוֹדָתוֹ יִתְבָּרַךְ.

וְאָמַר, אֲשֶׁר הוּא בְּעַצְמוֹ, יַעַן שֶׁכָּל הַצַּדִּיקִים הָיוּ שְׁכִיחִים בִּקְהִלַּת־קֹדֶשׁ מֶעזְ'בּוּז' שֶׁשָּׁם מְקוֹם הַבַּעַל שֵׁם טוֹב זֵכֶר צַדִּיק לִבְרָכָה, וְרֻבָּם כְּכֻלָּם נִתְאַכְסְנוּ בְּבֵית אָבִיו וְאִמּוֹ הַצַּדִּיקִים וְשָׁמַע מֵהֶם הַרְבֵּה סִפּוּרִים מִצַּדִּיקִים, עַל יְדֵי זֶה הָיָה עִקַּר הִתְעוֹרְרוּתוֹ לַעֲבוֹדַת הַשֵּׁם עַד שֶׁזָּכָה לְמַה שֶּׁזָּכָה, כַּמְבֹאָר מִזֶּה בְּשִׂיחוֹתָיו הַקְּדוֹשׁוֹת וְגַם כְּבָר נִתְבָּאֵר בַּהַקְדָּמָה לַסֵּפֶר יְמֵי מוֹהַרְנַ"תְּ חֵלֶק רִאשׁוֹן כִּי כְּמוֹ שֶׁבִּכְלַל תּוֹרָתֵנוּ הַקְּדוֹשָׁה גְּדוֹלִים מַעֲשֵׂי הַשֵּׁם, וְגָדוֹל כֹּחַ הַסִּפּוּרִים שֶׁבַּתּוֹרָה, שֶׁבָּהֶם מַתְחִיל הַתּוֹרָה, כִּי מִלְּבַד תַּעֲלוּמוֹת חָכְמָה וְסִתְרֵי תוֹרָה שֶׁיֵּשׁ בָּהֶם, גָּדוֹל כֹּחָם גַּם עַל פִּי פְּשׁוּטוֹ לְעוֹרֵר לֵב הָאָדָם לִזְכּוֹת לְקַיֵּם הַתּוֹרָה, כְּמוֹ כֵן הַסִּפּוּרִים מֵהַצַּדִּיקִים גָּדוֹל גַּם כֵּן כֹּחָם לְעוֹרֵר לֵב הָאָדָם לַעֲבוֹדָתוֹ יִתְבָּרַךְ וְלִלְמֹד חִדּוּשֵׁי תוֹרָתָם וּלְקַיְּמָם בֶּאֱמֶת וּבְתָמִים כִּרְצוֹנוֹ יִתְבָּרַךְ עַיֵּן שָׁם.

וְעַל קֹטֶב זֶה כְּבָר נִדְפְּסוּ סִפּוּרִים רַבִּים מִכָּל הַצַּדִּיקִים מֵהָרִאשׁוֹנִים וְהָאַחֲרוֹנִים, מֵהָאֲרִ"י זִכְרוֹנוֹ לִבְרָכָה וּמֵהַבַּעַל־שֵׁם־טוֹב הַקָּדוֹשׁ זֵכֶר צַדִּיק לִבְרָכָה, וְכֵן כָּל הַסִּפּוּרִים הַנִּפְלָאִים מֵאֲדוֹנֵנוּ מוֹרֵנוּ וְרַבֵּנוּ הַקָּדוֹשׁ רַבִּי נַחְמָן זֵכֶר צַדִּיק לִבְרָכָה, בְּסִפְרֵי "חַיֵּי־מוֹהֲרַ"ן" וְ"שִׁבְחֵי־הָרַ"ן" וְ"שִׂיחוֹת־הָרַ"ן" מִכָּל מַה שֶּׁעָבַר עָלָיו בִּמְקוֹמוֹתָיו לְמוֹשְׁבוֹתָיו, וּבְכָל נְסִיעוֹתָיו הַקְּדוֹשׁוֹת וּבִפְרָט מִסֵּדֶר הַנְּסִיעָה הַקְּדוֹשָׁה שֶׁלּוֹ לְאֶרֶץ יִשְׂרָאֵל כַּמְבֹאָר שָׁם מְעַט כְּטִפָּה מִן הַיָּם מֵעֹצֶם הַתְּלָאוֹת וְהַהַרְפַּתְקָאוֹת שֶׁעָבְרוּ עָלָיו עַד שֶׁזָּכָה לָבוֹא לְשָׁם וְלִזְכּוֹת שָׁם לְמַה שֶּׁזָּכָה.

וְהִנֵּה אֲדוֹנֵנוּ מוֹרֵנוּ וְרַבֵּנוּ הַקָּדוֹשׁ הָרַב רַבִּי נַחְמָן, זֵכֶר צַדִּיק לִבְרָכָה הוּא גִּלָּה לָנוּ בְּמַאֲמָרָיו הַקְּדוֹשִׁים גֹּדֶל נִפְלְאוֹת מַעֲלַת קְדֻשַּׁת אֶרֶץ יִשְׂרָאֵל גַּם עַכְשָׁו כְּשֶׁהִיא בְּגָלוּת, כְּמוֹ שֶׁאָמַר בְּפֵרוּשׁ בְּהַתְחָלַת הַמַּאֲמָר תִּשְׁעָה תִּקּוּנִין יַקִּירִין סִימָן כ' בְּלִקּוּטֵי מוֹהֲרַ"ן ח"א מִי שֶׁרוֹצֶה לִהְיוֹת אִישׁ יִשְׂרְאֵלִי, הַיְנוּ שֶׁיֵּלֵךְ מִדַּרְגָּא לְדַרְגָּא אִי אֶפְשָׁר אֶלָּא עַל יְדֵי אֶרֶץ יִשְׂרָאֵל. וְשָׁם סִימָן רל"ד כָּתַב, כִּי אֶרֶץ יִשְׂרָאֵל הוּא כְּלָלִיּוּת הַקְּדֻשָּׁה שֶׁל כָּל הַקְּדֻשּׁוֹת. וְגַם גִּלָּה לָנוּ גֹּדֶל הַחִיּוּב כִּמְעַט עַל כָּל אֶחָד מִיִּשְׂרָאֵל לִהְיוֹת בְּאֶרֶץ יִשְׂרָאֵל לְפִי שָׁעָה עַל כָּל פָּנִים, אִם אִי אֶפְשָׁר לוֹ לְהִשְׁתַּקֵּעַ וְלָדוּר שָׁם בִּקְבִיעוּת. וְלִבּוֹ הָיָה בּוֹעֵר מְאֹד לְאֶרֶץ יִשְׂרָאֵל כְּמוֹ שֶׁכָּתַב עַל פָּסוּק וַיִּקֹּד אַרְצָה בְּלִקּוּטֵי א' סִימָן קנ"ה שֶׁהָיָה בּוֹעֵר לְאֶרֶץ יִשְׂרָאֵל לְשׁוֹן כִּיקוֹד אֵשׁ. וְגַם אַחַר בִּיאָתוֹ מֵאֶרֶץ יִשְׂרָאֵל הָיָה גַּם כֵּן הִשְׁתּוֹקְקוּתוֹ לְאֶרֶץ יִשְׂרָאֵל עָצוּם וּמֻפְלָג מְאֹד בִּכְלוֹת הַנֶּפֶשׁ מַמָּשׁ. כַּאֲשֶׁר אֲבוֹתֵינוּ סִפְּרוּ לָנוּ אֲשֶׁר בִּהְיוֹתוֹ בְּלֶמְבֶּרְגְּ יָשַׁב עִם אֲנָשִׁים בַּסְּעֻדָּה הַשְּׁלִישִׁית שֶׁל שַׁבַּת קֹדֶשׁ שֶׁאָז הוּא רַעֲוָא דְרַעֲוִין וְדִבֵּר אָז הַרְבֵּה מִגֹּדֶל קְדֻשַּׁת אֶרֶץ יִשְׂרָאֵל בְּרָצוֹן וְהִשְׁתּוֹקְקוּת עָצוּם עַד מְאֹד עַד שֶׁהֶחְשִׁיךְ הַלַּיְלָה וְלֹא הִכְנִיסוּ עֲדַיִן נֵר לְבֵיתוֹ וְהִרְגִּישׁוּ הָאֲנָשִׁים שֶׁיָּשְׁבוּ אֶצְלוֹ שֶׁהִתְחִיל לִגְו‍ֹעַ. וַיִּצְעֲקוּ לְהָבִיא נֵר לַבַּיִת, וְעוֹרְרוּ וְהֵקִיצוּ אוֹתוֹ. וְהֵבִינוּ אָז אֲשֶׁר בִּגְלַל גֹּדֶל הִשְׁתּוֹקְקוּתוֹ לְאֶרֶץ יִשְׂרָאֵל כָּלְתָה נַפְשׁוֹ לָצֵאת.

וְשָׁמַעְתִּי מֵאֶחָד מֵאַנְשֵׁי־שְׁלוֹמֵנוּ אֲשֶׁר נִרְמָז גַּם בְּתוֹרָתֵנוּ הַקְּדוֹשָׁה אֵצֶל הִסְתַּלְּקוּת מֹשֶׁה רַבֵּנוּ עָלָיו הַשָּׁלוֹם שֶׁיָּצְאָה נַפְשׁוֹ בְּעֵת רַעֲוָא דְרַעֲוִין בְּשַׁבָּת בְּמִנְחָה מֵחֲמַת גֹּדֶל הִשְׁתּוֹקְקוּתוֹ לְאֶרֶץ יִשְׂרָאֵל, כִּי יָדוּעַ שֶׁהִתְפַּלֵּל מֹשֶׁה תקט"ו [חֲמֵשׁ מֵאוֹת וַחֲמֵשׁ־ עֶשְׂרֵה] תְּפִלּוֹת לָבוֹא לְאֶרֶץ יִשְׂרָאֵל וּלְבַסּוֹף כְּשֶׁאָמַר לוֹ הַשֵּׁם יִתְבָּרַךְ (דְּבָרִים ל"ג) "זֹאת הָאָרֶץ וְכוּ' הֶרְאִיתִיךָ בְעֵינֶיךָ וְשָׁמָּה לֹא תַעֲבֹר" מִיָּד כְּתִיב "וַיָּמָת שָׁם מֹשֶׁה" וְכוּ'. כִּי עַל יְדֵי שֶׁמַּרְאִין לוֹ לָאָדָם דָּבָר הַנֶּחְשָׁק, וּמוֹנְעִין אוֹתוֹ מֵאִתּוֹ, נִתְגַּבֵּר הַחֵשֶׁק בְּיוֹתֵר, כְּמוֹ כֵן עַל יְדֵי שֶׁהֶרְאָה לוֹ הַשֵּׁם יִתְבָּרַךְ אֶת הָאָרֶץ, וְאָמַר לוֹ וְשָׁמָּה לֹא תַעֲבֹר נִתְגַּבֵּר חִשְׁקוֹ בְּיוֹתֵר עַד שֶׁיָּצְאָה נַפְשׁוֹ.

וְהִנֵּה יוֹתֵר מִכָּל תַּלְמִידָיו הַקְּדוֹשִׁים זָכָה מוֹרֵנוּ הָרַב הַצַּדִּיק הַקָּדוֹשׁ רַבִּי נָתָן זֵכֶר צַדִּיק לִבְרָכָה לְקַבֵּל דַּעְתּוֹ הַקְּדוֹשָׁה לִשְׁמֹר וְלַעֲשׂוֹת וּלְקַיֵּם. וְכַאֲשֶׁר הֵבִין מִמַּאֲמָרָיו הַקְּדוֹשִׁים שֶׁכָּל קְדֻשַּׁת אִישׁ יִשְׂרְאֵלִי תָּלוּי בְּאֶרֶץ יִשְׂרָאֵל, נִכְסוֹף נִכְסַף מְאֹד לִזְכּוֹת לָבוֹא לְאֶרֶץ יִשְׂרָאֵל וְשָׁפַךְ כַּמַּיִם לִבּוֹ לִפְנֵי הַשֵּׁם יִתְבָּרַךְ שֶׁיִּזְכֶּה לָבוֹא לְשָׁם. כַּאֲשֶׁר יִרְאֶה הָרוֹאֶה הַתְּפִלּוֹת הַנּוֹרָאוֹת עַל זֶה בְּסֵפֶר לִקּוּטֵי תְפִלּוֹת שֶׁלּוֹ. וְגַם זָכָה לְחַדֵּשׁ הַרְבֵּה חִדּוּשֵׁי תוֹרָה נִפְלָאִים לְבָאֵר אֵיךְ שֶׁכָּל קְדֻשַּׁת אִישׁ יִשְׂרְאֵלִי תָּלוּי בְּאֶרֶץ יִשְׂרָאֵל הֲלֹא הֵמָּה כְּתוּבִים בְּסִפְרֵי לִקּוּטֵי הֲלָכוֹת שֶׁלּוֹ, עַד שֶׁעֲזָרוֹ ה' לִזְכּוֹת לְשַׁבֵּר כָּל הַמְּנִיעוֹת וְלָבוֹא לְאֶרֶץ יִשְׂרָאֵל.

וְכַאֲשֶׁר מָצָאנוּ בְּאַמְתַּחַת כְּתָבָיו הַקְּדוֹשִׁים קֻנְטְרֵס מְיֻחָד נִקְרָא גַּם כֵּן בְּשֵׁם יְמֵי מוֹהֲרַנַ"ת שֶׁכָּתַב כָּל סֵדֶר נְסִיעָתוֹ בַּאֲרִיכוּת, כָּל מַחֲשָׁבָה דִּבּוּר וּמַעֲשֶׂה שֶׁעַל יְדֵי זֶה הִגִּיעַ לוֹ רֶמֶז וְהִתְחַזְּקוּת לָבוֹא לְאֶרֶץ יִשְׂרָאֵל, אוֹ שֶׁעַל יְדֵי זֶה הָיָה לוֹ מְנִיעָה לְאֶרֶץ יִשְׂרָאֵל שֶׁגַּם זֶה בִּשְׁבִיל הַחֵשֶׁק וְכָל הַסִּבּוּבִים וְהַטִּלְטוּלִים שֶׁהָיָה לוֹ בַּנְּסִיעָה הַזֹּאת וְכָל מַה שֶּׁעָבַר עָלָיו בְּכָל מָקוֹם וּמָקוֹם, וּכְבָר כָּתַבְנוּ מִקֹּדֶם מִגֹּדֶל כֹּחַ הַסִּפּוּרִים שֶׁל הַצַּדִּיקִים מִכָּל אֲשֶׁר עָבַר עֲלֵיהֶם, לָזֹאת אָמַרְנוּ לְהַדְפִּיסוֹ בִּכְדֵי שֶׁיִּהְיֶה לְזִכָּרוֹן לְאַנְשֵׁי שְׁלוֹמֵנוּ, וְשֶׁיִּתְעוֹרֵר לֵב כָּל אִישׁ כַּמָּה צְרִיכִין לְהִתְחַזֵּק לָבוֹא לְאֶרֶץ יִשְׂרָאֵל. כִּי אִם צַדִּיק גָּדוֹל וְקָדוֹשׁ כָּזֶה אֲשֶׁר הַזְּמַן הָיָה יָקָר אֶצְלוֹ מְאֹד, וְשָׁמַר כָּל שְׁעוֹתָיו וּרְגָעָיו לְבַל יֵלֵךְ רֶגַע לְאִבּוּד רַק עָסַק תָּמִיד בַּעֲבוֹדַת הַשֵּׁם בְּתוֹרָה וּתְפִלָּה וּבְחִדּוּשִׁין דְּאוֹרַיְתָא, אַף עַל פִּי כֵן לְגֹדֶל חִבַּת אֶרֶץ יִשְׂרָאֵל סִבֵּב כַּמָּה סִבּוּבִים וְטִלְטוּלִים וּבְכָל מָקוֹם עָבַר עָלָיו מַה שֶּׁעָבַר וְהוֹרִיד עַצְמוֹ לְקַטְנוּת עָצוּם לַעֲסֹק אָז בִּנְסִיעָתוֹ בִּמְכִירַת סְפָרִים וּלְבַקֵּשׁ מָקוֹם לָלוּן כַּאֲשֶׁר יְסֻפַּר בִּפְנִים הַסֵּפֶר מַה שֶּׁעָבַר עָלָיו בִּסְטַאמְבּוּל וּבַאֲלֶכְּסַנְדְּרִיָּה. וְכָל זֶה הָיָה כְּדַאי אֶצְלוֹ בִּשְׁבִיל שֶׁיִּזְכֶּה לָבוֹא לְאֶרֶץ יִשְׂרָאֵל, מִכָּל־שֶׁכֵּן וְכָל שֶׁכֵּן אֲנַן יַתְמֵי דְיַתְמֵי, עוֹלָלִים לֹא רָאוּ אוֹר, בְּוַדַּאי כְּדַאי וּכְדַאי לִסְבֹּל טְרָחוֹת וִיגִיעוֹת רַבּוֹת בִּכְדֵי לִזְכּוֹת לָבוֹא לְאֶרֶץ יִשְׂרָאֵל וְלִהְיוֹת עַל כָּל פָּנִים פַּעַם אַחַת בְּחַיָּיו בְּאֶרֶץ יִשְׂרָאֵל אוּלַי נִזְכֶּה עַל יְדֵי זֶה לָשׁוּב אֵלָיו יִתְבָּרַךְ בֶּאֱמֶת.

גַּם יָבִין הַמְעַיֵּן בְּסִפּוּרִים אֵלֶּה גֹּדֶל זְרִיזוּתוֹ בַּעֲבוֹדַת הַשֵּׁם. כִּי בְּכָל מְקוֹם בּוֹאוֹ בְּטִלְטוּלָיו הָרַבִּים וְהַגְּדוֹלִים וְכָל מַה שֶּׁעָבַר עָלָיו לֹא בִּלְבֵּל אוֹתוֹ שׁוּם דָּבָר, אַדְּרַבָּא לָקַח מִזֶּה רְמִיזֵי דְּחָכְמְתָא לְהַזְכִּיר עַצְמוֹ לְהִתְגַּבֵּר עַל הַכֹּל וְלָבוֹא לְאֶרֶץ יִשְׂרָאֵל. וְחִדֵּשׁ בְּכָל מְקוֹם בּוֹאוֹ חִדּוּשֵׁי־תוֹרָה נִפְלָאִים הַמְדַבְּרִים מִגֹּדֶל מַעֲלַת קְדֻשַּׁת אֶרֶץ יִשְׂרָאֵל הַמְחַיִּים וּמְשִׁיבִים נֶפֶשׁ כָּל חַי כַּאֲשֶׁר יְסֻפַּר בְּכַמָּה מְקוֹמוֹת בַּסֵּפֶר הַזֶּה. וְהַרְבֵּה מֵהֶם נִדְפְּסוּ בְּסִפְרוֹ לִקּוּטֵי הֲלָכוֹת אֹרַח חַיִּים חֵלֶק ב' שֶׁכָּל הֲלָכָה רְבִיעִי מֵהַכֶּרֶךְ הַזֶּה נִתְחַדֵּשׁ אָז בְּעֵת נְסִיעָתוֹ לְאֶרֶץ יִשְׂרָאֵל עַיֵּן שָׁם. וּבְבוֹאוֹ מִיָּם לְיַבָּשָׁה לִתְחִלַּת גְּבוּל אֶרֶץ יִשְׂרָאֵל לָעִיר צִידוֹן, חִדֵּשׁ הִלְכוֹת בִּרְכַּת הוֹדָאוֹת הַיָּחִיד הֲלָכָה ד' הַמַּתְחִיל 'וְזֶה בְּחִינַת אַרְבָּעָה צְרִיכִין לְהוֹדוֹת יוֹרְדֵי הַיָּם' וְכוּ' עַיֵּן שָׁם כְּמוֹ שֶׁכָּתַב שָׁם בְּסוֹף הַהֲלָכָה. וְכָל מִי שֶׁיַּבִּיט בְּעֵין הָאֱמֶת עַל סִפּוּר הַנְּסִיעָה הַזֹּאת בֶּטַח יִתְעוֹרֵר לְבָבוֹ לַעֲבוֹדַת הַשֵּׁם וְלִזְכּוֹת לָבוֹא לְאֶרֶץ יִשְׂרָאֵל וּלְהַתְחִיל מֵחָדָשׁ בַּעֲבוֹדָתוֹ יִתְבָּרַךְ וְהַשֵּׁם יִתְבָּרַךְ יְרַחֵם עָלֵינוּ שֶׁנִּזְכֶּה כֻּלָּנוּ לָשׁוּב לְאַרְצֵנוּ בְּבִיאַת מְשִׁיחֵנוּ בִּמְהֵרָה בְיָמֵינוּ אָמֵן.

יְמֵי מוֹהֲרַנַ"ת - חֵלֶק שֵׁנִי

א

לִהְיוֹת יָקָר בְּעֵינַי מְאֹד כָּל פְּסִיעָה וּפְסִיעָה, שֶׁזָּכִיתִי לֵילֵךְ וְלִנְסֹעַ בִּשְׁבִיל הַנְּסִיעָה לְאֶרֶץ יִשְׂרָאֵל. כִּי הָיָה לִי מְנִיעוֹת רַבּוֹת בְּלִי שִׁעוּר בְּכָל יוֹם וָיוֹם בְּכָל נְסִיעָה וּנְסִיעָה שֶׁהָיְתָה נוֹגַעַת לְעִנְיַן הַנְּסִיעָה לְאֶרֶץ יִשְׂרָאֵל, עַד אֲשֶׁר יִכְלוּ הֲמוֹן יְרִיעוֹת לְפָרְטָם. וְאִי אֶפְשָׁר לְבָאֵר כֻּלָּם בִּכְתָב בְּשׁוּם אֹפֶן. עַל כֵּן אָמַרְתִּי לִכְתֹּב מַה שֶּׁאֶפְשָׁר לִכְתֹּב מַה שֶּׁיַּעֲלֶה עַל זִכְרוֹנִי לִהְיוֹת לִי לְזִכָּרוֹן וּלְיוֹצְאֵי־חֲלָצַי וּלְאוֹהֲבַי וְרֵעַי בֶּאֱמֶת.

וּמִגֹּדֶל חִבַּת אֶרֶץ יִשְׂרָאֵל אָמַרְתִּי לִכְתֹּב מַה שֶּׁעָבַר עָלַי בְּכָל יוֹם, מִיּוֹם שֶׁהִתְחַלְתִּי לַעֲסֹק בַּנְּסִיעָה לְאֶרֶץ יִשְׂרָאֵל. וְכָל מַה שֶּׁאוּכַל לִכְתֹּב מִכָּל עִנְיַן מַחֲשָׁבָה דִּבּוּר וּמַעֲשֶׂה שֶׁעַל יְדֵי זֶה הִגִּיעַ לִי רֶמֶז וְהִתְחַזְּקוּת לָבוֹא לְאֶרֶץ יִשְׂרָאֵל, אוֹ שֶׁהָיָה לִי עַל יְדֵי זֶה מְנִיעָה לְאֶרֶץ יִשְׂרָאֵל, שֶׁגַּם זֶה בִּשְׁבִיל הַחֵשֶׁק כְּדֵי שֶׁיִּתְגַּבֵּר עַל יְדֵי זֶה הַחֵשֶׁק יוֹתֵר, כַּמְבֹאָר אֶצְלֵנוּ (לִקּוּטֵי מוֹהֲרַ"ן ס"ו), הַכֹּל אֶרְאֶה לִכְתֹּב בְּעֶזְרַת הַשֵּׁם יִתְבָּרַךְ כְּפִי אֲשֶׁר יַסְפִּיק הַפְּנַאי בִּישׁוּעַת הַשֵּׁם. לְמַעַן יֵדְעוּ דּוֹר אַחֲרוֹן יָקוּמוּ וִיסַפְּרוּ לִבְנֵיהֶם כַּמָּה צְרִיכִין לְהִתְחַזֵּק לָבוֹא לְאֶרֶץ יִשְׂרָאֵל כָּל מִי שֶׁרוֹצֶה לִהְיוֹת אִישׁ יִשְׂרְאֵלִי בֶּאֱמֶת מִגָּדוֹל וְעַד קָטֹן, כִּי קְדֻשַּׁת אֶרֶץ יִשְׂרָאֵל מַסְפִּיק לְכֻלָּנוּ כִּי כָּל אֶחָד מִיִּשְׂרָאֵל מִגָּדוֹל וְעַד קָטֹן יֵשׁ לוֹ אֵיזֶה חֵלֶק בְּאֶרֶץ יִשְׂרָאֵל וְשָׁם חַיֵּינוּ. שָׁם קְדֻשָּׁתֵנוּ. שָׁם בֵּיתֵנוּ. שָׁם אַרְצֵנוּ. שָׁם אַדְמָתֵנוּ. שָׁם חֶלְקֵנוּ. שָׁם גּוֹרָלֵנוּ. וּבְחוּץ־לָאָרֶץ אֲנַחְנוּ גֵּרִים כְּאוֹרֵחַ נָטָה לָלִין הַמִּתְגּוֹלֵל בַּחוּצוֹת וּבַשְּׁוָקִים וּבָרְחוֹבוֹת כִּי אֵין זֶה אַדְמָתֵנוּ וְחֶלְקֵנוּ כְּלָל. וְעַל כֵּן נִקְרֵאת חוּץ־לָאָרֶץ חוּץ דַּיְקָא כִּי בַּחוּץ אָנוּ עוֹמְדִים בַּחוּץ מַמָּשׁ, וְאֵין אִישׁ מְאַסֵּף אוֹתָנוּ הַבַּיְתָה עַד אֲשֶׁר נָבוֹא עַל אַדְמַת הַקֹּדֶשׁ.

וְיוֹתֵר מִזֶּה עַיֵּן בְּדִבְרֵי רַבֵּנוּ זִכְרוֹנוֹ לִבְרָכָה בַּתּוֹרָה ט' תִּקּוּנִין סִימָן כ' וּבַתּוֹרָה אֶרֶץ אֹכֶלֶת יוֹשְׁבֶיהָ סִימָן קכ"ט וּבַתּוֹרָה מֵעִנְיַן אֲנָשִׁים פְּשׁוּטִים עַל־פָּסוּק וָאֶתְחַנַּן בְּלִקּוּטֵי תִנְיָנָא סִימָן ע"ח וּבַתּוֹרָה מִי שֶׁיּוֹדֵעַ מֵאֶרֶץ יִשְׂרָאֵל בְּסִימָן מ' וּבַתּוֹרָה שֶׁל אֲרִיכַת אַפַּיִם בְּלִקּוּטֵי א' בְּסִימָן קנ"ה עַל־פָּסוּק וַיְמַהֵר מֹשֶׁה וַיִּקֹּד אַרְצָה, מָה רָאָה, אֶרֶךְ אַפַּיִם רָאָה וְעַל יְדֵי זֶה וַיִּקֹּד אַרְצָה, לְשׁוֹן כִּיקַד יְקוֹד אֵשׁ שֶׁהָיָה לִבּוֹ בּוֹעֵר לְאֶרֶץ יִשְׂרָאֵל וְכוּ'. וְעוֹד בְּכַמָּה תּוֹרוֹת.

וְעַיֵּן בְּחִדּוּשֵׁינוּ מַה שֶּׁזִּכַּנִי הַשֵּׁם יִתְבָּרַךְ לִכְתֹּב עַל זֶה לְבָאֵר וּלְהַרְחִיב הַדִּבּוּר אֵיךְ כָּל קְדֻשַּׁת אִישׁ הַיִּשְׂרְאֵלִי וְכָל נִצְחוֹן הַמִּלְחָמָה שֶׁצְּרִיכִין לְנַצֵּחַ בְּזֶה הָעוֹלָם, הַכֹּל הוּא לִזְכּוֹת לָבוֹא לְאֶרֶץ יִשְׂרָאֵל. הַשֵּׁם יִתְבָּרַךְ יְזַכֵּנִי לָבוֹא לְשָׁם מְהֵרָה וְלִפְעֹל שָׁם מַה שֶּׁאֲנִי צָרִיךְ לִפְעֹל בְּאֶרֶץ יִשְׂרָאֵל, בְּאֹפֶן שֶׁאֶזְכֶּה לָשׁוּב אֵלָיו יִתְבָּרַךְ בֶּאֱמֶת וּבְשִׂמְחָה וּבְטוּב לֵבָב וּלְהַתְחִיל מֵחָדָשׁ בַּעֲבוֹדָתוֹ יִתְבָּרַךְ לִהְיוֹת כִּרְצוֹנוֹ וְכִרְצוֹן רַבֵּנוּ זִכְרוֹנוֹ לִבְרָכָה בֶּאֱמֶת עַד עוֹלָם. וְהַשֵּׁם יִתְבָּרַךְ יְרַחֵם עַל כְּלַל עֲדָתוֹ וְיָבִיא לָנוּ בִּמְהֵרָה אֶת מְשִׁיחַ צִדְקֵנוּ וְנִזְכֶּה כֻּלָּנוּ לָשׁוּב לְאַרְצֵנוּ לָשֶׁבֶת עַל אַדְמָתֵנוּ וְלִשְׂמֹחַ בְּבִנְיַן בֵּית מִקְדָּשֵׁנוּ בִּמְהֵרָה בְּיָמֵינוּ, אָמֵן כֵּן יְהִי רָצוֹן.

ב

זֶה יָמִים רַבִּים שֶׁיֵּשׁ לִי כִּסּוּפִים וְגַעְגּוּעִים וְהִשְׁתּוֹקְקוּת לְאֶרֶץ יִשְׂרָאֵל, וּלְמִן הַיּוֹם אֲשֶׁר שָׁמַעְתִּי מֵרַבֵּנוּ זִכְרוֹנוֹ לִבְרָכָה הַתּוֹרוֹת הַמְדַבְּרִים מֵעֹצֶם קְדֻשַּׁת אֶרֶץ יִשְׂרָאֵל, וּמִכֻּלָּם מוּבָן, שֶׁכָּל קְדֻשַּׁת אִישׁ הַיִּשְׂרְאֵלִי תָּלוּי בְּאֶרֶץ יִשְׂרָאֵל, מֵאָז וְעַד עַתָּה הִנֵּה אֵשׁ תּוּקַד בְּקִרְבִּי בּוֹעֵר כְּרִשְׁפֵּי אֵשׁ שַׁלְהֶבֶתְיָה לִזְכּוֹת לָבוֹא לְאֶרֶץ יִשְׂרָאֵל. וּבִפְרָט מֵעֵת שֶׁשָּׁמַעְתִּי הַתּוֹרָה הַנּוֹרָאָה "ט' תִּקּוּנִין", שֶׁהִזְכִּיר אָז רַבֵּנוּ זִכְרוֹנוֹ לִבְרָכָה בְּעֵת שֶׁאָמַר הַתּוֹרָה הַנַּ"ל: וְכָל מִי שֶׁרוֹצֶה לִהְיוֹת אִישׁ יִשְׂרְאֵלִי דְּהַיְנוּ שֶׁיֵּלֵךְ מִדַּרְגָּא לְדַרְגָּא אִי אֶפְשָׁר לִזְכּוֹת לָזֶה כִּי־אִם עַל יְדֵי אֶרֶץ יִשְׂרָאֵל. וְאָמַר אָז, כְּשֶׁמְּנַצְּחִין הַמִּלְחָמָה וּבָאִין לְאֶרֶץ יִשְׂרָאֵל אָז נִקְרָא אִישׁ מִלְחָמָה כִּי קֹדֶם שֶׁבָּאִין לְאֶרֶץ יִשְׂרָאֵל אָז אַל יִתְהַלֵּל חוֹגֵר כִּמְפַתֵּחַ אֲבָל כְּשֶׁמְּנַצְּחִין אָז נִקְרָא אִישׁ מִלְחָמָה. וְאַחַר כָּךְ אָמַר כָּל הַתּוֹרָה הַנִּזְכֶּרֶת לְעֵיל אֵיךְ זוֹכִין לָבוֹא לְאֶרֶץ יִשְׂרָאֵל, אַשְׁרֵי אֹזֶן הַשּׁוֹמְעָה.

וְאַחַר כָּךְ סָמוּךְ אַחַר שֶׁאָמַר הַתּוֹרָה הַנִּזְכֶּרֶת לְעֵיל שָׁאַלְתִּי אוֹתוֹ זִכְרוֹנוֹ לִבְרָכָה מַה כַּוָּנַתְכֶם בָּזֶה שֶׁאֲמַרְתֶּם שֶׁעִקָּר הוּא אֶרֶץ יִשְׂרָאֵל. וְגָעַר עָלַי וְעָנָה וְאָמַר, כַּוָּנָתִי כִּפְשׁוּטוֹ אֶת אֶרֶץ יִשְׂרָאֵל הַזֹּאת עִם אֵלּוּ הַבָּתִּים. (וְאָמַר בִּלְשׁוֹן אַשְׁכְּנַז בְּזוֹ הַלָּשׁוֹן: אִיךְ מֵיין טַאקִי דָאס אֶרֶץ יִשְׂרָאֵל מִיט דִי שְׁטִיבֶּער מִיט דִי הַייזֶער) הַיְנוּ שֶׁכָּל כַּוָּנָתִי כִּפְשׁוּטוֹ שֶׁצָּרִיךְ כָּל אִישׁ יִשְׂרָאֵל לָבוֹא לְאֶרֶץ יִשְׂרָאֵל הַגַּשְׁמִי הַזֶּה, שֶׁמְּיֻשָּׁב בְּאֵלּוּ הַבָּתִּים וְהַחֲצֵרוֹת הָעוֹמְדִים שָׁם בִּצְפָת וּטְבֶרְיָה וּשְׁאָרֵי מְקוֹמוֹת אֶרֶץ יִשְׂרָאֵל. כִּי כָּל הַמִּצְווֹת צְרִיכִין לַעֲשׂוֹת כִּפְשׁוּטוֹ דַּיְקָא וְאִי אֶפְשָׁר לִזְכּוֹת אֶל הַקְּדֻשָּׁה כִּי־אִם עַל יְדֵי אֶרֶץ יִשְׂרָאֵל הַזֶּה הַיְדוּעָה לָנוּ שֶׁיִּשְׂרָאֵל נוֹסְעִים לְשָׁם.

וְהִנֵּה מֵאָז הֵבַנְתִּי שֶׁרְצוֹנוֹ בִּפְשִׁיטוּת שֶׁנָּבוֹא כֻּלָּנוּ לְאֶרֶץ יִשְׂרָאֵל, וּמִן אָז וָהָלְאָה נִכְסוֹף נִכְסַפְתִּי מְאֹד מְאֹד לִהְיוֹת בְּאֶרֶץ יִשְׂרָאֵל. אַךְ רַבּוּ הַמְּנִיעוֹת מְאֹד, כִּי בַּחַיִּים חַיּוּתוֹ זִכְרוֹנוֹ לִבְרָכָה לֹא יָכֹלְתִּי לִנְסֹעַ לְאֶרֶץ יִשְׂרָאֵל לִקְבֹּעַ דִּירָתִי שָׁם. כִּי לֹא יָכֹלְתִּי לִפְרֹד מִמֶּנּוּ כְּלָל. אֲשֶׁר הוּא חַיַּי וְאֹרֶךְ יָמַי וּבִלְעָדוֹ אֵין לִי שׁוּם חִיּוּת כְּלָל. וְלִנְסֹעַ לְבַדִּי עַל מְנָת לַחֲזֹר גַּם כֵּן הָיָה קָשֶׁה עָלַי מֵחֲמַת כַּמָּה טְעָמִים, וּמִגֹּדֶל הַהוֹצָאָה שֶׁלֹּא הָיָה בְּיָדִי. וְגַם אֵיךְ אֶפְשָׁר לִפְרֹד זְמַן רַב כָּל כָּךְ מֵרַבֵּנוּ זִכְרוֹנוֹ לִבְרָכָה. אֲשֶׁר הָיִיתִי רָגִיל לִהְיוֹת לְפָנָיו בְּכָל פַּעַם וְשָׁמַעְתִּי בְּכָל פַּעַם דִּבְרֵי אֱלֹקִים חַיִּים הַמְזַכִּין אֶת הָרַבִּים לְדוֹרֵי דוֹרוֹת. הֵן עַל כָּל אֵלֶּה לֹא יָכֹלְתִּי לִנְסֹעַ אָז, אֲבָל רְצוֹנִי הָיָה חָזָק לִנְסֹעַ לְאֶרֶץ יִשְׂרָאֵל בְּכָל פַּעַם שֶׁנִּזְכַּרְתִּי מֵחִבַּת אֶרֶץ יִשְׂרָאֵל.

גַּם כַּמָּה פְּעָמִים דִּבֵּר עִמָּנוּ בְּשִׂיחוֹתָיו הַקְּדוֹשׁוֹת וְעָשָׂה לָנוּ חֵשֶׁק לְאֶרֶץ יִשְׂרָאֵל. וְהוֹדִיעַ לָנוּ שֶׁהוּא דָּבָר קַל לָבוֹא לְאֶרֶץ יִשְׂרָאֵל, וְאֵין צְרִיכִין הוֹצָאָה רַבָּה כְּמוֹ שֶׁסּוֹבְרִין הָעוֹלָם, וְשֶׁאֵינוֹ מְסֻכָּן כְּמוֹ שֶׁסּוֹבְרִין הָעוֹלָם. וּמִכָּתְלֵי דְּבָרָיו הֵבַנְתִּי שֶׁרְצוֹנוֹ שֶׁנִּהְיֶה בְּאֶרֶץ יִשְׂרָאֵל. גַּם פַּעַם אַחַת כְּשֶׁסִּפֵּר מֵעֹצֶם הַמְּנִיעוֹת וְהַסַּכָּנוֹת שֶׁהָיוּ עָלָיו בִּסְטַאנְבּוּל, וְאֵיךְ שֶׁהָיָה בְּסַכָּנָה גְּדוֹלָה קֹדֶם שֶׁבָּא לְאֶרֶץ יִשְׂרָאֵל וְכוּ' וְכוּ', אָז עָנָה וְאָמַר לָנוּ שֶׁאֲנַחְנוּ נוּכַל לָבוֹא לְאֶרֶץ יִשְׂרָאֵל בְּנָקֵל. כְּאוֹמֵר, שֶׁעָלֵינוּ לֹא יִתְגַּבְּרוּ מְנִיעוֹת וְסַכָּנוֹת כָּאֵלֶּה כְּמוֹ שֶׁהָיוּ עָלָיו, וְאִם נִרְצֶה נוּכַל לָבוֹא לְאֶרֶץ יִשְׂרָאֵל. וְאֵלּוּ הַדִּבּוּרִים תְּחוּבִים בְּלִבִּי מֵאָז וְעַד הֵנָּה וְהֵמָּה הָיוּ בְּעֶזְרִי לְחַזֵּק חִשְׁקִי לִנְסֹעַ לִנְסֹעַ לְאֶרֶץ יִשְׂרָאֵל.

ג

וְהִנֵּה בַּעֲווֹנוֹתֵינוּ הָרַבִּים בָּא הַשֶּׁמֶשׁ בַּצָּהֳרַיִם וְנִסְתַּלֵּק אֲדוֹנֵנוּ מוֹרֵנוּ וְרַבֵּנוּ זִכְרוֹנוֹ לִבְרָכָה זֶה סָמוּךְ לִשְׁנֵים עָשָׂר שָׁנִים וְנִשְׁאַרְנוּ כִּיתוֹמִים. וְסָמוּךְ אַחַר הִסְתַּלְּקוּתוֹ עָלָה עַל דַּעְתִּי לִנְסֹעַ לְאֶרֶץ יִשְׂרָאֵל עִם אִשְׁתִּי וְיוֹצְאֵי־חֲלָצַי שֶׁיִּחְיוּ לִקְבֹּעַ דִּירָתִי שָׁם, וּכְבָר חָשַׁבְתִּי בְּדַעְתִּי וְרָאִיתִי שֶׁבְּקַל אוּכַל לַעֲשׂוֹת לִי מַעֲמַד פַּרְנָסָה עַל יְדֵי קְרוֹבִים עֲשִׁירִים שֶׁלָּנוּ, וְעַל יְדֵי אַנְשֵׁי־שְׁלוֹמֵנוּ וְגַם מְעַט מָמוֹן הָיָה לִי אָז בְּעֶרֶךְ מֵאָה אֲדֻמִּים וּקְצָת תַּכְשִׁיטִין וּכְלֵי כֶסֶף, וְעַל יְדֵי כָּל זֶה רָאִיתִי שֶׁבְּקַל אוּכַל לַעֲשׂוֹת לִי אֵיזֶה מַעֲמָד לְהִתְפַּרְנֵס בְּצִמְצוּם וּבְהוֹצָאָה קְטַנָּה בְּאֶרֶץ יִשְׂרָאֵל.

אֲבָל רָאִיתִי שֶׁאֵינִי רַשַּׁאי לִנְסֹעַ לְאֶרֶץ יִשְׂרָאֵל לִקְבֹּעַ דִּירָתִי שָׁם מֵחֲמַת כַּמָּה עֲסָקִים שֶׁל זְכוּת הָרַבִּים גָּדוֹל מְאֹד שֶׁאֲנִי צָרִיךְ לַעֲשׂוֹת כָּאן בְּחוּץ לָאָרֶץ, דְּהַיְנוּ בְּעִנְיַן תּוֹרָתוֹ שֶׁל רַבֵּנוּ זִכְרוֹנוֹ לִבְרָכָה שֶׁזָּכִיתִי לְכָתְבָהּ וְשֶׁאֲנִי צָרִיךְ לִכְתֹּב עוֹד מַה שֶּׁאֲנִי זוֹכֵר עֲדַיִן לְהַעְתִּיק וּלְהַדְפִּיס וְכוּ' וְכוּ', כַּאֲשֶׁר בֶּאֱמֶת זָכִיתִי בַּשָּׁנָה הָרִאשׁוֹנָה אַחַר הִסְתַּלְּקוּתוֹ לְהַדְפִּיס סִפְרוֹ לִקּוּטֵי תִנְיָנָא וְסֵפֶר הָאָלֶף־בֵּית וְהַקִּצּוּר בַּשָּׁנָה הַהִוא. עַל כֵּן רָאִיתִי שֶׁאִי אֶפְשָׁר לִי לִנְסֹעַ לִקְבֹּעַ דִּירָתִי שָׁם לְגַמְרֵי. וְלִנְסֹעַ לְבַדִּי גַּם כֵּן לֹא הָיָה לִי פְּנַאי אָז, וְגַם מֵחֲמַת רִבּוּי הַהוֹצָאָה וּשְׁאָרֵי מְנִיעוֹת הֵן עַל כָּל אֵלֶּה לֹא יָכֹלְתִּי לִנְסֹעַ.

וְדֶרֶךְ הָאָדָם שֶׁבְּתוֹךְ כָּךְ בָּא עָלָיו שִׁכְחָה וְשׁוֹכֵחַ. עַל כֵּן עָבְרוּ כַּמָּה זְמַנִּים שֶׁשָּׁכַחְתִּי מִלִּכְסֹף לְאֶרֶץ יִשְׂרָאֵל. אֲבָל מֵחֲמַת שֶׁבְּתוֹרָתוֹ שֶׁל רַבֵּנוּ זִכְרוֹנוֹ לִבְרָכָה נִזְכָּר אֶרֶץ יִשְׂרָאֵל כַּמָּה פְּעָמִים, וּמְבֹאָר שָׁם שֶׁצָּרִיךְ כָּל אֶחָד לְבַקֵּשׁ מֵהַשֵּׁם יִתְבָּרַךְ שֶׁיִּהְיוּ לוֹ כִּסּוּפִין וְחֵשֶׁק לְאֶרֶץ יִשְׂרָאֵל וְכוּ', עַל כֵּן נִתְגַּבַּרְתִּי בְּכָל פַּעַם וְנִזְכַּרְתִּי בְּדִבְרֵי רַבֵּנוּ זִכְרוֹנוֹ לִבְרָכָה וְחָזַרְתִּי וְנִכְסַפְתִּי לְאֶרֶץ יִשְׂרָאֵל וְכֵן הָיָה כַּמָּה פְּעָמִים. אֲבָל בְּכָל פַּעַם רָאִיתִי שֶׁאִי אֶפְשָׁר לִי עַכְשָׁו לְהוֹצִיא מִכֹּחַ אֶל הַפֹּעַל חִשְׁקִי וּרְצוֹנִי לִנְסֹעַ לְאֶרֶץ יִשְׂרָאֵל מֵעֹצֶם הַמְּנִיעוֹת שֶׁהָיוּ לִי אָז.

וְהִנֵּה מֵעֵת שֶׁזָּכִיתִי לִכְתֹּב הַתְּפִלָּה מֵהַתּוֹרָה ט' תִּקּוּנִין הַנַּ"ל, מִן אָז וָהָלְאָה הִתְחַלְתִּי לְהִתְפַּלֵּל כָּל פַּעַם לִפְנֵי הַשֵּׁם יִתְבָּרַךְ שֶׁיַּעְזֹר לִי לָבוֹא לְאֶרֶץ יִשְׂרָאֵל. וּבְכָל פַּעַם שֶׁרָאִיתִי עֹצֶם הַמְּנִיעוֹת שֶׁעוֹמְדִים לְפָנַי שֶׁמּוֹנְעִים אוֹתִי מֵאֶרֶץ יִשְׂרָאֵל, אָז דַּיְקָא הִתְפַּלַּלְתִּי הַרְבֵּה שֶׁאֶזְכֶּה לָבוֹא לְאֶרֶץ יִשְׂרָאֵל. כִּי יָדַעְתִּי כִּי גָּדוֹל ה' וְהַשֵּׁם יִתְבָּרַךְ יָכוֹל לַעֲזֹר בְּעֹצֶם מְנִיעוֹת כָּאֵלֶּה שֶׁאֶזְכֶּה לְשַׁבֵּר הַכֹּל וְלָבוֹא לְאֶרֶץ יִשְׂרָאֵל. כִּי הוּא יִתְבָּרַךְ גִּבּוֹר וְרַב לְהוֹשִׁיעַ וּמִמֶּנּוּ לֹא יִפָּלֵא כָּל דָּבָר, אַחַר כָּךְ זָכִיתִי לִכְתֹּב עוֹד כַּמָּה תְּפִלּוֹת לָבוֹא לְאֶרֶץ יִשְׂרָאֵל וּבְכָל פַּעַם נִתְגַּבֵּר חִשְׁקִי יוֹתֵר וְיוֹתֵר. וְאַף עַל פִּי כֵן עָבְרוּ יָמִים וְשָׁנִים הַרְבֵּה וְלֹא זָכִיתִי לִגְמֹר מַחֲשַׁבְתִּי בְּפֹעַל לִנְסֹעַ לְאֶרֶץ יִשְׂרָאֵל.

ד

וְהִנֵּה כָּל מַה שֶּׁעָבַר עָלַי בְּעִנְיָן זֶה אִי אֶפְשָׁר לְבָאֵר וְיִכְלוּ הֲמוֹן יְרִיעוֹת לְבָאֲרָם. כִּי אֵיךְ אֶפְשָׁר לְבָאֵר בִּכְתָב אֲפִלּוּ הַמַּחֲשָׁבוֹת שֶׁל יוֹם אֶחָד, מִכָּל־שֶׁכֵּן רַבּוֹת מַחֲשָׁבוֹת שֶׁל שָׁנִים הַרְבֵּה כָּאֵלֶּה.

ה

וְהִנֵּה בְּתוֹךְ כָּךְ זָכִיתִי לְהַדְפִּיס סֵפֶר הַסִּפּוּרֵי מַעֲשִׂיּוֹת. וְכָל מַה שֶׁעָבַר עָלַי בְּעִנְיָן זֶה אֵין כָּאן מְקוֹמוֹ, וְאִם יַסְכִּים הַפְּנַאי בְּעֶזְרַת הַשֵּׁם יִתְבָּרַךְ יִתְבָּאֵר קְצָת בְּמָקוֹם אַחֵר. גַּם כַּמָּה אֲנָשִׁים שֶׁהִתְחִילוּ לְהִתְקָרֵב לָנוּ עַל יָדִי וְגֹדֶל הַמַּחֲלֹקֶת שֶׁהָיוּ עָלַי וְעָלֵינוּ עַל יְדֵי זֶה, וְכָל מַה שֶּׁעָבַר עָלַי בְּאֵלּוּ הַשָּׁנִים הַכֹּל צְרִיכִין לִכְתֹּב לְזִכָּרוֹן אֲבָל אֵין כָּאן מְקוֹמוֹ, גַּם בְּתוֹךְ כָּךְ מָסַרְתִּי הַתְּפִלּוֹת לְהַעְתִּיק וְנִתְפַּשְּׁטוּ בֵּין אַנְשֵׁי־שְׁלוֹמֵנוּ עַד שֶׁנּוֹדַע לַמִּתְנַגְּדִים וְגַם עַל יְדֵי זֶה גָּבַר הַמַּחֲלֹקֶת.

ו

אַחַר כָּךְ נִתְעוֹרַרְתִּי לְהַעֲמִיד דְּפוּס בְּבֵיתִי לַחֲזֹר וּלְהַדְפִּיס כָּל סִפְרֵי רַבֵּנוּ זִכְרוֹנוֹ לִבְרָכָה, כִּרְצוֹנוֹ זִכְרוֹנוֹ לִבְרָכָה. וּבִפְרָט שֶׁצְּרִיכִין לְתַקֵּן הַרְבֵּה מַה שֶׁעִוְּתוּ הַמַּדְפִּיסִים בַּ"לִקּוּטֵי מוֹהֲרַ"ן" הָרִאשׁוֹן וּשְׁאָר תִּקּוּנִים. וְהִנֵּה הִתְחַלְתִּי לַחֲשֹׁב מַחֲשָׁבוֹת בָּעִנְיָן זֶה, וְעָבַר זְמַן זְמַנִּים הַרְבֵּה עַד אֲשֶׁר הִתְחַלְתִּי לַעֲסֹק בָּזֶה בִּשְׁנַת תקע"ט, וְהַשֵּׁם יִתְבָּרַךְ עָזַר לִי, שֶׁקִבַּצְתִּי אֵיזֶה סָךְ מִקְּצִינֵי אַנְשֵׁי־שְׁלוֹמֵנוּ עַד שֶׁקָּנִיתִי מַכְבֵּשׁ וְאוֹתִיּוֹת בְּאוֹתוֹ הַשָּׁנָה. וְאָז הָיְתָה שִׂמְחַת הַחֲתֻנָּה שֶׁל נֶכֶד רַבֵּנוּ זִכְרוֹנוֹ לִבְרָכָה הַוָּתִיק הַמְפֻרְסָם הַמֻּפְלָא מוֹרֵנוּ הָרַב יִשְׂרָאֵל שֶׁיִּחְיֶה בִּקְהִלַּת־קֹדֶשׁ טְשֶׁערְנָבִּיל עִם נֶכֶד הָרַב הֶחָסִיד הַמְפֻרְסָם מוֹרֵנוּ הָרַב מָרְדְּכַי נֵרוֹ יָאִיר מִשָּׁם. וְהִנֵּה כָּל מַה שֶּׁעָבַר עָלַי בְּעִנְיַן הַדְּפוּס צְרִיכִין עַל־זֶה חִבּוּר גָּדוֹל וְאִי אֶפְשָׁר לְבָאֲרוֹ בִּכְתָב בְּשׁוּם אֹפֶן, וּבְעֶזְרַת הַשֵּׁם יִתְבָּרַךְ בָּעוֹלָם הַבָּא יְדַבְּרוּ מִזֶּה הַרְבֵּה הַרְבֵּה.

ז

וְהִנֵּה רַבּוּ הַמַּחֲלוֹקוֹת וְהַמְּנִיעוֹת גַּם אָפֵס כֶּסֶף וְנִתְעַכְּבָה הַדְּפוּס וְלֹא יָכֹלְתִּי לִדְפֹּס בִּשְׁנַת תקע"ט הַנַּ"ל. גַּם בְּכָל שְׁנַת תק"פ חָשַׁבְתִּי מַחֲשָׁבוֹת הַרְבֵּה לְהַתְחִיל לְהַדְפִּיס וְלֹא עָלְתָה בְּיָדִי וְעָמְדוּ בְּבֵיתִי הַכֵּלִים הַנִּזְכָּרִים לְעֵיל, שֶׁהֵם הַמַּכְבֵּשׁ וְהָאוֹתִיּוֹת וּמְעַט נְיָר אֲבָל לֹא יָכֹלְתִּי לְהַדְפִּיס מֵחֲמַת מְנִיעַת מָמוֹן וּשְׁאָרֵי מְנִיעוֹת רַבּוֹת וַעֲצוּמוֹת מְאֹד. וְהַשֵּׁם יִתְבָּרַךְ בְּחַסְדּוֹ חָמַל עָלַי וְנָתַן לִי לֵב חָזָק לִבְלִי לְהַנִּיחַ אֶת הָרָצוֹן בְּשׁוּם אֹפֶן, וְנִתְחַזַּקְתִּי הַרְבֵּה וְלֹא הִנַּחְתִּי אֶת הָרָצוֹן, וְנִכְסַפְתִּי בְּכָל פַּעַם יוֹתֵר וְיוֹתֵר. אֲבָל אַף עַל פִּי כֵן עָבַר גַּם כָּל שְׁנַת תק"פ וְלֹא עָלְתָה בְּיָדִי לְהַעֲמִיד הַדְּפוּס.

ח

וְהִנֵּה בְּאֵלּוּ הַשָּׁנִים נָסַעְתִּי כַּמָּה פְּעָמִים עַל הַמְּדִינָה בֵּין אַנְשֵׁי־שְׁלוֹמֵנוּ בִּשְׁבִיל לֶאֱסֹף מָמוֹן עוֹד לְהַעֲמִיד הַדְּפוּס אֲבָל לֹא עָלְתָה בְּיָדִי כַּנַּ"ל:

ט

וְהִנֵּה בִּשְׁנַת תק"פ הַנִּזְכֶּרֶת לְעֵיל, אַחַר רֹאשׁ הַשָּׁנָה וְסֻכּוֹת הִתְחַלְתִּי לִכְסֹף מְאֹד לְאֶרֶץ יִשְׂרָאֵל אֲבָל אָז נִשְׁמַע שֶׁיֵּשׁ עִפּוּשׁ חַס וְשָׁלוֹם בִּסְטַאמְבּוּל וְלֹא הָיָה בִּיכָלְתִּי אָז לִנְסֹעַ:

י

וַיְהִי הַיּוֹם בִּשְׁנַת תק"פ סָמוּךְ לְפֶסַח קֹדֶם רֹאשׁ חֹדֶשׁ נִיסָן, נִתְיַשַּׁבְתִּי לְדַבֵּר עִם חֲבֵרִי רַבִּי יְהוּדָה אֱלִיעֶזֶר מִזֶּה, וְהִמְתַּקְתִּי עִמּוֹ סוֹד יַחְדָּו שֶׁיִּסַּע עִמִּי יַחַד לְאֶרֶץ יִשְׂרָאֵל. כִּי מִקֹּדֶם יָדַעְתִּי שֶׁגַּם לְרי"א יֵשׁ לוֹ כִּסּוּפִין לָבוֹא לְאֶרֶץ יִשְׂרָאֵל. וְגַם סִפֵּר לִי שֶׁפַּעַם אַחַת חָלַם לוֹ שֶׁהָיָה לִפְנֵי רַבֵּנוּ זִכְרוֹנוֹ לִבְרָכָה, וְדִבֵּר עִמּוֹ מַה שֶּׁצָּרִיךְ וְאָמַר לוֹ רַבֵּנוּ זִכְרוֹנוֹ לִבְרָכָה שֶׁתִּקּוּנוֹ הוּא שֶׁיִּהְיֶה בְּאֶרֶץ יִשְׂרָאֵל. וְעַל כֵּן נִתְרַצָּה עִמִּי רַבִּי יְהוּדָה אֱלִיעֶזֶר הַנִּזְכָּר לְעֵיל בְּרָצוֹן שָׁלֵם שֶׁיִּסַּע עִמִּי יַחַד לְאֶרֶץ יִשְׂרָאֵל וְשֶׁיִּתֵּן לִי עֲשָׂרָה אֲדֻמִּים עַל הוֹצָאוֹת בִּשְׁבִילוֹ לְפָחוֹת וּבִקֵּשׁ אוֹתִי מְאֹד מְאֹד שֶׁלֹּא אֶקַּח אַחֵר וְלֹא אֶסַּע בִּלְעָדוֹ.

וּדְבָרַי עִם רי"א אָז הָיוּ בְּאֹפֶן זֶה, שֶׁאַחַר פֶּסַח יֵשׁ בְּדַעְתִּי לִנְסֹעַ לְנִיקוֹלַאיֶב לְבַקֵּשׁ אֶת רַבִּי לֵיבּ דּוּבְּרָאוְונֶער אוּלַי יִתְרַצֶּה לְהוֹצִיא מִכִּיסוֹ מַה שֶּׁצְּרִיכִין עַל הַדְפָּסָה לִגְמֹר. וְאִם יִתְרַצֶּה מַה טּוֹב וְאָז אֶחֱזֹר לְבֵיתִי וְלֹא אֶסַּע מִשָּׁם לְאֶרֶץ יִשְׂרָאֵל, כִּי הַהַדְפָּסָה חֲשׁוּבָה וִיקָרָה בְּעֵינַי מְאֹד כִּי הוּא זְכוּת הָרַבִּים לְדוֹרוֹת, אַךְ אִם לֹא אֶזְכֶּה לִפְעֹל אֶצְלוֹ שֶׁיַּעְזֹר לִי מַה שֶּׁאֲנִי צָרִיךְ לְצֹרֶךְ הַדְּפוּס הָעוֹלֶה סָךְ רַב, אָז אֶסַּע מִשָּׁם לְאָדֶס וּמִשָּׁם לְאֶרֶץ יִשְׂרָאֵל. וּמְעַט הַמָּעוֹת שֶׁאֲקַבֵּץ בְּדֶרֶךְ נְסִיעָתִי יִהְיֶה לִי עַל הוֹצָאוֹת לְאֶרֶץ יִשְׂרָאֵל. וְדִבַּרְתִּי כָּל זֶה עִם רַבִּי יְהוּדָה אֱלִיעֶזֶר כְּדֵי שֶׁהוּא יִסַּע עִמִּי אַחַר פֶּסַח לְנִיקוֹלַאיֶב עַל הַסָּפֵק, אוּלַי אֶסַּע מִשָּׁם לְאֶרֶץ יִשְׂרָאֵל.

וַאֲנִי הָיִיתִי מוּכָן אָז לִנְסֹעַ בְּסָמוּךְ לְאוּמַאן עַל עֶרֶב רֹאשׁ חֹדֶשׁ נִיסָן כְּדַרְכִּי בְּכָל שָׁנָה, וְהָיָה בְּדַעְתִּי לְהִתְעַכֵּב בְּאוּמַן אֵיזֶה יָמִים כְּדֵי לְהַרְבּוֹת שָׁם תְּפִלָּה עַל צִיּוּן רַבֵּנוּ זִכְרוֹנוֹ לִבְרָכָה שֶׁיּוֹרֶה לִי דֶּרֶךְ הָאֱמֶת וִיזַכֵּנִי לָבוֹא לְאֶרֶץ יִשְׂרָאֵל. אֲבָל בְּבוֹאִי לְאוּמַאן וְנִתְעַכַּבְתִּי שָׁם עַד אַחַר שַׁבָּת, אַחַר־כָּךְ הֻכְרַחְתִּי לַחֲזֹר לְבֵיתִי וְרָאִיתִי שֶׁעוֹמְדִים לְפָנַי מְנִיעוֹת עֲצוּמוֹת, וְקָשֶׁה לִי לָבוֹא לְאֶרֶץ יִשְׂרָאֵל בָּעִתִּים הַלָּלוּ. וְעַל כֵּן בְּבוֹאִי לְבֵיתִי לֹא דִּבַּרְתִּי עוֹד עִם רַבִּי יְהוּדָה אֱלִיעֶזֶר מִזֶּה, כִּי רָאִיתִי שֶׁלֹּא אֶסַּע עוֹד אַחַר פֶּסַח לְנִיקוֹלַאיֶב. וְכֵן הָיָה שֶׁנִּתְעַכַּבְתִּי וְלֹא נָסַעְתִּי אַחַר פֶּסַח, וְכָל מַחֲשַׁבְתִּי הָיְתָה מְשׁוֹטֶטֶת מְאֹד בְּעִנְיַן הַדְּפוּס, וְהָיִיתִי חוֹשֵׁב מַחֲשָׁבוֹת רַבּוֹת בְּכָל פַּעַם אֵיךְ לְהַעֲמִיד הַדְּפוּס. וּבְתוֹךְ כָּךְ הָיִיתִי חוֹשֵׁב בְּכָל פַּעַם וְהָיִיתִי מִתְגַּעְגֵּעַ מְאֹד לְאֶרֶץ יִשְׂרָאֵל וְכָל מַה שֶּׁעָבַר עָלַי בְּעִנְיָן זֶה אִי אֶפְשָׁר לְבָאֵר וּלְסַפֵּר:

יא

וְהִנֵּה בְּלַ"ג בָּעֹמֶר שָׁנָה הַנִּזְכֶּרֶת לְעֵיל נָסַעְתִּי לְדָאשִׁיב, וּמִשָּׁם לְאוּמַאן, וְנִתְעַכַּבְתִּי שָׁם עַד עֶרֶב רֹאשׁ חֹדֶשׁ סִיוָן. וְאַחַר כָּךְ חָזַרְתִּי לְבֵיתִי. וּבְבוֹאִי לְבֵיתִי תֵּכֶף סִפְּרוּ לִי שֶׁהֶעֱבִירוּ אֶת הָאָדוֹן גַּרְדְּנִיצֶע שֶׁהָיָה בִּבְּרֶסְלַב. וְזֶה הָיָה אֶצְלִי נֵס גָּדוֹל לְעִנְיַן הַדְּפוּס, כִּי אִם הָיָה זֶה הַגַּרְדְּנִיצֶע לֹא הָיִיתִי יָכוֹל לְהַעֲמִיד הַדְּפוּס, וּכְבָר שָׁלַחְתִּי לִשְׁאֹל אוֹתוֹ וְלֹא הִסְכִּים:

יב

וְהִנֵּה אַחַר שָׁבוּעוֹת הָיָה דַּעְתִּי מְבֻלְבֶּלֶת מְאֹד וְלֹא יָדַעְתִּי מַה לַּעֲשׂוֹת אֵיךְ אֶזְכֶּה לִמְצֹא אֹפֶן וְתַחְבּוּלָה לְהַעֲמִיד הַדְּפוּס, כִּי הָיוּ הַמְּנִיעוֹת רַבּוֹת וַעֲצוּמוֹת מְאֹד מְאֹד מִכָּל הַצְּדָדִים. וְגַם מְנִיעַת הַמָּמוֹן כִּי הָיוּ צְרִיכִין עֲדַיִן סָךְ רַב, וּבְיָדִי לֹא הָיָה אֲפִלּוּ זוּז כָּל שֶׁהוּא. וְהָיָה בְּדַעְתִּי לִנְסֹעַ עַל הַמְּדִינָה וְנִמְנַעְתִּי הַרְבֵּה מֵחֲמַת כַּמָּה טְעָמִים, וְלִבִּי הָלַךְ אָנֶה וָאָנָה כַּמָּה וְכַמָּה שָׁבוּעוֹת אַחַר חַג הַשָּׁבוּעוֹת אִם לִנְסֹעַ אוֹ לַחְדֹּל:

יג

וְהִנֵּה סָמוּךְ לְעֶרֶב רֹאשׁ חֹדֶשׁ מְנַחֵם אָב נָסַעְתִּי מִבֵּיתִי לְאוּמַאן, וְהָיִיתִי שָׁם עַל עֶרֶב רֹאשׁ חֹדֶשׁ אָב, וּמִשָּׁם נָסַעְתִּי לְנִיקוֹלַאיֶב לְדַבֵּר עִם רַבִּי לֵיבּ אוֹדוֹת הַדְּפוּס כַּנִּזְכָּר לְעֵיל. וּבִנְסִיעָה זֹאת לֹא לָקַחְתִּי עִמִּי אֶת רַבִּי יְהוּדָה אֱלִיעֶזֶר נֵרוֹ יָאִיר, כִּי לֹא הָיָה בְּדַעְתִּי אָז בְּעֵת שֶׁיָּצָאתִי מִבֵּיתִי, לִנְסֹעַ לְאֶרֶץ יִשְׂרָאֵל מִנִּיקוֹלַאיֶב. אַךְ בְּבוֹאִי לְאוּמַאן שָׁמַעְתִּי שָׁם שֶׁיְּדִידֵנוּ הַוָּתִיק מוֹרֵנוּ הָרַב שִׁמְעוֹן נֵרוֹ יָאִיר הוּא כְּבָר בְּאָדֶעס לִנְסֹעַ מִשָּׁם לְאֶרֶץ יִשְׂרָאֵל, וְשֶׁיֵּשׁ סְבָרָא שֶׁרַבִּי נַפְתָּלִי נֵרוֹ יָאִיר חֲבֵרִי יִסַּע עִמּוֹ יַחַד. וַאֲנִי יָדַעְתִּי מִכְּבָר שֶׁרַבִּי נַפְתָּלִי נֵרוֹ יָאִיר יֵשׁ לוֹ כִּסּוּפִין גְּדוֹלִים לְאֶרֶץ יִשְׂרָאֵל זֶה זְמַן רָב. וְתֵכֶף שֶׁשָּׁמַעְתִּי זֹאת נִתְלַהֵב לִבִּי לְאֶרֶץ יִשְׂרָאֵל, וְהִתְחַלְתִּי לַחְשֹׁב מַחֲשָׁבוֹת אוּלַי אֶזְכֶּה לִנְסֹעַ עִם רַבִּי שִׁמְעוֹן הַנִּזְכָּר לְעֵיל יַחַד לְאֶרֶץ יִשְׂרָאֵל.

וְנָסַעְתִּי מֵאוּמַאן לְנִיקוֹלַאיֶב דֶּרֶךְ טִירָאוִויצֶע. וּבָאתִי עַל שַׁבַּת חֲזוֹן לִקְהִלַּת קֹדֶשׁ בָּאפָאלְיֶע. וְשָׁם נִתְקָרְבוּ אֵלַי בְּנֵי הַנְּעוּרִים חֲדָשִׁים, וְנִתְעוֹרְרוּ לְהַשֵּׁם יִתְבָּרַךְ בְּהִתְעוֹרְרוּת גָּדוֹל כְּדֶרֶךְ אַנְשֵׁי־שְׁלוֹמֵנוּ הַנִּקְרָאִים עַל שֵׁם רַבֵּנוּ זִכְרוֹנוֹ לִבְרָכָה. מִשָּׁם נָסַעְתִּי לְנִיקוֹלַאיֶב וּבָאתִי לְשָׁם עַל שַׁבַּת נַחֲמוּ, וְדִבַּרְתִּי עִם רַבִּי לֵיבּ אוֹדוֹת הַדְּפוּס וְלֹא פָּעַלְתִּי אֶצְלוֹ כְּלוּם, גַּם לִי בְּעַצְמִי לֹא נָתַן כִּי אִם סָךְ מוּעָט. וְנָסַעְתִּי מִשָּׁם לְאָדֶעס וְחָשַׁבְתִּי מַחֲשָׁבוֹת בְּכָל הַדֶּרֶךְ אוּלַי אֶזְכֶּה לִנְסֹעַ מֵאָדֶעס לְאֶרֶץ יִשְׂרָאֵל. אֲבָל הָיוּ לִי עַל־זֶה כַּמָּה מְנִיעוֹת בְּדַעְתִּי, וּמְנִיעוֹת מֵחֲמַת מָמוֹן. וּבְיוֹם ד' הָיָה חֲמִשָּׁה עָשָׂר בְּאָב וְאָז נִכְנַסְתִּי לְאָדֶעס. וּבְאוֹתוֹ הַיּוֹם קֹדֶם שֶׁנִּכְנַסְתִּי לְאָדֶעס בָּא אֵלַי שִׂמְחָה גְּדוֹלָה וְשָׂמַחְתִּי מְאֹד, וְכָל שִׂמְחָתִי הָיָה כִּי הָיָה נִרְאֶה לְדַעְתִּי שֶׁמִּכָּאן אֶסַּע לְאֶרֶץ יִשְׂרָאֵל. אֲבָל הָיִיתִי כְּמִתְנַבֵּא וְאֵינוֹ יוֹדֵעַ מַה מִתְנַּבֵּא, כִּי הָאֱמֶת שֶׁעַל יְדֵי נְסִיעָה זֹאת לְאָדֶעס זָכִיתִי לָבוֹא לְאֶרֶץ יִשְׂרָאֵל אַחַר כָּךְ, אֲבָל לֹא אָז בְּאוֹתוֹ הָעֵת.

וְנִכְנַסְתִּי לְאָדֶעס בְּיוֹם רְבִיעִי הַנִּזְכָּר לְעֵיל לְעֵת עֶרֶב וּבְכָל אוֹתוֹ הַיּוֹם לֹא נוֹדַע עֲדַיִן לְר' שִׁמְעוֹן שֶׁבָּאתִי עַד הַלַּיְלָה וּבָא אֶצְלִי וְהָיָה בֵּינֵינוּ שִׂמְחָה גְּדוֹלָה לְגֹדֶל אַהֲבָתֵנוּ הָעֲצוּמָה מְאֹד. בְּיוֹם חֲמִישִׁי בַּבֹּקֶר בְּעֵת שֶׁהִתְפַּלַּלְתִּי בָּא אֵלַי רַבִּי שִׁמְעוֹן וְדִבֵּר עִמִּי אַחַר גְּמַר תְּפִלַּת שְׁמוֹנֶה־עֶשְׂרֵה, בְּעוֹד שֶׁהָיִיתִי מְעֻטָּף בְּטַלִּית וּתְפִלִּין, וְהִתְחִיל לְסַפֵּר לִי שֶׁבְּקַל אוּכַל עַכְשָׁו לִנְסֹעַ עִמּוֹ יַחַד לְאֶרֶץ יִשְׂרָאֵל. וְיוֹדִיעַ לִי הַדֶּרֶךְ אֵיךְ לִקַּח הַבִּילֶעט וְכָל עִנְיַן הַנְּסִיעָה. וְהָיָה לִי חֵשֶׁק גָּדוֹל לִנְסֹעַ. אַךְ רַבּוּ הַמְּנִיעוֹת בְּמֹחִי, וְגַם לֹא הָיָה בְּיָדִי כִּי אִם סָךְ מוּעָט עַל הוֹצָאוֹת בְּעֶרֶךְ מֵאָה רוּבָּל סוּג. וְהֵשַׁבְתִּי לוֹ שֶׁאֲנִי צָרִיךְ לְיַשֵּׁב עַצְמִי בָּזֶה, אֲבָל לֹא הָיָה הַזְּמַן מַסְפִּיק לְהִתְיַשֵּׁב הַרְבֵּה כִּי אָמַר שֶׁהַסְּפִינָה תֵּלֵךְ בְּסָמוּךְ אַחַר שַׁבָּת וּצְרִיכִין לְהַתְחִיל לְהִתְעַסֵּק בְּעִנְיַן הַבִּילֶעט תֵּכֶף. אַף עַל פִּי כֵן בִּקַּשְׁתִּי אוֹתוֹ שֶׁיֵּלֵךְ לְבֵיתוֹ וְאַחַר גְּמַר הַתְּפִלָּה אֶתְיַשֵּׁב אֵיזֶה שָׁעָה עַל כָּל פָּנִים וְאָשִׁיב לוֹ תְּשׁוּבָה. וְהָלַךְ רַבִּי שִׁמְעוֹן וַאֲנִי גָּמַרְתִּי הַתְּפִלָּה וְדַעְתִּי הָלַךְ אָנֶה וָאָנָה וְלֹא יָכֹלְתִּי לָשִׁית עֵצָה לְנַפְשִׁי, אַחַר כָּךְ נִגְמַר בְּדַעְתִּי לִנְסֹעַ לְאֶרֶץ יִשְׂרָאֵל וְאַחַר כָּךְ הָיָה אֶצְלִי רַבִּי שִׁמְעוֹן וְהוֹדַעְתִּי לוֹ דַעְתִּי, וּבְאוֹתוֹ הַיּוֹם שָׁלַחְתִּי הָעֲגָלָה שֶׁהָיְתָה עִמִּי עִם הָאִישׁ רַבִּי לֵיבְּל מִטִּירָאוִויצֶע שֶׁהָיָה עִמִּי שֶׁיַּחֲזֹר לְבֵיתוֹ, וּבְיוֹם חֲמִישִׁי נָתַתִּי שְׁנֵי קֶרְבְּלִיךְ אַדְרוּף [דְּמֵי קַדִּימָה] לְהַסַּרְסוּר שֶׁיְּקַבֵּל לִי הַבִּילֶעט, וְנִתְעַכַּבְתִּי שָׁם עַל שַׁבָּת:

יד

וְהִנֵּה אַחַר שַׁבָּת הִתְחִילוּ הַמַּחֲשָׁבוֹת לְבַלְבֵּל אוֹתִי הַרְבֵּה הַרְבֵּה עַד שֶׁהָיְתָה דַּעְתִּי תְּלוּיָה בְּמִשְׁקָל, וְלֹא יָכֹלְתִּי לְהַכְרִיעַ לְכָאן וּלְכָאן. סוֹף דָּבָר שְׁנַיִם אוֹ שְׁלשָׁה יָמִים אַחַר שַׁבָּת הִנַּחְתִּי לְאִבּוּד הָאַדְרוּף, וּבְיוֹם חֲמִישִׁי בַּבֹּקֶר חָזַרְתִּי לְאוּמַאן וְלֹא נָסַעְתִּי לְאֶרֶץ יִשְׂרָאֵל אָז, וְגַם אוֹדוֹת הַדְּפוּס לֹא פָּעַלְתִּי כְּלָל אָז וְהָיָה לִבִּי נִשְׁבָּר בְּקִרְבִּי מְאֹד וְחָזַרְתִּי לְאוּמַאן בְּפַחֵי נֶפֶשׁ.

גַּם בְּתוֹךְ הַדֶּרֶךְ בְּיוֹם שִׁשִּׁי עֶרֶב שַׁבַּת קֹדֶשׁ הָיָה לִי הֶזֵּק גָּדוֹל בַּדֶּרֶךְ שֶׁהִתְפַּלַּלְתִּי עַל הָעֲגָלָה וְנִזְהַרְתִּי הַרְבֵּה שֶׁלֹּא יַחֲטֹף הָאוֹפַן אֶת כַּנְפֵי הַטַּלִּית וְיִקְרָעֶנּוּ כַּאֲשֶׁר מִזְדַּמֵּן לִפְעָמִים. וְאַף עַל פִּי כֵן בְּסוֹף הַתְּפִלָּה הִגְבַּהְתִּי עַצְמִי קְצָת מִתּוֹךְ הָעֲגָלָה שֶׁהָיְתָה מְחֻפָּה, וְהָיָה רוּחַ גָּדוֹל, וּפִתְאֹם חָטַף הָאוֹפַן אֶת קְצֵה הַטַּלִּית וְנִקְרַע לִקְרָעִים. וְהָיָה לִי צַעַר גָּדוֹל מְאֹד מְאֹד מִזֶּה עַד כְּלוֹת הַנֶּפֶשׁ, עַד שֶׁצָּעַקְתִּי וּבָכִיתִי מֵחֲמַת זֶה. וְאָז הָיִיתִי נֶחְפָּז בְּדַרְכִּי מְאֹד לָבוֹא לְאוּמַאן כְּדֵי לְהַגִּיעַ לְשָׁם עַל עֶרֶב רֹאשׁ חֹדֶשׁ אֱלוּל, שֶׁאָז מִתְקַבְּצִים הַרְבֵּה אַנְשֵׁי־שְׁלוֹמֵנוּ עַל צִיּוּנוֹ הַקָּדוֹשׁ. וְהַשֵּׁם יִתְבָּרַךְ עָזַר שֶׁבָּאתִי עַל שַׁבַּת־קֹדֶשׁ לְבָּאפָאלְיֶע וָארֶעל וּמִשָּׁם נָסַעְתִּי לְאוּמַאן, וְהָיִיתִי בְּעֶרֶב רֹאשׁ חֹדֶשׁ עַל צִיּוּנוֹ הַקָּדוֹשׁ.

וְאָז הָיָה שָׁם יְדִידֵינוּ הָרַב רַבִּי יַעֲקֹב יוֹסֵף נֵרוֹ יָאִיר שֶׁנָּתַן סָךְ רַב בִּשְׁנַת תקע"ט עַל הַדְּפוּס, וְחָפַצְתִּי לְדַבֵּר עִמּוֹ הַרְבֵּה מֵעִנְיַן הַדְּפוּס שֶׁצְּרִיכִין לְהִשְׁתַּדֵּל לְהַעֲמִידוֹ, וְרָצִיתִי לְפָרֵשׁ לְפָנָיו כָּל לִבִּי. וְהִנֵּה בְּעֵת שֶׁהָיִיתִי עִמּוֹ יַחַד עַל צִיּוּנוֹ הַקָּדוֹשׁ, שָׁם בְּוַדַּאי הָיָה בִּלְתִּי אֶפְשָׁר לְדַבֵּר עִמּוֹ. וְאַחַר כָּךְ רָאִיתִי אוֹתוֹ בַּשּׁוּק וְהָיִינוּ שְׁנֵינוּ טְרוּדִים, וְאָמַרְתִּי לוֹ שֶׁאֲנַחְנוּ צְרִיכִין לְדַבֵּר יַחַד וְהֵשִׁיב בְּדֶרֶךְ צְחוֹק וְכִי אֵיךְ יַעֲלֶה עַל הַדַּעַת שֶׁלֹּא נִתְוַעֵד יַחַד לְדַבֵּר. וְלַסּוֹף נִזְדַּמֵּן מֵאֵת הַשֵּׁם שֶׁהָיָה טָרוּד מְאֹד וְהַבַּעַל עֲגָלָה וְהָאֲנָשִׁים שֶׁהָיוּ עִמּוֹ נֶחְפְּזוּ מְאֹד, עַד שֶׁהָיָה מֻכְרָח לִנְסֹעַ בְּחִפָּזוֹן וְלֹא נִתְוַעֵד עִמִּי. וְהָיָה לִי צַעַר גָּדוֹל מִזֶּה מְאֹד מְאֹד, וּבַיּוֹם שֶׁאַחֲרָיו חָזַרְתִּי וְהָלַכְתִּי עַל צִיּוּנוֹ הַקָּדוֹשׁ, וְסִפַּרְתִּי אֶת לִבִּי קְצָת לְפָנָיו.

כְּלַל הַדָּבָר שֶׁבְּאוֹתָן הָעִתִּים הָיוּ לִי צַעַר וְיִסּוּרִים גְּדוֹלִים מֵחֲמַת שֶׁטָרַחְתִּי הַרְבֵּה לִגְמֹר הַדְּפוּס וְלֹא עָלָה בְּיָדִי. וּכְבָר נִשְׁתַּקַּע מָמוֹן יִשְׂרָאֵל הַרְבֵּה לְצֹרֶךְ הַדְּפוּס וַעֲדַיִן לֹא פָּעַלְתִּי כְּלָל. וְלֹא הָיָה בְּיָדִי מָעוֹת לְהַעֲמִיד הַדְּפוּס כִּי עֲדַיִן הָיוּ צְרִיכִין סָךְ רַב מְאֹד בְּעֶרֶךְ ר' [מָאתַיִּים] אֲדֻמִּים וְיוֹתֵר וְאֵין שׁוּם דֶּרֶךְ הַטֶּבַע לְקַבֵּץ יַחַד אֲפִלּוּ שְׁלִישׁ וּרְבִיעַ מִזֶּה הַסָּךְ. וְגַם פַּרְנָסָתִי דְחוּקָה מְאֹד וְהָיִיתִי בַּעַל חוֹב גָּדוֹל, וְגַם שְׁאָרֵי מְנִיעוֹת הַרְבֵּה מְאֹד מְאֹד שֶׁהָיוּ עַל הַדְפָּסָה מִכָּל הַצְּדָדִים מִפַּחַד הַצֶּענְזוּר וְכוּ' וְכוּ'. וְגַם לְאֶרֶץ יִשְׂרָאֵל לֹא זָכִיתִי לִנְסֹעַ, וְגַם לְבֵיתִי לְצֹרֶךְ פַּרְנָסָתִי וּלְסַלֵּק הַחוֹבוֹת שֶׁאֲנִי חַיָּב בְּעַצְמִי לֹא הֵבֵאתִי מֵהַדֶּרֶךְ כִּי־אִם סָךְ מוּעָט מְאֹד, וּשְׁאָרֵי בִּלְבּוּל הַדַּעַת שֶׁהָיוּ לִי. וְאַף עַל פִּי כֵן לֹא הִנַּחְתִּי אֶת הָרָצוֹן וְחָשַׁבְתִּי מַחֲשָׁבוֹת בְּכָל פַּעַם שֶׁאֶזְכֶּה לִגְמֹר הַהַדְפָּסָה וְכָל מַה שֶּׁעָבַר עָלַי בְּעִנְיָן זֶה יִכְלוּ כַּמָּה יְרִיעוֹת לְסַפֵּר:

טו

וְהִנֵּה הַשֵּׁם יִתְבָּרַךְ עוֹשֶׂה נִפְלָאוֹת גְּדוֹלוֹת בְּכָל עֵת, וְסִבֵּב כַּמָּה סִבּוֹת לְטוֹבָה בִּדְרָכִים נִפְלָאִים וְנוֹרָאִים. וְאַף עַל פִּי שֶׁגַּם אַחַר כָּךְ כְּשֶׁנִּתְקַבַּצְנוּ עַל רֹאשׁ הַשָּׁנָה תקפ"א בְּאוּמַאן לֹא פָּעַלְתִּי גַּם כֵּן כְּלוּם לִגְמֹר הַדְּפוּס, אַף עַל פִּי כֵן אַחַר כָּךְ כְּשֶׁבָּאתִי לְבֵיתִי עָזַר לִי הַשֵּׁם יִתְבָּרַךְ וְהִכְנִיס מַחֲשָׁבוֹת בְּלִבִּי וְנָתַן לִי עֵצוֹת נִפְלָאוֹת וְכֹחַ לִסְבֹּל וּלְהַמְתִּין לִישׁוּעַת הַשֵּׁם וְלִבְלִי לִפְחֹד מִשּׁוּם דָּבָר מִגֹּדֶל הַפְּחָדִים שֶׁהִפְחִידוּ עָלַי שֶׁהוּא סַכָּנָה גְּדוֹלָה וְכוּ' בִּפְרָט בֵּין שׂוֹנְאִים כָּאֵלֶּה וְכוּ' וְחֶסְרוֹן כִּיס הַקָּשֶׁה מִכֻּלָּם. וְהַשֵּׁם יִתְבָּרַךְ חִזְּקַנִי לִבְלִי לְהִסְתַּכֵּל עַל כָּל זֶה, וְהוֹלִיךְ אוֹתִי בִּדְרָכִים וְעֵצוֹת נִפְלָאוֹת, עַד שֶׁזָּכִיתִי בְּאוֹתָהּ הַשָּׁנָה לְהַעֲמִיד הַדְּפוּס וּלְהַדְפִּיס סִפְרֵי רַבֵּנוּ זִכְרוֹנוֹ לִבְרָכָה סֵפֶר לִקּוּטֵי מוֹהֲרַ"ן הָרִאשׁוֹן וְהַתִּנְיָנָא, וְגַם סֵפֶר הָאָלֶף־בֵּית וּשְׁמוֹת הַצַּדִּיקִים, וְהַכֹּל בְּתִקּוּנִים נִפְלָאִים וּבְהוֹסָפוֹת חֲדָשׁוֹת נִפְלָאוֹת וְנוֹרָאוֹת הַמְחַיִּין אֶת הַנֶּפֶשׁ. וְהִנֵּה גֹּדֶל הַיְשׁוּעָה הַזֹּאת שֶׁל הַעֲמָדַת הַדְּפוּס אֵין כָּאן מָקוֹם לְבָאֵר עַד הֵיכָן מַגִּיעַ נֵס נִפְלָא וִישׁוּעָה גְּדוֹלָה הַזֹּאת, כִּי הִיא זְכוּת הָרַבִּים נִפְלָא וְנוֹרָא מְאֹד שֶׁאֵין דֻּגְמָתוֹ לְדוֹרֵי דוֹרוֹת:

טז

וְהִנֵּה תֵּכֶף כְּשֶׁעֱמַדְתִּי אֶת הַדְּפוּס בְּיוֹם חֲמִשָּׁה־עָשָׂר בִּשְׁבָט תקפ"א לִפְרָט־קָטָן וְהָיִינוּ בְּשִׂמְחָה עַל גֹּדֶל יְשׁוּעַת הַשֵּׁם אֲשֶׁר עֲזָרַנִי עַד כֹּה. הִזְמִין הַשֵּׁם יִתְבָּרַךְ שֶׁבָּא עַל שַׁבַּת קֹדֶשׁ כְּבוֹד הָרַבָּנִי וְכוּ' מוֹרֵנוּ הָרַב דָּוִד נֵרוֹ יָאִיר בֶּן הָרַב הַגָּאוֹן מֵחֲמֶלְנִיק שֶׁהוּא אָחִיו שֶׁל כְּבוֹד רַבִּי יוֹסְקֶא נֵרוֹ יָאִיר חֲתַן רַבֵּנוּ זִכְרוֹנוֹ לִבְרָכָה. וְרַבִּי דָּוִד הַנִּזְכָּר לְעֵיל בָּא אָז מֵאֶרֶץ יִשְׂרָאֵל וְהָיָה שְׁלוּחָא דְּרַבָּנָן מֵהַכּוֹלֵל.

וְתֵכֶף כְּשֶׁנּוֹדַע לִי שֶׁבָּא רַבִּי דָּוִד הַנִּזְכָּר לְעֵיל מֵאֶרֶץ יִשְׂרָאֵל לְכָאן, וְדַרְכִּי עַל פִּי רֹב לְהִסְתַּכֵּל עַל הַמַּחֲשָׁבָה דִּבּוּר וּמַעֲשֶׂה שֶׁהַשֵּׁם יִתְבָּרַךְ מַזְמִין לִי בְּכָל יוֹם, שֶׁבְּוַדַּאי יֵשׁ בָּהֶם אֵיזֶה רְמָזִים לְצָרְכִּי לְקָרְבֵנִי לְהַשֵּׁם יִתְבָּרַךְ. וְתֵכֶף עָלָה עַל דַּעְתִּי מַה זֹּאת, וְהֵבַנְתִּי שֶׁזֶּה נִשְׁלַח לִי רֶמֶז לְהַזְכִּיר עַצְמִי בְּאֶרֶץ יִשְׂרָאֵל. וְתֵכֶף הִתְחַלְתִּי לַחְשֹׁב מַחֲשָׁבוֹת בְּעִנְיַן הַהִשְׁתּוֹקְקוּת לָבוֹא לְאֶרֶץ יִשְׂרָאֵל. וְהֵבַנְתִּי אָז שֶׁאַחַר עֹצֶם רִבּוּי הַמְּנִיעוֹת שֶׁיֵּשׁ לִי עַל נְסִיעָתִי לְאֶרֶץ יִשְׂרָאֵל, אַף עַל פִּי כֵן אַחַר שֶׁזָּכִיתִי לְהַעֲמִיד הַדְּפוּס אַחַר מְנִיעוֹת רַבּוֹת וַעֲצוּמוֹת כָּאֵלֶּה, וְהַשֵּׁם יִתְבָּרַךְ נָתַן לִי בְּחִינַת אֲרִיכַת אַפַּיִם לִסְבֹּל כָּל הַמְּנִיעוֹת וְהוֹלִיךְ אוֹתִי בְּדַרְכֵי עֵצוֹת נִפְלָאוֹת עַד שֶׁגָּמַרְתִּי הָעִנְיָן תְּהִלָּה לָאֵל וֶהֶעֱמַדְתִּי הַדְּפוּס, עַתָּה אֲנִי מֵבִין שֶׁעַל פִּי דַּרְכֵי עֵצוֹת אֵלּוּ שֶׁהֶעֱמַדְתִּי הַדְּפוּס בְּעֶזְרַת הַשֵּׁם יִתְבָּרַךְ, בְּדֶרֶךְ הַסַּבְלָנוּת הַזֹּאת וַאֲרִיכוּת אַפַּיִם וּזְרִיזוּת וּמְתִינוּת אֵלּוּ שֶׁעָזַר לִי הַשֵּׁם יִתְבָּרַךְ אֵיךְ לְהִתְנַהֵג בָּהֶם עַד שֶׁהֶעֱמַדְתִּי הַדְּפוּס בְּעֶזְרָתוֹ וִישׁוּעָתוֹ הַגְּדוֹלָה וְהַנּוֹרָאָה, עַל פִּי דְּרָכִים אֵלּוּ כְּפִי מַה שֶּׁאֲנִי יוֹדֵעַ בְּנַפְשִׁי, יָכוֹל לִהְיוֹת שֶׁאֶזְכֶּה לָבוֹא לְאֶרֶץ יִשְׂרָאֵל גַּם כֵּן. אַף עַל פִּי שֶׁיֵּשׁ לִי מְנִיעוֹת וְחוֹמוֹת בַּרְזֶל כָּאֵלּוּ. וִידִיעָה זוֹ נִתְחַזְּקָה בְּלִבִּי הַרְבֵּה. וְאַחַר כָּךְ הָיִיתִי אֵצֶל רַבִּי דָּוִד הַנִּזְכָּר לְעֵיל, וְדִבֵּר עִמִּי מֵאֶרֶץ יִשְׂרָאֵל וְעָשָׂה לִי גַּם כֵּן חֵשֶׁק קְצָת לְאֶרֶץ יִשְׂרָאֵל.

אַחַר כָּךְ בְּיוֹם שַׁבָּת בַּבֹּקֶר דִּבַּרְתִּי בְּבֵיתִי עִם אַנְשֵׁי־שְׁלוֹמֵנוּ הַרְבֵּה מִגֹּדֶל נוֹרָאוֹת קְדֻשַּׁת אֶרֶץ יִשְׂרָאֵל, וְשֶׁכָּל הַתּוֹרָה מְלֵאָה מֵאֶרֶץ יִשְׂרָאֵל וְשֶׁאֵין לְיִשְׂרָאֵל שׁוּם מָקוֹם בָּעוֹלָם כִּי־אִם בְּאֶרֶץ יִשְׂרָאֵל, שֶׁהִיא אַדְמָתֵנוּ וְאַרְצֵנוּ וְכוּ' וְכוּ'. וְהִרְבֵּיתִי הַדִּבּוּר הַרְבֵּה בְּדִבּוּרִים אֲמִתִּיִּים כַּאֲשֶׁר הוּא בֶּאֱמֶת, שֶׁכָּל אֶחָד מִיִּשְׂרָאֵל עִקַּר תִּקּוּנוֹ שֶׁיִּהְיֶה בְּאֶרֶץ יִשְׂרָאֵל (וּכְבָר מְבֹאָר בִּדְבָרֵינוּ מִזֶּה עַיֵּן שָׁם).

אַחַר כָּךְ אַחַר פֶּסַח נִזְדַּמֵּן שֶׁהָיִיתִי בַּחֲמֶלְנִיק עַל שַׁבָּת מִדֵּי עָבְרִי לִקְהִלַּת קֹדֶשׁ בַּארְדִיטְשׁוֹב לִקְנוֹת נְיָר לְצֹרֶךְ גְּמַר הַהַדְפָּסָה. וְאָז הָיָה הַיָּארְצַייט שֶׁל הָרַב מֵחֲמֶעלְנִיק וְהָיָה שָׁם רַבִּי דָּוִד הַנִּזְכָּר לְעֵיל, וְחָזַרְנוּ וְנִתְוַעַדְנוּ יַחַד וְחָזַר וְדִבֵּר עִמִּי בְּשַׁבַּת קֹדֶשׁ בִּשְׁעַת שְׁתִיָּה מִי יוֹדֵעַ אִם נִזְכֶּה לַשָּׁנָה הַבָּאָה לִשְׁתּוֹת יַחַד בְּאֶרֶץ יִשְׂרָאֵל, וְרָמַז לִי מֵעִנְיַן נְסִיעָתִי לְאֶרֶץ יִשְׂרָאֵל וְגַם זֶה הֵאִיר לִבִּי מְאֹד לְאֶרֶץ יִשְׂרָאֵל:

יז

וְהִנֵּה בְּכָל שָׁנָה זוֹ שֶׁהִיא שְׁנַת תקפ"א הָיִיתִי טָרוּד מְאֹד בְּעִנְיַן הַדְּפוּס, וְאַף עַל פִּי כֵן בְּכָל פַּעַם הָיָה לִבִּי מִתְלַהֵב מְאֹד מְאֹד לְאֶרֶץ יִשְׂרָאֵל. וְאַחַר פֶּסַח נִתְעַכְּבָה הַדְּפוּס כַּמָּה וְכַמָּה שָׁבוּעוֹת עַד סָמוּךְ לְרֹאשׁ חֹדֶשׁ מְנַחֵם אָב שֶׁלֹּא הָיָה לִי נְיָר עַל הַהַדְפָּסָה, וּבְכָל אוֹתוֹ הָעֵת הָיִיתִי נִכְסָף וּמִשְׁתּוֹקֵק מְאֹד לְדַלֵּג עַל הֶהָרִים וְלָבוֹא לְאֶרֶץ יִשְׂרָאֵל. אַחַר כָּךְ עֲזָרַנִי הַשֵּׁם יִתְבָּרַךְ וְנָתַן לִי עֵצָה שֶׁבָּעֵת שֶׁעָמְדָה הַדְּפוּס וְלֹא יָכֹלְתִּי לְהַדְפִּיס סְפָרִים הַגְּדוֹלִים שֶׁהִתְחַלְתִּי לְהַדְפִּיס, שֶׁאָז אַדְפִּיס לְעֵת עַתָּה עַל נְיָר אֶחָד סֵפֶר הָאָלֶף־בֵּית וּבְנִי שֶׁיִּחְיֶה נָתַן מְעוֹתָיו עַל זֶה וְהִתְחַלְנוּ לְהַדְפִּיסָם.

וְתֵכֶף נִזְדָּרַזְתִּי לַחֲזֹר וְלִכְתֹּב מֵחָדָשׁ כָּל שְׁמוֹת הַתַּנָּאִים וְהָאָמוֹרָאִים אֲשֶׁר מִתְּחִלָּה לֹא נִדְפַּס מֵהֶם כִּי־אִם מְעַט מִזְּעֵיר וְהִתְחַלְתִּי לַעֲסֹק בָּזֶה, וְהָיָה לִי בָּזֶה יְגִיעָה גְּדוֹלָה מְאֹד. וְתֵכֶף כְּשֶׁעָסַקְתִּי בָּזֶה בִּכְתִיבַת שְׁמוֹת הַצַּדִּיקִים נִתְחַזֵּק בְּלִבִּי שֶׁבְּצֵרוּף זְכוּת זֶה אֶזְכֶּה לָבוֹא לְאֶרֶץ יִשְׂרָאֵל (עיין בלקוטי הלכות או"ח נטילת ידים לסעודה ה"ד שם מבאר היטב ענין זה). כִּי בֶּאֱמֶת הַזְכָּרַת שְׁמוֹת הַצַּדִּיקִים הוּא דָּבָר נִפְלָא וְנוֹרָא מְאֹד מְאֹד, וּמוֹעִיל הַרְבֵּה לַעֲבוֹדַת הַשֵּׁם יִתְבָּרַךְ, כַּאֲשֶׁר מְבֹאָר מִזֶּה קְצָת כְּבָר. וְעוֹד יֵשׁ לֵאלֹקַי מִלִּין לְבָאֵר גֹּדֶל מַעֲלַת הַזְכָּרַת שְׁמוֹת הַצַּדִּיקִים וְאֵין כָּאן מְקוֹמוֹ. וְעָלָה עַל דַּעְתִּי שֶׁעַל יְדֵי שֶׁזָּכִיתִי לְזַכּוֹת אֶת הָרַבִּים בִּזְכוּת זֶה לְסַדֵּר לָהֶם בְּיַחַד כָּל שְׁמוֹת הַצַּדִּיקִים וְכָל שְׁמוֹת הַתַּנָּאִים וְאָמוֹרָאִים שֶׁבְּכָל הַשַּׁ"ס וְסִפְרִי וְכוּ' וּמִדְרָשִׁים וְכוּ' שֶׁזֶּה הָעִנְיָן מְסֻגָּל לִזְכּוֹת לְאֶרֶץ יִשְׂרָאֵל בִּבְחִינַת "צַדִּיקִים יִירְשׁוּ אָרֶץ", (תְּהִלִּים ל"ז) שֶׁאִי אֶפְשָׁר לָבוֹא לְאֶרֶץ יִשְׂרָאֵל כִּי־אִם בְּכֹחַ הַצַּדִּיקִים אֲמִתִּיִּים וְכוּ'. וּמֵאָז נִתְחַזַּקְתִּי יוֹתֵר בְּכִסּוּפִין חֲזָקִים יוֹתֵר לִנְסֹעַ לְאֶרֶץ יִשְׂרָאֵל אֲבָל רָאִיתִי שֶׁאָז תֵּכֶף אִי אֶפְשָׁר לִנְסֹעַ לְאֶרֶץ יִשְׂרָאֵל מֵחֲמַת שֶׁאֲנִי צָרִיךְ לִגְמֹר הַדְּפוּס.

וְהַשֵּׁם יִתְבָּרַךְ עָזַר לִי שֶׁאַחַר כָּךְ בָּא הַנְּיָר, וְגָמַרְתִּי הַסְּפָרִים הַגְּדוֹלִים וְהַקְּטַנִּים עַל רֹאשׁ הַשָּׁנָה תקפ"ב בְּעֶזְרַת הַשֵּׁם יִתְבָּרַךְ. וְהֵבֵאתִי הַסְּפָרִים לְאוּמַאן וְחִלַּקְתִּי אוֹתָם לְאַנְשֵׁי שְׁלוֹמֵנוּ. עֵינָם רָאוּ וְשָׂמְחוּ, וְכֻלָּם תָּמְהוּ עַל גֹּדֶל יְשׁוּעַת הַשֵּׁם אֲשֶׁר עֲזָרַנִי לִגְמֹר עֵסֶק הַהַדְפָּסָה אַחֲרֵי מְנִיעוֹת עֲצוּמוֹת כָּאֵלֶּה. וְהוֹדִינוּ לַה' חַסְדּוֹ וְנִפְלְאוֹתָיו אֲשֶׁר הִפְלִיא לַעֲשׂוֹת עִמָּנוּ וְעִם כָּל יִשְׂרָאֵל לְדוֹרוֹת עוֹלָם:

יח

וְהִנֵּה בְּכָל הַקַּיִץ תקפ"א הַנִּזְכָּר לְעֵיל כָּל מַחְשְׁבוֹתַי הָיוּ שֶׁתֵּכֶף כְּשֶׁאֶזְכֶּה לִגְמֹר הַהַדְפָּסָה אֶסַּע תֵּכֶף לְאֶרֶץ יִשְׂרָאֵל דְּהַיְנוּ שֶׁאֶהְיֶה בְּרֹאשׁ הַשָּׁנָה בְּאוּמַאן, וְתֵכֶף אַחַר רֹאשׁ הַשָּׁנָה אֶסַּע מֵאוּמַאן לְאָדֶעס וּמִשָּׁם לְאֶרֶץ יִשְׂרָאֵל אֲבָל כְּשֶׁהָיִיתִי בְּאוּמַאן עַל רֹאשׁ הַשָּׁנָה עִם הַסְּפָרִים אַחַר רֹאשׁ הַשָּׁנָה, רַבּוּ הַמְּנִיעוֹת וְגַם מְנִיעוֹת מֵחֲמַת מָמוֹן. גַּם עֲדַיִן הָיִיתִי צָרִיךְ לִהְיוֹת בְּבֵיתִי לְצֹרֶךְ גְּמַר הַסְּפָרִים שֶׁהָיוּ צְרִיכִין לְסַדְּרָם עֲדַיִן, וּשְׁאָר עֲסָקִים שֶׁהֻכְרַחְתִּי לַעֲסֹק בִּשְׁבִילָם. וּמֵחֲמַת כָּל זֶה הֻכְרַחְתִּי לַחֲזֹר לְבֵיתִי וְלֹא נָסַעְתִּי תֵּכֶף.

וּבְתוֹךְ כָּךְ עָבַר חֹדֶשׁ תִּשְׁרֵי וִימֵי הַחֹרֶף הִגִּיעוּ וְאָז בְּוַדַּאי אִי אֶפְשָׁר לִסַּע לְאֶרֶץ יִשְׂרָאֵל. גַּם בְּתוֹךְ כָּךְ בֵּין יוֹם הַכִּפּוּרִים לְסֻכּוֹת עָבַר רַבִּי דָּוִד הַנִּזְכָּר לְעֵיל דֶּרֶךְ קְהִלַּת קֹדֶשׁ טוּלְטְשִׁין וְחָזַר לְאֶרֶץ יִשְׂרָאֵל וַאֲנִי לֹא יָכֹלְתִּי אָז לִנְסֹעַ עִמּוֹ. וְכָל מַחְשְׁבוֹתַי הָיוּ שֶׁאֶסַּע עִמּוֹ יַחַד, וְעַכְשָׁו לֹא יָכֹלְתִּי לִנְסֹעַ עִמּוֹ וְנִתְעַכַּבְתִּי בְּבֵיתִי.

גַּם אָז נִשְׁמַע מִלְחֲמוֹת הַגְּרֶעקִין [הַיְּוָנִים] וְהַכֹּל אָמְרוּ שֶׁאִי אֶפְשָׁר לִסַּע עַכְשָׁיו לְאֶרֶץ יִשְׂרָאֵל גַּם אֶת רַבִּי דָּוִד הַנִּזְכָּר לְעֵיל שֶׁהָיָה שַׁדָּ"ר מֵהַכּוֹלֵל וּשְׁאָר הַמְשֻׁלָּחִים לֹא רָצָה הָרַב מֵאַפְּטֶע לְהַנִּיחָם לִנְסֹעַ לְאֶרֶץ יִשְׂרָאֵל מֵחֲמַת סַכָּנוֹת הַנִּזְכָּרוֹת לְעֵיל. רַק אַחַר הַפְצָרוֹת רַבּוֹת מֵחֲמַת שֶׁכָּל עֲנִיֵּי אֶרֶץ יִשְׂרָאֵל עֵינֵיהֶם תְּלוּיוֹת עַל בִּיאַת הַמְשֻׁלָּחִים, הֻכְרַח לְהַנִּיחָם. וּבֶאֱמֶת לֹא נָסְעוּ מִסְּטַמְבּוּל דֶּרֶךְ הַיָּם רַק דֶּרֶךְ יַבָּשָׁה, וְהָיוּ לָהֶם הוֹצָאוֹת גְּדוֹלוֹת מְאֹד הַכֹּל מֵחֲמַת סַכָּנוֹת מִלְחָמוֹת שֶׁל מְרִידַת הַגְּרֶעקִין:

יט

וְהִנֵּה אַחַר יוֹם טוֹב סִבֵּב הַשֵּׁם יִתְבָּרַךְ שֶׁהִתְחַלְנוּ לְהַדְפִּיס אֶת הַתְּפִלּוֹת בְּסוֹד. וְגַם בָּזֶה יֵשׁ הַרְבֵּה לְסַפֵּר יְשׁוּעַת הַשֵּׁם הַגְּדוֹלָה וְאֵין כָּאן מְקוֹמוֹ. וְאָז חָזַר וְנִבְעַר בִּי הַחֵשֶׁק וְהָרָצוֹן לִנְסֹעַ לְאֶרֶץ יִשְׂרָאֵל, וְהִתְחַלְתִּי לַחְשֹׁב בָּזֶה הַרְבֵּה מְאֹד וְכִמְעַט לֹא עָבַר יוֹם שֶׁלֹּא חָשַׁבְתִּי בָּזֶה הַרְבֵּה. וְגַם הַשֵּׁם יִתְבָּרַךְ עֲזָרַנִי לְחַדֵּשׁ חִדּוּשִׁין דְּאוֹרַיְתָא נִפְלָאִים מְאֹד עַל גֹּדֶל הַהִתְגַּבְּרוּת שֶׁצָּרִיךְ כָּל אֶחָד לְהִתְגַּבֵּר לָבוֹא לְאֶרֶץ יִשְׂרָאֵל, וְשֶׁזֶּה עִקַּר נִצְחוֹן הַמִּלְחָמָה שֶׁצְּרִיכִין לְנַצֵּחַ בְּזֶה הָעוֹלָם. וְכַמָּה וְכַמָּה צְרִיכִין לְהִתְגַּבֵּר לְשַׁבֵּר הַמְּנִיעוֹת לָבוֹא לְאֶרֶץ יִשְׂרָאֵל, וְגֹדֶל מַעֲלַת קְדֻשַּׁת אֶרֶץ יִשְׂרָאֵל אֲשֶׁר כָּל הַתּוֹרָה מְלֵאָה מִשֶּׁבַח קְדֻשַּׁת אֶרֶץ יִשְׂרָאֵל וְכוּ' וְכוּ' כַּמְבֹאָר בִּדְבָרֵינוּ הַנִּזְכָּר לְעֵיל (סִימָן ט"ז). וְאַף עַל פִּי כֵן עָבְרוּ עָלַי גַּם בְּזֶה הַחֹרֶף מְנִיעוֹת הַרְבֵּה בְּדַעְתִּי בְּלִי שִׁעוּר, וּבְכָל פַּעַם עָמְדוּ לְפָנַי הַמְּנִיעוֹת כְּחוֹמוֹת נְחֹשֶׁת וּבְרִיחֵי בַרְזֶל מַמָּשׁ.

וְכָל מַה שֶּׁעָבַר עָלַי בְּעִנְיָן זֶה אִי אֶפְשָׁר לְסַפֵּר עַד שֶׁעֲזָרַנִי הַשֵּׁם יִתְבָּרַךְ שֶׁיָּצָאתִי מִבֵּיתִי סָמוּךְ לְעֶרֶב רֹאשׁ חֹדֶשׁ שְׁבָט לִנְסֹעַ לְאוּמַאן, וְלֹא הִגַּדְתִּי לְשׁוּם אָדָם שֶׁיֵּשׁ סְבָרָא בְּדַעְתִּי שֶׁבַּנְּסִיעָה הַזֹּאת אֶסַּע לְאָדֶעס וּמִשָּׁם לְאֶרֶץ יִשְׂרָאֵל. וּבֶאֱמֶת גַּם אֲנִי בְּעַצְמִי לֹא הָיִיתִי יוֹדֵעַ בְּבֵרוּר אִם אֶזְכֶּה לָזֶה כִּי עֲדַיִן הָיִיתִי מְסֻפָּק מְאֹד. אַחַר כָּךְ עָבַר עָלַי מַה שֶּׁעָבַר וְהַשֵּׁם יִתְבָּרַךְ הָיָה בְּעֶזְרִי עַד שֶׁזָּכִיתִי לָבוֹא לְאָדֶעס וּלְקַבֵּל שָׁם בִּילֶעט, וְלַעֲבֹר עַל הַיָּם הַשָּׁחוֹר וְהַלָּבָן בְּשָׁלוֹם שְׁנֵי פְּעָמִים בְּעֵת סַכָּנוֹת מִלְחָמוֹת כָּזֹאת, וְעַכְשָׁו אֲנַחְנוּ הוֹלְכִים זֶה הַיּוֹם רְבִיעִי מֵאֲלֶכְּסַנְדְּרִיאָה שֶׁל מִצְרַיִם לָעִיר צִידוֹן שֶׁהִיא גְּבוּל אֶרֶץ יִשְׂרָאֵל. וַאֲנִי כּוֹתֵב כָּל זֶה עַל הַסְּפִינָה. הַשֵּׁם יִתְבָּרַךְ יְזַכֵּנִי לָבוֹא לְאֶרֶץ יִשְׂרָאֵל בְּשָׁלוֹם חִישׁ קַל מְהֵרָה אָמֵן כֵּן יְהִי רָצוֹן:

כ

יוֹם כ"ד טֵבֵת תקפ"ב נָסַעְתִּי מִבֵּיתִי לְאוּמַאן וְלֹא הָיוּ עֲגָלוֹת מְצוּיוֹת מֵחֲמַת קִלְקוּל הַדֶּרֶךְ. וְהֻכְרַחְתִּי לִשְׂכֹּר עֲגָלָה רַק לְהַיְסִין, וְתֵכֶף שֶׁשָּׂכַרְתִּי הָעֲגָלָה נַעֲשָׂה רוּחַ סְעָרָה גְּדוֹלָה עִם שֶׁלֶג גָּדוֹל (שֶׁקּוֹרִין זַאוִוירֶעכֶע) וְהָיָה לִבִּי חָלוּק מְאֹד אִם לִנְסֹעַ. וְהַשֵּׁם יִתְבָּרַךְ עֲזָרַנִי לִנְסֹעַ, וְנָסַעְתִּי בְּעֵת הָרוּחַ סְעָרָה הַגְּדוֹלָה וְהֻכְרַחְתִּי לָלוּן בִּכְפָר אֶחָד וְשָׁם הָיָה הַמּוֹכְסָן שִׁכּוֹר גָּדוֹל מְאֹד. אֲבָל קִבֵּל אוֹתָנוּ בְּסֵבֶר פָּנִים יָפוֹת, וְעָשָׂה סְעֻדָּה עֲבוּרֵנוּ וְהִפְלִיג לְדַבֵּר בְּשִׁכְרוּתוֹ מִיִּקְרַת חֲשִׁיבוּת קְדֻשַּׁת יִשְׂרָאֵל וּמָאַס מְאֹד לְהִתְלוֹצֵץ מְאֹד מֵאֱמוּנָתָם שֶׁל הָעַכּוּ"ם. וְאֵצֶל הַשֻּׁלְחָן יָשְׁבוּ אַנְשֵׁי הַיְסִין וְשִׁבַּח בִּפְנֵיהֶם אֶת אֲדוֹנֵנוּ מוֹרֵנוּ וְרַבֵּנוּ זִכְרוֹנוֹ לִבְרָכָה וַאֲנָשָׁיו, וְשִׂמַּח אוֹתִי קְצָת עַל־יְדֵי שִׁכְרוּתוֹ וּדְבָרָיו (וְזֶה יָדוּעַ לָנוּ שֶׁעִקַּר הִתְחַזְּקוּת בִּפְרָט הִתְחַזְּקוּת שֶׁלִּי הוּא רַק עַל יְדֵי שִׂמְחָה).

מִשָּׁם נָסַעְתִּי בְּיוֹם שִׁשִּׁי בַּבֹּקֶר הַשְׁכֵּם לְהַיְסִין. וְהָיָה בְּדַעְתִּי לִשְׂכֹּר מִשָּׁם עֲגָלָה לְטֶפְּלִיק לִשְׁבּוֹת שָׁם שַׁבַּת קֹדֶשׁ. אַךְ מִגֹּדֶל הַשֶּׁלֶג וּשְׁאָר טְעָמִים נִתְעַכַּבְתִּי שָׁם בְּהַיְסִין וְהָיִיתִי שָׁם מִשּׁוֹבְתֵי שַׁבַּת קֹדֶשׁ, וְהִתְפַּלַּלְתִּי בְּבֵית הַמִּדְרָשׁ. וּתְהִלָּה לָאֵל הָיָה לִי נַחַת קְצָת בְּאוֹתוֹ שַׁבָּת, כִּי הָיוּ קְצָת אֲנָשִׁים אֶצְלִי וְדִבַּרְתִּי עִמָּהֶם מִתּוֹרָתוֹ שֶׁל רַבֵּנוּ זִכְרוֹנוֹ לִבְרָכָה. בְּיוֹם רִאשׁוֹן אָכַלְתִּי שָׁם בָּאַכְסַנְיָא שֶׁלִּי אֵצֶל רַבִּי יוֹנָה סְעֻדַּת שַׁחֲרִית, וּבְתוֹךְ שִׂיחָתֵנוּ בָּאתִי לְתוֹךְ הַתּוֹרָה שֶׁל אֲרִיכַת אַפַּיִם שֶׁזּוֹכִין עַל יְדֵי אֶרֶץ יִשְׂרָאֵל (לִקּוּטֵי מוֹהֲרַ"ן קנ"ה), וְחָזַרְתִּי שָׁם לִפְנֵיהֶם כָּל הַתּוֹרָה הַזֹּאת בְּבֵאוּר נִפְלָא וְשִׂיחָה נָאָה הַמְּבִיאָה לִידֵי מַעֲשֶׂה, וְגַם זֶה חִזֵּק דַּעְתִּי מְאֹד שֶׁהָיְתָה חֲלוּקָה מְאֹד. וְהַכְּלָל שֶׁעִקַּר מְנִיעוֹת שֶׁלִּי הָיוּ מְנִיעוֹת הַמֹּחַ שֶׁהָיְתָה דַּעְתִּי חֲלוּקָה מְאֹד מְאֹד מֵחֲמַת כַּמָּה סְפֵקוֹת וּפְחָדִים, וְאִי אֶפְשָׁר לְבָאֵר חֲלֻקּוֹת הַדֵּעָה שֶׁלִּי בִּכְתָב:

כא

בְּיוֹם רִאשׁוֹן פָּרָשַׁת בֹּא נָסַעְתִּי מֵהַיְסִין לְטֶפְּלִיק, וּבָאתִי לְטֶפְּלִיק לְעֵת עֶרֶב אוֹר לְיוֹם שֵׁנִי. וּמָצָאתִי שָׁם אֶת רַבִּי מֹשֶׁה מִבָּאפָלְיֶע וּבִקַּשְׁתִּי אוֹתוֹ שֶׁיִּשְׂכֹּר לִי עֲגָלָה בַּכְּפָר שֶׁלּוֹ, אוֹ לִנְסֹעַ לְאוּמַאן אוֹ אִם אֶפְשָׁר לִשְׂכֹּר עֲגָלָה עַל הַשָּׁבוּעַ לְכָל הַדֶּרֶךְ מַה טּוֹב. בְּיוֹם שֵׁנִי הִשְׁכַּמְתִּי וְהִתְפַּלַּלְתִּי. בְּתוֹךְ הַתְּפִלָּה בָּא עָרֵל אֶחָד עִם אִגֶּרֶת מֵרַבִּי מֹשֶׁה הַנִּזְכָּר לְעֵיל כָּתוּב שֶׁרַבִּי מֹשֶׁה הַנִּזְכָּר לְעֵיל שָׂכַר אוֹתוֹ בְּסָךְ מוּעָט לְשָׁבוּעַ לִנְסֹעַ עִמִּי כָּל הַדֶּרֶךְ. וְסָעַדְתִּי שָׁם, וְאַחַר כָּךְ נָסַעְתִּי אַחַר חֲצוֹת הַיּוֹם לִנְסֹעַ לְאוּמַאן עַל עֶרֶב רֹאשׁ חֹדֶשׁ שְׁבָט שֶׁהָיָה מְמַשְׁמֵשׁ לָבוֹא בְּיוֹם שְׁלִישִׁי. וּבָאתִי לִכְפַר רוּסָאשִׁי וְנִתְיַגְּעוּ הַסּוּסִים וְאָמַר הֶעָרֵל שֶׁנִּשְׂכֹּר לָנוּ עֲגָלָה אַחֶרֶת, וְהָיִינוּ בְּהוּלִים וְנֶחְפָּזִים מְאֹד מְאֹד כִּי הַיּוֹם יָרַד מְאֹד וּלְמָחֳרָתוֹ הוּא עֶרֶב רֹאשׁ חֹדֶשׁ שֶׁהָיִיתִי אָץ וּבָהוּל מְאֹד לִהְיוֹת שָׁם עַל צִיּוּן הַקָּדוֹשׁ בְּתוֹךְ אַנְשֵׁי־שְׁלוֹמֵנוּ כְּדַרְכֵּנוּ בְּכָל שָׁנָה וְשָׁנָה מִיּוֹם הִסְתַּלְּקוּתוֹ לִהְיוֹת בְּאוּמַאן עַל צִיּוּן שֶׁלּוֹ הַקָּדוֹשׁ בְּעֶרֶב רֹאשׁ חֹדֶשׁ שְׁבָט, עַל כֵּן הָיִיתִי בָּהוּל מְאֹד מְאֹד. וְהַשֵּׁם יִתְבָּרַךְ הִזְמִין לָנוּ עָרֵל אֶחָד וְהֻכְרַחְתִּי לִתֵּן לוֹ כְּמוֹ שֶׁחָפֵץ יוּ"ד זְהוּבִים שֶׁיַּעֲמִיד אוֹתָנוּ לְאוּמַאן בָּעֶרֶב, וְנָסַעְתִּי עִמּוֹ אֲנִי וְרַבִּי מֶנְדִּיל.

וְהַשֵּׁם יִתְבָּרַךְ הָיָה בְּעֶזְרָתִי וּבָאנוּ לְאוּמַאן לָעֶרֶב בְּעֶרֶךְ שָׁלֹשׁ אוֹ אַרְבַּע שָׁעוֹת בַּלַּיְלָה, וּכְבָר נִרְדְּמוּ בְּשֵׁנָה בְּבֵית רַבִּי אַבְרָהָם, שֶׁהוּא אַכְסַנְיָא שֶׁלִּי, וְהֻכְרַחְתִּי לִנְסֹעַ לְבֵית רַבִּי נַפְתָּלִי חֲבֵרִי לְהִתְאַכְסֵן שָׁם בַּלַּיְלָה וּבָאתִי לְשָׁם וְהָיִיתִי סָבוּר שֶׁאֶמְצָא שָׁם אֲנָשֵׁינוּ הַבָּאִים עַל עֶרֶב רֹאשׁ חֹדֶשׁ שֶׁמִּתְאַכְסְנִים כֻּלָּם בְּבֵיתוֹ, אֲבָל לֹא הָיָה שָׁם אֶחָד מֵהֶם כִּי מֵחֲמַת קִלְקוּל הַדֶּרֶךְ רַבִּים לֹא יָכְלוּ לָבוֹא, וְאוֹתָן שֶׁבָּאוּ לֹא בָּאוּ עַד יוֹם הַמָּחֳרָת בַּבֹּקֶר. אֲבָל כְּשֶׁנִּכְנַסְתִּי לְבֵית רַבִּי נַפְתָּלִי מָצָאתִי שָׁם אֲנָשִׁים רַבִּים חֲשׁוּבִים יוֹשְׁבִים בִּסְעֻדָּה וְזֶה הָיָה סְעֻדַּת נִשּׂוּאִין שֶׁל אֶחָד מֵאֲנָשֵׁינוּ שֶׁהִשִּׂיאוֹ רַבִּי נַפְתָּלִי בְּאוֹתוֹ הָעֵת, וְהָיָה לִי נַחַת גָּדוֹל מִזֶּה וְאָכַלְתִּי שָׁם סְעֻדַּת הָעֶרֶב. בַּבֹּקֶר בְּיוֹם שְׁלִישִׁי הִתְפַּלַּלְתִּי בְּבֵית רַבִּי נַפְתָּלִי. בְּתוֹךְ הַתְּפִלָּה נִתְקַבְּצוּ וּבָאוּ כָּל אַנְשֵׁי־שְׁלוֹמֵנוּ שֶׁבָּאוּ מִבְּרֶסְלַב וְכוּ'. וְהָלַכְנוּ כֻּלָּנוּ עַל צִיּוּן הַקָּדוֹשׁ וְשָׁפַכְנוּ שִׂיחֵנוּ שָׁם כְּדַרְכֵּנוּ תָּמִיד:

כב

אַחַר כָּךְ אָכַלְתִּי סְעֻדַּת הַצָּהֳרַיִם בְּבֵית רַבִּי אַבְרָהָם וְנָסְעוּ כָּל אַנְשֵׁי־שְׁלוֹמֵנוּ לְבֵיתָם. בְּתוֹךְ אֲנָשֵׁינוּ הָיָה שָׁם רַךְ בַּשָּׁנִים שֶׁהָיָה שָׁם פַּעַם רִאשׁוֹנָה. וְהוּא רַבִּי חַיִּים נַחוּם בֶּן רַבִּי שְׁמוּאֵל מִזּוֹרִין. וְהוּא הָיָה אַלְמָן שֶׁגֵּרַשׁ אִשְׁתּוֹ וּבָא לְבֵיתִי זֶה שְׁנֵי חֳדָשִׁים קֹדֶם חֲנֻכָּה, וְקֵרַבְתִּי אוֹתוֹ מְאֹד מֵחֲמַת אַהֲבַת אָבִיו שֶׁהָיָה מֵאַנְשֵׁי־שְׁלוֹמֵנוּ. וְהָיִיתִי חָפֵץ מְאֹד לַעֲשֹׂת שִׁדּוּךְ עִמּוֹ, אֲבָל לֹא נִזְדַּמֵּן. וְגַם מֵחֲמַת שֶׁבְּדַעְתִּי הָיָה טָמוּן עִנְיַן הַנְּסִיעָה לְאֶרֶץ יִשְׂרָאֵל וְלֹא יָכֹלְתִּי לְקַבֵּל עָלַי הַהִתְחַיְּבוּת שֶׁלִּי. וְהָרַב וְרַבִּי יוֹסְקֶא נֵרָם יָאִיר לֹא רָצוּ לְקַבֵּל עֲלֵיהֶם כְּלָל שׁוּם הִתְחַיְּבוּת בִּקְהִלַּת־קֹדֶשׁ בְּרֶסְלַב.

אֲבָל מֵאֵת הַשֵּׁם הָיְתָה שֶׁהָאִישׁ הַנִּזְכָּר לְעֵיל נִתְעַכֵּב בְּבֵיתִי עַד סָמוּךְ לְעֶרֶב רֹאשׁ חֹדֶשׁ שְׁבָט, וְהָיִיתִי רוֹצֶה לְקַבְּלוֹ עִמִּי לְאוּמַאן. אֲבָל מֵחֲמַת קִלְקוּל הַדֶּרֶךְ עַד שֶׁהֻכְרַחְתִּי לִשְׂכֹּר עֲגָלָה רַק לְהַיְסִין לְבַד עַל כֵּן לֹא לָקַחְתִּי שׁוּם אָדָם כִּי־אִם אֶת רַבִּי מֶנְדִּיל מִטּוּלְטְשִׁין לְבַדּוֹ שֶׁנָּסַע עִמִּי כָּל הַדֶּרֶךְ עַד קְהִלַּת קֹדֶשׁ אָדֶעס וּמִשָּׁם חָזַר לְבֵיתוֹ. וְעַל כֵּן נִתְעַכֵּב הָאַלְמָן רַבִּי חַיִּים נַחוּם בְּבֵיתִי עַד לְאַחַר שַׁבָּת שֶׁאָז נָסַע בְּנִי שֶׁיִּחְיֶה וּשְׁאָר אַנְשֵׁי־שְׁלוֹמֵנוּ. וְקִבְּלוּ אֶת רַבִּי חַיִּים נַחוּם וְכוּ' כַּאֲשֶׁר צִוִּיתִי קֹדֶם נְסִיעָתִי מִבֵּיתִי שֶׁיְּקַבְּלוּ אוֹתוֹ לְאוּמַאן עַל הוֹצָאוֹת שֶׁלִּי. וְכֵן הָיָה, שֶׁהֵבִיאוּ אוֹתוֹ עִמָּהֶם וַאֲנִי סִלַּקְתִּי לָהֶם בְּעַד הַהוֹצָאוֹת.

וְאַחַר שֶׁבָּאנוּ מִצִּיּוּן הַקָּדוֹשׁ וְאָכַלְנוּ סְעֻדַּת הַצָּהֳרַיִם הִתְחַלְנוּ לְדַבֵּר מִשִּׁדּוּכִים אוּלַי יִמָּצֵא שָׁם אֵיזֶה שִׁדּוּךְ לְפָנָיו. וּבָרוּךְ הַשֵּׁם הַיּוֹשֵׁב וּמְזַוֵּג זִוּוּגִים שֶׁבְּתוֹךְ כָּךְ נִזְדַּמֵּן שִׁדּוּךְ הָגוּן מְאֹד לְפָנָיו עִם אֶחָד מֵחֲשׁוּבֵי אַנְשֵׁי־שְׁלוֹמֵנוּ, הַוָּתִיק הָרַבָּנִי מוֹרֵנוּ הָרַב רַבִּי זַלְמָן מֵאוּמַאן. וְרַבִּי יוֹסְקֶא נֵרוֹ יָאִיר וְהָרַב נֵרוֹ יָאִיר כְּבָר הָיוּ מוּכָנִים לִנְסֹעַ לְבֵיתָם וְרָצִיתִי לְעַכְּבָם לְהַמְתִּין עַד שֶׁיִּגְמֹר הַשִּׁדּוּךְ, וְלֹא רָצוּ רַק תֵּכֶף וּמִיָּד נִתְרַצָּה רַבִּי יוֹסְקֶא מֵעַצְמוֹ בְּשִׂמְחָה גְּדוֹלָה וְקִבֵּל בְּקִנְיַן אַגַּב סוּדָר עַל כָּל הִתְחַיְּבוּת הַמַּלְבּוּשִׁים לְהָאַלְמָן. וַאֲנִי לֹא נִתְחַיַּבְתִּי כִּי־אִם חֲמִשִּׁים זְהוּבִים לְקַבְּלָם בִּטְשֶׁערִין, וְהֵם נָסְעוּ לְשָׁלוֹם לְבֵיתָם וְהָאַלְמָן הַנִּזְכָּר לְעֵיל עִם בְּנִי שֶׁיִּחְיֶה וּשְׁאָר אַנְשֵׁי־שְׁלוֹמֵנוּ שֶׁהָיוּ עַל אוֹתָהּ הָעֲגָלָה כֻּלָּם נִתְעַכְּבוּ בְּאוּמַן עִמִּי, וּבַלַּיְלָה נִגְמַר הַשִּׁדּוּךְ לְמַזָּל טוֹב וְגַם זֶה חִזֵּק וְשִׂמַּח אוֹתִי שֶׁזָּכִיתִי לִגְמֹר מִצְוָה כָּזֹאת לְהַשִּׂיא יָתוֹם חָשׁוּב כָּזֶה בַּר אוּרְיָן וּבְנוֹ שֶׁל אִישׁ כָּשֵׁר וְנִכְבָּד מְאֹד מִיַּקִּירֵי אַנְשֵׁי־שְׁלוֹמֵנוּ:

כג

בְּיוֹם עֶרֶב רֹאשׁ חֹדֶשׁ הַנִּזְכָּר לְעֵיל, בָּא לְעֵת עֶרֶב הָרַבָּנִי הַוָּתִיק מוֹרֵנוּ הָרַב רַבִּי שְׁמוּאֵל אַיזִיק נֵרוֹ יָאִיר שֶׁנִּתְעַכֵּב בַּדֶּרֶךְ וְלֹא הָיָה עִמָּנוּ עַל צִיּוּן הַקָּדוֹשׁ בַּבֹּקֶר, וְלֹא בָּא עַד סָמוּךְ לְמִנְחָה וַעֲדַיִן לֹא טָעַם כְּלוּם. וְהָיָה בְּדַעְתּוֹ לֵילֵךְ תֵּכֶף עַל הַבֵּית עָלְמִין, אֲבָל רָאִיתִי שֶׁהוּא לוֹ לְטֹרַח גָּדוֹל כִּי בָּא מִקֹּר גָּדוֹל וְנִתְיַגַּע בַּדֶּרֶךְ וְהַיּוֹם יָרַד מְאֹד. וְעִכַּבְתִּי אוֹתוֹ קְצָת, וְתֵכֶף נִתְרַצָּה לוֹמַר, טוֹב שֶׁאֵלֵךְ לְמָחָר בְּרֹאשׁ חֹדֶשׁ, וְיָשַׁב לֶאֱכֹל. וּבַלַּיְלָה הָיָה עִמָּנוּ עַל הַתְּנָאִים וּבַבֹּקֶר הָלַךְ עַל צִיּוּן הַקָּדוֹשׁ וּכְשֶׁחָזַר מִשָּׁם נִתְעוֹרֵר לִי חֵשֶׁק לֵילֵךְ גַּם כֵּן אַף עַל פִּי שֶׁבְּיוֹם אֶתְמוֹל הָיָה בְּדַעְתִּי לִבְלִי לֵילֵךְ בְּרֹאשׁ חֹדֶשׁ מֵחֲמַת שֶׁהָיָה בְּדַעְתִּי לְהִתְעַכֵּב עוֹד אֵיזֶה יָמִים בְּאוּמַאן, אֲבָל עַכְשָׁו מֵחֲמַת שֶׁהָלַךְ רַבִּי שְׁמוּאֵל אַיְזִיק עִם אֵיזֶה אַנְשֵׁי־שְׁלוֹמֵנוּ, נִתְעוֹרֵר לִי חֵשֶׁק עַל כֵּן הָלַכְתִּי וְהִתְפַּלַּלְתִּי שָׁם. וּפֵרַשְׁתִּי שָׁם שִׂיחָתִי קְצָת. וְעַל יְדֵי זֶה נִתְחַזַּקְתִּי יוֹתֵר בְּעִנְיַן נְסִיעָתִי:

כד

אַחַר כָּךְ אָכַלְתִּי סְעֻדַּת הַצָּהֳרַיִם בְּבֵית אַכְסַנְיָא שֶׁלִּי בְּבֵית רַבִּי אַבְרָהָם. אַחַר כָּךְ הָלַכְתִּי לְהַעֲבִיר כָּל הַחֲפָצִים שֶׁלִּי מִבֵּית רַבִּי נַפְתָּלִי לְבֵית רַבִּי אַבְרָהָם. כִּי עֲדַיִן הָיוּ כָּל הַחֲפָצִים שֶׁלִּי מֻנָּחִים בְּבֵית רַבִּי נַפְתָּלִי מִלֵּיל ג' עַד עַתָּה וְשָׂכַרְתִּי עֲגָלָה וְהֶעֱבַרְתִּי אוֹתָם לְבֵית רַבִּי אַבְרָהָם לָאַכְסַנְיָא שֶׁלִּי. אַחַר כָּךְ הָלַכְנוּ לְבֵית רַבִּי מֹשֶׁה שֶׁשָּׁם הִתְפַּלַּלְנוּ בְּרֹאשׁ הַשָּׁנָה הֶעָבָר:

כה

אַחַר כָּךְ הָלַכְתִּי לְבֵית רַבִּי נַפְתָּלִי שֶׁנִּמְצָא שָׁם אִישׁ אֶחָד מֵאֶרֶץ יִשְׂרָאֵל שֶׁבָּא זֶה סָמוּךְ מְאֹד מֵאֶרֶץ יִשְׂרָאֵל, כְּדֵי לְדַבֵּר עִמּוֹ מֵאֶרֶץ יִשְׂרָאֵל. וְגַם לִשְׁמֹעַ מִמֶּנּוּ אוֹדוֹת רַבִּי שִׁמְעוֹן חֲבֵרֵנוּ שֶׁנִּשְׁמַע עָלָיו אָז שְׁמוּעָה לֹא טוֹבָה שֶׁהָיָה חַס וְשָׁלוֹם בְּתוֹךְ הַסְּפִינָה שֶׁנֶּאֶבְדָה כַּמְפֻרְסָם. וְהָלַכְתִּי לְשָׁם אֵיזֶה שָׁעוֹת סָמוּךְ לְמִנְחָה וְדִבַּרְתִּי עִמּוֹ הַרְבֵּה. וְסִפֵּר לִי כָּל נְסִיעָתוֹ מֵאֶרֶץ יִשְׂרָאֵל עַד הֵנָּה. כִּי בְּאוֹתָן הָעִתִּים הָיְתָה שְׁעַת מִלְחָמָה וְסַכָּנָה גְּדוֹלָה מֵחֲמַת מְרִידַת הַגְּרֶעקִין בְּמֶלֶךְ הַתּוֹגָר כַּמְפֻרְסָם, וּמֵחֲמַת זֶה נִתְעַכְּבוּ רַבִּים מְאֹד בְּאָדֶעס שֶׁרָצוּ לִסַּע וְלֹא נָסְעוּ לְאֶרֶץ יִשְׂרָאֵל מִגֹּדֶל הַפַּחַד.

וַאֲנִי אָמַרְתִּי בְּלִבִּי שֶׁכָּל הַמְּנִיעוֹת הָאֵלֶּה הֵם רַק בִּשְׁבִיל הַחֵשֶׁק כְּדֵי שֶׁיִּתְגַּבֵּר חִשְׁקִי יוֹתֵר לְהַנֶּחְשָׁק הַנִּפְלָא הַקָּמוּץ וְסָתוּם הַזֶּה שֶׁהוּא לִנְסֹעַ לָאָרֶץ הַקְּדוֹשָׁה, אֶרֶץ חֶמְדָּה טוֹבָה וּרְחָבָה שֶׁהִנְחִיל לַאֲבוֹתֵינוּ. עַד אֲשֶׁר נִתְגַּבַּרְתִּי יוֹתֵר עַל יְדֵי הַמְּנִיעוֹת וְהַבִּלְבּוּלִים הָאֵלֶּה, וְחִזַּקְתִּי עַצְמִי בְּיוֹתֵר לִבְלִי לְהַשְׁגִּיחַ עַל כָּל זֶה, וְהַשֵּׁם יִתְבָּרַךְ עֲזָרַנִי לִנְסֹעַ.

וְאָז שָׁמַעְתִּי מֵהָאִישׁ מֵאֶרֶץ יִשְׂרָאֵל הַנִּזְכָּר לְעֵיל כָּל סֵדֶר נְסִיעָתוֹ. וְסִפֵּר לִי שֶׁעִיר עַכּוֹ סְגוּרָה מֵחֲמַת מְרִידָה הַזֹּאת, וְשָׂכְרוּ סְפִינָה חוּץ לָעִיר עַכּוֹ וְנָסְעוּ קְצָת. וּבַדֶּרֶךְ הֶחֱזִירָם אָדוֹן מִסְּפִינָה אַחַת, וְאָמַר לָהֶם שֶׁהוּא סַכָּנָה גְּדוֹלָה לֵילֵךְ עַכְשָׁו, כִּי בְּעַצְמָם שָׁמְעוּ קוֹל הַצְּעָקָה מֵאַנְשֵׁי הַסְּפִינָה שֶׁנֶּהֶרְגוּ, וּלְפִי דִּבְרֵיהֶם הָיְתָה זֹאת הַסְּפִינָה, שֶׁנִּשְׁמַע שֶׁנֶּהֶרְגוּ, שֶׁהָיָה בְּתוֹכָהּ בֶּן רַבִּי זְאֵב מִטְּרָאסְטְנֶעץ וְרַבִּי שִׁמְעוֹן חֲבֵרֵנוּ וְעוֹד יְהוּדִים רַבִּים בְּעֶרֶךְ שִׁשִּׁים וַחֲמִשָּׁה, וְאָמַר הָאִישׁ מֵאֶרֶץ יִשְׂרָאֵל הַנִּזְכָּר לְעֵיל שֶׁהָאֲנָשִׁים שֶׁהָיוּ בִּסְפִינָתוֹ אָמְרוּ שֶׁהֵם יוֹדְעִים וְזוֹכְרִים חֲמִשִּׁים וְשִׁבְעָה אֲנָשִׁים מֵהֶם. וְאָז חָזְרָה הַסְּפִינָה לְעַכּוֹ שֶׁהָלַךְ בָּהּ הָאִישׁ הַנִּזְכָּר לְעֵיל, וְשָׁאֲלוּ אֶת הָאָדוֹן שֶׁל הַסְּפִינָה שֶׁהוּא בְּעַצְמוֹ נִשְׁאַר בְּבֵיתוֹ, וְצִוָּה לָהֶם לֵילֵךְ וְלִבְלִי לְהַשְׁגִּיחַ עַל־זֶה וְחָזְרוּ וְהָלְכוּ עַד אֵיזֶה מָקוֹם כִּמְדֻמֶּה עַד רָאדֶיס, מִשָּׁם קְצָתָם שָׂכְרוּ סוּסִים עַד עִיר סְטַמְבּוּל בְּעַצְמוֹ, וּקְצָתָם עַל שֶׁהָיוּ עֲנִיִּים הָלְכוּ וְסִבְּבוּ מֵעִיר לְעִיר קְצָת בַּיַּבָּשָׁה וּקְצָת בַּיָּם עַד שֶׁבָּאוּ לִסְטַמְבּוּל. וְסִפֵּר לִי, שֶׁאוֹתָן שֶׁהָלְכוּ דֶּרֶךְ עַיָרוֹת יִשְׂרָאֵל עָזְרוּ לָהֶם יִשְׂרָאֵל בְּכָל מָקוֹם שֶׁבָּאוּ, וְנָתְנוּ לָהֶם עַל הוֹצָאוֹת הַנְּסִיעָה וַאֲכִילָה וּשְׁתִיָּה כְּדֶרֶךְ אַחֵינוּ בְּנֵי יִשְׂרָאֵל רַחֲמָנִים בְּנֵי רַחֲמָנִים. וּזְמַן נְסִיעָתָם נִשְׁתַּהָה מִן רֹאשׁ חֹדֶשׁ אִיָּר שֶׁיָּצְאוּ מֵאֶרֶץ יִשְׂרָאֵל עַד יְמֵי תִּשְׁרֵי שֶׁאָז עָמְדוּ בְּקַארִינְטַאן בְּאָדֶעס.

וְכָל הַדְּבָרִים הָאֵלֶּה הָיוּ לִי קְצָת לִמְנִיעָה גְּדוֹלָה. מֵחֲמַת שֶׁשָּׁמַעְתִּי גֹּדֶל הָרַעַשׁ וְהַסַּכָּנָה. אֲבָל אַחַר כָּךְ נִתְחַזַּקְתִּי יוֹתֵר עַל יְדֵי זֶה, כִּי פָּנִיתִי לְצַד אֶחָד וְהִסְתַּכַּלְתִּי הֲלֹא הֵם אַף עַל פִּי כֵן נָסְעוּ מֵאֶרֶץ יִשְׂרָאֵל לְחוּץ־לָאָרֶץ, וְסִכְּנוּ עַצְמָם בִּשְׁבִיל פַּרְנָסָה לְגֹדֶל הַדֹּחַק שֶׁלָּהֶם, וְהַשֵּׁם יִתְבָּרַךְ עֲזָרָם שֶׁבָּאוּ בְּשָׁלוֹם. עַל אַחַת כַּמָּה וְכַמָּה אֲנִי מְחֻיָּב לְסַכֵּן עַצְמִי בִּשְׁבִיל תִּקּוּן נַפְשִׁי לִנְסֹעַ מֵחוּץ־לָאָרֶץ לְאֶרֶץ יִשְׂרָאֵל, וְהַשֵּׁם יִתְבָּרַךְ יַעַזְרֵנִי בְּחַסְדּוֹ לָבוֹא לְשָׁם. כִּי לְאֶרֶץ יִשְׂרָאֵל אִי אֶפְשָׁר לָבוֹא כִּי־אִם עַל יְדֵי יִסּוּרִים.

וְגַם רַבֵּנוּ זִכְרוֹנוֹ לִבְרָכָה נָסַע בִּשְׁעַת מִלְחָמָה גְּדוֹלָה. וְאִם מִי אָנֹכִי לְהַשְׁווֹת עַצְמִי לְרַבֵּנוּ זִכְרוֹנוֹ לִבְרָכָה, אֲשֶׁר אֵין מִי נִדְמֶה אֵלָיו מִכָּל־שֶׁכֵּן פָּחוּת כָּמוֹנִי, אַף עַל פִּי כֵן לְעִנְיַן דָּבָר שֶׁבִּקְּדֻשָּׁה מְחֻיָּב אֲפִלּוּ הַקַּל שֶׁבְּקַלִּים לְבַקֵּשׁ גְּדוֹלוֹת. כַּאֲשֶׁר שָׁמַעְתִּי מִפִּיו הַקָּדוֹשׁ בְּעַצְמוֹ זִכְרוֹנוֹ לִבְרָכָה. אַדְּרַבָּא אֲנִי מְחֻיָּב לִמְסֹר נַפְשִׁי יוֹתֵר וְיוֹתֵר אֶלֶף פְּעָמִים לָבוֹא לְאֶרֶץ יִשְׂרָאֵל. כִּי רַבֵּנוּ זִכְרוֹנוֹ לִבְרָכָה אֲפִלּוּ קֹדֶם שֶׁבָּא לְאֶרֶץ יִשְׂרָאֵל הָיְתָה קְדֻשָּׁתוֹ וּפְרִישׁוּתוֹ וּמַעֲלָתוֹ וְצִדְקָתוֹ גָּבוֹהַּ וְנִשְׂגָּב וְנַעֲלֶה מְאֹד מְאֹד בְּתַכְלִית הַמַּעֲלָה, וְלֹא נָסַע לְאֶרֶץ יִשְׂרָאֵל כִּי אִם לִפְעֹל לְהַשִּׂיג הַשָּׂגוֹת נִשְׂגָּבוֹת יוֹתֵר וְיוֹתֵר כִּי לִגְדֻלָּתוֹ יִתְבָּרַךְ אֵין חֵקֶר, וְכַמְבֹאָר מִזֶּה בִּדְבָרֵינוּ בְּסִפּוּרֵי שְׁבָחָיו הַנּוֹרָאִים עַיֵּן שָׁם. אֲבָל אֲנַן יַתְמֵי דְיַתְמֵי אָנוּ צְרִיכִין לְהִתְגּוֹלֵל בְּרֶפֶשׁ וָטִיט וְלִרְחֹשׁ עַל הָאָרֶץ בֵּין נְחָשִׁים וְעַקְרַבִּים עַד שֶׁנִּזְכֶּה לְנַשֵּׁק עֲפַר אֶרֶץ יִשְׂרָאֵל, וּלְהִתְגּוֹלֵל בַּעֲפָרָהּ הַקְּדוֹשָׁה וְלִשְׁאֹב מֵאֲוִירָהּ הַקָּדוֹשׁ וְהַנּוֹרָא. וְאַף עַל פִּי שֶׁאֵין אָנוּ יוֹדְעִים כְּלָל מַהוּ אֶרֶץ יִשְׂרָאֵל, הֲלֹא גַּם אֵין אָנוּ יוֹדְעִים מַהוּ צִיצִית וּמַהוּ תְּפִלִּין, וּמַהוּ סֻכָּה וְלוּלָב, וְכַיּוֹצֵא בִּשְׁאָרֵי מִצְווֹת, כִּי טַעֲמֵי הַמִּצְווֹת לֹא נוֹדְעוּ לְשׁוּם אֱנוֹשִׁי מִכָּל־שֶׁכֵּן לָנוּ, וּכְמוֹ שֶׁכָּתוּב פְּלָאוֹת עֵדוֹתֶיךָ וְכוּ' וּכְמוֹ שֶׁכָּתוּב כָּל מִצְוֹתֶיךָ אֱמוּנָה (עַיֵּן בְּמָקוֹם אַחֵר מִזֶּה), וְכִי חַס וְשָׁלוֹם נִפָּטֵר מִלַּעֲשֹׂת הַמִּצְווֹת מֵחֲמַת שֶׁאֵין אָנוּ יוֹדְעִין טַעֲמָן. כְּמוֹ כֵן אָנוּ חַיָּבִין לְהִתְגּוֹלֵל לְאֶרֶץ יִשְׂרָאֵל אַף עַל פִּי שֶׁאֵין אָנוּ יוֹדְעִים מַהוּ אֶרֶץ יִשְׂרָאֵל, כִּי כְּבָר הוֹדִיעָה לָנוּ הַתּוֹרָה הַקְּדוֹשָׁה בְּעַצְמָהּ, וְרַבּוֹתֵינוּ זִכְרוֹנָם לִבְרָכָה בַּגְּמָרָא בְּמַסֶּכֶת כְּתֻבּוֹת וּבִשְׁאָר מְקוֹמוֹת וּבַמִּדְרָשִׁים וּבִפְרָט רַבֵּנוּ זִכְרוֹנוֹ לִבְרָכָה בְּתוֹרוֹתָיו הַנּוֹרָאוֹת, שֶׁכֻּלָּם גִּלּוּ לָנוּ מִגֹּדֶל מַעֲלַת אֶרֶץ יִשְׂרָאֵל, וְשֶׁכָּל קְדֻשַּׁת אִישׁ הַיִּשְׂרְאֵלִי תְּלוּיָה בְּאֶרֶץ יִשְׂרָאֵל.

וְאִם אֵין אָנוּ זוֹכִים לִקְבֹּעַ דִּירָתֵנוּ שָׁם מֵחֲמַת גֹּדֶל הַמְּנִיעוֹת שֶׁיֵּשׁ לְכָל אֶחָד וְאֶחָד עַל־זֶה, עַל כָּל פָּנִים נִזְכֶּה לִהְיוֹת שָׁם פַּעַם אַחַת כָּל יְמֵי חַיֵּינוּ, לֵילֵךְ שָׁם אַרְבַּע אַמּוֹת עַל כָּל פָּנִים, שֶׁגַּם זֶה טוֹב מְאֹד כְּמוֹ שֶׁהִפְלִיגוּ רַבּוֹתֵינוּ זִכְרוֹנָם לִבְרָכָה. וְגַם אוּלַי עַל יְדֵי זֶה שֶׁנֵּלֵךְ שָׁם אַרְבַּע אַמּוֹת, נִזְכֶּה אַחַר כָּךְ לִנְסֹעַ עוֹד הַפַּעַם לִקְבֹּעַ דִּירָתֵנוּ שָׁם. וְעַל כָּל פָּנִים אֵיךְ לֹא נָחוּשׁ לִהְיוֹת פַּעַם אַחַת בִּמְקוֹם חַיֵּינוּ, בִּמְקוֹם קְדֻשָּׁתֵנוּ, בְּאֶרֶץ חֶמְדָּה שֶׁהִבְטִיחַ הַקָּדוֹשׁ בָּרוּךְ הוּא לַאֲבוֹתֵינוּ כַּמָּה פְּעָמִים, וְחָזַר הַהַבְטָחָה כַּמָּה פְּעָמִים הַרְבֵּה בְּלִי שִׁעוּר לְגֹדֶל חִבָּתָהּ (וְעַיֵּן בִּדְבָרֵינוּ מִזֶּה בְּמָקוֹם אַחֵר בַּאֲרִיכוּת).

הֵן עַל כָּל אֵלֶּה וְיוֹתֵר מִזֶּה שֶׁאִי אֶפְשָׁר לְבָאֵר כָּאן נִתְחַזַּקְתִּי עַל יְדֵי הַמְּנִיעוֹת עֲצוּמוֹת יוֹתֵר וְיוֹתֵר. וְאַף עַל פִּי כֵן עֲדַיִן הָיָה לִבִּי חָלוּק לִשְׁתַּיִם נוֹטֶה לְכָאן וּלְכָאן בְּלִי הֶכְרֵעַ, מֵחֲמַת כַּמָּה וְכַמָּה מְנִיעוֹת הַמֹּחַ שֶׁהָיָה בְּדַעְתִּי מְאֹד שֶׁאִי אֶפְשָׁר לְפָרְטָם:

כו

בְּיוֹם חֲמִישִׁי הִשְׁכַּמְתִּי וְהִתְפַּלַּלְתִּי בְּבֵית אַכְסַנְיָא שֶׁלִּי, וְלֹא הָלַכְתִּי לַמִּקְוֶה, וְלֹא הָיִיתִי עַל צִיּוּנוֹ הַקָּדוֹשׁ. וְאָז בְּאוֹתוֹ הָעֵת לֹא הָיוּ עֲגָלוֹת מְצוּיוֹת לִשְׂכֹּר בִּקְהִלַּת־ קֹדֶשׁ אוּמַאן כִּי בְּכָל יוֹם רְבִיעִי שָׁאַלְתִּי עַל עֲגָלוֹת וְהֵשִׁיבוּ לִי שֶׁקָּשֶׁה לִמְצֹא עַתָּה מֵחֲמַת קִלְקוּל הַדֶּרֶךְ, וְגַם כֻּלָּם נָסְעוּ עַל קוֹנְטְרַקְטִין (לְחַדֵּשׁ הַרִשָׁיוֹן). וְהָעוֹלֶה עַל רוּחִי הָיָה לְהִתְעַכֵּב בְּאוּמַאן עַל שַׁבָּת. כִּי חָקַרְתִּי בְּלִבִּי שֶׁאֲנִי מֻכְרָח לִהְיוֹת מָתוּן מָתוּן הַרְבֵּה בִּנְסִיעָה זֹאת, אֲבָל רַבּוֹת מַחֲשָׁבוֹת בְּלֶב אִישׁ וַעֲצַת ה' הִיא תָקוּם. וּבַבֹּקֶר בִּגְמַר הַתְּפִלָּה עָלָה עַל דַּעְתִּי לִשְׂכֹּר עֲגָלָה לְטִירָאוִויצֶע. וְתֵכֶף צִוִּיתִי לְר' מֶנְדִּיל עִם עוֹד אִישׁ אֶחָד מֵאַנְשֵׁי־שְׁלוֹמֵנוּ מֵאוּמַאן שֶׁיֵּלְכוּ מִיָּד וְיִשְׂכְּרוּ עֲגָלָה לְטִירָאוִויצֶע. וְהָלְכוּ וְחִפְּשׂוּ וּמָצְאוּ בִּיגִיעָה קְצָת אֵיזֶה עֲגָלָה שֶׁל נָכְרִי, וְהֱבִיאוּהָ לְבֵיתִי וְשָׂכַרְתִּי אוֹתָהּ. בְּתוֹךְ כָּךְ קָרְאוּ אוֹתִי לִסְעֻדָּה לְבֵית רַבִּי יוֹנָה הַנִּזְכָּר לְעֵיל לִכְבוֹד הַמְחֻתָּנִים שֶׁבָּאוּ לְבֵיתוֹ לְהִשְׁתַּדֵּךְ עִמּוֹ. וְהָלַכְתִּי לְשָׁם אֲנִי וַחֲבֵרִי רַבִּי נַפְתָּלִי וְרַבִּי מֹשֶׁה וְיָשַׁבְנוּ שָׁם יַחַד עִם רַבִּי יוֹנָה, וְהִתְנַצֵּל אֶת עַצְמוֹ בְּעִנְיַן הַמַּחֲלֹקֶת שֶׁבְּאוּמַאן, שֶׁאֵינוֹ חַיָּב בַּדָּבָר כְּלָל; וְזֶה הָיָה נִצְרָךְ לָנוּ מְאֹד. וְנִתְעַכַּבְתִּי שָׁם עַל הַסְּעֻדָּה עַד שְׁתַּיִם אוֹ שָׁלֹשׁ שָׁעוֹת אַחַר חֲצוֹת הַיּוֹם, וְהָיִיתִי סָבוּר, שֶׁכְּבָר חָזַר הָעַכּוּ"ם לְגֹדֶל הָעִכּוּב. אֲבָל כְּשֶׁבָּאתִי לָאַכְסַנְיָא מְצָאתִיו עוֹמֵד עֲדַיִן וְנָסַעְתִּי תֵּכֶף עִמּוֹ לְטִירָאוִויצֶע וְלַנְתִּי בַּדֶּרֶךְ.

בְּיוֹם שִׁשִּׁי בַּבֹּקֶר בַּהַשְׁכָּמָה רָצִיתִי לְהִתְפַּלֵּל שָׁם תְּפִלַּת שַׁחֲרִית. אַחַר כָּךְ נִתְיַשַּׁבְתִּי וְנָסַעְתִּי לְטִירָאוִויצֶע, וְהָיָה הַשָּׁעָה דְּחוּקָה קְצָת לְהַגִּיעַ לְשָׁם לִזְמַן תְּפִלָּה וְאֵחַרְנוּ זְמַן הַתְּפִלָּה קְצָת, וּבָאנוּ בְּעֶזְרַת הַשֵּׁם יִתְבָּרַךְ לְטִירָאוִויצֶע בְּעֵת שֶׁגָּמְרוּ לְהִתְפַּלֵּל בְּבֵית הַמִּדְרָשׁ שֶׁל הַמַּגִּיד זִכְרוֹנוֹ לִבְרָכָה. וְתֵכֶף כְּשֶׁרָאוּ אוֹתִי אַנְשֵׁי־שְׁלוֹמֵנוּ יָצְאוּ לִקְרָאתִי בְּשִׂמְחָה רַבָּה כְּדַרְכָּם תָּמִיד, וְהוֹדִיעוּ לִי מִיָּד הִנֵּה כִּסֵּא שֶׁל אֵלִיָּהוּ הַנָּבִיא מוּכֶנֶת וְעוֹד מְעַט יָבִיאוּ תִּינוֹק לָמוּל וּמַעֲלָתוֹ יִהְיֶה מוֹהֵל בְּוַדַּאי. וְנִתְמַלֵּאתִי שִׂמְחָה שֶׁזָּכִיתִי לְמִצְוָה כָּזֹאת בִּשְׁעַת בִּיאָתִי מִיָּד. וְתֵכֶף וּמִיָּד הִנַּחְתִּי טַלִּית וּתְפִלִּין וְכִבְּדוּ אוֹתִי בְּמִצְוַת חִתּוּךְ, וּמַלְתִּי הַתִּינוֹק כַּדָּת. וְעַל יְדֵי זֶה נִתַּן שִׂמְחָה וְחֶדְוָה גְּדוֹלָה מְאֹד בְּלִבִּי, כִּי אֲנִי הָיִיתִי מְסֻפָּק כְּלָל אִם לִנְסֹעַ לְפֹה עַל שַׁבָּת, וְעַכְשָׁו אֲנִי רוֹאֶה כִּי דַרְכִּי נָכוֹן מֵעִם הַשֵּׁם כִּי זָכִיתִי בַּדֶּרֶךְ לְמִצְוָה כָּזֹאת, אֲשֶׁר לָאו בְּכָל פַּעַם מִתְרַחֵשׁ לִי מִצְוָה כָּזֹאת בַּדֶּרֶךְ. וּבִפְרָט שֶׁנִּזְכַּרְתִּי מִיָּד שֶׁמִּצְוַת מִילָה יֵשׁ לָהּ אַחְדוּת וְשַׁיָּכוּת וְקֶשֶׁר נִפְלָא עִם קְדֻשַּׁת אֶרֶץ יִשְׂרָאֵל. כִּי אַבְרָהָם אָבִינוּ עָלָיו הַשָּׁלוֹם בְּעֵת שֶׁנִּצְטַוָּה עַל הַמִּילָה, אָז הִבְטִיחוֹ הַשֵּׁם יִתְבָּרַךְ עַל יְרֻשַּׁת אֶרֶץ יִשְׂרָאֵל לוֹ וּלְזַרְעוֹ אַחֲרָיו כַּמּוּבָא שָׁם (בְּרֵאשִׁית י"ז ט) "וְאַתָּה אֶת בְּרִיתִי תִשְׁמֹר... וְנָתַתִּי לְךָ וּלְזַרְעֲךָ אֵת אֶרֶץ מְגֻרֶיךָ" וְכוּ' וּכְמוֹ שֶׁכָּתוּב וְכָרוֹת עִמּוֹ הַבְּרִית לָתֵת אֶת אֶרֶץ הַכְּנַעֲנִי וְכוּ' וּבִשְׁבִיל זֶה נוֹהֲגִין לְזַמֵּר וְכָרוֹת בְּעֵת בְּרִית מִילָה. וְעַל יְדֵי זֶה נִתְחַזַּקְתִּי וְהִתְפַּלַּלְתִּי בְּשִׂמְחָה וּבְחִיּוּת קְצָת, בָּרוּךְ הַשֵּׁם אֲשֶׁר עַד כֹּה עֲזָרַנִי.

וְשָׁבַתְנוּ שָׁם בְּשַׁבַּת קֹדֶשׁ בְּבֵית יְדִידֵינוּ רַבִּי יִצְחָק חֲתַן הַמַּגִּיד, וְגַם הוֹדִיעוּ לִי שֶׁגַּם בְּיוֹם שְׁלִישִׁי יְהֵא בְּרִית מִילָה אֵצֶל אֶחָד מֵאַנְשֵׁי־שְׁלוֹמֵנוּ שֶׁנִּתְקָרֵב בְּסָמוּךְ. וּבְלֵיל שַׁבַּת קֹדֶשׁ שָׂמַחְנוּ וְרָקַדְנוּ בְּעֶזְרַת הַשֵּׁם יִתְבָּרַךְ אַחַר כָּךְ הָלַכְנוּ עַל סְעֻדַּת הַבֵּן זָכָר וּבְיוֹם שַׁבַּת קֹדֶשׁ חָזַרְתִּי וְאָמַרְתִּי הַתּוֹרָה הַמַּתְחֶלֶת מִי שֶׁיּוֹדֵעַ מֵאֶרֶץ יִשְׂרָאֵל שֶׁטָּעַם בֶּאֱמֶת טַעַם אֶרֶץ יִשְׂרָאֵל (בְּלִקּוּטֵי תִּנְיָנָא סִימָן מ), וְנִתְעַכַּבְתִּי שָׁם בְּטִירָאוִיצֶע עַד יוֹם שְׁלִישִׁי וְהָיִיתִי סַנְדָּק עַל הַבְּרִית מִילָה:

כז

בְּיוֹם רְבִיעִי שָׂכַרְתִּי עֲגָלָה שֶׁל ר"י לִנְסֹעַ עַל שַׁבָּת לְמֶדְבֶדִיבְקָא, וּבְאוֹתוֹ הָעֵת הָיָה הַדֶּרֶךְ מְקֻלְקָל וּמְבֻלְבָּל מְאֹד וְלֹא הָיוּ יוֹדְעִים אִם לִנְסֹעַ עִם עֲגָלָה אוֹ עִם שְׁלִיטִין. כִּי לִפְעָמִים יָרַד אֵיזֶה שֶׁלֶג וּבְתוֹךְ כָּךְ נִתְמַסְמֵס וְלֹא הָיָה דֶּרֶךְ נָכוֹן וּבָטוּחַ כְּלָל. וּמֵחֲמַת זֶה נָסַעְתִּי עִם עֲגָלָה בְּיוֹם חֲמִישִׁי בַּבֹּקֶר, וְלִוּוּ אוֹתִי כָּל אַנְשֵׁי־שְׁלוֹמֵנוּ מִטִּירָאוִויצֶע וַעֲדַיִן לֹא הוֹדַעְתִּי לָהֶם כְּלָל מַה שֶׁבְּדַעְתִּי יֵשׁ סְבָרָא לִנְסֹעַ לְאֶרֶץ יִשְׂרָאֵל בִּנְסִיעָה זֹאת. כִּי גַּם בְּעַצְמִי הָיִיתִי מְסֻפָּק עֲדַיִן הַרְבֵּה:

כח

בְּיוֹם חֲמִישִׁי נָסַעְתִּי מִטִּירָאוִויצֶע וְנִתְחַבֵּר עִמִּי יְדִידֵנוּ הַוָּתִיק מוֹרֵנוּ הָרַב גֵּרְשׁוֹן וְכוּ' נֶכֶד הַמַּגִּיד זִכְרוֹנוֹ לִבְרָכָה וְנָסַע עִמִּי עַד טְשֶׁערִין וְלַנּוּ בִּקְהִלַּת־קֹדֶשׁ זְלַאטִיפָּאלְיֶע בְּבֵית רַבִּי יְקוּתִיאֵל אֶחָד מֵאַנְשֵׁי־שְׁלוֹמֵנוּ שֶׁדָּר רַבֵּנוּ זִכְרוֹנוֹ לִבְרָכָה בְּבֵיתוֹ בְּעֵת שֶׁיָּשַׁב שָׁם בִּזְלַאטִיפָּאלְיֶע. וּמָצָאתִי שָׁם אֶת חֲבֵרֵנוּ יְדִידֵנוּ רַבִּי חַיְקְל נֵרוֹ יָאִיר, וּבָא אֶצְלֵנוּ בַּלַּיְלָה וְהָיָה לָנוּ לְנַחַת וּלְשִׂמְחַת לֵבָב:

כט

בְּיוֹם שִׁשִּׁי נָסַעְתִּי קֹדֶם אוֹר הַיּוֹם מִזְּלַאטִיפָּאלְיֶע, וּבָאנוּ לַכְּפָר קְרוֹסְנִיסִילְקֶע שֶׁיּוֹשֵׁב שָׁם יְדִידֵנוּ רַבִּי זְאֵב, וְלֹא מָצָאנוּ אוֹתוֹ בְּבֵיתוֹ. מִשָּׁם נָסַעְנוּ לִקְהִלַּת קֹדֶשׁ קַאמִינְקֶע וּכְבָר עָבַר חֲצוֹת הַיּוֹם וְנִתְעַכַּבְנוּ שָׁם עַל שַׁבַּת שִׁירָה. וּמֵאֵת הַשֵּׁם הָיְתָה שֶׁנָּסַע עִמִּי רַבִּי גֵּרְשׁוֹן הַנַּ"ל שֶׁהָיָה נִצְרָךְ שָׁם לְעִנְיָנוֹ בִּקְהִלַּת־קֹדֶשׁ קַאמִינְקֶע, כִּי יֵשׁ לוֹ שָׁם מְחֻתָּנִים כָּל בֵּית הָרַב דְּשָׁם. וּבְשַׁבָּת הָיוּ אֶצְלֵנוּ רַבִּי יוֹסֵף הִירְשׁ גִּיסוֹ שֶׁל רַבִּי גֵּרְשׁוֹן וְאִישׁ אֶחָד מִמֶּדְבֶדִיבְקָא שֶׁהוּא חֲתַן הַחַזָּן דְּשָׁם.

גַּם רַבִּי יְשַׁעְיָה חֲתַן הָרַב הָיָה כָּל הַיּוֹם אֶצְלֵנוּ, וְסִפֵּר לִי אָז שֶׁהָיָה פַּעַם אַחַת אֵצֶל רַבֵּנוּ זִכְרוֹנוֹ לִבְרָכָה בְּעֵת שֶׁהָלַךְ עִם אֶחָד בִּשְׁלִיחוּת מֵהַשְּׁפָּאלֶער, וּלְצֹרֶךְ חוֹתְנוֹ הָרַב. וְסִפֵּר לִי כָּל הַמַּעֲשֶׂה אֵיךְ נִכְנַס לְרַבֵּנוּ זִכְרוֹנוֹ לִבְרָכָה, וְשֶׁנָּפַל עָלָיו אֵימָה וּפַחַד גָּדוֹל עַד מְאֹד, וְשֶׁדִּבֵּר עִמּוֹ הַרְבֵּה וּכְפִי הַנִּרְאֶה מִדְּבָרָיו שֶׁרַבִּי יְשַׁעְיָה הַנַּ"ל סִפֵּר לוֹ כָּל לִבּוֹ. וְשֶׁנִּמְשַׁךְ עָלָיו אָז יִרְאָה וְהִתְעוֹרְרוּת לִתְשׁוּבָה מְאֹד כְּדֶרֶךְ כָּל הָאֲנָשִׁים שֶׁנִּכְנְסוּ אֶצְלוֹ זִכְרוֹנוֹ לִבְרָכָה, כַּמְפֻרְסָם שֶׁתֵּכֶף כְּשֶׁנִּכְנַס אֵלָיו אֶחָד בָּא עָלָיו הִתְעוֹרְרוּת גָּדוֹל לִתְשׁוּבָה מְאֹד, וּמִי שֶׁנִּשְׁאַר עַל עָמְדוֹ וְלֹא נִפְרַד מִמֶּנּוּ נַעֲשָׂה אִישׁ כָּשֵׁר וִירֵא הַשֵּׁם מֵרַבִּים, כַּמְפֻרְסָם. וְסִפֵּר אֵיךְ שֶׁאַחַר כָּךְ כְּשֶׁבָּא לְבֵיתוֹ הֵבִינוּ קְצָתָם שֶׁהָיָה שָׁם. וְהָיוּ לוֹ יִסּוּרִים גְּדוֹלִים וּמֵחֲמַת זֶה לֹא הָיָה יָכוֹל לִסַּע יוֹתֵר. וְעַכְשָׁיו הוּא יוֹדֵעַ בְּעַצְמוֹ הַהֶפְרֵשׁ וְהַהֶבְדֵּל בֵּין אִם הָיָה אֶצְלוֹ וּבֵין עַכְשָׁו, וְשֶׁעָקְרוּ אוֹתוֹ מֵחַיִּים אֲמִתִּיִּים. וְגַם כָּל אָדָם הַמִּסְתַּכֵּל עַל הָאֱמֶת יָכוֹל לִרְאוֹת הָאֱמֶת אִם עָשׂוּ לוֹ טוֹבָה עַל יְדֵי זֶה שֶׁעִכְּבוּ אוֹתוֹ מִלְּהִתְקָרֵב לְרַבֵּנוּ זִכְרוֹנוֹ לִבְרָכָה אוֹ עָשׂוּ לוֹ רָעָה שֶׁאֵין דֻּגְמָתָהּ מְעֻוָּת אֲשֶׁר לֹא יוּכְלוּ לִתְקֹן וְכוּ':

ל

גַּם בְּשַׁבָּת בַּבֹּקֶר הָיָה אֶצְלִי רַךְ בַּשָּׁנִים אֶחָד וּשְׁמוֹ שְׁמוּאֵל שֶׁהָיָה יָכוֹל לְנַגֵּן הֵיטֵב, וְנִגֵּן לְפָנֵינוּ הַרְבֵּה. וְגַם הוּא נִמְשַׁךְ אַחֲרֵינוּ מְאֹד וְדִבֵּר עִמִּי קְצָת בְּיוֹם רִאשׁוֹן בַּבֹּקֶר בִּתְשׁוּקָה גְּדוֹלָה וְכִסּוּפִין נִמְרָצִים לְהִתְקָרֵב לָאֱמֶת, אַךְ גָּבַהּ טוּרָא בֵּינוֹ לְבֵינֵינוּ כִּי רָחוֹק מִמֶּנּוּ הַדֶּרֶךְ. וְהַמִּתְנַגְּדִים רַבִּים שָׁם מְאֹד, וּבִפְרָט אָבִיו הוּא מִתְנַגֵּד גָּדוֹל מְאֹד, אֲבָל אַף עַל פִּי כֵן טוֹב לְפָנָיו שֶׁיֵּשׁ לוֹ הֶכֵּרוּת קְצָת עִמָּנוּ כִּי גַּם זֶה לֹא יֹאבַד לְעוֹלָם:

לא

וְהִנֵּה בְּלֵיל שַׁבַּת שִׁירָה בָּא עַל דַּעְתִּי מֵעִנְיַן הַפָּרָשָׁה שֶׁמְּדַבֶּרֶת מִנְּסִיעָה לְאֶרֶץ יִשְׂרָאֵל כִּי הַפָּרָשָׁה מַתְחֶלֶת וַיְהִי בְּשַׁלַּח פַּרְעֹה אֶת הָעָם וְכוּ', דְּהַיְנוּ שֶׁיָּצְאוּ יִשְׂרָאֵל מִמִּצְרַיִם. וְזֶה יָדוּעַ שֶׁכָּל יְצִיאַת מִצְרַיִם הָיָה לָבוֹא לְאֶרֶץ יִשְׂרָאֵל, כְּמוֹ שֶׁכָּתוּב (שְׁמוֹת ג) "אַעֲלֶה אֶתְכֶם מֵעֳנִי מִצְרַיִם... אֶל אֶרֶץ טוֹבָה" וְכוּ'. וְכֵן הַפָּרָשָׁה הַזֹּאת מְדַבֶּרֶת תֵּכֶף מֵעִנְיַן הַדֶּרֶךְ לְאֶרֶץ יִשְׂרָאֵל כְּמוֹ שֶׁכָּתוּב שָׁם וְלֹא נָחָם אֱלֹקִים דֶּרֶךְ אֶרֶץ פְּלִשְׁתִּים כִּי קָרוֹב הוּא, לְאֶרֶץ יִשְׂרָאֵל. שֶׁהָיוּ הוֹלְכִין לְשָׁם כְּפֵרוּשׁ רַשִּׁ"י וְכוּ'. וְכָל עִנְיַן הַפָּרָשָׁה זֹאת מָצָאתִי בָּהּ הֵיטֵב כָּל עִנְיַן נְסִיעָתִי לְאֶרֶץ יִשְׂרָאֵל.

כִּי מְבֹאָר בַּפָּרָשָׁה הַזֹּאת שֶׁצְּרִיכִין לְסַבֵּב הַדֶּרֶךְ לָבוֹא לְאֶרֶץ יִשְׂרָאֵל כְּמוֹ שֶׁכָּתוּב וְלֹא נָחָם אֱלֹקִים דֶּרֶךְ וְכוּ', וַיַּסֵּב אֱלֹקִים אֶת הָעָם דֶּרֶךְ הַמִּדְבָּר יַם סוּף, כִּי גַּם אֲנַחְנוּ הֵסֵב אֱלֹקִים אוֹתָנוּ. כִּי דַּרְכֵּנוּ הַיָּשָׁר לְאֶרֶץ יִשְׂרָאֵל הוּא דֶּרֶךְ אָדֶעס, וּקְהִלַּת־קֹדֶשׁ אָדֶעס קְרוֹבָה לָנוּ לִקְהִלַּת קֹדֶשׁ בְּרֶסְלַב, וּבְכָל יוֹם וָיוֹם מְצוּיִים עוֹבְרִים וְשָׁבִים הַרְבֵּה מִבְּרֶסְלַב לְאָדֶעס כִּי כָּל הַמַּשָּׂא וּמַתָּן שֶׁל רֹב הָעִיר הַהִיא וְשֶׁבִּסְבִיבוֹתֵינוּ הוּא בְּאָדֶעס. וַאֲנִי הֻכְרַחְתִּי לְסַבֵּב הַדֶּרֶךְ לְאָדֶעס כָּל־כָּךְ הַרְבֵּה דֶּרֶךְ קַאמִינְקֶע וּטְשֶׁערִין וּטְשִׁירְקַאס וּקְרִימִינְטְשַׁאג וְכוּ' עַד שֶׁבָּאתִי לְאָדֶעס, כִּי הַתּוֹרָה בְּכָל אָדָם וּבְכָל זְמַן. וְהוּטַב בְּעֵינַי מְאֹד שֶׁמָּצָאתִי רֶמֶז גָּדוֹל לִנְסִיעָתִי מְבֹאָר בַּתּוֹרָה בַּפָּרָשָׁה הַזֹּאת. וְאָז הִתְחַלְתִּי לַחְשֹׁב בְּדַעְתִּי אֵיזֶה עִנְיָן וְטַעַם לָזֶה מַה שֶּׁצְּרִיכִין לְסַבֵּב דַּיְקָא הַדֶּרֶךְ כְּשֶׁרוֹצִין לָבוֹא לְאֶרֶץ יִשְׂרָאֵל. אֲבָל עֲדַיִן לֹא מָצָאתִי טַעַם נָכוֹן וּמְבֹאָר הֵיטֵב, רַק מֵרָחוֹק נִרְאֶה אֵיזֶה רְמָזִים לָזֶה. וְדִבַּרְתִּי מֵעִנְיַן שִׂיחָה זֹאת בִּסְעֻדַּת לֵיל שַׁבָּת לִפְנֵי הָעוֹלָם, אֵיךְ שֶׁמְּבֹאָר בַּתּוֹרָה שֶׁלָּבוֹא לְאֶרֶץ יִשְׂרָאֵל צְרִיכִין לְסַבֵּב הַדֶּרֶךְ, וְהֵם לֹא הֵבִינוּ מַה כַּוָּנָתִי כִּי לֹא יָדְעוּ שֶׁבְּדַעְתִּי לִנְסֹעַ לְאֶרֶץ יִשְׂרָאֵל בַּנְּסִיעָה הַזֹּאת.

וְהִנֵּה אַחַר כָּךְ בָּא עַל דַּעְתִּי אֵיזֶה טַעַם קְצָת מַה שֶּׁצְּרִיכִין לְסַבֵּב הַדֶּרֶךְ לָבוֹא לְאֶרֶץ יִשְׂרָאֵל, וְהוּא מְבֹאָר לָעַיִן עַל פִּי תּוֹרָתוֹ שֶׁל רַבֵּנוּ זִכְרוֹנוֹ לִבְרָכָה. אָמַרְתִּי אַגַּב גְּרָרָא אֶכְתֹּב גַּם זֶה כָּאן וְהוּא כִּי מְבֹאָר בְּהַתּוֹרָה "וִיהִי נָא פִּי שְׁנַיִם בְּרוּחֲךָ" (בסימן ס"ו בליקו"א) שֶׁכָּל הַמְּנִיעוֹת שֶׁבָּעוֹלָם מִדָּבָר שֶׁבִּקְדֻשָּׁה כֻּלָּם הֵם בִּשְׁבִיל הַחֵשֶׁק כְּדֵי שֶׁיִּתְגַּבֵּר הַחֵשֶׁק בְּיוֹתֵר. וְכָל מַה שֶּׁהַנֶּחְשָׁק גָּדוֹל בְּיוֹתֵר אָז הַמְּנִיעָה גְּדוֹלָה בְּיוֹתֵר כְּדֵי שֶׁיִּתְגַּבֵּר הַחֵשֶׁק בְּיוֹתֵר. כִּי הַמְּנִיעָה הִיא רַק בִּשְׁבִיל הַחֵשֶׁק כִּי עַל יְדֵי הַמְּנִיעָה מִתְגַּבֵּר הַחֵשֶׁק בְּיוֹתֵר. כְּמוֹ שֶׁמַּרְאִין אֵיזֶה דָּבָר לִפְנֵי תִּינוֹק, וְחוֹטְפִין מִמֶּנּוּ, שֶׁאָז מִתְגַּבֵּר חִשְׁקוֹ בְּיוֹתֵר וְרָץ וְרוֹדֵף מְאֹד אַחֲרֵי הַדָּבָר הַזֶּה, כְּמוֹ כֵן עַל יְדֵי שֶׁמּוֹנְעִים אֶת הָאָדָם מֵהַדָּבָר שֶׁבִּקְדֻשָּׁה עַל יְדֵי זֶה מִתְגַּבֵּר חִשְׁקוֹ יוֹתֵר וְיוֹתֵר. וְעַל כֵּן כָּל מַה שֶּׁהַנֶּחְשָׁק גָּדוֹל יוֹתֵר נוֹתְנִין לוֹ מְנִיעוֹת יוֹתֵר וְיוֹתֵר, כְּדֵי שֶׁיִּתְגַּבֵּר חִשְׁקוֹ יוֹתֵר וְיוֹתֵר וְכוּ', עַיֵּן שָׁם כָּל זֶה הֵיטֵב כִּי הֵם דְּבָרִים הַמֻּכְרָחִים מְאֹד מְאֹד לְמַעֲשֶׂה.

וּמִי שֶׁיִּקַּח דְּבָרִים אֵלֶּה בְּלִבּוֹ הֵיטֵב בֶּאֱמֶת, יוּכַל עַל יְדֵי זֶה לְשַׁבֵּר וְלַעֲבֹר עַל כָּל הַמְּנִיעוֹת שֶׁבָּעוֹלָם, וּלְהַשִּׂיג וּלְהַגִּיעַ לְכָל הַדְּבָרִים שֶׁבִּקְדֻשָּׁה שֶׁיִּרְצֶה כִּי אֵין דָּבָר שֶׁיִּמְנָעֵהוּ. כִּי אִם יִתְגַּבֵּר חִשְׁקוֹ יְשַׁבֵּר כָּל הַמְּנִיעוֹת. כִּי כָּל הַמְּנִיעוֹת לֹא בָּאוּ כִּי־אִם בִּשְׁבִיל הַחֵשֶׁק, כִּי עַל יְדֵי הַמְּנִיעוֹת יוּכַל לְהָבִין כַּמָּה גָּדוֹל מַעֲלַת הַנֶּחְשָׁק, וְכָל מַה שֶּׁהַמְּנִיעוֹת מִתְגַּבְּרִין יוֹתֵר וְיוֹתֵר, עַל יְדֵי זֶה יוּכַל לְהָבִין כַּמָּה גָּדוֹל מַעֲלַת הַנֶּחְשָׁק וְכוּ', עַיֵּן שָׁם כָּל זֶה הֵיטֵב.

וְעַתָּה מְבֹאָר לָעַיִן בִּשְׁבִיל זֶה סִבֵּב אֱלֹקִים אֶת הָעָם וְלֹא נָחָם אֱלֹקִים בַּדֶּרֶךְ הַקָּרוֹב, כִּי בְּכַוָּנָה סִבְּבָם בִּדְרָכִים רְחוֹקִים וְהִרְחִיקָם מֵאֶרֶץ יִשְׂרָאֵל שֶׁלֹּא יָבוֹאוּ מִיָּד לְאֶרֶץ יִשְׂרָאֵל, כְּדֵי שֶׁיִּתְגַּבֵּר חִשְׁקָם יוֹתֵר וְיוֹתֵר עַל יְדֵי גֹּדֶל הַמְּנִיעוֹת שֶׁל רִחוּק הַדֶּרֶךְ וְתֹקֶף הַמִּלְחָמוֹת שֶׁרָאוּ, שֶׁעַל יְדֵי כָּל זֶה יִתְגַּבֵּר חִשְׁקָם יוֹתֵר וְיוֹתֵר שֶׁל כָּל הָרוֹצִים לָבוֹא בֶּאֱמֶת לְאֶרֶץ יִשְׂרָאֵל. וּמִי שֶׁלֹּא יוּכַל לַעֲמֹד בַּנִּסָּיוֹן הַזֶּה, בֶּאֱמֶת לֹא יָבוֹא לְאֶרֶץ יִשְׂרָאֵל. כִּי כָּךְ מִדָּתוֹ שֶׁל הַקָּדוֹשׁ בָּרוּךְ הוּא שֶׁמְּנַסֶּה אֶת הָאָדָם עַל יְדֵי הַמְּנִיעוֹת הַגְּדוֹלוֹת שֶׁמַּזְמִין קֹדֶם כָּל דָּבָר שֶׁבִּקְדֻשָּׁה, בִּפְרָט קֹדֶם כָּל דָּבָר שֶׁבִּקְדֻשָּׁה שֶׁכָּל הַיַּהֲדוּת תָּלוּי בּוֹ כְּגוֹן לָבוֹא לְאֶרֶץ יִשְׂרָאֵל, אוֹ לְהִתְקָרֵב לְהַצַּדִּיק הָאֱמֶת שֶׁאָז מַזְמִין לוֹ מְנִיעוֹת הַנִּדְמוֹת לִמְנִיעוֹת גְּדוֹלוֹת וְקָשׁוֹת מְאֹד. וְהַכֹּל בִּשְׁבִיל הַחֵשֶׁק כְּדֵי שֶׁיִּתְגַּבֵּר חִשְׁקוֹ בְּיוֹתֵר כַּנַּ"ל, כִּי עַל יְדֵי הַמְּנִיעוֹת גְּדוֹלוֹת וַעֲצוּמוֹת יוּכַל לְהָבִין כַּמָּה גָּדוֹל מַעֲלַת הַנֶּחְשָׁק, וְאָז יִתְגַּבֵּר שֶׁיִּהְיֶה לוֹ חֵשֶׁק וְכִסּוּפִין גְּדוֹלִים כְּפִי תֹּקֶף הַמְּנִיעָה. וְאָז אִם יִתְגַּבֵּר בְּחֵשֶׁק וְכִסּוּפִין, בְּוַדַּאי יְשַׁבֵּר כָּל הַמְּנִיעוֹת וְיָבוֹא אֶל הַצַּדִּיק הָאֱמֶת וּלְאֶרֶץ יִשְׂרָאֵל, כִּי הַמְּנִיעוֹת לֹא בָּאוּ אֶלָּא בִּשְׁבִיל הַחֵשֶׁק כַּנַּ"ל. וּלְהִפּוּךְ מִי שֶׁלֹּא יוּכַל לַעֲמֹד בַּנִּסָּיוֹן יִתְרַחֵק עַל יְדֵי זֶה. כִּי כָּל מַה שֶּׁמְּסַבֵּב וּמְגַלְגֵּל הַשֵּׁם יִתְבָּרַךְ עִם כָּל אָדָם שֶׁבָּעוֹלָם מִגָּדוֹל וְעַד קָטֹן הַכֹּל הוּא בִּשְׁבִיל נִסְיוֹנוֹת. כִּי הָאָדָם לֹא בָּא לָעוֹלָם הַזֶּה הַשָּׁפָל כִּי־אִם בִּשְׁבִיל נִסְיוֹנוֹת כַּיָּדוּעַ, וְיָתֵר מִזֶּה אֵין לְהַאֲרִיךְ כָּאן:

לב

וְהִנֵּה עָבַר הַשַּׁבָּת בְּשָׁלוֹם בִּקְהִלַּת־קֹדֶשׁ קַאמִינְקֶע. בְּיוֹם רִאשׁוֹן פָּרָשַׁת יִתְרוֹ נָסַעְתִּי עִם רַבִּי גֵּרְשׁוֹן הַנַּ"ל בְּיַחַד וְעִם חֲבֵרִי רַבִּי מֶנְדִּיל לִקְהִלַּת קֹדֶשׁ טְשֶׁערִין, וְהָיִינוּ בַּכְּפָר שֶׁיּוֹשֵׁב שָׁם אֶחָד מֵאַנְשֵׁי־שְׁלוֹמֵנוּ, הֲלֹא הוּא מוֹרֵנוּ הָרַב בֶּער נֵרוֹ יָאִיר וְלֹא מָצָאנוּ אוֹתוֹ בְּבֵיתוֹ. גַּם בְּנוֹ הַגָּדוֹל שֶׁאֲנִי מַכִּיר אוֹתוֹ לֹא מָצָאנוּ גַּם כֵּן, רַק בְּנוֹ הֶחָתָן רָאִינוּ שָׁם שֶׁשִּׁמֵּשׁ אוֹתָנוּ קְצָת וְכִבֵּד אוֹתָנוּ בְּאֵיזֶה מַשְׁקֶה פְּשׁוּטָה.

וְנָסַעְנוּ מִשָּׁם וּבָאנוּ לִטְשֶׁערִין לְעֵת עֶרֶב וְהִתְפַּלַּלְתִּי מִנְחָה עַל הָעֲגָלָה. וְקֹדֶם מִנְחָה הָיִיתִי בִּתְחִלָּה בְּעַצְבוּת מְאֹד וְסִפַּרְתִּי קְצָת צַעֲרִי לִפְנֵי רַבִּי גֵּרְשׁוֹן וְרַבִּי מֶנְדִּיל הַנַּ"ל וְנִחֲמוּ אוֹתִי קְצָת וְאָמְרוּ הֲלֹא רַבֵּנוּ זִכְרוֹנוֹ לִבְרָכָה אָמַר שֶׁאַתֶּם שׂוֹחֲקִים מִכָּל הָעוֹלָם וְכוּ'. וְאַחַר כָּךְ הִתְחַלְנוּ לִשְׂחוֹק אֲנִי וְרַבִּי גֵּרְשׁוֹן, (וְהִתְגַּבַּרְנוּ בִּשְׂחוֹק גָּדוֹל מְאֹד מְאֹד אֵיזֶה שָׁעָה רְצוּפָה) וְעַל יְדֵי זֶה שִׂמַּחְתִּי עַצְמִי קְצָת, וְזֶה הָיָה נִצְרָךְ לִי אָז מְאֹד מְאֹד בְּלִי שִׁעוּר:

לג

אַחַר כָּךְ הִתְפַּלַּלְנוּ מִנְחָה עַל הָעֲגָלָה, וּבָאנוּ לְעֵת עֶרֶב לִקְהִלַּת קֹדֶשׁ טְשֶׁערִין. וְעָמַדְנוּ אֵצֶל יְדִידֵינוּ הַוָּתִיק הַנָּגִיד מוֹרֵנוּ הָרַב דֹּבֶּער נֵרוֹ יָאִיר. וְהֵם הָיוּ מִתְפַּלְּלִים אָז בְּמִנְיָן מִנְחָה, וּבְדַעְתִּי לִסַּע עַל הַסְּפִינָה (שֶׁקּוֹרִין פַּארָאן) וְלָבוֹא לְתוֹךְ הָעִיר לְבֵית יְדִידֵנוּ הַוָּתִיק הַנָּגִיד מוֹרֵנוּ הָרַב יַעֲקֹב יוֹסֵף נֵרוֹ יָאִיר, שֶׁשָּׁם הוּא תָּמִיד אַכְסַנְיָא שֶׁלִּי. אַךְ רַבִּי בֶּער עִכֵּב אוֹתָנוּ בְּבֵיתוֹ לָלוּן שָׁם, כִּי בְּלֹא זֶה לֹא הָיָה אָז רַבִּי יַעֲקֹב יוֹסֵף בְּבֵיתוֹ בַּלַּיְלָה הַזֹּאת. וְנִשְׁאַרְנוּ לָלוּן שָׁם וְאָכַלְנוּ שָׁם סְעֻדַּת הָעֶרֶב.

וְשָׁם נִמְצְאוּ שְׁנֵי אֲנָשִׁים מִבְּנֵי הַנְּעוּרִים שֶׁבָּאוּ מִקְּהִלַּת קֹדֶשׁ מֶערִירַאד לְר' יוּדְל נֵרוֹ יָאִיר לִשְׁמֹעַ מִמֶּנּוּ דִּבְרֵי אֱלֹקִים חַיִּים מִתּוֹרָתוֹ שֶׁל רַבֵּנוּ זִכְרוֹנוֹ לִבְרָכָה, וְלֹא יָכְלוּ לְהַגִּיעַ עַל שַׁבָּת וְשָׁבְתוּ בַּכְּפָר אֵצֶל רַבִּי בֶּער הַנַּ"ל, וְשָׁם שָׁמְעוּ שֶׁרַבִּי יוּדְל הַנַּ"ל אֵינוֹ בְּבֵיתוֹ בִּקְהִלַּת־קֹדֶשׁ מֶדְבֶדִיבְקָא, וּבָאוּ לְכָאן בְּיוֹם רִאשׁוֹן לִטְשֶׁערִין וְלֹא מָצְאוּ אוֹתוֹ גַּם שָׁם, כִּי נָסַע לְצֹרֶךְ פִּדְיוֹן שְׁבוּיִים. וּשְׁנֵי אֲנָשִׁים הָאֵלֶּה הָיָה לָהֶם צַעַר גָּדוֹל מְאֹד וְעָמְדוּ בְּפַחֵי נֶפֶשׁ וּמִצְטַעֲרִים הַרְבֵּה. כִּי הֵם עֲנִיִּים וּמָסְרוּ נַפְשָׁם לָבוֹא לְכָאן אַחֲרֵי מְנִיעוֹת גְּדוֹלוֹת וְחֶסְרוֹן כִּיס, כַּמְפֻרְסָם עֹצֶם הַמְּנִיעוֹת כְּשֶׁרוֹצִין לְהִתְקָרֵב אֵלֵינוּ, וְאַחַר כָּל אֵלֶּה לֹא מָצְאוּ מְבֻקָּשָׁם. וּבְתוֹךְ כָּךְ בָּאתִי אָנֹכִי לְשָׁם כַּנַּ"ל בְּעֵת שֶׁהֵם הָיוּ מוּכָנִים כְּבָר לַחֲזֹר וְלִסַּע לְבֵיתָם, וְנִתְעַכְּבוּ שָׁם קְצָת.

וְדִבַּרְתִּי עִמָּהֶם קְצָת וְנִחַמְתִּי אוֹתָם הַרְבֵּה, וְאָמַרְתִּי לָהֶם הֲלֹא אָנוּ רוֹאִין כַּמָּה בְּנֵי אָדָם נוֹסְעִים לְאֵיזֶה אָדוֹן כְּדֵי לִפְעֹל אֶצְלוֹ אֵיזֶה דָּבָר בִּשְׁבִיל עִסְקֵי פַּרְנָסָה אוֹ לַעֲשׂוֹת עִמּוֹ אֵיזֶה מַשָּׂא וּמַתָּן, וְאֵין מוֹצְאִים אוֹתוֹ בְּבֵיתוֹ, וּצְרִיכִין לַחֲזֹר. וְכָל הַהוֹצָאָה וְהַטִּרְחָא הָיְתָה בְּחִנָּם לְגַמְרֵי, וְאַף עַל פִּי כֵן חוֹזְרִים וְנוֹסְעִים עוֹד הַפַּעַם, וְעַל פִּי רֹב מִזְדַּמֵּן שֶׁנּוֹסְעִים לַאֲדוֹנִים פְּעָמִים הַרְבֵּה וְאֵין מוֹצְאִים אוֹתָם בְּבֵיתָם, אוֹ שֶׁמּוֹצְאִים אוֹתָם בְּבֵיתָם אֲבָל אִי אֶפְשָׁר לִכְנֹס לָהֶם כִּי הֵם טְרוּדִים בַּעֲסָקִים אֲחֵרִים. עַל־אַחַת־כַּמָּה־וְכַמָּה אַלְפֵי אֲלָפִים וְרִבֵּי רְבָבוֹת קַל־וָחֹמֶר, כַּמָּה וְכַמָּה יֵשׁ לָבוֹא וְלַחֲזֹר וְלָבוֹא בִּשְׁבִיל לְהִתְקָרֵב לַאֲנָשִׁים כְּשֵׁרִים אֲמִתִּיִּים שֶׁיְּכוֹלִים לְקַבֵּל מֵהֶם חִיּוּת דִּקְדֻשָּׁה שֶׁיִּהְיוּ טוֹבָה לְפָנָיו לְעוֹלְמֵי עַד וּלְנֵצַח נְצָחִים. וּבִפְרָט כְּשֶׁנּוֹסְעִים בִּשְׁבִיל דָּבָר שֶׁבִּקְדֻשָּׁה אֲפִלּוּ אִם אֵין מַשִּׂיגִין הַדָּבָר אַף עַל פִּי כֵן הַיְגִיעָה בְּעַצְמָהּ אֵינָהּ נֶאֱבֶדֶת לְעוֹלָם, כִּי עַל כָּל פָּנִים כַּוָּנָתוֹ הָיְתָה לְטוֹבָה. וּבְוַדַּאי יְשַׁלֵּם הַשֵּׁם שְׂכַר כָּל פְּסִיעָה וּשְׂכַר כָּל פְּרוּטָה וּפְרוּטָה שֶׁהוֹצֵאתֶם עַל הוֹצָאוֹת. כִּי שׁוּם פְּסִיעָה וְשׁוּם תְּנוּעָה בִּשְׁבִיל אֵיזֶה דָּבָר שֶׁבִּקְדֻשָּׁה אֵינוֹ נֶאֱבָד לְעוֹלָם, אֲפִלּוּ אִם אֵין זוֹכִין לְהַשִּׂיג הַדָּבָר הַהוּא. וְהִזְכַּרְתִּי אָז לִפְנֵיהֶם מַה שֶּׁרָאִיתִי בְּסֵפֶר עַל פָּסוּק (קֹהֶלֶת ז) טוֹב אַחֲרִית דָּבָר מֵרֵאשִׁיתוֹ וְכוּ' וְאֵין כָּאן מְקוֹמוֹ. וּבָזֶה נִחַמְתִּי וְהֶחֱיֵיתִי וְהֶחֱזַקְתִּי אוֹתָם קְצָת וְנָסְעוּ לְשָׁלוֹם:

לד

בְּיוֹם שֵׁנִי פָּרָשַׁת יִתְרוֹ הִשְׁכַּמְנוּ וְהָלַכְנוּ עַל הַנָּהָר שֶׁנִּקְרַשׁ בַּלַּיְלָה, כְּדֵי לָבוֹא לְתוֹךְ הָעִיר שֶׁמֵּעֵבֶר הַשֵּׁנִי, כְּדֵי לֵילֵךְ לִטְבֹּל בְּמִקְוֶה וּלְהִתְפַּלֵּל שָׁם בְּבֵית הַמִּדְרָשׁ, וְאַחַר הַתְּפִלָּה בָּאתִי לְבֵית רַבִּי יַעֲקֹב יוֹסֵף נֵרוֹ יָאִיר שֶׁהִיא אַכְסַנְיָא שֶׁלִּי, אֲבָל הוּא בְּעַצְמוֹ עֲדַיִן לֹא בָּא לְבֵיתוֹ וְנִתְעַכַּבְתִּי שָׁם בִּטְשֶׁערִין כָּל אוֹתוֹ הַשָּׁבוּעַ עַד יוֹם שְׁלִישִׁי פָּרָשַׁת מִשְׁפָּטִים.

בְּיוֹם שֵׁנִי פָּרָשַׁת יִתְרוֹ כְּשֶׁבָּאתִי לְבֵית רַבִּי יַעֲקֹב יוֹסֵף נֵרוֹ יָאִיר דִּבַּרְתִּי תְּחִלָּה עִם כָּל בְּנֵי־בֵיתוֹ מֵהַשִּׁדּוּךְ שֶׁעָשָׂה בְּקָרוֹב מִבְּרָאד וְזֶה נִצְרַךְ לִי לֵידַע. אַחַר כָּךְ אָכַלְנוּ סְעוּדַת הַצָּהֳרַיִם וַעֲדַיִן לֹא בָּא לֹא רַבִּי יוּדְל וְלֹא רַבִּי יַעֲקֹב יוֹסֵף. וּבַעַל הָעֲגָלָה אָץ לְדַרְכּוֹ וְהֻכְרַח רַבִּי גֵּרְשׁוֹן לַחֲזֹר לְבֵיתוֹ, וְלֹא רָאָה פָּנִים עִם רַבִּי יוּדְל נֵרוֹ יָאִיר שֶׁבָּא בִּשְׁבִיל זֶה. אַחַר כָּךְ דִּבַּרְתִּי הַרְבֵּה עִם רַבִּי זְאֵב בֶּן רַבִּי יַעֲקֹב מֵרַבֵּנוּ זִכְרוֹנוֹ לִבְרָכָה, וְגַם קִבֵּל אֶצְלִי חִדּוּשִׁים שֶׁלִּי לְעַיֵּן בָּהֶם. וּלְעֵת עֶרֶב בָּא רַבִּי יַעֲקֹב יוֹסֵף נֵרוֹ יָאִיר וְקִבֵּל אוֹתִי בְּאַהֲבָה רַבָּה כְּדַרְכֵּנוּ תָּמִיד:

לה

וְהִנֵּה בְּאוֹתוֹ הָעֵת הָיוּ קְצָת מַחֲלוֹקֶת בֵּין הַשֻּׁתָּפִים רַבִּי דֹּב וְרַבִּי יַעֲקֹב יוֹסֵף בְּעִנְיַן הָאַטְקָאפּ (עֲבוֹדָה בְּקַבְּלָנוּת), שֶׁהָיָה מוּכָן רַבִּי יַעֲקֹב יוֹסֵף לִנְסֹעַ לְפֶּטֶרְבּוּרְג לִשְׂכֹּר וַעֲדַיִן לֹא בָּאוּ לְעֵמֶק הַשָּׁוֶה. וּבִתְחִלָּה לֹא רָצִיתִי לְחַוּוֹת דַּעְתִּי בָּזֶה כְּלָל, אַחַר כָּךְ בְּיוֹם שְׁלִישִׁי הִטֵּיתִי אָזְנִי קְצָת לִשְׁמֹעַ עִנְיַן הַסִּכְסוּכִים שֶׁבֵּינֵיהֶם וּבָרוּךְ הַשֵּׁם שֶׁרַבִּי צְבִי נֵרוֹ יָאִיר עָשָׂה שָׁלוֹם וּפְשָׁרָה בֵּינֵיהֶם, וְגַם אָנֹכִי עָזַרְתִּי אוֹתוֹ קְצָת. וְאָז עָשָׂה רַבִּי דֹּב סְעֻדָּה עֲבוּרִי בַּלַּיְלָה הַשַּׁיָּךְ לְיוֹם רְבִיעִי שֶׁהוּא לֵיל חֲמִשָּׁה עָשָׂר בִּשְׁבָט, שֶׁהוּא זְמַן לֵדָתִי. וְהִזְמִין כָּל אַנְשֵׁי־שְׁלוֹמֵנוּ הַחֲשׁוּבִים וְגַם אֶת רַבִּי יַעֲקֹב יוֹסֵף וּבְנוֹ וְהָיִינוּ כֻּלָּנוּ מְסֻבִּין אֶצְלוֹ:

לו

גַּם בְּיוֹם שְׁלִישִׁי אַחַר חֲצוֹת בָּא יְדִידֵנוּ כְּבוֹד הָרַב וְכוּ' מוֹרֵנוּ הָרַב יוּדִיל נֵרוֹ יָאִיר וְדִבַּרְנוּ יַחַד בְּאַהֲבָה גְּדוֹלָה, וַאֲזַי הָיִינוּ כֻּלָּנוּ בַּלַּיְלָה עַל הַסְּעֻדָּה וְדִבַּרְנוּ עַל הַשֻּׁלְחָן הַרְבֵּה מֵרַבֵּנוּ זִכְרוֹנוֹ לִבְרָכָה, וְסִפַּרְנוּ מִנִּפְלְאוֹת הַסֵּפֶר הַנּוֹרָא שֶׁצִּוָּה לִשְׂרֹף בַּעֲווֹנוֹתֵינוּ הָרַבִּים, וְעוֹד שְׁאָרֵי דְּבָרִים נִפְלָאִים מֵרַבֵּנוּ הַנּוֹרָא זִכְרוֹנוֹ לִבְרָכָה. גַּם הוֹכַחְתִּי אֶת אֶחָד עַל אֵיזֶה דְּבָרִים שֶׁלֹּא הוּטְבוּ בְּעֵינֵינוּ. וְכָל אֵלּוּ הַדְּבָרִים וְכַיּוֹצֵא, כֻּלָּם יֵשׁ לָהֶם שַׁיָּכוּת אֶצְלִי לְעִנְיַן נְסִיעָתִי לְאֶרֶץ־יִשְׂרָאֵל, עַל־כֵּן אֲנִי כּוֹתֵב הַכֹּל לְזִכָּרוֹן, אֲבָל אִי אֶפְשָׁר לְבָאֵר אֵיךְ יֵשׁ שַׁיָּכוּת לְכָל עִנְיָן וְעִנְיָן לִנְסִיעָתִי לְאֶרֶץ יִשְׂרָאֵל. אַחַר כָּךְ בָּאוּ בְּנֵי הַנְּעוּרִים מֵאַנְשֵׁי־שְׁלוֹמֵנוּ שֶׁלֹּא הָיוּ עַל הַסְּעֻדָּה, וְנִגְּנוּ כַּמָּה נִגּוּנִים וְהָיִינוּ בְּשִׂמְחָה קְצָת וְנִמְשְׁכָה הַסְּעֻדָּה עַד אַחַר חֲצוֹת לַיְלָה:

לז

בְּיוֹם רְבִיעִי חֲמִשָּׁה־עָשָׂר בִּשְׁבָט עָשָׂה רַבִּי יַעֲקֹב יוֹסֵף סְעֻדָּה בְּבֵיתוֹ וְהָיוּ אֶצְלוֹ כָּל הַנַּ"ל וְרַבִּי דֹּב נֵרוֹ יָאִיר. וְקֹדֶם הַסְּעֻדָּה נִגְמַר הַשָּׁלוֹם וְהַפְּשָׁרָה בֵּינֵיהֶם וְגַם בְּאוֹתָהּ הַסְּעֻדָּה סִפַּרְנוּ קְצָת מֵרַבֵּנוּ זִכְרוֹנוֹ לִבְרָכָה וְנִמְשַׁךְ עַד הָעֶרֶב, וְאַחַר כָּךְ הִתְפַּלַּלְנוּ מִנְחָה וְעַרְבִית וּכְבָר הָיִיתִי יָגֵעַ מְאֹד כִּי לֹא יָשַׁנְתִּי בַּלַּיְלָה כְּפִי צָרְכִּי, וְגַם בַּיּוֹם לֹא יָשַׁנְתִּי כְּלָל וְעַל כֵּן הִנַּחְתִּי עַצְמִי תֵּכֶף לִישֹׁן.

וְהָיִיתִי מְרֻצֶּה לִבְלִי לְהִתְעוֹרֵר מִשְּׁנָתִי לֶאֱכֹל סְעֻדַּת הָעֶרֶב, אַךְ קַמְתִּי קֹדֶם סְעֻדַּת הָעֶרֶב אֲבָל לֹא רָצִיתִי לֶאֱכֹל כִּי־אִם מְעַט דִּמְעַט, וְאַחַר כָּךְ נִזְכַּרְתִּי שֶׁעָבַר יוֹם חֲמִשָּׁה־עָשָׂר בִּשְׁבָט בְּלִי שִׂמְחָה כָּרָאוּי וְהִתְחַלְתִּי לְשַׂמֵּחַ עַצְמִי וְהָיָה שָׁם רַבִּי יְשַׁעְיָה מִטְשֶׁערְקַאס אֶחָד מֵאַנְשֵׁי־שְׁלוֹמֵנוּ, וְחָטַפְתִּי אוֹתוֹ לְתוֹךְ הַשִּׂמְחָה וְרָקַדְתִּי עִמּוֹ בְּעַל כָּרְחוֹ. וּבִתְחִלָּה לֹא הָיָה מְרֻצֶּה כְּלָל אֲבָל אֲנִי הִכְרַחְתִּי אוֹתוֹ הַרְבֵּה וְלֹא הָיָה יָכוֹל לְשַׁנּוֹת רְצוֹנִי, וְעַל יְדֵי זֶה נִמְשָׁךְ עָלָיו שִׂמְחָה אַחַר כָּךְ בֶּאֱמֶת וְכַמְבֹאָר אֶצְלֵנוּ מִזֶּה שֶׁמִּתְּחִלָּה צְרִיכִין לְהַכְרִיחַ עַצְמוֹ לְשִׂמְחָה, וְאַחַר כָּךְ בָּא הַשִּׂמְחָה בֶּאֱמֶת כְּמוֹ שֶׁשָּׁמַעְתִּי מִפִּיו הַקָּדוֹשׁ בְּפֵרוּשׁ (לִקּוּטֵי תִּנְיָנָא כ"ג).

וְאֵלּוּ מְעַט הַרִקּוּדִין וְהַשִּׂמְחָה בְּאוֹתוֹ הַלַּיְלָה הָיָה יָקָר בְּעֵינַי מְאֹד מִפָּז וּמִפְּנִינִים, כִּי נִתְיָאַשְׁתִּי מִלִּשְׂמֹחַ בְּאוֹתוֹ הָעֵת, כִּי כְּבָר נִרְדַּמְתִּי, וְהַשֵּׁם הָיָה בְּעֶזְרִי לָבוֹא לְשִׂמְחָה אָז שֶׁהוּא אֶצְלִי דָּבָר גָּדוֹל. כִּי כָּל זְמַן שֶׁאֲנִי זוֹכֶה לִהְיוֹת בְּשִׂמְחָה, אֲפִלּוּ בְּחֹל, הוּא אֶצְלִי יָקָר מְאֹד וּמִצְוָה גְּדוֹלָה. כִּי רַבֵּנוּ זִכְרוֹנוֹ לִבְרָכָה הִזְהִירַנִי מְאֹד מְאֹד לִהְיוֹת אַךְ שָׂמֵחַ תָּמִיד, וּלְהַכְרִיחַ עַצְמֵנוּ בְּכָל הַכֹּחוֹת לִהְיוֹת בְּשִׂמְחָה תָּמִיד וְהָעִקָּר לְשַׂמֵּחַ אֶת עַצְמוֹ עַל יְדֵי מִלֵּי דִּשְׁטוּתָא דַּיְקָא כַּמְבֹאָר אֶצְלֵנוּ כַּמָּה פְּעָמִים (שָׁם כ"ד). וְעַל יְדֵי הַשִּׂמְחָה הַזֹּאת הַנַּ"ל, עַל יְדֵי זֶה זָכִינוּ לִשְׂמֹחַ אַחַר כָּךְ גַּם בְּשַׁבַּת קֹדֶשׁ, כִּי עַל יְדֵי זֶה לִמַּדְתִּי אֶת רַבִּי יְשַׁעְיָה הַנַּ"ל לִהְיוֹת בְּשִׂמְחָה וְרִקּוּדִין בְּשַׁבַּת קֹדֶשׁ. וּבִפְרָט לְעִנְיַן הַנְּסִיעָה לְאֶרֶץ יִשְׂרָאֵל הָיְתָה הַשִּׂמְחָה עִקָּר גָּדוֹל אֶצְלִי, וְכָל שִׂמְחָה וְשִׂמְחָה קְטַנָּה וּגְדוֹלָה מְעַט וָרַב שֶׁהָיוּ לִי בַּדֶּרֶךְ, הַכֹּל הָיוּ סִיַּעְתָּא דִשְׁמַיָּא כְּדֵי לְזַכֵּנוּ לָבוֹא לְשָׁם, וּבְלֹא זֶה לֹא הָיָה אֶפְשָׁר לִי לָבוֹא לְשָׁם:

לח

אַחַר כָּךְ נִתְעַכַּבְתִּי לִשְׁבֹּת שָׁם בִּטְשֶׁערִין בְּשַׁבָּת פָּרָשַׁת יִתְרוֹ, וְגַם כְּבוֹד רַבִּי יוּדִיל נִתְעַכֵּב בִּטְשֶׁערִין וּבְלֵיל שַׁבָּת לֹא אָכַל עִמִּי בְּבֵית רַבִּי יַעֲקֹב יוֹסֵף, כִּי־אִם בָּאַכְסַנְיָא שֶׁלּוֹ שֶׁהִיא אֵצֶל רַבִּי דֹּב תָּמִיד. וּבְלֵיל שַׁבָּת שָׂמַחְנוּ בְּעֶזְרַת הַשֵּׁם יִתְבָּרַךְ וְרָקַדְנוּ לִכְבוֹד שִׂמְחַת שַׁבַּת קֹדֶשׁ. וּבַיּוֹם אָכַל עִמִּי גַּם רַבִּי יוּדְל וּבָרוּךְ הַשֵּׁם הָיָה הַכֹּל עַל נָכוֹן שִׂמְחָה וְשָׁלוֹם, וְגַם בְּמוֹצָאֵי שַׁבָּת רָקַדְנוּ בְּעֶזְרַת הַשֵּׁם יִתְבָּרַךְ:

לט

וְהִנֵּה בְּכָל הַיָּמִים הָאֵלֶּה הָיָה דַּעְתִּי נָבוֹךְ וּמְבֻלְבָּל בְּכָל פַּעַם בְּעִנְיַן הַנְּסִיעָה לְאֶרֶץ יִשְׂרָאֵל, וְלֹא יָכֹלְתִּי לְהַכְרִיעַ דַּעְתִּי כְּלָל מֵעֹצֶם מְנִיעוֹת הַמֹּחַ, שֶׁהָיוּ בְּדַעְתִּי כַּמָּה בִּלְבּוּלִים כְּאִלּוּ אִי אֶפְשָׁר לִי לָבוֹא לְשָׁם חַס וְשָׁלוֹם, הֵן מֵחֲמַת מְנִיעוֹת הַמָּמוֹן וְסַכָּנוֹת הַדֶּרֶךְ מֵחֲמַת כֹּבֶד מִלְחֲמוֹת הַגְּרֶעקִין (הַיְּוָנִים) שֶׁנִּשְׁמַע אָז, הֵן מֵחֲמַת שְׁאָרֵי מְנִיעוֹת שֶׁבְּדַעְתִּי שֶׁהֶחֱלִישׁוּ אֶת דַּעְתִּי בְּכָל פַּעַם שֶׁאִי אֶפְשָׁר לִי לָבוֹא לְשָׁם חַס וְשָׁלוֹם. וּכְבָר הָיִיתִי מוּכָן לִנְסֹעַ בִּימֵי אֱלוּל שְׁנַת תק"פ זֶה שָׁנָה וּמֶחֱצָה. וּכְבָר הָיִיתִי בְּאָדֶעס וְנָתַתִּי אַדְרוּף (דְּמֵי קְדִימָה) בְּאָדֶעס עַל בִּילֶעט (כַּרְטִיס) וְנָסַגְתִּי אָחוֹר מֵחֲמַת מְנִיעוֹת כָּאֵלֶּה. אֲבָל דַּרְכֵּנוּ לִבְלִי לְהַנִּיחַ אֶת הָרָצוֹן לְעוֹלָם כְּפִי אֲשֶׁר קִבַּלְנוּ מִפִּיו הַקָּדוֹשׁ וּמִפִּי סְפָרָיו הַקְּדוֹשִׁים. עַל כֵּן כָּל מַה שֶּׁהַמְּנִיעָה נִתְגַבְּרָה עָלַי יוֹתֵר, וּבִפְרָט מְנִיעוֹת הַמֹּחַ שֶׁזֶּה עִקַּר הַמְּנִיעָה, כָּל מַה שֶּׁהִתְגַּבֵּר בְּיוֹתֵר נִתְגַּבַּרְתִּי בְּרָצוֹן חָזָק יוֹתֵר וְיוֹתֵר.

אֲבָל עֲדַיִן לֹא הָיָה דַּעְתִּי צְלוּלָה בְּעִנְיָן זֶה וְלֹא יָדַעְתִּי בְּעַצְמִי לְהַכְרִיעַ דַּעְתִּי, לִפְעָמִים נִגְמַר בְּדַעְתִּי לִנְסֹעַ בְּוַדַּאי, וְלִפְעָמִים לְהִפּוּךְ, וְלִפְעָמִים הָיִיתִי מְסֻפָּק בְּלִי הַכְרָעָה. אַךְ נִתְיַשַּׁבְתִּי בְּכָל פַּעַם מַה לִּי לְבַלְבֵּל דַּעְתִּי לָעֵת הַזֹּאת, לְעֵת עַתָּה אֲנִי כָּאן וַאֲנִי צָרִיךְ לִנְסֹעַ מֵעִיר הַזֹּאת לָעִיר הַסְּמוּכָה הַצְּרִיכָה לִּי, וּמַה לִי לִדְאֹג וְלַחְשֹׁב עַל יוֹם מָחָר, כְּשֶׁיַּגִּיעַ הָעֵת שֶׁאֶצְטָרֵךְ לִסַּע לְאָדֶעס אָז אֶתְיַשֵּׁב בְּדַעְתִּי, וְגַם אָז אֵין צְרִיכִין יִשּׁוּב גָּדוֹל. כִּי לְאָדֶעס אוּכַל לִנְסֹעַ אֲפִלּוּ אִם חַס וְשָׁלוֹם לֹא אֶסַּע לְשָׁם. רַק כְּשֶׁאֶהְיֶה אִם יִרְצֶה הַשֵּׁם בְּאָדֶעס שָׁם אֶתְיַשֵּׁב אוֹ לַחֲזֹר לְבֵיתִי אוֹ לִנְסֹעַ עַל הַסְּפִינָה.

וְכָל זֶה הֻכְרַחְתִּי לְיַשֵּׁב בְּדַעְתִּי פְּעָמִים הַרְבֵּה אֵין מִסְפָּר, כְּדֵי לְהַשְׁקִיט רְדִיפַת מַחֲשַׁבְתִּי שֶׁהָיְתָה טְרוּדָה וּמְבֻלְבֶּלֶת בְּכָל פַּעַם בְּעִנְיָן זֶה. וּבְכָל פַּעַם שֶׁהָיִיתִי צָרִיךְ לִנְסֹעַ מִמָּקוֹם לְמָקוֹם הָיוּ לִי סְפֵקוֹת גְּדוֹלוֹת, כִּי בֶּאֱמֶת לַאֲמִתּוֹ כָּל עִקַּר נְסִיעָתִי מִבֵּיתִי בְּשָׁעָה רִאשׁוֹנָה הָיָה רַק כְּדֵי לְסַבֵּב בֵּין אַנְשֵׁי־שְׁלוֹמֵנוּ לְקַבֵּץ אֵיזֶה סָךְ עַל הוֹצָאוֹת וְלִנְסֹעַ מִשָּׁם לְאָדֶעס אוּלַי אֶזְכֶּה לָבוֹא לְאֶרֶץ יִשְׂרָאֵל. אַךְ מִגֹּדֶל מְנִיעוֹת הַמֹּחַ שֶׁבִּלְבָבִי הֻכְרַחְתִּי לוֹמַר לְלִבִּי שֶׁלְּעֵת עַתָּה אֵינִי נוֹסֵעַ רַק לְמָקוֹם זֶה, כִּי אֲפִלּוּ בְּלִי הַנְּסִיעָה לְאֶרֶץ יִשְׂרָאֵל אֲנִי צָרִיךְ עַל כָּל פָּנִים לְעֵת עַתָּה לִנְסֹעַ לְאוּמַאן. וּכְשֶׁבָּאתִי לְאוּמַאן בֶּאֱמֶת הָיִיתִי מְסֻפָּק אִם לִנְסֹעַ לְהַלָּן וְהֻכְרַחְתִּי לִנְסֹעַ. וְאַחַר כָּךְ כְּשֶׁנָּסַעְתִּי מֵאוּמַאן הָיִיתִי מְסֻפָּק הַרְבֵּה גַּם בְּטִירָאוִיצֶע אִם לִנְסֹעַ כְּלָל עַתָּה לְאַנְשֵׁי שְׁלוֹמֵנוּ לְגֹדֶל קִלְקוּל הַדֶּרֶךְ וְהַהוֹצָאָה רַבָּה וְהַשָּׂכָר מוּעָט, כִּי הַשָּׁעָה דְּחוּקָה בָּעוֹלָם מְאֹד, וְהַשֵּׁם יִתְבָּרַךְ עָזַר לִי בְּכָל פַּעַם וְנָסַעְתִּי לִטְשֶׁערִין. וְהִנֵּה כְּבָר חָדְלוּ הַסְּפֵקוֹת אִם לִנְסֹעַ הַסְּבִיבוֹת שֶׁלְּאַנְשֵׁי־שְׁלוֹמֵנוּ כִּי כְּשֶׁהִגַּעְתִּי לִטְשֶׁערִין בְּוַדַּאי אֲנִי מֻכְרָח לִהְיוֹת בְּמֶדְבֶדִיבְקָא וּבִקְרִימִינְטְשָׁאק וְכוּ', וְלֹא אָשׁוּב לְבֵיתִי עַד שֶׁאֶהְיֶה שָׁם אֲבָל עֲדַיִן הָיָה לִבִּי חָלוּק אִם לִנְסֹעַ לְאָדֶעס:

מ

וְהִנֵּה הַשֵּׁם יִתְבָּרַךְ מְסַבֵּב סִבּוֹת לְטוֹבָה בְּרַחֲמָיו, וְחַיָּב כָּל אָדָם לוֹמַר בִּשְׁבִילִי נִבְרָא הָעוֹלָם (סַנְהֶדְּרִין לז.), וְכָל מַה שֶּׁנַּעֲשֶׂה בָּעוֹלָם הַכֹּל נַעֲשֶׂה בִּשְׁבִילוֹ. וּבִפְרָט אָנֹכִי שֶׁאָמַר לִי רַבֵּנוּ זִכְרוֹנוֹ לִבְרָכָה בְּפֵרוּשׁ בְּעֵת הַנְּסִיעָה לְאוּמַאן שֶׁהַכֹּל שֶׁלָּנוּ, כִּי חַיָּב אָדָם לוֹמַר בִּשְׁבִילִי נִבְרָא הָעוֹלָם כִּי הֲלֹא נוֹסְעִים כָּאן וְכוּ'. וְאִם־כֵּן שִׁתֵּף אוֹתִי עִמּוֹ לְעִנְיַן בְּרִיאַת הָעוֹלָם בְּשֵׁשֶׁת יְמֵי בְּרֵאשִׁית:

מא

וְהִנֵּה רָאֹה רָאִיתִי נִפְלָאוֹת הַשֵּׁם אֵיךְ מִן הַשָּׁמַיִם עוֹזְרִים לִי לָבוֹא לְנִיקוֹלַאיֶב וּלְאָדֶעס כְּדֵי שֶׁאֶסַּע לְאֶרֶץ יִשְׂרָאֵל. כִּי בְּבוֹאִי לִטְשֶׁערִין סִפְּרוּ לִי מִיָּד שֶׁה"ה הָרַבָּנִי מוֹרֵנוּ הָרַב שְׁלֹמֹה בֶּן רַבִּי לֵיבּ נֵרוֹ יָאִיר בָּא לְבֵית אִמּוֹ בָּעִתִּים הַלָּלוּ, וַעֲדַיִן הוּא שָׁם, וּבְדַעְתּוֹ לִנְסֹעַ לְאָבִיו לְנִיקוֹלַאיֶב. וְתֵכֶף הֵבַנְתִּי כִּי לֹא דָּבָר רֵיק הוּא וּמִן הַשָּׁמַיִם הוּא כִּי עַל יְדֵי זֶה אוּכַל גַּם כֵּן בְּנָקֵל לָבוֹא לְנִיקוֹלַאיֶב, דְּהַיְנוּ לִנְסֹעַ עִמּוֹ יַחַד בְּצַוְתָּא חֲדָא. וְכֵן הָיָה אַחַר כָּךְ שֶׁנָּסַעְתִּי עִמּוֹ יַחַד וְלוּלֵא זֹאת בְּוַדַּאי לֹא הָיִיתִי בְּאָדֶעס וְלֹא הָיִיתִי בְּאֶרֶץ יִשְׂרָאֵל חַס וְשָׁלוֹם. אֲבָל אַף עַל פִּי כֵן עֲדַיִן הָיִיתִי מְסֻפָּק בְּגוּף הַנְּסִיעָה, רַק בְּכָל פַּעַם שֶׁנִּזְכַּרְתִּי בְּדַעְתִּי שֶׁרַבִּי שְׁלֹמֹה נֵרוֹ יָאִיר בִּקְרִימִינְטְשַׁאק נִתְעוֹרַרְתִּי תֵּכֶף וְהֵבַנְתִּי שֶׁהַשֵּׁם יִתְבָּרַךְ בְּרַחֲמָיו מְרַמֵּז לִי בָּזֶה שֶׁאֲנִי צָרִיךְ לִנְסֹעַ לְאֶרֶץ יִשְׂרָאֵל. כִּי לֹא בָּא עַכְשָׁו בָּעֵת הַזֹּאת לִקְרִימִינְטְשָׁאק כִּי־אִם בִּשְׁבִילִי. וְכֵן הָיָה בְּעֶזְרַת הַשֵּׁם יִתְבָּרַךְ:

מב

וְהִנֵּה כְּשֶׁבָּאתִי לִטְשֶׁערִין בְּיוֹם רִאשׁוֹן פָּרָשַׁת יִתְרוֹ כַּנִּזְכַּר לְעֵיל הֵבַנְתִּי שֶׁמִּכָּאן אִי אֶפְשָׁר לִסַּע קֹדֶם שַׁבָּת, וְעַל כֵּן לְעֵת עַתָּה אֵינִי צָרִיךְ לְבַלְבֵּל דַּעְתִּי בִּסְפֵקוֹת כְּלָל. אַךְ אַחַר כָּךְ אַחַר שַׁבָּת הַנַּ"ל הִתְחַלְתִּי לַחְשֹׁב מַחֲשָׁבוֹת אֵיךְ לְהִתְנַהֵג בְּעִנְיַן נְסִיעָתִי. כִּי אִם לֹא אֶסַּע עִם רַבִּי שְׁלֹמֹה מִשָּׁם לְנִיקוֹלַאיֶב, אֲנִי צָרִיךְ לִנְסֹעַ מִיָּד לִקְרִימִינְטְשָׁאק וּמִשָּׁם לַחֲזֹר לְכָאן, וּלְסַבֵּב בְּמֶדְבֶדִיבְקָא וּטְשִׁירְקָאס וְכוּ', וּמִשָּׁם לְבֵיתִי. אַךְ אוּלַי אֶרְצֶה לִנְסֹעַ מִשָּׁם לְנִיקוֹלַאיֶב אָז אֲנִי צָרִיךְ מִקֹּדֶם לְסַבֵּב כְּדֵי לְקַבֵּץ אֵיזֶה סָךְ מָעוֹת כְּדֵי שֶׁיִּהְיֶה לִי עַל הוֹצָאוֹת, גַּם אוּלַי אוּכַל לִשְׁלֹחַ לְבֵיתִי עַל פַּרְנָסָה וּלְסַלֵּק אֵיזֶה חוֹב.

וְהִנֵּה הָיִיתִי נָבוֹךְ בְּדַעְתִּי וּבְיוֹם שֵׁנִי עָנָה וְאָמַר לִי מְחֻתָּנִי רַבִּי אֱלִימֶלֶךְ נֵרוֹ יָאִיר שֶׁבָּא לִטְשֶׁערִין בְּיוֹם שִׁשִּׁי פָּרָשַׁת יִתְרוֹ הֶעָבָר, אִם תִּרְצוּ תּוּכְלוּ לִנְסֹעַ עִמִּי יַחַד לִטְשֶׁערְקָאס בְּיוֹם שְׁלִישִׁי, וּמִשָּׁם תַּחְזְרוּ עִמִּי עַל שַׁבָּת לְכָאן, וְנִסַּע מִכָּאן יַחַד לִקְרִימִינְטְשָׁאק, כִּי אֲנִי מֻכְרָח לִהְיוֹת שָׁם, וְגַם תּוּכְלוּ לָשׁוּב עִמִּי מִקְּרִימִינְטְשָׁאק לְכָאן. וְהוּטְבוּ דְּבָרָיו בְּעֵינַי מְאֹד כִּי יִפְטֹר אוֹתִי מֵהוֹצָאוֹת הַרְבֵּה בְּדֶרֶךְ מְקֻלְקָל כָּזֶה. וְכֵן עָשִׂיתִי אָז וְנָסַעְתִּי בְּיוֹם שְׁלִישִׁי פָּרָשַׁת מִשְׁפָּטִים עִם מְחֻתָּנִי יַחַד לִטְשֶׁערְקָאס.

בַּדֶּרֶךְ נוֹדַע לִי הֵיטֵב שֶׁמֶּדְבֶדִיבְקָא סְמוּכָה בְּיוֹתֵר לִטְשֶׁערְקָאס מִטְּשֶׁערִין, וְתֵכֶף עָלָה עַל דַּעְתִּי שֶׁבְּאִם לֹא אוּכַל לִנְסֹעַ מִטְּשִׁירְקָאס לִטְשֶׁערִין, עַל שַׁבָּת אֶסַּע לְמֶדְבֶדִיבְקָא. וּבָאתִי לִטְשֶׁערְקָאס בַּלַּיִל הַשַּׁיָּךְ לְיוֹם רְבִיעִי אַחַר חֲצוֹת לַיְלָה, וְנִתְעַכַּבְתִּי שָׁם כָּל יוֹם רְבִיעִי וְיוֹם חֲמִישִׁי וּמְחֻתָּנִי לֹא חָזַר לִטְשֶׁערִין. וְצִוִּיתִי שֶׁיַּעֲמִיד לִי עֲגָלָה וְנָסַעְתִּי לְבַדִּי בְּיוֹם שִׁשִּׁי בַּבֹּקֶר מִטְּשֶׁערְקָאס לְמֶדְבֶדִיבְקָא, וְרַבִּי מֶנְדִּיל חֲבֵרִי לֹא הָיָה עִמִּי אָז, כִּי נִשְׁאָר בִּטְשֶׁערִין. כִּי עֲגָלָה שֶׁל מְחֻתָּנִי הָיְתָה קְטַנָּה לְקַבְּלוֹ, וּבָאתִי לְמֶעדְוֶועדִיבְקֶע עַל שַׁבָּת פָּרָשַׁת מִשְׁפָּטִים וְאָז הָיָה פָּרָשַׁת שְׁקָלִים, וְשָׁבַתְתִּי שָׁם הַשַּׁבָּת בְּשִׂמְחָה כָּרָאוּי. וּבְלֵיל שַׁבָּת נָשָׂא לִבּוֹ אֶת רַגְלָיו שֶׁל כְּבוֹד יְדִידִי הָרַב רַבִּי יוּדְל, וְגַם אֲנִי רָקַדְתִּי עִמּוֹ בְּשִׂמְחָה בְּעֶזְרַת הַשֵּׁם יִתְבָּרַךְ וְהָיָה אֶצְלִי רַבִּי חַיְקְל.

מג

אַחַר שַׁבָּת בְּיוֹם רִאשׁוֹן פָּרָשַׁת תְּרוּמָה הוֹכַחְתִּי הַרְבֵּה אֶת אֶחָד אוֹדוֹת מַה שֶּׁשָּׁמַעְתִּי עָלָיו שֶׁעָשָׂה קֶשֶׁר שָׁם לִנְסֹעַ וְכוּ' נֶגֶד רְצוֹן רַבִּי יוּדִיל נֵרוֹ יָאִיר, וּבְעִנְיָן זֶה דִּבַּרְתִּי אַחַר כָּךְ גַּם עִם בְּנֵי הַנְּעוּרִים אֲחֵרִים. וְאִם לֹא בָּאתִי כִּי־אִם בִּשְׁבִיל זֶה גַּם כֵּן הָיָה רָאוּי לִנְסֹעַ, וְאִי אֶפְשָׁר לְבָאֵר הַכֹּל כָּאן:

מד

בַּלַּיְלָה הַשַּׁיָּךְ לְיוֹם שֵׁנִי עָשָׂה סְעֻדָּה רַבִּי שְׁמוּאֵל בֶּן רַבִּי דֹּב הַיּוֹשֵׁב בַּכְּפָר יוּפְקוֹבִיץ, וְנָסַעְתִּי אֲנִי וְרַבִּי יוּדְל וּשְׁאָר בְּנֵי הַנְּעוּרִים לֹא הִזְמִין. וְדִבַּרְתִּי בַּדֶּרֶךְ הַרְבֵּה עִם רַבִּי יוּדְל וְסָעַדְנוּ שָׁם סְעֻדַּת הָעֶרֶב. בְּיוֹם שֵׁנִי שַׁבְנוּ לְמֶדְבֶדִיבְקָא וְהָיָה בְּדַעְתִּי מִיָּד לָשׁוּב לִטְשֶׁערִין, אַךְ הֻכְרַחְתִּי לְהַמְתִּין עַל אֵיזֶה אֲנָשִׁים עַד יוֹם שְׁלִישִׁי. בְּיוֹם שְׁלִישִׁי נָסַעְתִּי מִמֶּעדְוֶועדִיוְוקָא לִטְשֶׁערִין וְלִוָּה אוֹתִי רַבִּי לֵיבּ בֶּן רַבִּי חַיְקִיל וּשְׁאָר בְּנֵי הַנְּעוּרִים וּבֶן רַבִּי אֵלִיָּהוּ לַכְּפָר נוֹבֶסֶלִיץ. מִשָּׁם רְצוֹנִי לִנְסֹעַ לָלוּן בַּכְּפָר סוּבִיטוּב, וּכְבָר נָסַעְנוּ כֻּלָּנוּ לְשָׁם, וְחָזַרְנוּ מֵאֶמְצַע הַנָּהָר שֶׁנִּקְרַשׁ בַּלַּיְלָה וְחָזַרְנוּ וּבָאנוּ לַכְּפָר הַנַּ"ל לְבֵית רַבִּי אַבְרָהָם וְעָשָׂה סְעֻדָּה גְּדוֹלָה עֲבוּרֵנוּ. וְאָז דִּבַּרְתִּי הַרְבֵּה עִם הָעוֹלָם שֶׁהָיוּ שָׁם, עַד שֶׁבָּאנוּ מִתּוֹךְ שִׂיחָתֵנוּ אֶל הַתּוֹרָה עַל פָּסוּק וָאֶתְחַנַּן (לִקּוּטֵי תִּנְיָנָא ע"ח) שֶׁמְּדַבֶּרֶת מֵאֲנָשִׁים פְּשׁוּטִים וְשָׁם עִקַּר הַתּוֹרָה מֵעִנְיַן הַדֶּרֶךְ לְאֶרֶץ יִשְׂרָאֵל, וְאָמַרְתִּי לִפְנֵיהֶם כָּל הַתּוֹרָה בַּאֵר הֵיטֵב כְּפִי מַה שֶּׁאֲנִי יוֹדֵעַ בְּעֶזְרַת ה' יִתְבָּרַךְ, כְּפִי שֶׁשָּׁמַעְתִּי בְּעַצְמִי מִפִּיו הַקָּדוֹשׁ אֲשֶׁר בִּכְתָב אִי אֶפְשָׁר לְבָאֵר כָּל־כָּךְ, וְהֶחֱיֵיתִי אוֹתָם מְאֹד.

וְעַל יְדֵי זֶה נִתְעוֹרַרְתִּי מְאֹד, וְרָאִיתִי שֶׁגַּם זֶה רָמַז לִי לִנְסֹעַ לְאֶרֶץ־יִשְׂרָאֵל. וְאַף־עַל־פִּי־כֵן עֲדַיִן לֹא נִתְחַזֵּק דַּעְתִּי בִּשְׁלֵמוּת, כִּי בְּמֶדְבֶדִיבְקָא הָיָה בְּדַעְתִּי לָשׁוּב לְבֵיתִי. גַּם אָמַרְתִּי לִפְנֵיהֶם אָז הַתּוֹרָה הַנֵּעוֹר בַּלַּיְלָה (לִקּוּטֵי מוֹהֲרַ"ן נ"ב), וְעַל יְדֵי שֶׁעוֹרַרְנוּ הָרֵיחַ הַטּוֹב וְהַנּוֹרָא שֶׁל אֵלּוּ שְׁתֵּי תּוֹרוֹת נִפְלָאוֹת מֵרַבֵּנוּ זִכְרוֹנוֹ לִבְרָכָה נִתַּן שִׂמְחָה גְּדוֹלָה בְּלֵב כֻּלָּנוּ, וְיָשַׁבְנוּ אַחַר כָּךְ אֶל הַסְּעֻדָּה בְּשִׂמְחָה, וְהָיִינוּ שְׂמֵחִים שָׁם. וְכָל בְּנֵי הַנְּעוּרִים שָׂמְחוּ מְאֹד בְּרִקּוּדִין וּמְחוֹלוֹת כָּרָאוּי לִשְׂמֹחַ כְּשֶׁזּוֹכִין לִשְׁמֹעַ דְּבָרִים נוֹרָאִים כָּאֵלֶּה שֶׁלֹּא שְׁמָעַתָּן אֹזֶן מֵעוֹלָם. בַּבֹּקֶר בְּיוֹם רְבִיעִי נָסַע עִמִּי רַבִּי אַבְרָהָם לְאָחִיו לַכְּפָר סוּבִיטוּב, וּבְנֵי הַנְּעוּרִים שֶׁלִּוּוּ אוֹתִי נִּשְׁאֲרוּ שָׁם בְּבֵית רַבִּי אַבְרָהָם וּבָאנוּ לְר' לֵיבּ אָחִיו לַכְּפָר סוּבִיטוּב וְהִתְפַּלַּלְנוּ שָׁם וְסָעַדְנוּ שָׁם סְעֻדַּת שַׁחֲרִית. אַחַר כָּךְ נָתְנוּ לִי מָעוֹת בְּכָבוֹד, וְנָסַע עִמִּי רַבִּי לֵיבּ עַד טְשֶׁערִין. וְחָזַרְתִּי וּבָאתִי לִטְשֶׁערִין בְּיוֹם ד' פָּרָשַׁת תְּרוּמָה בְּעֵרֶךְ חֲצוֹת הַיּוֹם. וְהִנֵּה כְּבָר פָּטַרְתִּי בְּעֶזְרַת הַשֵּׁם יִתְבָּרַךְ הַנְּסִיעָה שֶׁבִּסְבִיבוֹת אֵלּוּ וְאֵינִי צָרִיךְ לִנְסֹעַ עוֹד כִּי אִם לִקְרִימִינְטְשָׁאק.

מה

וְהִנֵּה בְּבוֹאִי לִטְשֶׁערִין שֵׁנִית כְּבָר הָיָה כָּבֵד עָלַי טִלְטוּל הַדֶּרֶךְ וְהָיִיתִי רוֹצֶה לָשׁוּב לְבֵיתִי, וּנְסִיעַת אָדֶעס וְלָבוֹא לְאֶרֶץ יִשְׂרָאֵל הָיָה רָחוֹק בְּעֵינַי מְאֹד מְאֹד. וְלוּלֵא שֶׁבַּת רַבֵּנוּ זִכְרוֹנוֹ לִבְרָכָה הַצַּדֶּקֶת מָרַת שָׂרָה יוֹשֶׁבֶת בִּקְרִימִינְטְשָׁאק, וַאֲחוֹתָהּ הַצַּדֶּקֶת מָרַת חַיָּה תִּחְיֶה וּבְנֵיהֶם שֶׁיִּחְיוּ, שֶׁאֲנִי מֻכְרָח לְקַבֵּל פְּנֵיהֶם וְלֵרָאוֹת עִמָּהֶם וְלִתֵּן לָהֶם פְּרִיסַת־שָׁלוֹם מֵאֲחוֹתָם הַצַּדֶּקֶת מָרַת אָדִיל תִּחְיֶה, אֲשֶׁר אֲנִי מְחֻיָּב לַעֲבֹד וּלְשָׁרֵת אֶת זֶרַע רַבֵּנוּ זִכְרוֹנוֹ לִבְרָכָה בְּכָל כֹּחִי, לוּלֵא זֹאת הָיִיתִי שָׁב מִדַּרְכִּי. אַךְ אָמַרְתִּי לִקְרִימִינְטְשָׁאק אֲנִי מֻכְרָח לִנְסֹעַ מֵחֲמַת הַנַּ"ל כִּי לְעִנְיַן מָעוֹת לֹא הָיָה כְּדַאי הַהוֹצָאָה שֶׁהִיא כִּמְעַט יְתֵרָה עַל הַשֶּׁבַח.

וְתֵכֶף שָׂכַרְתִּי עֲגָלָה עַל מְנָת לַחֲזֹר לְכָאן וְלֹא הָיִיתִי מְרֻצֶּה בְּשׁוּם אֹפֶן לִשְׂכֹּר עֲגָלָה לְשָׁם לְבַד וְלִנְסֹעַ מִשָּׁם לְנִיקוֹלַאיֶב עִם רַבִּי שְׁלֹמֹה. אַף עַל פִּי שֶׁבְּאֹפֶן זֶה הָיִיתִי שׂוֹכֵר עֲגָלָה לִקְרִימִינְטְשָׁאק בְּזוֹל יוֹתֵר, אֲבָל דַּעְתִּי הָיְתָה חֲזָקָה שֶׁאֵינִי רוֹצֶה לְנִיקוֹלַאיֶב וְאָדֶעס רַק לַחֲזֹר לְכָאן לִטְשֶׁערִין, וּמִכָּאן לִנְסֹעַ לְבֵיתִי. וְעַל כֵּן שָׂכַרְתִּי עֲגָלָה עַל מְנָת לַחֲזֹר לִטְשֶׁערִין, וְשָׂכַרְתִּי הָעֲגָלָה בַּלַּיִל הַשַּׁיָּךְ לְיוֹם חֲמִישִׁי עַל דַּעַת לִנְסֹעַ לְמָחָר אַחַר תְּפִלַּת שַׁחֲרִית לָבוֹא עַל שַׁבָּת לִקְרִימִינְטְשָׁאק וְלַחֲזֹר מִשָּׁם בְּיוֹם שֵׁנִי אַחַר שַׁבָּת:

מו

בַּבֹּקֶר בְּיוֹם חֲמִישִׁי וְאָז הָיָה עֶרֶב רֹאשׁ חֹדֶשׁ אֲדָר קַמְתִּי מִשְּׁנָתִי לְהִתְפַּלֵּל בִּזְרִיזוּת כְּדֵי לִנְסֹעַ. וְתֵכֶף בְּקוּמִי מִשְּׁנָתִי שָׁלַח הַשֵּׁם יִתְבָּרַךְ מַחֲשָׁבוֹת בְּלִבִּי אוּלַי אַף עַל פִּי כֵן אֶסַּע מִקְּרִימִינְטְשָׁאק לְנִיקוֹלַאיֶב עִם רַבִּי שְׁלֹמֹה. וְנִזְכַּרְתִּי עוֹד הַפַּעַם שֶׁלֹּא דָּבָר רֵיק מַה שֶּׁבָּא רַבִּי שְׁלֹמֹה בְּאוֹתָהּ הָעֵת כִּי בְּוַדַּאי הוּא בִּשְׁבִילִי, וְלֹא רָצִיתִי לִדְחוֹת מַחֲשָׁבָה זֹאת, וְנִכְנַסְתִּי הַרְבֵּה בְּמַחֲשָׁבוֹת אֵלּוּ וְנִתְיַשַּׁבְתִּי הַרְבֵּה בָּזֶה וְהִצַּעְתִּי בְּדַעְתִּי כָּל הַמְּנִיעוֹת שֶׁיֵּשׁ בְּמֹחִי עַל הַנְּסִיעָה לְאֶרֶץ יִשְׂרָאֵל וְהֵבַנְתִּי שֶׁאַף עַל פִּי כֵן הַשֵּׁם יִתְבָּרַךְ גָּדוֹל מְאֹד, וְיָכוֹל לַעֲזֹר לִי עַל הַכֹּל לְשַׁבֵּר כָּל זֶה וְלָבוֹא לְאֶרֶץ יִשְׂרָאֵל. עַל כֵּן אָמַרְתִּי עַל כָּל פָּנִים אֶסַּע לִקְרִימִינְטְשָׁאק עַל הַסָּפֵק שֶׁיָּכוֹל לִהְיוֹת שֶׁלֹּא אֶחֱזֹר לְכָאן וְלֹא יִהְיֶה נֶחְלָט בְּדַעְתִּי שֶׁבְּוַדַּאי אֶחֱזֹר לְכָאן. וְהַנָּפְקָא מִנָּהּ שֶׁאֲנִי צָרִיךְ עַתָּה לְקַבֵּל מִיָּד כָּל מַה שֶּׁרוֹצִים אַנְשֵׁי־שְׁלוֹמֵנוּ שֶׁבִּטְשֶׁערִין לִתֵּן לִי כְּדֵי שֶׁיִּהְיוּ לִי עַל הוֹצָאוֹת כִּי אוּלַי יִהְיֶה הַשֵּׁם עִמָּדִי שֶׁאֶסַּע מִשָּׁם עִם רַבִּי שְׁלֹמֹה לְנִיקוֹלַאיֶב וְכוּ' כַּנַּ"ל.

וְתֵכֶף נִתְחַזַּקְתִּי בְּדַעְתִּי עַל זֶה, וְהִתְפַּלַּלְתִּי תְּפִלַּת שַׁחֲרִית. וְאַחַר כָּךְ קִיַּמְתִּי כָּךְ, וְדִבַּרְתִּי עִם רַבִּי יַעֲקֹב יוֹסֵף וּשְׁאָר אַנְשֵׁי־שְׁלוֹמֵנוּ הֱיוֹת שֶׁיֵּשׁ סָפֵק בְּדַעְתִּי שֶׁיָּכוֹל לִהְיוֹת שֶׁאֶסַּע מִקְרִימִינְטְשָׁאק לְנִיקוֹלַאיֶב, וַעֲדַיִן אֵינִי יוֹדֵעַ בְּבֵרוּר אֲבָל עַל כָּל פָּנִים אֲנִי מְסֻפָּק בָּזֶה, וְיָכוֹל לִהְיוֹת כֵּן, עַל כֵּן חָנּוּנִי נָא וּתְנוּ לִי תֵּכֶף מַה שֶּׁאַתֶּם רוֹצִים לִתֵּן לִי. וְכֵן קִבְּלוּ וְקִיְּמוּ דְבָרַי וְנָתְנוּ לִי מַתְּנַת יָדָם הַטּוֹבָה וְרֻבָּם אָמְרוּ בְּוַדַּאי תָּשׁוּבוּ לְכָאן. וַאֲנִי אָמַרְתִּי אַף עַל פִּי כֵן מֵחֲמַת סָפֵק אֲנִי רוֹצֶה לְעֵת עַתָּה שֶׁלֹּא יִשָּׁאֵר לִי דָּבָר חוֹצֵץ בְּכָאן, וַה' - הַטּוֹב בְּעֵינָיו יַעֲשֶׂה. וְנָסַעְתִּי מִטְּשֶׁערִין לִקְרִימִינְטְשָׁאק אֲנִי וַחֲבֵרִי רַבִּי מֶנְדִּיל בְּיוֹם חֲמִישִׁי לְעֵת עֶרֶב.

וְאָז בְּאוֹתָהּ הָעֵת הָיָה צַעַר גָּדוֹל בְּבֵית רַבִּי יַעֲקֹב יוֹסֵף מֵחֲמַת שֶׁלֹּא הֵבִיאוּ לוֹ בִּילֶעט (כַּרְטִיס) שֶׁל גִּילְדְיֶע אֶחָד לִנְסֹעַ לְפֶּעטֶערְבּוּרְג, וְהָיְתָה עֲצָתָם חֲלוּקָה מְאֹד מְאֹד אֵיךְ לְהִתְנַהֵג. כִּי הָיָה כִּמְעַט כָּל רְכוּשָׁם תָּלוּי בְּעֵצָה זֹאת. וְהַשֵּׁם יִתְבָּרַךְ עָזַר שֶׁאָמַרְתִּי לָהֶם אָז דְּבָרִים נָאִים שֶׁכָּל חֲלֻקַּת הָעֵצָה שֶׁלָּהֶם הוּא רַק אֵיךְ לְהַשִּׂיג וּלְהַגִּיעַ רְצוֹן הַבּוֹרֵא יִתְבָּרַךְ, שֶׁזֶּה הָעִקָּר חֲלֻקַּת הָעֵצָה שֶׁלָּהֶם, כִּי הֲלֹא בְּוַדַּאי יָדוּעַ לַאֲנָשִׁים כְּשֵׁרִים כְּמוֹתָם שֶׁהַמָּמוֹן הוּא הֶבֶל וָרִיק וְאֵין מְלַוִּין לוֹ לָאָדָם לֹא כֶּסֶף וְלֹא זָהָב וְכוּ', רַק שֶׁהֵם צְרִיכִין בְּוַדַּאי מָעוֹת הַרְבֵּה לְשֵׁם שָׁמַיִם כְּדֵי לְפַזֵּר צְדָקָה הַרְבֵּה כִּי הֵם נְדִיבֵי לֵב בְּיוֹתֵר, כְּמוֹתָם יִרְבּוּ בְּיִשְׂרָאֵל. וְאִם־כֵּן כָּל מַה שֶּׁאַתֶּם לְהוּטִים אַחַר הַמָּמוֹן הַכֹּל בִּשְׁבִיל רְצוֹן הַבּוֹרֵא יִתְבָּרַךְ, וּכְשֶׁאַתֶּם מְסֻפָּקִים עַתָּה אֵיךְ לְהַשִּׂיג הַמָּמוֹן וּלְהִנָּצֵל מִן הַהֶפְסֵד, כָּל חֲלֻקַּת הָעֵצָה הוּא רַק אֵיךְ לְהַשִּׂיג רְצוֹן הַבּוֹרֵא יִתְבָּרַךְ שְׁמוֹ. וּכְשֶׁחֲלֻקַּת הָעֵצָה הוּא בָּזֶה רָאוּי לָכֶם לִשְׂמֹחַ מְאֹד וּלְהַרְחִיק הָעַצְבוּת שֶׁיֵּשׁ לָכֶם עַתָּה, הַמַּזִיק מְאֹד לְכָל הָעִנְיָנִים. כַּדְּבָרִים הָאֵלֶּה וְיוֹתֵר מִזֶּה דִּבַּרְתִּי עִמָּהֶם, וְעַל יְדֵי זֶה הִרְחַבְתִּי קְצָת דַּעַת רַבִּי יַעֲקֹב יוֹסֵף וְהִכְרַחְתִּי אוֹתוֹ לֶאֱכֹל עִמִּי סְעֻדַּת רֹאשׁ חֹדֶשׁ. מַה שֶּׁבִּתְחִלָּה הָיָה רָחוֹק בְּעֵינָיו מְאֹד לֶאֱכֹל אָז. כִּי הָיָה צַעֲרָם וְטִרְדָּתָם וַחֲלֻקּוֹת הָעֵצָה שֶׁלָּהֶם כָּבֵד מְאֹד. אֲבָל עַל־יְדֵי דִּבּוּרַי וְהַפְצָרָתִי אָכַל עִמִּי. וְאַגַּב אָכְלוּ עוֹד שְׁאָר מְסֻבִּים רַבִּים וְאָמַרְתִּי לוֹ אָז שֶׁחֲלֻקַּת הָעֵצָה שֶׁיֵּשׁ לִי בְּלִבִּי גָּדוֹל הַרְבֵּה יוֹתֵר מֵחֲלֻקַּת הָעֵצָה שֶׁלָּהֶם. כִּי עִנְיָן שֶׁלָּהֶם נוֹגֵעַ בְּמָמוֹן, וְעִנְיָן שֶׁלִּי מַגִּיעַ לִנְפָשׁוֹת וּלְמָמוֹן, וְהוֹדָה מְאֹד לִדְבָרַי:

מז

אַחַר הַסְּעֻדָּה קִבַּלְתִּי רְשׁוּת מֵהֶם וְנָסַעְנוּ לִקְרִימִינְטְשָׁאק, וּבָאנוּ לִקְרָאקֶע בְּיוֹם עֶרֶב שַׁבַּת קֹדֶשׁ אַחַר חֲצוֹת שְׁתַּיִם אוֹ שָׁלֹשׁ שָׁעוֹת, וְהָיִינוּ לְהוּטִים לַעֲבֹר הַנָּהָר דִינֶעפֶּר בִּזְרִיזוּת וְהַשֵּׁם יִתְבָּרַךְ הִזְמִין לָנוּ סְפִינָה וְעָבַרְנוּ בְּשָׁלוֹם.

וּבָאנוּ לִקְהִלַּת קֹדֶשׁ קְרִימִינְטְשָׁאק בְּעוֹד הַיּוֹם גָּדוֹל. וְתֵכֶף בְּבוֹאִי לְשָׁם, מָצָאתִי אֶת רַבִּי שְׁלֹמֹה וְנוֹדַע לִי מִיָּד שֶׁהוּא מוּכָן אַחַר שַׁבָּת לִנְסֹעַ לְנִיקוֹלַאיֶב, וּכְבָר יֵשׁ בְּכָאן עֲגָלָה מֵאָדֶעס שֶׁנּוֹסַעַת לְנִיקוֹלַאיֶב שֶׁתּוּכַל לְקַבֵּל אֶת כֻּלָּנוּ לְשָׁם. וְכֵן הָיָה בְּעֶזְרַת הַשֵּׁם יִתְבָּרַךְ. וְהוֹדִיעוּ לִי תֵּכֶף שֶׁאֶחָד מֵאוֹהֲבַי בֶּאֱמֶת מֵאַנְשֵׁי־שְׁלוֹמֵנוּ הוּא יוֹדֵעַ מֵעֲגָלָה זֹאת שֶׁנּוֹסַעַת לְנִיקוֹלַאיֶב. וְתֵכֶף קָרָאתִי אֶת הָאִישׁ הַנַּ"ל וְאָמַר לִי שֶׁבְּקַל נוּכַל לִנְסֹעַ עִם עֲגָלָה זֹאת.

אַחַר כָּךְ שָׁבַתְנוּ שָׁם בְּבֵית רַבִּי אַיְזִיק חֲתַן רַבֵּנוּ זִכְרוֹנוֹ לִבְרָכָה. וּבְלֵיל שַׁבָּת הַיַּלְדָּה שֶׁלָּהֶם שֶׁתִּחְיֶה שֶׁנּוֹלְדָה בְּקָרוֹב לְמַזָּל טוֹב הָיְתָה מֻטֶּלֶת עַל עֶרֶשׂ דְּוַי, וּבְלֵיל שַׁבָּת הַנַּ"ל הָיְתָה מְסֻכֶּנֶת. וּבְבוֹאֵנוּ מִבֵּית הַכְּנֶסֶת אָמְרָה הַצַּדֶּקֶת מָרַת שָׂרָה תִּחְיֶה בַּת רַבֵּנוּ זִכְרוֹנוֹ לִבְרָכָה, שֶׁכְּבָר נִתְקָרְרוּ רַגְלֵי הַתִּינוֹק וְגַם חֲמוֹתָהּ עָמְדָה אֵצֶל הַתִּינוֹק בְּפָנִים זְעוּפוֹת מְאֹד. וַאֲנִי כְּשֶׁבָּאתִי מִבֵּית הַכְּנֶסֶת וְרָאִיתִי זֹאת הָיָה עָלַי לִבִּי דַּוָּי מְאֹד מִגֹּדֶל צַעֲרָם, וְתָלִיתִי עֵינַי לַמָּרוֹם וְאָמַרְתִּי מִי אָנֹכִי לְהִתְפַּלֵּל עַל זֶרַע רַבֵּנוּ זִכְרוֹנוֹ לִבְרָכָה. אֲבָל כְּבָר הֻזְהַרְתִּי מֵרַבֵּנוּ זִכְרוֹנוֹ לִבְרָכָה בְּעַצְמוֹ לְהִתְפַּלֵּל עַל זַרְעוֹ הַקָּדוֹשׁ, וְאָמַרְתִּי רִבּוֹנוֹ שֶׁל עוֹלָם רַחֵם וַחֲמֹל וְלֹא תְהֵא צָרָה וְיָגוֹן חַס וְשָׁלוֹם בְּיוֹם הַשַּׁבָּת שֶׁאֲנִי אוֹרֵחַ בְּכָאן, וְזֶה שְׁנָתַיִם שֶׁלֹּא הָיִיתִי כָּאן. רַחֵם עָלֵינוּ וְאַל תְּעַרְבֵּב שִׂמְחָתֵנוּ חַס וְשָׁלוֹם. וּבְחַסְדֵי הַשֵּׁם יִתְבָּרַךְ שָׁב הַתִּינוֹק לְאֵיתָנוֹ בְּעֶזְרַת הַשֵּׁם יִתְבָּרַךְ וּבְשַׁבָּת בַּבֹּקֶר הָיְתָה הַתִּינֹקֶת שֶׁתִּחְיֶה, בְּחֶזְקַת חַיִּים וַתְּחִי רוּחַ כָּל בְּנֵי הַבַּיִת:

מח

וְהִנֵּה בְּשַׁבָּת בִּסְעֻדַּת שַׁחֲרִית בָּאוּ כַּמָּה אֲנָשִׁים אֶצְלִי אֲבָל אַף עַל פִּי כֵן לֹא נִפְתַּח פִּי לְדַבֵּר עִמָּהֶם מַה שֶּׁצְּרִיכִים לְדַבֵּר מִנִּפְלְאוֹת תּוֹרָתוֹ שֶׁל רַבֵּנוּ זִכְרוֹנוֹ לִבְרָכָה. גַּם בִּתְחִלָּה לֹא הִתְעוֹרַרְנוּ לְשִׂמְחָה כָּרָאוּי. וְעָזַר לָנוּ הַשֵּׁם יִתְבָּרַךְ שֶׁנִּתְעוֹרֵר אִישׁ זָקֵן אֶחָד וְהִתְחִיל לְרַקֵּד הַרְבֵּה בְּשִׂמְחָה וְעוֹד זָקֵן אֶחָד רִקֵּד הַרְבֵּה עִמּוֹ. וַעֲדַיִן אֵינִי יוֹדֵעַ מַה זֶּה הָיָה לוֹ. אֲבָל לְעִנְיָנֵנוּ הָיָה זֶה נִצְרָךְ מְאֹד מְאֹד. וַאֲנִי חִזַּקְתִּי שִׂמְחָתוֹ הַרְבֵּה וְעוֹרַרְתִּי כֻּלָּם לְנַגֵּן לוֹ וּלְהַכּוֹת כַּף אֶל כַּף כְּדֵי לְחַזֵּק הַשִּׂמְחָה, עַד שֶׁעֲזָרַנִי הַשֵּׁם יִתְבָּרַךְ שֶׁנִּתְעוֹרַרְנוּ כֻּלָּנוּ לְשִׂמְחָה גְּדוֹלָה, וְהָיוּ מְרַקְּדִים כֻּלָּם בְּשִׂמְחָה גַּם אָנֹכִי רִקַּדְתִּי הַרְבֵּה בְּשִׂמְחָה בְּעֶזְרַת הַשֵּׁם יִתְבָּרַךְ. וְאַחַר כָּךְ דִּבַּרְתִּי עִמָּהֶם עַד שֶׁבָּאתִי לְתוֹךְ הַתּוֹרָה הַמַּתְחֶלֶת מִי שֶׁיּוֹדֵעַ מֵאֶרֶץ יִשְׂרָאֵל וְכוּ' (לִקּוּטֵי תִּנְיָנָא מ'), וְאָמַרְתִּי לִפְנֵיהֶם הַתּוֹרָה הַזֹּאת. וְזֶה חִזֵּק דַּעְתִּי מְאֹד מְאֹד כִּי רָאִיתִי כִּי מֵאֵת הַשֵּׁם הוּא שֶׁאֲנִי זוֹכֶה לְדַבֵּר עַתָּה מֵאֶרֶץ יִשְׂרָאֵל בִּפְרָט תּוֹרָה נִפְלָאָה וְנוֹרָאָה כָּזֹאת, אַשְׁרֵי אָזְנַיִם שֶׁכָּךְ שׁוֹמְעִים:

מט

גַּם אָז כְּשֶׁדִּבַּרְתִּי מֵאֶרֶץ יִשְׂרָאֵל, סִפֵּר לִי אֶחָד מֵאַנְשֵׁי־שְׁלוֹמֵנוּ שֶׁהָיָה אֵצֶל רַבֵּנוּ זִכְרוֹנוֹ לִבְרָכָה בְּעֵת שֶׁכְּבָר אָחַז בְּדֶרֶךְ נְסִיעָתוֹ הַקְּדוֹשָׁה לִנְסֹעַ לְאֶרֶץ יִשְׂרָאֵל, וְנִמְצָא אָז אִישׁ אֶחָד מֵאַנְשֵׁי־שְׁלוֹמֵנוּ שֶׁהָיָה אִישׁ עָשִׁיר קְצָת וּמְיֻחָס גָּדוֹל, וְנִתְאַוָּה מְאֹד לִנְסֹעַ עִם רַבֵּנוּ זִכְרוֹנוֹ לִבְרָכָה לְאֶרֶץ יִשְׂרָאֵל וְהִרְבָּה רֵעִים עַל רַבֵּנוּ זִכְרוֹנוֹ לִבְרָכָה לְבַקֵּשׁ עֲבוּרוֹ שֶׁיִּקַּח אוֹתוֹ עִמּוֹ לְאֶרֶץ יִשְׂרָאֵל, וְנוֹדַע לְרַבֵּנוּ זִכְרוֹנוֹ לִבְרָכָה עִנְיָן זֶה. עָנָה וְאָמַר רַבֵּנוּ זִכְרוֹנוֹ לִבְרָכָה לְהָאִישׁ הַנַּ"ל אַתָּה חָפֵץ לִנְסֹעַ לְאֶרֶץ יִשְׂרָאֵל, מִפְּנֵי מָה אֵין אַתָּה נוֹסֵעַ. הֵשִׁיב הָאִישׁ הַנַּ"ל אִם תִּקְחוּ אוֹתִי עִמָּכֶם אֶסַּע עִמָּכֶם מִיָּד. עָנָה רַבֵּנוּ זִכְרוֹנוֹ לִבְרָכָה וְאָמַר לוֹ מַה טַּעַם יֵשׁ לְךָ שֶׁאַתָּה רוֹצֶה לִנְסֹעַ לְאֶרֶץ יִשְׂרָאֵל, בְּוַדַּאי מֻכְרָח שֶׁיֵּשׁ לְךָ טַעַם כִּי הֲלֹא גַּם יִשְׁמְעֵאלִים וְעַרְבִיִּים נוֹסְעִים לְאֶרֶץ יִשְׂרָאֵל וְכוּ'. וְהֵשִׁיב לוֹ מַה שֶּׁהֵשִׁיב.

וְהִנֵּה אֵינִי זוֹכֵר סִפּוּר הַדְּבָרִים הֵיטֵב אֲבָל הָעִקָּר מַה שֶּׁנִּצְרָךְ לָנוּ מִסִּפּוּר זֶה הוּא מַה שֶּׁשָּׁמַעְתִּי מֵהָאִישׁ הַנַּ"ל שֶׁאַחַר כָּךְ נִזְדַּעְזַע רַבֵּנוּ זִכְרוֹנוֹ לִבְרָכָה, וְהָפַךְ פָּנָיו מֵאִישׁ הַנַּ"ל וְדִבֵּר אֶל הָעוֹלָם בְּהִתְלַהֲבוּת גָּדוֹל. וְכָל דְּבָרָיו הָיוּ כְּגַחֲלֵי אֵשׁ כְּדַרְכּוֹ. וְעָנָה וְאָמַר כְּשֶׁרוֹצִים בֶּאֱמֶת לָבוֹא לְאֶרֶץ יִשְׂרָאֵל יֹאמַר אִם אֶקַּח אוֹתוֹ יִסַּע, כָּךְ רוֹצִים לָבוֹא לְאֶרֶץ יִשְׂרָאֵל. הֲלֹא כְּשֶׁרוֹצִים לָבוֹא לְאֶרֶץ יִשְׂרָאֵל צְרִיכִין לֵילֵךְ רַגְלִי כִּי הַשֵּׁם יִתְבָּרַךְ אָמַר לְאַבְרָהָם לֶךְ לְךָ מֵאַרְצְךָ וּמִמּוֹלַדְתְּךָ וְכוּ' אֶל הָאָרֶץ. לֵךְ דַּיְקָא. שֶׁצְּרִיכִין לֵילֵךְ רַגְלִי מַמָּשׁ כְּדֵי לִזְכּוֹת לָבוֹא לְאֶרֶץ יִשְׂרָאֵל וְאָמַר זֹאת בְּהִתְלַהֲבוּת גָּדוֹל מְאֹד.

וְהִנֵּה דִּבּוּרִים אֵלּוּ שֶׁזָּכִיתִי לִשְׁמֹעַ אָז חִזְּקוּ אֶת לִבִּי מְאֹד בְּעִנְיַן הַנְּסִיעָה לְאֶרֶץ יִשְׂרָאֵל. כִּי בְּכָל פַּעַם וּפַעַם שֶׁאֲנִי זוֹכֶה לִשְׁמֹעַ אֵיזֶה דִּבּוּר בְּעָלְמָא שֶׁיָּצָא מִפִּי רַבֵּנוּ זִכְרוֹנוֹ לִבְרָכָה מַה שֶּׁלֹּא שָׁמַעְתִּי עֲדַיִן, יָקָר בְּעֵינַי מְאֹד מִפָּז וּמִפְּנִינִים. מִכָּל־שֶׁכֵּן וְכָל־שֶׁכֵּן עַתָּה כְּשֶׁזָּכִיתִי לִשְׁמֹעַ דָּבָר חָדָשׁ בְּעִתּוֹ מַה טּוֹב וּמַה נָעִים. אַחַר כָּךְ יָשַׁבְנוּ שָׁם כָּל הַיּוֹם, וְגַם בִּסְעֻדָּה שְׁלִישִׁית. וְהַשּׁוֹחֲטִים הָיוּ אָז אֶצְלִי וְדִבַּרְתִּי אָז מֵהַתּוֹרָה 'דִּרְשׁוּ' (לִקּוּטֵי מוֹהֶרַ"ן ל"ז) שֶׁמְּדַבֵּר שָׁם מֵעִנְיַן שׁוֹחֲטִים. גַּם שָׁם מְדַבֵּר מֵאֶרֶץ יִשְׂרָאֵל עַיֵּן שָׁם:

נ

אַחַר שַׁבָּת בְּיוֹם רִאשׁוֹן אַף עַל פִּי כֵן עֲדַיִן הָיִיתִי נָבוֹךְ בְּדַעְתִּי קְצָת, אַף עַל פִּי כֵן פִּטַּרְתִּי אֶת הַבַּעַל עֲגָלָה וְהֶחֱזַרְתִּיו לְבֵיתוֹ וְנִתְעַכַּבְתִּי בִּקְרִימִינְטְשָׁאק עַד יוֹם שְׁלִישִׁי. וְהַבַּעַל עֲגָלָה הַנַּ"ל נָסַע מִקְרִימִינְטְשָׁאק לְאֵיזֶה מָקוֹם הַסָּמוּךְ לְשָׁם עַל מְנָת לַחֲזֹר לִקְרִימִינְטְשָׁאק וְלֹא חָזַר עַד יוֹם שְׁלִישִׁי הַנַּ"ל וּמֵחֲמַת זֶה הָיוּ לִי כַּמָּה סְפֵקוֹת. גַּם רַבִּי שְׁלֹמֹה הַנַּ"ל הָיוּ לוֹ כַּמָּה חִלּוּקֵי דֵעוֹת בִּתְחִלָּה אָמַר שֶׁיִּסַּע לְבַדּוֹ עִם עֲגָלָה אַחֶרֶת שֶׁל אֵיזֶה אָדוֹן. אַחַר כָּךְ אָמַר שֶׁלֹּא יִסַּע כְּלָל. וְכָל זֶה הָיוּ מְנִיעוֹת לְעִנְיַן נְסִיעָתִי. כִּי לְעִנְיַן שְׂכִירוּת הַבַּעַל עֲגָלָה הָיָה נִצְרָךְ לִי שֶׁיִּסַּע רַבִּי שְׁלֹמֹה עִמִּי:

נא

בְּיוֹם ג' הַנַּ"ל נָסַע רַבִּי אַיְזִיק נֵרוֹ יָאִיר לַדֶּרֶךְ לְשִׁיקְלָאב וְעָשָׂה אֵיזֶה סְעֻדָּה קֹדֶם נְסִיעָתוֹ, וְהָיָה שָׁם רַבִּי אַהֲרֹן חֲתַן רַבֵּנוּ זִכְרוֹנוֹ לִבְרָכָה וְרַבִּי שִׁמְעוֹן אָחִיו שֶׁהָיָה לוֹ אָז מַחֲלוֹקֶת עִמּוֹ:

נב

אַחַר כָּךְ נָסַע לְדַרְכּוֹ וְיָצָאנוּ עִמּוֹ לְלַוּוֹת אוֹתוֹ עַד רָחוֹק מֵהָעִיר וְחָזַרְנוּ לְהָעִיר. וּבָא הַבַּעַל עֲגָלָה אֶצְלִי לְשָׂכְרוֹ וּבִקֵּשׁ סָךְ הַרְבֵּה שֶׁלֹּא הָיָה בִּיכָלְתִּי לִתֵּן כָּל כָּךְ, וְאָמַר שֶׁאִם יִסַּע עוֹד אֶחָד יָקֵל עָלַי אֲבָל רַבִּי שְׁלֹמֹה לֹא רָצָה לְדַבֵּר אָז כְּלָל מֵעִנְיַן הַנְּסִיעָה כִּי אָמַר שֶׁלֹּא יִסַּע כְּלָל. וְגַם אָנֹכִי הָיִיתִי אָז בְּעַצְבוּת וּמָרָה שְׁחוֹרָה מְאֹד עַד שֶׁהָיָה אָז רָחוֹק בְּעֵינַי מְאֹד שֶׁאֶסַּע לְנִיקוֹלַאיֶב, וְלֹא הֵשַׁבְתִּי לַבַּעַל עֲגָלָה שׁוּם תְּשׁוּבָה כְּלָל, וְהָלַךְ לוֹ. וְהָיִיתִי סָבוּר שֶׁיִּסַּע לְדַרְכּוֹ אֲבָל הַבַּעַל עֲגָלָה נִתְעַכֵּב וְלָן שָׁם בִּקְרִימִינְטְשָׁאק.

לְעֵת עֶרֶב בֵּין מִנְחָה לְמַעֲרִיב נִכְנַסְתִּי לְבֵית רַבִּי לֵיבּ נֵרוֹ יָאִיר, וְלֹא הִדְלִיקוּ עֲדַיִן נֵר בְּאוֹתוֹ הַחֶדֶר, וְשָׁכַבְתִּי שָׁם עַל אֵיזֶה מִטָּה בַּחֲשֵׁכָה וּבַאֲפֵלָה. וְשָׁכַבְתִּי מִשְׁתָּאֶה וּמִשְׁתּוֹמֵם מְאֹד מְאֹד מִגֹּדֶל בִּלְבּוּל הַדַּעַת שֶׁהָיוּ לִי, עַד שֶׁלֹּא הָיִיתִי יָכוֹל לְהַכְרִיעַ דַּעְתִּי בְּשׁוּם פָּנִים. וְכָל מַה שֶּׁעָבַר עָלַי אָז וְקֹדֶם לָזֶה אִי אֶפְשָׁר לְבָאֵר וּלְסַפֵּר כְּלָל.

אֲבָל הַשֵּׁם יִתְבָּרַךְ בְּרַחֲמָיו סִבֵּב הַדָּבָר עַד שֶׁבְּאוֹתָהּ הַלַּיְלָה בִּסְעֻדַּת הַלַּיְלָה נִתְהַפֵּךְ דַּעַת רַבִּי שְׁלֹמֹה וְנִתְרַצָּה לִנְסֹעַ. גַּם אוֹתִי חִזֵּק הַשֵּׁם יִתְבָּרַךְ דַּעְתִּי וְנִתְרַצִּינוּ שְׁנֵינוּ לִשְׂכֹּר הָעֲגָלָה. גַּם רַבִּי שְׁלֹמֹה הוֹדִיעַ לִי שֶׁעֲדַיִן הָעֲגָלָה בְּכָאן, וְהוּא בְּעַצְמוֹ יִשְׂכֹּר אוֹתָהּ בְּיוֹם מָחָר. וְכֵן הָיָה שֶׁבְּיוֹם הַמָּחֳרָת שָׂכַר אֶת הָעֲגָלָה שֶׁנִּסַּע כֻּלָּנוּ לְנִיקוֹלַאיֶב, דְּהַיְנוּ רַבִּי שְׁלֹמֹה וַאֲנִי וְרַבִּי מֶנְדִּיל. וּבְאוֹתוֹ הַיּוֹם שֶׁהוּא יוֹם רְבִיעִי פָּרָשַׁת תְּצַוֶּה נָסַעְנוּ מִקְּרִימִינְטְשָׁאק וְעָבַרְנוּ הַדִּינֶעפֶּר וְהָיָה לָנוּ לִינַת לַיְלָה בִּקְרָאקֶע אֵצֶל אַנְשֵׁי־שְׁלוֹמֵנוּ הַיּוֹשְׁבִים שָׁם וְרַבִּי שְׁלֹמֹה לָן בִּקְרִימִינְטְשָׁאק:

נג

בְּיוֹם חֲמִישִׁי בַּבֹּקֶר בָּא רַבִּי שְׁלֹמֹה וְנָסַעְנוּ יַחַד לְנִיקוֹלַאיֶב, וְשָׁבַתְנוּ שַׁבַּת קֹדֶשׁ פָּרָשַׁת זָכוֹר בִּקְהִלַּת־קֹדֶשׁ פֶּטְרִיקוֹבְקֶע, וְהָיִינוּ סְבוּרִים שֶׁנָּבוֹא לְיַאלִיסִיוֶועט עַל שַׁבָּת הַנַּ"ל, אַךְ הַבַּעַל עֲגָלָה בָּא בְּכַעַס בְּסוֹף יוֹם חֲמִישִׁי, וְחָזַר בַּלַּיְלָה לִכְפַר אֲלֶכְּסַנְדְּרִיָּא אַחַר שֶׁכְּבָר יָצָא מִשָּׁם, וְהֶחֱזִיק בַּדֶּרֶךְ בְּעֵרֶךְ שְׁלשָׁה וֶוערְסְט (קִלּוֹמֶטֶר). וְזֶה הָיָה סִבָּה מֵאֵת ה' שֶׁהֻכְרַחְנוּ לִשְׁבֹּת שָׁם בְּפֶּטְרִיקוֹבְקֶע הַנַּ"ל. וְהַשֵּׁם יִתְבָּרַךְ סִבֵּב עִמָּנוּ עוֹד כַּמָּה סִבּוֹת. וְעַל יְדֵי זֶה בָּאנוּ עַל יְמֵי הַפּוּרִים לִכְפַר חֲוֶעדִירוֹבְקֶע, וּבָאנוּ לְשָׁם אַחַר חֲצוֹת בְּיוֹם חֲמִישִׁי תַּעֲנִית אֶסְתֵּר, וְנִתְעַכַּבְנוּ שָׁם לִקְרֹא אֶת הַמְּגִלָּה וְעָמַדְנוּ שָׁם אֵצֶל יְדִידֵנוּ הָרַב מָרְדְּכַי.

בַּבֹּקֶר אַחַר קְרִיאַת הַמְּגִלָּה וַאֲנַחְנוּ הָיִינוּ מוּכָנִים לִנְסֹעַ מִיָּד אַחַר סְעֻדַּת שַׁחֲרִית לְנִיקוֹלַאיֶב, וְהָיִינוּ מְזָרְזִים עַצְמֵנוּ בִּשְׁעַת הַסְּעֻדָּה כְּדֵי לְהַגִּיעַ לְנִיקוֹלַאיֶב לַסְּעֻדָּה שֶׁל פּוּרִים לְעֵת עֶרֶב, וּבְתוֹךְ הַסְּעֻדָּה שָׁתִינוּ יַיִן וּבִשְׁעַת הַשְּׁתִיָּה בֵּרַךְ אוֹתִי רַבִּי מֶנְדִּיל הַנַּ"ל כְּדֶרֶךְ שֶׁאוֹמְרִים בִּשְׁעַת שְׁתִיַּת הַיַּיִן לְחַיִּים וְכוּ', וְהִזְכִּיר אָז מֵעִנְיַן אֶרֶץ יִשְׂרָאֵל, שֶׁנִּזְכֶּה לִשְׁתּוֹת בְּאֶרֶץ יִשְׂרָאֵל. וְתֵכֶף נִתְעוֹרַרְתִּי מִזֶּה מְאֹד כִּי אֲנִי לֹא הִזְכַּרְתִּי עֲדַיִן לִפְנֵיהֶם כְּלָל שֶׁאֲנִי רוֹצֶה בִּנְסִיעָה זֹאת לִנְסֹעַ לְאָדֶעס, וְלִנְסֹעַ מִשָּׁם לְאֶרֶץ יִשְׂרָאֵל, וְשֶׁזֶּה עִקַּר כַּוָּנַת נְסִיעָתִי לְנִיקוֹלַאיֶב. וְרַבִּי מֶנְדִּיל מֵעַצְמוֹ הִזְכִּיר לִי אֶרֶץ יִשְׂרָאֵל, וְהָיָה זֶה בְּעֵינַי לְפֶלֶא וּלְשִׂמְחַת לֵבָב בִּפְרָט בְּפוּרִים. מִן הַסְּתָם הָיָה אֶצְלִי כָּל עִנְיַן פּוּרִים כְּדֵי לָבוֹא לְאֶרֶץ יִשְׂרָאֵל.

וְתֵכֶף שָׁאַלְתִּי אוֹתוֹ אַתָּה רוֹצֶה בֶּאֱמֶת לִהְיוֹת בְּאֶרֶץ יִשְׂרָאֵל הֵשִׁיב לִי הֲלֹא אָבִי הוּא יוֹשֵׁב עַתָּה בְּאֶרֶץ יִשְׂרָאֵל וּשְׁמוֹ רַבִּי אִיצִילֶי שׁוֹחֵט וּבִשְׁבִיל זֶה הוּא נִכְסָף לְאֶרֶץ יִשְׂרָאֵל. וְנִבְהַלְתִּי מְאֹד מִזֶּה שֶׁהַשֵּׁם יִתְבָּרַךְ סִבֵּב שֶׁאֶזְכֶּה עַתָּה לַעֲמֹד בְּבַיִת זֶה, שֶׁאָבִיו הוּא בְּאֶרֶץ יִשְׂרָאֵל וּמְדַבְּרִים עַכְשָׁו בְּפוּרִים מֵאֶרֶץ יִשְׂרָאֵל. וְעַל יְדֵי זֶה נִתַּן שִׂמְחָה בְּלִבִּי בְּעֶזְרַת הַשֵּׁם יִתְבָּרַךְ. וְתֵכֶף סִפַּרְתִּי לָהֶם בְּשִׂמְחָה שֶׁאֲנִי רוֹצֶה עַתָּה לִנְסֹעַ לְאֶרֶץ יִשְׂרָאֵל בִּנְסִיעָה זֹאת, וְעַל יְדֵי זֶה נַעֲשָׂה שִׂמְחָה גְּדוֹלָה בֵּינֵינוּ שִׂמְחַת פּוּרִים וְשָׂמַחְנוּ וְרָקַדְנוּ קְצָת כִּי לֹא הָיָה לָנוּ פְּנַאי מֵחֲמַת שֶׁהָיִינוּ צְרִיכִין לִנְסֹעַ לְנִיקוֹלַאיֶב. אַחַר כָּךְ מִתּוֹךְ הַמִּשְׁתֶּה וְהַשִּׂמְחָה יָשַׁבְתִּי עַל הָעֲגָלָה וְלִוּוּ אוֹתִי בְּשִׂמְחָה וְנָסַעְנוּ בְּשָׁלוֹם לְנִיקוֹלַאיֶב וּבָאנוּ לְשָׁם לְעֵת עֶרֶב בָּעֵת שֶׁכְּבָר יָשְׁבוּ עַל הַסְּעֻדָּה וְאָכַלְנוּ שָׁם הַסְּעֻדָּה. בַּלַּיְלָה אַחַר הַסְּעֻדָּה רָצִיתִי לֵילֵךְ לְר' לֵיבּ אֲבָל הָיָה אֵיזֶה שְׂרֵפָה שָׁם שֶׁנִּשְׂרַף בַּיִת אֶחָד וְעַל יְדֵי זֶה לֹא יָכֹלְתִּי לֵילֵךְ. וְשָׁבַתְנוּ שָׁם שַׁבַּת קֹדֶשׁ בִּקְהִלַּת־קֹדֶשׁ נִיקוֹלַאיֶב פָּרָשַׁת כִּי תִשָּׂא:

נד

בְּיוֹם שֵׁנִי פָּרָשַׁת וַיַּקְהֵל פְּקוּדֵי נָסַעְתִּי מִנִּיקוֹלַאיֶב וְעָבַרְתִּי הַנָּהָר בִּסְפִינָה, וְלַנְתִּי שָׁם לִינַת לַיְלָה בְּעֵבֶר הַשֵּׁנִי, וְשָׂכַרְנוּ עֲגָלָה לִנְסֹעַ לַכְּפָר שֶׁיּוֹשֵׁב שָׁם רַבִּי מָרְדְּכַי, וְנָסַעְנוּ בְּיוֹם שְׁלִישִׁי, וּבְיוֹם רְבִיעִי בָּאנוּ לְשָׁם, וּמָצָאנוּ שָׁם אִישׁ אֶחָד מֵאוֹהֲבֵינוּ וּשְׁמוֹ רַבִּי מֵאִיר:

נה

בַּלַּיְלָה אוֹר לְיוֹם חֲמִישִׁי בָּאוּ לְבֵית רַבִּי מָרְדְּכַי הַנַּ"ל, בָּעֵת שֶׁרָצִינוּ לֵישֵׁב לִסְעֻדַּת עַרְבִית, בָּאוּ לְשָׁם שְׁנֵי אֲנָשִׁים אִישׁ אֶחָד רַךְ בַּשָּׁנִים שְׁמוֹ רְאוּבֵן שֶׁבָּא בְּסָמוּךְ מֵאֶרֶץ יִשְׂרָאֵל, וְנָסַע עִמּוֹ רַבִּי לִיטְמַן שֶׁיֵּשׁ לוֹ אִשָּׁה וּבַת בְּאֶרֶץ יִשְׂרָאֵל. וְגַם זֶה הָיָה יָקָר בְּעֵינַי מְאֹד מֵחֲמַת שֶׁרָאִיתִי שֶׁבְּכָל מָקוֹם שֶׁאֲנִי בָּא לְשָׁם מְדַבְּרִים מֵאֶרֶץ יִשְׂרָאֵל. גַּם בְּעֵת שֶׁהָיִיתִי בִּקְהִלַּת־קֹדֶשׁ נִיקוֹלַאיֶב סִפְּרוּ לִי שָׁם שֶׁבָּאוּ לְשָׁם אֲנָשִׁים מֵאֶרֶץ יִשְׂרָאֵל. וְגַם בְּעֵת שֶׁנָּסַעְתִּי מִנִּיקוֹלַאיֶב לְכָל הַמְּקוֹמוֹת הַנַּ"ל נָסַע עִמִּי שׁוֹחֵט־וּבוֹדֵק אֶחָד שֶׁכְּבָר הָיָה מוּכָן לִנְסֹעַ לְאֶרֶץ יִשְׂרָאֵל, וּמָכַר חֶזְקַת הַשְּׁחִיטָה שֶׁלּוֹ מֵחֲמַת זֶה, אַךְ אַחַר כָּךְ נִתְעַכֵּב מֵאֵיזֶה טַעַם וְסִפֵּר עִמִּי הַרְבֵּה מֵאֶרֶץ יִשְׂרָאֵל בְּכָל הַדֶּרֶךְ שֶׁנָּסַעְתִּי עִמּוֹ. וְגַם זֶה הָיָה יָקָר בְּעֵינַי מְאֹד. גַּם מִשְּׁנֵי אֲנָשִׁים הַנַּ"ל שֶׁבָּאוּ לְר' מָרְדְּכַי הַנַּ"ל אַף עַל פִּי שֶׁלֹּא הָיוּ אֲנָשִׁים יְקָרִים, אֲבָל שִׂיחָתָם הָיָה נִצְרָךְ לִי לְכַמָּה עִנְיָנִים כִּי חִזְּקוּ אוֹתִי בְּכַמָּה עִנְיָנִים. וְהָרַךְ בַּשָּׁנִים שֶׁבָּא בְּסָמוּךְ סִפֵּר לִי שֶׁיִּשְׂרָאֵל רַחֲמָנִים בְּנֵי רַחֲמָנִים, וְעוֹזְרִים הַרְבֵּה בְּכָל מָקוֹם שֶׁבָּאִים לְשָׁם, כַּאֲשֶׁר בֶּאֱמֶת עוֹזְרִים לָהֶם הַרְבֵּה לְכָל הָאֲנָשִׁים, שֶׁנָּסְעוּ בָּעִתִּים הַלָּלוּ שֶׁעָבְרוּ. וְכָל זֶה הָיָה נִצְרָךְ לִי לִשְׁמֹעַ, וּבִפְרָט שֶׁהַשִּׂיחָה בְּעַצְמָהּ מֵאֶרֶץ יִשְׂרָאֵל הָיָה יָקָר אָז בְּעֵינַי מְאֹד:

נו

בְּיוֹם חֲמִישִׁי נָסַע עִמָּנוּ רַבִּי מָרְדְּכַי הַנַּ"ל לְאָדֶעסָא כִּי כְּבָר הָיָה מוּכָן בְּלֹא זֶה לִנְסֹעַ לְאָדֶעס לִמְחוֹז חֶפְצוֹ. וְנָסַעְנוּ יַחַד וּבָאנוּ לְאָדֶעס לְשָׁלוֹם בְּיוֹם שִׁשִּׁי עֶרֶב שַׁבָּת קֹדֶשׁ פָּרָשַׁת פְּקוּדֵי:

נז

בְּיוֹם שִׁשִּׁי עֶרֶב שַׁבַּת־קֹדֶשׁ פָּרָשַׁת וַיַּקְהֵל פְּקוּדֵי בָּאתִי לְאָדֶעס, וְאוֹתוֹ הַשַּׁבָּת הָיָה פָּרָשַׁת פָּרָה. וַעֲדַיִן לֹא הֵאִיר הַשֵּׁם עֵינַי לִמְצֹא רֶמֶז מַה שַּׁיָּכוּת יֵשׁ לְפָרָשַׁת פָּרָה לְהַנְּסִיעָה לְאֶרֶץ יִשְׂרָאֵל. אַךְ בְּלֵיל שַׁבָּת הֵאִיר הַשֵּׁם עֵינַי וּבָא עַל דַּעְתִּי חִדּוּשִׁים נָאִים עַל עִנְיַן פּוּרִים וּפָרָשַׁת פָּרָה שֶׁהָיִיתִי עוֹסֵק בְּעִנְיָן זֶה זֶה כַּמָּה שָׁבוּעוֹת, עַל פִּי הַתּוֹרָה תִּקְעוּ תּוֹכָחָה (לִקּוּטֵי תִּנְיָנָא ח'). וּכְבָר כָּתַבְתִּי קְצָת מֵעִנְיַן פּוּרִים וּפֶסַח אֲבָל מֵעִנְיַן אַרְבַּע פָּרָשִׁיּוֹת וּפָרָשַׁת פָּרָה לֹא זָכִיתִי עֲדַיִן לִכְתֹּב, וְעִנְיַן פָּרָשַׁת פָּרָה הָיוּ שָׁם דְּבָרִים נָאִים מֵעִנְיַן עֵץ אֶרֶז וְאֵזוֹב שֶׁהוּא בְּחִינַת גַּדְלוּת וְקַטְנוּת יַחַד שֶׁזֶּה עִקַּר שְׁלֵמוּת הָעֲנָוָה, בְּחִינַת 'בִּמְקוֹם גְּדֻלָּתוֹ שָׁם אַתָּה מוֹצֵא עַנְוְתָנוּתוֹ'; שֶׁזֶּהוּ בְּחִינַת מֹחִין דְּגַדְלוּת וּמֹחִין דְּקַטְנוּת שֶׁשְּׁנֵיהֶם נִכְלָלִים יַחַד וְנִכְנָסִין כֻּלָּם בְּיַחַד בַּלַּיִל שֶׁל פֶּסַח, שֶׁזֶּהוּ עִקַּר שְׁלֵמוּת הָאָדָם, כִּי אָז זוֹכֶה לֵידַע מִכֹּחוֹ לַעֲמֹד נֶגֶד כָּל הַתַּאֲווֹת וְהַבִּלְבּוּלִים. וְאַף עַל פִּי כֵן יִהְיֶה עָנָו בֶּאֱמֶת. כִּי בְּעִנְיַן הָעֲנָוָה טוֹעִים הָעוֹלָם הַרְבֵּה כְּמוֹ שֶׁשָּׁמַעְנוּ מִפִּיו הַקָּדוֹשׁ זִכְרוֹנוֹ לִבְרָכָה (כַּמְבֹאָר בְּלִקּוּטֵי תִנְיָנָא) כִּי הָאָדָם צָרִיךְ לֵידַע מִכֹּחוֹ וְכוּ'. וְזֶה מְרֻמָּז בְּהַתּוֹרָה תִּקְעוּ הַנַּ"ל, שֶׁמְּבֹאָר שָׁם שֶׁעִקַּר תַּאֲוַת נִאוּף הוּא עַל יְדֵי מֹחִין דְּקַטְנוּת וְכוּ', וּכְבָר כָּתַבְתִּי מִזֶּה לְעִנְיַן פּוּרִים. אֲבָל לֹא זָכִיתִי לִגְמֹר הָעִנְיָן בִּשְׁלֵמוּת לְעִנְיַן פָּרָשַׁת פָּרָה וְאַרְבַּע פָּרָשִׁיּוֹת וּשְׁאָר עִנְיְנֵי פֶּסַח וּפוּרִים וּסְפִירַת הָעֹמֶר, הַשֵּׁם יִתְבָּרַךְ יְזַכֵּנִי לְגָמְרוֹ וּלְכָתְבוֹ כַּאֲשֶׁר הוּא עֲזָרַנִי תָּמִיד בַּחֲסָדָיו הָעֲצוּמִים מְאֹד, תְּהִלָּה לְאֵל חַיָּי, וְשָׁם יֵשׁ שַׁיָּכוּת קְצָת לְעִנְיַן אֶרֶץ יִשְׂרָאֵל כַּמְבֹאָר בְּסוֹף הַתּוֹרָה הַנַּ"ל, שֶׁכָּל הָעִנְיַן הַשִּׁיר שֶׁיִּתְעַר לֶעָתִיד שֶׁהוּא שִׁיר שֶׁל נִפְלָאוֹת וְהַשְׁגָּחָה הוּא הַהַנְהָגָה שֶׁל אֶרֶץ יִשְׂרָאֵל וְכוּ'.

וְעָמַדְתִּי בְּאָדֶעס בְּבֵית רַבִּי הֶענִיךְ מִנֶּעמִירוֹב, וְשָׁם הָיוּ אוֹרְחִים וּבָהֶם הָיָה אוֹרֵחַ אֶחָד מִטִּירָאוִויצֶע שֶׁיֵּשׁ לוֹ שַׁיָּכוּת קְצָת לְהָרַב מִסַּאוְורַאן, וְשׁוּם אָדָם לֹא נִכְנַס אֶצְלִי בְּלֵיל שַׁבָּת. רַק בַּבֹּקֶר בִּסְעֻדַּת שַׁחֲרִית בָּאוּ קְצָת אַנְשֵׁי נֶעמִירוֹב שֶׁנִּתְאַכְסְנוּ בְּבֵית רַבִּי צְבִי מִנֶּעמִירוֹב אֶחָד מֵאַנְשֵׁי־שְׁלוֹמֵנוּ, וְדִבַּרְתִּי עִמָּהֶם קְצָת אַחַר גְּמַר סְעֻדַּת שַׁחֲרִית בְּתוֹכָם הָיָה אֶחָד מִלָּאדִיזִ'ין שְׁמוֹ רַבִּי אִיצִילֶע:

נח

אַחַר כָּךְ יָשַׁנְתִּי. אַחַר הַשֵּׁנָה סָמוּךְ לְמִנְחָה שֶׁל שַׁבָּת בָּאוּ אֵלַי רַבִּי זְאֵב מִטִּירָאוִיצֶע בְּנוֹ שֶׁל רַבִּי אֵלִיָּהוּ גִּיסוֹ שֶׁל רַבִּי גֵּרְשׁוֹן שֶׁהָיָה שָׁם אָז בְּאָדֶעס. וּבָא רַבִּי זְאֵב הַנַּ"ל עִם מְחֻתָּנוֹ וּבְנוֹ וְעִם אֵיזֶה מְלַמֵּד מִבְרָאהִילֶיב וּשְׁאָר אֲנָשִׁים, וְהָיוּ שְׁתוּיִים קְצָת וּבָאוּ אֵלַי וְרָצוּ לִקְנוֹת יַיִן לִכְבוֹדִי וְקָנוּ יַיִן וְלֹא רָצִיתִי לִשְׁתּוֹת קֹדֶם מִנְחָה. אַחַר כָּךְ הִתְפַּלַּלְנוּ מִנְחָה וְגַם כָּל הָאֲנָשִׁים הַכֹּל הִתְפַּלְּלוּ מִנְחָה שָׁם וְאָכְלוּ כֻּלָּם עִמִּי סְעֻדָּה שְׁלִישִׁית. וְאָמַרְתִּי בְּדַעְתִּי הֲלֹא דָּבָר הוּא, וּמֵאֵת ה' הָיְתָה זֹאת, כְּדַרְכִּי תָּמִיד לְהִסְתַּכֵּל וּלְהַשְׁגִּיחַ וּלְהִתְבּוֹנֵן עַל כָּל דָּבָר בְּכָל יוֹם אֵיךְ הַשֵּׁם יִתְבָּרַךְ מְסַבֵּב עִמִּי בְּכַמָּה סִבּוֹת לְטוֹבָה, וּמְרַמֵּז רְמָזִים לְקָרְבֵנִי אֵלָיו בְּאֹפֶן שֶׁאֶזְכֶּה לְדַבֵּר מִדִּבְרֵי תּוֹרָתוֹ וְשִׂיחוֹתָיו הַקְּדוֹשׁוֹת שֶׁל רַבֵּנוּ זִכְרוֹנוֹ לִבְרָכָה הַנּוֹרָאִים מְאֹד, אֲשֶׁר יֵשׁ עַל זֶה מְנִיעוֹת אֵין מִסְפָּר מִגֹּדֶל הַמַּחֲלֹקֶת, אֲשֶׁר מֵחֲמַת זֶה הָיָה רָחוֹק בְּעֵינַי שֶׁאוּכַל לְדַבֵּר אֵיזֶה דָּבָר מִתּוֹרָתוֹ הַקְּדוֹשָׁה בְּאָדֶעס, אֲבָל כַּמָּה גָּדוֹל כֹּחוֹ שֶׁל רַבֵּנוּ הַקָּדוֹשׁ זֵכֶר צַדִּיק וְקָדוֹשׁ לִבְרָכָה אֲשֶׁר בְּכֹחוֹ הַגָּדוֹל הוּא עוֹזֵר לְלֹא כֹחַ כָּמוֹנִי בְּכָל יוֹם וּבְכָל עֵת, וּלְעוֹלָם יָדוֹ עַל הָעֶלְיוֹנָה. וּכְבָר גָּמַר וְיִגְמֹר הַכֹּל כִּרְצוֹנוֹ שֶׁהוּא רְצוֹן הַשֵּׁם יִתְבָּרַךְ בֶּאֱמֶת. עַל כֵּן נָתַתִּי אֶל לִבִּי גַּם אָז בַּסְּעֻדָּה הַשְּׁלִישִׁית הַנַּ"ל שֶׁהַכֹּל מִן הַשָּׁמַיִם וְכָל יוֹם וָיוֹם מָלֵא רְמָזִים מֵהַשֵּׁם יִתְבָּרַךְ וְכוּ' (כַּמְבֹאָר בְּהַתּוֹרָה ה' אֱלֹקַי גָּדַלְתָּ מְאֹד סִימָן נ"ד) וְאַף עַל פִּי שֶׁבִּתְחִלָּה הָיָה בְּדַעְתִּי לִבְלִי לְהַזְכִּיר דָּבָר מִתּוֹרָתוֹ שֶׁל רַבֵּנוּ בְּאוֹתוֹ סְעֻדָּה שְׁלִישִׁית, מֵחֲמַת שֶׁלֹּא הָיוּ אֲנָשִׁים לִשְׁמֹעַ וּלְקַבֵּל. אֲבָל מֵחֲמַת שֶׁאָכְלוּ עִמִּי כָּל הַנַּ"ל וְגַם רַבִּי צְבִי וְאַנְשֵׁי נֶעמִירִיב שֶׁהָיוּ בְּשַׁחֲרִית הָיוּ גַּם שָׁם אָז, עַל כֵּן נִתְעוֹרֵר לִי חֵשֶׁק קְצָת לְהַגִּיד בִּפְנֵיהֶם אֵיזֶה דְּבַר תּוֹרָה מִתּוֹרָתוֹ שֶׁל רַבֵּנוּ זִכְרוֹנוֹ לִבְרָכָה. וּבִתְחִלָּה דִּבְּרוּ שִׂיחַת חֻלִּין שְׁטוּתִים מֵעִנְיַן מֶרְחָץ וְכוּ', וַאֲנִי הִתְחַלְתִּי לִכְסֹף לִמְצֹא מָקוֹם בְּתוֹךְ שִׂיחָתָם לִכְנֹס לְאֵיזֶה תּוֹרָה וְהָיָה קָשֶׁה לִי לִמְצֹא.

בְּתוֹךְ כָּךְ הָיוּ שָׁם שְׁנֵי מְלַמְּדִים, וְדִבְּרוּ יַחַד מֵעִנְיַן "עַל מְנָת לְקַבֵּל פְּרָס' וְהָיָה לָהֶם אֵיזֶה פִּלְפּוּל שֶׁל הֶבֶל בְּעִנְיָן זֶה עַד שֶׁנִּשְׁמַע לְאָזְנַי מִזֶּה. וְהַמְלַמֵּד הִקְשָׁה אֵיזֶה עִנְיָן שֶׁנִּכְנַס לַחֲקִירוֹת שֶׁאִי אֶפְשָׁר לְיַשְּׁבָן, וַאֲנִי הֵבַנְתִּי קְצָת לְהֵיכָן הַדָּבָר נוֹגֵעַ הֵשַׁבְתִּי שֶׁזֶּה אִי אֶפְשָׁר לְהָבִין כְּמוֹ שֶׁאִי אֶפְשָׁר לְהָבִין עִנְיַן פָּרָה אֲדֻמָּה. וּבְכָל הַשַּׁבָּת דִּבֵּר הַבַּעַל הַבַּיִת עִמִּי מֵעִנְיַן פָּרָה אֲדֻמָּה אַף עַל פִּי שֶׁלֹּא הָיָה לַמְדָן, אַף עַל פִּי כֵן בַּשָּׁנָה שֶׁעָבְרָה הָיָה בְּבֵיתוֹ בַּשַּׁבָּת פָּרָשַׁת פָּרָה אֵיזֶה דַּרְשָׁן וְאָמַר דְּרָשָׁה שֶׁל הֶבֶל, אֲבָל לְהַבַּעַל הַבַּיִת הוּטַב מְאֹד מְאֹד, וְזָכַר קְצָת אֵיזֶה דְּבָרִים שֶׁאָמַר עַל הַפִּיּוּט צוּר צְרוּרָה לְאֶלְעָזָר, אֲבָל לֹא הָיָה יוֹדֵעַ לַחֲזֹר דְּבָרָיו הֵיטֵב כִּי לֹא הָיָה בַּר אֻרְיָן. אֲבָל עַל יְדֵי כָּל זֶה נִתְעוֹרֵר לִבִּי לַחְשֹׁב בְּעִנְיָן זֶה מַה שַּׁיָּכוּת יֵשׁ עִנְיַן פָּרָשַׁת פָּרָה לְעִנְיַן נְסִיעָתִי לְאֶרֶץ יִשְׂרָאֵל. אַף עַל פִּי כֵן לֹא בָּא עַל דַּעְתִּי עַד הַסְּעֻדָּה שְׁלִישִׁית שֶׁעִנְיַן פָּרָשַׁת פָּרָה שֶׁשַּׁיָּכָה לְאֶרֶץ יִשְׂרָאֵל זֶה מְבֹאָר הֵיטֵב בְּהַתּוֹרָה אַבָּא שָׁאוּל אוֹמֵר קוֹבֵר מֵתִים הָיִיתִי וְכוּ' (לִקּוּטֵי מוֹהֲרַ"ן נ"ה) וְנִפְלֵאתִי מְאֹד. אַחַר כָּךְ עֲזָרַנִי הַשֵּׁם יִתְבָּרַךְ שֶׁחָזַרְתִּי כַּמָּה דְּבָרִים מֵהַתּוֹרָה הַזֹּאת לִפְנֵי הָעוֹלָם בְּזֹאת הַסְּעֻדָּה שְׁלִישִׁית וְהָיָה בְּעֵינַי לְפֶלֶא גָּדוֹל כִּי אֲנִי יוֹדֵעַ שֶׁבְּכָל פַּעַם שֶׁאֲנִי חוֹזֵר דִּבְרֵי רַבֵּנוּ זִכְרוֹנוֹ לִבְרָכָה הוּא נִפְלְאוֹת ה', כִּי יֵשׁ עַל זֶה מְנִיעוֹת אֵין מִסְפָּר:

נט

בְּיּוֹם רִאשׁוֹן הָיִיתִי אֵצֶל הַסַּרְסוּר אוֹדוֹת הַבִּילֶעט וַעֲדַיִן לֹא בָּאתִי עִמּוֹ לְעֵמֶק הַשָּׁוֶה. בְּיוֹם שֵׁנִי כָּתַבְתִּי מַה שֶּׁחִדַּשְׁתִּי אָז בְּאוֹתָן הָעִתִּים שֶׁנִּגְמַר קְצָת בְּלֵיל שַׁבָּת זֶה. בְּיוֹם שְׁלִישִׁי כָּתַבְתִּי אִגֶּרֶת לְרַבִּי יְהוּדָא אֱלִיעֶזֶר, שֶׁהָיוּ לִי בְּדַעְתִּי מְנִיעוֹת רַבּוֹת עַל־זֶה. בַּיּוֹם חֲמִישִׁי נִתְפַּשַּׁרְתִּי עִם הַסַּרְסוּר בְּעַד שִׁשִּׁים וַחֲמִשָּׁה רוּבִּיל, וְנָתַתִּי לוֹ חֲמִשִּׁים רוּבִּיל הַשֵּׁם יִתְבָּרַךְ יְזַכֵּנִי לִגְמֹר בְּחַיִּים וּבְשָׁלוֹם.

אַחַר כָּךְ הִגִּיעַ שַׁבַּת קֹדֶשׁ הַשֵּׁנִי בְּאָדֶעס, וְאָז הָיָה פָּרָשַׁת הַחֹדֶשׁ וְגַם רֹאשׁ חֹדֶשׁ נִיסָן הָיָה בְּאוֹתוֹ הַשַּׁבָּת. וּבְשַׁבָּת בְּשַׁחֲרִית בַּסְּעֻדָּה נִכְנְסוּ אֶצְלִי אַנְשֵׁי נֶעמִירוֹב הַנִּזְכָּרִים לְעֵיל, גַּם בָּא אֵלַי אִישׁ כָּשֵׁר אֶחָד וְרוֹצֶה לִסַּע לְאֶרֶץ יִשְׂרָאֵל שְׁמוֹ רַבִּי אַהֲרֹן יְהוּדָה וְהוּא יוֹשֵׁב שָׁם בְּאָדֶעס מִקֹּדֶם רֹאשׁ הַשָּׁנָה הֶעָבָר, וְהוּא אִישׁ עָנִי וְאֶבְיוֹן וּמִתְפַּלֵּל בְּקוֹלוֹת וְהִתְלַהֲבוּת, וְעַל כֵּן רִחֲקוּהוּ אַנְשֵׁי בֵּית הַמִּדְרָשׁ דְּאָדֶעס וְהוּא נָע וָנָד כִּי "סָר מֵרָע מִשְׁתּוֹלֵל" (יְשַׁעְיָה נט). בָּעִתִּים הַלָּלוּ וְגַם לְפָנַי אָמְרוּ עָלָיו שֶׁהוּא אִישׁ מְשֻׁגָּע. וּבֶאֱמֶת יֵשׁ לוֹ תְּנוּעוֹת מְשֻׁנּוֹת קְצָת, אֲבָל אֲנִי הָיָה לִי אֱמוּנָה בּוֹ וְהֶחֱזַקְתִּי אוֹתוֹ מִיָּד לְאִישׁ כָּשֵׁר. וְאִם לֹא שֶׁכְּבָר כָּתַבְתִּי לְרַבִּי יְהוּדָא אֱלִיעֶזֶר שֶׁיָּבֹא לְאָדֶעס כְּדֵי שֶׁיִּסַּע עִמִּי לְאֶרֶץ יִשְׂרָאֵל יָכוֹל לִהְיוֹת שֶׁהָיִיתִי לוֹקֵחַ אוֹתוֹ עִמִּי לַנְּסִיעָה לְאֶרֶץ יִשְׂרָאֵל. גַּם נִכְנְסוּ אֶצְלִי שֵׁנִי אֲנָשִׁים מִמֶּזְ'בּוּז' וְדִבַּרְתִּי עִמָּם קְצָת וְאָמַרְתִּי לִפְנֵיהֶם הַתּוֹרָה אֲזַמְּרָה לֵאלֹקַי בְּעוֹדִי (לִקּוּטֵי מוֹהֲרַ"ן רפ"ב) וְאָמְרוּ שֶׁהֶחֱיֵיתִי אוֹתָם וְכִוַּנְתִּי לָהֶם מְאֹד כִּי עִנְיָן זֶה נִצְרָךְ לָהֶם מְאֹד (וּכְבָר יָדוּעַ לָנוּ שֶׁדִּבְרֵי רַבֵּנוּ זִכְרוֹנוֹ לִבְרָכָה מְחַיִּין הַכֹּל בִּפְרָט עִנְיַן "אֲזַמְּרָה לֵאלֹהַי בְּעוֹדִי" הַנַּ"ל):

ס

אַחַר שַׁבָּת הִתְחַלְתִּי לִשְׁאֹל קְצָת עַל סְפִינוֹת, כִּי הָיִיתִי מְרֻצֶּה לֵילֵךְ בִּסְפִינָה אֲפִלּוּ קֹדֶם פֶּסַח, אֲבָל אַף עַל פִּי כֵן הָיִיתִי מִתְעַצֵּל קְצָת מֵחֲמַת כַּמָּה טְעָמִים. (א) מֵחֲמַת חַג הַפֶּסַח אוּלַי יַגִּיעַ בְּתוֹךְ הַסְּפִינָה וְאֵיךְ אֶפְשָׁר לִזָּהֵר מֵחָמֵץ בֵּין עֲרֵלִים כָּל־כָּךְ. (ב) מֵחֲמַת שֶׁכְּבָר כָּתַבְתִּי שֶׁיָּבוֹא רַבִּי יְהוּדָא אֱלִיעֶזֶר. (ג) שֶׁאוֹתָהּ הָעֵת עֲדַיִן לֹא הָיוּ הָרוּחוֹת טוֹבִים כָּל כָּךְ, וְגַם לֹא הִתְחִילוּ עֲדַיִן הַסְּפִינוֹת לָצֵאת כִּי־אִם מְעַט:

סא

בְּיוֹם שְׁלִישִׁי פָּרָשַׁת צַו חָזַרְתִּי וְשָׁלַחְתִּי עַל יְדֵי הַפָּאסְט אִגֶּרֶת לְרַבִּי יְהוּדָא אֱלִיעֶזֶר שֶׁיָּבוֹא וְעַל כָּל פָּנִים יִשְׁלַח לִי תְּשׁוּבָה הֵן אוֹ לָאו:

סב

בְּיוֹם רְבִיעִי מָסַרְתִּי אִגֶּרֶת לְבֵיתִי וּלְהָרַב וְכוּ' וּלְאַנְשֵׁי־שְׁלוֹמֵנוּ וְגַם נָתַתִּי בְּיָדוֹ עֲשָׂרָה רוּ"כּ [רוּבַּל־כֶּסֶף], שֶׁיִּתֵּן לְהַמְלַמְּדִים מִלְּבַד שְׁלֹשָׁה רוּ"כּ שֶׁשָּׁלַחְתִּי לְבֵיתִי מִקֹּדֶם:

סג

בְּיוֹם חֲמִישִׁי נָסַע רַבִּי יוֹסְקֶע מֵאָדֶעס לְבֵיתוֹ לְשָׁלוֹם:

סד

וְהִנֵּה בְּיוֹם רְבִיעִי לִפְנוֹת הַיּוֹם הוֹדִיעַ לִי סַרְסוּר אֶחָד שֶׁעָמַד עִמִּי בְּבֵית רַבִּי צְבִי, שֶׁיֵּשׁ סְפִינָה שֶׁתֵּלֵךְ קֹדֶם שַׁבָּת לִסְטַנְבּוּל, וְרָצִיתִי מְאֹד לֵילֵךְ עִמָּהֶם וְלִקַּח עִמִּי אֶת רַבִּי מֶנְדִּיל שֶׁהָיָה עִמִּי, אֲבָל הַבִּילֶעט לֹא נִגְמַר עֲדַיִן, וְשָׁלַחְתִּי מִיָּד לְהַסַּרְסוּר שֶׁל הַבִּילֶעטִין וְהֵשִׁיב, שֶׁבְּיוֹם מָחָר יֻגְמַר כַּאֲשֶׁר הִבְטִיחַנִי בְּעֵת שֶׁקִּבֵּל הַמָּעוֹת מִיָּדִי. אֲבָל הַשֵּׁם יִתְבָּרַךְ עִכְּבַנִי וְלֹא נִגְמַר הַבִּילֶעט עַד יוֹם שְׁלִישִׁי שֶׁלְּאַחֲרָיו, שֶׁהוּא הַשָּׁבוּעַ הַסְּמוּכָה לְפֶסַח וְאָז נִתְיָאַשְׁתִּי עוֹד מִלָּצֵאת קֹדֶם פֶּסַח, כִּי רָאִיתִי כִּי מֵאֵת ה' הוּא שֶׁאֶתְעַכֵּב בְּאָדֶעס בְּחַג הַפֶּסַח הַקָּדוֹשׁ, וְדֶרֶךְ זֶה נָכוֹן לְפָנַי מִכַּמָּה טְעָמִים כַּנַּ"ל:

סה

אַחַר כָּךְ הִגִּיעַ שַׁבָּת הַגָּדוֹל. וְהַשֵּׁם יִתְבָּרַךְ הָיָה בְּעֶזְרֵנוּ שֶׁהָיִינוּ שְׂמֵחִים הַרְבֵּה בְּבֵית רַבִּי צְבִי שֶׁנִּכְנַסְנוּ לְשָׁם אַחַר סְעֻדַּת שַׁחֲרִית שֶׁאָכַלְנוּ בְּבֵית רַבִּי הֶענִיךְ. וְשָׁם בְּבֵית רַבִּי צְבִי שָׂמַחְנוּ מְאֹד בְּשִׂמְחַת שַׁבָּת הַגָּדוֹל, וְרָקַדְנוּ כֻּלָּנוּ הַרְבֵּה בְּעֶזְרַת הַשֵּׁם יִתְבָּרַךְ וְזֶה חִזַּק אוֹתִי הַרְבֵּה בְּעֶזְרַת הַשֵּׁם יִתְבָּרַךְ. וּבְכָל הָעֵת שֶׁעָמַדְנוּ בְּאָדֶעס שֶׁעָבְרוּ כְּבָר שְׁנֵי שַׁבָּתִים לֹא זָכִינוּ לְשִׂמְחָה וְרִקּוּדִין עַד זֶה הַשַּׁבָּת שֶׁהוּא שַׁבָּת הַגָּדוֹל, וְזֶה הָיָה לִי לְסִימָן וִישׁוּעָה גְּדוֹלָה:

סו

אַחַר שַׁבָּת הַגָּדוֹל, בְּכָל הַשָּׁבוּעַ, הָיִיתִי מְצַפֶּה שֶׁיַּגִּיעַ לִי אֵיזֶה אִגֶּרֶת אוֹ יְדִיעָה מִבֵּיתִי אוֹדוֹת רי"א אִם יָבוֹא אוֹ לָאו, וְלֹא זָכִיתִי לְקַבֵּל תְּשׁוּבָה מֵהֶם. אַף־עַל־פִּי שֶׁבֶּאֱמֶת שָׁלְחוּ אִגֶּרֶת שֶׁהָיָה רָאוּי שֶׁיַּגִּיעַ לִי תְּשׁוּבָה תֵּכֶף כִּי הַשְּׁטָאפֶעט (דוֹאַר) הוֹלֵךְ בְּחִפָּזוֹן גָּדוֹל מִבְּרֶסְלֶב לְאָדֶעס, אֲבָל נִתְעַכֵּב הָאִגֶּרֶת וְלֹא בָּא עַד חֹל הַמּוֹעֵד פֶּסַח אַחֲרֵי שֶׁכְּבָר בָּא רַבִּי יְהוּדָא אֱלִיעֶזֶר לְאָדֶעס:

סז

בְּיוֹם שִׁשִּׁי, עֶרֶב־שַׁבַּת־קֹדֶשׁ עֶרֶב פֶּסַח עָשִׂינוּ סִיּוּם וְאָכַלְנוּ וְשָׁתִינוּ יַיִן קְצָת וּתְהִלָּה לָאֵל הָיִיתִי בְּשִׂמְחָה קְצָת. קָרוֹב לַחֲצוֹת הַיּוֹם הִנַּחְתִּי לִישֹׁן קְצָת, וּבְתוֹךְ כָּךְ בָּא רַבִּי יְהוּדָא אֱלִיעֶזֶר וְהֶחֱיָה אוֹתִי מְאֹד. וּמֵחֲמַת שִׂמְחָה נִשַּׁקְתִּי אוֹתוֹ בְּאַהֲבָה רַבָּה, וְנָתַתִּי שֶׁבַח וְהוֹדָיָה לְהַשֵּׁם יִתְבָּרַךְ שֶׁזָּכִיתִי לִרְאוֹתוֹ.

כִּי מַעֲשֶׂה שֶׁהָיָה כָּךְ הָיָה. זֶה שְׁנֵי שָׁבוּעוֹת וְיוֹתֵר אַחֲרֵי שֶׁכָּתַבְתִּי הָאִגֶּרֶת לְרַבִּי יְהוּדָא אֱלִיעֶזֶר הַנִּזְכָּר לְעֵיל שֶׁיָּבוֹא, אַחַר כָּךְ סִפַּרְתִּי זֹאת לְרַבִּי יוֹסְקֶא נֵרוֹ יָאִיר. עָנָה וְאָמַר אֵין אַתָּה יוֹדֵעַ מַה נַּעֲשָׂה עִם רַבִּי יְהוּדָא אֱלִיעֶזֶר הֲלֹא הִגִּיעַ לוֹ סִבָּה לֹא טוֹבָה מְאֹד, כִּי זֶה אֵיזֶה שָׁבוּעוֹת בְּעֵת שֶׁהָיִיתִי בְּבֵיתִי וְהָיִיתִי מוּכָן לִנְסֹעַ לְכָאן לְאָדֶעס הִגִּיעַ הַשְּׁמוּעָה בְּעִירֵנוּ בְּרֶסְלַב, הֱיוֹת שֶׁבָּא אָדוֹן אֶחָד אֵיזֶה זַאסְדַאטִיל (קָצִין) וְהִכָּה אֶת רַבִּי יְהוּדָא אֱלִיעֶזֶר הַנִּזְכָּר לְעֵיל בַּכְּפָר שֶׁיּוֹשֵׁב בּוֹ הַכֵּה וּפָצוֹעַ עַד לְמִיתָה מַמָּשׁ וְהַקּוֹל נִשְׁמַע שֶׁבְּסָמוּךְ יָבִיאוּ אוֹתוֹ לִקְבוּרָה חַס וְשָׁלוֹם. אֲבָל בְּתוֹךְ כָּךְ נָסַעְתִּי מִשָּׁם וּמִי יוֹדֵעַ מֶה עָלְתָה לוֹ (וְזֶה הַדָּבָר אֱמֶת שֶׁהִכָּה אוֹתוֹ עַד לְמִיתָה מַמָּשׁ, וְכַמָּה שָׁעוֹת לֹא דִבֵּר. וְהָיָה מֻנָּח כְּנִגְוָע, וְלֹא יָדַע מַה נַּעֲשָׂה עִמּוֹ כְּלָל. אֲבָל אַף עַל פִּי כֵן הַשֵּׁם יִתְבָּרַךְ הֶחֱיָהוּ, וְנִשְׁאַר בַּחַיִּים תְּהִלָּה לָאֵל).

וַאֲנִי כְּשָׁמְעִי זֹאת רְעָדָה אֲחָזַתְנִי וְנִשְׁאַרְתִּי מִשְׁתּוֹמֵם וְהָיָה לִבִּי עָלַי דַּוָּי מְאֹד, הָעִקָּר גֹּדֶל הַצַּעַר שֶׁהָיָה לִי מִשְּׁמוּעָה לֹא טוֹבָה כָּזֹאת שֶׁהִגִּיעַ לִי מֵרֵעִי וְאוֹהֵב דָּבֵק מֵאָח כְּמוֹתוֹ, וְנוֹסָף לָזֶה שֶׁרְצוֹנִי הָיָה שֶׁיִּסַּע עִמִּי לְאֶרֶץ יִשְׂרָאֵל וְעוֹד כַּמָּה עִנְיָנִים שֶׁהָיָה בְּלִבִּי שֶׁאִי אֶפְשָׁר לְבָאֲרָם, אֲשֶׁר עַל יְדֵי כָּל זֶה גָּדַל צַעֲרִי וּכְאֵבִי מְאֹד עַל הַשְּׁמוּעָה הַזֹּאת. וּמֵחֲמַת זֶה כָּתַבְתִּי אִגֶּרֶת עוֹד הַפַּעַם כַּנִּזְכַּר לְעֵיל כְּדֵי שֶׁיָּשִׁיבוּ לִי תְּשׁוּבָה בִּזְרִיזוּת עַל יְדֵי הַפָּאסְט, אֲבָל לֹא עָלְתָה בְּיָדִי כִּי נִתְעַכֵּב הָאִגֶּרֶת כַּנַּ"ל, וּמֵחֲמַת כָּל זֶה גָּדְלָה שִׂמְחָתִי מְאֹד מְאֹד כְּשֶׁזָּכִיתִי בְּעֶרֶב־פֶּסַח הַנַּ"ל לִרְאוֹת פְּנֵי אוֹהֲבִי בֶּאֱמֶת רַבִּי יְהוּדָא אֱלִיעֶזֶר הַנִּזְכָּר לְעֵיל. בָּרוּךְ שֶׁהֱחֱיַנִי וְקִיְּמַנִי וְהִגִּיעַנִי לַזְּמַן הַזֶּה. מִכָּל זֶה רָאִיתִי שֶׁהַשֵּׁם יִתְבָּרַךְ בְּעֶזְרִי וְרוֹצֶה שֶׁאָבוֹא לְאֶרֶץ יִשְׂרָאֵל עִמּוֹ יַחַד כַּאֲשֶׁר כְּבָר דִּבַּרְנוּ מִזֶּה זֶה כַּמָּה שָׁנִים, כַּאֲשֶׁר מְבֹאָר בְּמָקוֹם אַחֵר (לְעֵיל סִימָן י'):

סח

בְּיוֹם רִאשׁוֹן שֶׁל פֶּסַח זָכִיתִי שֶׁכִּבֵּד אֶחָד אוֹתִי בְּמִצְוַת חִתּוּךְ וְזֶה הָיָה פֶּלֶא גָּדוֹל אֶצְלִי וְאֵצֶל כֻּלָּנוּ, שֶׁאֶמְצָא בְּאָדֶעס שֶׁרֻבָּם הָיוּ אָז מִתְנַגְּדִים עָלֵינוּ מְאֹד, וְאַף עַל פִּי כֵן לֹא עֲזָבָנוּ הַשֵּׁם יִתְבָּרַךְ וְזָכִיתִי שָׁם בְּאָדֶעס שֶׁיִּהְיֶה לִי מִצְוַת חִתּוּךְ בְּיוֹם רִאשׁוֹן שֶׁל פֶּסַח. וּבִפְרָט שֶׁמִּצְוַת מִילָה יֵשׁ לָהּ שַׁיָּכוּת וְאַחְדוּת גָּדוֹל עִם אֶרֶץ יִשְׂרָאֵל כַּנִּזְכָּר לְעֵיל (סִימָן כ"ו), וּבִפְרָט בְּפֶסַח שֶׁעִקָּר יְצִיאַת מִצְרַיִם הָיָה בִּזְכוּת מִילָה כְּמוֹ שֶׁדָּרְשׁוּ רַבּוֹתֵינוּ זִכְרוֹנָם לִבְרָכָה עַל פָּסוּק (יְחֶזְקֵאל ט"ז) "בְּדָמַיִךְ חֲיִי". וּתְהִלָּה לָאֵל נִכְנַסְתִּי לְבֵית הַכְּנֶסֶת וּבָאתִי לְשָׁם בְּעֵת שֶׁנִּגֵּן הַחַזָּן חֲזָרַת הַתְּפִלָּה אַחַר סִיּוּם הַפִּיּוּטִים שֶׁל בִּרְכַּת טַל וְשָׁמַעְתִּי עִקַּר בִּרְכַּת טַל וּקְדֻשַּׁת כֶּתֶר וְאַחַר כָּךְ מַלְתִּי הַתִּינוֹק כַּדָּת, תְּהִלָּה לָאֵל:

סט

וְהִנֵּה בִּשְׁנֵי יָמִים טוֹבִים הָרִאשׁוֹנִים שֶׁל פֶּסַח, זִכַּנִי הַשֵּׁם יִתְבָּרַךְ לְשִׂמְחָה גְּדוֹלָה מְאֹד בְּרִקּוּדִין וּמְחוֹלוֹת, שִׂמְחָה גְּדוֹלָה מְאֹד בְּעֶזְרַת הַשֵּׁם יִתְבָּרַךְ. גַּם עִם רַבִּי יְהוּדָא אֱלִיעֶזֶר בָּא אִישׁ אֶחָד מֵאַנְשֵׁי־שְׁלוֹמֵנוּ, אוֹהֲבִי וְרֵעִי. גַּם ר"ז אָחִיו שֶׁל ר"פ בָּא גַּם אֶצְלֵנוּ בַּיָּמִים הָרִאשׁוֹנִים שֶׁל פֶּסַח, וְשָׂמַח עִמָּנוּ אָז הַרְבֵּה, גַּם עוֹד שְׁנֵי אֲנָשִׁים הָיוּ שָׁם. גַּם ר"ש הַבַּעַל הַבַּיִת בְּעַצְמוֹ רָקַד הַרְבֵּה בְּעֶזְרַת הַשֵּׁם. וְגַם סִפַּרְתִּי כַּמָּה נִפְלָאוֹת מֵרַבֵּנוּ זִכְרוֹנוֹ לִבְרָכָה, וּתְהִלָּה לָאֵל שָׂמַחְנוּ הַרְבֵּה בְּעֶזְרַת הַשֵּׁם יִתְבָּרַךְ בְּיָמִים אֵלּוּ. וְרַבִּי מֶנְדִּיל שֶׁהָיָה עִמִּי כָּל הַדֶּרֶךְ שָׂמַח הַרְבֵּה מְאֹד, וְרָקַד הַרְבֵּה מְאֹד, עַד אֲשֶׁר תָּמְהוּ כָּל הָרוֹאִים מֵהֵיכָן הוּא רוֹקֵד הַרְבֵּה כָּל־כָּךְ שֶׁלֹּא כְּדֶרֶךְ הַטֶּבַע. (וְהֵם לֹא יָדְעוּ מֵהַהוּא רוּחָא דְּנָשֵׁב בְּשִׁית פִּרְקִין וְכוּ' שֶׁמִּשָּׁם נִמְשָׁכִין הַמְחָאַת כַּף אֶל כַּף וְרִקּוּדִין כַּמְבֹאָר בְּהַתּוֹרָה וְאֵלֶּה הַמִּשְׁפָּטִים סִימָן י' עַיֵּן שָׁם):

ע

בְּיוֹם שֵׁנִי, רִאשׁוֹן דְּחֹל הַמּוֹעֵד פֶּסַח, נָסַע רַבִּי מֶנְדִּיל לְבֵיתוֹ עִם הָעֲגָלָה שֶׁבָּאָה רַבִּי יְהוּדָא אֱלִיעֶזֶר, וְיָצָאנוּ כֻּלָּנוּ עִמּוֹ לְלַוּוֹת אוֹתוֹ עַד סָמוּךְ לְסוֹף הָעִיר. וּבִשְׁבִיעִי שֶׁל פֶּסַח זָכִיתִי גַּם כֵּן שֶׁכִּבֵּד אֶחָד אוֹתִי בְּמִצְוַת חִתּוּךְ, וְגַם זֶה הָיָה פֶּלֶא גָּדוֹל נוֹסָף כַּנַּ"ל:

עא

וְהִנֵּה דַּרְכֵּנוּ תָּמִיד בִּבְרֶסְלַב לְהִתְפַּלֵּל בְּיוֹם שְׁבִיעִי שֶׁל פֶּסַח בַּבֹּקֶר הַשְׁכֵּם מְאֹד, מֵעֲלוֹת הַשַּׁחַר מַמָּשׁ. כַּאֲשֶׁר נוֹהֲגִין כָּל זֶרַע הַבַּעַל שֵׁם טוֹב זִכְרוֹנוֹ לִבְרָכָה וְהַנִּלְוִים עֲלֵיהֶם. אֲבָל בְּאָדֶעס אָמַרְתִּי שֶׁבְּוַדַּאי לֹא יִהְיֶה לָנוּ מִנְיָן לְהִתְפַּלֵּל בַּבֹּקֶר הַשְׁכֵּם כָּל כָּךְ, אֲבָל הַשֵּׁם יִתְבָּרַךְ עֲזָרָנוּ לְחַזֵּק אֶת לְבָבֵנוּ לְשִׂמְחָה, עַד שֶׁזָּכִינוּ שֶׁנִּתְקַבְּצוּ אֵלֵינוּ לְמִנְיַן עֲשָׂרָה וְהִתְפַּלַּלְנוּ בַּבֹּקֶר הַשְׁכֵּם כְּמוֹ בְּבֵיתֵנוּ. וּבִתְחִלָּה טָבַלְנוּ בְּמִקְוֶה כְּדַרְכֵּנוּ תָּמִיד, וְאַחַר כָּךְ הִתְפַּלַּלְנוּ כָּל הַתְּפִלָּה בְּמִנְיָן, וְאָמַרְנוּ כָּל הַפִּיּוּטִים וְקָרִינוּ בַּתּוֹרָה גַּם שָׁמַעְנוּ בִּרְכַּת כֹּהֲנִים מֵר"י שֶׁבָּא עִם רַבִּי יְהוּדָא אֱלִיעֶזֶר. וְאַחַר כָּךְ הִמְתַּנְתִּי עַד שֶׁגָּמְרוּ בְּבֵית הַכְּנֶסֶת הַתְּפִלָּה, וְאַחַר כָּךְ מַלְתִּי הַתִּינוֹק כַּדָּת, תְּהִלָּה לָאֵל.

וְעַל יְדֵי כָּל זֶה נִתְעוֹרְרוּ לְבָבֵינוּ לְשִׂמְחָה גְּדוֹלָה מְאֹד. וְכֵן הָיָה תְּהִלָּה לָאֵל שֶׁבְּיוֹם שְׁבִיעִי שֶׁל פֶּסַח הָיִינוּ בְּשִׂמְחָה גְּדוֹלָה מְאֹד בְּרִקּוּדִין וּמְחוֹלוֹת הַרְבֵּה כָּל הַיּוֹם כֻּלּוֹ עַד הָעֶרֶב, בִּתְחִלָּה בְּבֵית ר"ש שֶׁאָכַלְתִּי בְּבֵית ר"ש. אַחַר כָּךְ נִכְנַסְנוּ לְבֵית הַבְּרִית מִילָה. וְגֹדֶל הַשִּׂמְחָה שֶׁהָיָה לָנוּ שָׁם אֵין לְשַׁעֵר. עַד שֶׁעוֹרַרְנוּ כָּל הָעוֹלָם שֶׁהָיָה שָׁם לְשִׂמְחַת יוֹם טוֹב וְשִׂמְחַת בְּרִית מִילָה. גַּם אֲבִי הַתִּינוֹק שֶׁהָיָה בְּטֶבַע בַּעַל מָרָה שְׁחוֹרָה, וּכְשֶׁנִּכְנַסְנוּ לְבֵיתוֹ הָיָה רָחוֹק מִשִּׂמְחָה מְאֹד מְאֹד, אֲבָל אַחַר כָּךְ מִגֹּדֶל הַשִּׂמְחָה עוֹרַרְנוּ אוֹתוֹ לְשִׂמְחָה גְּדוֹלָה, עַד שֶׁהוּא וּשְׁאָר אֲנָשִׁים הָרְחוֹקִים מִשִּׂמְחָה כֻּלָּם רָקְדוּ לִכְבוֹד יוֹם טוֹב בְּשִׂמְחָה הַרְבֵּה. וּכְבָר מְבֹאָר אֶצְלֵנוּ גֹּדֶל הַמִּצְוָה, כְּשֶׁמְּשַׂמְּחִים בְּשִׂמְחָה אֶת מִי שֶׁהוּא בְּעַצְבוּת וּמָרָה שְׁחוֹרָה, וּבִפְרָט בְּיוֹם־טוֹב בִּסְעֻדַּת־מִצְוָה כָּזֹאת. אַחַר־כָּךְ נִכְנַסְתִּי לְבֵית רַבִּי צְבִי, וְגַם שָׁם הָיִינוּ בְּשִׂמְחָה גְּדוֹלָה וְרָקַדְנוּ הַרְבֵּה. וּתְהִלָּה לָאֵל עָבַר כָּל יוֹם שִׁשִּׁי שֶׁהוּא שְׁבִיעִי שֶׁל פֶּסַח בְּשִׂמְחָה רַבָּה בְּעֶזְרַת הַשֵּׁם יִתְבָּרַךְ, וְכֵן בְּיוֹם הַשַּׁבָּת שֶׁלְּאַחֲרָיו שֶׁהוּא אַחֲרוֹן שֶׁל פֶּסַח. בִּתְחִלָּה בִּשְׁעַת סְעֻדַּת שַׁחֲרִית הָיִנוּ רְחוֹקִים מְאֹד מִשִּׂמְחָה וְרִקּוּדִין מִגֹּדֶל הַיְגִיעָה שֶׁל אֶתְמוֹל. אֲבָל אַף עַל פִּי כֵן בְּדַעְתִּי הָיִיתִי נִכְסָף מְאֹד לְדַבֵּר מִתּוֹרָתוֹ שֶׁל רַבֵּנוּ זִכְרוֹנוֹ לִבְרָכָה וְלִהְיוֹת בְּשִׂמְחָה, עַד שֶׁעֲזָרַנִי הַשֵּׁם יִתְבָּרַךְ שֶׁהָיִיתִי מֵשִׂיחַ וּמְסַפֵּר עִם הָאֲנָשִׁים שֶׁבָּאוּ אֶצְלֵנוּ מִכָּל מַה שֶּׁנִּזְדַּמֵּן לְתוֹךְ פִּינוּ, עַד שֶׁמִּתּוֹךְ הַדְּבָרִים נִכְנַסְנוּ לְתוֹךְ הַתּוֹרָה עַל פָּסוּק (שְׁמוּאֵל־א ט"ו) וַיְשַׁסֵּף וְכוּ' שֶׁהוּא רָאשֵׁי־תֵבוֹת שָׁבוּעוֹת סֻכּוֹת פֶּסַח, וּמֵעִנְיַן אַבְרָהָם תִּקֵּן שַׁחֲרִית וְכוּ', וּמֵעִנְיַן הַשָּׂגַת אֱלֹהוּת שֶׁאִי אֶפְשָׁר לְהַשִּׂיג כִּי־אִם עַל יְדֵי צִמְצוּמִים וְכוּ' כַּמְבֹאָר כָּל זֶה בְּסִימָן למ"ד וְהֶחֱיֵיתִי מְאֹד מְאֹד אֶת כָּל הַשּׁוֹמְעִים. אַחַר כָּךְ זָכִינוּ לְהִתְעוֹרֵר עַל יְדֵי זֶה לְשִׂמְחָה גְּדוֹלָה, עַד שֶׁזָּכִינוּ שֶׁהִגִּיעַ הַשִּׂמְחָה לְרַגְלֵינוּ, וְחָזַרְנוּ וְרָקַדְנוּ הַרְבֵּה מְאֹד עַד שֶׁעָבַר גַּם כָּל יוֹם שַׁבַּת קֹדֶשׁ בְּשִׂמְחָה גְּדוֹלָה. וּגְדוֹלָה הָיְתָה הַשִּׂמְחָה שֶׁל הַיָּמִים הָאַחֲרוֹנִים מֵהַשִּׂמְחָה שֶׁל יָמִים הָרִאשׁוֹנִים שֶׁל פֶּסַח בָּרוּךְ הַשֵּׁם, אֲשֶׁר עֲזָרַנִי עַד כֹּה וְחִזֵּק אֶת לְבָבֵנוּ בְּשִׂמְחָה, כִּי (נֶחֶמְיָה ח) חֶדְוַת ה' הִיא מָעֻזֵּנוּ וְכוּ':

עב

בְּיוֹם רִאשׁוֹן אַחַר פֶּסַח הָיִיתִי לָהוּט מְאֹד לִשְׂכֹּר סְפִינָה, אֲבָל הָיָה מִן הַנִּמְנָע כִּי הָיָה אָז הַחֲגָאוֹת שֶׁלָּהֶם שְׁלֹשָׁה יָמִים רְצוּפִים:

עג

בְּיוֹם רְבִיעִי פָּרָשַׁת שְׁמִינִי אַחַד־עָשָׂר לַסְּפִירָה נִכְנַסְנוּ לְבֵית ר"א הַסַּרְסוּר, וְהָלַךְ עִמָּנוּ לְשַׁעֲרֵי הָעִיר (שֶׁקּוֹרִין פְּרִיגִיוָוארְנִיֶע) וְתֵכֶף וּמִיָּד שָׂכַרְנוּ סְפִינָה בְּסַךְ מֵאָה רוּבָּל בְּעַד שְׁנֵינוּ. וְלִבִּי הָיָה מְסֻפָּק בַּתְּחִלָּה אֵיךְ אֶתֵּן סָךְ כָּזֶה, כִּי לֹא נִשְׁאַר בְּיָדִי עַל שְׁאָרֵי עִקְּרֵי הַהוֹצָאוֹת מִשָּׁם וּלְהַלָּן אֲפִלּוּ סָךְ כָּזֶה. וְזֶה יָדוּעַ שֶׁמִּסְּטַמְבּוּל לְאֶרֶץ יִשְׂרָאֵל הַדֶּרֶךְ רָחוֹק מֵהַדֶּרֶךְ שֶׁיֵּשׁ מֵאָדֶעס לִסְטַמְבּוּל. אַךְ אַף עַל פִּי כֵן הִשְׁלַכְתִּי יְהָבִי עַל הַשֵּׁם יִתְבָּרַךְ וְשָׂכַרְתִּי הַסְּפִינָה תְּהִלָּה לָאֵל בַּסָּךְ הַנַּ"ל, וְלַה' הַיְשׁוּעָה:

עד

בִּהְיוֹתִי בְּאָדֶעס, רָצִיתִי לִרְאוֹת פָּנִים עִם הָאֲנָשִׁים הַגֵּרִים הַיּוֹשְׁבִים שָׁם שֶׁבָּאוּ לְשָׁם כְּדֵי לִנְסֹעַ לְאֶרֶץ יִשְׂרָאֵל, וְלֹא עָלְתָה בְּיָדִי. כִּי קְצָת מֵהֶם נָסְעוּ בִּתְחִלַּת הַחֹרֶף לְאֵיזֶה עִיר קְטַנָּה הַסְּמוּכָה לְאָדֶעס. כִּי כַּמָּה אֲנָשִׁים עִם נְשׁוֹתֵיהֶם וְיוֹצְאֵי־חֲלָצֵיהֶם בָּאוּ בְּקַיִץ תקפ"א הֶעָבַר לְאָדֶעס, אֲבָל מֵחֲמַת שְׁמוּעוֹת רַעַשׁ הַמִּלְחָמָה שֶׁל הַגְּרֶעקִין נִתְעַכְּבוּ כֻּלָּם בְּאָדֶעס, וּקְצָת מֵהֶם נָסְעוּ לָעִיר הַנִּזְכָּר לְעֵיל כְּדֵי לִהְיוֹת שָׁם כָּל יְמֵי הַחֹרֶף, מֵחֲמַת גֹּדֶל הַהוֹצָאָה שֶׁבְּאָדֶעס, כִּי יְשִׁיבַת כְּרַכִּים קָשָׁה עֲלֵיהֶם. וּקְצָת מֵהֶם נִשְׁאֲרוּ בְּאָדֶעס. וְאִשָּׁה אַחַת הָיְתָה בְּבֵית רַבִּי הֶענִיךְ שֶׁהִיא אַכְסַנְיָא שֶׁלִּי, אֲבָל לֹא דִּבַּרְתִּי עִמָּהּ כְּלָל מֵהַנְּסִיעָה שֶׁל אֶרֶץ יִשְׂרָאֵל. כִּי מַה יּוֹעִיל לִי אִם תִּסַּע עִמָּדִי, וּבִפְרָט שֶׁהֵבַנְתִּי שֶׁגַּם הִיא אֵינָהּ מְרֻצָּה לִנְסֹעַ תֵּכֶף. וּשְׁאָר אֲנָשִׁים שֶׁרוֹצִים לִסַּע לְאֶרֶץ יִשְׂרָאֵל לֹא רְאִיתִים לְפָנַי, כִּי בְּאָדֶעס לֹא הִתְפַּלַּלְתִּי בְּבֵית הַמִּדְרָשׁ, עַל כֵּן לֹא רָאִיתִי אוֹתָם. רַק אִישׁ אֶחָד הוּא רַבִּי אַהֲרֹן יְהוּדָא הַנַּ"ל:

עה

וְהִנֵּה בְּאֵיזֶה יוֹם הִקְרָה ה' לְפָנַי אֵיזֶה אִישׁ עָנִי אֶחָד, רְאִיתִיו עוֹמֵד בְּבֵית רַבִּי צְבִי שֶׁהָיִיתִי יוֹשֵׁב שָׁם כָּל הַיּוֹם בְּאָדֶעס, כִּי שָׁם הִזְמִין לִי הַשֵּׁם יִתְבָּרַךְ בְּחַסְדּוֹ מְקוֹם מְנוּחָה חֶדֶר מְיֻחָד. וְהָיִיתִי אוֹכֵל וְלָן אֵצֶל רַבִּי הֶענִיךְ, אֲבָל כָּל הַיּוֹם כֻּלּוֹ יָשַׁבְתִּי בַּבַּיִת רַק בַּחֶדֶר הַנִּזְכָּר לְעֵיל. וְזֶה הוֹעִיל לִי מְאֹד מְאֹד לִנְסִיעַת אֶרֶץ יִשְׂרָאֵל, וְלוּלֵא זֹאת לֹא הָיִיתִי יָכוֹל לְהִתְמַהְמֵהּ בְּאָדֶעס כָּל כָּךְ, וּמִי יוֹדֵעַ אִם הָיִיתִי נוֹסֵעַ לְאֶרֶץ יִשְׂרָאֵל:

עו

וְהִנֵּה בָּאתִי בְּאֵיזֶה יוֹם לְבֵית רַבִּי צְבִי הַנִּזְכָּר לְעֵיל, וְרָאִיתִי עָנִי אֶחָד הַנִּזְכָּר לְעֵיל, וְהִכַּרְתִּי בּוֹ שֶׁהוּא מֵהָאֲנָשִׁים הַגֵּרִים הָרוֹצִים לִנְסֹעַ לְאֶרֶץ יִשְׂרָאֵל. וְהִתְחַלְתִּי לְדַבֵּר עִמּוֹ וְהוֹדָה לִי שֶׁהוּא רוֹצֶה לִסַּע לְאֶרֶץ יִשְׂרָאֵל, וְשָׁאַלְתִּי אוֹתוֹ אוּלַי יֵשׁ בְּכָאן עוֹד אֵיזֶה אֲנָשִׁים אֲמִידִים הָרוֹצִים לִסַּע לְאֶרֶץ יִשְׂרָאֵל. הֵשִׁיב הֲלֹא יֵשׁ בְּכָאן רַבִּי יוֹסֵף פְרַנְצוֹיז מִטּוֹרְנוֹפָּאל שֶׁיּוֹשֵׁב בְּכָאן זְמַן רַב עִם אִשְׁתּוֹ וּבְנוֹ וְהוּא עָשִׁיר גָּדוֹל.

וְתֵכֶף הוֹלִיךְ אוֹתָנוּ לָאַכְסַנְיָא שֶׁלּוֹ, וּמְצָאתִיו שׁוֹכֵב עַל מִטָּתוֹ מִשֵּׁנַת הַצָּהֳרַיִם, אֲבָל לֹא הָיָה יָשֵׁן. וְנִכְנַסְתִּי אֵלָיו וְהִתְחַלְתִּי לְדַבֵּר עִמּוֹ, וְתֵכֶף הִתְחִיל לְסַפֵּר לִי מִגֹּדֶל הַסַּכָּנָה הָעֲצוּמָה שֶׁיֵּשׁ עַכְשָׁו חַס וְשָׁלוֹם, וְשֶׁאִי אֶפְשָׁר לִנְסֹעַ עַכְשָׁו. וְאָמַר שֶׁזֶּה סָמוּךְ מְאֹד הִגִּיעַ לוֹ כַּמָּה אִגְּרוֹת מִשָּׁם שֶׁאִי אֶפְשָׁר לֵילֵךְ עַל הַיָּם הַלָּבָן. וּבְתוֹךְ כָּךְ סִפֵּר לִי אֵיךְ הַגְּרֶעק יִמַּח שְׁמוֹ חָזָק מְאֹד, וְשֶׁיֵּשׁ לוֹ מְדִינוֹת רַבּוֹת שֶׁאֵין אָנוּ יוֹדְעִים מֵהֶם, וְהוּא יוֹשֵׁב שָׁם וְלוֹחֵם מִלְחָמוֹת חֲזָקוֹת עִם הַיִּשְׁמָעֵאל, וּמֵחֲמַת זֶה אִי אֶפְשָׁר לִנְסֹעַ עַכְשָׁו. וּבִתְחִלָּה הֶחְלִישׁ דַּעְתִּי קְצָת, אֲבָל תֵּכֶף אָמַרְתִּי בְּלִבִּי שֶׁגַּם זֶה הוּא רַק מְנִיעָה שֶׁבָּאָה בִּשְׁבִיל הַחֵשֶׁק, כַּמְבֹאָר לְעֵיל. וְגַם סִפֵּר לִי שֶׁהוּא מוֹנֵעַ וּמְעַכֵּב הַרְבֵּה אֲנָשִׁים שֶׁבָּאוּ לְכָאן שֶׁלֹּא יִסְעוּ לְאֶרֶץ יִשְׂרָאֵל. וְרָאִיתִי תֵּכֶף שֶׁהוּא שְׁלִיחַ הַבַּעַל דָּבָר לְעַכֵּב מֵאֶרֶץ יִשְׂרָאֵל וְנִפְטַרְתִּי מִמֶּנּוּ.

מֵאָז וָהָלְאָה לֹא רָצִיתִי עוֹד לִשְׁאֹל כְּלָל עַל הַנּוֹסְעִים לְאֶרֶץ יִשְׂרָאֵל שֶׁלֹּא יַחֲלִישׁוּ דַּעְתִּי חַס וְשָׁלוֹם. גַּם אַנְשֵׁי אָדֶעס הַמַּכִּירִים אוֹתִי, כֻּלָּם פֶּה אֶחָד שֶׁאֵין רָאוּי עַכְשָׁו לִנְסֹעַ לְאֶרֶץ יִשְׂרָאֵל מִגֹּדֶל הַסַּכָּנָה חַס וְשָׁלוֹם. וְהַשֵּׁם יִתְבָּרַךְ חִזֵּק אֶת לְבָבִי לַעֲבֹר עַל כָּל זֶה וְלָשׂוּם מִבְטַחִי בְּהַשֵּׁם יִתְבָּרַךְ. עַד שֶׁעֲזָרַנִי בְּרַחֲמָיו לִנְסֹעַ בְּחַסְדוֹ הַגָּדוֹל תְּהִלָּה לָאֵל. גַּם הוֹדִיעוּ לִי בְּאָדֶעס שֶׁבְּסָמוּךְ קֹדֶם פֶּסַח יָבוֹאוּ מְשֻׁלָּחִים מִוִּילְנָא הַמְכֻנִּים פְּרוּשִׁים. וְהָיִיתִי מְצַפֶּה שֶׁיָּבוֹאוּ, כִּי יָדַעְתִּי שֶׁהֵם יִסְעוּ בְּוַדַּאי. אֲבָל לֹא בָּאוּ קֹדֶם פֶּסַח, וְאַחַר פֶּסַח בְּיוֹם רְבִיעִי הִזְמִין לִי הַשֵּׁם יִתְבָּרַךְ הַסְּפִינָה הַנִּזְכֶּרֶת לְעֵיל, וְלֹא רָצִיתִי לְהַמְתִּין כְּלָל עַל הַמְשֻׁלָּחִים, וְשָׂכַרְתִּי הַסְּפִינָה מִיָּד שֶׁנִּסַּע אֲנַחְנוּ שְׁנֵינוּ לְבַד בְּהַסְּפִינָה שֶׁכֻּלָּם עֲרֵלִים. וְגַם מֵעוֹלָם לֹא הָיִיתִי עַל סְפִינָה כְּלָל, אַף עַל פִּי כֵן חִבַּת קְדֻשַּׁת אֶרֶץ יִשְׂרָאֵל הִתְגַבְּרָה עַל כָּל הַמְּנִיעוֹת בְּעֶזְרַת הַשֵּׁם:

עז

וְהִנֵּה בְּיוֹם שִׁשִּׁי עֶרֶב־שַׁבַּת־קֹדֶשׁ, בְּעֵת שֶׁהָיִיתִי רָץ בְּבֶהָלָה בַּשּׁוּק בְּאָדֶעס כְּדֵי לָבוֹא אֶל הַסְּפִינָה. כִּי כְּבָר הִגִּיעַ חֲצוֹת הַיּוֹם, וּבְעוֹד אֵיזֶה שָׁעוֹת יִהְיֶה נִסְגָּר הַשַּׁעַר וְלֹא יַנִּיחוּ אוֹתָנוּ לֵילֵךְ אֶל הַסְּפִינָה. וּכְבָר סִלַּקְתִּי לְהַקַּפִּיטַן כָּל הַמָּעוֹת הַיְנוּ הַמֵּאָה רוּבָּל שְׂכַר הַסְּפִינָה, וְהַסְּפִינָה מוּכֶנֶת לֵילֵךְ מָחָר. עַל כֵּן נִבְהַלְתִּי מְאֹד וְהָלַכְתִּי בְּחִפָּזוֹן גָּדוֹל. בְּתוֹךְ כָּךְ הוֹדִיעוּ לִי שֶׁבָּאוּ עַתָּה הַמְשֻׁלָּחִים מִוִּילְנָא הַנִּזְכָּר לְעֵיל. וּבְתוֹךְ הַבֶּהָלָה וְהַחִפָּזוֹן לֹא יָכֹלְתִּי לְהִתְאַפֵּק, וְנִכְנַסְתִּי אֲלֵיהֶם וְדִבַּרְתִּי עִמָּהֶם מְעַט מְאֹד. וּמָסְרוּ דִּבְרֵי פְּרִישַׂת שָׁלוֹם עַל יָדִי לָאָרֶץ הַקּוֹדֶשׁ, וְנִפְטַרְתִּי מֵהֶם בְּשָׁלוֹם, וְעָלִיתִי עַל הַסְּפִינָה תְּהִלָּה לָאֵל. (וּבְיוֹם רִאשׁוֹן פָּרָשַׁת אֱמֹר בִּהְיוֹתִי בְּקֻשְׁטָא זֶה תִּשְׁעָה יָמִים בְּבֵית רַבִּי אַבְרָהָם הַנִּזְכָּר לְעֵיל, בָּאוּ הַמְשֻׁלָּחִים מִוִּילְנָא הַנִּזְכָּרִים לְעֵיל וְעָמְדוּ בָּאַכְסַנְיָא שֶׁלִּי. וְהַמְשֻׁלָּחִים מַרְבִּים בְּהוֹצָאוֹת, עַל כֵּן לָקְחוּ הַחֶדֶר מִמֶּנִּי וְנָתְנוּ לָהֶם, וַאֲנַחְנוּ עָלִינוּ עַל הָעֲלִיָּה וְעָמַדְנוּ שָׁם שְׁנַיִם אוֹ שְׁלֹשָׁה יָמִים עַד שֶׁעָלִינוּ עַל הַסְּפִינָה בְּיוֹם רְבִיעִי, פָּרָשָׁה הַנִּזְכֶּרֶת לְעֵיל.

בְּתוֹךְ שֶׁעָמַדְנוּ שָׁם יַחַד, דִּבַּרְתִּי עִמָּהֶם קְצָת עַד שֶׁהִתְחַלְנוּ לִכְנֹס בְּעִנְיַן וִכּוּחַ קְצָת שֶׁבֵּין חֲסִידִים לְמִתְנַגְּדִים, כִּי הֵם מֵהַכַּת הַמִּתְנַגְּדִים הַגְּדוֹלִים עַל כָּל הַחֲסִידִים כַּמְפֻרְסָם. וְהִתְחַלְתִּי לְדַבֵּר עִמָּהֶם מֵאֱמוּנַת חֲכָמִים. וַאֲנִי הָיִיתִי סָבוּר שֶׁעַל כָּל פָּנִים יֵשׁ לָהֶם אֵיזֶה אֱמוּנָה בְּהַגָּאוֹן מִוִּילְנָא שֶׁנִּקְרָאִים עַל שְׁמוֹ. אֲבָל הֵם הֵשִׁיבוּ לִי מִיָּד, וְאֶחָד מֵהֶם הָיָה עִקַּר הַמְדַבֵּר, וְכֻלָּם הוֹדוּ לוֹ, עָנָה וְאָמַר וְכוּ' וְכוּ'... אֱמוּנָה יִהְיֶה לִי בְּאָדָם וְכוּ' (בִּלְשׁוֹן תֵּמַהּ). כַּדְּבָרִים הָאֵלֶּה דִּבֵּר עִמִּי, וְכֻלָּם הוֹדוּ לִדְבָרָיו וְהִתְחַלְתִּי לְהִתְוַכֵּחַ עִמּוֹ אִם־כֵּן מַהוּ אֱמוּנַת חֲכָמִים. אֲבָל הֵם לֹא הִטּוּ אֹזֶן לִדְבָרַי כְּלָל, וְהֵשִׁיבוּ דִּבְרֵי שְׁטוּת וָהֶבֶל הַנּוֹגְעִים קְצָת לִכְפִירוֹת. כִּי בֶּאֱמֶת מִי שֶׁאֵין לוֹ אֱמוּנַת חֲכָמִים גַּם אֱמוּנָתוֹ בְּהַשֵּׁם יִתְבָּרַךְ אֵינָהּ בִּשְׁלֵמוּת, וְכַמְבֹאָר בִּדְבָרֵינוּ הַרְבֵּה, וּבִפְרָט בְּהַתּוֹרָה תִּקְעוּ תּוֹכָחָה בְּסִימָן ח' לִקּוּטֵי תִנְיָנָא. וְאָז רָאִיתִי הֵיטֵב הַחִלּוּק שֶׁבֵּין חֲסִידִים לְמִתְנַגְּדִים, כִּי רָאִיתִי שֶׁאֲפִלּוּ בְּהַתַּלְמִיד־חָכָם שֶׁלָּהֶם שֶׁהֵם אוֹמְרִים עָלָיו שֶׁהוּא תַּלְמִיד חָכָם וְחָסִיד גָּדוֹל גַּם בּוֹ אֵין לָהֶם אֱמוּנָה. וְאַחַר כָּךְ אָמַרְתִּי לָהֶם בְּפֵרוּשׁ, אֲנִי הָיִיתִי סָבוּר שֶׁאִם אֵין לָכֶם אֱמוּנָה בִּגְדוֹלֵי הַצַּדִּיקִים שֶׁל הַחֲסִידִים, עַל כָּל פָּנִים יֵשׁ לָכֶם אֱמוּנָה בְּתַלְמִידֵי חֲכָמִים שֶׁלָּכֶם, אֲבָל עַכְשָׁו אֲנִי יוֹדֵעַ מַדְרֵגַתְכֶם שֶׁאֵין לָכֶם אֱמוּנָה כְּלָל:

עח

וְהִנֵּה בְּתוֹךְ דִּבּוּרֵינוּ, רָצוּ לִדְחֹף אוֹתִי מֵהַבַּיִת וְכִמְעַט שֶׁהָיָה נַעֲשֶׂה מַחֲלוֹקֶת גָּדוֹל בֵּינֵינוּ, אֲבָל לֹא רָצִיתִי לְהִתְוַכֵּחַ עִמָּהֶם הַרְבֵּה. גַּם הַבַּעַל הַבַּיִת הִשְׁקִיט אוֹתָנוּ וְהִפְרִיד אוֹתָנוּ שֶׁלֹּא נָבֹא לִידֵי מַחֲלֹקֶת. וְאִם לֹא הָיוּ פּוֹעֲלִים כָּל הַחֲסִידִים בִּנְסִיעָתָם לַצַּדִּיקִים אֶלָּא מַה שֶּׁיֵּשׁ לָהֶם עַל כָּל פָּנִים אֱמוּנָה בְּזֶה הַצַּדִּיק שֶׁהֵם מְקֹרָבִים אֵלָיו וּבְכַמָּה צַדִּיקִים דַּיָּם. כִּי אֱמוּנַת חֲכָמִים הוּא יְסוֹד הָאֱמוּנָה הַקְּדוֹשָׁה, שֶׁהוּא יְסוֹד כָּל הַתּוֹרָה הַקְּדוֹשָׁה. מִכָּל־שֶׁכֵּן מִי שֶׁזּוֹכֶה לִבְלִי לְהִסְתַּכֵּל כְּלָל עַל הַמַּחֲלֹקֶת שֶׁבֵּין הַצַּדִּיקִים וּמַאֲמִין בְּכֻלָּם, אַשְׁרֵי לוֹ.

גַּם הַמְשֻׁלָּחִים הַנַּ"ל לֹא רָצוּ לִנְסֹעַ עַל הַיָּם, וְדַעְתָּם לִנְסֹעַ בְּיַבָּשָׁה. וְגַם גֹּדֶל הָעִכּוּב שֶׁל הַדֶּרֶךְ, וְגֹדֶל צַעַר הַטִּלְטוּל וְהַיְגִיעָה הַנּוֹגֵעַ עַד הַנֶּפֶשׁ לִסַּע עַל סוּסִים מַהֲלָךְ רַב כָּזֶה עִם אֲנָשִׁים פִּרְאֵי אָדָם, וְלִפְעָמִים הֵם מַכִּים אֶת הָרוֹכֵב וּשְׁאָר צָרוֹת הַרְבֵּה בְּלִי שִׁעוּר שֶׁסּוֹבְלִים בִּנְסִיעָה עַל הַסּוּסִים כַּאֲשֶׁר שָׁמַעְתִּי בְּקֻשְׁטָא. עַל כֵּן אָמַרְתִּי עַל ה' נַשְׁלִיךְ יְהָבֵנוּ וְנִסַּע עַל הַיָּם, וְהַשֵּׁם יִתְבָּרַךְ יוֹלִיכֵנִי לְשָׁלוֹם וִיבִיאֵנִי מְהֵרָה לְאֶרֶץ יִשְׂרָאֵל לְחַיִּים טוֹבִים אֲרוּכִים וּלְשָׁלוֹם אָמֵן כֵּן יְהִי רָצוֹן):

עט

[נַחֲזֹר לְעִנְיָנֵנוּ]: בְּיוֹם שִׁשִּׁי, עֶרֶב־שַׁבַּת־קֹדֶשׁ פָּרָשַׁת שְׁמִינִי כ"ח נִיסָן שְׁלֹשָׁה־עָשָׂר לַסְּפִירָה שְׁנַת תקפ"ב עָלִינוּ עַל הַסְּפִינָה לִסְטַנְבּוּל בְּעֶרֶךְ שְׁתֵּי שָׁעוֹת אַחַר חֲצוֹת הַיְנוּ שֶׁבְּעֵרֶךְ חֲצוֹת נָסַעְנוּ מֵהָאַכְסַנְיָא עִם כָּל הַמִּטַּלְטְלִין שֶׁלָּנוּ, וּבָאנוּ אֶל הַשָּׂרִים שֶׁיּוֹשְׁבִים אֵצֶל שְׂפַת הַיָּם לִשְׁמֹר הַסְּפָר. וְשָׁם מָסַרְנוּ הַבִּילֶעט לְכַמָּה אֲדוֹנִים, וְנָתְנוּ תֵּכֶף חֲתִימוֹת יָדָם עָלָיו כְּפִי הַזַּאקָאן (הַחֹק) וְנִשְׁתַּהָה הַדָּבָר בְּעֶרֶךְ שְׁתֵּי שָׁעוֹת, וְלִוּוּ אוֹתָנוּ כַּמָּה אֲנָשִׁים אֲשֶׁר נָגַע אַהֲבָתִי בְּלִבָּם. וְשָׁם אֵצֶל הַסְּפָר לָקַחְתִּי רְשׁוּת מֵאִתָּם, וְנִפְטַרְנוּ זֶה מִזֶּה בְּאַהֲבָה וְאַחֲוָה וְרֵעוּת, וּבֵרְכוּ אוֹתִי בִּרְכַּת שָׁלוֹם עַד שֶׁיָּצָאתִי מֵהַפֶּתַח שֶׁיּוֹצְאִין חוּץ לַסְּפָר. שֶׁמִּשָּׁם וָהָלְאָה אֵין אָדָם רַשַּׁאי לָצֵאת וְלִכְנֹס בְּלִי רִשְׁיוֹן מִכָּל הַשָּׂרִים הַנִּזְכָּרִים לְעֵיל.

וְכַאֲשֶׁר זָכִיתִי לָצֵאת מֵהַפֶּתַח חוּץ לַסְּפָר נִתַּן שִׂמְחָה בְּלִבִּי, וְהָלַכְתִּי בְּשִׂמְחָה אֲנִי וִידִידִי רַבִּי יְהוּדָא אֱלִיעֶזֶר. וְהָיִינוּ צְרִיכִין לֵילֵךְ עַל הַנָּמֵל (שֶׁקּוֹרִין גַאוָואן) עַד שֶׁנָּבוֹא לַסְּפִינָה שֶׁלָּנוּ. אֲבָל לֹא מָצָאנוּ מִיָּד אֶת הַסְּפִינָה שֶׁלָּנוּ, וְרָצִינוּ לִשְׁאֹל אֶת הָעוֹבְדֵי כּוֹכָבִים שֶׁיָּשְׁבוּ שָׁם עַל הַדֶּרֶךְ, אֲבָל רֻבָּם כְּכֻלָּם אֵינָם מַכִּירִים בִּלְשׁוֹנוֹת שֶׁבִּסְבִיבוֹתֵינוּ. כִּי רֻבָּם מְדַבְּרִים בִּלְשׁוֹן אִיטַלְיָה אוֹ בִּלְשׁוֹן יִשְׁמָעֵאל רַק קְצָת תֵּבוֹת מוּעָטִים מְאֹד מְבִינִים קְצָתָם. וְהִתְחַלְנוּ לוֹמַר הֵיכָן הַסְּפִינָה שֶׁל הַקַּפִּיטַן (רַב הַחוֹבֵל) (יַאקָאפּ טַדְווֹיֶבִיטְשׁ), וּבְתוֹךְ שֶׁהָלַכְנוּ אֵיזֶה פְּסִיעוֹת עַל הַגַּאוָואן (הַנָּמָל), עָנוּ וְאָמְרוּ לָנוּ הֲלֹא זֶה הַמַּטְרָאס (מַלָּח) הַהוֹלֵךְ עַתָּה, הוּא מֵהַסְּפִינָה שֶׁל יַאקָאפּ הַנִּזְכָּר לְעֵיל. וּמֵאֵת ה' הָיְתָה זֹּאת שֶׁהִזְמִין לָנוּ אָז בְּאוֹתָהּ שָׁעָה מַאטְרָאס אֶחָד מֵהַסְּפִינָה שֶׁלָּנוּ שֶׁהָיְתָה עוֹמֶדֶת בִּקְצֵה הַגַּאוָואן, וּבָרֹחַב הָיְתָה רְחוֹקָה בְּעֶרֶךְ שֶׁטַח עֲשָׂרָה סְפִינוֹת מִסְּפִינָה שֶׁלָּנוּ. וּבְלֹא זֶה אֵינִי יוֹדֵעַ אֵיךְ הָיִינוּ יְכוֹלִים לָבוֹא לַסְּפִינָה שֶׁלָּנוּ.

וְאָז תֵּכֶף הוֹלִיךְ אוֹתָנוּ הַמַּטְרָאס הַנִּזְכָּר לְעֵיל דֶּרֶךְ כָּל הַגַּאוָואן, וְעָבַרְנוּ אֵצֶל סְפִינוֹת הַרְבֵּה שֶׁל אֲחֵרִים, עַד שֶׁבָּאנוּ אֵצֶל קְצֵה הַגַּאוָואן, וְשָׁם הִכְנִיס אוֹתָנוּ לְתוֹךְ אֵיזֶה סְפִינָה הַסְּמוּכָה. וְגַם זֹאת לֹא הָיְתָה סְפִינָה שֶׁלָּנוּ, רַק הֶעֱבִיר אוֹתָנוּ בְּתוֹכָהּ וְכֵן הוֹלִיךְ אוֹתָנוּ מִסְּפִינָה לִסְפִינָה דֶּרֶךְ כַּמָּה סְפִינוֹת. וּכְשֶׁיָּצָאנוּ מִסְּפִינָה לִסְפִינָה, וּבָאֶמְצַע עָמְדוּ סְפִינוֹת קְטַנּוֹת נְמוּכִים שֶׁבָּהֶם מוֹלִיכִין הַחִטִּים מֵאָדֶעס לַסְּפִינָה הַגְּדוֹלָה וְכַיּוֹצֵא בָּהֶם, עַל כֵּן הֻכְרַחְנוּ לֵירֵד לִקְצָתָם, כְּמוֹ מֵעֲלִיָּה לָאָרֶץ וּבִקְצָתָם לֹא הָיָה סֻלָּם וְלֹא מַדְרֵגוֹת רַק הֻכְרַחְנוּ לֵירֵד בְּחֶבֶל. אֲבָל מֵרֹב שִׂמְחָתִי וְרֹחַב לִבִּי אָז לֹא הָיָה לִי שׁוּם פַּחַד כְּלָל לֵירֵד בְּחֶבֶל מִסְּפִינָה לִסְפִינָה עַל הַיָּם בְּדֶרֶךְ שֶׁלֹּא עָבַרְתִּי בּוֹ מֵעוֹלָם, רַק עָבַרְתִּי מִסְּפִינָה לִסְפִינָה בִּזְרִיזוּת כְּמוֹ שֶׁעָבַר לְהַבְדִּיל הַמַּאטְרָאס שֶׁהוֹלִיךְ אוֹתָנוּ. וְגַם רי"א חֲבֵרִי הָלַךְ אַחֲרַי, וּבְאֵיזֶה סְפִינָה הָיָה לוֹ מְעַט פַּחַד, וְאַף עַל פִּי כֵן הִסְתַּכֵּל עָלַי וְיָרַד גַּם כֵּן בַּחֶבֶל. וְכֵן עָבַרְנוּ דֶּרֶךְ כַּמָּה סְפִינוֹת בִּזְרִיזוּת גָּדוֹל עַד שֶׁבָּאנוּ לַסְּפִינָה שֶׁלָּנוּ. וְשָׁם הָיוּ רַק מַאטְרָאסִין, כִּי לֹא הָיָה שׁוּם יְהוּדִי עִמָּנוּ בְּכָל הַדֶּרֶךְ מֵאָדֶעס לִסְטַנְבּוּל רַק אֲנַחְנוּ שְׁנֵינוּ לְבַד בֵּין כַּמָּה מַאטְרָאסִין עֲרֵלִים. וְגַם אֶצְלֵנוּ הָלְכוּ עוֹד כַּמָּה סְפִינוֹת, וּבְכֻלָּם לֹא הָיָה שׁוּם יְהוּדִי כְּלָל.

וּכְשֶׁבָּאנוּ עַל עֲלִיַּת הַסְּפִינָה וְשָׁם אֵין שׁוּם אִישׁ מַכִּיר בִּלְשׁוֹן רוּסְיָה וְלֹא בְּשׁוּם לָשׁוֹן שֶׁבִּסְבִיבוֹתֵינוּ. וְתֵכֶף וּמִיָּד יָרַדְנוּ אֶל הַבַּיִת שֶׁל הַקַּפִּיטַן. [כִּי מְקוֹם יְרִידַת הַבַּיִת יָדַעְתִּי מִקֹּדֶם עַל יְדֵי שֶׁהָיִיתִי בְּאָדֶעס בְּאֵיזֶה סְפִינָה הָעוֹמֶדֶת עַל הַגַּאוָואן שֶׁל חַארְסָאן] וּבְבוֹאִי אֶל הַבַּיִת מָצָאתִי שָׁם שְׁנֵי עֲרֵלִים אוֹכְלִים סְעֻדַּת הַצָּהֳרַיִם, אֲבָל הַקַּפִּיטַן לֹא הָיָה בֵּינֵיהֶם, כִּי הָיָה עַל סְפִינָה אַחֶרֶת וְאָכַל שָׁם אֵצֶל אֲחֵרִים. וְתֵכֶף כְּשֶׁנִּכְנַסְתִּי אֶל הַבַּיִת שָׁאַלְתִּי מִיָּד, זֹאת הַסְּפִינָה שֶׁל יַאקָאפּ הַנִּזְכָּר לְעֵיל. וּמֵאֵת ה' הָיְתָה שֶׁהָיָה בֵּינֵיהֶם אֶחָד שֶׁהָיָה מַכִּיר בִּלְשׁוֹן אַשְׁכְּנַז קְצָת, וְתֵכֶף הֵשִׁיב לָנוּ בִּלְשׁוֹן אַשְׁכְּנַז הֵן וְקִבֵּל אוֹתָנוּ בְּסֵבֶר פָּנִים יָפוֹת. וּכְפִי הַנִּרְאֶה שֶׁכְּבָר הוֹדִיעַ לָהֶם הַקַּפִּיטַן שֶׁיָּבוֹאוּ שְׁנֵי יְהוּדִים שֶׁשָּׂכְרוּ אֶצְלוֹ לַעֲבֹר בִּסְפִינָתוֹ. וְהִתְחַלְנוּ לְבַקֵּשׁ הֶעָרֵל שֶׁדִּבֵּר בִּלְשׁוֹן אַשְׁכְּנַז שֶׁיִּתֵּן לָנוּ סְפִינָה קְטַנָּה לֵילֵךְ אֶל הַסְּפָר לְקַבֵּל שָׁם כָּל הַמִּטַּלְטְלִין שֶׁהִשְׁאַרְנוּ שָׁם בַּבַּיִת הַמְיֻחָד לָזֶה. עָנָה וְאָמַר בְּוַדַּאי אֶתֵּן לָכֶם, רַק אַתֶּם צְרִיכִין לְהַמְתִּין מְעַט עַד שֶׁיֹּאכְלוּ הָאֲנָשִׁים כִּי עַתָּה הוּא זְמַן אֲכִילָה שֶׁלָּהֶם.

וְתֵכֶף חָזַרְנוּ וְעָלִינוּ עַל הַסְּפִינָה, וְרָאִינוּ שֶׁכָּל הַמַּאטְרָאסִין יוֹשְׁבִין וְאוֹכְלִין. וַאֲנַחְנוּ הָלַכְנוּ לְכָאן וּלְכָאן בְּכָל הַסְּפִינָה כִּי הַכֹּל הָיוּ אֶצְלֵנוּ נִפְלָאוֹת, וּבִפְרָט אֵצֶל רי"א שֶׁלֹּא הָיָה בְּשׁוּם סְפִינָה כָּזֹאת מֵעוֹלָם. וַאֲפִלּוּ אָנֹכִי שֶׁכְּבָר הָיִיתִי בִּסְפִינָה הָעוֹמֶדֶת עַל הַגַּאוָואן שֶׁל חַארְסָאן כַּנִּזְכָּר לְעֵיל, אֲבָל אוֹתָהּ הַסְּפִינָה הוּא קְטַנָּה מֵהַסְּפִינוֹת הָאֵלּוּ, וְגַם שָׁם לֹא הָיָה לִי פְּנַאי לְהִסְתַּכֵּל הֵיטֵב לְהַשְׂבִּיעַ עֵינַי בְּכָל תַּבְנִית מַעֲשֵׂה הַסְּפִינָה. וְהָלַכְנוּ בְּכָל הַסְּפִינָה בְּשִׂמְחָה גְּדוֹלָה לְכָאן וּלְכָאן, וְנִתְעַכַּבְנוּ קְצָת עַד שֶׁעָלָה הַמְדַבֵּר בִּלְשׁוֹן אַשְׁכְּנַז מֵהַבַּיִת לְמַעְלָה. וּכְשֶׁרָאִינוּ שֶׁעֲדַיִן אֵין נוֹתְנִים לָנוּ סְפִינָה, שָׁאַלְנוּ אוֹתוֹ עַל מָה מְעַכֵּב אוֹתָנוּ, כִּי הָיִינוּ לְהוּטִים לְהָבִיא הַמִּטַּלְטְלִין מֵחֲמַת שֶׁהָיָה בְּעֶרֶב־שַׁבַּת קֹדֶשׁ אַחַר חֲצוֹת, וְהֵשִׁיב עֲדַיִן לֹא גָּמְרוּ אֲכִילָתָם וְהֻכְרַחְנוּ לְהַמְתִּין עוֹד קְצָת.

וְאַחַר כָּךְ נָתַן לָנוּ סְפִינָה וְיָרַדְנוּ שְׁנֵינוּ לְתוֹכָהּ. אַף עַל פִּי שֶׁהָיָה דַּי שֶׁרי"א יֵלֵךְ לְבַדּוֹ בִּשְׁבִיל הַמִּטַּלְטְלִין, אֲבָל מִגֹּדֶל שִׂמְחָתִי הָלַכְתִּי גַּם כֵּן, וְגַם כְּדֵי לִרְאוֹת פָּנִים עִם הָאוֹהֲבִים שֶׁלִּוּוּ אוֹתָנוּ כִּי יָדַעְתִּי שֶׁבְּוַדַּאי הֵם מַמְתִּינִים לָנוּ. וְכֵן הָיָה. שֶׁתֵּכֶף כְּשֶׁבָּאנוּ עַל הַסְּפָר רָאִינוּ אוֹתָם מֵרָחוֹק וְצָעַקְנוּ לָהֶם שֶׁיָּבוֹאוּ וּבָא רַבִּי צְבִי וְרַבִּי בֶּער מִלִּיפָאוִיץ לִקְרָאתֵנוּ בְּפָנִים שֶׁל אַהֲבָה וְהִשְׁתּוֹקְקוּת וְגַעְגּוּעִים גְּדוֹלִים מְאֹד. אֲבָל עַתָּה אָסוּר לָנוּ עוֹד לְהִתְוַעֵד יַחַד כִּי־אִם לְדַבֵּר עִמָּהֶם מֵרָחוֹק דֶּרֶךְ הַפְּרִיגִיוָוארְנִיֶע (מְחִיצָה - גֶדֶר) כַּיָּדוּעַ לַבְּקִיאִים בָּזֶה. וְלֹא יָדַעְתִּי אִם אֲנִי רַשַּׁאי לִכְנֹס עַל שַׁעַר הַבַּיִת שֶׁהָיוּ מֻנָּחִים שָׁם חֲפָצִים שֶׁלָּנוּ. וְרָאִיתִי אֶחָד וְהִתְחַלְתִּי לוֹמַר לוֹ שֶׁיִּתֵּן לִי רְשׁוּת, וְהוּא הִכִּיר אוֹתִי וְהֵשִׁיב לִי פְּתַח הַשַּׁעַר כִּי לֹא סָגוּר הַשַּׁעַר בְּשׁוּם מִנְעָל, וְתֵכֶף פָּתַחְתִּי הַשַּׁעַר וְנִכְנַסְתִּי אֲנִי וַחֲבֵרַי וְגַם לְהַבְדִּיל הַמַּטְרָאס, וְקִבַּלְנוּ כָּל הַחֲפָצִים לְתוֹךְ הַסְּפִינָה הַקְּטַנָּה.

וְאַחַר כָּךְ דִּבַּרְנוּ יַחַד דֶּרֶךְ הַפְּרִיגִיוָוארְנִיֶע עִם אוֹהֲבֵינוּ הַנַּ"ל, וְסִפַּרְנוּ לָהֶם אֵיךְ עָבַרְנוּ עַל כָּל הַסְּפִינוֹת הַנִּזְכָּרוֹת לְעֵיל דֶּרֶךְ חֲבָלִים וְכוּ', וְנִפְטַרְנוּ עוֹד הַפַּעַם מֵהֶם בְּשָׁלוֹם וְחָזַרְנוּ עִם הַסְּפִינָה לַסְּפִינָה שֶׁלָּנוּ. וְהֵם עָמְדוּ וְהִסְתַּכְּלוּ וְכֵן שְׁאָר אֲנָשִׁים עָמְדוּ עַל הַר גָּבוֹהַּ מֵרָחוֹק וְכֻלָּם רָמְזוּ לָנוּ בִּידֵיהֶם וַאֲנַחְנוּ - אֲלֵיהֶם, בְּדֶרֶךְ אַהֲבָה וְגַעְגּוּעִים גְּדוֹלִים, וְגַם צָעַקְנוּ לָהֶם בְּקוֹל גָּדוֹל חַיִּים וְשָׁלוֹם, עַד שֶׁשָּׁמְעוּ וְהֵשִׁיבוּ לָנוּ עַד שֶׁשָּׁמַעְנוּ קוֹל אַהֲבָתָם עַד שֶׁעָבַרְנוּ מִנֶּגֶּד פְּנֵיהֶם לְבֵין הַסְּפִינוֹת הַגְּדוֹלוֹת עַד שֶׁבָּאנוּ לַסְּפִינָה שֶׁלָּנוּ. וְתֵכֶף הֶעֱלוּ הַמַּאטְרָאסִין כָּל הַחֲפָצִים שֶׁלָּנוּ, וַאֲנַחְנוּ קִבַּלְנוּ מֵהֶם וְהַכֹּל בִּזְרִיזוּת וּבְשִׂמְחָה וַעֲדַיִן לֹא בָּא הַקַּפִּיטַן לְהַסְּפִינָה. וּמֵחֲמַת זֶה הִנַּחְנוּ כָּל הַחֲפָצִים לְמַעְלָה עַל הַסְּפִינָה, כִּי לֹא רָצִינוּ לְהוֹרִיד אוֹתָם אֶל הַבַּיִת כְּפִי הַמְדֻבָּר עִמּוֹ עַד שֶׁיִּתֵּן לָנוּ רְשׁוּת עַתָּה בְּעַצְמוֹ:

פ

אַחַר כָּךְ הִדְלַקְנוּ אֵשׁ, וְהִתְחַלְנוּ לְבַשֵּׁל תַּרְנְגֹלֶת שֶׁהָיָה עִמָּנוּ לִכְבוֹד שַׁבַּת־קֹדֶשׁ. וְאַחַר כָּךְ בְּעֵרֶךְ אֵיזֶה שָׁעוֹת בָּא הַקַּפִּיטַאן וּמָצָא אוֹתָנוּ, וְהִסְבִּיר לָנוּ פָּנִים. וְיָרַדְנוּ עִמּוֹ לְתוֹךְ הַבַּיִת וּבָא עִם עוֹד אֵיזֶה אָדוֹן מִסְּפִינָה אַחֶרֶת וְתֵכֶף שָׁאַל הַקַּפִּיטַאן אוֹתָנוּ הֵיכָן הָאֲחֵרִים. הֵשַׁבְתִּי לוֹ עַל רי"א, זֶהוּ הָאִישׁ שֶׁבָּא עִמִּי. עָנָה וְאָמַר הֲלֹא עוֹד שְׁנֵי אֲנָשִׁים מְחֻיָּבִים לָבוֹא.

וּמַעֲשֶׂה שֶׁהָיָה כָּךְ הָיָה, כִּי הַסַּרְסוּר ר"א מֵאָדֶעס בָּעֵת שֶׁדִּבֵּר עִם הַקַּפִּיטַאן לִשְׂכֹּר הַסְּפִינָה בִּשְׁבִילֵנוּ, שָׁאַל אוֹתוֹ הַקַּפִּיטַאן כַּמָּה אֲנָשִׁים יִהְיוּ, הֵשִׁיב לוֹ ר"א אַרְבַּע אֲנָשִׁים יִהְיוּ, כִּי הָיָה סָבוּר שֶׁיִּסְעוּ עוֹד שְׁנֵי אֲנָשִׁים מֵאָדֶעס, אֲבָל לֹא נָסְעוּ. וְאַחַר כָּךְ כְּשֶׁנִּגְמַר הַמִּקָּח עִמּוֹ חֲמִשִּׁים רוּבָּל בְּעַד נֶפֶשׁ, לֹא דִּבְּרוּ בְּפֵרוּשׁ אִם יִהְיוּ אַרְבָּעָה דַּוְקָא אוֹ שְׁנַיִם. וְנָתַתִּי לוֹ אַדְרוּף. וּכְשֶׁחָזַרְתִּי לְבֵיתִי לְאָדֶעס הִתְחַלְתִּי לַחֲשֹׁב אוּלַי יַקְפִּיד הַקַּפִּיטַאן שֶׁיִּהְיוּ דַּוְקָא אַרְבָּעָה. וְצִוִּיתִי לִשְׁאֹל אֶת הַסַּרְסוּר עַל־זֶה וְהֵשִׁיב הַסַּרְסוּר שֶׁאֵין זֶה קְפֵידָא כְּלָל.

וְאַחַר כָּךְ בְּיוֹם חֲמִישִׁי לְמָחֳרָתוֹ, כְּשֶׁחָזַרְתִּי וְהָלַכְתִּי אֶל הַסְּפָר וְסִלַּקְתִּי כָּל הַמֵּאָה רוּבְּל לְהַקַּפִּיטַאן וְנָתַן לִי קְוִויטְל [פֶּתֶק], גַּם כֵּן לֹא נִדְבַּר שׁוּם דִּבּוּר מִזֶּה כְּלָל. וְאַחַר כָּךְ חָזַרְתִּי וְשָׁאַלְתִּי בְּעַצְמִי אֶת הַסַּרְסוּר אוּלַי יַקְפִּיד שֶׁיִּהְיוּ אַרְבָּעָה, וְשָׂחַק מִמֶּנִּי וְאָמַר שֶׁלֹּא יַקְפִּיד כְּלָל. רַק שָׂכַרְנוּ לָנוּ מָקוֹם בְּעַד מֵאָה רוּבָּל רַק הַסַּרְסוּר דִבֵּר מַה שֶּׁדִּבֵּר כְּדֶרֶךְ הַסַּרְסוּר. וְדִבֵּר הַקַּפִּיטַאן עִמָּנוּ בְּכַעַס קְצָת, וְהָיָה לִי יִסּוּרִים גְּדוֹלִים מִזֶּה, עָנָה וְאָמַר הַקַּפִּיטַאן הָיִיתִי סָבוּר שֶׁתָּבוֹאוּ אַרְבָּעָה אֲנָשִׁים, וְהָיִיתִי נוֹתֵן לָכֶם כָּל הַבַּיִת פָּנוּי, וְעַכְשָׁו לֹא בָּאתֶם רַק שְׁנַיִם. עָנִיתִי לוֹ הֲלֹא בְּלֹא זֶה הַבַּיִת צָרִיךְ לִהְיוֹת פָּנוּי בִּשְׁבִיל אֲדוֹנִי. עָנָה וְאָמַר בִּשְׁבִילִי דַּי מְקוֹם מִטָּתִי הָעוֹמֵד בַּבַּיִת בַּמְּחִצָּה הַמַּפֶסֶקֶת שָׁם, וְכָל הַבַּיִת הָיִיתִי טוֹעֵן חִטִּים כְּמוֹ בִּשְׁאָר הַסְּפִינָה. עָנִיתִי לוֹ גַּם עַתָּה הָרְשׁוּת בְּיֶדְכֶם לִטְעֹן הַבַּיִת בְּחִטִּים רַק שֶׁיִּהְיוּ לָנוּ אֵיזֶה מָקוֹם בְּעָלְמָא לָלוּן שָׁם וְשָׁתַק.

וְהָיָה לִי פַּחַד גָּדוֹל מִזֶּה כִּי הָיִיתִי מִתְיָרֵא שֶׁלֹּא יַעֲלִיל עָלַי לִתְבֹּעַ אוֹתִי חַס וְשָׁלוֹם עוֹד מֵאָה רוּבָּל בְּחִנָּם, בְּעַד הַשְּׁנֵי אֲנָשָׁיו שֶׁלֹּא בָּאוּ. כִּי חָשַׁבְתִּי בְּדַעְתִּי שֶׁיִּטְעַן שֶׁעַכְשָׁו אֵין לוֹ עוֹד חִטִּים לִטְעֹן בְּהַבַּיִת כִּי בְּאוֹתָהּ הַשָּׁעָה כְּבָר נִגְמַר טְעִינַת הַסְּפִינָה. אֲבָל לֹא רָצִיתִי לִטְעֹן עִמּוֹ הַרְבֵּה, וְגַם כִּי בְּלֹא זֶה אֵינִי יָכוֹל לְדַבֵּר הֵיטֵב, אֲפִלּוּ בְּלָשׁוֹן רוּסְיָה, וְגַם הַקַּפִּיטַאן לֹא הָיָה יָכוֹל לְדַבֵּר הֵיטֵב וְדִבַּרְנוּ יַחַד כְּמוֹ לְהַבְדִּיל שְׁנֵי עַמֵּי הָאֲרָצוֹת הָעוֹסְקִין בַּהֲלָכָה יַחַד שֶׁאֵין אֶחָד מֵבִין הַטָּעוּת שֶׁל חֲבֵרוֹ.

וְעָלִיתִי מִיָּד מֵהַבַּיִת עַל עֲלִיַּת הַסְּפִינָה בְּפַחֵי נֶפֶשׁ קְצָת, רַק הִתְחַזַּקְתִּי עַצְמִי וְאָמַרְתִּי בְּלִבִּי יִהְיֶה אֵיךְ שֶׁיִּהְיֶה בָּרוּךְ ה' שֶׁכְּבָר בָּאתִי עַל הַסְּפִינָה. וְתֵכֶף וּמִיָּד הִתְחַלְנוּ לַעֲסֹק בְּבִשּׁוּל לְצֹרֶךְ שַׁבָּת, וְכָל הַמַּטְרָאסִין כֻּלָּם הֵיטִיבוּ עִמָּנוּ וְהֶרְאוּ לָנוּ תֵּכֶף אֵיךְ לִשְׁאֹב מַיִם מְתוּקִים עִם הַפְּלוֹמְפְּ מִתּוֹךְ הֶחָבִיּוֹת וּמְקוֹם הָעֵצִים, וְהִתְחַלְנוּ לְבַשֵּׁל הַתַּרְנְגֹלֶת שֶׁהָיְתָה עִמָּנוּ. וַעֲדַיִן הָיוּ כָּל הַחֲפָצִים שֶׁלָּנוּ מֻנָּחִים תַּחַת הַשָּׁמַיִם עַל פְּנֵי עֲלִיַּת הַסְּפִינָה. כִּי לֹא רָצִיתִי לִשְׁאֹל הַקַּפִּיטַאן הֵיכָן לְהַנִּיחָם. כִּי אָמַרְתִּי אַמְתִּין עַד יַעֲבֹר זַעַם. וְאַחַר כָּךְ תָּלִיתִי עֵינַי לַמָּרוֹם וְאָמַרְתִּי, רִבּוֹנוֹ שֶׁל עוֹלָם אֲנִי שֶׁלְּךָ וּמְעַט הַמָּעוֹת שֶׁבְּיָדִי הַכֹּל שֶׁלְּךָ, כִּרְצוֹנְךָ עֲשֵׂה עִמָּנוּ כִּי יָדַעְתִּי שֶׁבְּאִם חַס וְשָׁלוֹם יַעֲשֹׁק אוֹתִי הָאָדוֹן הַזֶּה, בְּוַדַּאי תַּעְזֹר לִי וְתַזְמִין לִי מָמוֹן אַחֵר, אַךְ בְּבַקָּשָׁה מִמְּךָ הַצִּילֵנִי מִיָּדוֹ וְאַל יִהְיֶה נִמְסָר מָמוֹן יִשְׂרָאֵל בְּיַד גּוֹי בְּחִנָּם, וְאַל תְּצַעֵר אוֹתִי כָּל כָּךְ, וּשְׁאָר דִּבּוּרִים מֻעָטִים כָּאֵלֶּה. וְאַחַר כָּךְ שָׁכַבְתִּי עַל הַחֲפָצִים וְנִרְדַּמְתִּי קְצָת. וְאַחַר כָּךְ עָמַדְתִּי וְנִתְחַזַּקְתִּי וּבָאתִי אֶל הַקַּפִּיטַאן וְשָׁאַלְתִּי אוֹתוֹ, בִּי אֲדֹנִי יוֹדִיעַ לִי הֵיכָן אַנִּיחַ הַחֲפָצִים וְתֵכֶף יָרַד עִמִּי לְתוֹךְ הַבַּיִת וְאָמַר לִי בְּפָנִים יָפוֹת הֲלֹא כָּל הַבַּיִת לְפָנֶיךָ, הַנַּח בַּמָּקוֹם שֶׁתִּרְצֶה.

וְתֵכֶף נִתְרַחֵב דַּעְתִּי קְצָת, וְעָלִיתִי וְהוֹדַעְתִּי לְרי"א. אַךְ אַף עַל פִּי כֵן לֹא הָיָה לָנוּ פְּנַאי לְהוֹרִידָם, כִּי הָיִינוּ צְרִיכִין לִגְמֹר הַבִּשּׁוּל. וְאַחַר כָּךְ בְּאֵיזֶה שָׁעוֹת רָאִינוּ כִּי הַיּוֹם רַד מְאֹד, וְהַשַּׁבָּת מְמַשְׁמֵשׁ וּבָא, וְסִלַּקְנוּ הַקְּדֵרָה מֵעַל הָאֵשׁ. וְהִתְחַלְנוּ תֵּכֶף לְהוֹרִיד הַחֲפָצִים. וְהַמַּטְרָאסִין הוֹרִידוּ קְצָת חֲפָצִים הַכְּבֵדִים. וְגַם בְּאוֹתָהּ שָׁעָה יָרְדוּ קְצָת מַאטְרָאסִין וּפִנּוּ אֶת הַבַּיִת, וְכִבְּדוּ אוֹתוֹ וְאָמַרְנוּ הַכֹּל בִּשְׁבִילֵנוּ שֶׁמְּפַנִּים וּמְכַבְּדִים אֶת הַבַּיִת לִכְבוֹד שַׁבַּת קֹדֶשׁ בִּשְׁבִילֵנוּ. וְגַם אֲנַחְנוּ סִדַּרְנוּ הַכֹּל כָּרָאוּי, וְהִנַּחְנוּ כָּל דָּבָר בִּמְקוֹמוֹ. וְאַחַר כָּךְ לָבַשְׁנוּ בִּגְדֵי שַׁבָּת, וְכָל הַבַּיִת הָיָה פָּנוּי, כִּי הַקַּפִּיטַאן כְּבָר חָזַר וְהָלַךְ בִּסְפִינָה קְטַנָּה לִסְפִינָה אַחֶרֶת, וְהַמַּטְרָאסִין כֻּלָּם עָלוּ עַל עֲלִיַּת הַסְּפִינָה וְנִשְׁאַר הַבַּיִת פָּנוּי בִּשְׁבִילֵנוּ. וְכֵן בְּרֹב הַיּוֹם עֶרֶב שַׁבַּת קֹדֶשׁ וּבִשְׁאָר הַיָּמִים, עַל פִּי רֹב הָיָה הַבַּיִת פָּנוּי בִּשְׁבִילֵנוּ וְהָיָה לָנוּ רְשׁוּת לַעֲשׂוֹת בּוֹ מַה שֶּׁנִּרְצֶה לְהִתְפַּלֵּל וְלִלְמֹד וְלִכְתֹּב וּלְהִתְבּוֹדֵד וְכוּ'.

וְאָז תֵּכֶף הִתְפַּלַּלְנוּ שְׁנֵינוּ בַּבַּיִת בְּשִׂמְחָה וְלֹא הָיָה לָנוּ שׁוּם מוֹנֵעַ וּמְעַכֵּב בִּתְפִלָּתֵנוּ. וּכְשֶׁגָּמַרְנוּ הַתְּפִלָּה, נִתַּן שִׂמְחָה בְּלִבֵּנוּ, וְהָיִינוּ שְׂמֵחִים מְאֹד. וְאָמַרְנוּ שָׁלוֹם עֲלֵיכֶם בְּשִׂמְחָה, וְסִדַּרְנוּ הַשֻּׁלְחָן בְּלֶחֶם מִשְׁנֶה וְכוֹס יַיִן לְקִדּוּשׁ, וְקִדַּשְׁנוּ עַל הַכּוֹס בְּשִׂמְחָה וְנָטַלְנוּ יָדֵינוּ וְאָכַלְנוּ בְּשִׂמְחָה דָּגִים יְבֵשִׁים שֶׁהָיוּ עִמָּנוּ, וּבְשַׂר הַתַּרְנְגֹלֶת, וְשָׁתִינוּ יַיִן וּבֵרַכְנוּ בִּרְכַּת הַמָּזוֹן הַכֹּל בְּשִׂמְחָה. וְאַחַר כָּךְ רָקַדְנוּ מְעַט מֵחֲמַת שִׂמְחָה, וְאַחַר כָּךְ שָׁכַבְנוּ לִישֹׁן בַּבַּיִת, וַעֲדַיִן לֹא בָּא הַקַּפִּיטַאן. אַךְ בַּלַּיְלָה בָּעֵת שֶׁהָיִינוּ יְשֵׁנִים בָּא הַקַּפִּיטַאן לְהַבַּיִת וַאֲנַחְנוּ הָיִינוּ יְשֵׁנִים, וְלֹא שָׁמַעְנוּ כְּלָל כִּי לֹא הֵקִיץ אוֹתָנוּ כְּלָל.

וּבַבֹּקֶר בְּיוֹם שַׁבָּת, עָמַדְנוּ וְעָלִינוּ עַל הַסְּפִינָה. וְרָאִינוּ שֶׁהֵם עוֹסְקִים בִּמְשִׁיכַת הַחֲבָלִים וּבִפְרִישַׂת הַוִּילָאוֹת, וְהֵבַנּוּ שֶׁאֱמֶת הוּא כְּמוֹ שֶׁאָמְרוּ שֶׁבְּיוֹם שַׁבַּת קֹדֶשׁ יַתְחִילוּ לֵילֵךְ. אֲבָל אַף עַל פִּי כֵן בְּכָל יוֹם שַׁבָּת לֹא הָלְכוּ רַק שֶׁהֵזִיזוּ מִמְּקוֹמָהּ הַסְּפִינָה דֶּרֶךְ מֻעָט בָּעֵת שֶׁאֲנַחְנוּ הִתְפַּלַּלְנוּ תְּפִלַּת שַׁחֲרִית, וְגַם בַּבֹּקֶר הָלַךְ הַקַּפִּיטַאן אוֹדוֹת הַבִּילֶעטִין וְנִשְׁתַּהָה שָׁם הַרְבֵּה עַד אַחַר חֲצוֹת הַיּוֹם. וַאֲנַחְנוּ הִתְפַּלַּלְנוּ תְּפִלַּת שַׁחֲרִית וּמוּסָף כְּדַרְכֵּנוּ וְאֵין אִישׁ בַּבַּיִת עִמָּנוּ בְּעֵת הַתְּפִלָּה. וַאֲפִלּוּ אִם נִזְדַּמֵּן שֶׁנִּכְנַס אֵיזֶה מַאטְרָאס לְתוֹךְ הַבַּיִת לְקַבֵּל אֵיזֶה דָּבָר לְצָרְכּוֹ, לֹא בִּלְבֵּל אוֹתָנוּ כְּלָל. וְאַחַר הַתְּפִלָּה קִדַּשְׁנוּ עַל הַכּוֹס, וְאַחַר כָּךְ קָרִינוּ הַפָּרָשָׁה שְׁנַיִם מִקְרָא וְאֶחָד תַּרְגּוּם, וְאַחַר כָּךְ טִיַּלְנוּ קְצָת עַל הַסְּפִינָה וְרָאִינוּ אֵיךְ הֵם עוֹסְקִים בְּתִקּוּן הַחֲבָלִים וְהַוִּילָאוֹת, וּמְכִינִים עַצְמָן בְּכָל מִינֵי הֲכָנוֹת לֵילֵךְ. וְהָיָה לָנוּ שִׂמְחָה גְּדוֹלָה מִזֶּה, כִּי לִפְעָמִים נִזְדַּמֵּן חַס וְשָׁלוֹם שֶׁהַקַּפִּיטַאן מַבְטִיחַ לֵילֵךְ מִיָּד וְאַחַר כָּךְ צְרִיכִין לְהִתְעַכֵּב כַּמָּה יָמִים. וּבִימֵי תִּשְׁרֵי הֶעָבָר נִזְדַּמֵּן שֶׁנִּתְעַכְּבוּ שְׁלֹשָׁה שָׁבוּעוֹת עַל הַסְּפִינָה קֹדֶם שֶׁהָלְכוּ, עַד שֶׁכָּלָה בְּיָדָם כָּל הַמַּאֲכָלִים שֶׁהֵכִינוּ לָהֶם, וְהִגִּיעוּ יְמֵי הַקֹּר וְהָיוּ לָהֶם יִסּוּרִים גְּדוֹלִים עַד הַנֶּפֶשׁ רַחֲמָנָא לִצְלָן כַּיָּדוּעַ בְּאָדֶעס, וּבָרוּךְ הַשֵּׁם שֶׁהִצִּילָנוּ מִזֶּה, כִּי בְּיוֹם שִׁשִּׁי עָלִינוּ עַל הַסְּפִינָה, וּבְיוֹם שַׁבָּת זָזָה מִמְּקוֹמָהּ קְצָת וּבְיוֹם רִאשׁוֹן רֹאשׁ חֹדֶשׁ אִיָּר הִתְחִילָה לֵילֵךְ לְדַרְכָּהּ.

וְאַחַר כָּךְ אָכַלְנוּ סְעֻדַּת שַׁחֲרִית, וְטִיַּלְנוּ עוֹד הַפַּעַם עַל הַסְּפִינָה. וְאַחַר כָּךְ יָרַדְנוּ לַבַּיִת וְשָׁכַבְנוּ לִישֹׁן קְצָת וְהִשְׁכַּמְנוּ מֵהַשֵּׁנָה וְעָלִינוּ עַל הַסְּפִינָה. וְהָיִינוּ שָׁם כָּל הַיּוֹם עַד הַמִּנְחָה כִּי עַל עֲלִיַּת הַסְּפִינָה הָיָה נוֹחַ לָנוּ לֵישֵׁב מֵחֲמַת שֶׁיֵּשׁ שָׁם אֲוִיר טוֹב, וְלֹא יָרַדְנוּ לַבַּיִת כִּי־אִם לִישֹׁן וְלֶאֱכֹל וּלְהִתְפַּלֵּל, וְכָל הַיּוֹם הָיוּ עוֹסְקִים בַּהֲכָנַת הַסְּפִינָה לֵילֵךְ. וּבְיוֹם שַׁבָּת בַּבֹּקֶר אָמַר לָנוּ הַקַּפִּיטַאן שֶׁנִּמְסֹר לוֹ הַבִּילֶעט, כִּי קֹדֶם שֶׁנּוֹסַעַת הַסְּפִינָה מִמְּקוֹמָהּ צְרִיכִין לְהַרְאוֹת הַבִּילֶעטִין (שׁוֹמְרֵי הַגְּבוּל) (לְהַבְּרַנְד וַואךְ) שֶׁעוֹמֶדֶת עַל הַיָּם. וּמָסַרְנוּ לוֹ הַבִּילֶעט וְנָסַע לְשָׁם וְנִשְׁתַּהָה שָׁם כָּל הַיּוֹם עַד לְעֵת עֶרֶב, וְעִמּוֹ נָסַע עוֹד אֶחָד, זֶה שֶׁהָיָה יָכוֹל לְדַבֵּר בִּלְשׁוֹן אַשְׁכְּנַז כַּנַּ"ל שֶׁהָיָה לוֹ קְצָת הֶכֵּרוּת עִמָּנוּ.

וְאַחַר כָּךְ סָמוּךְ לַמִּנְחָה בָּא זֶה הָאַשְׁכְּנַזִּי לְבַדּוֹ, וְהֵבִיא עִמּוֹ סְפִינָה קְטַנָּה עִם שַׂקִּים מְלֵאִים חִטִּים וְיָרַד לְתוֹךְ הַבַּיִת וּפִנָּה שָׁם מָקוֹם, וְסִלֵּק כָּל הַחֲפָצִים שֶׁלָּנוּ אֶל הַצַּד, וְהִכְנִיס כָּל הַשַּׂקִּים עִם הַחִטִּים לְתוֹךְ הַבַּיִת. וְהָיָה לָנוּ שִׂמְחָה גְּדוֹלָה מִזֶּה, כִּי הֵבַנּוּ שֶׁהַקַּפִּיטַאן הֵבִיא בְּכַוָּנָה עוֹד חִטִּים מֵאָדֶעס כְּדֵי לִטְעֹן אוֹתָם בְּתוֹךְ הַבַּיִת כַּאֲשֶׁר אָמַר כַּנִּזְכַּר לְעֵיל, וְעַתָּה אֵין לוֹ שׁוּם טַעֲנָה עָלֵינוּ. וְאַחַר כָּךְ הִתְפַּלַּלְנוּ מִנְחָה, וְאָכַלְנוּ סְעֻדָּה שְׁלִישִׁית וְאָמַרְנוּ בְּנֵי הֵיכָלָא בִּנְעִימָה וּבְנִגּוּן, וְהֶאֱרַכְנוּ בַּסְּעֻדָּה עַד חֶשְׁכַת לַיְלָה. וְאַחַר כָּךְ הִתְפַּלַּלְנוּ עַרְבִית שֶׁל רֹאשׁ חֹדֶשׁ אִיָּר, וְהִבְדַּלְנוּ עַל הַכּוֹס. וְלֹא הָיָה לָנוּ בְּשָׂמִים בִּשְׁעַת הַבְדָּלָה, הִסְתַּכַּלְנוּ וְהִנֵּה עוֹמֵד פִּלְפֵּל שָׁחוּק עַל הַשֻּׁלְחָן, כִּי הָיוּ רוֹצִים לֶאֱכֹל שָׁם. וְלָקַחְתִּי הַפִּלְפֵּל וּבֵרַכְתִּי עַל בִּרְכַּת הַבְּשָׂמִים. וְאַחַר כָּךְ בִּשַּׁלְנוּ קַאוֶוע וְשָׁתִינוּ. וּתְהִלָּה לָאֵל עָבַר עָלֵינוּ הַשַּׁבַּת קֹדֶשׁ בְּשָׁלוֹם וְשַׁלְוָה וְשִׂמְחָה. וְנָתַתִּי שֶׁבַח לְהַשֵּׁם יִתְבָּרַךְ שֶׁתְּהִלָּה לָאֵל לֹא הָיָה שׁוּם צַעַר בְּשַׁבָּת. בָּרוּךְ הוּא אֲשֶׁר עַד כֹּה עֲזָרַנִי:

פא

בְּיוֹם רִאשׁוֹן א' דְּרֹאשׁ חֹדֶשׁ אִיָּר, בְּעֶרֶךְ שָׁעָה קֹדֶם אוֹר הַיּוֹם, הִתְחִילוּ הַמַּאטְרָאסִין [הַמַּלָחִים] בִּזְרִיזוּת גָּדוֹל לַעֲסֹק בִּמְשִׁיכַת הַחֲבָלִים וְלִפְרֹס הַוִּילָאוֹת, וְגַם הַקַּפִּיטַאן (רַב הַחוֹבֵל) עָמַד. וְגַם אֲנַחְנוּ לֹא הָיִינוּ יְכוֹלִין לִישֹׁן, וְעָמַדְנוּ לְקוֹל תְּשׁוּאַת הַמַּאטְרָאסִין וְעָמַדְנוּ בִּזְרִיזוּת כִּי נִכְסַפְנוּ לִרְאוֹת מְלֶאכֶת הַסְּפִינָה. וְעָלִינוּ מִיָּד עַל הַסְּפִינָה וְרָאִינוּ נִפְלְאוֹת הַשֵּׁם בְּעִנְיַן מְלֶאכֶת הַסְּפִינָה. וְנָתַנּוּ שֶׁבַח לְהַשֵּׁם יִתְבָּרַךְ אֲשֶׁר בָּרָא אֶת הַיָּם וְאֶת הַיַּבָּשָׁה, וְנָתַן חָכְמָה בְּלֵב הָאָדָם לַעֲשׂוֹת סְפִינָה גְּדוֹלָה בְּתַחְבּוּלוֹת וְאֻמָּנוּת כָּאֵלֶּה. וְהִסְתַּכַּלְנוּ עֲלֵיהֶם בְּעֵרֶךְ שְׁתַּיִם אוֹ שָׁלֹשׁ שָׁעוֹת עַד עֵרֶךְ הָנֵץ הַחַמָּה.

וְאַחַר כָּךְ יָרַדְנוּ לְהִתְפַּלֵּל, וּבְתוֹךְ כָּךְ מָשְׁכוּ הָאַנְקֶיר (עוֹגֵן) מִן הַיָּם וְהִתְחִילָה הַסְּפִינָה לֵילֵךְ. אֲבָל כָּל יוֹם רִאשׁוֹן לֹא הָיָה רוּחַ טוֹב לְדַרְכֵּנוּ, וְהֻכְרְחוּ לְצַדֵּד אֶת הַסְּפִינָה. וְעַל כֵּן בְּכָל יוֹם רִאשׁוֹן לֹא הָלְכָה הַסְּפִינָה כִּי־אִם מְעַט, וְאֶצְלֵנוּ הָיוּ הוֹלְכִים עוֹד בְּעֶרֶךְ אַרְבַּע אוֹ חָמֵשׁ סְפִינוֹת. וּסְפִינָה אַחַת הָיְתָה הוֹלֶכֶת סְמוּכָה אֵלֵינוּ מְאֹד, וְהַקַּפִּיטַאנִים הָלְכוּ בְּכָל יוֹם מִסְּפִינָה לִסְפִינָה לֶאֱכֹל וְלִשְׁתּוֹת. וּבְכָל יוֹם רִאשׁוֹן לֹא הִרְגַּשְׁנוּ שׁוּם מֵחוּשׁ וְלֹא שׁוּם שִׁעֲמוּם. וְהָיָה לָנוּ לְפֶלֶא גָּדוֹל, כִּי שָׁמַעְנוּ כַּמָּה פְּעָמִים שֶׁיֵּשׁ צַעַר גָּדוֹל לַהוֹלְכִים פַּעַם הָרִאשׁוֹן עַל הַיָּם, וַאֲנַחְנוּ לֹא הִרְגַּשְׁנוּ דָּבָר.

וּבִתְחִלַּת הַיּוֹם בְּיוֹם רִאשׁוֹן הַנִּזְכַּר לְעֵיל, דִבֵּר עִמָּנוּ הַקַּפִּיטַאן, וְאָמַר לָנוּ שֶׁבְּוַדַּאי יֵשׁ לָנוּ מָמוֹן הַרְבֵּה. וְהֵשַׁבְנוּ לוֹ, לֹא אֲדוֹנִי, כִּי אֲנַחְנוּ עֲנִיִּים וּמְקַבְּלִים. הֵשִׁיב לֹא, בְּוַדַּאי יֵשׁ לָכֶם מָמוֹן הַרְבֵּה. וְהָיָה לִי פַּחַד קְצָת מִזֶּה. וְגַם בְּיוֹם רִאשׁוֹן רֹב הַיּוֹם הָיָה הַקַּפִּיטַאן שֶׁלָּנוּ בִּסְפִינָה אַחֶרֶת. אַחַר כָּךְ סָמוּךְ לְעֵת מִנְחָה דִּבֵּר עִמָּנוּ הַקַּפִּיטַאן, וְהוּא הָיָה מַעֲלֶה עָשָׁן מֵהַלִּילְקֶע (מִקְטֶרֶת), וְשָׁאַל אוֹתָנוּ, אִם אֲנַחְנוּ מַעֲלִים עָשָׁן גַּם כֵּן, הֵשַׁבְנוּ לוֹ לֹא. עָנָה וְאָמַר בְּוַדַּאי יֵשׁ לָכֶם מָמוֹן הַרְבֵּה וְאֵין אַתֶּם רוֹצִים לְהוֹצִיא לֹא עַל טִיטוּן וְלֹא עַל שׁוּם דָּבָר, רַק אַתֶּם רוֹצִים לֶאֱסֹף מָמוֹן, כִּי אֲנִי רוֹאֶה שֶׁאֵין אַתֶּם אוֹכְלִים כָּרָאוּי כְּדֶרֶךְ אֲנָשִׁים אֲמִידִים, וַאֲפִלּוּ טִיטוּן אֵין אַתֶּם מְעַשְּׁנִים כִּי אַתֶּם קַמְצָנִים וְחוֹמְדִים רַק הַמָּמוֹן. הֵשַׁבְנוּ לֹא אֲדוֹנִי, כִּי בֶּאֱמֶת אֵין לָנוּ מָמוֹן וּבִשְׁבִיל זֶה אֵין לָנוּ מַאֲכָלִים כָּרָאוּי, אֲבָל כָּל זֶה דִּבֵּר עִמָּנוּ בְּלִי כַּעַס רַק בְּדֶרֶךְ שִׂיחָה.

אַחַר כָּךְ הָלַךְ מֵאִתָּנוּ וְדִבֵּר עִם הָאַשְׁכְּנַזִּי הַנַּ"ל שֶׁהוּא הָיָה סוֹפֵר אֶצְלוֹ, וְדִבְּרוּ יַחַד אִם אָנוּ אוֹכְלִים אֹרֶז, וְאַחַר כָּךְ שָׁאֲלוּ אוֹתָנוּ, וּבִתְחִלָּה לֹא הֵבַנּוּ דִּבְרֵיהֶם, כִּי הָיִינוּ סְבוּרִים שֶׁשּׁוֹאֲלִים אוֹתָנוּ אִם אָנוּ שׁוֹחֲטִים, אַחַר כָּךְ הֵבַנּוּ שֶׁכַּוָּנָתָם אִם נֹאכַל אֹרֶז הֵשַׁבְנוּ הֵן, וְתֵכֶף וּמִיָּד צִוָּה לִתֵּן לָנוּ אֹרֶז הַרְבֵּה וְנָתְנוּ לָנוּ, וְאָמַר אִם יִכְלֶה זֶה הָאֹרֶז אֶתֵּן לָכֶם עוֹד, אַחַר כָּךְ הָלַךְ מֵאִתָּנוּ וְחָזַר וְאָמַר לָנוּ אוּלַי אֵין לָכֶם לֶחֶם יָבֵשׁ הַיְנוּ סִיחֲרֶיס וְאֶתֵּן לָכֶם, הֵשַׁבְנוּ לוֹ בָּרוּךְ הַשֵּׁם יֵשׁ לָנוּ סִיחֲרֶיס דַּי וְהוֹתֵר רַק לִימִינֶיס וּמַארַנְצִין (לִמּוֹנִים וְתַּפּוּזִים) שָׁכַחְנוּ לִקַּח, אָמַר לִימִינֶיס אֵין לָהֶם כִּי־אִם מְעַט, בִּשְׁבִיל לְהַחֲיוֹת וּלְהָשִׁיב נֶפֶשׁ חוֹלֶה, וְאַף עַל פִּי כֵן צִוָּה לִתֵּן לָנוּ מִיָּד לִימִינֶע גְּדוֹלָה. וּבָרוּךְ הַשֵּׁם אֲשֶׁר הִטָּה עָלֵינוּ חֶסֶד וְהֵיטִיב עִמָּנוּ מְאֹד בְּעֶזְרַת הַשֵּׁם יִתְבָּרַךְ, וְתֵכֶף בִּשַּׁלְנוּ הָאֹרֶז עִם חֲתִיכַת תַּרְנְגֹלֶת שֶׁהָיָה בְּיָדֵינוּ, וְאָכַלְנוּ סְעֻדַּת הָעֶרֶב שֶׁל יוֹם ב' דְּרֹאשׁ חֹדֶשׁ אִיָּר:

פב

בְּיוֹם שֵׁנִי ב' דְּרֹאשׁ חֹדֶשׁ אִיָּר בַּבֹּקֶר הִתְחִיל רוּחַ גְּדוֹלָה קְצָת, וּפָרְשׂוּ כָּל הַוִּילָאוֹת, וְהוֹסִיפוּ וִילָאוֹת, וְקָשְׁרוּ סְפִינָה הַשְּׁנִיָּה שֶׁהָלְכָה אֶצְלֵנוּ, לַסְּפִינָה שֶׁלָּנוּ. וְהָלְכוּ שְׁתֵּי הַסְּפִינוֹת בְּיַחַד בְּשָׁלוֹם. אֲבָל הִתְחַלְתִּי לְהַרְגִּישׁ שִׁעֲמוּם בַּמֹּחַ, וְנֶחֱלַשְׁתִּי מְעַט מְעַט. וְהָיָה כָּבֵד עָלַי מְאֹד לְהִתְפַּלֵּל, וְגָמַרְתִּי הַתְּפִלָּה בְּדֹחַק גָּדוֹל. וְאַחַר הַתְּפִלָּה שָׁאַלְתִּי אֶת הַסּוֹפֵר הָאַשְׁכְּנַזִּי הַנִּזְכַּר לְעֵיל הֵיכָן טוֹב יוֹתֵר לֵישֵׁב, אִם בְּתוֹךְ הַבַּיִת אִם עַל הַסְּפִינָה, כִּי הוֹדַעְתִּי לוֹ שֶׁהִגִּיעַ לִי חֳלִי הַיָּם. עָנָה וְאָמַר בְּוַדַּאי עַל עֲלִיַּת הַסְּפִינָה טוֹב יוֹתֵר.

וְעָלִיתִי עַל הַסְּפִינָה בְּחֻלְשַׁת כֹּחַ, וְגַם שָׁם לֹא נַחְתִּי, וְלֹא הָיָה בִּי כֹּחַ לַעֲמֹד, וְשָׁכַבְתִּי בְּאֵיזֶה מָקוֹם. וְלֹא יָכֹלְתִּי לֶאֱכֹל וְלִשְׁתּוֹת, וּמְעַט קַאוֶוע שֶׁשָּׁתִיתִי נָתַתִּי אַחַר כָּךְ הֲקָאוֹת וְהֵקֵאתִי הַכֹּל. וְהַהֲקָאוֹת הָיוּ לִי לְטוֹבָה. וְשָׁכַבְתִּי רֹב הַיּוֹם כְּכֻלּוֹ חָלוּשׁ מְאֹד, וְרי"א בִּתְחִלָּה לֹא הִרְגִּישׁ כָּל כָּךְ וְאָכַל מַה שֶּׁבִּשֵּׁל לִסְעֻדַּת שַׁחֲרִית. אַחַר כָּךְ לְאַחַר חֲצוֹת הִתְחִיל לְהַרְגִּישׁ וְנֶחֱלַשׁ גַּם כֵּן. וְהַקַּפִּיטַאן שָׁאַל אוֹתָנוּ כַּמָּה פְּעָמִים מָה אַתֶּם, וְהוֹדַעְנוּ לוֹ שֶׁאָנוּ חוֹלִים מֵחֻלְשַׁת הַיָּם. וְחִזֵּק אוֹתָנוּ לְבַל נִתְיָרֵא מִזֶּה כְּלָל, כִּי אַחַר כָּךְ יִתּוֹסֵף לָנוּ כֹּחַ עַל יְדֵי זֶה. וְכָל יוֹם שֵׁנִי לֹא יָכֹלְתִּי לֶאֱכֹל וְלִשְׁתּוֹת. וְאַחַר כָּךְ בְּאֶמְצַע הַיּוֹם הָיוּ לִי הֲקָאוֹת עוֹד הַפַּעַם. רַק אֵיזֶה שָׁעוֹת אַחַר חֲצוֹת הֵקֵל עָלַי קְצָת, אֲבָל אָז כָּבַד הַמֵּחוֹשׁ עַל רי"א. וְאַף עַל פִּי כֵן הַכֹּל הָיָה בְּחֶסֶד, כִּי לֹא כָּבְדָה עָלֵינוּ הַחֹלִי כַּאֲשֶׁר שָׁמַעְנוּ מְסַפְּרִים מֵאֲחֵרִים שֶׁהָיוּ פַּעַם רִאשׁוֹנָה עַל הַיָּם.

וְאַחַר כָּךְ הִתְפַּלַּלְנוּ מִנְחָה וּמַעֲרִיב עַל עֲלִיַּת הַסְּפִינָה, כִּי לֹא רָצִינוּ לֵירֵד לְתוֹךְ הַבַּיִת. וּבֵין מִנְחָה לְמַעֲרִיב דִּבֵּר עִמָּנוּ הַקַּפִּיטַאן הַרְבֵּה, וְסִפֵּר לָנוּ שֶׁהָיָה בַּאֲמֶרִיקָה וּבְכַמָּה מְקוֹמוֹת וּמְדִינוֹת, וְגִנָּה מְאֹד אֶת וְכוּ' וְסִפֵּר מֵאֱמוּנָתָם שֶׁיֵּשׁ אֶצְלָם חִלּוּקִים וְכוּ' בֵּין הָאֻמּוֹת הַמַּאֲמִינִים וְכוּ' וְעוֹד כַּמָּה דְּבָרִים. וְאַחַר עַרְבִית יָרַדְנוּ אֶל הַבַּיִת, וּמָצָאנוּ מֻנָּח עַל הַשֻּׁלְחָן שֶׁהֵכִינוּ בִּשְׁבִילֵנוּ אַרְבָּעָה מַארַאנְצִין וְלִימִינֶע (תַּפּוּזִים וְלִמּוֹן) אַחַת. וְנָתַנּוּ שֶׁבַח לְהַשֵּׁם יִתְבָּרַךְ הַזָּן אֶת הָעוֹלָם כֻּלּוֹ בְּטוּבוֹ, אֲשֶׁר סִפֵּק צָרְכֵּנוּ בַּיָּם שֶׁנָּתַן לָנוּ חֶסֶד בְּעֵינֵי הָאָדוֹן הַזֶּה, וּמַסְפִּיק לָנוּ כָּל מַה שֶּׁחָסֵר לָנוּ. בַּמֶּה נְקַדֵּם ה' כְּעַל כָּל אֲשֶׁר גְּמָלָנוּ בְּכָל עֵת וּבְכָל רֶגַע:

פג

וְהִנֵּה הָיָה לָנוּ פַּחַד גָּדוֹל מִשֵּׁנַת הַלַּיְלָה אַחַר חֲלִישׁוּת כָּזֶה. וּבִפְרָט שֶׁגַּם בַּלַּיְלָה הוֹלֶכֶת הַסְּפִינָה, וְהָיִינוּ מִתְיָרְאִים שֶׁלֹּא נַחֲלֹשׁ בְּיוֹתֵר חַס וְשָׁלוֹם. אֲבָל בְּחַסְדֵי ה' יָשַׁנּוּ כָּל הַלַּיְלָה, וְעָמַדְנוּ בַּבֹּקֶר בְּיוֹם שְׁלִישִׁי. וְהָיָה לָנוּ שִׁנּוּי גָּדוֹל לְטוֹבָה וְלֹא הִרְגַּשְׁנוּ הַמֵּחוֹשׁ וְהַחֻלְשָׁה כִּי־אִם מְעַט דִּמְעַט, וְאָכַלְנוּ וְשָׁתִינוּ מְעַט. בָּרוּךְ הַשֵּׁם אֲשֶׁר עַד כֹּה עֲזָרַנִי:

פד

בְּיוֹם שְׁלִישִׁי בְּעֵת שֶׁכָּתַבְתִּי כָּל זֶה, בָּא הַסּוֹפֵר הָאַשְׁכְּנַזִּי אֶל הַבַּיִת וְלֹא בִּלְבֵּל אוֹתִי כְּלָל. אַחַר כָּךְ הֶרְאָה לִי הַלַּאנְד קַארְט [מַפַּת הָעוֹלָם] שֶׁל הַיָּם שֶׁאָנוּ הוֹלְכִין עָלָיו. וְהֶרְאָה לִי מְקוֹם אָדֶעס וְחַרְסָאן וְנִיקוֹלַאיֶב וְאוֹטְשַׁקוֹב וּסְטַמְבּוּל וּשְׁאָר מְקוֹמוֹת, וְהֶרְאָה לִי שֶׁאֲנַחְנוּ עַכְשָׁו בְּעֶרֶךְ שְׁלִישׁ הַדֶּרֶךְ מֵאָדֶעס לִסְטַמְבּוּל. וְזֶה הָיָה בְּעֶרֶךְ שָׁעָה עֲשִׂירִית. הַשֵּׁם יִתְבָּרַךְ יוֹלִיכֵנִי לְהַבָּא לְשָׁלוֹם עַד שֶׁנִּזְכֶּה לָבוֹא לְאֶרֶץ יִשְׂרָאֵל בְּשָׁלוֹם:

פה

וְכָל יוֹם שְׁלִישִׁי הַנִּזְכַּר לְעֵיל תְּהִלָּה לָאֵל הָיָה לָנוּ נְיָחָא, וְחָזַרְנוּ לְאֵיתָנֵנוּ מְעַט מְעַט. אוֹר לְיוֹם רְבִיעִי בִּתְחִלַּת הַלַּיְלָה הִתְחִיל הַקַּפִּיטַאן לְנַגֵּן עַל אֵיזֶה כְּלִי זֶמֶר, וְשָׁאַל אוֹתִי אִם אֲנִי יָכוֹל לְנַגֵּן, הֵשַׁבְתִּי לוֹ לֹא. וְדִבֵּר עִמִּי מֵעִנְיַן כְּלֵי זֶמֶר וְהִתְחַלְתִּי לְדַבֵּר עִמָּם מֵעִנְיַן רִקּוּדִין, שֶׁבֵּינֵינוּ מְרַקְּדִין בְּיוֹם טוֹב וְעַל חֲתֻנָּה, בְּתוֹךְ כָּךְ יָרַדְתִּי אֶל הַבַּיִת. בְּתוֹךְ כָּךְ נִתְעוֹרְרוּ הֵם וְהִתְחִיל אֶחָד מֵהֶם לְרַקֵּד הַרְבֵּה, וַאֲזַי נִתְעוֹרֵר רי"א לְרַקֵּד גַּם כֵּן קְצָת. וְאַחַר כָּךְ יָרַד לְשַׁמֵּשׁ אוֹתִי בִּסְעֻדָּה, כִּי אֲנִי כְּבָר יָשַׁבְתִּי לֶאֱכֹל וְהוּא לֹא אָכַל עֲדַיִן, וְגָמַרְתִּי סְעֻדָּתִי לְבַדִּי.

וְאַחַר כָּךְ אָמַר רי"א שֶׁיֵּשׁ לוֹ חֵשֶׁק לְרַקֵּד עוֹד. וְעָלִינוּ עַל הַסְּפִינָה, וְהַקַּפִּיטַאן עִם עוֹד אֶחָד הָיוּ מְנַגְּנִים בְּאֵיזֶה כְּלֵי־שִׁיר פְּשׁוּטִים, וְרי"א הָיָה מְרַקֵּד הַרְבֵּה מְאֹד, עַד שֶׁאַחַר־כָּךְ רִקַּדְתִּי גַּם אָנֹכִי עִם רי"א הַרְבֵּה, וְגַם שְׁנֵי מַטְרָאסִין רָקְּדוּ. הֵם רָקְּדוּ וְשָׂמְחוּ, וְלֹא יָדְעוּ מַה שִּׂמְחָתָם, וַאֲנַחְנוּ, תְּהִלָּה לָאֵל, רָקַּדְנוּ וְשָׂמַחְנוּ, שֶׁאָנוּ זוֹכִים לֵילֵךְ לְאֶרֶץ־יִשְׂרָאֵל, לָאָרֶץ הַקּוֹדֶשׁ, לְהַכִּיר אֶת מִי שֶׁאָמַר וְהָיָה הָעוֹלָם. וּכְמוֹ שֶׁמּוּבָא מָשָׁל בְּשֵׁם הַבַּעַל־שֵׁם־טוֹב, זִכְרוֹנוֹ לִבְרָכָה (בַּסֵּפֶר "תּוֹלְדוֹת יַעֲקֹב יוֹסֵף"), מֵעִנְיַן בֶּן־מֶלֶךְ, שֶׁהָיָה בַּשִּׁבְיָה, וְהִגִּיעַ לוֹ אִגֶּרֶת מֵאָבִיו, וְרָצָה לִשְׂמֹחַ, וְהִשְׁקָה אֶת כָּל מִי שֶׁהָיָה עִמּוֹ עַד שֶׁנִּשְׁתַּכְּרוּ, וְרָקְּדוּ וְשָׂמְחוּ. הֵם רָקְּדוּ וְשָׂמְחוּ בְּהוֹלֵלוּת וְשִׁכְרוּת, וְהוּא רָקַּד וְשָׂמַח בְּתוֹכָם עַל שֶׁהִגִּיעַ לוֹ יְדִיעָה מֵאָבִיו. וְהָיָה זֶה בְּעֵינֵינוּ לְפֶלֶא גָּדוֹל, שֶׁזָּכִינוּ לִרְקֹד וְלִשְׂמֹחַ עַל הַסְּפִינָה, שֶׁהָיוּ כֻּלָּם עַכּוּ"ם, וְלֹא הָיָה בֵּינֵיהֶם שׁוּם יְהוּדִי, כִּי־אִם אֲנַחְנוּ שְׁנֵינוּ לְבַד. כִּי זֶה יָדוּעַ לָנוּ, שֶׁעִקַּר הִתְחַזְּקוּת הוּא שִׂמְחָה, כִּי חֶדְוַת ה' הִיא מָעֻזְּכֶם, כַּמְבֹאָר בִּדְבָרֵינוּ פְּעָמִים הַרְבֵּה בְּלִי שִׁעוּר. גַּם בְּכָל יוֹם רְבִיעִי הָלְכָה הַסְּפִינָה כְּסֵדֶר בְּעֶזְרַת הַשֵּׁם יִתְבָּרַךְ:

פו

בְּיוֹם רְבִיעִי אַחַר חֲצוֹת הוֹדִיעַ לָנוּ הַסּוֹפֵר הָאַשְׁכְּנַזִּי שֶׁכְּבָר הָלַכְנוּ שְׁלשָׁה חֶלְקֵי הַדֶּרֶךְ שֶׁיֵּשׁ מֵאָדֶעס לִסְטַנְבּוּל. בָּרוּךְ הַשֵּׁם אֲשֶׁר הֱבִיאַנִי עַד הֲלוֹם בְּלִי סַכָּנָה וּבְלִי סְעָרָה וּבְלִי פַּחַד בְּעֶזְרַת הַשֵּׁם יִתְבָּרַךְ. כֵּן יִגְמֹר ה' בַּעֲדִי לַהֲבִיאֵנִי מְהֵרָה לְאֶרֶץ יִשְׂרָאֵל בְּשָׁלוֹם:

פז

גַּם בְּיוֹם רְבִיעִי הַנִּזְכָּר לְעֵיל אָמַר לָנוּ הַקַּפִּיטַאן שֶׁנֹּאמַר לוֹ אֵיזֶה דְּבַר מַאֲכָל שֶׁאֶפְשָׁר לָנוּ לֶאֱכֹל וְהַכֹּל יִתֵּן לָנוּ, הֵן שֶׁמֶן זַיִת אוֹ סִירְדֶּעלִין דְּהַיְנוּ דָּגִים מְלוּחִים קְטַנִּים, אוֹ מַאסְלִינֶיס [זֵיתִים שְׁחוֹרִים] אוֹ מִינֵי קִטְנִיּוֹת, כֹּל אֲשֶׁר נַחְפֹּץ הַכֹּל יִתֵּן לָנוּ. אֲבָל לֹא רָצִיתִי הַיּוֹם לְקַבֵּל מִמֶּנּוּ מְאוּמָה, וְנָתַתִּי לוֹ תְּשׁוּאוֹת חֵן עַל הַחֶסֶד שֶׁרוֹצֶה לַעֲשׂוֹת עִמָּנוּ, אֲבָל לֹא רָצִיתִי לְקַבֵּל דָּבָר. בָּרוּךְ הַשֵּׁם אֲשֶׁר נָתַן אוֹתָנוּ לְחֵן וּלְחֶסֶד בְּעֵינֵיהֶם. וּבָרוּךְ הַשֵּׁם בְּכָל יוֹם רְבִיעִי לֹא הָיָה לָנוּ שׁוּם מֵחוֹשׁ כְּלָל, וְאָכַלְנוּ וְשָׁתִינוּ מַה שֶּׁהָיָה בְּיָדֵינוּ בְּעֶזְרַת הַשֵּׁם יִתְבָּרַךְ כְּדֶרֶךְ כָּל הַבְּרִיאִים. תְּהִלָּה לָאֵל:

פח

בְּיוֹם שִׁשִּׁי, עֶרֶב־שַׁבַּת־קֹדֶשׁ פָּרָשַׁת תַּזְרִיעַ מְצֹרָע בָּאנוּ בְּעֶזְרַת הַשֵּׁם לִסְטַנְבּוּל. וְעָמְדָה הַסְּפִינָה אֵצֶל הַסְּפָר, וְנִתְמַהְמַהּ הִתְקָרְבוּת הַסְּפִינָה אֶל הַיַּבָּשָׁה עַד שֶׁקִּדֵּשׁ הַיּוֹם. וּמֵחֲמַת זֶה נִשְׁאַרְנוּ עַל הַסְּפִינָה גַּם בְּשַׁבַּת קֹדֶשׁ:

פט

בְּיוֹם רִאשׁוֹן פָּרָשַׁת אַחֲרֵי וּקְדוֹשִׁים ז' אִיָּר נִכְנַסְתִּי לִקְהִלַּת־קֹדֶשׁ סְטַנְבּוּל לָעִיר גַּאלִיטֶא. וּבִתְחִלָּה נִכְנַסְתִּי לְבֵית רַבִּי שִׁמְעוֹן בְּרֶסְלֶיר וְלֹא מְצָאתִיו בְּבֵיתוֹ. מִשָּׁם נִכְנַסְתִּי לְבֵית בְּנוֹ שֶׁל רַבִּי יוֹסֵף שֶׁהָיָה לִי אִגֶּרֶת־שָׁלוֹם מִמֶּנּוּ מֵאָדֶעס לִבְנוֹ רַבִּי פִּינְחָס. וְשָׁם קִבְּלוּ אוֹתִי בְּכָבוֹד גָּדוֹל מֵחֲמַת הָאִגֶּרֶת־שָׁלוֹם שֶׁהָיָה יָקָר בְּעֵינֵיהֶם מְאֹד. וְיָשַׁבְנוּ שָׁם קְצָת, וְכִבְּדוּ אוֹתָנוּ בְּיַיִן שָׂרָף. בְּתוֹךְ כָּךְ נִתְקַבְּצוּ לְשָׁם כָּל הַגֵּרִים מֵאַנְשֵׁי פּוֹלִין, וְהָיָה לִי נַחַת גָּדוֹל שֶׁהָיָה לִי עִם מִי לְדַבֵּר. בְּתוֹכָם הָיָה אֶחָד שְׁמוֹ רַבִּי אַבְרָהָם מֵאַנְשֵׁי פּוֹלִין שֶׁהוּא גַּם כֵּן סַרְסוּר, וְתֵכֶף הָלַךְ עִמִּי רַבִּי אַבְרָהָם הַנִּזְכַּר לְעֵיל עִם עוֹד אֶחָד, וְהִכְנִיסַנִי לְבֵיתוֹ. וְשָׁם הֶרְאָה לִי מָקוֹם לְהַנִּיחַ הַמִּטַּלְטְלִין שֶׁלָּנוּ. וְאַחַר כָּךְ הָלְכוּ עִמִּי לְהַסְפִינָה וְקִבַּלְנוּ שָׁם כָּל הַמִּטַּלְטְלִין שֶׁלָּנוּ וְהִכְנַסְנוּם לָעִיר. וְקִבְּלוּ מִמֶּנּוּ מֶכֶס סָךְ מוּעָט עֶרֶךְ אַרְבָּעִים פָּארֶיס, וְהִכְנַסְנוּ הַכֹּל לְבֵית רַבִּי אַבְרָהָם הַנִּזְכַּר לְעֵיל. וְנָתַתִּי שֶׁבַח לְהַשֵּׁם יִתְבָּרַךְ שֶׁהִזְמִין לָנוּ אַכְסַנְיָא לִכְנֹס שָׁם, כִּי בִּסְטַנְבּוּל קָשֶׁה לִמְצֹא אַכְסַנְיָא. וּבִפְרָט שֶׁאֵין אָנוּ מַכִּירִין בִּלְשׁוֹנָם כְּלָל. אַחַר כָּךְ יָצָאתִי לַשּׁוּק וְנִזְדַּמְּנוּ עִמִּי כַּמָּה אֲנָשִׁים מֵאַנְשֵׁי פּוֹלִין, כִּי גַּם אֶצְלָם הָיָה לְנַחַת שֶׁבָּא אִישׁ מִמְּדִינָתָם.

אַחַר כָּךְ הִקְרָה ה' לְפָנַי אֶת רַבִּי שִׁמְעוֹן וּבִתְחִלָּה הָיָה לִי נַחַת שֶׁהָיָה לִי עִם מִי לְדַבֵּר, כִּי קִבֵּל אוֹתִי בְּאַהֲבָה וְכָבוֹד. אַחַר כָּךְ הָיוּ לִי יִסּוּרִים גְּדוֹלִים עַד אֵין קֵץ מֵאַהֲבָתוֹ, כִּי תֵכֶף הִתְחִיל לְדַבֵּר עִמִּי מֵעִנְיַן בִּיאָתִי שֶׁסִּפַּרְתִּי לוֹ שֶׁבָּאתִי בִּשְׁבִיל לִנְסֹעַ לְאֶרֶץ הַקֹּדֶשׁ, וְתֵכֶף עָנָה וְאָמַר אֵין עַתָּה שׁוּם דֶּרֶךְ לָבוֹא לְשָׁם. וְהִצִּיעַ לְפָנַי גֹּדֶל עֹצֶם הַסַּכָּנָה שֶׁיֵּשׁ עַכְשָׁו לִנְסֹעַ עַל הַיָּם, וְשֶׁאִי אֶפְשָׁר בְּשׁוּם אֹפֶן לִנְסֹעַ עַכְשָׁו לְשָׁם וְדִבֵּר הַרְבֵּה עִמִּי בְּדֶרֶךְ אַהֲבָה. וְכָל דִּבּוּרָיו הָיוּ שֶׁאֵין דֶּרֶךְ נָכוֹן לְפָנַי כִּי־אִם לַחֲזֹר לְאָדֶעס, וְאֵין שׁוּם סְבָרָא אַחֶרֶת חוּץ מִזֶּה. וְהָיִיתִי חָפֵץ שֶׁיִּשְׁתֹּק, וְהוּא כָּפַל וְשִׁלֵּשׁ הַדְּבָרִים כַּמָּה וְכַמָּה פְּעָמִים, וְהָיָה לִי צַעַר גָּדוֹל מִזֶּה. אַחַר כָּךְ נִשְׁמַט מִמֶּנִּי וְלִבִּי הָיָה נִשְׁבָּר מְאֹד מְאֹד מִדְּבָרָיו בְּלִי שִׁעוּר, כִּי גַּם כְּשֶׁנִּכְנַסְתִּי לִקְהִלַּת־קֹדֶשׁ סְטַנְבּוּל הָיָה לִבִּי נֶעֱצָב וְנִשְׁבָּר מְאֹד מִכַּמָּה טְעָמִים שֶׁבְּלִבִּי אֲשֶׁר כִּמְעַט כָּשַׁל כֹּחַ הַסַּבָּל, אֲבָל הַשֵּׁם יִתְבָּרַךְ עָשָׂה עִמִּי חֶסֶד שֶׁעַל כָּל פָּנִים נִזְדַּמֵּן לִי תֵּכֶף אַכְסַנְיָא טוֹבָה. וְתֵכֶף הִתְחַלְתִּי לִשְׁמֹעַ מִכָּל אַנְשֵׁי פּוֹלִין שְׁמוּעוֹת כָּאֵלֶּה שֶׁאֵין שׁוּם דֶּרֶךְ עַכְשָׁו לָבוֹא לְאֶרֶץ יִשְׂרָאֵל. אֲבָל רַבִּי שִׁמְעוֹן הַנִּזְכָּר לְעֵיל הֶעְתִּיר עָלַי דְּבָרָיו מְאֹד, וְאַחֲרָיו עָנוּ כֻּלָּם וְהוֹדוּ לִדְבָרָיו. וְכָל אֶחָד וְאֶחָד כְּשֶׁמָּצָא אוֹתִי בַּשּׁוּק תֵּכֶף הִתְחִיל לְהוֹכִיחַ לִי שֶׁאִי אֶפְשָׁר בְּשׁוּם אֹפֶן לִנְסֹעַ לְאֶרֶץ יִשְׂרָאֵל אַף עַל פִּי שֶׁלֹּא שָׁאַלְתִּי אוֹתוֹ וְלֹא בִּקַּשְׁתִּי מִמֶּנּוּ עֵצָה, אֲבָל הוּא בְּעַצְמוֹ דִּבֵּר עִמִּי וְהוֹכִיחַ לִי בִּדְבָרִים הַרְבֵּה שֶׁאִי אֶפְשָׁר לִסַּע חַס וְשָׁלוֹם. וְגֹדֶל הַצַּעַר שֶׁהָיָה לִי אָז וּבִלְבּוּל הַדַּעַת וְשִׁבְרוֹן לֵב עַד הַנֶּפֶשׁ יוֹדֵעַ רַק הַשֵּׁם יִתְבָּרַךְ. וְחָזַרְתִּי לָאַכְסַנְיָא שֶׁלִּי, וְעָלִיתִי עַל הָעֲלִיָּה שֶׁמִּבַּחוּץ, וְיָשַׁבְתִּי דּוֹמֶם וּמִשְׁתָּאֶה, עַד שֶׁמֵּרֹב שְׁבִירַת לִבִּי הִתְחַלְתִּי לְהוֹרִיד דְּמָעוֹת בְּלֵב נִשְׁבָּר מְאֹד. אַחַר־כָּךְ יִשַּׁבְתִּי עַצְמִי קְצָת, וְהִשְׁלַכְתִּי עַצְמִי עַל הַשֵּׁם יִתְבָּרַךְ, וְנִתְחַזַּקְתִּי קְצַת וְתֵכֶף רָאִיתִי שֶׁאֲנִי מֻכְרָח תֵּכֶף לַחְשֹׁב מַחֲשָׁבוֹת לִרְאוֹת סְפִינָה לַאֲלֶכְּסַנְדְּרִיָּא שֶׁל מִצְרַיִם:

צ

וּבַצַּר הִרְחִיב לִי הַשֵּׁם יִתְבָּרַךְ, שֶׁבְּאוֹתוֹ יוֹם רִאשׁוֹן הַנִּזְכַּר לְעֵיל הוֹדִיעַ לִי אֶחָד שֶׁיֵּשׁ סְפִינָה שֶׁהוֹלֶכֶת לְאָדֶעס. וְשָׁם הָיְתָה אִשָּׁה אַחַת וְעוֹד אִישׁ אֶחָד, וְתֵכֶף הָלַךְ עִמִּי הָאִישׁ הַנִּזְכָּר לְעֵיל שֶׁהוֹדִיעַ לִי וְנָתַתִּי בְּיָדָם אִגֶּרֶת לְבֵיתִי. וְשָׁם בְּאוֹתָהּ הַסְּפִינָה דִּבְּרָה עִמָּנוּ וְחִזְּקָה אוֹתָנוּ מְאֹד וְאָמְרָה שֶׁאֵין הַדָּבָר כְּמוֹ שֶׁהֵם אוֹמְרִים, כִּי הִיא נָסְעָה מִשָּׁם לְכָאן בְּאֵלּוּ הָעִתִּים שֶׁעָבְרוּ, שֶׁבָּהֶם הָיְתָה הַסַּכָּנָה יוֹתֵר גְּדוֹלָה, וּשְׁאָר דְּבָרִים כָּאֵלֶּה שֶׁהָיוּ לִי נַחַת. כִּי בְּכָל הַיּוֹם כֻּלּוֹ לֹא זָכִיתִי לִשְׁמֹעַ מִשּׁוּם אָדָם דִּבּוּר כָּזֶה:

צא

בְּיוֹם שֵׁנִי הָיִיתִי עוֹד הַפַּעַם עַל הַסְּפִינָה הַנִּזְכֶּרֶת לְעֵיל, וְשָׁמַעְתִּי גַּם כֵּן דְּבָרִים כָּאֵלֶּה שֶׁאֵין הַדְּבָרִים כְּמוֹ שֶׁהֵם אוֹמְרִים, וְאַף עַל פִּי כֵן רָאִיתִי שֶׁהוּא סַכָּנָה גְּדוֹלָה, וַאֲנִי צָרִיךְ לְרַחֲמִים וִישׁוּעָה גְּדוֹלָה. וּבִפְרָט שֶׁגַּם מָעוֹת עַל הוֹצָאוֹת אֵין לִי כְּדֵי סִפּוּקִי, כִּי בְּעֵת כָּזֹאת צְרִיכִין לְהַרְבּוֹת בְּהוֹצָאוֹת מְאֹד. וְתֵכֶף בְּיוֹם שֵׁנִי הַנִּזְכָּר לְעֵיל כְּשֶׁחָזַרְתִּי מֵהַסְּפִינָה הַנִּזְכֶּרֶת לְעֵיל, נָסַעְנוּ בִּסְפִינָה קְטַנָּה לְהוֹסְקִיֶע לִרְאוֹת לִמְכֹּר שָׁם מְעַט הַסְּפָרִים שֶׁהָיוּ עִמִּי. כִּי רָאִיתִי מִיָּד שֶׁהַמָּעוֹת שֶׁנִּשְׁאַר בְּיָדִי כְּשֶׁבָּאתִי לִסְטַמְבּוּל בְּעֶרֶךְ מֵאָה וַחֲמִשִּׁים טָאלֶיר פָּחוֹת קְצָת, אֵינוֹ מַסְפִּיק אֲפִלּוּ עַל מֶחֱצָה הוֹצָאוֹת לְאֶרֶץ יִשְׂרָאֵל לְבַד, מִלְּבַד הַחֲזָרָה. וְאַף עַל פִּי כֵן הָיָה קָשֶׁה עָלַי מְאֹד לִנְסֹעַ לְהוֹסְקִיֶע, אַף עַל פִּי שֶׁהִיא עִיר שֶׁרֻבָּהּ יִשְׂרְאֵלִים, וְהָעִיר הַזֹּאת הִיא הָעִיר הַגְּדוֹלָה מִישִׁיבַת יִשְׂרָאֵל יוֹתֵר מִשְּׁאָר הָעֲיָרוֹת שֶׁבִּסְטַנְבּוּל, אֲבָל מֵחֲמַת שֶׁשָּׁם אֵין נִמְצָאִים שׁוּם אַנְשֵׁי פּוֹלִין, כִּי מְעַט הַגֵּרִים מִפּוֹלִין הַנִּמְצָאִים בִּסְטַמְבּוּל רֻבָּם כְּכֻלָּם הֵם בָּעִיר גַּאלִיטָא. אֲבָל מֵחֲמַת הַהֶכְרֵחַ, וְעִקַּר הַכַּוָּנָה שֶׁלִּי כִּי אָמַרְתִּי אוּלַי מֵאֵת ה' הוּא שֶׁאֲנִי מֻכְרָח לֵילֵךְ לְהוֹסְקִיֶע כְּדֵי לְהַשְׁאִיר שָׁם אֵיזֶה סֵפֶר מִסִּפְרֵי רַבֵּנוּ זִכְרוֹנוֹ לִבְרָכָה, כִּי אֵיךְ אֶפְשָׁר שֶׁאֶהְיֶה בִּסְטַמְבּוּל וְלֹא אַשְׁאִיר שָׁם שׁוּם סֵפֶר חַס וְשָׁלוֹם, וְרַק מֵחֲמַת זֶה נִתְחַזַּקְתִּי וְאָמַרְתִּי וִיהִי מָה - אֵלֵךְ לְשָׁם.

וְהִתְחִיל חֲבֵרִי רי"א לְדַבֵּר לִי שֶׁעַכְשָׁו סָמוּךְ לָעֶרֶב, וּבְוַדַּאי נִצְטָרֵךְ לָלוּן שָׁם, וְאֵין לָנוּ שׁוּם מָקוֹם לָלוּן. וּכְבָר יָדַעְנוּ הֵיטֵב, שֶׁאֵצֶל הַפְרֶענְקֶין [עֲדוֹת הַמִּזְרָח] קָשֶׁה מְאֹד מְאֹד לִמְצֹא בַּיִת לִכְנֹס בּוֹ, בִּפְרָט אַנְשֵׁי פּוֹלִין שֶׁהֵם בְּעֵינֵיהֶם לִשְׂחוֹק לְלַעַג וּלְקֶלֶס. אֲבָל אָמַרְתִּי שֶׁגַּם דִּבְרֵי רי"א הֵם מְנִיעָה, וְאֵינִי רוֹצֶה לִדְחוֹת הַדָּבָר, וִיהִי מָה אֵלֵךְ לְשָׁם. וְהָלַכְנוּ לַחוּץ וְלָקַחְנוּ מִשָּׁם עִמָּנוּ מְעַט סְפָרִים, וּקְצָת סִפְרֵי רַבֵּנוּ זִכְרוֹנוֹ לִבְרָכָה, וְטַלִּית וּתְפִלִּין שֶׁלִּי לְבַד. וְהָלַכְנוּ שְׁנֵינוּ אֶל הַשּׁוּק עַד שֶׁמָּצָאנוּ אֶחָד מֵאַנְשֵׁי פּוֹלִין שֶׁהָיָה לוֹ הֶכֵּרוּת עִמָּנוּ, וּבִקַּשְׁנוּ אוֹתוֹ שֶׁיּוֹלִיךְ אוֹתָנוּ אֶל הַדֶּרֶךְ שֶׁהוֹלְכִין לְהוֹסְקִיֶע וְהָלַךְ עִמָּנוּ עַד שֶׁהֵבִיא אוֹתָנוּ אֶל הַשַּׁעַר שֶׁיּוֹצְאִין בּוֹ אֶל הַיָּם. וּמֵחֲמַת שֶׁכְּבָר פָּנָה הַיּוֹם לַעֲרֹב הֻכְרַחְנוּ לִתֵּן לְהַשּׁוֹמֵר שְׁנֵי פָּארֶיס וְהִנִּיחַ אוֹתָנוּ לָצֵאת מִן הַשַּׁעַר (אֲבָל בְּכָל הַיּוֹם כֻּלּוֹ אֵין נוֹתְנִים כְּלוּם). וּבָאנוּ אֶל חוֹף הַיָּם, וְשָׁם עוֹמְדִים סְפִינוֹת מְזֻמָּנוֹת. וְהִכְנִיס אוֹתָנוּ הָאִישׁ הַנַּ"ל בְּאֵיזֶה סְפִינָה עִם עוֹד שְׁלֹשָׁה אוֹ אַרְבָּעָה אֲנָשִׁים אֲחֵרִים שֶׁיָּשְׁבוּ שָׁם מִקֹּדֶם, וְנָסַעְנוּ לְהוֹסְקִיֶע. וְהָלַכְנוּ עַל הַיָּם לְהַחוֹף בְּעֶרֶךְ חֲצִי שָׁעָה וְיוֹתֵר, עַד שֶׁבָּאנוּ לְהוֹסְקִיֶע וְשִׁלַּמְנוּ לְהַסַּפָּן חֲמִשָּׁה פָּארֶיס בְּעַד כָּל נֶפֶשׁ.

וְנִכְנַסְנוּ לְהוֹסְקִיֶע וּבָאנוּ שְׁנֵינוּ אֲנִי וְרי"א וְשָׁם אֵין שׁוּם אִישׁ מַכִּיר אוֹתָנוּ, וְאֵין שׁוּם אִישׁ שֶׁיָּבִין דִּבּוּר אֶחָד בִּלְשׁוֹנֵנוּ, וַאֲפִלּוּ בִּלְשׁוֹן הַקֹּדֶשׁ רָחוֹק לִמְצֹא אִישׁ שֶׁיָּבִין דְּבָרֵינוּ. וְהָלַכְנוּ אֲנַחְנוּ נָעִים וְנָדִים, וַחֲבִילָתֵנוּ בְּיָדֵינוּ. וְאֵין אָנוּ יוֹדְעִים לְהֵיכָן נִכָּנֵס. וְהִתְחַלְנוּ לִשְׁאֹל הֵיכָן הַבֵּית הַכְּנֶסֶת אוֹ הַבֵּית הַמִּדְרָשׁ? - וְאֵין אָדָם מֵבִין מַה שֶּׁאָנוּ אוֹמְרִים. כִּי בֵּית־הַכְּנֶסֶת הֵם קוֹרִין "קָהָל קָדוֹשׁ", וּבֵית הַמִּדְרָשׁ אֵין נִמְצָא שָׁם כְּלָל. רַק מָקוֹם שֶׁלּוֹמְדִים שָׁם נִקְרָא יְשִׁיבָה, וְיֵשׁ מָקוֹם שֶׁיּוֹשְׁבִים שָׁם בַּטְלָנִים שֶׁאוֹמְרִים תְּהִלִּים וְזֶה נִקְרָא הֶסְגֵּר. וְכָל זֶה נוֹדַע לָנוּ אַחַר כָּךְ, אֲבָל בָּעֵת שֶׁנִּכְנַסְנוּ לְשָׁם לֹא יָדַעְנוּ מִכָּל הַלְּשׁוֹנוֹת הָאֵלֶּה. וְשָׁאַלְנוּ הֵיכָן בֵּית הַכְּנֶסֶת, וּקְצָתָם הֵבִינוּ וּקְצָתָם לֹא הֵבִינוּ. וְשָׁאַלְנוּ הֵיכָן הֶחָכָם אוֹ הָרַב, וְהַנְּעָרִים שֶׁרָאוּ אוֹתָנוּ כֻּלָּם שָׂחֲקוּ מֵאִתָּנוּ מְאֹד, וְרָדְפוּ אַחֲרֵינוּ בְּכָל פַּעַם כְּמוֹ אַחֲרֵי הַמְשֻׁגָּע חַס וְשָׁלוֹם.

אַחַר כָּךְ צִוָּה פְרֶענְק אֶחָד לְנַעַר אֶחָד שֶׁיּוֹלִיךְ אוֹתָנוּ לְהָרַב הַכּוֹלֵל שֶׁיּוֹשֵׁב שָׁם בְּהוֹסְקִיעֶ שֶׁהוּא רַב הַכּוֹלֵל לְכָל הָעֲיָרוֹת שֶׁבִּסְטַנְבּוּל. וְהָלַכְנוּ אַחַר הַנַּעַר הַנַּ"ל, וַאֲנַחְנוּ לֹא הֵבַנּוּ מַה שֶּׁאָמַר הַפְרֶענְק לְהַנַּעַר הַנִּזְכָּר לְעֵיל, וְהָיִינוּ סְבוּרִים שֶׁמּוֹלִיךְ אוֹתָנוּ לְאֵיזֶה בֵּית הַכְּנֶסֶת אוֹ בֵּית הַמִּדְרָשׁ. וְהַנַּעַר הָלַךְ לְפָנֵינוּ בְּשִׂמְחָה וּשְׂחוֹק כִּי הָיָה לוֹ נַחַת שֶׁיֵּשׁ לוֹ שַׁיָּכוּת לַאֲנָשִׁים הָאַשְׁכְּנַזִּים שֶׁנִּדְמוּ בְּעֵינֵיהֶם כִּמְשֻׁגָּעִים חַס וְשָׁלוֹם. וְהוֹלִיךְ אוֹתָנוּ עַד שֶׁהִכְנִיס אוֹתָנוּ עַל הָעֲלִיָּה שֶׁל הָרַב הַכּוֹלֵל. וְהָיָה קָשֶׁה עָלֵינוּ לִכְנֹס לְשָׁם מֵחֲמַת שֶׁאֵינוֹ מֵבִין לְשׁוֹנֵנוּ, וְגַם קָשֶׁה לִכְנֹס עִם הַחֲבִילוֹת שֶׁבְּיָדֵינוּ. וְאַף עַל פִּי כֵן הִנַּחְתִּי הַחֲבִילוֹת בְּיַד רי"א וַאֲנִי נִכְנַסְתִּי לְהָרַב, וְלֹא הָיָה אָז בְּקַו הַבְּרִיאָה וְהִתְחִיל לִשְׁאֹל מֵאַיִן בָּאתֶם בִּלְשׁוֹן קְפִידָא קְצָת. וְהֵשַׁבְתִּי לוֹ דְּבָרִים מֻעָטִים בְּאֵימָה וּבוּשָׁה כִּי נִסְתְּמוּ דְּבָרַי לְפָנָיו, וְלֹא הֵבִין הֵיטֵב מַה שֶּׁאֲנִי אוֹמֵר. וְשָׁם יָשַׁב עוֹד אִישׁ אֶחָד לְפָנָיו וְדִבְּרוּ עִמִּי דְּבָרִים מֻעָטִים מְאֹד, וְהֵשִׁיב מִיָּד לְמָחָר, הַיְנוּ שֶׁאָבוֹא לְמָחָר. וְהָאִישׁ שֶׁיָּשַׁב אֶצְלוֹ הֶרְאָה לִי בְּיָדוֹ הֲלֹא אַתָּה רוֹאֶה שֶׁאֵינוֹ בְּקַו הַבְּרִיאָה. וְיָצָאתִי מִמֶּנּוּ מִיָּד בְּשִׂמְחָה שֶׁפָּטַרְתִּי אוֹתוֹ. כִּי הַשָּׁעָה הַמֻּעֶטֶת שֶׁעָמַדְתִּי לְפָנָיו הָיָה קָשֶׁה עָלַי מְאֹד, מֵחֲמַת שֶׁמֵּעוֹלָם לֹא הָיִיתִי בְּעִנְיָן כָּזֶה.

אַחַר כָּךְ יָצָאתִי אֶל הַחוּץ, וְעָמַדְנוּ לָפוּשׁ אֵצֶל עֵץ עָב אֶחָד שֶׁעָמַד אֵצֶל אֵיזֶה בַּיִת וְהִנַּחְנוּ שָׁם אֵיזֶה חֲבִילָה. וְהִתְחִילוּ לְקַבֵּץ אֲנָשִׁים אֶצְלֵנוּ וְהִתְחִילוּ לִשְׁאֹל אִם אָנוּ מוֹכְרֵי סְפָרִים וְהִתְחַלְנוּ לְהַרְאוֹת לָהֶם הַסְּפָרִים, אֲבָל לֹא הֵבִינוּ דְּבָרֵינוּ, כִּי־אִם בְּקֹשִׁי גָּדוֹל הֵבִינוּ קְצָת בִּלְשׁוֹן הַקֹּדֶשׁ. בְּתוֹךְ כָּךְ בָּא אָדָם שֶׁהוּא עוֹסֵק בִּמְכִירַת סְפָרִים וְדִבֵּר עִמָּנוּ מְעַט, וְלָקַח מֵאִתָּנוּ שַׁ"ס מִשְׁנָיוֹת קְטַנִּים, וְלָקַח אֶחָד מֵאִתָּנוּ וְנָתַן לָנוּ אַדְרוּף [דְמֵי קְדִימָה] מְעַט מָעוֹת, וְהַשְּׁאָר יִקַּח לְמָחָר. וַעֲדַיִן אֵין לָנוּ מָקוֹם לִכְנֹס בּוֹ וְהַיּוֹם הוֹלֵךְ וּפוֹנֶה לַעֲרֹב. וּבְתוֹךְ כָּךְ נִזְדַּמֵּן אֶחָד וְאָמַר שֶׁהוּא יִקְנֶה מֵאִתָּנוּ סְפָרִים, וְהוֹלִיךְ אוֹתָנוּ לְבֵיתוֹ וְהָלַכְנוּ אַחֲרָיו. בְּתוֹךְ כָּךְ בִּקַּשְׁנוּ אוֹתוֹ שֶׁנָּלִין בְּבֵיתוֹ. וּבִתְחִלָּה מֵאֵן בַּדָּבָר, וְאַחַר כָּךְ בִּקַּשְׁנוּ אוֹתוֹ עוֹד, וְאַחַר הַהַפְצָרָה קִבֵּל אוֹתָנוּ לָלוּן בְּבֵיתוֹ. וְנָתַנּוּ שֶׁבַח וְהוֹדָאָה לְהַשֵּׁם יִתְבָּרַךְ שֶׁמָּצָאנוּ מָקוֹם לָלוּן. אַחַר כָּךְ בַּלַּיְלָה סִפֵּר לָנוּ בְּעַצְמוֹ שֶׁמַּה שֶּׁקִּבֵּל אוֹתָנוּ הוּא רַק מֵחֲמַת שֶׁלֹּא הָיְתָה אִשְׁתּוֹ בַּבַּיִת, אֲבָל אִם הָיְתָה אִשְׁתּוֹ בְּבֵיתוֹ לֹא הָיָה יָכוֹל בְּשׁוּם אֹפֶן לְקַבֵּל אוֹתָנוּ, כִּי נְשׁוֹתֵיהֶם אֵינָן מְקַבְּלוֹת אוֹרְחִים, בִּפְרָט אַשְׁכְּנַזִּים:

צב

אַחַר כָּךְ בַּלַּיְלָה בָּא אֶצְלֵנוּ אִישׁ אֶחָד שֶׁהוּא חַזָּן בְּאֵיזֶה בֵּית הַכְּנֶסֶת שָׁם, שְׁמוֹ רַבִּי יַעֲקֹב וְהוּא יָכֹל קְצָת לְדַבֵּר בִּלְשׁוֹנֵנוּ. וְגַם בַּיּוֹם דִבֵּר עִמָּנוּ קְצָת מִדֵּי עָבְרוֹ לְפָנֵינוּ:

צג

וְהִנֵּה בְּכָל יוֹם שְׁלִישִׁי וּרְבִיעִי עָסַקְנוּ בְּעִנְיַן מְכִירַת הַסְּפָרִים וְהָיִינוּ הוֹלְכִים וְשָׁבִים מֵהוֹסְקִיֶע לְגַאלִיטֶא וּמִשָּׁם לְכָאן וְכָל עִקַּר כַּוָּנָתִי הָיָה בִּכְדֵי לִמְצֹא קוֹנִים עַל סִפְרֵי רַבֵּנוּ זִכְרוֹנוֹ לִבְרָכָה, וְלֹא זָכִיתִי לִמְצֹא קוֹנִים עַל סִפְרֵי רַבֵּנוּ זִכְרוֹנוֹ לִבְרָכָה עַד יוֹם רְבִיעִי בַּבֹּקֶר, שֶׁמָּכַרְתִּי שִׁשָּׁה סִפְרֵי לִקּוּטֵי מוֹהֲרַ"ן הַגְּדוֹלִים. וּבַלַּיְלָה הַשַּׁיָּךְ לְיוֹם רְבִיעִי הָיָה לָנוּ לִינַת לַיְלָה אֵצֶל הַיְשִׁיבָה:

צד

וְהִנֵּה סָמוּךְ לְיוֹם רְבִיעִי, נִזְכַּרְתִּי שֶׁכְּבָר עָבְרוּ שְׁלֹשָׁה יָמִים וַעֲדַיִן לֹא הָיִיתִי בְּבֵית הַקּוֹנְסְלֶיר (קוֹנְסוּלְיָא) אוֹדוֹת הַבִּילֶעט (כַּרְטִיס) שֶׁהִנִּיחוֹ הַקַּפִּיטַאן שֶׁלָּנוּ שָׁם וְצִוָּה לָנוּ שֶׁנֵּלֵךְ לְשָׁם לְקַבְּלוֹ וּלְהַחֲלִיפוֹ שָׁם. וַעֲדַיִן לֹא הָיִינוּ בְּבֵית הַקּוֹנְסְלֶיר אוֹדוֹת הַבִּילֶעט, וְעַל כֵּן בְּיוֹם רְבִיעִי נִזְדָּרַזְנוּ אַחַר הַתְּפִלָּה, וְנָסַעְנוּ לְגַאלִיטֶע. וְנָסְעוּ עִמִּי עַל סְפִינָה אַחַת אֵלּוּ הָאֲנָשִׁים שֶׁקָּנוּ בַּבֹּקֶר סְפָרִים אֶצְלֵנוּ כִּי רָצוּ לִקְנוֹת אֶצְלִי עוֹד סְפָרִים אֲחֵרִים.

וּמִדֵּי עָבְרֵנוּ עַל הַיָּם דִּבַּרְנוּ דִּבְרֵי תוֹרָה וְסִפְּרוּ לִי אֵיזֶה דְּבַר־תּוֹרָה שֶׁאוֹתִיּוֹת אֶמְצָעִיִּים שֶׁבְּתוֹךְ תֵּבַת יַעֲקֹב (כָּזֶה יוֹ'ד עַיִ'ן קוּ'ף בֵּי'ת) עוֹלֶה לֵב. וּבִתְחִלָּה שָׁאֲלוּ אוֹתִי אֵימָתַי יָבוֹא מָשִׁיחַ הֵשַׁבְתִּי לָהֶם שֶׁזֶּה נֶעְלָם מֵעֵין כָּל חַי כִּי הוּא קֵץ הַפְּלָאוֹת. וּכְמוֹ שֶׁאָמַר דָּנִיֵּאל סְתֹם הַדְּבָרִים וַחֲתֹם. וַאֲפִלּוּ הַשֵּׁם יִתְבָּרַךְ בְּעַצְמוֹ מִלִּבֵּהּ לְפוּמָהּ לָא גָלֵי, כְּמוֹ שֶׁכָּתוּב בַּתִּקּוּנִים לְלִבִּי גִּלִּיתִי וּלְאֵיבָרַי לֹא גִּלִּיתִי. וְהִתְחִילוּ לַעֲסֹק עִמִּי בְּעִנְיַן פֵּרוּשׁ דְּבָרִים אֵלּוּ לְלִבִּי גִּלִּיתִי וְכוּ' וְהֵשַׁבְתִּי לָהֶם כִּי יֵשׁ צַדִּיקִים שֶׁנִּקְרָאִים בְּחִינַת לֵב, וְלָהֶם גִּלָּה הַשֵּׁם יִתְבָּרַךְ קֵץ הַפְּלָאוֹת, אֲבָל יֵשׁ צַדִּיקִים שֶׁנִּקְרָאִים בְּחִינַת אֵבָרִים וְלָהֶם לֹא גִּלָּה. אַחַר כָּךְ אָמְרוּ לִי מִי נִקְרָא לֵב וְאָז הוֹדִיעוּ לִי עִנְיָן הַנִּזְכַּר לְעֵיל מֵעִנְיַן יַעֲקֹב כַּנִּזְכָּר לְעֵיל. אַחַר כָּךְ גִּלִּיתִי לָהֶם עִנְיָן הַנִּפְלָא שֶׁגִּלָּה רַבֵּנוּ זִכְרוֹנוֹ לִבְרָכָה עַל פָּסוּק כִּי לֹא תִשָּׁכַח מִפִּי זַרְעוֹ שֶׁהוּא סוֹפֵי תֵבוֹת י'וֹ'חַ'א'י' וְכוּ' כַּנִּדְפָּס בִּתְחִלַּת סֵפֶר לִקּוּטֵי מוֹהֲרַ"ן, וְהוּטַב בְּעֵינֵיהֶם מְאֹד. גַּם אָמַרְתִּי לָהֶם מֵעִנְיַן וְאֵלֶּה שְׁמוֹת וְכוּ' שֶׁהוּא סוֹפֵי תֵבוֹת "תְּהִלִּים תְּשׁוּבָה" (לִקּוּטֵי תִּנְיָנָא ע"ג) וְלֹא יָכֹלְתִּי לוֹמַר לָהֶם כָּל הָעִנְיָן, מֵחֲמַת שֶׁאֵינָם מְבִינִים בִּלְשׁוֹן הַקֹּדֶשׁ שֶׁלָּנוּ. וְכָל זֶה הָיָה בְעֵינֵינוּ לְפֶלֶא גָּדוֹל וִישׁוּעַת ה' נִפְלָא וְנוֹרָא, שֶׁזָּכִיתִי בִּסְטַנְבּוּל לְדַבֵּר מִתּוֹרָתוֹ שֶׁל רַבֵּנוּ זִכְרוֹנוֹ לִבְרָכָה, וְלִמְכֹּר שָׁם סְפָרָיו הַקְּדוֹשִׁים שֶׁהֵם אַתְחַלְתָּא דִּגְאֻלָּה.

וּבָאתִי לְגַאלִיטֶע סָמוּךְ לַחֲצוֹת הַיּוֹם, וּמָצָאתִי אֶת בַּעַל הָאַכְסַנְיָא שֶׁלִּי בְּבֵיתוֹ. וְהוֹדִיעַ לִי תֵּכֶף שֶׁיֵּשׁ סְפִינָה שֶׁהוֹלֶכֶת לְאֲלֶכְּסַנְדְּרִיָּא, וּבְיוֹם שַׁבָּת קֹדֶשׁ אוֹ בְּיוֹם רִאשׁוֹן תֵּצֵא מִכָּאן. וְהָיִיתִי נֶחְפָּז מְאֹד לֵילֵךְ אֶל הַקּוֹנְסְלֶיר אוֹדוֹת הַבִּילֶעט, וְלֹא רָצִיתִי עוֹד לְהַאֲרִיךְ בִּדְבָרִים עִם הָאֲנָשִׁים שֶׁבָּאוּ עִמִּי לִקְנוֹת סְפָרִים, וְדָחִיתִי אוֹתָם. וְהָלַכְתִּי בִּזְרִיזוּת אֲנִי וְרי"א וְהַבַּעַל הַבַּיִת שֶׁהוּא רַבִּי אַבְרָהָם, וְהָלַכְתִּי מִיָּד לָעִיר בְּיַאלֶע שֶׁשָּׁם יוֹשְׁבִים כָּל הַקּוֹנְסְלֶרִין. וְהוֹלִיךְ אוֹתָנוּ בְּדֶרֶךְ בֵּית־הַקְּבָרוֹת שֶׁל יִשְׁמְעֵאלִים (אַף עַל פִּי שֶׁבֶּאֱמֶת יֵשׁ דֶּרֶךְ אַחֵר קָרוֹב מִמֶּנּוּ וְכָל זֶה הָיָה בְּכַוָּנָה) עַד שֶׁבָּאנוּ לַקּוֹנְצִילַארְיֶע מֵאוֹסְטְרַיְךְ.

וּכְשֶׁנִּכְנַסְנוּ לְשָׁם דָּחוּ אוֹתָנוּ מִזֶּה לָזֶה כְּדַרְכָּם עַד שֶׁבָּאנוּ לִפְנֵי הַסִּיקְרַאטוֹר [הַמַּזְכִּיר] וְתֵכֶף הֶרְאָה לִי הַבִּילֶעט שֶׁלִּי וְשָׁאַל אוֹתָנוּ זֶה הוּא, הֵשַׁבְתִּי לוֹ הֵן. עָנָה וְאָמַר מַה זֶּה מַה בָּאתָ לְכָאן הֲלֹא זֶה הוּא בִּילֶעט שֶׁל רוּסְיָה וּמַה שַּׁיָּכוּת יֵשׁ לְךָ לְכָאן. הֵשַׁבְתִּי לוֹ, אֲדוֹנִי כָּךְ הוּא דַּת רוּסְיָה שֶׁלּוֹקְחִין הַבִּילֶעט שֶׁל הַקּוֹנְסְלֶיר וּמַחֲלִיפִין אוֹתוֹ וְנוֹתְנִים בִּילֶעט שֶׁלָּהֶם. וּבְלֹא זֶה אֵין מַנִּיחִים לָצֵאת מֵהַגְּרֶענִיץ, אֲבָל בֶּאֱמֶת מְבֹאָר בְּהַבִּילֶעט שֶׁאֲנִי מֵאַנְשֵׁי הַקֵּיסָר מֵאוֹסְטְרַיְךְ. עָנָה וְאָמַר לֹא כֵּן הוּא כִּי כַּמָּה אֲנָשִׁים בָּאוּ הֵנָּה וְהֵבִיאוּ הַבִּילֶעט שֶׁל הַקּוֹנְסְלֶיר בְּעַצְמוֹ. וְאָמַרְתִּי לוֹ יִקְרָא מַה שֶּׁבְּתוֹכוֹ וְיִרְאֶה שֶׁכָּתוּב שָׁם שֶׁאֲנִי מֵאוֹסְטְרַיְךְ. הֵשִׁיב אֵינִי מַכִּיר בִּלְשׁוֹן רוּסְיָה. לֵךְ וְתֵן אוֹתוֹ לְמִי שֶׁבָּקִי הֵיטֵב בִּלְשׁוֹן רוּסְיָה לִקְרוֹת.

וְהָלַכְנוּ בְּפַחֵי נֶפֶשׁ מְאֹד, גַּם בְּתוֹךְ דְּבָרָיו הִזְכִּיר לָשׁוֹן שֶׁל חֲשַׁשׁ מְרַגְּלִים חַס וְשָׁלוֹם שֶׁנִּקְרָא בִּלְשׁוֹנָם. וְהָיָה לִי צַעַר גָּדוֹל וּפַחַד מְאֹד, וְהָלַכְנוּ עִם הַבִּילֶעט לְבֵיתֵנוּ וְעָלִיתִי עַל הָעֲלִיָּה וְיָשַׁבְתִּי מִשְׁתּוֹמֵם. אַחַר כָּךְ הָלַךְ הַבַּעַל הַבַּיִת רַבִּי אַבְרָהָם הַנִּזְכָּר לְעֵיל וְדָרַשׁ וְחָקַר, עַד שֶׁנּוֹדַע לוֹ מִי שֶׁבָּקִי בִּלְשׁוֹן רוּסְיָה וְחָזַר לְבֵיתוֹ וְקָרָא אוֹתִי. וְחָזַרְתִּי וְהָלַכְתִּי עִמּוֹ לָעִיר בְּיַאלֶע, וּבָאנוּ לְבֵית אוֹתוֹ הָאִישׁ, וְלֹא מָצָאנוּ אוֹתוֹ בְּבֵיתוֹ וְהָלַכְנוּ לְבֵית קַאוֶוינֶי וְיָשַׁבְנוּ שָׁם לָפוּשׁ. וְיָשַׁבְנוּ שָׁם הַרְבֵּה עַד שֶׁנּוֹדַע שָׁם מֵאִישׁ אֶחָד שֶׁיּוֹדֵעַ בִּלְשׁוֹן רוּסְיָה, הַיְנוּ סוֹפֵר אֶחָד שֶׁנִּשְׁאַר מִבֵּית הַקּוֹנְסְלֶיר שֶׁל רוּסְיָה. כִּי אָז בְּאוֹתָהּ הָעֵת לֹא הָיָה שָׁם קוֹנְסְלֶיר שֶׁל רוּסְיָה, כִּי נָסַע לְבֵיתוֹ מֵחֲמַת מְרִיבַת הַגְּרֶעקִין (הַיְּוָנִים) כַּיָּדוּעַ. וְעַל יְדֵי זֶה הָיוּ לָנוּ יִסּוּרִים כָּל כָּךְ. וְהָלַכְנוּ לְבֵית הַסּוֹפֵר הַנִּזְכָּר לְעֵיל, וְיָצָא לִקְרָאתֵנוּ לְבֵית הַשַּׁעַר. וְסִפַּרְנוּ מְבֻקָּשֵׁנוּ וְלָקַח הַבִּילֶעט וְקָרָא אוֹתוֹ וְאָמַר שֶׁכָּתוּב בּוֹ שֶׁאֲנִי מֵהַקֵּיסָר מֵאוֹסְטְרַיְךְ, אֲבָל אָמַר שֶׁלֹּא יָשָׁר בְּעֵינָיו הַחוֹתָם שֶׁנֶּחְתַּם עָלָיו (הַיְנוּ חוֹתַם הַנֶּשֶׁר שֶׁקּוֹבְעִין עָלָיו) כִּי לֹא הָיָה נִכָּר כְּלָל תְּמוּנַת אוֹת מֵהַחוֹתָם כִּי בֶּאֱמֶת הָיָה מְטֻשְׁטָשׁ מְאֹד, וַחֲתִימַת יַד הַגְּרָף לוֹדְזִירַן בְּעַצְמוֹ שֶׁהָיָה כָּתוּב שָׁם, אָמַר שֶׁאֵינוֹ מַכִּיר כְּתִיבַת יָדוֹ, כִּי זֶה כְּבָר שְׁתֵּים־עֶשְׂרֵה שָׁנִים שֶׁהוּא בְּכָאן. אֲבָל זֶה הוּא תָּמוּהַּ בְּעֵינָיו שֶׁהַחוֹתָם הֶעָגֹל שֶׁקּוֹבְעִין הוּא מְטֻשְׁטָשׁ מְאֹד מְאֹד עַד שֶׁלֹּא נִכָּר צִיּוּר הַנֶּשֶׁר וְהָאוֹתִיּוֹת כְּלָל. וְהָיָה לָנוּ צַעַר גָּדוֹל. וְתֵכֶף הָלַךְ עַל הָעֲלִיָּה וְלָקַח הַבִּילֶעט וְהֶעְתִּיק אוֹתוֹ אוֹת בְּאוֹת וְהֵבִיא לָנוּ הַבִּילֶעט שֶׁלָּנוּ, וְגַם הַהַעְתָּקָה. רַק כְּתַב הַהַעְתָּקָה חָתַם בַּחֲתִימָה, וְאָמַר לָנוּ בְּעַל פֶּה שֶׁכָּתוּב שָׁם שֶׁהַבִּילֶעט הוּא שֶׁאֲנִי מֵאַנְשֵׁי קִירָ"ה מֵאוֹסְטְרַיְךְ, אֲבָל חֲתִימַת יַד הַגְּרָף הַנִּזְכָּר לְעֵיל אֵינוֹ מַכִּיר. וְתֵכֶף הָיָה פַּחַד גָּדוֹל בְּלִבִּי, אוּלַי יְקַלְקֵל יוֹתֵר חַס וְשָׁלוֹם.

וְהִנֵּה כְּבָר הָיָה אַחַר חֲצוֹת שֶׁאִי אֶפְשָׁר עוֹד לְהִתְקָרֵב לְבֵית הַקּוֹנְסְלֶיר, וְהַהֶכְרֵחַ לְהַמְתִּין עַד לְמָחָר. וְחָזַרְתִּי מִשָּׁם בְּפַחֵי נֶפֶשׁ וּבִדְאָגָה גְּדוֹלָה וּמֹרֶךְ לֵבָב מְאֹד, כִּי אֲנִי גֵּר בְּאֶרֶץ נָכְרִיָּה וּכְשֶׁהַקּוֹנְסְלֶיר לֹא יְקַבְּלֵנִי חַס וְשָׁלוֹם, בִּפְרָט בִּשְׁעַת מִלְחָמָה כָּזֹאת מִי יוֹדֵעַ מַה יִּהְיֶה מִזֶּה. אַחַר כָּךְ הֻכְרַחְתִּי לֵילֵךְ עוֹד הַפַּעַם לְהוֹסְקִיֶע, לַעֲשׂוֹת שָׁם קֵץ אוֹדוֹת הַסְּפָרִים שֶׁהִשְׁאַרְנוּ שָׁם. וּבָאנוּ לְשָׁם וְהָיוּ לִי שָׁם קְצָת יִסּוּרִים קֹדֶם שֶׁמָּצָאתִי הָאֲנָשִׁים שֶׁהָיָה לִי עֵסֶק עִמָּהֶם, וְלַנּוּ בְּבֵית רַבִּי יַעֲקֹב חַזָּן הַנַּ"ל:

צה

וְהִנֵּה בְּיוֹם חֲמִישִׁי אַחַר הַתְּפִלָּה עָשִׂיתִי קֵץ וָסוֹף אוֹדוֹת הַסְּפָרִים. וּבְעֶזְרַת הַשֵּׁם יִתְבָּרַךְ קִבַּצְתִּי שָׁם מָעוֹת בְּעַד כָּל הַסְּפָרִים שֶׁמְּכַרְתִּים שָׁם בְּעֶרֶךְ מֵאָה וְעֶשְׂרִים טָאלֶיר. וְזֶה הָיָה לִי לִישׁוּעָה גְּדוֹלָה, כִּי בְּעֵת כָּזֹאת צְרִיכִין הוֹצָאָה מְרֻבָּה:

צו

וְהִנֵּה כָּל הַסִּבּוּבִים וְהַגִּלְגּוּלִים שֶׁסִּבֵּב הַשֵּׁם יִתְבָּרַךְ עִמָּנוּ בְּאֵלּוּ הַיָּמִים בְּהוֹסְקִיעֶ וְגַאלִיטֶע אִי אֶפְשָׁר לְבָאֵר. כִּי הַשֵּׁם יִתְבָּרַךְ הִרְבָּה לְהַפְלִיא עִמָּנוּ חַסְדּוֹ בְּכָל יוֹם וּבְכָל עֵת וּבְכָל שָׁעָה:

צז

וְהִנֵּה בְּיוֹם חֲמִישִׁי חָזַרְתִּי בִּזְרִיזוּת לְגַאלִיטֶע, וְלֹא הִשְׁאַרְתִּי עוֹד שׁוּם סֵפֶר בְּהוֹסְקִיעֶ. וְהָיִינוּ בְּהוּלִים לַחֲזֹר לְגַאלִיטֶע כְּדֵי לָבוֹא קֹדֶם חֲצוֹת לְבֵית הַקּוֹנְסְלֶיר לִשְׁמֹעַ הַתְּשׁוּבָה מֵהֶם. אֲשֶׁר עֵינֵינוּ הָיוּ תְּלוּיוֹת לָזֶה וְחַיֵּינוּ הָיוּ תְּלוּיִים מִנֶּגֶד כִּי הוּא חֲשַׁשׁ סַכָּנַת נְפָשׁוֹת כַּנִּזְכַּר לְעֵיל.

וּבָאנוּ לְגַאלִיטֶע לְבֵית הָאַכְסַנְיָא שֶׁלָּנוּ, וְהָלַכְנוּ מִיָּד לָעִיר בְּיַאלֶע, וְחָזַרְנוּ וּבָאנוּ לַסִּיקְרֶיטוֹר וּמָסַרְנוּ לוֹ הַבִּילֶעט עִם כְּתַב הַעְתָּקָה שֶׁל הַסּוֹפֵר הַנִּזְכָּר לְעֵיל, שֶׁהָיְתָה חֲתוּמָה. וּפְתָחָהּ וּקְרָאָהּ וְעָנָה וְאָמַר, הֲלֹא הוּא בְּעַצְמוֹ אוֹמֵר שֶׁאֵינוֹ מַכִּיר הַחֲתִימָה וְאָמַר שֶׁהוּא צָרִיךְ לִשְׁאֹל אָדוֹן אַחֵר שֶׁהוּא כְּמוֹ שֵׁנִי לַקּוֹנְסְלֶיר, כִּי הַקּוֹנְסְלֶיר בְּעַצְמוֹ לֹא הָיָה אָז בְּבֵיתוֹ. וְחָזַרְנוּ וְהָלַכְנוּ מִשָּׁם בִּדְאָגָה וּפַחַד גָּדוֹל, וְגֹדֶל הַצַּעַר וְהַפַּחַד שֶׁהָיָה לִי אָז אִי אֶפְשָׁר לְבָאֵר, וְיָשַׁבְתִּי מִשְׁתּוֹמֵם עַל הָעֲלִיָּה עַד שֶׁהִתְחַלְתִּי לִבְכּוֹת בְּלֵב נִשְׁבָּר מְאֹד שֶׁבָּאתִי לְאֶרֶץ מֶרְחַקִּים וְאֵין לִי מַכִּיר, וּבָאתִי בְּסַכָּנָה כָּזֹאת, וְהָיָה לִי כִּלְיוֹן עֵינַיִם עַד יוֹם שִׁשִּׁי אַחַר הַתְּפִלָּה.

אַחַר כָּךְ חָזַרְנוּ וְהָלַכְנוּ לְשָׁם וְהֵשִׁיב הַסִּיקְרֶיטוֹר שֶׁנֵּלֵךְ לְהָאָדוֹן הַנִּזְכַּר לְעֵיל בְּעַצְמוֹ, כִּי עֲדַיִן לֹא הֵשִׁיב לוֹ. וְזֶה הָאָדוֹן לֹא הָיָה אָז בְּבֵיתוֹ, וְהֻכְרַחְנוּ לְהַמְתִּין שָׁם הַרְבֵּה בְּפָחֵי נֶפֶשׁ וְכִלְיוֹן עֵינַיִם. אַחַר שְׁתַּיִם אוֹ שָׁלֹשׁ שָׁעוֹת בָּא הָאָדוֹן הַנִּזְכָּר לְעֵיל לְבֵיתוֹ, וְהוֹדִיעוּ לָנוּ, וְהָלַכְנוּ וּבָאנוּ לְפָנָיו וְהוּא טָעַן גַּם כֵּן כַּדְּבָרִים הָאֵלֶּה שֶׁדִּבֵּר הַסִּיקְרֶיטוֹר הַנִּזְכָּר לְעֵיל, גַּם שָׁאַל לְהֵיכָן אָנוּ רוֹצִים לִנְסֹעַ אָמַרְנוּ לוֹ לִירוּשָׁלַיִם. עָנָה וְאָמַר אֵין הַקֵּיסָר שֶׁלָּנוּ בּוֹחֵר בָּאֲנָשִׁים הַהוֹלְכִים לִירוּשָׁלַיִם, כִּי הוּא רוֹצֶה שֶׁיֵּשֵׁב כָּל אֶחָד בִּמְדִינָתוֹ בְּבֵיתוֹ. כִּי אֵלּוּ הָאֲנָשִׁים מְרַמִּים אֶת הָעוֹלָם וְלוֹקְחִים מְעוֹת הַמְּדִינָה לַחוּץ (כַּיָּדוּעַ שֶׁשָּׁם אָסוּר עַל פִּי פְּקֻדַּת הַקִּירָ"ה לְקַבֵּץ מְעוֹת אֶרֶץ יִשְׂרָאֵל) הֵשַׁבְתִּי לוֹ אֲנִי רוֹצֶה לַחֲזֹר מִיָּד וְנִשְׁתַּק קְצָת אֲבָל עַל כָּל פָּנִים עַל הַבִּילֶעט לֹא הֵשִׁיב דָּבָר. רַק אָמַר שֶׁהוּא צָרִיךְ לִשְׁלֹחַ הַדָּבָר לִפְנֵי הַמִּינִיסְטֶר הַקּוֹנְסְלֶיר בְּעַצְמוֹ, וְשֶׁאִי אֶפְשָׁר לְקַבֵּל תְּשׁוּבָה עַל־זֶה עַד יוֹם ב'. וְקִבֵּל הַבִּילֶעט וּכְתַב הַהַעְתָּקָה הַנִּזְכֶּרֶת לְעֵיל מִיָּדֵינוּ, כְּדֵי לְשָׁלְחוֹ לְהַקּוֹנְסְלֶיר בְּעַצְמוֹ וְחָזַרְנוּ וְהָלַכְנוּ מִשָּׁם. וְגֹדֶל הַצַּעַר וְהַפַּחַד וְהָאֵימָה שֶׁהָיָה לָנוּ אָז אִי אֶפְשָׁר לְסַפֵּר, וְחָזַרְתִּי וּבָכִיתִי לִפְנֵי הַשֵּׁם יִתְבָּרַךְ שֶׁיְּרַחֵם עָלַי בְּרַחֲמָיו הָעֲצוּמִים:

צח

וְהִנֵּה גֹּדֶל כִּלְיוֹן הָעֵינַיִם שֶׁהָיָה לָנוּ עַד יוֹם שֵׁנִי יָכוֹל כָּל אֶחָד לְהָבִין בְּעַצְמוֹ. וְהִנֵּה זֶה הַיּוֹם עָשָׂה ה', הַיּוֹם יוֹם שֵׁנִי פָּרָשַׁת אֱמֹר שְׁלשִׁים לְמִסְפַּר־בְּנֵי־יִשְׂרָאֵל, נִכְנַסְנוּ לְשָׁם וְהֻכְרַחְנוּ לְהַמְתִּין קְצָת. אַחַר כָּךְ הֵבִיא לָנוּ אִישׁ אֶחָד שְׁנֵי בִּילֶעטִין כְּתוּבִים וַחֲתוּמִים כָּרָאוּי עִם שְׁנֵי צֶעְטְלִיךְ (פִּתְקָאוֹת) בִּלְשׁוֹן יִשְׁמָעֵאל. בָּרוּךְ הַשֵּׁם אֲשֶׁר הִפְלִיא חַסְדּוֹ עִמָּנוּ וַעֲזָרַנִי עַד כֹּה, כֵּן יִגְמֹר נָא חַסְדּוֹ עָלֵינוּ לַהֲבִיאֵנִי מְהֵרָה לְאֶרֶץ יִשְׂרָאֵל לְחַיִּים טוֹבִים וּלְשָׁלוֹם אָמֵן:

צט

בְּיוֹם רְבִיעִי פָּרָשַׁת אֱמֹר שְׁלֹשִׁים וּשְׁנַיִם לְמִסְפַּר־בְּנֵי־יִשְׂרָאֵל י"ז אִיָּר עָלִינוּ עַל הַסְּפִינָה לַאֲלֶכְּסַנְדְּרִיָּא. וּמַעֲשֶׂה שֶׁהָיָה כָּךְ הָיָה, בְּיוֹם רְבִיעִי פָּרָשַׁת קְדוֹשִׁים הֶעָבָר כְּשֶׁבָּאנוּ מֵהוֹסְקִיֶע לְגַאלִיטֶע, הוֹדִיעַ לָנוּ הַבַּעַל הַבַּיִת תֵּכֶף שֶׁיֵּשׁ סְפִינָה שֶׁהוֹלֶכֶת לְאֲלֶכְּסַנְדְּרִיָּא, וּבְיוֹם שִׁשִּׁי אוֹ לְמָחֳרָתוֹ תֵּצֵא כַּנִּזְכַּר לְעֵיל. וְאָמַר לָנוּ שֶׁנִּצְטָרֵךְ לִתֵּן בְּיֹקֶר דְּהַיְנוּ שְׁמוֹנָה־עָשָׂר אֲדֻמִּים. וְאָמַרְתִּי לוֹ שֶׁזֶּהוּ יוֹתֵר מִשְּׁלֹשׁ־מֵאוֹת טָאלֶיר, הֵשִׁיב שֶׁיּוּכַל לְהַעֲמִיד הַמִּקָּח בְּסַךְ שְׁלֹשׁ־מֵאוֹת טָאלֶיר.

וּמֵחֲמַת שֶׁהָיִיתִי בָּהוּל אָז מְאֹד אוֹדוֹת הַבִּילֶעט כַּנִּזְכַּר לְעֵיל, וְגַם כָּסְפִּי הָיָה חָזָק מְאֹד לְמַהֵר נְסִיעָתִי, עַל כֵּן לֹא הֵשַׁבְתִּי דָּבָר וְהָיִיתִי מְרֻצֶּה לִתֵּן אֲפִלּוּ זֶה הַסָּךְ, רַק שֶׁלֹּא הָיָה בְּיָדִי לְסַלֵּק זֶה הַסָּךְ. בְּתוֹךְ כָּךְ הָלַכְתִּי עִם רַבִּי אַבְרָהָם לַקּוֹנְסְלֶיר וְהָיָה לִי שָׁם כָּל הַצַּעַר הַנִּזְכָּר לְעֵיל, וְחָזַרְתִּי בְּאוֹתוֹ הַיּוֹם לְהוֹסְקִיֶע לַעֲשׂוֹת גְּמָר אוֹדוֹת הַסְּפָרִים. וּבְיוֹם חֲמִישִׁי בָּאתִי לְגַאלִיטֶא. וּכְשֶׁחָזַרְתִּי מֵהַקּוֹנְסְלֶיר וַעֲדַיִן לֹא פָּעַלְנוּ לְקַבֵּל הַבִּילֶעט אָמַר לָנוּ רַבִּי אַבְרָהָם הַנִּזְכָּר לְעֵיל שֶׁכְּבָר נָתַן אַדְרוּף סַךְ חֲמִשִּׁים טָאלֶיר לַקַּפִּיטַאן עַל שְׂכִירוּת הַסְּפִינָה בְּסַךְ שְׁלֹשׁ־מֵאוֹת טָאלֶיר, וְנָתַתִּי לוֹ מִיָּד שְׁלשִׁים טָאלֶיר, אַף עַל פִּי שֶׁתֵּכֶף הֵבַנְתִּי שֶׁיֵּשׁ רַמָּאוּת בַּדָּבָר. אֲבָל לֹא יָדַעְתִּי אֵיךְ לְהִתְנַהֵג עִמּוֹ כִּי יָרֵאתִי מִמֶּנּוּ מֵחֲמַת הַבִּילֶעט שֶׁאֲנִי צָרִיךְ שֶׁיֵּלֵךְ עִמִּי בְּכָל פַּעַם, וְלֹא יָכֹלְתִּי לְהִתְגָּרוֹת עִמּוֹ עַל כֵּן הֻכְרַחְתִּי לִתֵּן לוֹ שְׁלשִׁים טָאלֶיר.

וְהִנֵּה נִתְעַכֵּב קַבָּלַת הַבִּילֶעט עַד יוֹם שֵׁנִי כַּנִּזְכַּר לְעֵיל, וּבְתוֹךְ כָּךְ בְּשַׁבַּת קֹדֶשׁ הִכְנִיס אוֹתָנוּ אֶחָד מֵאַנְשֵׁי פּוֹלִין לְבֵיתוֹ, וְכִבֵּד אוֹתָנוּ לְקַדֵּשׁ עַל יֵין שָׂרָף שֶׁלֹּא הָיָה מָצוּי אָז בִּסְטַמְבּוּל גַּם בַּיּוֹם כִּבֵּד אוֹתָנוּ בְּפֵרוֹת כַּנָּהוּג. וְהָיוּ שָׁם עוֹד אַנְשֵׁי פּוֹלִין וְכֻלָּם עָנוּ וְאָמְרוּ שֶׁבְּוַדַּאי רַבִּי אַבְרָהָם מַטְעֶה אוֹתָנוּ הַרְבֵּה, כִּי אִי אֶפְשָׁר שֶׁיִּתֵּן כָּל כָּךְ בְּעַד הַסְּפִינָה. גַּם בְּיוֹם חֲמִישִׁי אָמַר לִי שֶׁהוּא בְּיֹקֶר גָּדוֹל, וְהָיָה לָנוּ צַעַר גָּדוֹל כִּי בֶּאֱמֶת לֹא הָיָה בְּיָדֵינוּ לְסַלֵּק כָּל זֶה הַסָּךְ. וְהָיָה לָנוּ יִסּוּרִים גְּדוֹלִים מַה אֶעֱשֶׂה כְּשֶׁאָבוֹא לַאֲלֶכְּסַנְדְּרִיָּא הֵיכָן אֶכְנֹס לִלְווֹת לְסַלֵּק לַקַּפִּיטַאן. וְגֹדֶל הַצַּעַר שֶׁהָיָה לִי בְּיָמִים אֵלֶּה אֵין לְשַׁעֵר. וּבִפְרָט שֶׁעַתָּה נוֹדַע לִי שֶׁהוּא מַטְעֶה אוֹתָנוּ וְנִתּוֹסֵף לָנוּ הַצַּעַר יוֹתֵר. וְאַף עַל פִּי כֵן רָאִיתִי שֶׁאֵין בְּיָדִי לְתַקֵּן הַדָּבָר אִם לֹא שֶׁאַשְׁלִיךְ לְאִבּוּד הַשְּׁלֹשִׁים טָאלֶיר שֶׁנָּתַתִּי אַדְרוּף. עוֹד אָמְרוּ לִי כַּמָּה אֲנָשִׁים בְּשַׁבַּת קֹדֶשׁ הֱיוֹת שֶׁיֵּשׁ סְפִינָה שֶׁהוֹלֶכֶת לָעִיר בַּיְרוּט וְשָׁם הַדֶּרֶךְ קָרוֹב יוֹתֵר הַרְבֵּה לְאֶרֶץ יִשְׂרָאֵל מֵהַדֶּרֶךְ שֶׁיֵּשׁ מֵאֲלֶכְּסַנְדְּרִיָּא לְאֶרֶץ יִשְׂרָאֵל וְגַם נוּכַל לִשְׂכֹּר בְּפָחוֹת הַרְבֵּה מִסָּךְ הַנִּזְכַּר לְעֵיל וְהָיָה לִבִּי חָלוּק מְאֹד מַה לַּעֲשׂוֹת:

ק

בְּיוֹם רִאשׁוֹן, פָּרָשַׁת אֱמֹר בָּאוּ הַמְשֻׁלָּחִים מִוִּילְנָא שֶׁהֵם מֵהַמִּתְנַגְּדִים הַנִּקְרָאִים פְּרוּשִׁים וְקִבֵּל אוֹתָם הַבַּעַל הַבַּיִת שֶׁלָּנוּ לְבֵיתוֹ, וְהֻכְרַחְנוּ לְפַנּוֹת כָּל הַחֲפָצִים שֶׁלָּנוּ מֵהַחֶדֶר שֶׁהָיוּ מֻנָּחִים שָׁם וְהֶעֱלִינוּ כֻּלָּם עַל הָעֲלִיָּה. וְגַם הַמְשֻׁלָּחִים הַנַּ"ל כֻּלָּם אָמְרוּ שֶׁהַדֶּרֶךְ נָכוֹן יוֹתֵר לִנְסֹעַ לְבַּיְרוּט. וְהִנֵּה הָיִיתִי מְרֻצֶּה לְהַנִּיחַ לְאִבּוּד הָאַדְרוּף וְלִשְׂכֹּר סְפִינָה לְבַּיְרוּט, אֲבָל הָעִקָּר מַה שֶּׁנִּמְנַעְתִּי מִזֶּה הָיָה, מֵחֲמַת שֶׁהַסְּפִינָה לְבַּיְרוּט לֹא תֵּלֵךְ מִכָּאן עַד אַחַר שְׁנֵי שָׁבוּעוֹת, וְזֹאת הַסְּפִינָה לַאֲלֶכְּסַנְדְּרִיָּא מוּכֶנֶת לֵילֵךְ תֵּכֶף, כִּי אֶצְלִי הָיָה קָשֶׁה הָעִכּוּב אֲפִלּוּ יוֹם אֶחָד בִּסְטַמְבּוּל כְּמוֹ שָׁנָה, וְעַל כֵּן הֻכְרַחְתִּי לִשָּׁאֵר בְּמִקָּחִי הָרִאשׁוֹן.

אֲבָל עֲדַיִן הָיָה לִי צַעַר גָּדוֹל מֵחֲמַת שֶׁאֵין בְּיָדִי שְׂכִירוּת הַסְּפִינָה, וְגַם כִּי הוּא מַטְעֶה אוֹתָנוּ כַּנִּזְכַּר לְעֵיל. וְהִתְחַלְתִּי לְדַבֵּר עִם רַבִּי אַבְרָהָם הַנִּזְכַּר לְעֵיל בַּאֲשֶׁר שֶׁאֵין בְּיָדֵינוּ לְסַלֵּק כָּל הַסָּךְ הַנִּזְכָּר לְעֵיל, אוּלַי יוּכַל לְבַקֵּשׁ הַקַּפִּיטַאן שֶׁיִּמְחַל אֵיזֶה סַךְ מִסַּךְ שְׁלֹשׁ־מֵאוֹת טָאלֶיר, סוֹף דָּבָר בְּיוֹם שֵׁנִי אַחַר שֶׁזָּכִינוּ לְקַבֵּל הַבִּילֶעט בָּא רַבִּי אַבְרָהָם וְאָמַר שֶׁטָּעַן הַרְבֵּה עִם הַקַּפִּיטַאן וּפָעַל אֶצְלוֹ שֶׁיַּנִּיחַ מֵהַמִּקָּח סַךְ שְׁלשִׁים טָאלֶיר. וְהִנֵּה אֲנַחְנוּ הֵבַנּוּ הָאֱמֶת שֶׁהַכֹּל רַמָּאוּת, וּמִי יוֹדֵעַ כַּמָּה הוּא נוֹתֵן לְהַקַּפִּיטַאן, אֲבָל יִשַּׁבְתִּי עַצְמִי הַרְבֵּה הַרְבֵּה וְרָאִיתִי שֶׁאִי אֶפְשָׁר לִי לַעֲשׂוֹת בְּאֹפֶן אַחֵר, רַק לַעֲשׂוֹת עַצְמִי כְּאֵינוֹ יוֹדֵעַ וּלְהַאֲמִין לִדְבָרָיו. וְנָתַתִּי שֶׁבַח וְהוֹדָיָה לְהַשֵּׁם יִתְבָּרַךְ שֶׁעַל כָּל פָּנִים וִתֵּר לִי שְׁלשִׁים טָאלֶיר. גַּם בְּיוֹם רִאשׁוֹן בָּא אִישׁ אֶחָד מֵהוֹסְקִיֶע וְקָנָה מֵאִתָּנוּ עוֹד אֵיזֶה סְפָרִים בְּאֵיזֶה סָךְ, וּבְתוֹכָם קָנָה סִפְרֵי רַבֵּנוּ זִכְרוֹנוֹ לִבְרָכָה וְעַל יְדֵי הַוִּתּוּר הַנִּזְכַּר לְעֵיל, וְעַל יְדֵי הַמְּכִירָה הַנִּזְכֶּרֶת לְעֵיל זָכִיתִי שֶׁכְּבָר הָיָה בְּיָדִי לְסַלֵּק בְּעַד הַסְּפִינָה וְגַם לִקְנוֹת צֵידָה לַדֶּרֶךְ בְּצִמְצוּם קְצָת. וְיִשַּׁבְתִּי עַצְמִי הַרְבֵּה, וְסָמַכְתִּי עַצְמִי עַל הַשֵּׁם יִתְבָּרַךְ וְנִקְבַּע בְּדַעְתִּי שֶׁאֲנִי מֻכְרָח לֵילֵךְ בַּסְּפִינָה הַזֹּאת שֶׁשָּׂכַרְתִּי לְאֲלֶכְּסַנְדְּרִיָּא מֵחֲמַת שֶׁהוֹלֶכֶת מִיָּד, וְגַם כִּי רָאִיתִי כִּי מֵאֵת ה' הוּא כִּי כְּבָר נָתַתִּי אַדְרוּף וְהָיִיתִי מוּכָן לֵילֵךְ מִיָּד אַךְ רַבִּי אַבְרָהָם אָמַר שֶׁבְּיוֹם מָחָר שֶׁהוּא יוֹם שְׁלִישִׁי נַעֲלֶה עַל הַסְּפִינָה:

קא

בְּיוֹם שְׁלִישִׁי עָמַדְנוּ בַּבֹּקֶר וְרָצִיתִי לְהִתְפַּלֵּל, בָּא רַבִּי אַבְרָהָם הַנִּזְכָּר לְעֵיל בְּבֶהָלָה וְאָמַר שֶׁשָּׁמַע מֵאֶחָד שֶׁכְּבָר הָלְכָה הַסְּפִינָה מִמְּקוֹמָהּ. וְהָיָה לָנוּ צַעַר גָּדוֹל מְאֹד, וְרַצְתִּי תֵּכֶף עִם רַבִּי אַבְרָהָם הַנִּזְכַּר לְעֵיל בְּבֶהָלָה וּבְחִפָּזוֹן גָּדוֹל לְבַקֵּשׁ הַסְּפִינָה אוּלַי נִזְכֶּה לְמָצְאָהּ עֲדַיִן. וְהָלַכְתִּי עִמּוֹ בִּדְרָכִים שֶׁלֹּא עָבַרְתִּי בָּהֶם עֲדַיִן, עַד שֶׁיָּצָאנוּ מֵעִיר גַּאלִיטֶע, וְעָבַרְנוּ בְּעִיר אַחֶרֶת, וְהָלַכְנוּ הַרְבֵּה מְאֹד, עַד שֶׁבָּאנוּ אֶל הַיָּם לְאֵיזֶה מְקוֹם סְפִינוֹת, וְשָׁם שָׂכַרְנוּ סְפִינָה קְטַנָּה, וּבָאנוּ אֶל הַסְּפִינוֹת הַגְּדוֹלוֹת, וְשָׁאַלְנוּ עַל סְפִינָה שֶׁשָּׂכַרְנוּ וְלֹא מָצָאנוּ אוֹתָהּ. וְחָזַרְנוּ בְּפַחֵי נֶפֶשׁ לְבֵיתֵנוּ, וּכְבָר עָבַר הַרְבֵּה מֵהַיּוֹם וַאֲנִי לֹא הִתְפַּלַּלְתִּי עֲדַיִן. וּמִהַרְתִּי לְהִתְפַּלֵּל בְּחִפָּזוֹן, וְרַבִּי אַבְרָהָם רָץ עוֹד לְבַדּוֹ לְבַקֵּשׁ הַסְּפִינָה עוֹד בְּמָקוֹם אַחֵר וְחָזַר לְבֵיתוֹ וְלֹא מְצָאָהּ. וְהָיָה לָנוּ צַעַר גָּדוֹל מְאֹד מַה שֶּׁאִבַּדְנוּ שְׁלשִׁים טָאלֶיר וְהָעִקָּר מַה שֶּׁלֹּא הָלַכְנוּ עִם הַסְּפִינָה כִּי הָיִינוּ חֲפֵצִים מְאֹד לָצֵאת מִסְטַמְבּוּל.

אַחַר כָּךְ אָמַר רַבִּי אַבְרָהָם שֶׁהַהֶכְרֵחַ לֵילֵךְ רָחוֹק הַרְבֵּה לְאֵיזֶה עִיר, אוּלַי נִמְצָא הַסְּפִינָה שָׁם. וְהָיִינוּ צְרִיכִים לְהוֹצִיא עַל הַסָּפֵק אַרְבָּעָה אוֹ חֲמִשָּׁה טָאלֶיר, וּלְבַלּוֹת כָּל הַיּוֹם עַל זֶה. וְהִתְחַלְנוּ לֵילֵךְ. בְּתוֹךְ כָּךְ נִזְדַּמֵּן לָנוּ עָרֵל אֶחָד מֵאֵיזֶה סְפִינָה, וְעָנָה וְאָמַר לָנוּ אַתֶּם מְבַקְשִׁים הַסְּפִינָה, בּוֹאוּ עִמִּי וְאַרְאֶה לָכֶם הַסְּפִינָה שֶׁשְּׂכַרְתֶּם. וְהָלַךְ עִמָּנוּ דֶּרֶךְ מֻעָט עַל הַיָּם וְנָסַעְנוּ מִשָּׁם דֶּרֶךְ מֻעָט בִּסְפִינָה קְטַנָּה, וּבָאנוּ אֶל הַסְּפִינָה שֶׁלָּנוּ. אֲבָל לֹא מָצָאנוּ הַקַּפִּיטַאן וְנָתַתִּי שֶׁבַח וְהוֹדָאָה לְהַשֵּׁם יִתְבָּרַךְ שֶׁהֶחֱזִיר לִי אֲבֵדָתִי. טוֹב לְהוֹדוֹת לַה' עַל גֹּדֶל הַשְׁגָּחָתוֹ בְּכָל עֵת עַל נִסֶּיךָ שֶׁבְּכָל יוֹם עִמָּנוּ וְכוּ' וּבִפְרָט בִּנְסִיעָה כָּזֹאת לַאֲנָשִׁים כְּעֶרְכֵּנוּ שֶׁאָנוּ כְּאִלְּמִים בְּכָאן, וְהַכֶּסֶף אֵין בְּיָדֵינוּ כִּי־אִם בְּצִמְצוּם גָּדוֹל. לוּלֵא ה' שֶׁהָיָה לָנוּ וְכוּ' כֵּן יוֹסִיף ה' לַעֲשׂוֹת נִפְלָאוֹת עִמָּנוּ בְּכָל עֵת:

קב

וְהִנֵּה בִּהְיוֹתִי עַל הַסְּפִינָה הַנִּזְכֶּרֶת לְעֵיל שֶׁשָּׂכַרְנוּ, נוֹדַע לָנוּ שֶׁלֹּא תֵּלֵךְ הַסְּפִינָה עַד לְמָחָר. רַק שֶׁבְּיוֹם זֶה כְּפִי הַנִּרְאֶה כְּבָר זָזָה מִמְּקוֹמָהּ, וּמֵחֲמַת זֶה לֹא הָיָה יָכוֹל רַבִּי אַבְרָהָם לְמָצְאָהּ:

קג

בְּיוֹם שְׁלִישִׁי הַנִּזְכַּר לְעֵיל אַחַר חֲצוֹת הַיּוֹם, חָזַר וּבָא רַבִּי אַבְרָהָם הַנִּזְכָּר לְעֵיל, וְאָמַר שֶׁרָאָה פָּנִים עִם הַקַּפִּיטַאן וְאָמַר שֶׁמֵּחֲמַת שֶׁנִּכּוּ לוֹ אֶתְמוֹל מֵהַשְּׂכִירוּת סַךְ שְׁלשִׁים טָאלֶיר, עַל כֵּן אֵינוֹ רוֹצֶה עַכְשָׁו עוֹד לְהַמְתִּין עַל פֵּרְעוֹן הַשְּׂכִירוּת רַק לְסַלֵּק לוֹ הַכֹּל תֵּכֶף וּמִיָּד עַד פְּרוּטָה אַחֲרוֹנָה. וְגַם עַל עִנְיָן זֶה הָיָה לִי חֲלֻקַּת הָעֵצָה וּבִלְבּוּל הַדַּעַת מְאֹד. סוֹף דָּבָר הָלַכְנוּ עִם רַבִּי אַבְרָהָם הַנִּזְכָּר לְעֵיל תְּחִלָּה לְבֵית הַקּוֹנְסְלֶיר, כִּי אָמַר שֶׁשָּׁם נִמְצָא הַסּוֹפֵר שֶׁל הַקַּפִּיטַאן, וּנְסַלֵּק לוֹ כָּל הַמָּעוֹת וּנְקַבֵּל מֵאִתּוֹ כְּתָב בְּבֵית הַקּוֹנְסְלֶיר עַל־זֶה. וְהָלַכְנוּ לְשָׁם וְלֹא מָצָאנוּ אוֹתוֹ. וְחָזַרְנוּ מִשָּׁם וְהָלַכְנוּ לְבֵית הָעַרְכָּאוֹת שֶׁל הַיִּשְׁמְעֵאלִים, לְקַבֵּל מֵהֶם כְּתָב תֹּקֶף עַל הַבִּילֶעט שֶׁל הַקּוֹנְסְלֶיר כְּדֵי שֶׁנּוּכַל לָצֵאת מִסְטַמְבּוּל, וְנִתְעַכַּבְנוּ שָׁם אֵיזֶה שָׁעָה. מִשָּׁם הָלַכְנוּ אֶל הַסְּפִינָה, וְסִלַּקְנוּ לְהַסּוֹפֵר בְּהַסְּפִינָה כָּל הַמָּעוֹת. וְקִבַּלְנוּ מִמֶּנּוּ כְּתָב בַּחֲתִימַת יָדוֹ, וְחָזַרְנוּ לְבֵיתֵנוּ עַל מְנָת לַעֲלוֹת בְּיוֹם מָחָר עַל הַסְּפִינָה. וְזֶה הַיּוֹם יוֹם רְבִיעִי הַנִּזְכָּר לְעֵיל עָלִינוּ עַל הַסְּפִינָה. הַשֵּׁם יִתְבָּרַךְ יוֹלִיכֵנוּ לְשָׁלוֹם לְאֶרֶץ יִשְׂרָאֵל מְהֵרָה:

קד

וְהִנֵּה בָּרוּךְ הַשֵּׁם, כְּבָר סִלַּקְנוּ כָּל שְׂכַר הַסְּפִינָה עַד אֲלֶכְּסַנְדְּרִיָּא וּשְׂכַר הַסַּרְסוּר וּשְׂכַר נוֹשְׂאֵי הַמִּטַּלְטְלִין וּשְׂכַר הַסְּפִינָה הַקְּטַנָּה, וְגַם קָנִינוּ מְעַט פֵּרוֹת וּשְׁאָר דְּבָרִים מֻעָטִים קָנִינוּ לַדֶּרֶךְ. וְלֶחֶם יָבֵשׁ תְּהִלָּה לָאֵל יֵשׁ לָנוּ כָּרָאוּי מֵאָדֶעס, וְעַתָּה אֵין בְּיָדֵינוּ מָעוֹת כִּי־אִם בְּעֶרֶךְ שְׁלֹשָׁה טָאלֶיר וְלַה' הַיְשׁוּעָה:

קה

בְּכָל יוֹם רְבִיעִי הַנִּזְכָּר לְעֵיל לֹא זָזָה הַסְּפִינָה כְּלָל, וְכֵן גַּם בְּיוֹם חֲמִישִׁי שֶׁהוּא לַ"ג בָּעֹמֶר גַּם כֵּן עָמְדָה הַסְּפִינָה בִּמְקוֹמָהּ, וְהָיָה לִי צַעַר וּבִלְבּוּל הַדַּעַת מִזֶּה מֵחֲמַת שֶׁהִבְטִיחַ לִי הַסַּרְסוּר שֶׁכְּבָר הַסְּפִינָה מוּכֶנֶת לֵילֵךְ מִיָּד, וְשֶׁכְּבָר הָיָה רָאוּי שֶׁתֵּלֵךְ בְּיוֹם שַׁבָּת הֶעָבָר וְעַתָּה עֲדַיִן הִיא עוֹמֶדֶת בִּמְקוֹמָהּ. וּמוֹרָא עָלָה עַל רֹאשִׁי אוּלַי גַּם בָּזֶה יֵשׁ רַמָּאוּת כַּאֲשֶׁר סִפְּרוּ לִי שֶׁפַּעַם אַחַת בָּא תַּלְמִיד חָכָם אֶחָד לְשָׁם שֶׁהָיָה עוֹסֵק בַּתּוֹרָה יוֹם וָלַיְלָה, וְהָיָה מְמַעֵט בְּשֵׁנָה מְאֹד וּשְׁמוֹ רַבִּי לֵיבּ אַשְׁכְּנַזִּי. וְהִטְעָה אוֹתוֹ סַרְסוּר אֶחָד וְאָמַר שֶׁשָּׂכַר לוֹ סְפִינָה וְרַבִּי לֵיבּ הַנִּזְכָּר לְעֵיל סִלֵּק לוֹ כָּל שְׂכַר הַסְּפִינָה וְיָרַד לְתוֹכָהּ, וְנִתְמַהְמַהּ שָׁם זְמַן הַרְבֵּה וְהַקַּפִּיטַאן דָּחָה אוֹתוֹ מִיּוֹם אֶל יוֹם סוֹף דָּבָר יָשַׁב עַל הַסְּפִינָה כַּמָּה חֳדָשִׁים כִּמְדֻמֶּה שִׁשָּׁה חֳדָשִׁים, וּלְבַסּוֹף הֻכְרַח לָצֵאת מִתּוֹכָהּ כִּי הָיָה הַכֹּל שֶׁקֶר. כִּי הַסְּפִינָה לֹא הָיְתָה צְרִיכָה לֵילֵךְ מִשָּׁם כְּלָל, רַק הַכֹּל הָיָה רַמָּאוּת לִגְזֹל מָמוֹנוֹ בְּחִנָּם. וְאַחַר כָּךְ כְּשֶׁיָּצָא מֵהַסְּפִינָה עָנָה וְאָמַר לְהַסַּרְסוּר, הַצַּעַר שֶׁגָּרַמְתָּ לִי מָחוּל לְךָ. אֲבָל הַבִּטּוּל תּוֹרָה שֶׁבִּטַּלְתָּ אוֹתִי כָּל כָּךְ זְמַן אֵינִי מוֹחֵל לְךָ, וּבְוַדַּאי יְשַׁלֵּם לְךָ ה' כִּגְמוּלְךָ. וְזֶה הַסַּרְסוּר הָיָה אִישׁ אָמִיד, וְהָיָה לוֹ אִשָּׁה וּשְׁתֵּי בָּנוֹת וְתֵכֶף וּמִיָּד מֵתוּ אֶחָד אֶחָד עַד שֶׁבִּזְמַן קָצָר מֵתוּ כֻּלָּם. הוּא וְאִשְׁתּוֹ וְיוֹצְאֵי־חֲלָצֵיהֶם וְלֹא נִשְׁאַר זִכְרוֹ. וְסִפְּרוּ לִי מַעֲשֶׂה זֹאת לְמַעַן אֵדַע לְהִזָּהֵר מִן הַסַּרְסוּרִים.

אֲבָל אֲנִי כְּשָׁמְעִי זֹאת הֵבַנְתִּי מִיָּד שֶׁבְּוַדַּאי אֲנִי צָרִיךְ לִזָּהֵר מֵהֶם, וּבְלֹא זֶה אֲנִי יוֹדֵעַ שֶׁהֵם שַׁקְרָנִים, אֲבָל אֵינִי יוֹדֵעַ אֵיךְ לִזָּהֵר מֵהֶם, כִּי אִי אֶפְשָׁר לִי לִשְׂכֹּר סְפִינָה בִּלְעֲדֵיהֶם, בִּפְרָט שֶׁאֵינִי מַכִּיר הַלָּשׁוֹן כְּלָל. וְגַם זֶה שֶׁסִּפֵּר לִי זֹאת, אַף עַל פִּי שֶׁהָיָה חַזָּן וְנִדְמָה לְאִישׁ כָּשֵׁר, אֲבָל כָּל כַּוָּנָתוֹ הָיָה כְּדֵי שֶׁאֶקַּח אוֹתוֹ לְסַרְסוּר. וַאֲנִי כְּבָר הִכַּרְתִּי אוֹתוֹ שֶׁגַּם הוּא אֵינוֹ אִישׁ אֱמֶת וְנוֹתֵן עֵינָיו בְּמָמוֹן וְרוֹצֶה לְהַרְוִיחַ בִּי. וְאָמַרְתִּי בְּלִבִּי תֵּכֶף אִם ה' לֹא יִשְׁמְרֵנִי, אִי אֶפְשָׁר לִי לְהִשָּׁמֵר מֵהֶם וּבִפְרָט שֶׁאֲנִי נָחוּץ לְדַרְכִּי מְאֹד, וּמֵחֲמַת זֶה הָיָה לִבִּי נוֹקֵשׁ בְּקִרְבִּי בָּעֵת שֶׁנִּתְעַכַּבְתִּי שְׁנֵי יָמִים הַנִּזְכָּרִים לְעֵיל עַל הַסְּפִינָה, מִי יוֹדֵעַ עַד מָתַי אֶתְעַכֵּב. אַף עַל פִּי שֶׁהֵבַנְתִּי שֶׁלְּפִי הַנִּרְאֶה לֹא הָיָה כָּאן רַמָּאוּת גָּדוֹל כַּנִּזְכַּר לְעֵיל, אַף עַל פִּי כֵן רַבּוֹת מַחֲשָׁבוֹת בְּלֶב אִישׁ וְהָיוּ עוֹלִים עַל לִבִּי פְּחָדִים הַנִּזְכָּרִים לְעֵיל:

קו

בְּיוֹם שִׁשִּׁי בִּשְׁעַת הַתְּפִלָּה הִתְחִילוּ לַעֲסֹק בִּמְשִׁיכַת הָאַנְקֶירִין וּבִפְרִישַׂת הַוִּילָאוֹת וְכוּ', וְתֵכֶף זָזָה מִמְּקוֹמָהּ הַסְּפִינָה, וְהָלְכָה הַסְּפִינָה בְּשָׁלוֹם בְּנַחַת תְּהִלָּה לָאֵל. וְנָתַתִּי שֶׁבַח וְהוֹדָאָה לְהַשֵּׁם יִתְבָּרַךְ שֶׁתְּהִלָּה לָאֵל נִצַּלְנוּ גַּם מֵחֲשָׁשׁ זֹאת, אֲבָל בְּכָל יוֹם שִׁשִּׁי הַנִּזְכָּר לְעֵיל וּבְכָל יוֹם שַׁבַּת קֹדֶשׁ עַד הַיּוֹם יוֹם רִאשׁוֹן פָּרָשַׁת בְּהַר בְּחֻקֹּתַי לֹא הָיָה רוּחַ טוֹב לְדַרְכֵּנוּ, רַק רוּחוֹת קְטַנִּים מְאֹד וְגַם הָיוּ מוֹשְׁכִים מִן הַצַּד מִדַּרְכֵּנוּ, וְעַל כֵּן הָלַכְנוּ לְאַט לְאַט. הַשֵּׁם יִתְבָּרַךְ יִתֵּן רוּחַ טוֹבָה בְּנַחַת לְהַגִּיעֵנוּ מְהֵרָה לִמְחוֹז חֶפְצֵנוּ לְחַיִּים וּלְשָׁלוֹם וְנִזְכֶּה לָבוֹא לְאֶרֶץ יִשְׂרָאֵל מְהֵרָה בִּקְדֻשָּׁה וּבְטָהֳרָה אָמֵן כֵּן יְהִי רָצוֹן:

קז

בְּיוֹם שַׁבָּת הַנִּזְכָּר לְעֵיל פָּרָשַׁת אֱמֹר אַחַר שֵׁנַת הַצָּהֳרַיִם הָיִיתִי חָלוּשׁ מְעַט, וְגַם חֲבֵרִי רי"א הָיָה חָלוּשׁ קְצָת. וְהַנִּרְאֶה שֶׁהָיָה מֵחֲמַת תְּנוּעַת הַסְּפִינָה וַאֲוִיר הַיָּם אֲבָל תְּהִלָּה לָאֵל הָיָה הַחֻלְשׁוֹת מְעַט דִּמְעַט וְלֹא נִתְמַהְמַהּ כְּלָל:

קח

בְּיוֹם שֵׁנִי פָּרָשַׁת בְּהַר בְּחֻקֹּתַי הָיָה קְצָת רוּחַ סְעָרָה, וַאֲנִי הָיִיתִי מִתְפַּלֵּל אָז בְּחַדְרֵנוּ הַקָּטָן לְמַטָּה, וְרי"א הָיָה לְמַעְלָה וְעָסַק בְּבִשּׁוּל. וְנָפַל עָלָיו פַּחַד גָּדוֹל מֵחֲמַת שֶׁרָאָה שֶׁהַסְּפִינָה נָטְתָה עַל צִדָּהּ מְאֹד, עַד שֶׁהָיָה הַצַּד הָעֶלְיוֹן שֶׁל הַסְּפִינָה קָרוֹב אֶל הַמַּיִם מְאֹד, וְהָרוּחַ הוֹלֵךְ וְחָזֵק וְהַקַּפִּיטַאן וְהַמַּטְרָאסִין כֻּלָּם עָסְקוּ בְּבֶהָלָה וּבְחִפָּזוֹן בִּמְשִׁיכַת הַחֲבָלִים וּשְׁאָר הַתִּקּוּנִים הַצְּרִיכִים כְּפִי הָרוּחַ הַזֶּה, וּמֵחֲמַת זֶה נָפַל עַל רי"א פַּחַד גָּדוֹל מְאֹד. וְגַם אֲנִי בִּשְׁעַת הַתְּפִלָּה, וְלֹא רָאִיתִי כָּל זֶה רַק מֵחֲמַת סַעֲרַת הָרוּחַ נִפְחַדְתִּי מְעַט, וּבִפְרָט שֶׁיָּדַעְתִּי שֶׁהַסְּפִינָה הוֹלֶכֶת בֵּין הֶהָרִים וּסְמוּכָה לַיַּבָּשָׁה מֵרֹב הַצְּדָדִים. כִּי בְּכָל הַיָּמִים מִיּוֹם שִׁשִּׁי הַנִּזְכָּר לְעֵיל עַד הַיּוֹם יוֹם רְבִיעִי הוֹלֶכֶת הַסְּפִינָה תָּמִיד בֵּין גְּבוּלֵי הַיַּבָּשָׁה מֻקָּף מֵרֹב הַצְּדָדִים, רַק בְּמָקוֹם אֶחָד יֵשׁ כָּאן שַׁעַר שֶׁנִּכְנָסִין וְיוֹצְאִין בּוֹ וְכֵן הִיא יוֹצֵאת מִשַּׁעַר אֶל שַׁעַר בְּכָל פַּעַם. וְאֵלּוּ הַיַּבָּשׁוֹת הֵם מֵאִיֵּי הַיָּם שֶׁמְּצוּיִים הַרְבֵּה בְּיָם זֶה. עַל כָּל פָּנִים מֵחֲמַת שֶׁהָלַכְנוּ בֵּין הֶהָרִים, עַל כֵּן מְסֻכָּן חַס וְשָׁלוֹם יוֹתֵר כְּשֶׁיֵּשׁ רוּחַ חֲזָקָה. אֲבָל אַף עַל פִּי כֵן הָיָה לִבִּי חָזָק וְלֹא נִפְחַדְתִּי רַק מְעַט, אֲבָל רי"א נִבְהַל מְאֹד בְּפַחַד גָּדוֹל וְקָרָא אֵלַי בְּקוֹל גָּדוֹל וְאָמַר רַבִּי נָתָן אֲהָהּ, אוֹי וַאֲבוֹי וְכוּ' הִתְפַּלְּלוּ וְקִרְאוּ אֶל ה'. וְנִתְגַּלְגֵּל גַּם עָלַי הַפַּחַד יוֹתֵר קְצָת, אֲבָל אַף עַל פִּי כֵן לֹא נִתְבַּהַלְתִּי כְּלָל וְהִתְפַּלַּלְתִּי כְּדַרְכִּי. וְכֹה נִמְשַׁךְ כַּמָּה שָׁעוֹת גַּם אַחַר כָּךְ בְּעֵת שֶׁאָמַרְתִּי תְּהִלִּים אַחַר הַתְּפִלָּה, חָזַר רי"א וְקָרָא עָלַי בְּקוֹל גָּדוֹל וְעָצֵב אֲהָהּ כִּי הַיָּם הוֹלֵךְ וְסוֹעֵר, וְכַיּוֹצֵא בִּלְשׁוֹנוֹת אֵלֶּה. וְאָז הִפְסַקְתִּי וְסִלַּקְתִּי מִמֶּנִּי טַלִּית וּתְפִלִּין. וּבֶאֱמֶת הָיָה בְּאוֹתוֹ הַיּוֹם קְצָת סַכָּנָה אֲבָל בְּחַסְדֵי ה' לֹא הָיָה מִזֶּה דָּבָר, וְעָבַרְנוּ בְּשָׁלוֹם. גַּם הָרוּחַ סְעָרָה הַנִּזְכֶּרֶת לְעֵיל לֹא הָיָה פּוֹנֶה לְדַרְכֵּנוּ, וּבִשְׁבִיל זֶה הָיָה לָנוּ גַּם כֵּן צַעַר קְצָת. אֲבָל בְּעֶזְרַת הַשֵּׁם אַף עַל פִּי כֵן סִבְּבוּ אֶת הַסְּפִינָה לְדַרְכֵּנוּ הַנָּכוֹן כְּדֶרֶךְ הַמַּלָּחִים וַה' עֲזָרָנוּ תְּהִלָּה לָאֵל:

קט

בְּיוֹם שְׁלִישִׁי לֹא הָיָה רוּחַ גְּדוֹלָה, אֲבָל תְּהִלָּה לָאֵל הָרוּחַ הָיָה בְּרֹב הַיּוֹם פּוֹנֶה לְדַרְכֵּנוּ:

קי

בְּיוֹם שְׁלִישִׁי הַנַּ"ל עָבַרְנוּ אֵצֶל אֵיזֶה עֲיָרוֹת שֶׁל יִשְׁמְעֵאלִים. לְעֵת עֶרֶב הוֹרִידוּ אֶת הָאַנְקֶיר (עוֹגֵן), וְהֶעֱמִידוּ אֶת הַסְּפִינָה סָמוּךְ לְעִיר אַחַת, וְאֵינִי יוֹדֵעַ הַטַּעַם. וְעָמְדָה רַק אוֹתָהּ הַלַּיְלָה בִּמְקוֹמָהּ. בַּבֹּקֶר בְּיוֹם רְבִיעִי בָּעֵת שֶׁהָיִינוּ מְכִינִים עַצְמֵנוּ לְהִתְפַּלֵּל, חָזְרוּ וּמָשְׁכוּ אֶת הָאַנְקֶירִין מִן הַיָּם וְחָזְרוּ וְהָלְכוּ וּתְהִלָּה לָאֵל גַּם הַיּוֹם הַזֶּה הָרוּחַ פּוֹנָה לְדַרְכֵּנוּ בְּעֶזְרַת הַשֵּׁם יִתְבָּרַךְ:

קיא

בְּיוֹם רְבִיעִי הַנִּזְכָּר לְעֵיל, חָזַרְנוּ וְהִגַּעְנוּ סָמוּךְ לַעֲיָרוֹת שֶׁהָיוּ שָׁם חֲזָקוֹת גְּדוֹלוֹת [מִבְצָרִים חֲזָקִים] וְהוֹרִידוּ וְסִלְּקוּ קְצָת וִילָאוֹת כְּדֵי שֶׁתֵּלֵךְ הַסְּפִינָה לְאַט לְאַט, וְגַם הוֹרִידוּ לְמַטָּה אֶת הַסְּפִינָה הַקְּטַנָּה. וְהַקַּפִּיטַאן צִוָּה עָלַי לִתֵּן לוֹ הַבִּילֶעטִין שֶׁלָּנוּ, וְהֵבַנְתִּי שֶׁשָּׁמָּה יוֹשְׁבִים מוֹשְׁלִים יִשְׁמְעֵאלִים לִשְׁמֹר הַמְּדִינָה בְּאֵלּוּ הַחֲזָקוֹת, וּצְרִיכִין לְהוֹדִיעַ לָהֶם כְּשֶׁנּוֹסְעִים, וּלְהַרְאוֹת לָהֶם הַבִּילֶעטִין. וְנָסַע הַקַּפִּיטַאן לְשָׁם אֶל הַחוֹף. וְאַחַר כָּךְ בָּאוּ יִשְׁמְעֵאלִים אֲדוֹנִים עַל הַסְּפִינָה שֶׁלָּנוּ, וַאֲנִי יָשַׁבְתִּי לְמַטָּה וְגַם רי"א בָּא לְמַטָּה. וְרָאִינוּ דֶּרֶךְ הָאֲרֻבָּה שֶׁבַּחֶדֶר, שֶׁהוֹלְכִים וְשָׁבִים יִשְׁמְעֵאלִים בַּסְּפִינָה שֶׁלָּנוּ וְלֹא רָצִינוּ לַעֲלוֹת. אֲבָל אֶחָד מֵהֶם יָרַד אֶצְלֵנוּ וְהִתְחִיל לִשְׁאֹל אוֹתָנוּ אֵיזֶה דָּבָר וְלֹא יָכֹלְנוּ לַהֲשִׁיבוֹ וְעָלָה מִיָּד. אַחַר כָּךְ קָרָא הַקַּפִּיטַאן אוֹתָנוּ לַעֲלוֹת לְמַעְלָה, וְיָשַׁב שָׁם אֵיזֶה מוֹשֵׁל וְעָמַדְנוּ לְפָנָיו וְלֹא דִּבֵּר לָנוּ מְאוּמָה רַק לָקַח הַבִּילֶעטִין שֶׁלָּנוּ מִיַּד הַקַּפִּיטַאן וְכָתַב תַּחְתָּם כַּנָּהוּג. אַחַר כָּךְ יָרְדוּ הַיִּשְׁמְעֵאלִים מִסְּפִינָה שֶׁלָּנוּ וּבְתוֹכָם הָיָה יִשְׂרָאֵל אֶחָד, אֲבָל אֲנַחְנוּ לֹא הִכַּרְנוּ בּוֹ שֶׁהוּא יִשְׂרְאֵלִי, כִּי קָשֶׁה לְהַכִּיר בֵּין יִשְׂרָאֵל לְיִשְׁמָעֵאל לְהַבְדִּיל. אֲבָל הוּא הִתְחִיל לְדַבֵּר עִמָּנוּ בִּלְשׁוֹן הַקֹּדֶשׁ, וְקִבֵּל יָדֵינוּ וְאָמַר, שָׁלוֹם וְיַעֲקֹב הָלַךְ לְדַרְכּוֹ (כָּךְ הֵם נוֹהֲגִים לוֹמַר וּלְבָרֵךְ לַהוֹלֵךְ בַּדֶּרֶךְ), וְגַם אֲנַחְנוּ אָמַרְנוּ לוֹ שָׁלוֹם בְּאַהֲבָה, וְנִפְטְרוּ וְהָלְכוּ לְדַרְכָּם. אַחַר כָּךְ חָזְרוּ וּפָרְשׂוּ הַוִּילָאוֹת וְהָלַכְנוּ לְדַרְכֵּנוּ תְּהִלָּה לָאֵל. וְהָרוּחַ פּוֹנָה לְדַרְכֵּנוּ תְּהִלָּה לָאֵל:

קיב

בְּיוֹם רְבִיעִי פָּרָשַׁת בְּחֻקֹּתַי הַנִּזְכָּר לְעֵיל אַחַר כָּךְ בְּעוֹד אֵיזֶה שָׁעוֹת שֶׁהָיוּ כְּמוֹ אַרְבַּע שָׁעוֹת אַחַר חֲצוֹת הַיּוֹם, נִתְעוֹרֵר רוּחַ סְעָרָה גְּדוֹלָה, וּבְכָל פַּעַם הוֹלֵךְ וְחָזֵק. וְהָיָה רַעַשׁ גָּדוֹל עַל הַסְּפִינָה, כִּי הָיָה עֲבוֹדָה רַבָּה וִיגִיעָה גְּדוֹלָה לְהַמַּלָּחִים שֶׁבְּכָל פַּעַם הֻצְרְכוּ לַעֲשׂוֹת עֲבוֹדָה אַחֶרֶת, כִּי הָיָה הָרוּחַ הוֹלֵךְ וְסוֹעֵר, וְלֹא הָיָה פּוֹנֶה לְדַרְכֵּנוּ. וְהָיָה סוֹבֵב וְהוֹלֵךְ הָרוּחַ לְכָל צַד כְּדֶרֶךְ הַסְּעָרוֹת הַגְּדוֹלוֹת. וְעַל כֵּן הֻכְרְחוּ בְּכָל פַּעַם לִפְרֹשׁ הַוִּילָאוֹת לְצַד אַחֵר וּפַעַם הֻצְרְכוּ לְסַלֵּק כַּמָּה וִילָאוֹת וּשְׁאָר עִנְיָנִים כָּאֵלֶּה. אֲבָל מִגֹּדֶל הָרוּחַ סְעָרָה הַחֲזָקָה, כָּל חָכְמָתָם תִּתְבַּלָּע וְהַסְּפִינָה נוֹטָה וּמִתְנַדְנֶדֶת לְכָל הַצְּדָדִים מְאֹד, וְהָלְכָה בַּאֲלַכְסוֹן מְאֹד פַּעַם נָטְתָה בְּצַד זֶה מְאֹד עַד סָמוּךְ לַיָּם מַמָּשׁ וּפַעַם לְצַד זֶה. וְאָז הָיָה לָנוּ פַּחַד גָּדוֹל כִּי הָיָה אָז חֲשָׁשַׁת סַכָּנָה כַּנִּזְכַּר לְעֵיל.

וְרי"א עָלָיו נָפַל הַפַּחַד יוֹתֵר, וְיָשַׁב לְמַטָּה בְּחַדְרֵנוּ הַקָּטָן וְהַצַּר כִּי אָמַר שֶׁאֵינוֹ יָכוֹל לִסְבֹּל הַפַּחַד כְּשֶׁרוֹאֶה בְּעֵינָיו שְׁאוֹן הַגַּלִּים בְּרַעַשׁ כָּזֶה וְנִעְנוּעַ הַסְּפִינָה אֶל הַצְּדָדִין וְכוּ'. אֲבָל אֲנִי הָיִיתִי לְמַעְלָה אֵיזֶה שָׁעָה, וְאַחַר כָּךְ יָרַדְתִּי לְמַטָּה גַּם כֵּן לְהִתְפַּלֵּל לְהַשֵּׁם יִתְבָּרַךְ שֶׁיַּעְזְרֵנוּ בְּרַחֲמָיו. כִּי בְּכָל הַדֶּרֶךְ שֶׁהָלַכְנוּ עַל הַיָּם הַשָּׁחוֹר לִסְטַנְבּוּל לֹא הָיָה לָנוּ בְּשׁוּם עֵת רוּחַ כָּזֶה וְסַכָּנָה כָּזֹאת לֹא מִנֵּהּ וְלֹא מִקְצָתוֹ, גַּם עַל הַיָּם הַזֶּה זֶה שִׁשָּׁה יָמִים שֶׁאָנוּ הוֹלְכִים עָלָיו לֹא הָיָה עָלֵינוּ סַכָּנָה כָּזֹאת רַק בְּיוֹם שֵׁנִי הַנִּזְכַּר לְעֵיל הָיָה קְצָת רוּחַ גְּדוֹלָה, אֲבָל לֹא נִתְמַהְמַהּ כָּל כָּךְ כִּי־אִם שָׁעָה מֻעֶטֶת, וְהָרוּחַ הָיָה הוֹלֵךְ וְחָזֵק מְאֹד. וְגַם עוֹד כַּמָּה סְפִינוֹת הָלְכוּ אֶצְלֵנוּ, וְרָאִינוּ כֻּלָּם אֵיךְ הָרוּחַ נוֹשֵׂא אוֹתָם וּמְסַבֵּב אוֹתָם, עוֹלִים שָׁמַיִם וְיוֹרְדִים תְּהוֹמוֹת, וְכֵן הָיָה בַּסְּפִינָה שֶׁלָּנוּ. וְנִמְשַׁךְ הָרוּחַ סְעָרָה הֶחָזָק הַזֶּה הַרְבֵּה הַרְבֵּה. וּלְעֵת עֶרֶב הֻכְרְחוּ לְהוֹרִיד הָאַנְקֶיר וּלְסַלֵּק הַוִּילָאוֹת, וְהֶעֶמִידוּ הַסְּפִינָה בְּעֵת תְּפִלַּת הַמִּנְחָה. וְנָתַנּוּ שֶׁבַח וְהוֹדָאָה לְהַשֵּׁם יִתְבָּרַךְ שֶׁהֶעֱמִידוּ הַסְּפִינָה. שֶׁעַכְשָׁו אֵין הַסַּכָּנָה גְּדוֹלָה כָּל כָּךְ, וְהַיָּם הוֹלֵךְ וְסוֹעֵר כְּסִיר נָפוּחַ בְּרוּחַ סְעָרָה. וְרַעַשׁ גָּדוֹל גַּם כָּל הַלַּיְלָה וּמִגֹּדֶל הַשְׁלָכַת הַסְּפִינָה וְטִלְטוּלָהּ וְנִעְנוּעָהּ הַקָּשֶׁה עוֹלָה וְיוֹרֶדֶת וְכוּ' עַל יְדֵי זֶה הִתְחַלְנוּ לַחֲלֹשׁ, עַד אֲשֶׁר בְּעֵת תְּפִלַּת עַרְבִית נֶחֱלַשְׁתִּי מְאֹד, וַאֲנִי נָתַתִּי הֲקָאוֹת שְׁתֵּי פְּעָמִים בִּתְחִלַּת הַלַּיְלָה.

גַּם בְּעֵת שֶׁעָמְדָה הַסְּפִינָה אַף עַל פִּי כֵן לֹא הָיָה לָנוּ מְנוּחָה, כִּי הָיְתָה מִתְנַעְנַעַת בְּטִלְטוּל הַקָּשֶׁה מְאֹד. וְכֵן הָיָה כָּל הַלַּיְלָה וְלֹא אָכַלְנוּ בָּעֶרֶב כִּי־אִם מְעַט וְהָיָה לִי הֲקָאוֹת כַּנִּזְכַּר לְעֵיל. גַּם לְעֵת עֶרֶב הָלַךְ רַבִּי יְהוּדָא אֱלִיעֶזֶר וְרָצָה לִשְׁאֹב מַיִם מִן הַיָּם לְצָרְכֵּנוּ וְהָלַךְ מַאטְרָאס אֶחָד וְהִשְׁלִיךְ עָלָיו חֶבֶל עַל ראֹשׁוֹ בְּדֶרֶךְ שְׂחוֹק, וְעַל יְדֵי זֶה הִפִּיל הַכּוֹבַע שֶׁלּוֹ לְתוֹךְ הַיָּם וְנֶאֱבַד עַד הַיּוֹם.

גַּם בְּכָל הַלַּיְלָה הָיָה הָרוּחַ הוֹלֵךְ וְסוֹעֵר מְאֹד, וַאֲנַחְנוּ שָׁכַבְנוּ לִישֹׁן בַּחֲלִישׁוּת גָּדוֹל. וְנוֹסָף לָזֶה הָיָה לָנוּ עוֹד סַכָּנָה בְּאוֹתוֹ הַלַּיְלָה כִּי בְּחַדְרֵנוּ הַצַּר וְהָאָרֹךְ קְצָת הָיָה שָׁם עוֹד אֶחָד מֵאַנְשֵׁי הַסְּפִינָה, וְאָז הָיָה לוֹ כְּאֵב הַשִּׁנַּיִם, וְהֵבִיא לְחַדְרֵנוּ אֵשׁ וְעִשֵּׁן עָלָיו צוּקֶער (סוּכַּר) לִרְפוּאָה. וְקֹדֶם הַשֵּׁנָה בָּא עַל דַּעְתִּי חֲשָׁשָׁה זֹאת מִי יוֹדֵעַ מַה יִהְיֶה מֵהָאֵשׁ שֶׁהִכְנִיס, כִּי מֵחֲמַת שֶׁהָאֲרֻבָּה שֶׁבַּחֶדֶר פְתוּחָה אֶל הַחוּץ לַאֲוִיר הַשָּׁמַיִם וְהָרוּחַ מְנַשֵּׁב בִּפְרָט רוּחַ סְעָרָה כָּזֹאת עַל כֵּן בְּוַדַּאי צְרִיכִין לִשְׁמֹר עַצְמוֹ מִן הָאֵשׁ שָׁם מְאֹד. וּבֶאֱמֶת הִקְפִּיד הַקַּפִּיטַאן בְּכָל עֵת שֶׁהִכְנַסְנוּ נֵר לַחֶדֶר שֶׁלֹּא יִדְלַק בְּעֵת הַשֵּׁנָה, וּבִפְרָט בְּלֵיל שַׁבָּת שֶׁהִדְלַקְנוּ שֶׁמֶן וְאַחַר הַסְּעֻדָּה שֶׁל לֵיל שַׁבָּת נִשְׁאַר עוֹד שֶׁמֶן בַּצִּנְצֶנֶת, וְהָיָה אָסוּר לָנוּ לִישֹׁן עַד שֶׁרָמַזְנוּ לְמַטְרָאס אֶחָד שֶׁיְּכַבֶּה הַנֵּר. גַּם אַחַר כָּךְ לֹא הִכְנַסְנוּ שׁוּם נֵר לְחַדְרֵנוּ וְאָכַלְנוּ בַּלַּיְלָה בַּחוּץ עַל הַסְּפִינָה לְאוֹר הַכּוֹכָבִים, וְעַכְשָׁו הָלַךְ הַנִּזְכָּר לְעֵיל וְהִכְנִיס אֵשׁ בְּחַדְרֵנוּ בַּלַּיְלָה. וְהָיָה עָלַי פַּחַד גַּם קֹדֶם הַשֵּׁנָה, אֲבָל לֹא יָכֹלְתִּי לוֹמַר לוֹ, מֵחֲמַת שֶׁאֵינוֹ מֵבִין בִּלְשׁוֹנוֹתֵינוּ גַּם יָדַעְתִּי כִּי לֹא יְצַיֵּת לִי. וְשָׁכַבְתִּי לִישֹׁן וַיְהִי בְּתוֹךְ הַלַּיְלָה הֱקִיצוֹתִי, וְהִנֵּה אֵשׁ גְּדוֹלָה בּוֹעֶרֶת עַל הַשֻּׁלְחָן וְהַלַּהַב עוֹלֶה לְמַעְלָה. כִּי הָיוּ מֻנָּחִים סִפְרֵי פְּסוּלִים שֶׁלָּהֶם שָׁם עַל הַשֻּׁלְחָן וּשְׁאָר נְיָרוֹת וְכֻלָּם נִשְׂרְפוּ. וְגַם קְצָת מִגּוּף הַשֻּׁלְחָן אֲבָל בְּעֵת שֶׁהֱקִיצוֹתִי כְּבָר נוֹדַע לְאֶחָד זֹאת, וְעָמְדוּ וְעָסְקוּ לְכַבּוֹת, וְאָמְרוּ לָזֶה שֶׁגָּרַם זֹאת אַל תְּפַחֵד וְגַם אֲנִי נָתַתִּי לָהֶם מִמֵּימֵי הַנְּטִילָה שֶׁלָּנוּ וְכִבּוּ. וְאַחַר כָּךְ יָרְדוּ עוֹד מַאטְרָאסִין וְהֵבִיאוּ דְּלִי מַיִם וּתְהִלָּה לָאֵל שָׁקְעָה הָאֵשׁ. וְגֹדֶל סַכָּנָה זֹאת אֵין לְשַׁעֵר כִּי הַחֶדֶר צַר מְאֹד וְלֹא הָיָה בּוֹ שׁוּם פֶּתַח כִּי־אִם אֲרֻבָּה קְטַנָּה שֶׁבַּעֲלִיַּת הַסְּפִינָה, וְאִם חַס וְשָׁלוֹם הָיָה מִתְפַּשֵּׁט הָאֵשׁ עוֹד לְצַד הָאֲרֻבָּה שֶׁהָיְתָה סְמוּכָה לְשָׁם מְאֹד, לֹא הָיָה לָנוּ שׁוּם מָקוֹם לִבְרֹחַ מִן הָאֵשׁ חַס וְשָׁלוֹם. וְרי"א יָשֵׁן וְלֹא יָדַע בְּכָל זֶה.

בַּבֹּקֶר בְּיוֹם חֲמִישִׁי סִפַּרְתִּי כָל זֶה וְהוֹדַעְתִּי לוֹ כָּל סַכָּנַת הָאֵשׁ שֶׁהָיָה לָנוּ בְּלַיְלָה זֹאת, וְאָמַרְנוּ מַה זֹּאת שֶׁנּוֹסָף לְסַכָּנַת הַמַּיִם שֶׁאָנוּ עוֹבְרִים בָּהּ עַכְשָׁו, וְנוֹסָף לָזֶה הָיָה עָלֵינוּ סַכָּנַת הָאֵשׁ בָּרוּךְ הַשֵּׁם אֲשֶׁר הִצִּילָנוּ מֵאֵשׁ וּמִמַּיִם. וְסִפַּרְתִּי לוֹ אֶת דִּבְרֵי הַצַּחוּת שֶׁאָמַר רַבֵּנוּ זִכְרוֹנוֹ לִבְרָכָה אַחַר שֶׁאָמַר הַתּוֹרָה תִּשְׁעָה תִּקּוּנִין (לִקּוּטֵי מוֹהֲרַ"ן כ') הַמְדַבֵּר מֵאֶרֶץ יִשְׂרָאֵל שֶׁמְּדַבֵּר שָׁם מֵאֵשׁ וּמִמַּיִם, כִּי מְבֹאָר שָׁם שֶׁצְּרִיכִין שֶׁיִּהְיוּ כָּל דְּבָרָיו כְּגַחֲלֵי אֵשׁ וְעַל יְדֵי זֶה יְכוֹלִים לְקַבֵּל תּוֹרָה מֵהַנְּשָׁמָה וְכוּ' וְאָז פָּתַח צוּר וַיָּזוּבוּ מָיִם וְכוּ' עַיֵּן שָׁם וְאָמַר אַחַר כָּךְ (אִיךְ הָאבּ הַיינְט גִיזָאגְט פַאר פַייעֶר אוּן פַאר וַואסֶער) [אָמַרְתִּי הַיּוֹם כְּנֶגֶד אֵשׁ וּכֶנֶגֶד מַיִם]. וְעַל יְדֵי זֶה שֶׁסִּפַּרְתִּי לוֹ זֹאת נִכְנַסְתִּי אַחַר כָּךְ בְּשִׂיחָה נָאָה מֵרַבֵּנוּ זִכְרוֹנוֹ לִבְרָכָה, וּמִתּוֹרָתוֹ הַנּוֹרָאָה וְהֶחֱיִינוּ עַצְמֵנוּ קְצָת בָּזֶה.

אֲבָל הַיָּם הוֹלֵךְ וְסוֹעֵר מְאֹד מְאֹד, וַחֲלִישׁוּתֵינוּ גָּדוֹל מְאֹד, וְהָיָה קָשֶׁה עָלַי מְאֹד לְהִתְפַּלֵּל. וְאַחַר כָּךְ רָצִיתִי לְהִתְפַּלֵּל, וְקֹדֶם שֶׁהִנַּחְתִּי טַלִּית וּתְפִלִּין הֻכְרַחְתִּי לִתֵּן הֲקָאוֹת. וְאַחַר כָּךְ הִתְפַּלַּלְתִּי בַּחֲלִישׁוּת גָּדוֹל, וּבְעוֹד שֶׁהָיִיתִי מְעֻטָּף בְּטַלִּית וּתְפִלִּין, קֹדֶם שֶׁגָּמַרְתִּי אֲמִירַת וְהוּא רַחוּם שֶׁל שֵׁנִי וַחֲמִישִׁי, נֶחֱלַשְׁתִּי מְאֹד. וְהֻכְרַחְתִּי לְסַלֵּק בִּמְהִירוּת גָּדוֹל הַטַּלִּית וּתְפִלִּין וְחָזַרְתִּי וְנָתַתִּי הֲקָאוֹת. וְהָיִיתִי אָז חָלוּשׁ מְאֹד, וְהַיָּם הוֹלֵךְ וְסוֹעֵר בְּלִי הֶפְסֵק. אַחַר כָּךְ הוֹצִיאוּ הָאַנְקֶיר וְהִתְחִילוּ לֵילֵךְ בְּתֹקֶף הָרוּחַ סְעָרָה אֲבָל לֹא הָלְכוּ כִּי־אִם אֵיזֶה שָׁעוֹת. אַחַר כָּךְ כְּמוֹ שָׁעָה אַחַת אַחַר חֲצוֹת הַיּוֹם חָזְרוּ וְהוֹרִידוּ הָאַנְקֶיר, וְעִכְּבוּ הַסְּפִינָה וַעֲדַיִן לֹא פָּסַק הָרוּחַ סְעָרָה וְהַסְּפִינָה מִתְנַדְנֶדֶת בִּמְקוֹמָהּ מְאֹד מְאֹד, אַךְ בְּחַסְדֵי ה' פָּסְקוּ חֲלִישׁוּתֵינוּ קְצָת, אֲבָל עֲדַיִן לֹא חָזַר כֹּחֵנוּ עָלֵינוּ. הַשֵּׁם יִתְבָּרַךְ יְרַחֵם וְיָקֵם סְעָרָה לִדְמָמָה וְיַחֲזִיר אוֹתָנוּ לְאֵיתָנֵנוּ מְהֵרָה, אָמֵן, כֵּן יְהִי רָצוֹן:

וְעָמְדָה הַסְּפִינָה כָּךְ כָּל יוֹם חֲמִישִׁי וְהַיָּם הוֹלֵךְ וְסוֹעֵר. לְעֵת עֶרֶב שֶׁהוּא לֵיל יוֹם שִׁשִּׁי נִשְׁקַט קְצָת הָרוּחַ סְעָרָה. וְכֵן בַּבֹּקֶר בְּיוֹם שִׁשִּׁי גַּם כֵּן לֹא הָיָה הָרוּחַ סוֹעֵר כָּל כָּךְ. אֲבָל אַחַר חֲצוֹת הַיּוֹם בְּעֶרֶב שַׁבַּת קֹדֶשׁ הַנִּזְכַּר לְעֵיל חָזַר וְנִתְעוֹרֵר רוּחַ סְעָרָה גְּדוֹלָה. וּבְלֵיל שַׁבָּת הָיָה קָשֶׁה עָלֵינוּ מְאֹד מְאֹד לְהַעֲמִיד הַנֵּר שֶׁלֹּא יִכְבֶּה. וְהֻכְרַחְנוּ בָּעֶרֶב בְּעֵת הַהַדְלָקָה לְהַעֲמִידוֹ עַל הַקַּרְקַע בְּקֶרֶן זָוִית וְכָל הַלַּיְלָה שֶׁל לֵיל שַׁבָּת הָיָה הָרוּחַ הוֹלֵךְ וְסוֹעֵר אֲבָל הַסְּפִינָה עֲדַיִן עָמְדָה עַל מְקוֹמָהּ. וְזֶה הָיָה חֶסֶד גָּדוֹל מֵהַשֵּׁם יִתְבָּרַךְ שֶׁנִּתְעַכְּבָה זֶה הַזְּמַן, שֶׁעַל יְדֵי זֶה הָיָה הַרְוָחָה קְצָת וְכֹחַ לִסְבֹּל. וְאַף עַל פִּי כֵן הָיִינוּ חַלָּשִׁים קְצָת מִכְּבָר, וְגַם גֹּדֶל נִדְנוּד הַסְּפִינָה בִּמְקוֹמָהּ הֶחֱלִישָׁה אוֹתָנוּ קְצָת:

קיג

בְּיוֹם שַׁבַּת קֹדֶשׁ בַּבֹּקֶר הַשְׁכֵּם נִתְעוֹרְרוּ הַקַּפִּיטַאן וְכָל הַמַּטְרָאסִין בִּזְרִיזוּת גָּדוֹל, וְהוֹצִיאוּ בִּמְהִירוּת הָאַנְקֶיר. וְהָרוּחַ הָיָה חָזָק וְסוֹעֵר בְּרַעַשׁ גָּדוֹל, אֲבָל הָיָה מְנַשֵּׁב לְדַרְכֵּנוּ מְכֻוָּן מְאֹד וּמֵחֲמַת זֶה נִזְדָּרְזוּ לֵילֵךְ מִיָּד. וְהִתְחִילָה הַסְּפִינָה לִפְרֹחַ מִמְּקוֹמָהּ בִּזְרִיזוּת בְּטִלְטוּל וְנִעְנוּעַ וְנִדְנוּד גָּדוֹל, וְהֵבַנּוּ תֵּכֶף שֶׁמִּזֶּה בְּוַדַּאי יַגִּיעַ לָנוּ מַה שֶּׁיַּגִּיעַ חַס וְשָׁלוֹם וְכֵן הָיָה. וְאַף עַל פִּי כֵן הִתְפַּלַּלְנוּ תְּפִלַּת שַׁחֲרִית וּמוּסָף וְאָכַלְנוּ סְעֻדַּת שַׁחֲרִית מְעַט לֶחֶם עִם שֶׁמֶן זַיִת כִּי בְּלֹא זֶה לֹא הָיָה לָנוּ לֶאֱכֹל שְׁאָרֵי דְּבָרִים בְּשַׁבָּת. אֲבָל גַּם הַלֶּחֶם לֹא יָכֹלְתִּי לֶאֱכֹל כָּרָאוּי כִּי־אִם מְעַט בְּדֹחַק, וּבֵרַכְתִּי בִּרְכַּת הַמָּזוֹן. וְאַחַר בִּרְכַּת הַמָּזוֹן הִנַּחְתִּי עַצְמִי לִישֹׁן וּמֵאָז הִתְחִיל הַחֲלִישׁוּת לְהוֹסִיף עָלֵינוּ עַד שֶׁנָּפַלְנוּ עַל עֶרֶשׂ דְּוַי וְהָיִינוּ חֲלוּשִׁים מְאֹד כָּל יוֹם הַשַּׁבַּת קֹדֶשׁ וְלֹא טָעַמְתִּי כְּלוּם, וְלֹא אָכַלְתִּי שׁוּם דָּבָר בִּסְעֻדָּה שְׁלִישִׁית, אֲפִלּוּ לִימִינֶע וּמַארַאנְץ (לִמּוֹן וְתַּפּוּזִים) שֶׁהָיָה לָנוּ וּשְׂפִּירִיטוּס (אַלְכּוֹהֹל) הַכֹּל לֹא יָכֹלְתִּי לְקַבֵּל כְּלָל, בְּשׁוּם אֹפֶן. וּמִנְחָה שֶׁל שַׁבָּת וְעַרְבִית שֶׁל מוֹצָאֵי־שַׁבָּת וּסְפִירָה, הַכֹּל הִתְפַּלַּלְנוּ מֻנָּח בִּמְקוֹמֵנוּ, בַּחֲלִישׁוּת וַעֲיֵפוּת.

וְיִסּוּרִים אֵלּוּ הָיוּ לָנוּ מִן יוֹם הַשַּׁבַּת קֹדֶשׁ הַנִּזְכַּר לְעֵיל עַד יוֹם רְבִיעִי בַּבֹּקֶר, וְהַיָּם הוֹלֵךְ וְסוֹעֵר בְּזַעַף וּבְרַעַשׁ גָּדוֹל, וְהָרוּחַ גָּדֵל וְחָזֵק מְאֹד, וְהַסְּפִינָה מִתְנַדְנֶדֶת וּמִתְהַפֶּכֶת וּמְסַבֶּבֶת בְּנִדְנוּד גָּדוֹל לְכָל הַצְּדָדִים, וְהַגַּלִּים מִתְנַשְּׂאִים מְאֹד וְכָל פַּעַם הִתִּיזוּ מַיִם הַרְבֵּה לְתוֹךְ הַסְּפִינָה. וְלִפְעָמִים הִתִּיזוּ עָלֵינוּ לְתוֹךְ חַדְרֵנוּ, וְהִיא עוֹלָה שָׁמַיִם וְיוֹרֶדֶת תְּהוֹמוֹת וְטִלְטְלָה וְצִעֲרָה אוֹתָנוּ מְאֹד מְאֹד, וְהָיָה לָנוּ צַעַר וְיִסּוּרִים מָרִים וַחֲלִישׁוּת גָּדוֹל מְאֹד אֵלּוּ הַיָּמִים. וַאֲנִי נָתַתִּי הֲקָאוֹת הַרְבֵּה כַּמָּה פְּעָמִים בְּכָל יוֹם. בָּרוּךְ הַשֵּׁם הַנּוֹתֵן לַיָּעֵף כֹּחַ אֲשֶׁר עַד כֹּה עֲזָרַנִי. וּתְהִלָּה לָאֵל בְּיוֹם רְבִיעִי בַּבֹּקֶר הִתְחַלְנוּ לַחֲזֹר קְצָת לְאֵיתָנֵנוּ, וְגַם הָרוּחַ סְעָרָה נִשְׁקַט קְצָת וְכָל הַיָּמִים הַנִּזְכָּרִים לְעֵיל לֹא אָכַלְתִּי כְּלָל. וְכָל מַה שֶׁשָּׁתִינוּ טֵייא אוֹ קַאוֶוע הֵקֵאתִי אַחַר כָּךְ. וּבָרוּךְ הַשֵּׁם בְּיוֹם רְבִיעִי הַנִּזְכַּר לְעֵיל הִתְחַלְנוּ לֶאֱכֹל וְחָזַרְנוּ לְאֵיתָנֵנוּ מְעַט מְעַט.

וְזֶה הַיּוֹם עָשָׂה ה' הַיּוֹם יוֹם חֲמִישִׁי ג' סִיוָן בָּאנוּ לָעִיר אֲלֶכְּסַנְדְּרִיָּא שֶׁל מִצְרַיִם בְּשָׁלוֹם, בְּלִי שׁוּם פֶּצַע מִשּׁוּם צַר וְאוֹיֵב חַס וְשָׁלוֹם. וְשֶׁקֶר עָנוּ בָּנוּ שֶׁרָצוּ לִמְנֹעַ אוֹתָנוּ מֵחֲמַת פַּחַד שֶׁקֶר הַנִּזְכַּר לְעֵיל. בָּרוּךְ הַשֵּׁם שֶׁלֹּא שָׁמַעְנוּ לָהֶם בְּעֶזְרַת הַשֵּׁם יִתְבָּרַךְ:

קיד

בְּיוֹם חֲמִישִׁי הַנִּזְכַּר לְעֵיל פָּרָשַׁת בְּמִדְבַּר יוֹם רִאשׁוֹן מִשְּׁלֹשֶׁת יְמֵי הַגְבָּלָה, נִכְנַסְתִּי עִם הַקַּפִּיטַאן בִּסְפִינָה קְטַנָּה לְאֲלֶכְּסַנְדְּרִיָּא. וּבְעַצְמִי לֹא יָדַעְתִּי לְהֵיכָן אֶכְנֹס מֵאַחַר שֶׁאֵין לִי מַכִּיר שָׁם, וְאֵינִי יוֹדֵעַ שׁוּם דִּבּוּר בִּלְשׁוֹנָם. וְשׁוּם יִשְׂרָאֵל מִפּוֹלִין וְאַשְׁכְּנַז לֹא נִמְצָא שָׁם. וּבָאתִי עִם הַקַּפִּיטַאן עַד הַחוֹף הַיָּם וְיָצָאתִי אֶל הַיַּבָּשָׁה וְהִתְחִיל הַקַּפִּיטַאן לִכְנֹס אֶל הָעִיר, וַאֲנִי הָלַכְתִּי אַחֲרָיו, עַד שֶׁעָבַר בְּתוֹךְ הָעִיר בְּכַמָּה רְחוֹבוֹת, וַאֲנִי אַחֲרָיו וְרָאִיתִי לְפָנַי עַם אֲשֶׁר לֹא יָדַעְתִּי. כִּי מִנְהַג מִצְרַיִם מְשֻׁנֶּה עוֹד בְּכַמָּה וְכַמָּה דְּבָרִים מִמִּנְהַג סְטַנְבּוּל, הֵן בְּהַמַּלְבּוּשִׁים וְהֵן בְּהַלָּשׁוֹן וְהֵן בְּמִינֵי בְּהֵמוֹת וּשְׁאָרֵי דְּבָרִים וְנִבְהַלְתִּי מֵרְאוֹת. וַאֲנִי עוֹבֵר בְּתוֹךְ הָעִיר כְּאִלֵּם וּכְחֵרֵשׁ וְהַכֹּל מִסְתַּכְּלִים וּתְמֵהִים עָלַי. וּקְצָתָם שׂוֹחֲקִים וּמִתְלוֹצְצִים מִמֶּנִּי בְּפָנַי, אֲבָל שׁוּם אָדָם לֹא פָּגַע בִּי חַס וְשָׁלוֹם. וְלֹא הָיִיתִי יָכוֹל לִשְׁאֹל אֲפִלּוּ הֵיכָן מְקוֹם הַיְּהוּדִים כִּי אֵין מִלָּה בִּלְשׁוֹנִי לְהָבִין שׁוּם דִּבּוּר מִלְּשׁוֹנָם.

בְּתוֹךְ כָּךְ הִתְחַלְתִּי לִפְגֹּעַ קְצָת אֲנָשִׁים פַאחַאקִין, שֶׁהֵם הָאֲנָשִׁים הַבָּאִים מִמְּדִינוֹת שֶׁלָּנוּ כְּגוֹן מֵאַשְׁכְּנַז וְאִיטַלְיָה וְכוּ', וְהֵם נִקְרָאִים שָׁם פְרֶענְקִין. וְאֵלּוּ הָאֲנָשִׁים כְּשֶׁרָאוּ אוֹתִי הָיוּ כְּמוֹ מְחֻתָּנִים עִמִּי, וְהִתְחִילוּ לְקָרֵב אֵלַי וּלְדַבֵּר עִמִּי קְצָת מֵחֲמַת שֶׁאָנוּ כֻּלָּנוּ מֵאַקְלִים אֶחָד מֵאֵירוֹפָּה. אֲבָל גַּם עִמָּהֶם לֹא יָכֹלְתִּי לְדַבֵּר כִּי רֻבָּם כְּכֻלָּם מְדַבְּרִים בִּלְשׁוֹן אִיטַלְיָה וְסוֹלְוִויטְקָא. וּבְתוֹךְ כָּךְ נֶעְלַם מִמֶּנִּי הַקַּפִּיטַאן, וְהָלַכְתִּי אֲנִי לְבַדִּי בְּתוֹךְ הָרְחוֹבוֹת וּבֵין הַחֲנֻיּוֹת וַעֲדַיִן אֵינִי יוֹדֵעַ כְּלָל לְהֵיכָן אֲנִי הוֹלֵךְ. וְרָצִיתִי לִשְׁאֹל הֵיכָן הָרַב אוֹ הֶחָכָם וְאֵין מֵשִׁיב לִי דָּבָר כִּי לֹא פָּגַעְתִּי בְּיִשְׂרָאֵל רַק בְּעַרְבִיִּים אוֹ יִשְׁמְעֵאלִים.

בְּתוֹךְ כָּךְ הִקְרָה ה' לִפְנֵי שְׁנֵי פְרֶענְקִין, וְהִתְחִילוּ לְקָרֵב אוֹתִי וְלִשְׁאֹל בִּשְׁלוֹמִי בְּרֶמֶז. וְגַם הֵם לֹא הֵבִינוּ בִּלְשׁוֹן אַשְׁכְּנַז, וּבִקַּשְׁתִּי אוֹתָם הֵיכָן הָרַב וְהֶחָכָם. וְהֵשִׁיב אֶחָד שֶׁיּוֹלִיךְ אוֹתִי לְהָרַב וְכֵן עָשָׂה, וְהָלַךְ עַד שֶׁהֵבִיא אוֹתִי לְבֵית הָרַב שֶׁהָיָה סָמוּךְ לַמָּקוֹם שֶׁפָּגַעְתִּי אוֹתוֹ, וּבָרוּךְ הַשֵּׁם שֶׁבָּאתִי לְבֵית הָרַב בְּשָׁלוֹם. וְהָיָה זֶה חֶסֶד גָּדוֹל מֵהַשֵּׁם יִתְבָּרַךְ אֶצְלִי שֶׁנִּכְנַסְתִּי לְתוֹךְ כְּרַךְ כָּזֶה בְּשָׁלוֹם בְּמָקוֹם שֶׁאֲנִי כְּאִלֵּם מַמָּשׁ. וְלֹא עַל חִנָּם אָנוּ אוֹמְרִים שָׁלֹשׁ פְּעָמִים בְּכָל יוֹם נוֹדֶה לְךָ וְכוּ' עַל נִסֶּיךָ שֶׁבְּכָל יוֹם עִמָּנוּ, וְעַל נִפְלְאוֹתֶיךָ וְטוֹבוֹתֶיךָ שֶׁבְּכָל עֵת, עֶרֶב וָבֹקֶר וְצָהֳרָיִם וְכוּ' וְזֶה אֲפִלּוּ כְּשֶׁיּוֹשֵׁב הָאָדָם בְּבֵיתוֹ, מִכָּל־שֶׁכֵּן בַּדֶּרֶךְ בִּמְדִינוֹת הַיָּם בִּמְדִינָה רְחוֹקָה וּמְשֻׁנָּה מְאֹד מִמְּדִינוֹתֵינוּ כָּזוֹ. יְהִי שֵׁם ה' מְבֹרָךְ תָּמִיד:

קטו

בְּבוֹאִי עַל הָעֲלִיָּה שֶׁדָּר שָׁם הָרַב. הָלַךְ מֵאִתִּי זֶה שֶׁהוֹלִיךְ אוֹתִי וְנִשְׁאַרְתִּי שָׁם לְבַדִּי. וְהַדֶּלֶת הָיְתָה סְגוּרָה וְנִזְדַּמֵּן שָׁם יִשְׂרְאֵלִי אֶחָד שֶׁהָיָה צָרִיךְ לְהָרַב וְהִתְחִיל לִדְפֹק עַל הַדֶּלֶת. וּפָתְחָה אִשָּׁה אַחַת, וְלֹא הִנִּיחָה אוֹתִי לִכְנֹס וְאָמְרָה שֶׁהָרַב יָשֵׁן. וְרָמְזָה לִי בְּיָדֶיהָ עִנְיַן שֵׁנָה, וְאָמַרְתִּי אַף עַל פִּי כֵן אֶכְנֹס וְאַמְתִּין עַד שֶׁיָּקוּץ וְלֹא הִנִּיחָה אוֹתִי לִכְנֹס. וְאָמַרְתִּי אֵשֵׁב בְּבֵית שַׁעַר שֶׁעַל הָעֲלִיָּה, כִּי בְּוַדַּאי לֹא אָזוּז מִכָּאן עַד שֶׁיָּקִיץ הָרַב. וְיָשַׁבְתִּי שָׁם לְבַדִּי וְזֶה הָיָה לִי קְצָת מְנוּחָה וְהִתְחַלְתִּי לַחֲשֹׁב מַה שֶּׁהָיִיתִי צָרִיךְ.

בְּתוֹךְ כָּךְ חָזַר וּבָא הָאִישׁ הַנִּזְכָּר לְעֵיל שֶׁהָיָה צָרִיךְ לְהָרַב, וְיָשַׁב עִמִּי שָׁם גַּם כֵּן, וְקֵרֵב אוֹתִי. אֲבָל לֹא הָיָה מֵבִין בִּלְשׁוֹן הַקֹּדֶשׁ כִּי־אִם מְעַט דִּמְעַט בְּקִשּׁוּי גָּדוֹל. כִּי לְשׁוֹן הַקֹּדֶשׁ שֶׁלָּהֶם מְשֻׁנָּה מְאֹד מִלְּשׁוֹן הַקּוֹדֶשׁ שֶׁלָּנוּ כַּיָּדוּעַ, וּמִי שֶׁהוּא לַמְדָן וְיוֹדֵעַ לְדַבֵּר לְשׁוֹן הַקֹּדֶשׁ יְכוֹלִין לְהָבִין מְעַט מִמֶּנּוּ, אֲבָל רֻבָּם עַמֵּי הָאֲרָצוֹת וּמֵהֶם קָשֶׁה לְהָבִין דִּבּוּר בִּלְשׁוֹן הַקֹּדֶשׁ. וְיָשַׁבְתִּי שָׁם בְּבֵית שַׁעַר הַנַּ"ל לְעֵרֶךְ שָׁעָה וְיוֹתֵר. אַחַר כָּךְ פָּתַח הָרַב הַדֶּלֶת וְנִכְנַסְתִּי אֵלָיו וְשָׁאַל אוֹתִי מַה טּוּבִי; וְגַם עִם הָרַב קָשֶׁה קְצָת לְדַבֵּר. אֲבָל מֵאֵת ה' הָיְתָה שֶׁנִּזְדַּמֵּן לִי אִישׁ אֶחָד בִּסְטַנְבּוּל שְׁמוֹ רַבִּי יְחִיאֵל מִצְּפַת וְהוּא מֵאַנְשֵׁי לִיטָא, וְהוּא בָּא בְּסָמוּךְ מֵאֲלֶכְּסַנְדְּרִיָּא לִסְטַנְבּוּל וְיָשַׁב בְּאֲלֶכְּסַנְדְּרִיָּא חֲמִשָּׁה חֳדָשִׁים, וּכְבָר הָיָה לוֹ הֶכֵּרוּת עִם הָרַב וְעִם הַגְּבִיר רַבִּי אַבְרָהָם טִילְקָא. וְנָתַן לִי שְׁנֵי אִגְּרוֹת לְהָרַב וּלְהַגְבִיר הַנִּזְכַּר לְעֵיל. כִּי רַבִּי יְחִיאֵל הַנִּזְכַּר לְעֵיל עָמַד בְּבֵית הַגְּבִיר הַנִּזְכַּר לְעֵיל כָּל חֲמֵשֶׁת הֶחֳדָשִׁים הַנִּזְכָּרִים לְעֵיל שֶׁיָּשַׁב שָׁם. וְאֵלּוּ שְׁנֵי הָאִגְּרוֹת הָיוּ טוֹבָה גְּדוֹלָה מְאֹד לְאִישׁ כָּמוֹנִי אֲשֶׁר מֵעוֹלָם לֹא נֻסֵּיתִי בְּבִזָּיוֹן זֶה לְהִצְטָרֵךְ לֵילֵךְ לְהָרַב, וְהָיָה קָשֶׁה עָלַי מְאֹד מְאֹד לִכְנֹס לְהָרַב וּבִפְרָט כִּי כְּבַד לָשׁוֹן אָנֹכִי בִּמְדִינָה זֹאת אֲפִלּוּ בִּלְשׁוֹן הַקֹּדֶשׁ כַּנִּזְכַּר לְעֵיל, עַל כֵּן הָאִגֶּרֶת הַנִּזְכֶּרֶת לְעֵיל הָיָה לִי לְפֶה.

וְהִנֵּה הָרַב הוּא קְצָת קַפְּדָן וְתֵכֶף הִתְחִיל לוֹמַר בְּדֶרֶךְ קְפִידָא כְּמוֹ שֶׁאָמְרוּ לִי בִּסְטַנְבּוּל, אֵיךְ נוֹסְעִים עַכְשָׁו בְּעֵת כָּזֹאת לְאֶרֶץ יִשְׂרָאֵל שֶׁנִּשְׁמָע מִלְחָמָה כָּזֹאת עִם הַגְּרֶעקִין וְכַיּוֹצֵא בִּדְבָרִים כָּאֵלֶּה, וּבֶאֱמֶת גַּם בְּאֲלֶכְּסַנְדְּרִיָּא אֵין יוֹדְעִים הָאֱמֶת בְּעִנְיַן מִלְחָמָה זֹאת. וְהִתְחַלְתִּי לְבַקֵּשׁ אֶת הָרַב עַל כָּל פָּנִים מֵאַחַר שֶׁכְּבָר בָּאתִי יִתֵּן לִי לְעֵת עַתָּה עַל כָּל פָּנִים אַכְסַנְיָא. הֵשִׁיב הַאַתָּה יָכוֹל לִפְרֹעַ. אָמַרְתִּי לוֹ וְהַכְנָסַת אוֹרְחִים אֵין כָּאן. הֵשִׁיב בְּכָאן יֵשׁ תַּקָּנָה שֶׁלֹּא לְקַבֵּל אוֹרֵחַ כִּי־אִם עַד שְׁלשָׁה יָמִים. הֵשַׁבְתִּי לוֹ טוֹב אֲנַחְנוּ נֹאכַל מִשֶּׁלָּנוּ אַחַר שְׁלֹשָׁה יָמִים רַק לְעֵת עַתָּה יִתֵּן לָנוּ אַכְסַנְיָא לְהַנִּיחַ הַחֲפָצִים שֶׁלָּנוּ.

וְתֵכֶף שָׁלַח עִמִּי הָאִישׁ הַנִּזְכַּר לְעֵיל שֶׁהָיָה צָרִיךְ לְהָרַב בְּאֵיזֶה עֵסֶק, וְהָלַךְ עִמִּי הָאִישׁ הַנִּזְכַּר לְעֵיל וְעָבַר עִמִּי בָּרְחוֹבוֹת וּבַשְּׁוָקִים. וְקָשֶׁה לִי לְדַבֵּר עִמּוֹ וְהֵבִיא אוֹתִי לְחָצֵר אַחַת וְהֶעֱלָה אוֹתִי בְּכַמָּה מַעֲלוֹת לְאֵיזֶה בַּיִת. וְשָׁם לֹא הָיְתָה רַק הָאִשָּׁה, וְדִבְּרָה עִמִּי בִּלְשׁוֹנָם שֶׁהוּא לְשׁוֹן עַרְבִי, וְהֶרְאָה הָאִשָּׁה לִי בְּיָדֶיהָ שֶׁתְּקַבֵּל אוֹתִי שָׁם. אֲבָל אֲנִי הָיִיתִי צָרִיךְ לְדַבֵּר עִם הַבַּעַל הַבַּיִת, וּלְבַקְּשׁוֹ שֶׁיִּתֵּן לִי עֵצָה אֵיךְ לְהָבִיא אֶת רי"א וְאֶת הַחֲפָצִים מֵהַסְּפִינָה לְכָאן, וְלֹא רָצִיתִי לִשָּׁאֵר שָׁם. וְהָלַכְתִּי מִשָּׁם עִם הָאִישׁ הַנִּזְכַּר לְעֵיל וַעֲדַיִן אֵינִי יוֹדֵעַ לְהֵיכָן הוּא מוֹלִיךְ אוֹתִי. אַחַר כָּךְ פָּגַע בְּאֵיזֶה אֲנָשִׁים וְדִבֵּר עִמָּהֶם מַה שֶּׁדִּבֵּר, וַאֲנִי לֹא הֵבַנְתִּי. אַחַר כָּךְ הָלַךְ לְדַרְכּוֹ, וְאָמַר לְאִשָּׁה אַחַת עֲנִיָּה שֶׁהִיא תַּרְאֶה לִי הַדֶּרֶךְ. וְרָמְזָה לִי וְהָלַכְתִּי עִמָּהּ וְשָׁם אֵין נָשִׁים מְצוּיוֹת כָּל כָּךְ בַּחוּץ וְאֵין הַדֶּרֶךְ לֵילֵךְ עִם אִשָּׁה בַּשּׁוּק וְהֻכְרַחְתִּי לֵילֵךְ מֵרָחוֹק לַמָּקוֹם שֶׁהִיא הוֹלֶכֶת, וְעָבַרְתִּי בֵּין כַּמָּה יִשְׁמְעֵאלִים וְעַרְבִיִּים בְּמָקוֹם שֶׁדּוֹחֲקִין שָׁם רַבִּים, עַד שֶׁהֵבִיאָה אוֹתִי לְחָצֵר שֶׁיּוֹשֵׁב הַבַּעַל הַבַּיִת בְּעַצְמוֹ שֶׁל הָאַכְסַנְיָא הַנִּזְכֶּרֶת לְעֵיל. כִּי הַבַּעַל הַבַּיִת הָיָה צוֹרֵף וּשְׁמוֹ רַבִּי מֹשֶׁה גַּבַּאי חַזַּן הַכְּנֶסֶת דְּשָׁם, וְשָׁם כָּל הַבַּעֲלֵי מְלָאכוֹת עוֹשִׂין מְלַאכְתָּם בַּחֲנֻיּוֹת וְלֹא בְּבֵיתָם. וּבָאתִי לְחָצֵר שֶׁשָּׁם הַחֲנוּת שֶׁיּוֹשֵׁב הַבַּעַל הַבַּיִת רַבִּי מֹשֶׁה הַנִּזְכַּר לְעֵיל, וְקִבֵּל אוֹתִי וְאָמַר לִי שָׁלוֹם וּבָרוּךְ הַבָּא.

וְהִתְחַלְתִּי לְדַבֵּר עִמּוֹ אֵיךְ לְהָבִיא הַחֲפָצִים וְאֶת רַבִּי יְהוּדָא אֱלִיעֶזֶר לְכָאן. וְתֵכֶף הִתְחִיל לַעֲלוֹת עַל מַחֲשַׁבְתִּי גֹּדֶל הַצַּעַר שֶׁלִּי. כִּי הֵבַנְתִּי תֵּכֶף שֶׁלֹּא אוּכַל לַחֲזֹר אֶל הַסְּפִינָה וְלֹא אֵדַע מְקוֹמָהּ וּבִפְרָט שֶׁאֵינִי מֵבִין הַלָּשׁוֹן שֶׁלָּהֶם כְּלָל, וְגַם עִם יִשְׂרְאֵלִים קָשֶׁה לִי לְדַבֵּר, וְצַעַר זֶה בִּלְבֵּל דַּעְתִּי מִיָּד מְאֹד. וְאַף־עַל־פִּי־כֵן דִּבַּרְתִּי עִם הַבַּעַל־הַבַּיִת כְּאִלּוּ אֲנִי יוֹדֵעַ קְצָת. אֲבָל הַבַּעַל הַבַּיִת הֵבִין שֶׁאֲנִי בְּעַצְמִי מְבֻלְבָּל, וְאֵינִי יוֹדֵעַ מְקוֹם הַסְּפִינָה וְאַף עַל פִּי כֵן שָׁלַח עִמִּי בְּנוֹ נַעַר אֶחָד, שֶׁיֵּלֵךְ עִמִּי אֶל הַיָּם. וּבִקַּשְׁתִּי לְבַעַל הַבַּיִת שֶׁיֹּאמַר לְהַנַּעַר שֶׁיִּשְׂכֹּר לִי שָׁם סְפִינָה קְטַנָּה וְהָלַךְ עִמִּי הַנַּעַר הַנִּזְכַּר לְעֵיל עַד שֶׁהֵבִיא אוֹתִי אֶל חוֹף הַיָּם. בְּבוֹאִי לְשָׁם לֹא נִמְצָא שָׁם סְפִינָה קְטַנָּה כִּי שָׁם לֹא הָיָה הַמָּקוֹם כְּלָל שֶׁשּׂוֹכְרִין סְפִינוֹת קְטַנּוֹת, אֲבָל אֶצְלִי לֹא הָיָה נַפְקָא מִנָּהּ מִזֶּה מֵאַחַר שֶׁאֵינִי יוֹדֵעַ לְהֵיכָן אֶשְׂכֹּר הַסְּפִינָה כִּי יֵשׁ כַּמָּה וְכַמָּה סְפִינוֹת וְאִי אֶפְשָׁר לִי לְהַכִּיר הַסְּפִינָה שֶׁלִּי, וְגֹדֶל הַצַּעַר וְהַפַּחַד וּבִלְבּוּל הַדַּעַת שֶׁהָיָה לִי אָז אִי אֶפְשָׁר לְבָאֵר. אַף עַל פִּי כֵן לֹא הִגַּדְתִּי לַנַּעַר שֶׁאֵינִי יוֹדֵעַ מְקוֹם הַסְּפִינָה שֶׁלִּי רַק אָמַרְתִּי לוֹ שֶׁיּוֹלִיךְ אוֹתִי לְמָקוֹם שֶׁיִּמְצָא סְפִינָה קְטַנָּה.

וְהָלַךְ הַנַּעַר וְשָׁאַל אֶת אֶחָד, וְהוֹדִיעוּ לוֹ הַמָּקוֹם. וְחָזַר עִמִּי מִשָּׁם וְהָלַךְ עִמִּי הַרְבֵּה דֶּרֶךְ הָעִיר, עַד שֶׁבָּא לְחוֹף הַיָּם לְמָקוֹם אַחֵר שֶׁשָּׁם נִמְצָאִים סְפִינוֹת קְטַנּוֹת. וְשָׁם רוֹאִים כָּל הַסְּפִינוֹת הַגְּדוֹלוֹת שֶׁעוֹמְדִים כַּמָּה מֵאוֹת, וְצַעֲרִי הוֹלֵךְ וְגָדֵל אֵיךְ אֶמְצָא סְפִינָה שֶׁלִּי. וְהַנַּעַר הַנִּזְכַּר לְעֵיל לֹא הָיָה יָכוֹל לִמְצוֹא גַּם שָׁם סְפִינָה קְטַנָּה, כִּי אֵין נִמְצָאִים שָׁם סְפִינוֹת קְטַנּוֹת כִּי־אִם מְעַט וְלֹא הָיָה מָצוּי אָז לִשְׂכֹּר. וּבֶאֱמֶת עִקַּר הָעִכּוּב נוֹדַע לִי אַחַר כָּךְ שֶׁהָיָה רַק מֵחֲמַת שֶׁלֹּא הָיִיתִי יוֹדֵעַ מְקוֹם הַסְּפִינָה שֶׁלִּי. כִּי דֶּרֶךְ הַסְּפִינוֹת הַקְּטַנּוֹת שֶׁיּוֹשְׁבִים שָׁם כַּמָּה אֲנָשִׁים מִכַּמָּה סְפִינוֹת גְּדוֹלוֹת וְהַסַּפָּן מוֹלִיךְ כָּל אֶחָד לַסְּפִינָה שֶׁלּוֹ, וְאַחַר כָּךְ הוּא חוֹזֵר מִשָּׁם וּבְבוֹאוֹ לְסוֹף הַיָּם מוֹצֵא עוֹד אֲנָשִׁים אֲחֵרִים כָּאֵלֶּה שֶׁצְּרִיכִין לֵילֵךְ לַסְּפִינוֹת הַגְּדוֹלוֹת וְהֵם נִכְנָסִין תֵּכֶף לְהַסְּפִינָה קְטַנָּה וְהוּא מוֹלִיךְ כָּל אֶחָד לִמְקוֹמוֹ. וְאָז כְּשֶׁעָמַדְתִּי שָׁם עִם הַנַּעַר חָזְרוּ סְפִינוֹת קְטַנּוֹת, וּכְשֶׁאָמַר לָהֶם הַנַּעַר לִקַּח אוֹתִי שָׁאַל הַסַּפָּן לְאֵיזֶה סְפִינָה וּמֵחֲמַת שֶׁלֹּא יָכֹלְתִּי לְהָשִׁיב לוֹ תְּשׁוּבָה בְּרוּרָה כִּי בְּעַצְמִי לֹא יָדַעְתִּי כַּנִּזְכַּר לְעֵיל, עַל כֵּן נָסַע תֵּכֶף עִם הַסְּפִינָה לְדַרְכּוֹ. וְהָיָה לִי צַעַר גָּדוֹל שָׁם אֵצֶל הַיָּם וְהָלַכְתִּי אָנֶה וָאָנָה אוּלַי אוּכַל לִמְצֹא הַסְּפִינָה קְטַנָּה שֶׁל הַקַּפִּיטַאן שֶׁבָּא וְלֹא יָכֹלְתִּי לְמָצְאָהּ. וְגֹדֶל הַצַּעַר שֶׁהָיָה לִי אָז אִי אֶפְשָׁר לְבָאֵר וְלֹא יָדַעְתִּי כְּלָל מַה לַּעֲשׂוֹת, וְהַיּוֹם אֵינוֹ עוֹמֵד בִּמְקוֹמוֹ וּכְבָר הָיָה סָמוּךְ לִפְנוֹת הַיּוֹם.

וְחָזַר עִמִּי הַנַּעַר לְאָבִיו וְאָמַר לְאָבִיו שֶׁאֵינִי יוֹדֵעַ בְּעַצְמִי הֵיכָן הַסְּפִינָה וַאֲנִי תָּלִיתִי הַחִסָּרוֹן בַּנַּעַר שֶׁאָמַרְתִּי שֶׁהוּא קָטָן וְאֵינוֹ יוֹדֵעַ לִשְׂכֹּר סְפִינָה וּשְׁנֵיהֶם הָיָה אֱמֶת. וְהִנֵּה הַשֵּׁם יִתְבָּרַךְ בְּרַחֲמָיו רִחֵם עָלַי, וְנִזְדַּמֵּן מֵאֵת ה' שֶׁיָּשַׁב שָׁם אִישׁ אֶחָד שְׁמוֹ רַבִּי אַהֲרֹן, וְהוּא מִסַּלוֹנִיק רַק שֶׁבָּא לְשָׁם זֶה אֵיזֶה שָׁבוּעוֹת. וְזֶה הָאִישׁ הָיָה יוֹדֵעַ מְעַט בִּלְשׁוֹן הַקֹּדֶשׁ. וְרִחֵם עָלַי וְהָלַךְ עִמִּי בְּעַצְמוֹ עַד שֶׁבָּא עִמִּי אֶל הַיָּם פַּעַם שֵׁנִית. וּכְבָר הָלַכְתִּי הַרְבֵּה מְאֹד עַד שֶׁנִּתְיַגַּעְתִּי הַרְבֵּה. וְהָלַכְתִּי עִמּוֹ עוֹד הַפַּעַם אֶל הַיָּם לַמָּקוֹם שֶׁהַסְּפִינוֹת קְטַנּוֹת הוֹלְכִין מִשָּׁם, וּבָאנוּ לְמָקוֹם אֶחָד שֶׁמִּתְקָרְבִים לְשָׁם הַסְּפִינוֹת הַקְּטַנּוֹת, וְעָמַדְנוּ שָׁם הַרְבֵּה וְלֹא מָצָאנוּ סְפִינָה קְטַנָּה. וְגַם אִם נִמְצֵאת אֵיזֶה סְפִינָה לֹא קִבְּלָה אוֹתִי מֵחֲמַת שֶׁלֹּא יָדַעְתִּי מְקוֹם הַסְּפִינָה שֶׁלִּי. וְעָמַדְתִּי שָׁם בְּצַעַר גָּדוֹל וּבְפַחֵי נֶפֶשׁ, וּבְכִלְיוֹן עֵינַיִם מְאֹד מְאֹד, וְלֹא יָדַעְתִּי מַה לַּעֲשׂוֹת. וְהָלַכְתִּי לְכָאן וּלְכָאן אוּלַי אֶמְצָא הַסְּפִינָה קְטַנָּה שֶׁבָּאָה עִמִּי וְלֹא מָצָאתִי. וְנִתְמַהְמַהְנוּ שָׁם הַרְבֵּה, וְרַבִּי אַהֲרֹן הַנִּזְכַּר לְעֵיל גָּמַל עִמִּי חֶסֶד וְיָשַׁב עִמִּי שָׁם בִּשְׁבִילִי.

אַחַר כָּךְ לְעֵת עֶרֶב בָּאָה סְפִינָה קְטַנָּה. וְדִבֵּר ר' אַהֲרֹן עִם בַּעַל הַסְּפִינָה, וְסִפֵּר לוֹ הָעִנְיָן וְנִתְרַצָּה לְקַבֵּל אוֹתָנוּ. וְצִוָּה לִי ר' אַהֲרֹן לִכְנֹס לְתוֹךְ זֹאת הַסְּפִינָה. וְנִכְנַסְתִּי לְשָׁם וְגַם הוּא נִכְנַס עִמִּי. וְהָעַרְבִי בַּעַל הַסְּפִינָה אָמַר שֶׁהוּא יוֹדֵעַ הַמָּקוֹם שֶׁעוֹמְדִים שָׁם הַסְּפִינוֹת הַבָּאוֹת מִסְּטַנְבּוּל, וְהָיָה לִי תִּקְוָה שֶׁעַל יָדוֹ אֶפְשָׁר אוּכַל לִמְצֹא הַסְּפִינָה שֶׁלִּי בְּעֶזְרַת הַשֵּׁם יִתְבָּרַךְ וְהָלַכְנוּ עִמּוֹ. אֲבָל בְּזֹאת הַסְּפִינָה יָשְׁבוּ שָׁם עוֹד יִשְׁמְעֵאלִים וְעַרְבִיִּים מִכַּמָּה סְפִינוֹת הַסְּמוּכוֹת, וְהוֹלִיךְ בִּתְחִלָּה אֶת כָּל אֶחָד לִסְפִינָה שֶׁלּוֹ, וְנִתְקָרֵב עִמָּנוּ לְכַמָּה סְפִינוֹת בִּשְׁבִיל אֵלּוּ הָאֲנָשִׁים הַנִּזְכָּרִים לְעֵיל. וּקְצָת מֵהַסְּפִינוֹת הָיוּ סְפִינוֹת שֶׁל מִלְחָמָה שֶׁיָּשְׁבוּ שָׁם הַרְבֵּה יִשְׁמְעֵאלִים אַנְשֵׁי חַיִל, וּכְשֶׁרָאוּ אוֹתִי שָׂחֲקוּ וְהִתְלוֹצְצוּ אֲבָל לֹא פָּגַע בִּי שׁוּם אֶחָד מֵהֶם בְּעֶזְרַת הַשֵּׁם יִתְבָּרַךְ. וְכֵן הָלַךְ עִמָּנוּ מִסְּפִינָה לִסְפִינָה וְהוֹרִיד אֵצֶל כָּל אֶחָד כָּל אִישׁ לִסְפִינָתוֹ. בְּתוֹךְ כָּךְ פָּנָה הַיּוֹם מְאֹד וְהִגִּיעַ זְמַן הַמִּנְחָה וְהָיָה לִי צַעַר גָּדוֹל, כִּי אֵיךְ אֶפְשָׁר לְחַפֵּשׂ סָמוּךְ לַחֲשֵׁכָה וּבְתוֹךְ כָּךְ יַגִּיעַ הַלַּיְלָה וּבִפְרָט שֶׁהָיָה קְצָת רוּחַ סְעָרָה, אַחַר כָּךְ כְּשֶׁסִּלֵּק כָּל הַנִּזְכַּר לְעֵיל מֵהַסְּפִינָה וְלֹא נִשְׁאַר שָׁם כִּי־אִם אֲנַחְנוּ אֲנִי וְרַבִּי אַהֲרֹן הַנִּזְכַּר לְעֵיל עָנָה ר' אַהֲרֹן וְאָמַר, הַיּוֹם פָּנָה וְאִי אֶפְשָׁר לְחַפֵּשׂ עַכְשָׁו וְהַהֶכְרֵחַ לָשׁוּב לְבֵיתֵנוּ, וּלְמָחָר אֵלֵךְ עִמָּכֶם לְבַקֵּשׁ, וְאַף־עַל־פִּי שֶׁהָיָה לִי צַעַר גָּדוֹל מִזֶּה שֶׁאֶצְטָרֵךְ לָלוּן בְּפַחֵי נֶפֶשׁ וּבְכִלְיוֹן עֵינַיִם, אַף עַל פִּי כֵן הָיָה נִיחָא לִי בָּזֶה מְאֹד כְּדֵי שֶׁלֹּא אֲסַכֵּן עַצְמִי בִּסְפִינָה קְטַנָּה בַּלַּיְלָה בִּפְרָט שֶׁצְּרִיכִין לְחַפֵּשׂ סְפִינָתִי כַּנִּזְכַּר לְעֵיל. וְחָזַרְתִּי אֶל הַיַּבָּשָׁה וְלֹא נָתַתִּי לַסַּפָּן אֲפִלּוּ פְּרוּטָה אַחַת וְחָזַרְתִּי עִם ר' אַהֲרֹן לְבֵית הַבַּעַל הַבַּיִת שֶׁלִּי וְדַעְתִּי טְרוּדָה בְּצַעַר מְאֹד.

בַּדֶּרֶךְ שָׁאַל אוֹתִי ר' אַהֲרֹן הַנִּזְכַּר לְעֵיל אִם אֵין אִתִּי אֵיזֶה סֵפֶר חָדָשׁ וּבָזֶה הֶחֱיָה אוֹתִי וְתֵכֶף הֵשַׁבְתִּי לוֹ שֶׁיֵּשׁ אִתִּי סֵפֶר חָדָשׁ שֶׁלֹּא רְאִיתֶם אוֹתוֹ עֲדַיִן בִּמְדִינָה זוֹ וּשְׁמוֹ סֵפֶר לִקּוּטֵי מוֹהֲרַ"ן. וְזֶה הָעִנְיָן הֶחֱיָה אוֹתִי מְאֹד, וְאָמַרְתִּי בְּלִבִּי שֶׁבִּשְׁבִיל זֶה לְבַד כְּדַאי כָּל הַיִּסּוּרִים וְטִלְטוּלִים שֶׁיֵּשׁ לִי שֶׁאֲנִי עַכְשָׁו כְּמוֹ בְּגָלוּת מִצְרַיִם שֶׁאֲנִי נָע וָנָד וּמְטֻלְטָל וּמְבֻלְבָּל בַּאֲלֶכְּסַנְדְּרִיָּא שֶׁל מִצְרַיִם אֲשֶׁר מֵעוֹלָם לֹא עָלָה עַל דַּעְתִּי לִהְיוֹת כָּאן. אֲבָל כְּשֶׁאֲנִי זוֹכֶה לְהַזְכִּיר בַּאֲלֶכְּסַנְדְּרִיָּא בַּשּׁוּק שֵׁם הַסֵּפֶר שֶׁל רַבֵּנוּ הַנּוֹרָא זִכְרוֹנוֹ לִבְרָכָה, בִּשְׁבִיל זֶה הַכֹּל כְּדַאי כְּפִי מַה שֶּׁאֲנִי מַאֲמִין וְיוֹדֵעַ קְצָת גְּדֻלַּת קְדֻשַּׁת נוֹרְאוֹת זֶה הַסֵּפֶר וְגֹדֶל הַפְּעֻלּוֹת טוֹבוֹת וְנוֹרָאוֹת שֶׁעוֹשֶׂה בָּעוֹלָם וְכוּ' וְכוּ', וְאִם לֹא הָיִיתִי בְּכָאן מִי יוֹדֵעַ מָתַי הָיָה נִזְכָּר זֶה הַסֵּפֶר בְּכָאן, וְאִם לֹא בָּאתִי כִּי־אִם בִּשְׁבִיל זֶה דַּי, בִּפְרָט שֶׁהֵבַנְתִּי תֵּכֶף שֶׁעַל יְדֵי שְׁאֵלָה הַזֹּאת בְּוַדַּאי אֶזְכֶּה לִמְכֹּר כָּאן אֵיזֶה סֵפֶר (וְכֵן הָיָה) וְזֶה בְּוַדַּאי יָקָר בְּעֵינַי מֵעַל כָּל הוֹן.

וְהָלַכְתִּי עִמּוֹ עַד לְבֵית הַבַּעַל הַבַּיִת ר' מֹשֶׁה הַנִּזְכַּר לְעֵיל וְנִכְנַס עִמִּי אֶל הָעֲלִיָּה וְרַבִּי מֹשֶׁה הַבַּעַל הַבַּיִת לֹא בָּא לְבֵיתוֹ עֲדַיִן וְלֹא הָיְתָה שָׁם כִּי־אִם הָאִשָּׁה וְקִבְּלָה אוֹתִי בְּכָבוֹד בִּרְמִיזָה וְתֵכֶף הִתְפַּלַּלְתִּי מִנְחָה, כִּי כְּבָר פָּנָה הַיּוֹם מְאֹד. וְאַחַר מִנְחָה נִתְיַשַּׁבְתִּי קְצָת הֵיכָן אֲנִי בָּעוֹלָם, וְנִחַמְתִּי אֶת עַצְמִי קְצָת, וְחִזַּקְתִי אֶת עַצְמִי לִבְטֹחַ בַּה' שֶׁיִּהְיֶה הַכֹּל נָכוֹן בְּחַסְדּוֹ הַגָּדוֹל. וְאַחַר כָּךְ הִתְפַּלַּלְתִּי מַעֲרִיב וְסָפַרְתִּי סְפִירַת הָעֹמֶר. וְקֹדֶם שֶׁגָּמַרְתִּי בָּא הַבַּעַל הַבַּיִת ר' מֹשֶׁה וְקִבֵּל אוֹתִי בְּסֵבֶר פָּנִים יָפוֹת. וְיָשַׁבְתִּי עִמּוֹ עַל הַמַּצָּעוֹת שֶׁלָּהֶם כְּדַרְכָּם. וְאַחַר כָּךְ בָּא ר' יוֹסֵף שֶׁאוֹכֵל שָׁם גַּם כֵּן אֵצֶל זֶה הַבַּעַל הַבַּיִת, וּשְׁאָר אֲנָשִׁים שְׁכֵנִים וְדִבַּרְתִּי עִמָּהֶם וְקִבְּלוּ אוֹתִי בְּכָבוֹד. וְדִבַּרְתִּי עִמָּהֶם מֵעִנְיַן הַדֶּרֶךְ מִכָּאן לְאֶרֶץ יִשְׂרָאֵל. וּקְצָתָם אָמְרוּ שֶׁצְּרִיכִין לִסַּע דֶּרֶךְ עִיר דּוּמַיְטָא, שֶׁהוּא עִיר שֶׁל מִצְרַיִם וְזֶה אוֹמֵר כָּכָה וְזֶה כָּכָה. מִתּוֹךְ דִּבְרֵיהֶם הֵבַנְתִּי תֵּכֶף שֶׁכְּפִי הַנִּרְאֶה יְהֵא דַּרְכֵּנוּ מִכָּאן לְצִידוֹן וּמִשָּׁם לִצְפָת תובב"א [תִּבָּנֶה וְתִכּוֹנֵן בִּמְהֵרָה בְּיָמֵינוּ, אָמֵן], וְהָיָה לִי זֶה לְנַחַת וּלְסִימַן יְשׁוּעָה שֶׁאֲנִי מְדַבֵּר תֵּכֶף מִדֶּרֶךְ נְסִיעָתִי לְאֶרֶץ יִשְׂרָאֵל.

אַחַר כָּךְ בָּאוּ לְשָׁם בְּנֵי הַנְּעוּרִים כְּמוֹ בְּנֵי חֲמֵשׁ־עֶשְׂרֵה אוֹ שֵׁשׁ־עֶשְׂרֵה שָׁנָה וְיוֹתֵר, וְיָשְׁבוּ לִפְנֵי הַבַּעַל הַבַּיִת וְקָרְאוּ לְפָנָיו הַפַּרְשָׁה בַּמִדְבָּר בְּנִגּוּן וּנְקֻדּוֹת שֶׁלָּהֶם, וְנִתְעַכַּבְנוּ אֵיזֶה שָׁעוֹת. אַחַר כָּךְ אָכַלְנוּ סְעֻדַּת הַלַּיְלָה וְאָכַלְנוּ עִסָּה שֶׁקּוֹרִין לוֹקְשִׁין (אִטְרִיּוֹת) עִם גְּבִינָה בְּיָדַיִם וְעִם לֶחֶם כְּדַרְכָּם. וְהַכֹּל הָיָה חָבִיב בְּעֵינַי מֵאַחַר שֶׁזָּכִיתִי עַל כָּל פָּנִים שֶׁיִּהְיֶה לִי מָקוֹם מְנוּחָה לָלוּן בְּמָקוֹם רָחוֹק כָּזֶה, וְגַם נוֹתְנִין לִי לֶאֱכֹל בָּרוּךְ הַשֵּׁם. אַחַר כָּךְ צִוּוּ לִי לַעֲלוֹת עַל הָעֲלִיָּה שֶׁעַל עֲלִיָּה זֹאת לִישֹׁן שָׁם, וְיָשַׁנְתִּי שָׁם עַל הַקַּרְקַע. וְהַכָּרִים וְהַכְּסָתוֹת שֶׁלִּי לֹא הָיָה לִי עֲדַיִן שָׁם, וְנָתְנוּ לִי אֵיזֶה יְרִיעָה וְכַר שֶׁל קַשׁ כְּדַרְכָּם, וְיָשַׁנְתִּי שָׁם. וְהַכֹּל הָיָה יָקָר בְּעֵינַי מְאֹד, אֲבָל לֹא יָכֹלְתִּי לִישֹׁן כִּי־אִם מְעַט.

בַּבֹּקֶר הַשְׁכֵּם עָמַדְתִּי, וְהָלַךְ עִמִּי בֶּן הַבַּעַל הַבַּיִת לְבֵית הַכְּנֶסֶת. וְשָׁאַלְתִּי אִם יֵשׁ שָׁם בֵּית הַטְּבִילָה. וּבְקֹשִׁי גָּדוֹל עַד שֶׁהֵבִינוּ כַּוָּנָתִי, וְהוֹדִיעוּ לִי שֶׁבְּבֵית הַכְּנֶסֶת יֵשׁ שָׁם מִקְוֶה אֲבָל שָׁם אֵין הוֹלְכִים הָאֲנָשִׁים לִטְבֹּל כְּלָל אֲפִלּוּ בְּעֶרֶב שַׁבָּת וּבְעֶרֶב־יוֹם־ טוֹב. וּבִקַּשְׁתִּי מֵהַנַּעַר שֶׁיּוֹלִיךְ אוֹתִי לַמִּקְוֶה וּמִלֵּא רְצוֹנִי וְהָלַךְ עִמִּי לְשָׁם. וְעָמְדָה שָׁם אִשָּׁה אַחַת שֶׁמְּמֻנָּה עַל טְבִילַת נָשִׁים, וְלֹא רָצְתָה בִּתְחִלָּה לְהַנִּיחַ אוֹתִי לִכְנֹס. וְהַנַּעַר טָעַן עִמָּהּ בִּשְׁבִילִי אַחַר כָּךְ נִכְנַסְתִּי וְטָבַלְתִּי שָׁם. וְזֶה הֶחֱיָה אוֹתִי מְאֹד מְאֹד, כִּי זֶה יוֹתֵר מִשְּׁנֵי שָׁבוּעוֹת שֶׁלֹּא זָכִיתִי לִטְבֹּל בְּמִקְוֶה וְהָיוּ לִי יִסּוּרִים מִזֶּה, עַל כֵּן הָיָה לִי נַחַת רוּחַ מְאֹד מַה שֶּׁזָּכִיתִי עַכְשָׁו לְהִטָּהֵר בְּמִקְוֶה. אַחַר כָּךְ הָלַכְתִּי לְבֵית הַכְּנֶסֶת, וְהָיָה שָׁם אֲנָשִׁים מֻעָטִים וְלֹא הִתְפַּלְּלוּ בְּצִבּוּר, רַק בְּדֹחַק גָּדוֹל קִבְּצוּ אַחַר כָּךְ מִנְיָן לוֹמַר קְדֻשָּׁה וּבָרְכוּ. וַאֲנִי לָוִיתִי שָׁם טַלִּית וּתְפִלִּין. וְהַתְּפִלִּין שֶׁלָּהֶם כֻּלָּם קְטַנִּים מְאֹד מְאֹד, עָבְיָם פָּחוֹת הַרְבֵּה מֵאֶצְבַּע, גַּם הַטַּלִּית שֶׁלָּוִיתִי הָיָה שֶׁל צֶמֶר גֶּפֶן וְקָטָן מְאֹד. וְגַם יֵשׁ שָׁם טַלִּיתִים שֶׁל צֶמֶר, אֲבָל אֵלּוּ הָאֲנָשִׁים שֶׁהָיוּ שָׁם אָז, רֻבָּם הָיוּ לָהֶם טַלִּיתוֹת שֶׁל צֶמֶר גֶּפֶן, וְהִתְפַּלַּלְתִּי בְּטַלִּית וּתְפִלִּין אֵלּוּ בְּבֵית הַכְּנֶסֶת.

אַחַר כָּךְ יָצָאתִי מִבֵּית הַכְּנֶסֶת עִם הַנַּעַר הַנִּזְכַּר לְעֵיל, וְחָזַרְתִּי לְבֵית הָאַכְסַנְיָא שֶׁלִּי. וְכִבְּדוּ אוֹתִי בְּקַאוֶוע עִם פַּת הַבָּא בְּכִּסְנִין. וְהִמְתַּנְתִּי הַרְבֵּה עַל ר' אַהֲרֹן עַד שֶׁגָּמַר תְּפִלַּת שַׁחֲרִית וְאַחַר כָּךְ אָמַר תְּהִלִּים, אַחַר כָּךְ הָלַךְ עִמִּי אֶל הַיָּם לַחֲזֹר וּלְבַקֵּשׁ הַסְּפִינָה. וְחָזַרְתִּי וְהָלַכְתִּי בְּפָחֵי נֶפֶשׁ מֵחֲמַת שֶׁאֵינִי יוֹדֵעַ מְקוֹם הַסְּפִינָה, וְהַיּוֹם - עֶרֶב שַׁבָּת שֶׁהוּא עֶרֶב שָׁבוּעוֹת, וְאִם חַס וְשָׁלוֹם לֹא אֶמְצָא הַיּוֹם הַסְּפִינָה כְּמוֹ אֶתְמוֹל, מָה אֶעֱשֶׂה בְּשַׁבָּת וְשָׁבוּעוֹת כְּשֶׁאֶהְיֶה חַס וְשָׁלוֹם לְבַדִּי בְּלֹא חֲבֵרִי רי"א. כִּי אֵיךְ יֶעֱרַב לִי שִׂמְחַת שַׁבָּת וְיוֹם טוֹב, כְּשֶׁאֶהְיֶה חַס וְשָׁלוֹם נִתְעֶה מֵחֲבֵרִי וּסְפִינָתִי, וְהוּא מִמֶּנִּי, וּבְשַׁבָּת וְיוֹם טוֹב בְּוַדַּאי אִי אֶפְשָׁר לְבַקֵּשׁ.

בְּתוֹךְ שֶׁהָלַכְנוּ פָּגַע בָּנוּ סְפָרַדִּי אֶחָד, שֶׁבָּא מִירוּשָׁלַיִם וְנָסַע מִשָּׁם לְאִיזְמִיר, וְסִפֵּר לִי שֶׁנּוֹדַע לוֹ בַּסְּפִינָה שֶׁלּוֹ שֶׁאֲנַחְנוּ בָּאנוּ לְכָאן מִסְּטַנְבּוּל. כִּי סוֹפֵר אֶחָד מֵאַנְשֵׁי סְפִינָתֵנוּ הָיָה בַּסְּפִינָה שֶׁלּוֹ וְסִפֵּר לוֹ. וּבִשְׁבִיל זֶה בָּא אֶל הָעִיר כְּדֵי לִשְׁאֹל אוֹתִי אִם אֵין לִי אִגֶּרֶת מִסְּטַנְבּוּל מֵאַנְשֵׁי סְפָרַדִּים. הֵשַׁבְתִּי לוֹ שֶׁאֵין בְּיָדִי שׁוּם אִגֶּרֶת מֵהַסְּפָרַדִּים, וְדִבַּרְתִּי אֵיזֶה דִּבּוּרִים עִם הַסְּפָרַדִּי הַנִּזְכַּר לְעֵיל וְהָיָה לִי קְצָת נֶחָמָה עַל יְדֵי זֶה. אַחַר כָּךְ הָלַךְ ר' אַהֲרֹן עִם הַסְּפָרַדִּי לְצָרְכּוֹ וַאֲנִי אַחֲרֵיהֶם. אַחַר כָּךְ חָזַר עִמִּי ר' אַהֲרֹן אֶל הַיָּם וְיָשַׁב עִמִּי שָׁם הַרְבֵּה וְלֹא מָצָא סְפִינָה קְטַנָּה לְצָרְכֵּנוּ. וְאוֹתוֹ הָעַרְבִי שֶׁל אֶתְמוֹל לֹא הָיָה שָׁם, וְנִתְעַכַּבְנוּ שָׁם הַרְבֵּה וְהָיָה לִי כִּלְיוֹן עֵינַיִם הַרְבֵּה.

אַחַר כָּךְ בָּאוּ שְׁנֵי עַרְבִיִּים קְטַנִּים עִם סְפִינָה וְדִבֵּר עִמָּהֶם רַבִּי אַהֲרֹן וְשָׂכַר אוֹתָם וְצִוָּה לִי לִכְנֹס בִּסְפִינָתָם וְנִכְנַסְתִּי לְשָׁם וְגַם רַבִּי אַהֲרֹן נִכְנַס עִמִּי וְהָיָה לִי צַעַר כִּי הֵבַנְתִּי כִּי קְטַנִּים כָּאֵלּוּ בְּוַדַּאי לֹא יוּכְלוּ לִמְצֹא סְפִינָתִי וְהָלְכוּ עִמִּי לִסְפִינוֹת אֲחֵרִים לְצָרְכָּם. אַחַר כָּךְ הִתְחִילוּ לֵילֵךְ עִמִּי לְבַקֵּשׁ סְפִינָתִי וְהָלַכְנוּ לְכָאן וּלְכָאן וְלֹא מָצָאנוּ הַסְּפִינָה שֶׁלִּי. וּבְכָל פַּעַם שׁוֹאֲלִים אוֹתִי הֵיכָן הַסְּפִינָה שֶׁלְּךָ, וְהוּא כְּמוֹ שָׂעַר בְּנַפְשִׁי, כִּי אֵינִי יוֹדֵעַ מַה לַּהֲשִׁיבָם. אַחַר כָּךְ הָלְכוּ עִמִּי עוֹד. בְּתוֹךְ כָּךְ פָּגַעְנוּ בִּסְפִינָה קְטַנָּה אַחֶרֶת שֶׁהָיְתָה גְּדוֹלָה קְצָת מִסְּפִינָה שֶׁיָּשַׁבְנוּ בָּהּ, וְשָׁם יָשְׁבוּ שְׁנֵי עוֹבְדֵי כּוֹכָבִים גְּדוֹלִים. וְדִבֵּר עִמָּהֶם ר' אַהֲרֹן וְאֵינִי יוֹדֵעַ מַה דִּבֵּר עִמָּהֶם. אַחַר כָּךְ נִתְקָרְבָה הַסְּפִינָה אֶצְלֵנוּ וְיָצָאנוּ מִסְּפִינָה שֶׁיָּשַׁבְנוּ תְּחִלָּה לִסְפִינָה זֹאת, וְהָלַכְתִּי עִם אֵלּוּ הָעַרְבִיִּים הַגְּדוֹלִים וְהָיָה לִי קְצָת נַחַת מִזֶּה כִּי הֵבַנְתִּי שֶׁהֵם יֵדְעוּ יוֹתֵר לְבַקֵּשׁ הַסְּפִינָה. וְהָלַכְנוּ עִמָּהֶם לַמָּקוֹם שֶׁעוֹמְדִים סְפִינוֹת שֶׁל אִיטַלְיָא, וְהָלַכְנוּ מִסְּפִינָה לִסְפִינָה וְלֹא מָצָאנוּ הַסְּפִינָה שֶׁלִּי וְעֵינַי כָּלוֹת מְאֹד וּמְצַפּוֹת עַל כָּל הַסְּפִינוֹת, אוּלַי אֶזְכֶּה לִמְצֹא אֵיזֶה סִימָן אוֹ לִרְאוֹת אֵיזֶה סַפָּן מֵאַנְשֵׁי סְפִינָתִי וְלֹא רָאִיתִי. וְהִתְחַלְתִּי לִצְעֹק בְּקוֹל: יְהוּדָא לֵייזֶר, יְהוּדָא לֵייזֶר, וְאֵין קוֹל וְאֵין עוֹנֶה.

אַחַר כָּךְ בָּאנוּ סָמוּךְ לִסְפִינָתֵנוּ וְלֹא הִכַּרְתִּי אוֹתָהּ, אֲבָל הַסַּפָּן אָמַר שֶׁיִּתְקָרֵב לִסְפִינָה זֹאת, וְנִתְקָרַבְנוּ לְשָׁם וּבְחַסְדֵי ה' בָּאנוּ לַסְּפִינָה שֶׁלָּנוּ. וְתֵכֶף רָאוּ אוֹתִי הַמַּטְרָאסִין וְהִתְחִילוּ לִצְעֹק אֵלַי וְלִקְרוֹת אֶת ר' יְהוּדָא אֱלִיעֶזֶר שֶׁיָּרַד בְּאוֹתָהּ שָׁעָה לְחַדְרֵנוּ שֶׁיָּשַׁבְנוּ שָׁם וְיָצָא לִקְרָאתִי תֵּכֶף. וְגֹדֶל הַשִּׂמְחָה שֶׁהָיָה לִי אָז כְּשֶׁזָּכִיתִי לִרְאוֹת אוֹתוֹ אֵין לְשַׁעֵר. וְגַם עַל ר' יְהוּדָא אֱלִיעֶזֶר הָיָה שִׂמְחָה גְּדוֹלָה כִּי הוּא הָיָה לוֹ גַּם כֵּן כִּלְיוֹן עֵינַיִם גָּדוֹל מְאֹד עַל שֶׁנִּתְעַכַּבְתִּי כָּל כָּךְ קָרוֹב לְמֵעֵת לְעֵת. בָּרוּךְ הַשֵּׁם הַגּוֹמֵל לַחַיָּבִים טוֹבוֹת אֲשֶׁר עֲזָרַנִי עַד כֹּה, וְנָתַן לִי כֹּחַ לִסְבֹּל הַכֹּל בְּחַסְדּוֹ הַגָּדוֹל.

וְתֵכֶף קִבַּלְנוּ כָּל הַחֲפָצִים לִסְפִינָה זֹאת שֶׁבָּאתִי עִמָּהּ, וְגַם רי"א יָרַד לְתוֹכָהּ וְחָזַרְנוּ כֻּלָּנוּ אֶל הָעִיר. וְתֵכֶף בָּאוּ הָעַרְבִיִּים הַנּוֹשְׂאִים מַשָּׂאוֹת וְחָטְפוּ הַחֲפָצִים מֵהַסְּפִינָה כְּדַרְכָּם כִּי כָּל אֶחָד מַקְדִּים עַצְמוֹ כְּדֵי שֶׁהוּא יִשָּׂא הַמַּשְּׂאוֹי כְּדֵי לְקַבֵּל שָׂכָר. אֲבָל בָּרוּךְ הַשֵּׁם לֹא הָיָה לָנוּ שׁוּם הֶזֵּק, וְהַכֹּל עַל יְדֵי ר' אַהֲרֹן הַנִּזְכַּר לְעֵיל שֶׁיָּדַע לְדַבֵּר עִמָּהֶם וְלִשְׂכֹּר אוֹתָם הֵיטֵב וּלְהוֹדִיעַ לָהֶם הֵיכָן צְרִיכִין לִשָּׂא הַחֲפָצִים שֶׁלָּנוּ. בָּרוּךְ הַשֵּׁם שֶׁהִזְמִין לָנוּ הָאִישׁ רַבִּי אַהֲרֹן הַנִּזְכַּר לְעֵיל שֶׁגָּמַל עִמִּי חֶסֶד בְּחִנָּם. וּבִלְעָדָיו אֵינִי יוֹדֵעַ מֶה הָיִיתִי עוֹשֶׂה. וּתְהִלָּה לָאֵל הִכְנִיס אוֹתִי בְּשָׁלוֹם עִם כָּל הַחֲפָצִים לְבֵית הָאַכְסַנְיָא שֶׁלִּי. בָּרוּךְ הַשֵּׁם הַכֹּל שָׁלוֹם:

קטז

גַּם בָּעֵת שֶׁהָלְכוּ הָעַרְבִיִּים עִם הַחֲפָצִים הָיָה לִי צַעַר קְצָת. כִּי עַרְבִי אֶחָד נִתְעַכֵּב לְתַקֵּן מַשָּׂאוֹ, בְּתוֹךְ כָּךְ הָלְכוּ הַשְּׁאָר וַאֲנִי נִתְעַכַּבְתִּי עִמּוֹ. וְאַחַר כָּךְ הָלַךְ הָעַרְבִי וַאֲנִי אַחֲרָיו, וְהָעַרְבִי לֹא יָדַע לְהֵיכָן לִשָּׂא הַמַּשְּׂאוֹי, וְגַם אֲנִי לֹא יָדַעְתִּי וְהָלַךְ הָעַרְבִי בִּתְחִלָּה לְכַמָּה בָּתִּים אֲחֵרִים וְרָצָה לְהַנִּיחַ שָׁם הַמַּשְּׂאוֹי, כִּי לֹא יָדַע לְהֵיכָן צְרִיכִין לִשָּׂא, וְהָיָה לִי צַעַר גָּדוֹל בְּאוֹתָהּ שָׁעָה. אֲבָל לֹא נִתְמַהְמַהּ הַרְבֵּה, וַעֲזָרַנִי הַשֵּׁם יִתְבָּרַךְ לָבוֹא לְבֵית הָאַכְסַנְיָא שֶׁלִּי, וְעָלִינוּ עַל הָעֲלִיָּה הַמְיֻחֶדֶת שֶׁיָּשַׁנְתִי שָׁם בַּלַּיְלָה וְשָׁם הִנַּחְתִּי כָּל הַחֲפָצִים בְּשָׁלוֹם. וְנָתַתִּי שֶׁבַח וְהוֹדָיָה לְהַשֵּׁם יִתְבָּרַךְ שֶׁהֵבִיא אוֹתָנוּ בְּיַחַד בְּשָׁלוֹם, וְגַם תְּהִלָּה לָאֵל יֵשׁ לָנוּ אַכְסַנְיָא טוֹבָה עֲלִיָּה מְיֻחֶדֶת שֶׁיְּכוֹלִים לַעֲשׂוֹת בָּהּ מַה שֶּׁנִּרְצֶה לִלְמֹד וּלְהִתְפַּלֵּל כְּדַרְכֵּנוּ, שֶׁמְּשֻׁנָּה הַרְבֵּה מֵהַפְרֶענְקֶין. בָּרוּךְ הַשֵּׁם אֲשֶׁר עַד כֹּה עֲזָרַנִי:

קיז

אַחַר כָּךְ הִתְחַלְנוּ לְהָכִין עַצְמֵנוּ עַל שַׁבָּת וְיוֹם טוֹב וְהָלַכְנוּ לְגַלֵּחַ עַצְמֵנוּ אֵצֶל יִשְׁמָעֵאל. וְגַם אָמָּנוּת הַגִּלּוּחַ שֶׁלָּהֶם מְשֻׁנָּה מְאֹד מֵאָמָּנִים שֶׁלָּנוּ. וְהָלַכְנוּ לִטְבֹּל בַּמִּקְוֶה שֶׁבְּבֵית־הַכְּנֶסֶת וְשָׁם אֵין מֶרְחָץ שֶׁל יִשְׂרָאֵל, וְגַם אֵין הוֹלְכִים שָׁם לִטְבֹּל אֲפִלּוּ בְּעֶרֶב שַׁבָּת וְעֶרֶב יוֹם טוֹב, מִכָּל שֶׁכֵּן בְּיוֹם טוֹב וְשַׁבָּת עַצְמוֹ. וּבָרוּךְ הַשֵּׁם הָיָה הַכֹּל עַל נָכוֹן. וְשָׂמַחְנוּ מְאֹד שֶׁזָּכִינוּ אַחַר חֲלִישׁוּת וְיִסּוּרִין כָּאֵלּוּ וְטִלְטוּלִים כָּאֵלּוּ שֶׁהָיָה לָנוּ עַל הַיָּם לָבוֹא עַל חַג הַשָּׁבוּעוֹת וְשַׁבַּת קֹדֶשׁ לִמְקוֹם מְנוּחָה בָּרוּךְ הַשֵּׁם:

קיח

וְהִנֵּה בְּאוֹתוֹ הַיּוֹם עֶרֶב שַׁבַּת קֹדֶשׁ, בָּעֵת שֶׁהָיִינוּ בַּחֲצַר בֵּית הַכְּנֶסֶת בִּשְׁבִיל לִטְבֹּל שָׁם בַּמִּקְוֶה, נִזְדַּמֵּן לָנוּ שָׁם עָנִי אֶחָד סְפָרַדִּי שֶׁעָמַד שָׁם בַּחֲצַר בֵּית הַכְּנֶסֶת. כִּי רֹב הָעֲנִיִּים הַפְּשׁוּטִים וַאֲפִלּוּ הַחֲשׁוּבִים מְעַט אֵין לָהֶם אַכְסַנְיָא שָׁם כִּי־אִם בַּחֲצַר בֵּית הַכְּנֶסֶת, רַק הַחֲשׁוּבִים בְּיוֹתֵר נוֹתְנִים לָהֶם אַכְסַנְיָא אֵצֶל ר' מֹשֶׁה גַּבַּאי שֶׁעָמַדְנוּ אֶצְלוֹ. וְזֶה הַסְּפָרַדִּי הַנִּזְכַּר לְעֵיל הָיָה מִצְּפָת וְהָיָה יוֹדֵעַ לְדַבֵּר קְצָת בִּלְשׁוֹנֵנוּ, וְדִבַּרְנוּ עִמּוֹ וְהָיָה לָנוּ לְנַחַת. וּבְתוֹךְ דְּבָרָיו בָּא אֶחָד מֵהָעִיר שְׁמוֹ רַבִּי יְהוּדָא וּמִתּוֹךְ דִּבְרֵיהֶם הוֹדִיעוּ לָנוּ שֶׁיֵּשׁ סְפִינָה שֶׁרְצוֹנָהּ לֵילֵךְ אַחַר יוֹם טוֹב לְצִידוֹן, וְהִבְטִיחַ לָנוּ רַבִּי יְהוּדָה הַנִּזְכַּר לְעֵיל לְהוֹדִיעַ לָנוּ מִזֶּה. וְזֶה הָיָה אֶצְלֵנוּ בְּשׂוֹרָה טוֹבָה מְאֹד בְּמָקוֹם כָּזֶה:

קיט

וְהִנֵּה תְּהִלָּה לָאֵל קִבְּלוּ אוֹתָנוּ בְּבֵית הַבַּעַל הַבַּיִת הַנִּזְכַּר לְעֵיל בְּשַׁבָּת וְיוֹם טוֹב בְּכָבוֹד גָּדוֹל וּבְנַחַת, וְהָיָה לָנוּ מְקוֹם מְנוּחָה עַל הָעֲלִיָּה שֶׁהָיָה בִּרְשׁוּתִי לַעֲשׂוֹת שָׁם מַה שֶּׁאֶרְצֶה. וְהַשֵּׁם יִתְבָּרַךְ עֲזָרַנִי שָׁם בְּחַסְדּוֹ הַגָּדוֹל לְחַדֵּשׁ שָׁם לִכְבוֹד שַׁבָּת וְשָׁבוּעוֹת מֵעִנְיַן מַתַּן תּוֹרָה דְּבָרִים נָאִים בְּעֶזְרַת הַשֵּׁם יִתְבָּרַךְ:

קכ

וְהִנֵּה בְּיוֹם שַׁבָּת קֹדֶשׁ הִזְמִין ה', שֶׁבָּא בִּסְפִינָה אוֹרֵחַ אֶחָד מֵעִיר טְשֶׁרְנִיקִילְס הַסָּמוּךְ לִסְטַנְבּוּל, וּמִשָּׁם בָּא לְכָאן לַאֲלֶכְּסַנְדְּרִיָּא. וְזֶה הָאוֹרֵחַ הָיָה מִמְּדִינָתֵנוּ מִקְּהִלַּת־קֹדֶשׁ פְּרֶמִיסְלָא. וְזֶה כְּמוֹ שְׁנָתַיִם שֶׁיָּצָא מִבֵּיתוֹ לְבַדּוֹ בְּיָדַיִם רֵיקָנִיּוֹת, וְהַשֵּׁם יִתְבָּרַךְ עֲזָרוֹ שֶׁבָּא לְאֶרֶץ הַקֹּדֶשׁ וְיָשַׁב שָׁם אֵיזֶה חֳדָשִׁים, וְאַחַר כָּךְ יָצָא מִשָּׁם וְסִבֵּב בִּמְדִינוֹת יִשְׁמָעֵאל עַד שֶׁבָּא לְכָאן בְּיוֹם שַׁבָּת קֹדֶשׁ. וְנָתַן לוֹ הָרַב גַּם כֵּן אַכְסַנְיָא אֵצֶל הַבַּעַל הַבַּיִת שֶׁלָּנוּ. וְהָיָה לָנוּ לְנַחַת גָּדוֹל שֶׁנִּזְדַּמֵּן לָנוּ עוֹד אֶחָד מִמְּדִינוֹתֵינוּ, וְהָיָה לָנוּ עִם מִי לְדַבֵּר. וְאֶצְלִי הָיָה זֶה טוֹבָה גְּדוֹלָה לְכַמָּה עִנְיָנִים.

וּבְמוֹצָאֵי שַׁבַּת קֹדֶשׁ לֵיל א' שֶׁל שָׁבוּעוֹת נִתְקַבְּצוּ כַּמָּה אֲנָשִׁים לְבֵית הַבַּעַל הַבַּיִת שֶׁלָּנוּ, וְהָיִינוּ נֵעוֹרִים שָׁם יַחַד כִּי אֵין שָׁם בֵּית הַמִּדְרָשׁ רַק בָּתֵּי כְנֵסִיּוֹת. וּבְבֵית הַכְּנֶסֶת אֵין נֵעוֹרִים שָׁם. רַק קְצָתָם נִתְקַבְּצוּ לְבֵית הַבַּעַל הַבַּיִת שֶׁלָּנוּ וְהָיִינוּ נֵעוֹרִים שָׁם. וְהָיָה זֶה לָנוּ לְנַחַת גָּדוֹל, וְאָמַרְנוּ כָּל הַתִּקּוּן וְגַם הָאִדְּרָא רַבָּא כִּי שָׁם הַלַּיְלָה גְּדוֹלָה בָּעִתִּים הַלָּלוּ קָרוֹב לְכִפְלַיִם מִשִּׁעוּר הַלַּיְלָה שֶׁלָּנוּ, כִּי שָׁם הַלַּיְלָה בְּלֵיל שָׁבוּעוֹת הוּא שְׁמוֹנֶה שָׁעוֹת. אֲבָל אַף עַל פִּי כֵן לֹא הָיָה לָנוּ צַעַר מִנִּדּוּד הַשֵּׁנָה, כִּי יָשַׁבְנוּ שָׁם בְּהַרְוָחָה גְּדוֹלָה עַל הַמַּצָּעוֹת שֶׁלָּהֶם. וּבְכָל פַּעַם נָתְנוּ לָנוּ קַאוֶוע לִשְׁתּוֹת וְסָמוּךְ לְיוֹם נָתְנוּ לְכָל הָעוֹלָם יֵין שָׂרָף טוֹב עִם מִרְקַחַת שֶׁל קְלִפַּת מַארַאנְצְן (תַּפּוּזִים). גַּם סָמוּךְ לְאוֹר הַיּוֹם הִתְחִילוּ קְצָת סְפָרַדִּים לְנַגֵּן שִׁירוֹת וְתִשְׁבָּחוֹת קְצָתָם הַיְדוּעִים לָנוּ וּקְצָת אֲחֵרִים בְּנִגּוּנִים מְשֻׁנִּים שֶׁלָּהֶם, וְגַם נִגְּנוּ יָהּ רִבּוֹן עָלַם וְכוּ' בְּנִגּוּן וּנְקֻדּוֹת מְשֻׁנּוֹת שֶׁלָּהֶם, וְאַף עַל פִּי כֵן הָיָה לִי נַחַת גָּדוֹל מְאֹד וְהָיִיתִי מְנַגֵּן עִמָּהֶם גַּם כֵּן נִגּוּן שֶׁלָּהֶם, וְשָׂמַחְתִּי שֶׁשָּׁמַעְתִּי שֶׁבְּכָל מָקוֹם מְזַמְּרִים וּמְשַׁבְּחִים לִשְׁמוֹ הַגָּדוֹל יִתְבָּרַךְ וְיִתְעַלֶּה.

עַד שֶׁהֵאִיר הַיּוֹם, וְאָז הָלַכְנוּ לִטְבֹּל. וְהֵם הָלְכוּ כֻּלָּם לְהִתְפַּלֵּל בְּבֵית הַכְּנֶסֶת. כִּי שָׁם מִתְפַּלְּלִים כֻּלָּם בַּבֹּקֶר הַשְׁכֵּם בְּשָׁבוּעוֹת אַף עַל פִּי שֶׁרֻבָּם לֹא הָיוּ נֵעוֹרִים. וַאֲנַחְנוּ הִתְפַּלַּלְנוּ בְּבֵיתֵנוּ וְאַחַר הַתְּפִלָּה אָכַלְנוּ אֹרֶז עִם חָלָב וּדְבַשׁ, כִּי כָּךְ הַמִּנְהָג שֶׁלָּהֶם לֶאֱכֹל בְּשָׁבוּעוֹת דְּבַשׁ וְחָלָב.

גַּם בְּלֵיל ב' שֶׁל שָׁבוּעוֹת עֲזָרַנִי הַשֵּׁם יִתְבָּרַךְ, שֶׁהָיָה שָׁם אֶחָד שֶׁאָכַל גַּם כֵּן אֵצֶל בַּעַל הַבַּיִת שֶׁלָּנוּ, וְהִתְחִיל לָבוֹא בְּשִׂמְחָה וְנִגְּנוּ לוֹ וְהוּא הִתְחִיל לְרַקֵּד, עַד שֶׁאַחַר כָּךְ שָׂמַחְנוּ גַּם כֵּן וְרִקַּדְנוּ עִמּוֹ יַחַד וְשִׂמַּחְנוּ כָּל הַמְסֻבִּין שָׁם. וְזֶה הָיָה יָקָר בְּעֵינֵינוּ מְאֹד שֶׁזָּכִינוּ לִשְׂמֹחַ וּלְרַקֵּד בֶּחָג הַקָּדוֹשׁ הַזֶּה זְמַן מַתַּן תּוֹרָתֵנוּ בְּמָקוֹם רָחוֹק וּמְשֻׁנֶּה כָּזֶה, מַה שֶּׁלֹּא עָלָה עַל דַּעְתֵּנוּ. כִּי הָיִינוּ סְבוּרִים שֶׁחַס וְשָׁלוֹם נִתְעַכֵּב עַל הַסְּפִינָה בְּשָׁבוּעוֹת חַס וְשָׁלוֹם, וְעַכְשָׁו עֲזָרַנִי הַשֵּׁם יִתְבָּרַךְ לָבוֹא אֶל הָעִיר לְאַכְסַנְיָא טוֹבָה וְלִשְׂמֹחַ בְּשָׁבוּעוֹת בְּרִקּוּדִין בְּעֶזְרַת הַשֵּׁם יִתְבָּרַךְ:

קכא

וּבְיוֹם שֵׁנִי אַחַר הַתְּפִלָּה הָלַכְנוּ אֶל הָרַב לְקַבֵּל פָּנָיו. וַאֲנִי לֹא הָיִיתִי בְּבֵית הַכְּנֶסֶת כְּלָל בְּשַׁבָּת וְיוֹם טוֹב כִּי־אִם בְּעֶרֶב שַׁבַּת קֹדֶשׁ בַּבֹּקֶר וּבְלֵיל שַׁבַּת קֹדֶשׁ, אֲבָל רי"א הָיָה בְּבֵית הַכְּנֶסֶת וְעָלָה שָׁם לַתּוֹרָה. וְסִפֵּר שֶׁשָּׁם מוֹצִיאִין הַסֵּפֶר־תּוֹרָה בַּתִּיק שֶׁלָּהּ וּבְתוֹךְ הַתִּיק קוֹרִין בָּהּ וְגַם אֵין מַנִּיחִין הַסֵּפֶר־תּוֹרָה כְּמוֹ אֶצְלֵנוּ רַק כְּמוֹ שֶׁעוֹמֶדֶת בַּתִּיק כָּךְ מַעֲמִידִין אוֹתָהּ עַל הַשֻּׁלְחָן, וּפוֹתְחִין הַתִּיק עִם הַסֵּפֶר־תּוֹרָה בְּיַחַד וְקוֹרִין בַּסֵּפֶר־תּוֹרָה כְּשֶׁהִיא עוֹמֶדֶת זְקוּפָה בַּתִּיק. וּמִבֵּית הָרַב הָלַכְנוּ לַגְּבִיר ר' אַבְרָהָם טִילְקָא. וּבַתְּחִלָּה הוֹלִיכוּ אוֹתָנוּ לְבֵית אָחִיו רַבִּי יוֹסֵף שֶׁדָּר עִמּוֹ בְּחָצֵר אַחַת, וְאַחַר כָּךְ נִכְנַסְתִּי לְבֵית רַבִּי אַבְרָהָם הַנִּזְכַּר לְעֵיל, וְקִבֵּל אוֹתָנוּ בְּכָבוֹד גָּדוֹל. וּמָסַרְתִּי לוֹ הָאִגֶּרֶת שֶׁהָיָה בְּיָדִי אֵלָיו מֵרַבִּי יְחִיאֵל כַּמְבֹאָר לְעֵיל. וְאַחַר כָּךְ אָמַר לָנוּ שֶׁאִם אָנוּ צְרִיכִין לְטוֹבָתוֹ נָבוֹא אֵלָיו אַחַר יוֹם טוֹב. וְנִפְטַרְנוּ מִמֶּנּוּ בְּשָׁלוֹם:

קכב

וְהִנֵּה תְּהִלָּה לָאֵל עָבַר הַשַּׁבָּת וְיוֹם טוֹב בְּשָׁלוֹם וְשִׂמְחָה וָנַחַת. רַק בְּלֵיל יוֹם טוֹב שֵׁנִי אַחַר הַסְּעֻדָּה כְּשֶׁהִנַּחְתִּי לִישֹׁן נֶחֱלַשְׁתִּי, וְהֻכְרַחְתִּי לִתֵּן הֲקָאוֹת הַרְבֵּה. וְכָל זֶה הָיָה מֵחֲמַת שֶׁעֲדַיִן לֹא חָזַרְתִּי לְאֵיתָנִי בִּשְׁלֵמוּת מִגֹּדֶל הַחֲלִישׁוּת הַכָּבֵד שֶׁהָיָה לִי עַל הַיָּם. גַּם אַחַר יוֹם טוֹב הִרְגַּשְׁתִּי שֶׁעֲדַיִן אֵינִי בְּקַו הַבְּרִיאָה בִּשְׁלֵמוּת, וְכָל מַה שֶׁאָכַלְתִּי הָיָה קָשֶׁה עָלַי:

קכג

אַחַר יוֹם טוֹב הִתְחַלְתִּי לַחֲשֹׁב תֵּכֶף אֵיךְ זוֹכִין לָצֵאת מִכָּאן לְאֶרֶץ יִשְׂרָאֵל. כִּי קֹדֶם יוֹם טוֹב, אַף עַל פִּי שֶׁהֵבַנְתִּי תֵּכֶף שֶׁאֲנִי צָרִיךְ כָּאן לְרַחֲמִים רַבִּים וִישׁוּעָה גְּדוֹלָה לָצֵאת מִכָּאן, אַף עַל פִּי כֵן הִכְרַחְתִּי עַצְמִי לְהַעֲבִיר מִדַּעְתִּי דְּאָגָה זֹאת כְּדֵי שֶׁלֹּא לְעַרְבֵּב שִׂמְחַת שַׁבָּת וְיוֹם טוֹב. אֲבָל אַחַר יוֹם טוֹב הִתְחַלְתִּי לַחֲשֹׁב בָּזֶה, וְרָאִיתִי גֹּדֶל דָחְקִי עַתָּה כִּי לֹא הֵבֵאתִי לַאֲלֶכְּסַנְדְּרִיָּא כִּי־אִם בְּעֶרֶךְ שְׁלֹשָׁה טָאלֶיר, וְהוֹצָאוֹת הַסְּפִינָה קְטַנָּה וְהַמֶּכֶס וְכוּ' מִן הַסְּפִינָה הַגְּדוֹלָה עַד הָאַכְסַנְיָא עָלָה קָרוֹב לִשְׁמוֹנָה טָאלֶיר שֶׁל מִצְרַיִם (שֶׁהֵם פְּחוּתִים שְׁלִישׁ מִטָּאלֶיר טוֹבִים שֶׁל סְטַנְבּוּל) וּבֶאֱמֶת לֹא הָיָה בְּיָדִי אֵלּוּ הַהוֹצָאוֹת, רַק הַשֵּׁם יִתְבָּרַךְ רִחֵם עָלַי שֶׁרַבִּי אַהֲרֹן הַנִּזְכַּר לְעֵיל שֶׁגָּמַל חֶסֶד עִמִּי כַּנִּזְכַּר לְעֵיל, וְטָרַח עַצְמוֹ עֲבוּרִי כָּל כָּךְ, נָתַן מִשֶּׁלּוֹ לְעֵת עַתָּה כָּל הַסָּךְ הַנִּזְכַּר לְעֵיל, וּמְעַט הַפָּארֶיס שֶׁהָיָה אֶצְלִי, נִשְׁאַר בְּיָדִי עַל הוֹצָאוֹת קְטַנִּים וְעַתָּה צְרִיכִין לְהַחֲזִיר הַסָּךְ הַנִּזְכַּר לְעֵיל לְרַבִּי אַהֲרֹן, וְלִשְׂכֹּר סְפִינָה לְצִידוֹן אוֹ לְעַכּוֹ שֶׁהוּא יוֹתֵר מִמַּהֲלַךְ שְׁלֹשָׁה יָמִים וְהַדֶּרֶךְ רָחוֹק כִּמְעַט כְּמוֹ מֵאָדֶעס לִסְטַנְבּוּל. וְגַם מֵעַכּוֹ אוֹ מִצִּידוֹן צְרִיכִים לִשְׂכֹּר חֲמוֹרִים לִצְפַת, וְגַם שְׁאָר הוֹצָאוֹת לַעֲלוֹת עַל הַסְּפִינָה, וּבְיָדִי אֵין כֶּסֶף כִּי־אִם סָךְ מֻעָט הַנִּזְכַּר לְעֵיל. וּמִדִּבְרֵי הָרַב הֵבַנְתִּי קֹדֶם שָׁבוּעוֹת בָּעֵת שֶׁבָּאתִי אֶצְלוֹ שֶׁהוּא רוֹצֶה לְסַלֵּק יָדוֹ הֵימֶנִּי, וְהוּא מַקְפִּיד עַל שֶׁבָּאתִי בָּעֵת הַזֹּאת. עַל כֵּן תֵּכֶף בְּאִסְרוּ חַג נִמְשְׁכָה טִרְדּוֹת הַמַּחֲשָׁבָה בְּעִנְיָן זֶה עָלַי, רַק אַף עַל פִּי כֵן נִתְחַזַּקְתִּי לִבְטֹחַ בַּה' שֶׁיּוֹצִיאֵנִי מִכָּאן:

קכד

וְהִנֵּה בְּיוֹם שְׁלִישִׁי אַחַר שָׁבוּעוֹת הָלַכְנוּ לְהָרַב אֲנִי וַחֲבֵרַי רי"א. וְרי"א הָלַךְ בְּלֹא כּוֹבַע עֶלְיוֹן, כִּי נֶאֱבַד אֶצְלוֹ עַל הַיָּם. וְגַם מִזֶּה לֹא הָיָה לָנוּ נַחַת. אֱמֶת שֶׁבִּמְדִינָה רְחוֹקָה כָּזֹאת בְּלֹא זֶה אָנוּ מְשֻׁנִּים בְּעֵינֵיהֶם מְאֹד, עַל כֵּן אֵיךְ שֶׁמְּלֻבָּשִׁין שָׁם הַכֹּל נָכוֹן לִפְנֵיהֶם, אַף עַל פִּי כֵן הָיָה לִי קְצָת צַעַר מִזֶּה כִּי לֹא הָיָה לָנוּ לְכָבוֹד לִכְנֹס כָּךְ לְהָרַב. אַךְ מַה לַּעֲשׂוֹת וְהַהֶכְרֵחַ לֹא יְגֻנֶּה. וּבָאנוּ לְהָרַב וְהֵשִׁיב לָנוּ תֵּכֶף שֶׁאֵין יָכוֹל לַעֲזֹר לָנוּ כְּלָל, וְכָל מַה שֶׁדִּבַּרְנוּ עִמּוֹ לֹא הוֹעִיל.

וְעִקַּר הַדְּבָרִים הָיָה שֶׁאָמַר לָנוּ, שֶׁשּׁוּם אָדָם לֹא יִרְצֶה לִתֵּן בִּשְׁבִיל אֲנָשִׁים שֶׁהוֹלְכִים עַכְשָׁו לְהִשְׁתַּטֵּחַ עַל קִבְרֵי צַדִּיקִים בְּאֶרֶץ יִשְׂרָאֵל, כִּי הוּא דָּבָר זָר אֶצְלָם. וְאִם הָיָה לָנוּ מָמוֹן עַצְמֵנוּ הָרְשׁוּת לָנוּ לַעֲשׂוֹת מַה שֶּׁנִּרְצֶה, אַךְ לִתֵּן נְדָבָה בִּשְׁבִיל זֶה לֹא יִרְצוּ. וַאֲנִי טָעַנְתִּי עִמּוֹ וְכִי מִפְּנֵי שֶׁאֲנִי זָכָר הִפְסַדְתִּי, וְכִי מִפְּנֵי שֶׁאֲנִי נוֹסֵעַ לִדְבַר־מִצְוָה לְהַמְשִׁיךְ עָלַי קְדֻשַּׁת אֶרֶץ יִשְׂרָאֵל אֵין צְרִיכִים לַעֲזֹר לִי, אֲבָל הוּא לֹא שָׁמַע אֵלַי וְאָמַר שֶׁאֲפִלּוּ אִם יִשְׁלַח אֲנָשִׁים לֹא יִפְעֲלוּ מְאוּמָה. וְהָיָה לִי צַעַר גָּדוֹל בְּבֵיתוֹ. רַק אַחַר כָּךְ, אַחַר הַפְצָרוֹת רַבּוֹת שֶׁבִּקַּשְׁנוּ אוֹתוֹ שֶׁהוּא יַעֲשֶׂה אֶת שֶׁלּוֹ, וְיִשְׁלַח שְׁנֵי אֲנָשִׁים וַה' הַטּוֹב בְּעֵינָיו יַעֲשֶׂה, אַחַר כָּךְ הֵשִׁיב בְּשָׂפָה רָפָה שֶׁיִּשְׁלַח, כְּמוֹ שֶׁאוֹמֵר אֲנִי אֶשְׁלַח אֲנָשִׁים אֲבָל לֹא יִפְעֲלוּ מְאוּמָה. וְהָלַכְתִּי מִשָּׁם בְּפָחֵי נֶפֶשׁ. אַךְ אַף־עַל־פִּי־כֵן נִחַמְתִּי עַצְמִי מֵחֲמַת שֶׁעֲדַיִן הָיָה לִי מְעַט סְפָרִים, וְהָרַב קִבֵּל אֶצְלִי אֵיזֶה סְפָרִים, וְרָצָה לִקְנוֹתָם וְהֵבַנְתִּי שֶׁעַל יְדֵי זֶה יִהְיֶה לִי עַל הוֹצָאוֹת. וְאִם לֹא יַסְפִּיק נִמְכֹּר הַכָּרִים וְהַכְּסָתוֹת שֶׁלָּנוּ, וְאֶפְשָׁר אַף עַל פִּי כֵן יַעְזֹר הַשֵּׁם יִתְבָּרַךְ שֶׁנְּקַבֵּל כָּאן אֵיזֶה עֵזֶר מִבְּנֵי הַקְּהִלָּה:

קכה

וְהִנֵּה הַשֵּׁם יִתְבָּרַךְ גָּמַל עִמִּי חֶסֶד מַה שֶּׁלֹּא עָלָה עַל דַּעְתִּי, כִּי הַגְּבִיר הַנִּזְכַּר לְעֵיל בְּעַצְמוֹ נָתַן בִּשְׁבִיל שְׁלָשְׁתֵּנוּ דְּהַיְנוּ אֲנַחְנוּ שְׁנֵינוּ בְּצֵרוּף הָאוֹרֵחַ שֶׁבָּא בְּשַׁבָּת, נָתַן חֲמִשִּׁים טָאלֶיר שֶׁל מִצְרַיִם, וּמִשְּׁאָר כָּל הָעִיר קִבְּצוּ גַּם כֵּן אַרְבָּעִים וּשְׁנַיִם טָאלֶיר, וְנָתַן הָרַב לְחֶלְקֵנוּ שִׁשִּׁים וּשְׁנַיִם טָאלֶיר. גַּם הָרַב קָנָה מִמֶּנִּי סְפָרִים בְּסָךְ אַרְבָּעִים טָאלֶיר, וּבְתוֹכָם קָנָה סֵפֶר לִקּוּטֵי מוֹהֲרַ"ן וְסֵפֶר הָאָלֶף־בֵּית [סֵפֶר הַמִּדּוֹת] וְזֶה יָקָר בְּעֵינַי מְאֹד שֶׁזָּכִיתִי לְהַשְׁאִיר סִפְרֵי רַבֵּנוּ זִכְרוֹנוֹ לִבְרָכָה בִּמְדִינָה רְחוֹקָה כָּזֹאת. גַּם ר' אַהֲרֹן הַנִּזְכַּר לְעֵיל קָנָה מִמֶּנִּי שְׁנֵי סִפְרֵי לִקּוּטֵי מוֹהֲרַ"ן, וּשְׁנֵי סִפְרֵי אָלֶף־בֵּית לְהוֹלִיכָם לְסַלוֹנִיק שֶׁהִיא עִיר גְּדוֹלָה לַאֲלָפִים בִּמְדִינוֹת יִשְׁמָעֵאל, וְיִשְׂרְאֵלִים דָּרִים שָׁם הַרְבֵּה יוֹתֵר מִסְּטַנְבּוּל:

קכו

וְהִנֵּה הִתְחַלְתִּי לְבַקֵּשׁ סְפִינָה. וּמֵחֲמַת שֶׁאֵין לִי מַכִּיר שָׁם, וְגַם אֵינִי יוֹדֵעַ שׁוּם לָשׁוֹן הָיָה קָשֶׁה לִי מְאֹד לִמְצֹא סְפִינָה. גַּם בְּעַצְמִי לֹא יָדַעְתִּי הֵיטֵב לְהֵיכָן דַּרְכִּי נְכוֹנָה, אִם לְעַכּוֹ אוֹ לְצִידוֹן, אִם לְיָפוֹ. וְהִנֵּה כָּל מַה שֶּׁסִּבֵּב הַשֵּׁם יִתְבָּרַךְ עִמָּנוּ בְּאֵלּוּ הַיָּמִים אִי אֶפְשָׁר לְבָאֵר הַכֹּל, אַךְ סוֹף דָּבָר לֹא הָיָה בְּדַעְתִּי לָצֵאת מִשָּׁם בִּזְרִיזוּת כָּל כָּךְ קֹדֶם שַׁבָּת. וְהַשֵּׁם יִתְבָּרַךְ חָמַל עָלַי וְסִבֵּב כַּמָּה סִבּוֹת לְטוֹבָה, וּבָא לְבֵיתִי בְּיוֹם ה' סָמוּךְ לָעֶרֶב ר' יְהוּדָא הַנִּזְכַּר לְעֵיל שֶׁדִּבַּרְתִּי עִמּוֹ בְּעֶרֶב שַׁבָּת כַּנִּזְכַּר לְעֵיל, וְהֵבִיא עִמּוֹ עַרְבִי אֶחָד שֶׁהוֹדִיעַ לוֹ שֶׁיֵּשׁ סְפִינָה לְצִידוֹן, וְצִוָּה עָלַי לֵילֵךְ תֵּכֶף לַקּוֹנְסְלֶיר, כִּי הַקַּפִּיטַאן אָמַר שֶׁאִי אֶפְשָׁר לַעֲלוֹת עַל הַסְּפִינָה עַד שֶׁאֲקַבֵּל כְּתָב שֶׁקּוֹרִין שָׁם טִיסְקִירֶע מֵהַקּוֹנְסְלֶיר. וְתֵכֶף הָלַכְתִּי לְהָרַב וּלְהַגְּבִיר וּלְהַקּוֹנְסְלֶיר, וְכָתַב תַּחַת הַבִּילֶעטִין תֵּכֶף, וְנָתַתִּי לוֹ בְּעַד זֶה שִׁשָּׁה טָאלֶיר. אֲבָל הַטִּיסְקִירֶע נִתְעַכְּבָה עַד יוֹם מָחָר אַחַר חֲצוֹת:

קכז

וְהִנֵּה בְּיוֹם ו' עָמַדְתִּי בְּהַשְׁכָּמָה, וְהָיִיתִי טָרוּד אָז מְאֹד, כִּי עֲדַיִן לֹא רָאִיתִי הַקַּפִּיטַאן וְלֹא שָׂכַרְתִּי הַסְּפִינָה, וַעֲדַיִן לֹא קִבַּלְתִּי הַטִּיסְקִירֶע. וְגַם הַמָּעוֹת מֵהָרַב לֹא קִבַּלְתִּי עֲדַיִן, וְהַיּוֹם עֶרֶב שַׁבַּת קֹדֶשׁ, וּצְרִיכִין הַיּוֹם לַעֲלוֹת עַל הַסְּפִינָה וְלִקְנוֹת מַה שֶּׁצְּרִיכִין:

קכח

וְהִנֵּה כָּל מַה שֶּׁעָבַר עָלַי בְּאוֹתוֹ הַיּוֹם אִי אֶפְשָׁר לְבָאֵר מֵאֶפֶס הַפְּנַאי. כִּי הָלַכְתִּי נָע וָנָד וּמְטֻלְטָל הַרְבֵּה לְבַקֵּשׁ הַקַּפִּיטַאן. וּכְשֶׁמָּצָאתִי אוֹתוֹ, לֹא יָכֹלְתִּי לְדַבֵּר אִתּוֹ וּבְקֹשִׁי גָּדוֹל קֹדֶם שֶׁמָּצָאתִי אִישׁ מֵהַמַּכִּירִים שֶׁהָיוּ לִי שָׁם. וְגַם עִם זֶה הַיִּשְׂרְאֵלִי לֹא יָכֹלְתִּי לְדַבֵּר הֵיטֵב, וְהוּא לֹא הֵבִין מַה שֶּׁאֲנִי אוֹמֵר, וַאֲנִי לֹא הֵבַנְתִּי מַה שֶּׁהוּא אוֹמֵר, וְלֹא יָכֹלְתִּי לָבוֹא לְעֵמֶק הַשָּׁוֶה עִם הַקַּפִּיטַאן. בִּתְחִלָּה אָמְרוּ לִי שֶׁהוּא רוֹצֶה שְׁלשִׁים טָאלֶיר בְּעַד שְׁנֵינוּ. אַחַר כָּךְ הָלַכְתִּי לַקּוֹנְסְלֶיר וְהִמְתַּנְתִּי שָׁם. וּבָא רי"א אֶצְלִי וְאָמַר לִי שֶׁעַכְשָׁו אָמַר לוֹ אֶחָד מִמַּכִּירֵינוּ שֶׁהוּא רוֹצֶה חֲמִשִּׁים וּשְׁנַיִם טָאלֶיר. וּבְעֵינֵי רי"א הָיָה רָחוֹק מְאֹד שֶׁאֶתֵּן סָךְ כָּזֶה, אֲבָל אֲנִי כְּבָר הָיִיתִי מְרֻצֶּה לִתֵּן סָךְ כָּזֶה מֵחֲמַת שֶׁרָאִיתִי שֶׁקָּשֶׁה לָנוּ מְאֹד לָצֵאת מִכָּאן, וְהָעִקָּר מֵחֲמַת שֶׁאֵין אָנוּ מְבִינִים שׁוּם לָשׁוֹן. אֲפִלּוּ עִם יִשְׂרְאֵלִים קָשֶׁה מְאֹד לְדַבֵּר. וְהָלַכְתִּי מֵהַקּוֹנְסְלֶיר וְהִשְׁאַרְתִּי שָׁם אֶת רי"א. וַאֲנִי הָלַכְתִּי אֶל הָאִישׁ הַנִּזְכַּר לְעֵיל, וְאָמַר לִי שֶׁרי"א לֹא הֵבִין דְּבָרָיו כִּי הוּא רוֹצֶה סָךְ חֲמִשִּׁים טָאלֶיר בְּעַד כָּל אֶחָד לְבַדּוֹ. וְגֹדֶל הַטְּרָדוֹת וּבִלְבּוּל הַדַּעַת שֶׁהָיָה לִי אָז רַבּוּ מִסְּפֹר. וְנִמְשַׁךְ הַדָּבָר עַד שָׁלֹשׁ־אַרְבַּע שָׁעוֹת אַחַר חֲצוֹת בְּעֶרֶב שַׁבַּת קֹדֶשׁ, וְהַשַּׁבָּת מְמַשְׁמֵשׁ לָבוֹא. וְהַשֵּׁם יִתְבָּרַךְ עֲזָרַנִי, וְנָתַן לִי הִתְחַזְּקוּת לְהִזְדָּרֵז בְּכָל עֹז לִנְסֹעַ בְּאוֹתוֹ הַיּוֹם דַּיְקָא כִּי הַסְּפִינָה הָיְתָה מוּכֶנֶת לֵילֵךְ מִיָּד, וְלֹא רָצִיתִי לְהַנִּיחָהּ כִּי אָמַרְתִּי אִם אַנִּיחַ אוֹתָהּ מִי יוֹדֵעַ עַד מָתַי יִהְיֶה עִכּוּבִי כָּאן, כִּי לָאו בְּכָל יוֹמָא מִזְדַּמֶּנֶת סְפִינָה, וְאִם תִּזְדַּמֵּן סְפִינָה קָרוֹב שֶׁלֹּא אֵדַע מִמֶּנָּה. עַל כֵּן נִזְדָּרַזְתִּי, וְהַשֵּׁם יִתְבָּרַךְ עָזַר לִי וְסִבֵּב כַּמָּה סִבּוֹת נִפְלָאוֹת לְטוֹבָתֵנוּ.

וְסוֹף דָּבָר נִתְגַּלְגֵּל הַזְּכוּת עַל יְדֵי ר' אַהֲרֹן הַנִּזְכַּר לְעֵיל בְּעַצְמוֹ שֶׁגָּמַל עִמִּי חֶסֶד בִּכְנִיסָתִי. וְעַתָּה עֲזָרַנִי הַשֵּׁם יִתְבָּרַךְ שֶׁנִּזְדַּמֵּן לִי בַּשּׁוּק בְּעֵת שֶׁהָיִיתִי טָרוּד מְאֹד וְלֹא הָיָה לִי שׁוּם מְתֻרְגְּמָן לְפָרֵשׁ דִּבְרֵי הַקַּפִּיטַאן. וְהוּא הָלַךְ עִמִּי וְדִבֵּר עִם אַנְשֵׁי הַקַּפִּיטַאן, וַעֲדַיִן לֹא בָּאתִי לְעֵמֶק הַשָּׁוֶה כִּי אָז לֹא הָיָה שָׁם הַקַּפִּיטַאן בְּעַצְמוֹ. וְעַל כֵּן חָזַר ר' אַהֲרֹן לְבֵית הָאַכְסַנְיָא שֶׁלָּנוּ. וַאֲנִי הָלַכְתִּי בְּתוֹךְ כָּךְ לְבֵית הַקּוֹנְסְלֶיר וְקִבַּלְתִּי הַטִּיסְקִירֶע. וְאַחַר כָּךְ מָסַרְתִּי אוֹתָהּ לְיִשְׁמָעֵאל אֶחָד, שֶׁיָּשַׁב שָׁם בְּבֵית הַמֶּכֶס. וְאַחַר כָּךְ חָזַרְתִּי לְבֵיתִי, וּמָצָאתִי שָׁם אֶת ר' אַהֲרֹן הַנִּזְכַּר לְעֵיל, וְאָמַר לִי שֶׁלֹּא טוֹב עָשִׂיתִי שֶׁמָּסַרְתִּי תֵּכֶף הַטִּיסְקִירֶע לַיִּשְׁמָעֵאל הַנִּזְכַּר לְעֵיל. וְהָיָה לִי צַעַר גָּדוֹל מְאֹד. וְאַחַר כָּךְ הֶחֱלַפְתִּי מְעַט מָעוֹת שֶׁשִּׁעַרְתִּי בְּדַעְתִּי שֶׁיִּשָּׁאֵר לִי אַחַר שְׂכַר הַסְּפִינָה וְהַהוֹצָאוֹת, כִּי כְּשֶׁיּוֹצְאִין מִמִּצְרַיִם לִשְׁאָרֵי מְדִינוֹת יִשְׁמָעֵאל, שׁוּב אֵין מַטְבֵּעַ שֶׁל מִצְרַיִם שָׁוֶה כְּלָל אֲפִלּוּ פְּרוּטָה אַחַת, כִּי מַטְבֵּעַ שֶׁלָּהֶם גָּרוּעַ מְאֹד מְאֹד. אַחַר כָּךְ הִפְצַרְתִּי מְאֹד אֶת רַבִּי אַהֲרֹן הַנִּזְכַּר לְעֵיל וְהָלַךְ עִמִּי עוֹד הַפַּעַם, וְתֵכֶף שָׂכַרְתִּי הַסְּפִינָה בְּסַךְ אַרְבָּעִים וַחֲמִשָּׁה טָאלֶיר שֶׁל מִצְרַיִם בְּעַד שְׁנֵינוּ, וְסִלַּקְתִּי לְהַקַּפִּיטַאן כָּל הַסָּךְ. וְרַבִּי אַהֲרֹן שָׂכַר עַרְבִיִּים וְהָלַךְ עִמָּהֶם, וְהֵבִיא כָּל הַחֲפָצִים שֶׁלָּנוּ אֶל הַחוֹף, וְשָׂכַר לָנוּ סְפִינָה קְטַנָּה.

וּבְגֹדֶל חַסְדֵי ה' וִישׁוּעָתוֹ וְעֶזְרָתוֹ הַגְּדוֹלָה, יָצָאנוּ מֵאֲלֶכְּסַנְדְּרִיָּא בְּיוֹם ו' עֶרֶב שַׁבַּת קֹדֶשׁ, פָּרָשַׁת נָשֹׂא בְּעֶרֶךְ שְׁתַּיִם אוֹ שָׁלֹשׁ שָׁעוֹת קֹדֶם קַבָּלַת שַׁבַּת קֹדֶשׁ. וְיָצָאנוּ בְּחִפָּזוֹן גָּדוֹל, וּמִגֹּדֶל הַחִפָּזוֹן לֹא קָנִינוּ צֵידָה לַדֶּרֶךְ כִּי־אִם מְעַט אוּגֶערְקֶיס (מְלַפְפוֹן) וְלֶחֶם מְעַט, רַק שֶׁהָיָה בְּיָדֵינוּ לֶחֶם יָבֵשׁ מִכְּבָר מֵאָדֶעס. וְיָצָאנוּ מַמָּשׁ כְּמוֹ שֶׁיּוֹצְאִין מִמִּצְרַיִם בְּחִפָּזוֹן, וְגַם צֵידָה לֹא עָשִׂינוּ לָנוּ. וּבָאנוּ אֶל הַסְּפִינָה הַגְּדוֹלָה קֹדֶם קַבָּלַת־שַׁבָּת בְּעֶרֶךְ שְׁתֵּי שָׁעוֹת. וְנָתַנּוּ שֶׁבַח גָּדוֹל לְהַשֵּׁם יִתְבָּרַךְ שֶׁזָּכִינוּ לָצֵאת מִמִּצְרַיִם. כִּי בֶּאֱמֶת בְּכָל הַדֶּרֶךְ שֶׁהָלַכְתִּי מִסְּטַנְבּוּל לַאֲלֶכְּסַנְדְּרִיָּא הָיָה לִי צַעַר כְּשֶׁזָּכַרְתִּי שֶׁאֲנִי מֻכְרָח עַתָּה לֵילֵךְ לְמִצְרַיִם, וְהָיִיתִי מְצַפֶּה הַיּוֹם וְהַשָּׁעָה לָצֵאת מִשָּׁם. וּבְחַסְדֵי ה' יָצָאנוּ מִשָּׁם בִּזְרִיזוּת בְּעֶזְרַת הַשֵּׁם יִתְבָּרַךְ:

קכט

וּבְכָל יוֹם שַׁבַּת קֹדֶשׁ לֹא זָזָה הַסְּפִינָה מִמְּקוֹמָהּ. וְלֹא הָיָה לָנוּ שׁוּם תַּבְשִׁיל בְּשַׁבַּת קֹדֶשׁ. וְגַם יַיִן לְקִדּוּשׁ וּלְהַבְדָּלָה לֹא הָיָה לָנוּ מֵחֲמַת הַחִפָּזוֹן הַנַּ"ל. וּבְיוֹם א' בַּבֹּקֶר הַשְׁכֵּם הִתְחִילָה הַסְּפִינָה לֵילֵךְ. וּבְיוֹם שַׁבַּת קֹדֶשׁ הָיִיתִי חָלוּשׁ מְעַט וּבְיוֹם א' נֶחֱלַשְׁתִּי הַרְבֵּה וְנָתַתִּי הֲקָאוֹת הַרְבֵּה. אֲבָל בְּיוֹם ב' עֲזָרַנִי הַשֵּׁם יִתְבָּרַךְ שֶׁהִתְחַלְתִּי לָשׁוּב לְאֵיתָנִי קְצָת, אֲבָל אַף עַל פִּי כֵן לֹא הָיִיתִי בְּקַו הַבְּרִיאָה בִּשְׁלֵמוּת בְּכָל הַדֶּרֶךְ הַזֶּה וְהַכֹּל מֵחֲמַת טִלְטוּל הַסְּפִינָה שֶׁהָיָה קָשֶׁה עָלַי. רַק הַכֹּל הָיָה בְּחֶסֶד וְלֹא הָיִיתִי מֻטָּל לְמִשְׁכָּב כְּמוֹ בַּדֶּרֶךְ מִסְּטַנְבּוּל לְאֲלֶכְּסַנְדְּרִיָּא. וְזֶה הַיּוֹם יוֹם ה' בְּעֶרֶךְ שָׁלֹשׁ שָׁעוֹת קֹדֶם הַלַּיְלָה, הִתְחִילוּ לִרְאוֹת אֵיזֶה יַבָּשָׁה:

קל

וְהִנֵּה בְּיוֹם חֲמִישִׁי הַנִּזְכַּר לְעֵיל הָיִינוּ מְצַפִּים לָבוֹא לִמְחוֹז חֶפְצֵנוּ לְצִידוֹן, אֲבָל בֶּאֱמֶת זֹאת הַיַּבָּשָׁה הָיָה מִגְּבוּל עַכּוֹ. וּבְיוֹם שִׁשִּׁי בַּבֹּקֶר עָבַרְנוּ אֵצֶל עִיר אַחַת מֵרָחוֹק, וְאָמְרוּ הַמַּאטְרָאסִין שֶׁהוּא עַכּוֹ. אֲבָל הַקַּפִּיטַאן לֹא רָצָה לַעֲמֹד שָׁם כְּלָל, וְעָבַרְנוּ מִשָּׁם. וְאַחַר חֲצוֹת יוֹם שִׁשִּׁי עֶרֶב שַׁבַּת קֹדֶשׁ בָּאנוּ עוֹד אֶל עִיר אַחַת וְשָׁם שִׁלְשֵׁל הָאַנְקֶיר, וְעָמַד שָׁם. וְזֹאת הָעִיר הָיְתָה צוֹר, וְנִכְסַפְתִּי לֵירֵד שָׁם כִּי הֵבַנְתִּי כִּי מִשָּׁם הַדֶּרֶךְ קָרוֹב יוֹתֵר לִצְפָת תובב"א. אֲבָל לֹא יָדַעְתִּי אִם יֵשׁ שָׁם יִשְׂרְאֵלִים, וְנִתְעַכַּבְנוּ עַל הַסְּפִינָה, וְלֹא הָיָה לָנוּ שׁוּם דָּבָר עַל שַׁבָּת לְלַפֵּת בּוֹ אֶת הַפַּת, כִּי־אִם סוּחֲרֶיס [צְנִימִים]. וְנָתַתִּי לְמַטְרָאס פָּארֶיס (מַטְבְּעוֹת) שֶׁיִּקַּח לִי לֶחֶם חַם וּמִינֵי קִשּׁוּאִין בָּעִיר, וּבְקֹשִׁי גָּדוֹל הֵבִין הָרְמָזִים שֶׁלָּנוּ וְהֵבִיא לָנוּ דְּבָרִים הַנִּזְכָּרִים לְעֵיל. וְהָיָה לָנוּ בְּשַׁבָּת מַה לֶּאֱכֹל.

וְעָמְדָה הַסְּפִינָה אֵצֶל צֹר עַד אַחַר חֲצוֹת לֵיל שַׁבַּת קֹדֶשׁ. וּכְמוֹ שְׁתֵּי שָׁעוֹת אַחַר חֲצוֹת לֵיל שַׁבַּת קֹדֶשׁ, זָזָה הַסְּפִינָה מִמְּקוֹמָהּ, וְהָלַכְנוּ שְׁתֵּים־עֶשְׂרֵה שָׁעוֹת מִצֹּר לְצִידוֹן. וּבָאנוּ בְּיוֹם שַׁבַּת קֹדֶשׁ כְּמוֹ שְׁתֵּי שָׁעוֹת אַחַר חֲצוֹת הַיּוֹם לִשְׂפַת עִיר צִידוֹן, וְשִׁלְשֵׁל הָאַנְקֶיר וְעָמְדָה הַסְּפִינָה. וְאָמְרוּ לָנוּ הַקַּפִּיטַאן וְהַמַּטְרָאסִין שֶׁנֵּרֵד מִיָּד, כִּי הֵם רוֹצִים לֵילֵךְ מִכָּאן לְבַּיְרוּט. אֲבָל אֲנַחְנוּ הִפְצַרְנוּ מְאֹד שֶׁנִּתְעַכֵּב עַל הַסְּפִינָה עַד שֶׁיַּעֲבֹר שַׁבַּת קֹדֶשׁ, כְּדֵי שֶׁלֹּא נִצְטָרֵךְ לְחַלֵּל שַׁבָּת בְּטִלְטוּל הַחֲפָצִים וּמָעוֹת וְכוּ'. וּבְדֹחַק גָּדוֹל הֻכְרַח לְמַלּאֹת רְצוֹנֵנוּ, וְעָמַדְנוּ עַל הַסְּפִינָה עַד תְּחִלַּת לֵיל מוֹצָאֵי שַׁבָּת. וְקֹדֶם שֶׁגָּמַרְתִּי בִּרְכַּת הַמָּזוֹן הִתְחִילוּ לַחְפֹּז וּלְגָרֵשׁ אוֹתָנוּ, וְהֻכְרַחְתִּי לֵירֵד בְּלֵיל מוֹצָאֵי שַׁבָּת. וְהָיָה לָנוּ בִּתְחִלָּה מִזֶּה קְצָת צַעַר, כִּי אֵיךְ נִכָּנֵס בַּלַּיְלָה לְעִיר שֶׁאֵין לָנוּ שׁוּם מַכִּיר, וְאֵין יוֹדְעִין הַלָּשׁוֹן, וְהֵיכָן נָלוּן בַּלַּיְלָה עִם הַחֲפָצִים. אֲבָל מַה יָּכֹלְנוּ לַעֲשׂוֹת. וְסָמַכְנוּ עַל הַשֵּׁם יִתְבָּרַךְ שֶׁבְּוַדַּאי יַעְזֹר לָנוּ גַּם עַתָּה, כַּאֲשֶׁר עָזַר לָנוּ עַד הֵנָּה.

וְתֵכֶף בְּבוֹאֵנוּ סָמוּךְ לְהַחוֹף, אֲזַי בָּאוּ תֵּכֶף הָעַרְבִיִּים הַנּוֹשְׂאִים לַחְטֹף הַמַּשּׂאוֹי שֶׁלָּנוּ, כְּדַרְכָּם תָּמִיד כִּי כָּל אֶחָד מַקְדִּים עַצְמוֹ כְּדֵי שֶׁהוּא יְקַבֵּל שָׂכָר. וְתֵכֶף נָשְׂאוּ הַחֲפָצִים שֶׁלָּנוּ אֶל הַסְּפָר. וְתֵכֶף כְּשֶׁבָּאנוּ אֶל הַסְּפָר בָּא לִקְרָאתֵנוּ אִישׁ אֶחָד יִשְׂרָאֵל. וּבִתְחִלָּה לֹא יָדַעְנוּ שֶׁהוּא יִשְׂרָאֵל, וְאַחַר כָּךְ נוֹדַע לָנוּ שֶׁהוּא יִשְׂרְאֵלִי, וְקֵרַב אוֹתָנוּ מְאֹד וְנָתַן לָנוּ מָקוֹם סָמוּךְ לְבֵית הַמֶּכֶס לְהַנִּיחַ שָׁם הַחֲפָצִים, וְלָלוּן שָׁם בַּלַּיְלָה. כִּי אִי אֶפְשָׁר לִכְנֹס לָעִיר מֵחֲמַת שֶׁלֹּא הָיָה שָׁם בַּעַל הַמֶּכֶס שֶׁצָּרִיךְ לִרְאוֹת וְלִבְדֹּק אִם אֵין לָנוּ אֵיזֶה סְחוֹרָה. וְגַם הֵבִיא לָנוּ מַחֲצֶלֶת וּפֵרֵשׂ לְפָנֵינוּ, וְהָיָה לָנוּ מְקוֹם מְנוּחָה בָּרוּךְ הַשֵּׁם. וְתֵכֶף נִתְקַבְּצוּ אֵלֵינוּ אֵיזֶה יִשְׂרְאֵלִים וְדִבְּרוּ עִמָּנוּ, וְקֵרְבוּ אוֹתָנוּ מְאֹד, וְאָמְרוּ שֶׁיִּתְּנוּ לָנוּ אַכְסַנְיָא טוֹבָה בְּחֶדֶר מְיֻחָד שֶׁיֵּשׁ בַּחֲצַר בֵּית הַכְּנֶסֶת בִּשְׁבִיל אוֹרְחִים. וְהָיָה שָׁם הַשַּׁמָּשׁ וְאָמַר שֶׁמָּחָר בַּבֹּקֶר יָבוֹא וְיַכְנִיס אוֹתָנוּ. וְאַחַר כָּךְ דִּבַּרְתִּי עִמָּהֶם אֵיךְ לוֹקְחִין בְּכָאן מַשְׁקֶה לְהַבְדָּלָה, וּבְצִידוֹן אֵין בְּנִמְצָא יַיִן מֵחֲמַת הַחֹם רַק שֵׁכָר וְיֵין שָׂרָף. וְהֵבִיא לִי הַשַּׁמָּשׁ יַיִן־שָׂרָף וְעָלִים שֶׁל אִילָנֵי לִימוֹנִיס (לִמּוֹנִים) לְהָרִיחַ. וְהִבְדַּלְתִּי, בְּעֶזְרַת הַשֵּׁם יִתְבָּרַךְ:

קלא

וּבְתוֹךְ שִׂיחָתָם, הוֹדִיעוּ לִי תֵּכֶף שֶׁבְּצִידוֹן אֵצֶל הָעִיר יֵשׁ קֶבֶר זְבוּלוּן בֶּן יַעֲקֹב, וְשֶׁיֵּשׁ אוֹמְרִים שֶׁגַּם אָחִיו יִשָּׂשׂכָר נִקְבַּר שָׁם. וְהָיָה לָנוּ מִזֶּה נַחַת גָּדוֹל, שֶׁנִּזְכֶּה לִהְיוֹת עַל קֶבֶר שֶׁל שֵׁבֶט מִיִּשְׂרָאֵל. בָּרוּךְ הַשֵּׁם אֲשֶׁר הֱבִיאַנִי עַד הֲלוֹם עַד גְּבוּל אֶרֶץ יִשְׂרָאֵל:

קלב

וּבַבֹּקֶר נִכְנַסְתִּי לְצִידוֹן. וְהָלַכְנוּ עַל קֶבֶר זְבוּלוּן, וְיֵשׁ שָׁם הֵיכָל נָאֶה עַל קִבְרוֹ, וּמְנוֹרוֹת בְּשֶׁמֶן זַיִת וְיֵשׁ שָׁם שׁוֹמֵר יִשְׁמָעֵאל אֶחָד, כִּי גַּם הַיִּשְׁמְעֵאלִים מְכַבְּדִים זֶה הַקֶּבֶר מְאֹד. וּמַה נָּשִׁיב לַה' כָּל תַּגְמוּלוֹהִי עָלֵינוּ שֶׁזָּכִינוּ גַּם לִהְיוֹת עַל קֶבֶר קָדוֹשׁ וְנוֹרָא כָּזֶה, וְהִדְלַקְתִּי שָׁם שֶׁמֶן זַיִת וְחָזַרְנוּ מִשָּׁם. וְאַחַר כָּךְ אָמְרוּ לָנוּ, שֶׁעִיר צִידוֹן בְּעַצְמָהּ עֲדַיִן אֵינָהּ אֶרֶץ יִשְׂרָאֵל, רַק מִקֶּבֶר זְבוּלוּן וְאֵילָךְ מִשָּׁם מַתְחִיל גְּבוּל אֶרֶץ יִשְׂרָאֵל. בַּמֶּה נְקַדֵּם ה' שֶׁזָּכִינוּ הַיּוֹם יוֹם א' כ' סִיוָן לְהִשְׁתַּטֵּחַ עַל קֶבֶר הַנּוֹרָא הַנִּזְכַּר לְעֵיל בְּאֶרֶץ יִשְׂרָאֵל. וּבְיוֹם מָחָר אִם יִרְצֶה הַשֵּׁם אָנוּ מוּכָנִים לֵילֵךְ לִצְפַת תובב"א. הַשֵּׁם יִתְבָּרַךְ יְבִיאֵנוּ לְשָׁם לְשָׁלוֹם, וְנִזְכֶּה לְהַמְשִׁיךְ עָלֵינוּ קְדֻשַּׁת אֶרֶץ יִשְׂרָאֵל בֶּאֱמֶת. אָמֵן כֵּן יְהִי רָצוֹן:

קלג

וְשָׂכַרְנוּ חֲמוֹרִים לֵילֵךְ בְּיוֹם שֵׁנִי לִצְפַת, וְנִתְעַכְּבוּ עַד יוֹם שְׁלִישִׁי עַד עָרֶב. בְּיוֹם שְׁלִישִׁי יָצָאנוּ מִבֵּית הַכְּנֶסֶת שֶׁל צִידוֹן, שֶׁעָמַדְנוּ שָׁם בַּחֶדֶר שֶׁיֵּשׁ שָׁם בִּשְׁבִיל אוֹרְחִים, וְנָשְׂאוּ הַנּוֹשְׂאִים כָּל הַחֲפָצִים שֶׁלָּנוּ עַד סוֹף הָעִיר. וְשָׁם עָמְדוּ הַחֲמוֹרִים שֶׁלָּנוּ בְּתוֹךְ שְׁאָרֵי הַחֲמוֹרִים שֶׁל הַשַּׁיָּרָא שֶׁהֵם כְּמוֹ חֲמִשָּׁה־עָשָׂר חֲמוֹרִים, וְכֻלָּם גּוֹיִים, וּבְתוֹכָם הָיָה יְהוּדִי אֶחָד בַּעַל חֲמוֹר, וְזֶה הָיָה טוֹבָה גְּדוֹלָה לָנוּ. וְעָמַדְנוּ בַּחוּץ עִם הַחֲפָצִים כַּמָּה שָׁעוֹת, עַד כִּי פָּנָה יוֹם שְׁלִישִׁי, וְלֹא יָצָאנוּ מִצִּידוֹן עַד אוֹר לְיוֹם רְבִיעִי כְּמוֹ שְׁתֵּי שָׁעוֹת בַּלַּיְלָה. וְאָז בַּלַּיְלָה יָשַׁבְנוּ עַל הַחֲמוֹרִים, וְהָלַכְנוּ כָּל הַלַּיְלָה, עַד עֶרֶךְ שְׁתֵּי שָׁעוֹת עַל הַיּוֹם. וּבְלַיְלָה זֹאת נִכְנַסְתִּי לִגְבוּל אֶרֶץ־יִשְׂרָאֵל בְּוַדַּאי, וְהָיָה לָנוּ שִׂמְחָה גְּדוֹלָה:

קלד

בְּיוֹם חֲמִישִׁי, פָּרָשַׁת שְׁלַח־לְךָ, כ"ד סִיוָן, בָּאנוּ לִצְפַת סָמוּךְ לַחֲצוֹת הַיּוֹם מִלְּפָנָיו. וּכְשֶׁבָּאנוּ אֶל הָהָר הַקָּטָן, הַסָּמוּךְ לְשַׁעַר הָעִיר, שֶׁשָּׁם מַשְׁלִיכִין הַמַּשּׂאוֹי מֵהַחֲמוֹרִים וְנוֹשְׂאִים אוֹתָהּ עַל־יְדֵי בְּנֵי־אָדָם לְתוֹךְ הָעִיר, וְתֵכֶף וּמִיָּד כְּשֶׁבָּאנוּ לְשָׁם, יָצְאוּ תֵּכֶף אֲנָשִׁים לִקְרָאתֵנוּ, הֵמָּה רָאוּ כֵּן תָּמָהוּ, שֶׁבָּעֵת הַזֹּאת יָבוֹאוּ אֲנָשִׁים לְאֶרֶץ־יִשְׂרָאֵל. וְהָיָה עֲלֵיהֶם שִׂמְחָה וְחֶדְוָה גְּדוֹלָה כְּשֶׁרָאוּ אוֹתָנוּ. וְאֵלּוּ הָאֲנָשִׁים הָיוּ מֵהַפְּרוּשִׁים, כִּי הַפְּרוּשִׁים דָּרִים סָמוּךְ לְשַׁעַר הָעִיר. וְתֵכֶף שָׁאֲלוּ אוֹתָנוּ, אִם יֵשׁ לָנוּ אֵיזֶה יְדִיעָה מֵהַמְשֻׁלָּחִים שֶׁלָּהֶם, שֶׁיָּצְאוּ זֶה סָמוּךְ לִשְׁנָתַיִם, וְאֵין לָהֶם יְדִיעָה מֵהֶם. וְהוֹדַעְתִּי לָהֶם תֵּכֶף, שֶׁדִּבַּרְתִּי עִמָּהֶם בִּסְטַנְבּוּל, וְיֵשׁ לִי אִגֶּרֶת מֵהֶם, וּבְקָרוֹב יָבוֹאוּ, כִּי הֵם לֹא רָצוּ לֵילֵךְ עִמָּנוּ עַל הַיָּם לַאֲלֶכְּסַנְדְּרִיָּא מִגֹּדֶל הַפַּחַד שֶׁהָיָה אָז, כַּנַּ"ל, וּרְצוֹנָם לֵילֵךְ עִם הַיַּבָּשָׁה. וְתֵכֶף שֶׁהוֹדַעְתִּי לָהֶם זֹאת, בְּתוֹךְ כָּךְ נִתְקַבְּצוּ סְבִיבֵנוּ כַּמָּה אֲנָשִׁים, וְנַעֲשָׂה רַעַשׁ וְשִׂמְחָה גְּדוֹלָה בֵּינֵיהֶם. וְתֵכֶף חָטְפוּ כָּל הַחֲפָצִים שֶׁלִּי, וְהִכְנִיסוּם לְתוֹךְ אֵיזֶה בַּיִת הַסָּמוּךְ, וְשִׁחֲרוּ פָּנַי מְאֹד לִתֵּן לָהֶם הָאִגֶּרֶת מִיָּד, וְתֵכֶף פָּתַחְתִּי הַתֵּבָה וְהוֹצֵאתִי הָאִגֶּרֶת שֶׁלָּהֶם. בְּתוֹךְ כָּךְ סִבְּבוּ אוֹתִי כַּמָּה אֲנָשִׁים, וְרֻבָּם כְּכֻלָּם מֵהַפְּרוּשִׁים, כִּי כָּל זֶה הָיָה בָּרְחוֹב שֶׁלָּהֶם, וְתֵכֶף הִפְצִירוּ בִּי מְאֹד לֵילֵךְ עִמָּהֶם לְרַבִּי יִשְׂרָאֵל, שֶׁהוּא הָרֹאשׁ וְהַמְמֻנֶּה שֶׁלָּהֶם. וְהֻכְרַחְתִּי לְמַלֹּאת רְצוֹנָם, וְהָלַכְתִּי עִמָּהֶם. בְּתוֹךְ כָּךְ נִתְרַבּוּ וְנִתְקַבְּצוּ אֲנָשִׁים רַבִּים, עַד אֲשֶׁר בָּעֵת שֶׁנִּכְנַסְתִּי בְּבֵית רַבִּי יִשְׂרָאֵל, רַבּוּ כְּמוֹ רַבּוּ הָעוֹמְדִים, עַד שֶׁהֻכְרְחוּ לְהַעֲמִיד שׁוֹמְרִים, שֶׁלֹּא יִדָּחֲקוּ כֻּלָּם לִכְנֹס אֶל הַבַּיִת. וְנִכְנַסְתִּי לְבֵית רַבִּי יִשְׂרָאֵל אֲנִי לְבַדִּי, וְרי"א נִשְׁאַר אֵצֶל הַחֲפָצִים, וְלֹא הִנִּיחוּ לִכְנֹס לְבֵית רַבִּי יִשְׂרָאֵל כָּל הָאֲנָשִׁים שֶׁנִּתְקַבְּצוּ שָׁם, כִּי אִם קְצָתָם, וְהַשְּׁאָר נִשְׁאֲרוּ בַּחוּץ סְבִיבוֹת הַבַּיִת. וַאֲנִי לֹא טָעַמְתִּי עֲדַיִן שׁוּם דָּבָר בְּאוֹתוֹ הַיּוֹם, וְנִכְנַסְתִּי בְּתַעֲנִית לִצְפַת, וְתֵכֶף נָתְנוּ לִי שָׁם קַאוֶוע, וְסִפַּרְתִּי לְרַבִּי יִשְׂרָאֵל כָּל הַמַּעֲשֶׂה, שֶׁעָמַדְתִּי עִם הַמְשֻׁלָּחִים שֶׁלָּהֶם וְכוּ', וְנָתַתִּי לוֹ הָאִגֶּרֶת. וְגֹדֶל הַשִּׂמְחָה שֶׁהָיָה עֲלֵיהֶם אֵין לְשַׁעֵר, וְהֶחֱיֵיתִי אוֹתָם מַמָּשׁ. וְתֵכֶף שָׁלְחוּ שָׁלִיחַ מְיֻחָד לִירוּשָׁלַיִם לְהוֹדִיעַ זֹאת לְרַבִּי מֶנְדִּיל, הָרֹאשׁ שֶׁלָּהֶם הַיּוֹשֵׁב בִּירוּשָׁלַיִם, אֲשֶׁר בְּנוֹ ר' נָטֶע הָיָה אֶחָד מֵהַמְשֻׁלָּחִים, וְעוֹד רַבִּי נָטֶע שֵׁנִי וְרַבִּי אִיצֶילֶי. וְאַחַר־כָּךְ הוֹדִיעַ לִי רַבִּי יִשְׂרָאֵל, שֶׁהָיָה לוֹ אִגֶּרֶת, שֶׁגַּם בִּירוּשָׁלָיִם הָיָה שִׂמְחָה גְּדוֹלָה וַעֲצוּמָה מִמַּה שֶּׁבָּאנוּ וּבִשַּׂרְנוּ לָהֶם בְּשׂוֹרָה טוֹבָה כָּזֹאת, אֲשֶׁר כָּל־כָּךְ נְפָשׁוֹת תְּלוּיִים בָּזֶה:

קלה

בְּתוֹךְ כָּךְ, שֶׁיָּשַׁבְתִי שָׁעָה קַלָּה אֵצֶל רַבִּי יִשְׂרָאֵל, בְּתוֹךְ זֶה נוֹדַע הַדָּבָר בְּכָל הָעִיר בֵּין אַנְשֵׁי פּוֹלִין שֶׁלָּנוּ, וְנַעֲשָׂה רַעַשׁ גָּדוֹל מִשְּׁמוּעָה זֹאת, שֶׁנִּמְצְאוּ עַכְשָׁו שְׁנֵי אֲנָשִׁים, שֶׁבָּאוּ עַתָּה לְאֶרֶץ הַקֹּדֶשׁ, אֲשֶׁר זֶה סָמוּךְ לִשְׁנָתַיִם לֹא בָּא שׁוּם אָדָם לְשָׁם. וְתֵכֶף בָּאוּ אֵלַי שֶׁאֵלֵךְ אֲלֵיהֶם, וְנִזְדָּרַזְתִּי וְהָלַכְתִּי לְבֵית הָרַב מִסְּקוֹלְיֶע. וּכְשֶׁבָּאתִי לְשָׁם מָצָאתִי, שֶׁכְּבָר נִתְקַבְּצוּ אֲנָשִׁים וְנָשִׁים הַרְבֵּה לְשָׁם כְּדֵי לִרְאוֹת אוֹתָנוּ, וּבְתוֹכָם הָיְתָה אַלְמָנַת רַבִּי פִּינְחָס מֵאִיר, זִכְרוֹנוֹ לִבְרָכָה, שֶׁהִיא אֲחוֹתוֹ שֶׁל רַבֵּנוּ, זִכְרוֹנוֹ לִבְרָכָה, שֶׁנִּתְאַלְמְנָה בְּסָמוּךְ. וְנִכְנַסְתִּי לְבֵית הָרַב מִסְּקוֹלְיֶע, וְהָיוּ שָׁם אֲנָשִׁים הַרְבֵּה, וְכֻלָּם קִבְּלוּ אוֹתִי בְּשִׂמְחָה רַבָּה וַעֲצוּמָה מְאֹד, וְכֻלָּם נִבְהֲלוּ נֶחְפָּזוּ, וְנִפְלָא בְּעֵינֵיהֶם עִנְיָן זֶה מְאֹד, שֶׁעַכְשָׁו בָּעֵת הַזֹּאת יָבוֹאוּ אֲנָשִׁים עַל־מְנָת לַחֲזֹר, רַק לִדְרֹךְ עַל אַדְמַת הַקֹּדֶשׁ. וְגֹדֶל הָרַעַשׁ וְהַשִּׂמְחָה וְהַחִיּוּת, שֶׁהָיָה אָז מִבִּיאָתֵנוּ לְאֶרֶץ־יִשְׂרָאֵל אִי אֶפְשָׁר לְבָאֵר וּלְשַׁעֵר. וְכֻלָּם אָמְרוּ שֶׁאֲנַחְנוּ הֶחֱיֵינוּ אוֹתָם מַמָּשׁ, כִּי זֶה שְׁנָתַיִם אֲשֶׁר לֹא רָאוּ אָדָם מִמְּדִינָתֵנוּ, וְלֹא שָׁמְעוּ שׁוּם יְדִיעָה מִשָּׁם, וְלֹא יָדְעוּ שׁוּם יְדִיעָה אִם אֶפְשָׁר בָּעוֹלָם לֵילֵךְ עַכְשָׁו עַל הַיָּם. וְכָל הָאֲנָשִׁים שֶׁהָיוּ מוּכָנִים אָז לָצֵאת לְחוּץ לָאָרֶץ, לֹא יָדְעוּ הַדֶּרֶךְ אֵיךְ לְהִתְנַהֵג, וְדַעְתָּם הָיָה לֵילֵךְ בַּיַּבָּשָׁה אֲשֶׁר זֶה קָשֶׁה מְאֹד, וְהַהוֹצָאוֹת רַבִּים מְאֹד. עַל כֵּן הָיָה עֲלֵיהֶם שִׂמְחָה רַבָּה. וְכֻלָּם אָמְרוּ שֶׁאֲנַחְנוּ מְחַיִּים כָּל אֶרֶץ יִשְׂרָאֵל עַל שֶׁבָּאנוּ לְשָׁם. קְצָתָם אָמְרוּ שֶׁאֵין אֵלּוּ אֲנָשִׁים כְּלָל רַק הֵם מַלְאָכִים שֶׁנִּשְׁלְחוּ מִן הַשָּׁמַיִם, וְזֶה אָמַר שֶׁזֶּה בְּחִינַת אֵלִיָּהוּ שֶׁיָּבוֹאוּ עַכְשָׁו פִּתְאוֹם אֲנָשִׁים מִחוּץ לָאָרֶץ לְאֶרֶץ יִשְׂרָאֵל בְּעֵת כָּזֹאת אֲשֶׁר אֲפִלּוּ הַמְשֻׁלָּחִים לֹא רָצוּ לֵילֵךְ בַּיָּם כִּי־אִם בַּיַּבָּשָׁה, אֲשֶׁר מֵחֲמַת זֶה לֹא בָּא שׁוּם אָדָם לְאֶרֶץ יִשְׂרָאֵל זֶה סָמוּךְ לִשְׁנָתַיִם, וּבִפְרָט שֶׁלֹּא בָּאנוּ לִקְבֹּעַ דִּירָתֵנוּ. וְגַם הָרַב ר' זְאֵב מִבּוֹלְטֶע אָמַר לָנוּ בְּזֶה הַלָּשׁוֹן, אַתֶּם הֶחֱיִיתֶם אֶת כָּל אֶרֶץ יִשְׂרָאֵל:

קלו

וְאַחַר כָּךְ יָצָאתִי מִבַּיִת הַנַּ"ל וּבְכָל מָקוֹם שֶׁהָלַכְתִּי סִבְּבוּ אוֹתִי אֲנָשִׁים וְנָשִׁים וְכֻלָּם שָׁאֲלוּ עַל מִשְׁפַּחְתָּם, אֲבָל לֹא הָיָה לִי שׁוּם אִגֶּרֶת מֵחֲמַת שֶׁיָּצָאתִי בְּהֶעְלֵם יְדִיעָה מִכָּל סְבִיבוֹתֵינוּ, וְלֹא הוֹדַעְתִּי לָהֶם שֶׁאֲנִי נוֹסֵעַ לְאֶרֶץ יִשְׂרָאֵל. וְגַם בְּעַצְמִי הָיִיתִי מְסֻפָּק עַד שֶׁיָּשַׁבְתִּי עַל הַסְּפִינָה. אֲבָל אַף עַל פִּי כֵן לְכַמָּה אֲנָשִׁים בִּשַּׂרְתִּי בְּשׂוֹרוֹת טוֹבוֹת בְּעַל פֶּה מִמִּשְׁפַּחְתָּם שֶׁאֲנִי מַכִּיר אוֹתָם שֶׁתְּהִלָּה לָאֵל הֵם בְּחַיִּים וּבְשָׁלוֹם. וְהָיָה לָהֶם לְנַחַת גָּדוֹל מְאֹד מְאֹד. אֲבָל אֲפִלּוּ אוֹתָם שֶׁלֹּא הוֹדַעְתִּי לָהֶם מִמִּשְׁפַּחְתָּם, הָיָה לָהֶם שִׂמְחָה וְחִיּוּת גָּדוֹל שֶׁעַל כָּל פָּנִים רוֹאִים אִישׁ מִמְּדִינָתָם, אֲשֶׁר זֶה זְמַן רַב לֹא רָאוּ אָדָם מִשָּׁם כַּנַּ"ל:

קלז

וְעָמַדְתִּי בְּבֵית הָרַב רַבִּי פַיְבִישׁ בְּהָרַב מִוּוֹלְטְשִׁיסְק, שֶׁשָּׁם הוּא דִּירָתָהּ שֶׁל הָאַלְמָנָה הַצַּדֶּקֶת מָרַת פֶּערִיל הַנַּ"ל שֶׁהִיא אֲחוֹתוֹ שֶׁל רַבֵּנוּ זִכְרוֹנוֹ לִבְרָכָה, וְאָכַלְתִּי אֵצֶל דּוֹדִי וּזְקֵנִי רַבִּי שָׁאוּל הַכֹּהֵן מִבְּרָאד:

קלח

בְּיוֹם שִׁשִּׁי הָלַכְתִּי אֲנִי וְרַבִּי יְהוּדָא אֱלִיעֶזֶר עַל קֶבֶר הָאֲרִ"י זִכְרוֹנוֹ לִבְרָכָה. וְשָׁם אֶצְלוֹ מֻנָּח רַבִּי מֹשֶׁה קוֹרְדּוֹבֵירוֹ זִכְרוֹנוֹ לִבְרָכָה, וְרַבִּי שְׁלֹמֹה אֶלְקַבֶּץ זִכְרוֹנוֹ לִבְרָכָה שֶׁחִבֵּר "לְכָה דּוֹדִי", וּשְׁאָר צַדִּיקִים נוֹרָאִים. וּבְסָמוּךְ לְשָׁם קֶבֶר "הַבֵּית יוֹסֵף" וְהָאַלְשִׁיךְ וְכוּ'. וְעָמַדְנוּ אֵצֶל קֶבֶר הָאֲרִ"י זִכְרוֹנוֹ לִבְרָכָה, וְשָׁפַכְנוּ שָׁם שִׂיחֵנוּ תְּהִלָּה לָאֵל. עַד כֹּה עֲזָרַנִי הַשֵּׁם יִתְבָּרַךְ בְּרַחֲמָיו הָעֲצוּמִים שֶׁזָּכִינוּ לָבוֹא לְאֶרֶץ יִשְׂרָאֵל בְּעֵת מִלְחָמָה כָּזֹאת. כַּמָּה גְּדוֹלִים מַעֲשֵׂי ה' מָה אֹמַר מָה אֲדַבֵּר מָה אָשִׁיב לַה' כָּל תַּגְמוּלוֹהִי עָלָי:

קלט

בְּשַׁבָּת אָכַלְתִּי אֵצֶל ר' שָׁאוּל הַנִּזְכַּר לְעֵיל. וּבְלֵיל שַׁבָּת בָּאוּ אֶצְלִי כַּמָּה אֲנָשִׁים וְסִפַּרְתִּי לָהֶם הַרְבֵּה מֵרַבֵּנוּ זִכְרוֹנוֹ לִבְרָכָה מֵעִנְיַן נְסִיעָתוֹ לְאֶרֶץ הַקֹּדֶשׁ. וְגַם אָמַרְתִּי לָהֶם אֵיזֶה דִּבְרֵי־תוֹרָה מֵרַבֵּנוּ זִכְרוֹנוֹ לִבְרָכָה. וְאַחַר כָּךְ הִפְצִיר ר' שָׁאוּל לֵילֵךְ לְהָרַב מִסְּקוֹלְיֶע. וְהָלַכְתִּי לְשָׁם. וּכְבָר הָיָה כְּמוֹ חֲצוֹת לַיְלָה וְגַם שָׁם בְּבֵית הָרַב הַנִּזְכַּר לְעֵיל אָמַרְתִּי לִפְנֵיהֶם כַּמָּה דִּבְרֵי תוֹרָה מֵרַבֵּנוּ הַנּוֹרָא זִכְרוֹנוֹ לִבְרָכָה. וְכָל זֶה הָיָה לִי לְשָׂשׂוֹן וּלְשִׂמְחָה גְּדוֹלָה, שֶׁזָּכִיתִי בְּאֶרֶץ הַקֹּדֶשׁ לְסַפֵּר דִּבְרֵי תוֹרָה מִתּוֹרָתוֹ הַנּוֹרָאָה שֶׁל רַבֵּנוּ זִכְרוֹנוֹ לִבְרָכָה:

קמ

וְהִתְפַּלַּלְתִּי בְּשַׁבָּת בְּבֵית הַכְּנֶסֶת וּבְשַׁבָּת בַּבֹּקֶר בָּאוּ כַּמָּה אֲנָשִׁים חֲשׁוּבִים לְקַבֵּל פָּנִים, וְאַחַר כָּךְ בִּשְׁעַת הַשֻּׁלְחָן בָּאוּ גַּם כֵּן אֲנָשִׁים הַרְבֵּה וְאָכַלְנוּ וְשָׁתִינוּ בְּשִׂמְחָה. אֲבָל הָיָה לִי קְצָת צַעַר אָז שֶׁלֹּא עָלְתָה בְּיָדִי אָז לוֹמַר דִּבְרֵי־תוֹרָה מֵרַבֵּנוּ זִכְרוֹנוֹ לִבְרָכָה מֵחֲמַת הַשִּׂמְחָה וְהָרַעַשׁ שֶׁל מְבִיאֵי הַיַּיִן כַּנָּהוּג:

קמא

אַחַר כָּךְ אַחַר סְעֻדַּת שַׁחֲרִית הָלַכְתִּי לְבֵית ר' פַיְבִישׁ וְשָׁם יָשַׁנְתִּי קְצָת. וְאַחַר כָּךְ אָמַרְתִּי שָׁם בֵּינִי לְבֵין קוֹנִי מָה שֶּׁזָּכִיתִי לְחַדֵּשׁ אָז מֵעִנְיַן תַּעֲנִית שֶׁשַּׁיָּךְ לְאֶרֶץ יִשְׂרָאֵל. שֶׁנֶּאֱמַר עַל הִלְכוֹת בִּרְכוֹת הַנִּסִּים וַהֲטָבַת חֲלוֹם וּבִרְכַּת שֶׁהֶחֱיָנוּ עַל הָרוֹאֶה אֶת חֲבֵרוֹ הֶחָבִיב עָלָיו וְכוּ'. וְאַחַר כָּךְ הִתְפַּלַּלְתִּי מִנְחָה בְּבֵית הַמִּדְרָשׁ, וְהָלַכְתִּי לְבֵית ר' שָׁאוּל הַנִּזְכַּר לְעֵיל, וְאָכַלְתִּי שָׁם סְעֻדָּה שְׁלִישִׁית. וְהָיוּ שָׁם קְצָת אֲנָשִׁים, וּתְהִלָּה לָאֵל אָמַרְתִּי לִפְנֵיהֶם עִנְיָן הַנִּפְלָא עַל פָּסוּק אֲזַמְּרָה לֵאלֹהַי בְּעוֹדִי (לִקּוּטֵי מוֹהֲרַ"ן רפ"ב), וְעוֹד כַּמָּה דִּבְרֵי־תוֹרָה מֵרַבֵּנוּ זִכְרוֹנוֹ לִבְרָכָה, וּתְהִלָּה לָאֵל זָכִיתִי לִשְׁבּוֹת שָׁם בְּאֶרֶץ הַקֹּדֶשׁ, וְסִפַּרְתִּי קְצָת מִמֶּנּוּ זִכְרוֹנוֹ לִבְרָכָה וּמִתּוֹרָתוֹ הַקְּדוֹשָׁה בְּשַׁבָּת בְּאֶרֶץ הַקֹּדֶשׁ, שֶׁזֶּה נוֹגֵעַ לַמָּקוֹם שֶׁנּוֹגֵעַ וְכוּ' וְכוּ'. בָּרוּךְ הַשֵּׁם אֲשֶׁר לֹא עָזַב חַסְדּוֹ מֵאִתָּנוּ עַד הֵנָּה:

קמב

בְּיוֹם רִאשׁוֹן, פָּרָשַׁת קֹרַח הָיִיתִי עַל מְעָרַת הוֹשֵׁעַ בֶּן בְּאֵרִי, וּכְנֶגְדּוֹ מְעָרַת בְּאֵרִי אָבִיו, שֶׁגַּם הוּא הָיָה נָבִיא בְּיִשְׂרָאֵל. אֲבָל לֹא הָיָה לָנוּ הַמַּפְתֵּחַ שֶׁל הַמְּעָרָה רַק עָמַדְנוּ בַּחוּץ אֵצֶל הַפֶּתַח וְאָמַרְנוּ שָׁם קְצָת תְּחִנּוֹת וּבַקָּשׁוֹת. גַּם עַל מְעָרַת בְּאֵרִי אָמַרְנוּ קְצָת, גַּם בְּדֶרֶךְ הִלּוּכֵנוּ לִמְעָרַת הוֹשֵׁעַ, הָיִינוּ אֵצֶל הַיְנוּקָא וְאֵצֶל שְׁלשֶׁת צַדִּיקִים שֶׁאָמַר עֲלֵיהֶם הָאֲרִיזַ"ל שֶׁהֵם בְּחִינַת אַבְרָהָם יִצְחָק וְיַעֲקֹב. וּבְתוֹךְ הַמְּעָרָה שֶׁל הָרַב מִוּוֹלוֹטְשִׁיסְק וְשָׁם מֻנַּחַת בִּתּוֹ שֶׁל רַבֵּנוּ זִכְרוֹנוֹ לִבְרָכָה הַצַּדֶּקֶת מָרַת מִרְיָם זִכְרוֹנָהּ לִבְרָכָה עִם בַּעְלָהּ וּבְנָהּ זִכְרוֹנָם לִבְרָכָה. וְעוֹד הָיִינוּ אָז אֵצֶל שְׁאָר צַדִּיקִים, מִמְּעָרַת הוֹשֵׁעַ חָזַרְנוּ וְהָלַכְנוּ וּבָאנוּ לַקֶּבֶר שֶׁל הַתַּנָּא ר' פִּינְחָס בֶּן יָאִיר, מִשָּׁם חָזַרְנוּ וְהָלַכְנוּ לַמִּקְוֶה שֶׁל הָאֲרִ"י זִכְרוֹנוֹ לִבְרָכָה וְטָבַלְנוּ שָׁם:

קמג

בְּיוֹם שֵׁנִי הָיִיתִי אֲנִי לְבַדִּי בְּלֹא חֲבֵרִי רַבִּי יְהוּדָא אֱלִיעֶזֶר עַל קֶבֶר הַתַּנָּא רַבִּי חֻצְפִּית הַמְתֻרְגְּמָן, אֶחָד מֵעֲשָׂרָה הֲרוּגֵי מַלְכוּת, וְעַל קֶבֶר יְהוֹיָדָע הַכֹּהֵן הַמֻּנָּח סָמוּךְ לְשָׁם:

קמד

בְּיוֹם שְׁלִישִׁי הָיָה עֶרֶב רֹאשׁ חֹדֶשׁ תַּמּוּז וְרָצִיתִי לִהְיוֹת אָז בְּמִירוֹן. וְהָיָה בְּדַעְתִּי לִנְסֹעַ לְשָׁם בְּיוֹם שֵׁנִי, וְלָלוּן שָׁם. וְהָיָה לָנוּ מְנִיעוֹת עַל זֶה, וְגַם בְּיוֹם שְׁלִישִׁי בַּבֹּקֶר הָיָה כַּמָּה מְנִיעוֹת, אֲבָל הַשֵּׁם יִתְבָּרַךְ עֲזָרַנִי שֶׁשִּׁבַּרְתִּי הַמְּנִיעוֹת בְּעֶזְרַת הַשֵּׁם וְנָסַעְתִּי לְמִירוֹן אֲנִי וַחֲבֵרִי רי"א. וּבְדֶרֶךְ הִלּוּכֵנוּ נִטְפַּל עִמָּנוּ ר' אַהֲרֹן מִגְּרוֹדֶיב, וְעוֹד אִישׁ אֶחָד שֶׁשָּׂכַרְנוּ אוֹתוֹ שֶׁיֵּלֵךְ עִמָּנוּ.

וּבָאנוּ לְמִירוֹן סָמוּךְ לַחֲצוֹת הַיּוֹם, וְנִכְנַסְנוּ לְהַמִּדְרָשׁ הַנּוֹרָא שֶׁל רַבִּי שִׁמְעוֹן בֶּן יוֹחַאי וּבְנוֹ רַבִּי אֶלְעָזָר, וְאָמַרְנוּ שָׁם תְּהִלִּים וּתְחִנּוֹת וּבַקָּשׁוֹת עַל קִבְרֵיהֶם הַנּוֹרָאִים. אֲבָל הָיִיתִי אָז חָלוּשׁ מְאֹד וְלֹא זָכִיתִי לִשְׁפֹּךְ לִבִּי שָׁם כִּרְצוֹנִי.

מִשָּׁם הָלַכְנוּ וְהָיִינוּ עַל קֶבֶר הַתַּנָּא רַבִּי יוֹחָנָן הַסַּנְדְּלָר. וּבְסָמוּךְ אֶצְלוֹ שָׁם הַבּוֹר שֶׁלּוֹ שֶׁהָיָה מְעַבֵּד עוֹרוֹת שָׁם. וְעַל קֶבֶר רַבִּי יוֹחָנָן הַנִּזְכַּר לְעֵיל עֲזָרַנִי הַשֵּׁם יִתְבָּרַךְ שֶׁנִּתְעוֹרַרְתִּי יוֹתֵר קְצָת.

מִשָּׁם הָלַכְנוּ וּבָאנוּ לַמְּעָרָה שֶׁל הִלֵּל הַזָּקֵן וְתַלְמִידָיו וְנִכְנַסְנוּ לְשָׁם וְשָׁתִיתִי מֵהַמַּיִם הַנּוֹבְעִים שָׁם בְּתוֹךְ כַּמָּה קִבְרֵי תַּלְמִידָיו וְעַל יְדֵי זֶה נִתְחַזַּקְתִּי קְצָת וְנִכְנַסְתִּי עַד מְקוֹם הִלֵּל הַזָּקֵן אֲשֶׁר מְקוֹמוֹ נִסְגַּר, וְשָׁם שָׁפַכְתִּי שִׂיחָתִי קְצָת בְּהִתְעוֹרְרוּת וְאַחַר כָּךְ בָּא עָלֵינוּ שִׂמְחָה שָׁם וְהִתְפַּלַּלְנוּ שָׁם מִנְחָה בְּשִׂמְחָה.

וְרָצִינוּ לֵילֵךְ מִשָּׁם לִמְעָרַת שַׁמַּאי אֲבָל הָאֲנָשִׁים עִכְּבוּ אוֹתִי. וְגַם הָיִיתִי עַל קֶבֶר הַתַּנָּא רַבִּי יִצְחָק שֶׁמֻּנָּח בֶּחָצֵר שֶׁל רַשְׁבִּ"י:

קמה

בַּחֲזָרָה מִמִּירוֹן לִצְפָת הָיִינוּ עַל קֶבֶר רַבִּי בִּנְיָמִין בֶּן יֶפֶת וְעַל קֶבֶר הַתַּנָּא רַבִּי יְהוּדָא בַּר אִלְּעַאי וְרַבִּי אִלְּעַאי אָבִיו וְלֹא זָכִיתִי לִהְיוֹת עַל קֶבֶר רַבִּי כְּרוּסְפְּדַאי הַסָּמוּךְ לְשָׁם. גַּם בַּהֲלִיכָה לְמִירוֹן הָיִיתִי עַל קֶבֶר ר' יוֹסֵי דְּמִן יוּקְרַת:

קמו

בְּיוֹם חֲמִישִׁי נָסַעְנוּ לִטְבֶרְיָה וּבָאנוּ לְשָׁם לְעֵת עֶרֶב. וְגַם שָׁם הָיָה שִׂמְחָה גְּדוֹלָה, וְקִבְּלוּ אוֹתָנוּ גַּם שָׁם בְּכָבוֹד גָּדוֹל:

קמז

בְּיוֹם שִׁשִּׁי הָיִיתִי עַל הַבֵּית הַחַיִּים עַל קֶבֶר ר' נַחְמָן מֵהוֹרִידֶנְקָא וְרַבִּי מֶנְדִּיל וִיטֶפְּסְקֶר וְרַבִּי אַבְרָהָם קַלִיסְקֶיר וְהָרַב מִשְּׁפִּיטִיוְקָא וּשְׁאָר צַדִּיקִים נוֹרָאִים. מִשָּׁם הָלַכְנוּ וּבָאנוּ לִמְעָרַת רַב כַּהֲנָא וְתַלְמִידָיו מִשָּׁם הָלַכְנוּ וּבָאנוּ עַל קֶבֶר הַתַּנָּא ר' מֵאִיר בַּעַל הַנֵּס, וְנִתְעַכַּבְנוּ בְּכָל זֶה עַד אֵיזֶה שָׁעוֹת אַחַר חֲצוֹת מִשָּׁם נִכְנַסְנוּ וְרָחַצְנוּ בְּחַמֵּי טְבֶרְיָא. גַּם הָיִינוּ עַל קֶבֶר ר' יִרְמְיָה שֶׁנִּקְבַּר מְעֻמָּד כְּמוֹ שֶׁאָמְרוּ רַבּוֹתֵינוּ זַ"ל (יְרוּשַׁלְמִי כִּלְאַיִם פ"ט ה"ג) וְעָמַדְנוּ בִּטְבֶרְיָא בְּבֵית ר' דָּוִד בְּהָרַב מֵחֲמֶלְנִיק וְשָׁבַתְנוּ שָׁם הַשַּׁבַּת קֹדֶשׁ בְּשִׂמְחָה:

קמח

בְּמוֹצָאֵי שַׁבָּת הָיִיתִי עַל חֲתֻנָּה וְשָׂמַחְנוּ שָׁם:

קמט

בְּיוֹם שֵׁנִי פָּרָשַׁת חֻקַּת הָיִינוּ עַל צִיּוּן ר' עֲקִיבָא וְעֶשְׂרִים וְאַרְבָּעָה אֶלֶף תַּלְמִידָיו שֶׁמֻּנָּחִים בְּאוֹתוֹ הָהָר הַגָּבוֹהַּ, וּבְרֹאשׁוֹ צִיּוּן רַבִּי עֲקִיבָא, וּכְנֶגְדּוֹ מְעָרָה שֶׁל אֵשֶׁת רַבִּי עֲקִיבָא, מִשָּׁם חָזַרְנוּ וְהָלַכְנוּ עַד שֶׁבָּאנוּ לִמְעָרַת ר' חִיָּא וּבָנָיו וְחָזַרְנוּ לְבֵיתֵנוּ:

קנ

בְּיוֹם ג' הָיִינוּ עַל קִבְרֵי רַבָּן יוֹחָנָן בֶּן זַכַּאי וְתַלְמִידָיו, וְאֶצְלוֹ בְּסָמוּךְ מֻנָּח בְּצַד אֶחָד ר' יוֹחָנָן מָרָא דְּאַרְעָא דְיִשְׂרָאֵל, וּמִצַּד הַשֵּׁנִי רַב אַמִּי וְרַב אַסִּי. וְשָׁם בְּסָמוּךְ מֻנָּח בַּעַל הַשְּׁלָ"ה:

קנא

בְּיוֹם רְבִיעִי הָיִינוּ עַל קִבְרֵי הַנָּשִׁים הַצִּדְקָנִיּוֹת אֲשֶׁר מְקוֹמָם רָחוֹק מֵהָעִיר קְצָת. וְהֵם, אֱלִישֶׁבַע בַּת עַמִּינָדָב, וְצִפּוֹרָה אֵשֶׁת מֹשֶׁה, וְיוֹכֶבֶד אֵם מֹשֶׁה וְאַהֲרֹן, וְחֻלְדָּה הַנְּבִיאָה, וּבִלְהָה, וְזִלְפָּה וַאֲבִיגַיִל, וְיֵשׁ אוֹמְרִים גַּם אֶסְתֵּר הַמַּלְכָּה. וְיֵשׁ חִלּוּקֵי דֵּעוֹת עַל קְצָת מֵהַנִּזְכַּר לְעֵיל, אֲבָל עַל כָּל פָּנִים לְפִי דַּעַת כֻּלָּם מֻנָּחִים שָׁם הָרֹב מֵהַצִּדְקָנִיּוֹת הַנִּזְכָּרוֹת לְעֵיל אַשְׁרֵי לָהֶם:

קנב

בְּיוֹם חֲמִישִׁי חָזַרְתִּי וְהָלַכְתִּי עַל מְעָרַת רַב כַּהֲנָא וְתַלְמִידָיו:

קנג

בְּיוֹם שִׁשִּׁי חָזַרְתִּי וְהָלַכְתִּי עַל הַבֵּית הַחַיִּים, וְהָיִיתִי עַל קֶבֶר רַבִּי מֶנְדִּיל פְּרִימִישְׁלַאנֶער וּשְׁאָרֵי צַדִּיקִים. וְאַחַר כָּךְ חָזַרְתִּי וְהָלַכְתִּי עַד שֶׁבָּאתִי עַל קֶבֶר רַבִּי מֵאִיר בַּעַל הַנֵּס. מִשָּׁם הָלַכְתִּי לְחַמֵּי טְבֶרְיָא. בְּשַׁבַּת קֹדֶשׁ אָכַלְתִּי אֵצֶל הָרַב הַמְפֻרְסָם רַבִּי זְאֵב טְשָׁארְנִיאוֹסְטְרֶיר:

קנד

וְהִנֵּה הָיָה לִי צַעַר גָּדוֹל, כִּי אָפַס הַכֶּסֶף אֶצְלִי בְּבוֹאִי לְאֶרֶץ יִשְׂרָאֵל, וְלֹא הָיָה לִי עַל הוֹצָאוֹת הַחֲזָרָה. וּמַרְאֵה הַמָּקוֹם שֶׁהָיָה לִי עַל מְעוֹת רַבִּי שְׁלֹמֹה שֶׁהָיָה בְּיַד רַבִּי דָּוִד, לֹא רָצָה לְסַלֵּק לִי כִּי־אִם חֲמִשִּׁים גְּרוּשׁ. וְהָיָה לִי צַעַר גָּדוֹל מְאֹד מִזֶּה, וּמֵחֲמַת זֶה נִתְעַכַּבְתִּי בִּטְבֶרְיָא עַל שַׁבָּת הַשְּׁנִיָּה הַנִּזְכֶּרֶת לְעֵיל. וּבְיוֹם א' פָּרָשַׁת בָּלָק חָמַל ה' עָלַי, וְהִזְמִין לִי בְּדֶרֶךְ נֵס וְהַשְׁגָּחָה נִפְלָאָה שֶׁבִּהְיוֹתִי יוֹשֵׁב שָׁם בִּסְעֻדַּת שַׁחֲרִית אֵצֶל אִישׁ אֶחָד שֶׁעָשָׂה סְעֻדָּה עֲבוּרֵנוּ, וְשָׁם הִזְמִין לָנוּ הַשֵּׁם יִתְבָּרַךְ שֶׁפִּתְאֹם בָּאָה אִשָּׁה אַחַת וְאָמְרָה לִי שֶׁתִּשְׁלַח עִמִּי דַּיְקָא כְּלֵי כֶסֶף, וְיֵשׁ לִי רְשׁוּת לְמָכְרָם בַּאֲלֶכְּסַנְדְּרִיָּא, וְלִמְסֹר הַמָּעוֹת לְיַד בְּנָהּ בְּחוּץ לָאָרֶץ. וְנָתַתִּי שֶׁבַח וְהוֹדָיָה לְהַשֵּׁם יִתְבָּרַךְ שֶׁחָמַל עָלַי בְּהַשְׁגָּחָה נִפְלָאָה בְּמָקוֹם רָחוֹק מִבֵּיתִי כָּזֶה. וְלֹא עָזַב חַסְדּוֹ מֵעִמִּי בְּעֶזְרָתוֹ הַגְּדוֹלָה:

קנה

בְּיוֹם שֵׁנִי, פָּרָשַׁת בָּלָק יָצָאתִי מִטְּבֶרְיָא וְלִוּוּ אוֹתִי בְּכָבוֹד גָּדוֹל. בְּיוֹם שְׁלִישִׁי בָּאתִי לִצְפָת, בְּיוֹם רְבִיעִי הָיִיתִי עַל קֶבֶר בְּנָיָהוּ בֶּן יְהוֹיָדָע. בְּיוֹם חֲמִישִׁי חָזַרְנוּ וְהָלַכְנוּ שֵׁנִית עַל קֶבֶר הָאֲרִ"י זִכְרוֹנוֹ לִבְרָכָה. בְּשַׁבַּת קֹדֶשׁ אָכַלְתִּי אֵצֶל הָרַב מִסְּקוֹלְיֶע. בְּלֵיל שַׁבָּת רָקַּדְתִּי בְּשִׂמְחָה עִם רַבִּי אַבָּא שׁוֹ"ב וְרַבִּי מֹשֶׁה יוֹנָה. בְּיוֹם שֵׁנִי, פָּרָשַׁת פִּינְחָס חָזַרְנוּ וְהָלַכְנוּ לִמְעָרַת הוֹשֵׁעַ בֶּן בְּאֵרִי, וְאָז פָּתַח לָנוּ נַעַר אֶחָד אֶת הַפֶּתַח וְנִכְנַסְנוּ לְשָׁם וְשָׁפַכְנוּ שִׂיחֵנוּ שָׁם בִּבְכִי וּבְתַחֲנוּנִים, וְאָז כְּבָר הָיִינוּ מוּכָנִים לָצֵאת מִצְּפַת לַחֲזֹר לְבֵיתֵנוּ:

קנו

בְּיוֹם שְׁלִישִׁי פָּרָשַׁת פִּינְחָס יָצָאנוּ מִצְּפַת לַחֲזֹר לְבֵיתֵנוּ, וְלִוּוּ אוֹתָנוּ רֹב הַחֲשׁוּבִים וַאֲנָשִׁים הַרְבֵּה. עַד כֹּה עֲזָרַנִי ה':

קנז

בְּיוֹם רְבִיעִי בָּאנוּ לְחֵיפָה בְּשָׁלוֹם, וּמָצָאנוּ שָׁם כָּל הַמְשֻׁלָּחִים וּשְׁאָר אֲנָשִׁים שֶׁיָּצְאוּ מִצְּפַת עַל דֶּרֶךְ לִנְסֹעַ לְחוּץ לָאָרֶץ בְּשָׁבוּעַ הֶעָבָר:

קנח

בְּיוֹם חֲמִישִׁי הָלַכְנוּ עַל הַבֵּית הַחַיִּים עַל קֶבֶר רַבִּי יִצְחָק נַפָּחָא, וְגַם מֻנָּח שָׁם ר' יִרְמְיָה דְּמִן חֵיפָה. מִשָּׁם הָלַכְנוּ עַד שֶׁבָּאנוּ לִמְעָרַת אֵלִיָּהוּ, וְלֹא רָצוּ לְהַנִּיחַ אוֹתָנוּ לִכְנֹס. וְהָיָה כַּמָּה מְנִיעוֹת עַל זֶה וְהַשֵּׁם יִתְבָּרַךְ עֲזָרַנִי וְנִצַּחְתִּי אוֹתָם וְנִכְנַסְנוּ כֻּלָּנוּ לְשָׁם. וְהַמְּעָרָה חִדּוּשׁ נִפְלָא וְשָׂמַחְנוּ שָׁם מְאֹד. וְאַחַר כָּךְ כְּשֶׁיָּצָאנוּ עַד שֶׁבָּאנוּ עַל פֶּתַח הֶחָצֵר שֶׁל הַמְּעָרָה, הִתְחִילוּ לָשִׁיר וּלְזַמֵּר עַד שֶׁבָּאנוּ לְתוֹךְ שִׂמְחָה גְּדוֹלָה. וְרָקַּדְנוּ שָׁם בְּשִׂמְחָה בְּעֶזְרַת הַשֵּׁם יִתְבָּרַךְ. מִשָּׁם הָלַכְנוּ עַד שֶׁבָּאנוּ עַל קֶבֶר אֱלִישָׁע בֶּן שָׁפָט, אֲשֶׁר עַד הֵנָּה עָמַד שָׁם בֵּית תִּפְלָה שֶׁלָּהֶם, וְזֶה סָמוּךְ סָתַר אוֹתָהּ הַפַּאשִׁי (מוֹשֵׁל תּוּרְכִּי), וְעַתָּה יְכוֹלִים לֵילֵךְ עַל קִבְרוֹ הַקָּדוֹשׁ. וּתְהִלָּה לָאֵל הָיִינוּ שָׁם אֲנַחְנוּ כֻּלָּנוּ בְּעֶזְרַת הַשֵּׁם יִתְבָּרַךְ:

קנט

בְּחֵיפָה יָשַׁבְנוּ עַד יוֹם רְבִיעִי פָּרָשַׁת מַטּוֹת. וְהָיָה לִי לְנַחַת מַה שֶּׁנִּתְעַכַּבְתִּי בְּחֵיפָה, שֶׁזָּכִיתִי לִהְיוֹת בְּאֶרֶץ יִשְׂרָאֵל עוֹד כַּמָּה יָמִים, בִּפְרָט שֶׁרַבֵּנוּ זִכְרוֹנוֹ לִבְרָכָה כְּשֶׁנִּכְנַס לְאֶרֶץ יִשְׂרָאֵל בָּא תְּחִלָּה לְחֵיפָה, וְשָׁם תֵּכֶף זָכָה מַה שֶּׁזָּכָה וְנִתְעַכֵּב שָׁם כָּל הַיָּמִים טוֹבִים מֵרֹאשׁ הַשָּׁנָה עַד אַחַר סֻכּוֹת. בָּרוּךְ הַשֵּׁם אֲשֶׁר זָכִינוּ לִדְרֹךְ בְּאַדְמַת קֹדֶשׁ בַּמָּקוֹם שֶׁדָּרַךְ שָׁם רַבֵּנוּ הַנּוֹרָא זִכְרוֹנוֹ לִבְרָכָה:

קס

בְּיוֹם רְבִיעִי הַנִַּ"ל יָצָאנוּ מֵחֵיפָה לָבוֹא לָעִיר דּוּמַיֶע שֶׁרָחוֹק כְּמוֹ שְׁנֵי יָמִים עַל הַיָּם. אֲבָל מֵאֵת ה' הָיְתָה שֶׁלֹּא הָיָה רוּחַ טוֹבָה לֵילֵךְ מִן הַצַּד וְהָיִינוּ נְבוּכִים בַּדֶּרֶךְ עַד שֶׁבָּאנוּ בְּיוֹם שַׁבַּת קֹדֶשׁ פָּרָשַׁת מַטּוֹת וּמַסְעֵי הַנִּזְכַּר לְעֵיל סָמוּךְ לָעִיר לִימִיסוֹן שֶׁהוּא עַל הָאִי שֶׁנִּקְרָא קִיבְּרוֹץ (קַפְרִיסִין), וְהוֹרִידוּ שָׁם הָאַנְקֶיר (הָעוֹגֶן) וְעָמְדָה הַסְּפִינָה שָׁם אֵיזֶה שָׁעוֹת.

אַחַר כָּךְ נִתְיַשֵּׁב הַקַּפִּיטַאן וְצִוָּה לְהוֹצִיא הָאַנְקֶיר וְכֵן עָשׂוּ וְהִתְחִילָה הַסְּפִינָה לָזוּז מִשָּׁם. בְּתוֹךְ כָּךְ הִסְתַּכְּלוּ מִן הָעִיר שֶׁהוּא נוֹסֵעַ מִשָּׁם,וְרָדְפוּ אַחֲרֵי סְפִינָתֵנוּ יִשְׁמְעֵאלִים מִשָּׁם עַד שֶׁבָּאוּ עַל הַסְּפִינָה שֶׁלָּנוּ בְּרַעַשׁ וּבְרֹגֶז.וְהָיָה לָנוּ פַּחַד קְצָת וְזֶה הָיָה מֵחֲמַת שֶׁאָז בְּאוֹתוֹ הָעֵת הָיְתָה שְׁעַת מִלְחָמָה בֵּין הַיִּשְׁמְעֵאלִים עַצְמָן.דְּהַיְנוּ מַה שֶּׁנִּלְחֲמוּ עִם הַפַּאשִׁי (הַמּוֹשֵׁל) שֶׁל עַכּוֹ שֶׁהָיָה מוֹרֵד נֶגֶד הַמֶּלֶךְ וְכוּ', כַּמְפֻרְסָם.וּמֵחֲמַת זֶה רָדְפוּ אַחֲרֵי סְפִינָתֵנוּ כַּנִּזְכַּר לְעֵיל, וְתֵכֶף כְּשֶׁבָּאוּ עַל הַסְּפִינָה שֶׁלָּנוּ תָּבְעוּ מֵאִתָּנוּ כֹּפֶר חֲמִשָּׁה טָאלֶיר וָחֵצִי מִכָּל נֶפֶשׁ. וְתָבְעוּ בִּנְגִישָׂה גְּדוֹלָה בְּרַעַשׁ וּבְרֹגֶז לִתֵּן לָהֶם תֵּכֶף וּמִיָּד. וְהֻכְרַחְתִּי לִתֵּן לָהֶם מִיָּד בְּיוֹם שַׁבַּת קֹדֶשׁ סָךְ הַנַּ"ל שֶׁעָלָה מִכֻּלָּנוּ סָךְ מֵאָה וְעֶשְׂרִים טָאלֶיר. וְגַם הִתְחִילוּ לְהַכּוֹת קְצָת מֵחֲמַת שֶׁנִּתְעַכֵּב הַסִּלּוּק זְמַן מֻעָט קֹדֶם שֶׁנִּתְקַבֵּץ הַמָּעוֹת, וְיָשַׁבְנוּ אָז בְּפַחַד:

קסא

אַחַר כָּךְ לָקְחוּ הַקַּפִּיטַאן וְהוֹלִיכוּ אוֹתוֹ לְהָעִיר. וְגַם קְצָת אֲנָשִׁים מִסְּפִינָתֵנוּ יָרְדוּ לָעִיר כְּדֵי לְדַבֵּר שָׁם עִם הַקּוֹנְסְלֶיר (שַׁגְרִיר), וּבָאוּ אֶל הָעִיר. וְהָיוּ אֵצֶל אֵיזֶה קוֹנְסְלֶיר שֶׁל אֵיזֶה אֻמָּה וְקֵרֵב אוֹתָם קְצָת, וְנוֹדַע לָהֶם שֶׁיְּעַכְּבוּ בְּכָאן הַקַּפִּיטַאן עִם הַסְּפִינָה, וּבִשְׁבִילֵנוּ יִשְׂכֹּר לָנוּ סְפִינָה אַחֶרֶת. וְכֵן הָיָה. וּבְאוֹתוֹ הַיּוֹם בְּשַׁבַּת־קֹדֶשׁ צִוָּה הַקּוֹנְסְלֶיר הַנַּ"ל לַקַּפִּיטַאן שֶׁלָּנוּ לְהַחֲזִיר לָנוּ מֵהַשְּׂכִירוּת סַךְ שִׁבְעִים טָאלֶיר, וְגַם אָמַר שֶׁבְּיוֹם מָחָר יָבוֹאוּ אֵלָיו וְיִשְׁתַּדֵּל לְהַחֲזִיר לָנוּ הַכֹּפֶר הַנִּזְכַּר לְעֵיל. וַאֲנַחְנוּ עָמַדְנוּ עַל הַסְּפִינָה וְעֵינֵינוּ כָּלוֹת כָּל הַיּוֹם לִשְׁמֹעַ מֶה עָלְתָה בָּם, וּמַה הֵשִׁיב לָהֶם הַקּוֹנְסְלֶיר הַנִּזְכַּר לְעֵיל. לְעֵת עֶרֶב חָזְרוּ אֲנָשֵׁינוּ מֵהָעִיר וְהוֹדִיעוּ לָנוּ כָּל הַנִּזְכַּר לְעֵיל.

בְּיוֹם רִאשׁוֹן פָּרָשַׁת דְּבָרִים חָזַרְנוּ וְהָלַכְנוּ לְתוֹךְ הָעִיר, וְגַם אֲנִי נָסַעְתִּי עִמָּהֶם. וּבָאנוּ אֶל הָעִיר וְעָמַדְנוּ שָׁם כָּל הַיּוֹם, סוֹף דָּבָר לֹא הֶחֱזִירוּ לָנוּ הַכֹּפֶר. רַק בְּאוֹתוֹ יוֹם רִאשׁוֹן שָׂכַרְנוּ סְפִינָה אַחֶרֶת, וְעָלִינוּ מִיָּד עָלֶיהָ וְטִלְטַלְנוּ עַצְמֵנוּ כֻּלָּנוּ מִסְּפִינָה הָאַחַת לַסְּפִינָה הַשְּׁנִיָּה. בְּיוֹם רִאשׁוֹן הַנִּזְכַּר לְעֵיל חָזַרְנוּ מֵהָעִיר וּבָאנוּ לַסְּפִינָה הַשְּׁנִיָּה הַנִּזְכֶּרֶת לְעֵיל. בְּיוֹם שֵׁנִי הִתְחִילָה הַסְּפִינָה לֵילֵךְ וְלִנְסֹעַ כְּדֵי לָבוֹא לַאֲלֶכְּסַנְדְּרִיָּא שֶׁאֵינוֹ רָחוֹק מִשָּׁם רַק בְּעֶרֶךְ שְׁנֵי יָמִים כְּשֶׁיֵּשׁ רוּחַ טוֹבָה, אֲבָל לֹא הָיָה לָנוּ רוּחַ טוֹבָה וְנִתְעַכַּבְנוּ בַּדֶּרֶךְ עַד אַחַר תִּשְׁעָה בְּאָב, עַד יוֹם שְׁלִישִׁי פָּרָשַׁת וָאֶתְחַנַּן.

וּבְכָל הַדֶּרֶךְ מֵחֵיפָה לַאֲלֶכְּסַנְדְּרִיָּא הָיָה לָנוּ יִסּוּרִים גְּדוֹלִים מֵהַמַּיִם. כִּי בִּשְׁנֵי הַסְּפִינוֹת הַנִּזְכַּר לְעֵיל שֶׁהָיוּ שֶׁל עַרְבִיִּים לֹא רָצוּ לִתֵּן לָנוּ מַיִם כִּי־אִם בְּצִמְצוּם גָּדוֹל בְּמִדָּה וּבִמְשׂוּרָה בְּדִקְדּוּק גָּדוֹל, וְעַל פִּי הָרֹב הָיוּ הַמַּיִם סְרוּחִים. וְגַם יְשִׁיבָתֵנוּ עַל הַסְּפִינָה הָיָה בְּדֹחַק גָּדוֹל, וְלֹא הָיָה לָנוּ שׁוּם מָקוֹם מְנוּחָה כָּרָאוּי. וְגַם הָיָה לִי עַל פִּי רֹב חֳלִי הַיָּם, וְנָתַתִּי הֲקָאוֹת כַּמָּה פְּעָמִים. וְאַף עַל פִּי כֵן הַכֹּל הָיָה בְּחֶסֶד וּבַצָּר הִרְחִיב לָנוּ הַשֵּׁם יִתְבָּרַךְ, וְעָזַר לָנוּ בְּכָל עֵת. וְאִי אֶפְשָׁר לְבָאֵר בִּפְרָטִיּוּת מַה שֶּׁעָבַר עָלֵינוּ. בְּכָל יוֹם נוֹדֶה לְךָ וְכוּ' שֶׁבְּכָל יוֹם עִמָּנוּ וְכוּ' וּבְחַסְדֵי הַשֵּׁם יִתְבָּרַךְ עֲזָרָנוּ, וּבָאנוּ בְּיוֹם שְׁלִישִׁי פָּרָשַׁת וָאֶתְחַנַּן לִקְהִלַּת־קֹדֶשׁ אֲלֶכְּסַנְדְּרִיָּא:

קסב

וְשָׁם מָצָאנוּ אַנְשֵׁי צְפָת שֶׁבָּאוּ לְשָׁם מִקֹּדֶם. וְהוֹדִיעוּ לָנוּ תֵּכֶף שֶׁיֵּשׁ סְפִינוֹת הַרְבֵּה לִסְטַנְבּוּל וְשֶׁאַרְבָּעָה אֲנָשִׁים מֵהֶם שָׂכְרוּ כְּבָר סְפִינָה לִסְטַנְבּוּל בְּסָךְ ח' דּוֹרֶיס מִכָּל נֶפֶשׁ, וְיֵשׁ עוֹד סְפִינוֹת שֶׁיְּכוֹלִים לִשְׂכֹּר בְּפָחוֹת. וְהָיָה עָלַי שִׂמְחָה גְּדוֹלָה. וְכֵן הָיָה שֶׁהָיָה בְּיָדִי לִשְׂכֹּר סְפִינָה בְּיוֹם רְבִיעִי, וְלֵילֵךְ בְּיוֹם חֲמִישִׁי מִיָּד. וְהָיָה אֶפְשָׁר שֶׁאַגִּיעַ עַל רֹאשׁ הַשָּׁנָה לְאוּמַאן.

אֲבָל נִתְעַכַּבְתִּי מֵחֲמַת אַנְשֵׁי חֶבְרָתֵנוּ שֶׁל הַסְּפִינָה, וְאִבַּדְתִּי סְפִינָה זֹאת כִּי הָלְכָה בְּיוֹם ה' בַּבֹּקֶר. וְעַל יְדֵי זֶה נִתְעַכַּבְתִּי בַּאֲלֶכְּסַנְדְּרִיָּא קָרוֹב לִשְׁלֹשָׁה שָׁבוּעוֹת וְלֹא יָצָאנוּ מִשָּׁם עַד יוֹם רִאשׁוֹן פָּרָשַׁת שׁוֹפְטִים, וְהָיָה לָנוּ שָׁם יִסּוּרִים גְּדוֹלִים מִגֹּדֶל הָעִכּוּב כִּי כְּבָר שָׂכַרְנוּ סְפִינָה תֵּכֶף בְּפָרָשַׁת עֵקֶב אַךְ הַקַּפִּיטַאן הִטְעָה אוֹתָנוּ שֶׁאָמַר שֶׁיֵּלֵךְ בְּסָמוּךְ וְאַחַר כָּךְ עִכֵּב אוֹתָנוּ הַרְבֵּה. וְהָיָה לָנוּ צַעַר גָּדוֹל, וְהֻכְרַחְנוּ לָדוּן עִמּוֹ לִפְנֵי הַקּוֹנְסְלֶיר, וְיָצָא הַמִּשְׁפָּט מְעֻקָּל מִמֶּנּוּ, שֶׁאֲנַחְנוּ נַנִּיחַ לְאִבּוּד אֶצְלוֹ אֶחָד דוֹרֶע מִכָּל נֶפֶשׁ וְכֵן הָיָה.

וְהַגְּמָר הָיָה בְּיוֹם שִׁשִּׁי עֶרֶב שַׁבַּת קֹדֶשׁ לְעֵת עֶרֶב סָמוּךְ לִכְנִיסַת שַׁבַּת קֹדֶשׁ, וּבְאוֹתָהּ הַשָּׁעָה הִזְמִין לָנוּ הַשֵּׁם יִתְבָּרַךְ סְפִינָה שֶׁלָּנוּ שֶׁהָיְתָה מוּכֶנֶת לֵילֵךְ בְּיוֹם שַׁבַּת קֹדֶשׁ. וּבְיוֹם שַׁבַּת קֹדֶשׁ שָׂכְרוּ הַסְּפִינָה כִּי הָיָה הֶכְרֵחַ גָּדוֹל, וְשָׂכַרְנוּ הַסְּפִינָה בְּסַךְ ד' דּוֹרֶיס מִכָּל נֶפֶשׁ. וְגַם נִתְעַכַּבְתִּי בְּעַד ר"ג וְר"י. וְהָיָה לִי קְצָת מַחֲלוֹקֶת מִזֶּה אֲבָל בְּחַסְדֵי ה' נִצַּחְתִּי כֻּלָּם וְנָסַעְנוּ כֻּלָּנוּ יַחַד לֹא כְּמוֹ שֶׁרָצוּ הֵם וְכוּ':

קסג

וּבְיוֹם רִאשׁוֹן פָּרָשַׁת שׁוֹפְטִים עָלִינוּ עַל הַסְּפִינָה. וּבְיוֹם ב' יָצְאָה הַסְּפִינָה מֵאֲלֶכְּסַנְדְּרִיָּא וְשָׁם הָיָה לָנוּ מָקוֹם מְרֻוָּח וְנוֹחַ לְכָל אֶחָד וְאֶחָד. וְכָל אֶחָד עַל מְקוֹמוֹ יָשַׁב בְּשָׁלוֹם, בְּתוֹךְ הָאַמְבַּר (אַכְסַדְּרָה). אֲבָל לֹא הָיָה לָנוּ רוּחַ טוֹבָה וְהָלַכְנוּ תִּשְׁעָה יָמִים עַד שֶׁבָּאנוּ לְרוֹדֶיס בְּיוֹם שְׁלִישִׁי פָּרָשַׁת תֵצֵא. וְנִכְנַסְנוּ לְתוֹךְ הָעִיר וְלָקַחְנוּ שָׁם קְצָת צֵידָה לְדַרְכֵּנוּ יַיִן וְחֹמֶץ וְלֶחֶם וְכוּ':

קסד

גַּם בְּיוֹם חֲמִישִׁי שָׁלַחְתִּי אֶת רַבִּי יְהוּדָא אֱלִיעֶזֶר חֲבֵרִי כְּדֵי לִמְכֹּר שָׁם סִפְרֵי רַבֵּנוּ זִכְרוֹנוֹ לִבְרָכָה, וּמָכַר שָׁם סֵפֶר הָאָלֶף־בֵּית וְעָמַדְנוּ שָׁם עַד יוֹם חֲמִישִׁי הַנִּזְכָּר לְעֵיל:

קסה

בְּיוֹם חֲמִישִׁי זָזָה הַסְּפִינָה מֵרוֹדֶיס וְגַם כֵּן לֹא הָיוּ רוּחוֹת טוֹבוֹת. בְּיוֹם רִאשׁוֹן פָּרָשַׁת תָבֹא אַחַר חֲצוֹת הָיָה רוּחַ סְעָרָה וְלֹא הָיָה פוֹנֶה לְדַרְכֵּנוּ. וְהוֹרִידוּ הָאַנְקֶיר אֵצֶל אֵיזֶה יַבָּשָׁה, שֶׁלֹּא הָיוּ שָׁם כִּי־אִם אֵיזֶה חֲצֵרוֹת מֻעָטִים. וְעָמַדְנוּ שָׁם עַד הַיּוֹם יוֹם שְׁלִישִׁי פָּרָשַׁת תָבֹא, וְזֶה הַיּוֹם זָזָה הַסְּפִינָה בַּבֹּקֶר. וְאַחַר כָּךְ תֵּכֶף בְּסָמוּךְ חָזְרוּ וְהוֹרִידוּ הָאַנְקֶיר, וְאַחַר כָּךְ אַחַר שָׁעָה מֻעֶטֶת חָזְרוּ וְהוֹצִיאוּ הָאַנְקֶיר, וַאֲנַחְנוּ הוֹלְכִים עַכְשָׁו לָבוֹא לִסְטַנְבּוּל וִימֵי רֹאשׁ הַשָּׁנָה וְיוֹם הַכִּפּוּרִים מְמַשְׁמְשִׁים לָבוֹא הַשֵּׁם יִתְבָּרַךְ יוֹלִיכֵנּוּ מְהֵרָה לְשָׁלוֹם:

קסו

בְּזֶה הַיּוֹם בָּאָה סְפִינָה מִקִּיבְּרוּץ (קַפְרִיסִין) וְנִתְקָרְבָה אֶצְלֵנוּ וְשָׁם הָיוּ שְׁלוֹשָׁה יִשְׂרְאֵלִים מִצְּפַת וְדִבַּרְנוּ עִמָּהֶם מֵרָחוֹק. וּשְׁמָם ר' אִיצִיק מִטּוֹרְנְפּוֹל וְרַבִּי צְבִי מֵהַפְּרוּשִׁים:

קסז

וְהָלַכְנוּ מִיּוֹם שְׁלִישִׁי עַד יוֹם שִׁשִּׁי, עֶרֶב־שַׁבָּת־קֹדֶשׁ פָּרָשַׁת תָבֹא הַנִּזְכַּר לְעֵיל. בְּיוֹם שִׁשִּׁי הַנִּזְכַּר לְעֵיל חָזְרוּ וְהוֹרִידוּ הָאַנְקֶיר אֵצֶל אֵיזֶה עִיר, וְאָמְרוּ שֶׁשָּׁמָּה סָאמְלֶע, וְעָמַדְנוּ שָׁם עַד יוֹם שֵׁנִי פָּרָשַׁת נִצָּבִים. וּבְכָל הָעִכּוּבִים הָיָה לָנוּ צַעַר גָּדוֹל מֵחֲמַת הָעִכּוּב וְהַשְּׁהִיּוֹת וּבִפְרָט שֶׁהָיָה סָמוּךְ לַיָּמִים הַנּוֹרָאִים, אֲבָל מֵאֵת ה' הָיָה הָעִכּוּב, כִּי בְּכָל הַדֶּרֶךְ לֹא הָיָה לָנוּ רוּחוֹת לְדַרְכֵּנוּ. וְאַף עַל פִּי כֵן הָיָה לָנוּ טוֹבָה גַּם כֵּן עַל יְדֵי שֶׁעָמַדְנוּ שָׁם כִּי קָנִינוּ לְעַצְמֵנוּ צֵידָה לְדַרְכֵּנוּ:

קסח

בְּיוֹם שֵׁנִי פָּרָשַׁת נִצָּבִים חָזְרוּ וְהוֹצִיאוּ הָאַנְקֶיר וְהִתְחַלְנוּ לֵילֵךְ וְהָלַכְנוּ עַד יוֹם רְבִיעִי פָּרָשָׁה הַנִּזְכֶּרֶת לְעֵיל, וְחָזְרוּ וְהוֹרִידוּ הָאַנְקֶיר אֵצֶל אֵיזֶה עִיר, וַעֲדַיִן אֵין אָנוּ יוֹדְעִים שְׁמָהּ קְצָת אוֹמְרִים שֶׁשְּׁמָהּ סִיאָה, וּקְצָתָם אוֹמְרִים שֶׁזֶּה סָאקִיס, כִּי אֵין אָנוּ מַכִּירִים בִּלְשׁוֹנָם הֵיטֵב, עַל כֵּן אִי אֶפְשָׁר לִשְׁמֹעַ וּלְהָבִין מֵהֶם בֵּרוּר הַדָּבָר. וְהָעִיר הַנִּזְכֶּרֶת לְעֵיל הָיְתָה שְׂרוּפָה בָּאֵשׁ וַחֲרֵבָה, כִּי הַיִּשְׁמְעֵאלִים הֶחֱרִיבוּהָ בְּאֵלּוּ הָעִתִּים מֵחֲמַת מְרִידַת הַגְּרֶעקִין (הַיְּוָנִים). כִּי שָׁמָּה יָשְׁבוּ גְּרֶעקִין, וְאָמְרוּ שֶׁהָרְגוּ שָׁם בִּסְבִיבוֹת אֵלּוּ שְׁמוֹנִים אֲלָפִים נְפָשׁוֹת וְהֶחֱרִיבוּ שָׁם בְּעֶרֶךְ שִׁשִּׁים עֲיָרוֹת וְיוֹתֵר, וְהָרְגוּ שָׁם אֲנָשִׁים וְנָשִׁים וָטַף. וְאָמַר הַקַּפִּיטַאן שֶׁעֲדַיִן שָׁם מֻנָּחִים בָּעִיר הַנִּזְכֶּרֶת לְעֵיל שֶׁעָמַדְנוּ אֶצְלָהּ הַהֲרוּגִים, וְהַפְּגָרִים מֻשְׁלָכִים בַּחוּצוֹת וּבַשְּׁוָקִים, כִּי לֹא נִתְּנוּ לִקְבוּרָה, וּפִגְרֵי נִבְלָתָם מֻשְׁלָכִים בַּחוּצוֹת. וְזֶה רָאִינוּ בְּעֵינֵינוּ שֶׁהָעִיר חֲרֵבָה וּשְׂרוּפָה בָּאֵשׁ, וְאָמְרוּ שֶׁאֵין שָׁם עַכְשָׁו שׁוּם בַּר יִשְׂרָאֵל, וּכְפִי הַנִּרְאֶה שֶׁהַיְּהוּדִים בָּרְחוּ מִשָּׁם מֵחֲמַת רַעַשׁ הַמִּלְחָמָה:

קסט

גַּם כְּשֶׁהָיִינוּ אֵצֶל הָעִיר סָאמְלֶע הַנִּזְכֶּרֶת לְעֵיל, אָמְרוּ שָׁם שֶׁעוֹמְדִים שָׁם בְּסָמוּךְ אַרְבָּעִים אֶלֶף יִשְׁמְעֵאלִים מְזֻיָּנִים לַמִּלְחָמָה לְהַחֲרִיב שְׁאָר מְקוֹמוֹת הַגְּרֶעקִין. וְגַם הַגְּרֶעקִין נִתְקַבְּצוּ שָׁם כְּבָר בְּעֶרֶךְ מָאתַיִם אֲלָפִים גְּרֶעקִין. וּמִכָּל זֶה נָגַע קְצָת פַּחַד בְּלִבֵּנוּ אֲבָל לֹא הַרְבֵּה. כִּי רָאִינוּ שֶׁבְּעֶזְרַת הַשֵּׁם יִתְבָּרַךְ יַד הַיִּשְׁמְעֵאלִים גּוֹבֶרֶת עֲלֵיהֶם, וְהַיִּשְׁמְעֵאלִים אֵין לָהֶם עֵסֶק עִם הַיְּהוּדִים אַדְּרַבָּא הֵם מַצִּילִים אוֹתָם וּמְגִנִּים עֲלֵיהֶם מִן הַגְּרֶעקִין:

קע

וְהִנֵּה זֶה הַיּוֹם יוֹם חֲמִישִׁי נִצָּבִים, וַעֲדַיִן אָנוּ עוֹמְדִים סָמוּךְ לָעִיר הַנִּזְכֶּרֶת לְעֵיל, וְרֹאשׁ הַשָּׁנָה סָמוּךְ לָבוֹא בְּיוֹם שֵׁנִי הַבָּא עָלֵינוּ לְטוֹבָה. הַשֵּׁם יִתְבָּרַךְ יְרַחֵם עָלֵינוּ שֶׁנִּזְכֶּה לָבוֹא לִמְקוֹם מְנוּחָה בִּימֵי רֹאשׁ הַשָּׁנָה הַבָּא עָלֵינוּ לְטוֹבָה. וְזֹאת נֶחָמָתֵנוּ שֶׁתְּהִלָּה לָאֵל יֵשׁ לָנוּ שׁוֹפָר עַל הַסְּפִינָה. וְגַם תְּהִלָּה לָאֵל יֵשׁ בֵּינֵינוּ יוֹתֵר מִמִּנְיַן עֲשָׂרָה, וַה' הַטּוֹב בְּעֵינָיו יַעֲשֶׂה:

קעא

אַחַר כָּךְ יָרְדוּ קְצָת אֲנָשִׁים מֵאִתָּנוּ לְתוֹךְ הָעִיר, וְאָז נוֹדַע שֶׁזֹּאת הָעִיר הוּא סָאקֶיס, רַק קְצָת קוֹרִין אוֹתָהּ סִיאָה. וְשָׁם קָנִינוּ מְעַט עֲנָבִים וּשְׁאָר דְּבָרִים קְטַנִּים לַאֲכִילָה. וּבְיוֹם שִׁשִּׁי הֵבִיאוּ לָנוּ מֵהָעִיר שְׁלשִׁים לֶחֶם, וּשְׁנֵי אָקֶיס עֲנָבִים מַה שֶּׁנָּתְנוּ מְעַט הַיִּשְׂרְאֵלִים שֶׁנִּמְצְאוּ שָׁם, כִּי בֶּאֱמֶת דָּרוּ שָׁם יִשְׂרְאֵלִים רַק בְּעֵת הַמִּלְחָמָה בָּרְחוּ רֻבָּם, וְלֹא נִשְׁאֲרוּ שָׁם כִּי־אִם מְתֵי מִסְפָּר:

קעב

וְהִנֵּה בְּעֵת שֶׁעָמַדְנוּ שָׁם אֵצֶל הָעִיר סָאקֶיס הַנִּזְכֶּרֶת לְעֵיל, אָמַר לָנוּ הַקַּפִּיטַאן שֶׁהוּא יַעֲמֹד שָׁם עַד יוֹם שֵׁנִי שֶׁהוּא רֹאשׁ הַשָּׁנָה. גַּם רָצָה לְקַבֵּל אַרְבָּעִים יִשְׁמְעֵאלִים עַל הַסְּפִינָה וּבְתוֹכָם אֲדוֹן פַּאשִׁי, וּמֵחֲמַת זֶה הֵצֵר לָנוּ יְשִׁיבָתֵנוּ בְּהָאַמְבַּר שֶׁיָּשַׁבְנוּ שָׁם בִּתְחִלָּה בְּהַרְחָבָה. וְעַתָּה כְּשֶׁרָצָה לִקַּח הַיִּשְׁמְעֵאלִים הִכְנִיס הַמְּחִצָּה הַמַּפֶסֶקֶת הַרְבֵּה לְתוֹךְ גְּבוּלֵנוּ וְעַל יְדֵי זֶה הָיָה צַר לָנוּ הַמָּקוֹם וְנַעֲשָׂה כַּמָּה מַחֲלֹקֶת בֵּין אַנְשֵׁי הַסְּפִינָה מֵחֲמַת דֹּחַק הַמָּקוֹם שֶׁהֻצְרְכוּ רֻבָּם לְשַׁנּוֹת מְקוֹמָם. גַּם הָיָה לָנוּ צַעַר מַה נַּעֲשֶׂה בְּרֹאשׁ הַשָּׁנָה אֵיךְ נוּכַל לְהִתְפַּלֵּל וְלִתְקֹעַ שׁוֹפָר בֵּין הַיִּשְׁמְעֵאלִים שֶׁדַּרְכָּם לְהַקְפִּיד קְפִידוֹת הַרְבֵּה מְאֹד, גַּם שְׁאָרֵי יִסּוּרִים שֶׁהָיוּ מַגִּיעִים לָנוּ חַס וְשָׁלוֹם אִם הָיוּ עַל הַסְּפִינָה. אֲבָל הַשֵּׁם יִתְבָּרַךְ רִחֵם עָלֵינוּ וּבִלְבֵּל הָעֵסֶק שֶׁלָּהֶם וְסִבֵּב סִבּוֹת לְטוֹבָה עַד אֲשֶׁר לְבַסּוֹף לֹא קִבֵּל אֶחָד מֵהֶם כְּלָל:

קעג

וּבְעֶרֶב שַׁבָּת יָרְדוּ שְׁנֵי אֲנָשִׁים מֵהַסְּפִינָה לִשְׁבּוֹת שַׁבַּת קֹדֶשׁ בָּעִיר הַנִּזְכֶּרֶת לְעֵיל. כִּי סָבְרוּ שֶׁלֹּא יָזוּז עַד אַחַר שַׁבַּת־קֹדֶשׁ, גַּם אֲנַחְנוּ הָיָה בְּדַעְתֵּנוּ לֵירֵד לָעִיר בְּעֶרֶב רֹאשׁ הַשָּׁנָה כְּדֵי לִהְיוֹת שָׁם עַל קֶבֶר רַבֵּנוּ יַעֲקֹב בַּעַל הַטּוּרִים שֶׁהוּא קָבוּר שָׁם, אַךְ רַבּוֹת מַחֲשָׁבוֹת בְּלֵב אִישׁ וְכוּ', כִּי בְּלֵיל שַׁבַּת קֹדֶשׁ נִשְׁתַּנָּה הָרוּחַ, וְתֵכֶף כָּעֲסוּ הַמַּלָּחִים עַל אֲשֶׁר יָרְדוּ הַשְּׁנַיִם מֵאִתָּנוּ הַנִּזְכָּרִים לְעֵיל לְתוֹךְ הָעִיר. וְסוֹף דָּבָר הֻכְרְחוּ לַחֲזֹר לְתוֹךְ הַסְּפִינָה בְּיוֹם שַׁבַּת קֹדֶשׁ, וּבְיוֹם רִאשׁוֹן שֶׁהוּא עֶרֶב רֹאשׁ הַשָּׁנָה זָזָה הַסְּפִינָה מִסָּאקֶיס.

וְהַשְּׁנַיִם הַנִּזְכָּרִים לְעֵיל שֶׁהָיוּ בָּעִיר סִפְּרוּ לָנוּ שֶׁקִּבְּלוּ אוֹתָם שָׁם אַחֵינוּ בְּנֵי יִשְׂרָאֵל, גּוֹמְלֵי חֲסָדִים בְּנֵי גּוֹמְלֵי חֲסָדִים, בְּכָבוֹד גָּדוֹל. וְשֶׁסִּפְּרוּ לָהֶם מִגֹּדֶל תֹּקֶף הַנֵּס שֶׁהָיָה לָהֶם בִּימֵי הַפֶּסַח הֶעָבַר שֶׁאָז הָיָה מִלְחֶמֶת הַגְּרֶעקִין שֶׁסִּבְּבוּ הָעִיר. וְהַיִּשְׂרְאֵלִים הָיוּ בְּתוֹךְ הַמִּבְצָר וְהַחֶזְקַת בֵּין הַיִּשְׁמְעֵאלִים. וְהַגְּרֶעקִין בִּקְשׁוּ מֵהַיִּשְׁמְעֵאלִים שֶׁיִּתְּנוּ לָהֶם עֲשָׂרָה יְהוּדִים וְהֵם יַחֲזִירוּ לָהֶם בְּעַד זֶה כַּמָּה וְכַמָּה יִשְׁמְעֵאלִים וּבְחֶסֶד ה' הַנִּפְלָא עַל עַמּוֹ יִשְׂרָאֵל לְעוֹלָם, נָתַן בְּלֵב הַפַּאשִׁי שֶׁלֹּא נִתְרַצָּה בְּשׁוּם אֹפֶן לִתֵּן לָהֶם אֲפִלּוּ צִפֹּרֶן אַחַת שֶׁל יִשְׂרָאֵל. וְהַיִּשְׂרְאֵלִים עָמְדוּ בְּסַכָּנָה כָּל יְמֵי נִיסָן עַד סוֹף הַפֶּסַח, וְעֵינֵיהֶם הָיוּ כָּלוֹת בְּכָל יוֹם שֶׁיָּבוֹא לָהֶם עֵזֶר מִסְּטַנְבּוּל אֲבָל נִתְעַכֵּב הַדָּבָר הַרְבֵּה. וּבְלֵיל שְׁבִיעִי שֶׁל פֶּסַח הָיָה תֹּקֶף הַנֵּס שֶׁבָּאוּ אַנְשֵׁי חַיִל הַרְבֵּה מִסְּטַנְבּוּל וְהַשֵּׁם יִתְבָּרַךְ הֵבִיא אוֹתָם בִּמְהִירוּת גָּדוֹל שֶׁהָלְכוּ בְּלַיְלָה אַחַת מַה שֶּׁהָיוּ צְרִיכִין לֵילֵךְ כַּמָּה יָמִים, וְעַל יְדֵי זֶה נִצְּלוּ הַיִּשְׂרְאֵלִים בְּחַסְדּוֹ הַגָּדוֹל יִתְבָּרַךְ. וְאָמְרוּ הַיִּשְׂרְאֵלִים שָׁם שֶׁבְּדַעְתָּם לִכְתֹּב מְגִלָּה שְׁלֵמָה מִתֹּקֶף הַנֵּס שֶׁהָיָה לָהֶם:

קעד

וְהִנֵּה בְּעֶרֶב רֹאשׁ הַשָּׁנָה הָלַכְנוּ מִסָּאקֶיס כַּנִּזְכַּר לְעֵיל, וּתְהִלָּה לָאֵל טָבַלְנוּ עַצְמֵנוּ בַּבֹּקֶר בְּתוֹךְ הַיָּם עַל יְדֵי חֲבָלִים. אַחַר כָּךְ הִגִּיעַ יוֹם רֹאשׁ הַשָּׁנָה הַקָּדוֹשׁ וְהַנּוֹרָא, וּתְהִלָּה לָאֵל הָיוּ לָנוּ בַּעֲלֵי תְפִלּוֹת וְתוֹקְעִים בְּעֶזְרַת הַשֵּׁם יִתְבָּרַךְ, וְטוֹב לְהוֹדוֹת לַה' כִּי אֲנִי הֵבֵאתִי הַשּׁוֹפָר מִצְּפָת בְּעֶזְרַת הַשֵּׁם יִתְבָּרַךְ. כִּי זֶה הָאִישׁ שֶׁהָיָה הַשּׁוֹפָר שֶׁלּוֹ הֵכִין שׁוֹפָר לִקְחוֹ בַּדֶּרֶךְ, וּשְׁכָחוֹ בְּבֵיתוֹ. וְאַחַר כָּךְ כְּשֶׁנָּסַעְתִּי אָנֹכִי מִצְּפַת בְּשָׁבוּעַ שֶׁאַחֲרֶיהָ שָׁלְחוּ הַשּׁוֹפָר עִמִּי. וְרָאִיתִי תֵּכֶף כִּי מֵאֵת ה' הוּא שֶׁאֶזְכֶּה לִהְיוֹת שָׁלִיחַ לִדְבַר מִצְוָה הַזֹּאת לְהָבִיא הַשּׁוֹפָר. וַאֲנַחְנוּ הָיִינוּ עַל הַסְּפִינָה תִּשְׁעָה־עָשָׂר אֲנָשִׁים חוּץ מִשְׁתֵּי נָשִׁים:

קעה

וְהִנֵּה בְּלֵיל רֹאשׁ הַשָּׁנָה הָיָה רוּחַ סְעָרָה גָּדוֹל וְחָזָק מְאֹד וְהָיָה לָנוּ פַּחַד גָּדוֹל, וְרוּחַ סְעָרָה הַזֶּה נִמְשַׁךְ כָּל הַלַּיְלָה וְכָל הַיּוֹם עַד שְׁעַת מִנְחָה וּמֵחֲמַת סַעֲרַת הַיָּם נֶחֱלַשְׁתִּי מְאֹד בַּבֹּקֶר וְלֹא יָכֹלְתִּי לְהִתְפַּלֵּל כַּאֲשֶׁר כְּבָר הָיָה לִי זֶה הַחוֹלַאַת שֶׁל הַיָּם כַּמָּה פְּעָמִים וְלֹא הָיִיתִי יָכוֹל לְהִתְפַּלֵּל כְּלָל. גַּם שְׁאָרֵי אַנְשֵׁי הַסְּפִינָה רֻבָּם נֶחְלְשׁוּ מְאֹד וּבְחַסְדֵּי ה' הַגָּדוֹל הִפְלִיא נוֹרְאוֹתָיו עִמִּי וַעֲזָרַנִי בַּחֲלִישׁוּת כֹּחַ כָּזֶה לְהִתְפַּלֵּל מְעַט וְלִשְׁמֹעַ קוֹל שׁוֹפָר וּלְהִתְעוֹרֵר לִבְכִיָּה קְצָת גַּם הַבַּעֲלֵי תְפִלּוֹת הִתְפַּלְּלוּ בִּישִׁיבָה וְהַכֹּל בִּישׁוּעַת ה' הַגָּדוֹל וְגַם קִיַּמְנוּ מִצְוַת תְּקִיעַת שׁוֹפָר כָּרָאוּי.

וּבְיוֹם שֵׁנִי דְּרֹאשׁ הַשָּׁנָה אַחַר גְּמַר הַתְּפִלּוֹת וְהַתְּקִיעוֹת וְאַחֲרֵי סְעֻדַּת שַׁחֲרִית חָזְרָה וְעָמְדָה הַסְּפִינָה אֵצֶל מָקוֹם אֶחָד, וְזֶה הַמָּקוֹם הָיָה סָמוּךְ לָעִיר טְשֶׁרְנִיקִילְס בְּעֶרֶךְ מַהֲלַךְ יוֹם אֶחָד בַּיַּבָּשָׁה, וְהָיָה לָנוּ צַעַר מִמַּה שֶּׁעָמַד שָׁם. וְאַף עַל פִּי כֵן בְּיוֹם שֵׁנִי דְּרֹאשׁ הַשָּׁנָה הַנִּזְכַּר לְעֵיל לֹא נִמְשַׁכְתִּי אַחַר הַצַּעַר כְּלָל, רַק אַדְּרַבָּא הַשֵּׁם יִתְבָּרַךְ עֲזָרַנִי שֶׁנִּמְשַׁךְ עָלַי שִׂמְחָה גְּדוֹלָה. וְרָקַּדְתִּי הַרְבֵּה בְּיוֹם שֵׁנִי דְּרֹאשׁ הַשָּׁנָה בְּשִׂמְחָה רַבָּה:

קעו

וְהִנֵּה אַחַר רֹאשׁ הַשָּׁנָה נִכְנַס הַצַּעַר בְּלִבֵּנוּ הַרְבֵּה, כִּי הַקַּפִּיטַאן אָמַר שֶׁיָּכוֹל לִהְיוֹת שֶׁיִּתְעַכֵּב שָׁם כַּמָּה וְכַמָּה יָמִים, אֶפְשָׁר אַרְבָּעִים יוֹם כִּי סָמוּךְ לְכָאן מַתְחִיל הַחֲפִירָה (שֶׁקּוֹרִין קַאנַאל) שֶׁמְּחַבֶּרֶת הַשְּׁנֵי יַמִּים לְאֶחָד. וְשָׁם אִי אֶפְשָׁר לֵילֵךְ כִּי־אִם עַל יְדֵי רוּחַ יְשָׁרָה שֶׁאֵינוֹ מָצוּי בְּאֵלּוּ הָעִתִּים כְּלָל. כִּי כָּל הַדֶּרֶךְ הָלַכְנוּ עַל יְדֵי רוּחוֹת שֶׁמֵּהַצְּדָדִים וּבְכָאן אִי אֶפְשָׁר לֵילֵךְ בְּרוּחוֹת כָּאֵלּוּ, כִּי־אִם כְּשֶׁיִּהְיֶה רוּחַ יְשָׁרָה. וּמִי יוֹדֵעַ כַּמָּה יִתְעַכֵּב, כִּי לְפִי דַּעְתָּם וַחֲקִירָתָם נִדְמָה לָהֶם שֶׁבָּעִתִּים הַלָּלוּ לֹא יִהְיֶה הָרוּחַ הָרָאוּי לְדַרְכֵּנוּ. גַּם עוֹד כַּמָּה וְכַמָּה סְפִינוֹת עָמְדוּ שָׁם עִמָּנוּ יַחַד בִּמְקוֹם הַהוּא, וּבְכָל פַּעַם בָּאוּ סְפִינוֹת חֲדָשׁוֹת, וּכְשֶׁהִגִּיעוּ לַמָּקוֹם הַהוּא עָמְדוּ שָׁם, וְאָמְרוּ שֶׁקְּצָתָם עוֹמְדִים שָׁם כְּבָר זֶה כַּמָּה שָׁבוּעוֹת. גַּם קְצָת אָמְרוּ שֶׁסָּמוּךְ לַמָּקוֹם הַהוּא עוֹמְדִים עוֹד מָאתַיִם סְפִינוֹת שֶׁאֵינָם יְכוֹלִים לֵילֵךְ שָׁם מֵחֲמַת שֶׁשָּׁם צְרִיכִין רוּחַ נָכוֹן דַּיְקָא.

וּמֵחֲמַת כָּל זֶה הָיָה לָנוּ צַעַר גָּדוֹל, וְעָמַדְנוּ שָׁם כָּל הַשָּׁבוּעַ עַד אֲשֶׁר הִגִּיעַ יוֹם שַׁבַּת קֹדֶשׁ. וּבְעֶרֶב שַׁבָּת הֵבִיאוּ לָנוּ הַמַּטְרָאסִין עֲנָבִים גַּם הַקַּפִּיטַאן הֵיטִיב עִמָּנוּ וּמָכַר לָנוּ (סוּחֲרֶיס) לֶחֶם יָבֵשׁ בְּהַקָּפָה, וְכָל זֶה הָיָה חֶסֶד גָּדוֹל מֵהַשֵּׁם יִתְבָּרַךְ וּבַצָּר הִרְחִיב לָנוּ ה', בַּצַּר עַצְמוֹ וְכוּ' (כַּמְבֹאָר בְּלִקּוּטֵי הָרִאשׁוֹן בְּסִימָן קצה). וַאֲנִי עֵינַי לִשְׁמַיָּא נָטְלִית רִבּוֹנוֹ שֶׁל עוֹלָם חֲמֹל עָלֵינוּ וְאַל תְּעַכֵּב אוֹתָנוּ הַרְבֵּה, כִּי אֲנִי מַאֲמִין בֶּאֱמוּנָה שְׁלֵמָה שֶׁאֵינָם יוֹדְעִים כְּלָל, וְהַכֹּל מִתְנַהֵג רַק בְּהַשְׁגָּחָתְךָ לְבַד וְאַתָּה יָכוֹל לְשַׁנּוֹת הָרוּחַ כִּרְצוֹנְךָ בְּכָל עֵת וּבְכָל רֶגַע (כאן חסר ונאבד קצת מכתיבת ידו הקדושה) עֲדַיִן:

קעז

וּתְהִלָּה לָאֵל הָלְכָה הַסְּפִינָה בְּכָל יוֹם שַׁבַּת קֹדֶשׁ וּבְלֵיל מוֹצָאֵי שַׁבָּת הוֹרִידוּ הָאַנְקֶיר סָמוּךְ לָעִיר טְשֶׁרְנִיקִילְס. וּבְיוֹם רִאשׁוֹן פָּרָשַׁת הַאֲזִינוּ, שְׁבִיעִי לַעֲשֶׂרֶת־יְמֵי־תְשׁוּבָה הוֹצִיאוּ הָאַנְקֶיר, וּבְהַגִּיעָם סָמוּךְ מְאֹד לָעִיר טְשֶׁרְנִיקִילְס בָּאוּ יִשְׁמְעֵאלִים עַל הַסְּפִינָה וְהֶרְאֵינוּ לָהֶם הַבִּילֶעטִין, וְתֵכֶף הָלַכְנוּ מִשָּׁם. וְהִנֵּה אֲנַחְנוּ הוֹלְכִים הַיּוֹם יוֹם א' וְהָרוּחַ פּוֹנָה לְדַרְכֵּנוּ בְּעֶזְרַת הַשֵּׁם יִתְבָּרַךְ, וְכֻלָּנוּ רוֹאִים שֶׁהַכֹּל בְּהַשְׁגָּחָתוֹ לְבַד בְּכָל עֵת וָרֶגַע. וְכֻלָּם אֵינָם יוֹדְעִים דֶּרֶךְ הָרוּחַ כְּלָל, כְּמוֹ שֶׁכָּתוּב (קֹהֶלֶת י"א) כַּאֲשֶׁר אֵינְךָ יוֹדֵעַ דֶּרֶךְ הָרוּחַ וְכוּ' רַק אֶל אֲשֶׁר יִהְיֶה שָׁמָּה הָרוּחַ מִן הַשָּׁמַיִם לָלֶכֶת שָׁמָּה יֵלְכוּ הַסְּפִינוֹת. בָּרוּךְ הַשֵּׁם אֲשֶׁר עַד כֹּה עֲזָרַנִי:

קעח

בְּיוֹם שְׁלִישִׁי עֶרֶב יוֹם כִּפּוּר בָּאנוּ לְקוּשְׁטַנְדִּינָא הַנִּקְרָא אֶצְלֵנוּ סְטַנְבּוּל:

קעט

בְּקוּשְׁטַנְדִּינָא עָמַדְנוּ עַל הַסְּפִינָה מִיּוֹם שְׁלִישִׁי עֶרֶב יוֹם כִּפּוּר אַחַר חֲצוֹת עַד יוֹם שֵׁנִי, רִאשׁוֹן דְּסֻכּוֹת אַחַר סְעֻדַּת שַׁחֲרִית. כִּי בִּתְחִלָּה רָצִינוּ לִשְׂכֹּר אוֹתָהּ הַסְּפִינָה עַצְמָהּ שֶׁבָּאנוּ עִמָּהּ לְקוּשְׁטַנְדִּינָא (כפי הנראה כאן חסר גם כן מעט):

קפ

בְּיוֹם רִאשׁוֹן דְּסֻכּוֹת עָשָׂה הַשֵּׁם יִתְבָּרַךְ לָנוּ נֵס, שֶׁפִּתְאֹם בָּא הַקַּפִּיטַאן וְגֵרֵשׁ אוֹתָנוּ מִסְּפִינָתוֹ אַחַר שֶׁכְּבָר אָכַלְנוּ סְעֻדַּת שַׁחֲרִית, וְלֹא קִיַּמְנוּ מִצְוַת אֶתְרוֹג וְלוּלָב וּמִינָיו וּמִכָּל־שֶׁכֵּן מִצְוַת סֻכָּה. וְהַשֵּׁם יִתְבָּרַךְ בְּרַחֲמָיו הָעֲצוּמִים גִּלְגֵּל עִמָּנוּ סִבּוֹת לְטוֹבָה שֶׁפִּתְאֹם גֵּרֵשׁ אוֹתָנוּ בְּיוֹם רִאשׁוֹן דְּסֻכּוֹת מֵהַסְּפִינָה, וְהֻכְרַחְנוּ לֵילֵךְ אֶל הָעִיר. וְתֵכֶף בְּבוֹאֵנוּ אֶל הַסְּפָר, וַעֲדַיִן הָיוּ כָּל הַמִּטַּלְטְלִים שֶׁלָּנוּ מֻנָּחִים בַּחוּץ וְהָלַכְנוּ עִם כָּל הָאֲנָשִׁים לְבַקֵּשׁ אַכְסַנְיָא, וּבְתוֹךְ כָּךְ שָׁאַלְתִּי הֵיכָן נִמְצָא אֶתְרוֹג וְהָלַכְתִּי לְשָׁם וְזָכִיתִי בַּחֲסָדָיו הַנִּפְלָאִים לְקַיֵּם מִצְוַת אֶתְרוֹג וּמִינָיו בְּיוֹם רִאשׁוֹן דְּסֻכּוֹת הַנִּזְכָּר לְעֵיל אַחַר חֲצוֹת הַיּוֹם, אַחַר שֶׁכְּבָר נִתְיָאַשְׁנוּ כֻּלָּנוּ מִלְּבָרֵךְ עַל הָאֶתְרוֹג. וְגַם ר"ש כִּבֵּד אוֹתָנוּ בְּיַיִן וּבְמִינֵי כִּסְנִין, וְהָלַכְנוּ אֶל הַסֻּכָּה שֶׁבַּעֲלִיָּתוֹ, וּבֵרַכְנוּ לֵישֵׁב בַּסֻּכָּה וְשֶׁהֶחֱיָנוּ וְאָכַלְנוּ וְשָׁתִינוּ בְּשִׂמְחָה:

קפא

וּמִשָּׁם חָזַרְנוּ לְבַקֵּשׁ אַכְסַנְיָא, וְרָקַּדְתִּי מְעַט בְּדֶרֶךְ הִלּוּכִי שֶׁעָשָׂה עִמָּנוּ הַשֵּׁם יִתְבָּרַךְ נִפְלָאוֹת כָּאֵלֶּה לִזְכּוֹת בְּיוֹם רִאשׁוֹן דְּסֻכּוֹת לְבָרֵךְ עַל הָאֶתְרוֹג וְעַל הַסֻּכָּה אַחֲרֵי שֶׁכְּבָר נִתְיָאַשְׁתִּי מִזֶּה לְגַמְרֵי. וְהֶאֱמַנְתִּי שֶׁמַּה שֶּׁשָּׂמַחְנוּ בַּלַּיְלָה שֶׁלְּפָנָיו הוּא לֵיל רִאשׁוֹן דְּסֻכּוֹת שֶׁהָיִינוּ שְׂמֵחִים אָז מְאֹד, כֹּחַ הַשִּׂמְחָה זִכָּה אוֹתָנוּ בְּמִצְוֹת קְדוֹשׁוֹת אֵלּוּ, כִּי כָּל כַּוָּנָתִי אָז בִּשְׁעַת הַשִּׂמְחָה הָיָה לִזְכּוֹת עַל יְדֵי הַשִּׂמְחָה וְהָרִקּוּדִין לְקַיֵּם מִצְוַת אֶתְרוֹג, וְכֵן הֲוָה.

וּמַה שֶּׁעָבַר בְּיָמִים אֵלּוּ מֵעֶרֶב יוֹם כִּפּוּר עַד יוֹם רִאשׁוֹן דְּסֻכּוֹת יֵשׁ הַרְבֵּה לְסַפֵּר. וְאֵיךְ הָיָה מִן הַנִּמְנָע לְקַיֵּם מִצְווֹת קְדוֹשׁוֹת אֵלּוּ וּכְבָר נִתְיָאַשְׁנוּ מִזֶּה, וְכִמְעַט כִּמְעַט הָיִינוּ אוֹבְדִים חַס וְשָׁלוֹם לְקַיֵּם מִצְווֹת יְקָרוֹת אֵלּוּ, בְּכָל זֶה יֵשׁ הַרְבֵּה לְסַפֵּר וְאִם יַסְכִּים הַשֵּׁם יִתְבָּרַךְ יְבֹאָר בִּזְמַן אַחֵר בְּעֶזְרַת הַשֵּׁם יִתְבָּרַךְ:

קפב

בְּיוֹם חֲמִישִׁי הוּא שֵׁנִי דְּחוֹל הַמּוֹעֵד סֻכּוֹת נִכְנַסְנוּ לָעִיר הָארֶעקִיֶע שֶׁבְּקוּשְׁטַנְדִּינָא לִתְבֹּעַ הַקְּוִויטְל (הַפִּתְקָא) שֶׁהָיָה לִי מֵרַבִּי לֵיבּ חַיְקֶעס זִכְרוֹנוֹ לִבְרָכָה, וְהַשֵּׁם יִתְבָּרַךְ עָשָׂה עִמִּי נֵס שֶׁגָּבִיתִי אוֹתוֹ בְּהַשְׁגָּחָה נִפְלָאָה. וְהֻכְרַחְנוּ לָלוּן שָׁם, וְלֹא הָיָה לָנוּ אַכְסַנְיָא וְלַנְתִּי בַּחֲנוּת סָגוּר וְכוּ', אַף עַל פִּי כֵן הַשֵּׁם יִתְבָּרַךְ הָיָה בְּעֶזְרִי וְחִדַּשְׁתִּי שָׁם וְכוּ':

קפג

בְּיוֹם שִׁשִּׁי חָזַרְתִּי מֵהָארֶעקִיֶע לָאַכְסַנְיָא שֶׁלִּי בְּגַאלִיטֶע, וּבְאוֹתוֹ יוֹם עֶרֶב שַׁבַּת קֹדֶשׁ לְעֵת עֶרֶב שָׂכַרְתִּי הַסְּפִינָה לְאָדֶעס בִּשְׁבִיל שִׁבְעָה אֲנָשִׁים וְכוּ'. בְּיוֹם הוֹשַׁעְנָא־רַבָּא שָׂכְרוּ הַנִּשְׁאָרִים מֵחֶבְרָתֵנוּ הַסְּפִינָה הַנִּזְכֶּרֶת לְעֵיל לְאָדֶעס. בְּשִׂמְחַת תּוֹרָה שָׂמַחְנוּ הַרְבֵּה אֵצֶל הַגְּבִירִים, וְרָקַּדְנוּ הַרְבֵּה שָׁם בְּשִׂמְחָה גְּדוֹלָה בְּעֶזְרַת הַשֵּׁם יִתְבָּרַךְ:

קפד

בְּיוֹם שִׁשִּׁי עֶרֶב שַׁבַּת קֹדֶשׁ פָּרָשַׁת בְּרֵאשִׁית יָרַדְנוּ לְתוֹךְ הַסְּפִינָה. בְּיוֹם רְבִיעִי ב' דְּרֹאשׁ חֹדֶשׁ חֶשְׁוָן תקפ"ג יָצָאתִי מֵהַסְּפִינָה אֶל הָעִיר, וְנִכְנַסְתִּי אֶל הָעִיר עִקַּר סְטַנְבּוּל שֶׁיּוֹשֵׁב שָׁם הַתּוֹגָר כְּדֵי לְבַקֵּשׁ אֶת חֲבֵרִי רַבִּי יְהוּדָא אֱלִיעֶזֶר, כִּי הִתְחִילָה הַסְּפִינָה לָזוּז וְהָיִיתִי תּוֹעֶה שָׁם כִּי לֹא יָדַעְתִּי לַחֲזֹר, וְהָיָה לִי פַּחַד גָּדוֹל כִּי כְּבָר הִתְחִילָה הַסְּפִינָה שֶׁלָּנוּ לָזוּז מִמְּקוֹמָהּ וְכוּ'. וְהַשֵּׁם יִתְבָּרַךְ עָזַר שֶׁאַחַר כָּךְ בָּרַח מַטְרָאס מֵהַסְּפִינָה לְתוֹךְ הָעִיר, וְהָלְכוּ לְבַקְשׁוֹ וְעַל יְדֵי זֶה נִתְעַכַּבְנוּ בְּהַשְׁגָּחָתוֹ יִתְבָּרַךְ, גַּם בְּיוֹם רְבִיעִי לֹא יָצָאנוּ מִקּוּשְׁטָא עַד יוֹם חֲמִישִׁי פָּרָשַׁת נֹחַ ב' חֶשְׁוָן:

קפה

בְּיוֹם שַׁבַּת־קֹדֶשׁ לְעֵת עֶרֶב הִתְחַלְנוּ לִרְאוֹת מֵרָחוֹק אֶת אָדֶעס, וְהָלַכְנוּ סָמוּךְ לְאָדֶעס שְׁלֹשָׁה יָמִים, וְלֹא יָכֹלְנוּ לְהַגִּיעַ אֶל הַסְּפָר עַד יוֹם שְׁלִישִׁי לְעֵת עֶרֶב. בְּיוֹם שְׁלִישִׁי, פָּרָשַׁת לֶךְ־לְךָ, עֲזָרַנִי הַשֵּׁם יִתְבָּרַךְ, שֶׁבָּאנוּ לִסְפַר אָדֶעס, וְשָׂמַחְנוּ בִּישׁוּעָתוֹ, וּבַלַּיְלָה קִדַּשְׁנוּ הַלְּבָנָה בְּשִׂמְחָה:

קפו

אֵצֶל אָדֶס עָמַדְנוּ עַל הַיָּם קֹדֶם שֶׁנִּכְנַסְנוּ לַקּוֹלִינְטֶער שָׁבוּעַ אַחַת, דְּהַיְנוּ עַד יוֹם שְׁלִישִׁי וַיֵּרָא. מִיּוֹם שְׁלִישִׁי פָּרָשַׁת לֶךְ־לְךָ עַד שְׁלִישִׁי וַיֵּרָא. בְּתוֹךְ כָּךְ, בְּשַׁבָּת פָּרָשַׁת לֶךְ־לְךָ בַּלַּיְלָה, הָיָה רוּחַ־סְעָרָה גְּדוֹלָה מְאֹד, וְהָיָה לָנוּ פַּחַד גָּדוֹל וַחֲלִישׁוּת גָּדוֹל, וּבְחַסְדֵי ה' נִצַּלְנוּ:

קפז

בְּיוֹם שְׁלִישִׁי יָצָאנוּ מֵהַסְּפִינָה וְנִכְנַסְנוּ לַקּוֹלִינְטֶער. בְּשַׁבַּת־קֹדֶשׁ פָּרָשַׁת וַיֵּרָא הָיִינוּ בַּקּוֹלִינְטֶער, וְשָׂמַחְנוּ בְּלֵיל־שַׁבַּת־קֹדֶשׁ הַרְבֵּה מְאֹד, אַךְ הָיָה מַעֲשֵׂה־שָׂטָן, שֶׁנַּעֲשָׂה אָז מַחֲלוֹקֶת עִם ר"י מט"ר. וְאַחַר כָּךְ חִזֵּק ר"ג אֶת רי"א מְאֹד מְאֹד בְּקוֹל גָּדוֹל וּבֵרַךְ כַּמָּה בְּרָכוֹת, יְהִי רָצוֹן שֶׁיִּתְקַיְּמוּ מְהֵרָה אָמֵן כֵּן יְהִי רָצוֹן. בַּקּוֹלִינְטֶר עָמַדְנוּ שְׁנֵי שָׁבוּעוֹת:

קפח

בְּיוֹם שְׁלִישִׁי, פָּרָשַׁת תּוֹלְדוֹת הָיִינוּ בְּשִׂמְחָה גְּדוֹלָה אֵצֶל ר' שָׁאוּל עִם הָרַב שֶׁהָיָה שָׁם, וְגַם ר"ג הָיָה שָׁם, וְעוֹד קְצָת מִסְּפִינָתֵנוּ:

קפט

בְּיוֹם שִׁשִּׁי, עֶרֶב שַׁבַּת קֹדֶשׁ פָּרָשַׁת וַיֵּצֵא יָצָאתִי מֵאָדֶעס וְשָׁבַתְנוּ בִּקְהִלַּת קֹדֶשׁ פִּיטוֹקְצֶע וְכוּ':

קצ

בְּיוֹם חֲמִישִׁי, פָּרָשָׁת וַיִּשְׁלַח בָּאתִי לְבֵיתִי בְּשָׁלוֹם בְּשִׂמְחָה, וְהַכֹּל קִבְּלוּנוּ בְּשִׂמְחָה גְּדוֹלָה. בָּרוּךְ הַשֵּׁם אֲשֶׁר עַד כֹּה עֲזָרַנִי. עַד הֵנָּה עֲזָרוּנוּ רַחֲמֶיךָ וְלֹא עֲזָבוּנוּ חֲסָדֶיךָ ה' אֱלֹהֵינוּ, שֶׁזָּכִינוּ בַּחֲסָדֶיךָ וְנִפְלְאוֹתֶיךָ הַגְּדוֹלִים לַהֲבִיאֵנוּ לְאֶרֶץ יִשְׂרָאֵל, וּלְהַחֲזִירֵנוּ לְבֵיתֵנוּ בְּשָׁלוֹם. כֵּן יְהִי ה' אֱלֹהֵינוּ עִמָּנוּ לְזַכּוֹתֵנוּ בְּרַחֲמָיו לָשׁוּב אֵלָיו יִתְבָּרַךְ בֶּאֱמֶת מֵעַתָּה. כִּי לְפָנֶיךָ נִגְלוּ כָּל תַּעֲלוּמוֹת לֵב, אֲשֶׁר רַק בִּשְׁבִיל זֶה טָרַחְתִּי הַטֹּרַח הַזֶּה לָבוֹא לְאֶרֶץ יִשְׂרָאֵל וְהַטּוֹב בְּעֵינֶיךָ עֲשֵׂה עִמָּנוּ. וְאֵלָיו תָּמִיד אֲיַחֵל אוּלַי יָחוּס אוּלַי יְרַחֵם אָמֵן:

תַּם וְנִשְׁלַם